Secoret  Madah 


Bersama-sama  kami  tidak  ada  seorang  pun  yang  pandai  berbahasa  Turki  dan  menjadi 
penterjemah  untuk  kami.  Sebelum  ini  kami  mempunyai  seorang  penterjemah  tetapi  dia 
telah  meninggalkan  kami  dikota  ini"  - Ibn  Battutah 


Karya  Rihlah  Ibn  Battutah  kini  telah  berusia  hampir  tujuh  kurun.  Namun  demikian, 
usianya  yang  semakin  panjang  semakin  membuktikan  bahawa  ia  merupakan  sebuah 
karya  warisan  Islam  klasik  yang  amat  istimewa  dan  penting  kepada  pengkaji-pengkaji, 
samada  di  timur  ataupun  di  barat.  Ia  merupakan  karya  yang  klasik  kerana  ia  diakui  oleh 
dunia  sebagai  karya  yang  memiliki  mutu  dan  nilai  yang  tinggi  serta  kekal  sefatnya.  Karya 
ini  juga  menjadi  lambang  kewujudan  seorang  pengembara  Muslim  yang  terulung  dalam 
lipatan  sejarah. 

Selama  empat  kurun  selepas  Ibn  Battutah  meninggal  dunia,  manuskrip  Rihlah  telah 
tersebar  di  kalangan  golongan  terpelajar  di  Afrika  Utara,  Afrika  Barat,  Mesir  dan  di 
beberapa  buah  negara  Islam  yang  menggunakan  bahasa  Arab.  Walau  bagaimanapun, 
karya  Rihlah  hanya  mula  diketahui  di  luar  negara  Islam  pada  awal  kurun  ke- 19  iaitu 
apabila  dua  ilmuwan  Jerman  telah  menerbitkan  secara  berasingan  beberapa  bahagian 
terjemahan  Rihlah  daripada  manuskrip  yang  diperolehi  di  Timur  Tengah. 

Pada  tahun  1853  dan  1858  pula,  C.Defremery  dan  B. R.  Sanguinetti  telah  menerbitkan 
satu  edisi  terjemahan  Rihlah  dalam  bahasa  Perancis,  lengkap  dengan  nota-nota  dan 
pelbagai  variasi  pembacaan.  Semenjak  itu,  terjemahan  Rihlah  telah  diterbitkan  dalam 
pelbagai  bahasa  termasuklah  Sepanyol,  Itali,  Jerman,  Rusia.  Poland,  Hungary,  Parsi  dan 
Jepun.  Pada  tahun  1929,  Sir  Hamilton  Gibb  telah  menghasilkan  terjemahan  berbentuk 
ringkasan  dan  beliau  mula  berusaha  untuk  menghasilkan  terjemahan  Rihlah  yang  lengkap 
dibawah  naungan  Hakluyt  Society.  Terjemahan  tersebut  diterbitkan  dalam  tiga  jilid  ( The 
Travels  oflbn  Battuta  A.D.  1325-1354  translated  with  revisions  and  notes  from  the 
Arabic  text  edited  by  C.Defremery  and  B. R.  Sanguinetti , jilid  1,  1958;  jilid  2,  1962  dan 
jilid  3,  1971:  Cambridge  University  Press)  tetapi  sayangnya  jilid  yang  keempat  iaitu 
bahagian  yang  terakhir  Rihlah  tidak  berjaya  disudahkan. 

Karya  Rihlah  yang  sarat  dengan  maklumat  geografi  juga  tidak  terlepas  daripada  perhatian 
National  Geographic  Society  yang  berpusat  di  Washington,  Amerika.  Dalam  keluaran 
November  1991,  majalah  National  Geographic  telah  menerbitkan  artikel  "Ibn  Battuta 
Prince  of  Travellers"  , hasil  tulisan  Abercombie  sebagai  artikel  utama  keluaran  tersebut. 
Sesungguhnya  National  Geographic  telah  mengambil  inisiatif  yang  bersifat  global  dan 
begitu  bererti  terhadap  pemasyhuran  karya  Rihlah.  Abercombie  mencatat,  " Swayed  by  an 
overwhelming  impulse,  21-year-olcl  Ibn  Battuta  left  Tangier  for  Mecca  in  June  1325. 

Over  the  next  29  years  that  impulse  carried  him  to  Islamic  outposts  from  Sumatra  to  Mali 
and  returned  him  at  leastfour  times  to  the  sacred  city.  His  journey  totaled  75,000  miles  - 
three  times  the  distance  logged  by  his  European  predecessor,  Marco  Polo." 

Selain  media  cetak,  kehebatan  Ibn  Battuta  juga  mendapat  perhatian  media  elektronik. 
Rancangan  Jejak  Rasul  yang  masyhur  di  Malaysia  telah  menyiarkan  kisah  beliau  dalam 
episod  ke- 14  (Jejak  Rasul  3,  1998)  iaitu  sewaktu  membuat  liputan  penggambaran 
berhubung  dengan  kota  Tangiers  (Tanjah),  Morocco.  Jejak  Rasul  3 telah  menjejak 
maqam  Ibn  Battutah  yang  terletak  dihujung  lorong  Rue  Gzenaya  di  Tangiers.  Malah 
Jejak  Rasul  juga  menyifatkan  Ibn  Battutah  sebagai  tokoh  pengembara  Islam  terkenal 
yang  diibaratkan  tidak  membawa  apa-apa  dalam  pengembaraannya  kecuali  Islam  sebagai 
bekalan  dan  kebenaran  sebagai  senjata. 

Berdasarkan  catatan-catatan  tersebut , terjemahan  Rihlah  ke  bahasa  Melayu  ini  telah 
melakar  sebuah  sejarah  baru  di  Malaysia.  Inilah  buat  pertama  kalinya  keseluruhan  teks 
Rihlah  diterjemahkan  ke  dalam  bahasa  Melayu  dan  sekaligus  ia  menjadi  bahasa  kedua 
selain  bahasa  Perancis  yang  menampilkan  terjemahan  Rihlah  secara  lengkap.  Kini 
seluruh  kisah  pengembaraan  Ibn  Battutah  yang  terhebat,  terpanjang  dabn  penuh  dramatik 
boleh  ditatap  dalam  bahasa  Melayu,  bahasa  yang  berwawasan  untuk  menjadi  korpus  bagi 
apa  jua  bidang  ilmu  pengetahuan. 

Hakikatnya  bukanlah  mudah  untuk  menterjemahkan  karya  Rihlah.  Rihlah  sarat  dengan 
perbendaharaan  kata  yang  merangkumi  pelbagai  bidang,  ungkapan  idiomatik  dan 
metafora  serta  bahasa  kolokial  Arab  Maghribi.  Istilah-istilah  asal  bahasa  Arab  dalam 
terjemahan  sedaya  mungkin  dikekalkan  kerana  nilainya  yang  begitu  eksotik.  Walau 
bagaimanapun,  pembaca  boleh  merujuk  nota  bab  dan  glosari  yang  dilampirkan  untuk 
mendapatkan  makna  atau  penjelasan.  Selain  itu,  kerumitan  penterjemahan  juga  sering 
kali  dihadapi.  Walau  bagaimanapun,  pelbagai  usaha  telah  diambil  untuk  menghasilkan 
terjemahan  yang  terbaik  berdasarkan  pendekatan-pendekatan  terjemahan  yang  disyorkan 
oleh  sarjana,  khusu  untuk  tatapan  pembaca. 

Sesungguhnya  karya-karya  klasik  seperti  Rihlah  ini  hanya  hidup  jika  ia  terus 
diterjemahkan  dan  perbincangan  berkaitan  dengannya  terus  diperluas.  Terjemahan  Rihlah 
ini  diyakini  dapat  memberikan  sumbangan  idea  dan  pemikiran  yang  dapat  memantapkan 
lagi  pembentukan  identiti  serta  daya  maju  masyarakat. 


Setinggi-tinggi  penghargaan  ditujukan  kepada  Pengerusi  Institut  Kefahaman  Malaysia,  Y. 
Bhg.  Tan  Sri  Dato'  Seri  (Dr.)  Ahmad  Sarji  Abdul  Hamid  yang  telah  menaungi  projek 
penerbitan  karya  terjemahan  pertama  institut  ini.  Begitu  juga  kepada  Ketua  Pengarah,  Y. 
Bhg.  Datuk  Dr.  Abdul  Monir  Yaacob  atas  sokongan  padu  yang  dihulurkan  untul 
menjayakan  penerbitan  buku  ini.  Setinggi-tinggi  penghargaan  juga  ditujukan  kepada 
mantan  Ketua  Pengarah  Institut  Kefahaman  Islam  Malaysia,  Y.  Bhg.  Dato'  Dr.  Ismail  Hj. 
Ibrahim  yang  telah  terlibat  secara  langsung  dalam  projek  terjemahan  ini  sejak  awal. 

Dalam  usaha  menyiapkan  karya  ini,  banyak  individu  dan  organisasi  yang  telah 
menghulurkan  bantuan  yang  amat  bermakna.  Kami  ingin  merakamkan  penghargaan  yang 
istimewa  kepada  semua  kakitangan  Institut  Kefahaman  Islam  Malaysia  (IKIM)  dan 
pastinya  tidak  dilupakan  bantuan  tulus  ikhlas  daripada  Puan  Zuraidah  Ab  Majid,  Cik 
Ismaieyah  Ismail,  Cik  Latifah  Mohd  Rahim,  Cik  Maslina  Alias,  En.  Mohd  Zabidi  Nayan, 

Cik  Nik  Mazelinda  Nik  Zainal  Abidin,  Cik  Rafeah  Ahmad,  Cik  Wan  Azlinawati  Wan 
Othman  dan  Encik  Hafez  Adzhar  Azizan;  Encik  Abdullah  Marjunid  dan  Puan  Roslida 
Mustapha  daripada  Bahagian  Pengembangan  Bahasa  (Sektor  Awam),  Dewan  Bahasa  dan 
Pustaka  atas  khidmat  nasihat  bahasa;  Puan  Rozalita  Alif  daripada  Pustaka  Yamien  Sdn. 
Bhd.;  Prof.  Dr.  Sheikh  Md.  Noor  Alam  S.M.  Hussain,  Dekan  Fakulti  Bahasa  Moden  dan 
Komunikasi,  Universiti  Putra  Malaysia  atas  keizinan  dan  dorongan  untuk  melaksanakan 
tugas  ini  dan  Prof.  Dr.  Amat  Juhari  Moain,  mantan  Dekan  Fakulti  Bahasa  Moden  dan 
Komunikasi,  Universiti  Putra  Malaysia;  Prof.  R.T.  Bell  dan  Dr.  Zubaidah  Ibrahim  atas 
bimbingan  penterjemahan;  dan  Yayasan  Albukhary  kerana  bermurah  hati  membiayai 
urusan  percetakan  karya  ini.  Tidak  lupa  juga  dirakamkan  di  sini  ucapan  setulus  terima 
kasih  kepada  semua  individu  dan  pihak  yang  telah  memberikan  sumbangan  yang 
pelbagai  bentuk  sifatnya,  baik  secara  langsung  atau  tidak  langsung  dalam  menjayakan 
penerbitan  karya  ini. 

Akhir  kata,  segala  puji  bagi  Allah  jua  dan  semoga  Dia  memberkati  serta  melimpahkan 
kebaikan  terhadap  usaha  yang  mumi  ini.  Amin .Wallahu  alam. 


Ogos  2003 

Syed  Nurul  Akla  Syed  Abdullah 
(Universiti  Putra  Malaysia) 

Adi  Setia  Mohd  Dom 

(International  Institute  of  Islamic  Thought  and  Civilisation) 


Pengenalan  Karam  al-Bustani  Ibn  Battutah 
(704-779H./1304-1377  M.) 


Nama  penuh  beliau  ialah  Abu  'Abdillah,  Muhammad  ibn  Ibrahim  al-Lawati  iaitu 
dinisbahkan  pada  Lawatah,  salah  sebuah  kabilah  Barbar.  Beliau  dikenali  ramai  dengan 
nama  Ibn  Battutah  dan  diberikan  gelaran  sebagai  Syamsuddin. 

Ibnu  Battutah  lahir  di  Tanjah  (Tangier)  dan  kerana  itulah  beliau  di  gelar  sebagai  al-Tanji. 
Beliau  tinggal  di  Tanjah  sehingga  umurnya  meningkat  dua  puluh  dua  tahun.  Ibn  Battutah 
didorong  oleh  sifat-sifat  taqwa  yang  memenuhi  jiwanya  untuk  menunaikan  ibadah  haji 
dan  didorong  pula  oleh  kehendak  yang  mendalam  untuk  mengembara.  Oleh  yang 
demikian  beliau  telah  menjelajahi  negeri-negeri  yang  diketahui  pada  zamannya  seperti 
Mesir.  Syam,  Semenanjung  Arab,  Afrika  Timur,  Asia  Kecil,  Rusia  Selatan,  India,  China, 
Andalus  (Sepanyol)  dan  juga  negeri  orang  berkulit  hitam  (iaitu  Mali  dia  Afrika  Barat). 

Beliau  telah  melakukan  tiga  siri  pengembaraan  yang  semuanya  mengambil  masa 
duapuluh  sembilan  tahun.  Pengembaraan  beliau  yang  paling  lama  ialah  pengembaraannya 
yang  pertama.  Dalam  pengembaraan  ini,  beliau  telah  menjelajahi  seluruh  pelosok  alam, 
di  timur  dan  di  barat. 

Beliau  paling  lama  menetap  di  India  dan  dilantik  menjadi  kadi  selama  dua  tahun.  Begitu 

juga  seterusnya  di  China,  beliau  sekali  lagi  memegang  jawatan  kadi  selama  satu  setengah 
tahun.  Ibn  Battutah  telah  menceritakan  semua  orang  yang  dilihat  dan  dikenali  di  kedua- 
dua  negari  tersebut.  Mereka  ini  terdiri  dari  kalangan  pembesar  dan  wanita  terhormat  serta 
rakyat  jelata,  lelaki  atau  wanita.  Beliau  juga  menceritakan  pakaian,  adat  resam,  budi 
pekerti,  cara  menyambut  tetamu  serta  peraturan  makan  dan  minum  yang  diamalkan  oleh 
masyarakat  di  negeri-negeri  tersebut.  Selain  itu,  Ibn  Battutah  juga  turut  menceritakan 
peperangan,  ekspedisi  ketenteraan,  pemberontakan  serta  pembunuhan  sultan,  pembesar 
dan  tokoh  agama. 

Kecintaan  terhadap  agama  juga  mendorong  Ibn  Battutah  untuk  menziarahi  masjid-masjid 
dan  zawiyah-zawiyah  ahli  sufi.  Beliau  menziarahi  setiap  zawiyah  dan  menjadi  tetamu  di 
situ.  Sehubungan  itu,  Ibn  Battutah  turut  mengambil  kesempatan  untuk  melawat  Bukit 
Sarandib  (di  Pulau  Sri  Lanka)  dan  melihat  tenpat  yang  dikatakan  terdapat  bekas  tapak 
kaki  Nabi  Adam  a. s,  bapa  sekalian  manusia. 

Beliau  juga  merupakan  orang  pertama  yang  menceritakan  sekumpulan  orang  India  yang 
dinamai  sebagai  ahli  sihir  Yogi  oleh  orang  ramai.  Ibn  Battutah  menyingkap  adat  resam, 
perlakuan  dan  pengalaman-pengalaman  kerohanian  mereka.  Beliau  turut  memperkatakan 
kumpulan  ahli  sufi  yang  terdiri  daripada  Ukhayyah  ak-Fityan  dan  cara  mereka  melayan 
tetamu.  Beliau  juga  menceritakan  satu  golongan  Isma'iliyyah  yang  dikenali  sebagai 
Fadawiyyah  dan  kubu-kubu  pertahanan  mereka  serta  pembunuhan-pembunuhan  yang 
mereka  lakukan. 

Beliau  juga  merupakan  orang  pertama  yang  menjelajahi  bumi  Afrika  dan  memberikan 
maklumat-maklumat  yang  amat  bernilai  tentang  benua  tersebut. 

Selepas  pengembaraannya  itu,  beliau  tinggal  di  Fez,  Maghribi  dan  berkhidmat  dengan 
Sultan  Abu  ‘Inan,  salah  seorang  pemerintah  daripada  kalangan  Bani  Marin.  Semasa 
menetap  di  Fez,  beliau  menceritakan  apa  yang  telah  dilihat  dan  didengarnya  sepanjang 
pengembaraannya  yang  lalu  kepada  orang  ramai.  Akhirnya  sultan  menitahkan  beliau  agar 
menulis  semua  kisah  pengembaraannya  itu.  Oleh  sebab  semua  catatan  pengembaraannya 
telah  dirampas  oleh  kaum  India  sewaktu  beliau  berada  di  India,  beliau  hanya  dapat 
merencanakan  apa  yang  diingatinya  kepada  jurutulis  sultan  yang  bernama  Muhammad 
ibn  Juzayy  al-Kalbi.  Faktor  inilah  yang  mendorong  berlakunya  kesilapan  fakta  geografi 
dan  penceritaan  yang  berlebihan  dalam  kisah  pengembaraan  beliau.  Ibn  Battutah 
menamai  himpunan  kisah  pengembaraannya  sebagai  “Tuhfah  al-Nuzzar  fi  Ghara’ib  al- 
Amsar  wa  ‘Aja’ib  al-Asfar”.  Akan  tetapi  kini,  himpunan  kisah  pengembaraan  beliau  itu 
lebih  terkenal  dengan  nama  “Rihlah  Ibn  Battutah”. 

Beliau  bukanlah  seorang  ‘ulama,  ahli  fikir  atau  tokoh  ulung.  Sebaliknya  Ibn  Battutah 
ialah  seorang  penjelajah  dunia  serta  pengembara  yang  memiliki  pengamatan  yang  tajam 
selain  sangat  berminat  untuk  memperhatikan  setiap  perkara  yang  aneh  dan  luarbiasa. 
Barangkali  semangat  keagamaannya  yang  kuat  menyebabkan  beliau  sentiasa 
membenarkan  segala  cerita  tentang  kekeramatan  wali-wali  tanpa  terlebih  dahulu 
melakukan  pemeriksaan  yang  teliti.  Ibn  Battutah  akan  mencatat  kisah  tersebut 
sebagaimana  yang  diceritakan  kepadanya.  Contohnya,  kisah  yang  diceritakannya  tentang 

janggut  Syeikh  Jamaluddin.  Demikianlah  juga  beliau  tidak  meneliti  kisah-kisah  dongeng 
dan  khurafat  yang  diceritakan  orang  kepadanya.  Misalnya,  kisah  wanita  yang  hanya 
mempunyai  satu  buah  dada  dan  kisah  jin  Ifrit  yang  menyerang  Kepulauan  Maldives. 
Beliau  menceritakan  semua  kisah  itu  walaupun  terdapat  banyak  kesangsian  tentang 
kebenarannya.  Adakalanya  apabila  Ibn  Battutah  meragui  kesahihan  sesuatu  cerita,  beliau 
mendahulukannya  dengan  kata-kata,  “Mereka  menganggap. ...”  Ataupun  beliau 
menyudahkan  cerita  tersebut  dengan  kata-kata, ”Ini  menurut  tanggapan  mereka. . ..”. 
Sebenarnya,  Ibn  Battutah  menggunakan  cara  itu  untuk  melepaskan  dirinya  daripada 
dikaitkan  dengan  cerita  tersebut. 

Gaya  bercerita  yang  dipersembahkannya  menarik  dan  menghiburkan  serta 
menggambarkan  sifat  amanahnya  dalam  menceritakan  pengalamannya,  walaupun  perkara 
yang  diceritakan  itu  berkaitan  dengan  peribadinya  sendiri.  Inilah  yang  menyebabkan 
tokoh  orientalis  bernama  Dozy,  menggelar  Ibn  Battutah  sebagai  “ Pengembara  yang 
Jujur.” 

Walau  apa  jua  pun,  kisah  pengembaraan  Ibn  Battutah  merupakan  antara  kisah  yang 
paling  menarik  dan  paling  berfaedah.  Ia  mengandungi  kisah  tentang  adat  resam,  akhlak, 
serta  maklumat-maklumat  sejarah  dan  geografi  yang  berguna.  Selain  itu,  kisah 
pengembaraannya  juga  mengandungi  catatan-catatan  yang  tepat  tentang  nama-nama 
orang  penting,  kota-kota  dan  tempat-tempat  tertentu. 

Kumpulan  orientalis  di  England,  Perancis,  Portugal  dan  Jerman  telah  menunjukkan  minat 
yang  mendalam  terhadap  kisah  pengembaraan  Ibn  Battutah  ini.  Mereka 
menterjemahkannya  ke  dalam  bahasa  mereka,  samada  keseluruhan  atau  sebahagian 
daripadanya  dan  menerbitkannya.  Ibn  Juzayy  membahagikan  himpunan  kisah  ini 
kedalam  dua  buah  kitab.  Beliau  menamatkan  kitab  yang  pertama  ketika  Ibn  Battutah 
sampai  ke  Sungai  Sind  dan  menyudahkan  kitab  yang  kedua  dengan  tamatnya  kisah 
pengembaraan  yang  ketiga. 

MU  QADDIMAH  IBN  JUZ  A YY 


Kata  syeikh  yang  faqih,  'alim,  yang  dipercayai,  yang  sentiasa  memberikan  peringatan, 
yang  kuat  beribadah,  yang  sentiasa  melakukan  kebaikan,  yang  pemah  menunaikan  umrah, 
yangmenjadi  kemuliaan  ugama,  yang  sentiasa  bergantung  perjalanan  hidupnya  pada 
Tuhan  Alam  Semesta,  Abu  'Abdillah  Muhammad  ibn  'Abdillah  ibn  Muhammad  ibn 
Ibrahim  al-Lawati  al-Tanji  yang  terkenal  dengan  gelaran  sebagai  Ibn  Battutah  (semoga 
Allah  merahmati  dan  meredainya  dengan  segala  kurniaan  serta  kemuliaan) 

" Segala  puji  bagi  Allah  yang  telah  membentangkan  bumi  ini  untuk  hambaNya  meneroka 
segenap  penjuru  yang  terbentang  luas  dan  yang  telah  menciptakan  tiga  peringkat  kejadian 
manusia  iaitu  kelahiran,  kematian  serta  kebangkitan  semula.  Sebagaimana  manusia 
berasal  dari  tanah,  maka  ke  tanah  jugalah  ia  akan  kembali.  Allah  telah  menghamparkan 
bumi  ini  dengan  kekuasaanNya  sehingga  menjadi  tempat  tinggal  bagi  semua  hambaNya 

dan  Dia  menjadikan  gunung  ganang  sebagai  pancang  bumi.  Allah  juga  menjadikan  langit 
sebagai  atap  bumi  yang  tidak  bertiang  dan  menjadikan  bintang-bintang  sebagai  petunjuk 
bagi  manusia  dalam  kegelapan  laut  serta  darat. 

Dialah  juga  yang  telah  menjadikan  bulan  sebagai  cahaya  dan  matahari  sebagai  lampu 
yang  menerangi  serta  menurunkan  hujan  dari  langit.  Lalu  bumi  yang  mati,  dihidupkan 
dan  menumbuhkan  berbagai-bagai  jenis  buah-buahan.  Malahan  Allah-lah  juga  yang 
memenuhkan  setiap  pelosoknya  dengan  pelbagai  tumbuh-tumbuhan.  Allah  juga  telah 
memancarkan  dua  buah  lautan;  satu  airnya  segar  lagi  manis  dan  yang  satu  lagi  airnya 
masin  lagi  pahit. 

Dialah  Tuhan  yang  telah  menyempurnakan  kumiaNya  kepada  hambaNya  dengan 
menjadikan  unta  sebagai  bintang  tunggangan  dan  muatan.  Demikian  juga  Dia 
mempermudah  bagi  manusia,  kapal-kapal  besar  yang  belayar  seperti  gunung  ganang 
sehingga  mereka  dapat  meredah  hutan  belantara  dan  lautan  yang  dalam. 

Semoga  Allah  mencurahkan  rahmatNya  keatas  penghulu  kita,  Nabi  Muhammad  SAW 
yang  telah  menjelaskan  sistem  hidup  kepada  makhluk.  Cahaya  petunjuk  yang  dibawa 
olehnya , menjadi  pelita 

yang  menerangi.  Baginda  dibangkitkan  oleh  Allah  sebagai  rahmat  bagi  sekelian  alam  lalu 
dipilih  menjadi  penyudah  bagi  sekelian  Nabi.  Allah  memenangkan  NabiNya  atas  kaum 
musyrikin  sehingga  manusia  memeluk  agam  Islam  secara  beramai-ramai.  Allah 
menguatkan  NabiNya  dengan  mukjizat-mukjizat  yang  hebat  dan  dapat  menewaskan  apa 
sahaja.  Allah  menjadikan  benda-benda  yang  kaku  tidak  bernyawa,  dapat  berkata-kata 
demi  membenarkan  NabiNya.  Allah  juga  menghidupkan  semula  tulang  belulang  yang 
reput  untuk  memperkukuh  dakwah  NabiNya  serta  mengeluarkan  air  yang  bercucuran  dari 
celah-celah  jari  baginda. 

Semoga  Allah  meredai  sahabat-sahabat,  ahli  keluarga  dan  isteri-isterinya  yang  telah 
dimuliakan  disebabkan  hubungan  mereka  dengan  baginda.  Mereka  merupakan  golongan 
yang  meluruskan  landasan  agama  dan  penyelewengan  tidak  lagi  dikhuatiri  akan  berlaku 
selepas  pemergian  mereka.  Merekalah  yang  membantu  baginda  untuk  berjihad 
memerangi  musuh  dan  membantu  menegakkan  agama  yang  suci.  Mereka  telah 
menunaikan  segala  tanggungjawab  agama  dengan  berhijrah,  menghulurkan  bantuan  dan 
menyediakan  tempat  perlindungan.  Mereka  rela  mencampakkan  diri  ke  dalam  kecamuk 
api  peperangan  dan  merenangi  lautan  kematian  yang  bergelora. 

Kita  juga  memohon  limpah  kumia  Allah  SWT  keatas  pemimpin  kita,  al-Imam  al- 
Khalifah  Amir  al-Mu’minin  yang  bertawakal  kepada  Tuhan  sekelian  alam  dan  yang 
berjuang  di  jalan  Allah  lalu  memperoleh  pertolonganNya.  Beliau  ialah  Abu  ‘Inan  Faris, 
Sultan  Maghribi  Bani  Marin  ketika  ini)  cucu  kepada  pemimpin-pemimpin  kita  iaitu 
imam-imam  muhtadin,  Khulafa’  al-Rasyidin.  Semoga  beliau  memperoleh  kemenangan 
yang  akan  memenuhi  dunia  serta  penghuninya  dengan  kegembiraan  dan  dengan 
kemakmuran  yang  menjadi  penawar  kepada  semua  penyakit  alam.  Ini  kerana,  Allah  telah 
mengurniakan  kekuatan  dan  sifat  pemurah  kepadanya  sehingga  kekuatannya  itu  tidak 
melepaskan  seorang  penjahat  pun.  Sifat  pemurahnya  pula  tidak  mengabaikan  setiap 

insane  yang  memerlukan  pertolongan  dan  kerana  Allah  telah  menjadikan  kekerasan  serta 
kelembutannya  sebagai  penyelamat  bagi  setiap  kesempitan. 

Akal  f i kiran  yang  bijaksana  dan  hokum  ‘aqli  serta  naqli  akan  mengatakan  bahawa 
kerajaan  agung  yang  bersifat  pejuang,  bertawakal  selain  memiliki  sifat  kepahlawanan  ini 
merupakan  naungan  Allah  dan  taliNya  sebagai  tempat  berpegang.  Oleh  yang  demikian, 
setiap  individu  mesti  bersatu  dalam  ketaatan  kepada  Allah  SWT. 

Pemerintahan  inilah  yang  telah  memulihkan  agama  pada  zaman  kedaifan  dan  telah 
menyarungkan  kembali  pedang  pada  saat  ia  terhunus  di  samping  menghapuskan  zaman 
kemundurannya.  Pemerintahan  ini  juga  telah  mengembangkan  kembali  pengajian  ilmu 
selepas  zaman  malapnya,  menerangi  semula  jalan  kebaikan  untuk  manusia  setelah 
diselubungi  oleh  kegelapan  dan  mengamankan  setiap  penjuru  bumi  ketika  ia  dilanda 
huru-hara. 

Selain  itu,  pemerintahan  ini  turut  meghidupkan  kembali  amalan-amalan 
mulia, menghapuskan  kezaliman  setelah  ia  berleluasa  dan  memadamkan  api  fitnah  ketika 
ia  bersemarak.  Ia  juga  menamatkan  hukuman  yang  zalim  dan  menegakkan  kebenaran  atas 
asas  taqwa  yang  membawa  kemakmuran  dengan  tawakal  kepada  Allah  SWT. 

Justeru,  kerajaan  ini  memiliki  kemuliaan  yang  mahkotanya  dijunjung  diatas  bintang 
tertinggi  di  angkasa  raya,  kehebatan  yang  meliputi  peredaran  cakerawala  di  angkasa  dan 
kebahagiaan  yang  mengembalikan  zaman  waktu  mudanya.  Kerajaan  ini  juga  merupakan 
keadilan  yang  memberikan  perlindungan  kepada  orang  yang  beriman,  disamping 
kedermawanan  yang  awannya  menitiskan  perak  dan  emas  serta  kekuatan  yang  ributnya 
mencurahkan  darah  yang  mengalir. 

Kerajaan  ini  memperoleh  kemenangan  hasil  daripada  keupayaan  pasukan  tenteranya 
memecahbelahkan  tentera  musuh.  Kerajaan  ini  juga  mendapat  sokongan  yang 
membolehkannya  menakluki  negara-negara  yang  lain  sebagai  harta  rampasan  perang.  Ia 
juga  memiliki  kekuatan  yang  sentiasa  dapat  mengatasi  kelemahan,  kesabaran  yang  tidak 
mengenal  erti  jemu  di  samping  ketabahan  yang  boleh  menghalang  impian  musuh  untuk 
menawannya.  Seterusnya,  kerajaan  ini  turut  memiliki  keazaman  yang  utuh  sehingga 
dapat  mengucar-ngacirkan  gerombolan  tentera  musuh,  sebelum  ia  bertemu  pihak  musuh 
di  medan  peperangan. 

Kerajaan  ini  turut  memiliki  sifat  pemaaf  yang  akan  memaafkan  setiap  kesilapan  dan  belas 
ihsan  yang  menggerakkan  semua  hati  untuk  mencintainya.  Di  samping  itu,  ia  memiliki 
ilmu  yang  cahayanya  menyelesaikan  segala  permasalahan  dan  setiap  amalannya  sentiasa 
disertai  oleh  keikhlasan  kerana  setiap  amal  berdasarkan  niat. 

Dengan  yang  demikian  itu,  ibukota  Sultan  Abu  ‘Inan  yang  mulia  menjadi  tumpuan  segala 
harapan,  lading  cita-cita  kaum  lelaki,  gudang  segala  barang  yang  bernilai,  tempat 
berlindung  bagi  orang  yang  ketakutan  dan  harapan  untuk  orang  yang  meminta.  Masa 
memerlukan  kota  ini  untuk  berkhidmat  dengan  menaburkan  perlbagai  pemberian  dan 
khazanahnya  yang  terindah,  maka  bertali  aruslah  ‘ulama’  dating  ke  kota  ini  sebagaimana 

‘kedermawanan’  yang  bertali  arus  terhadap  orang  yang  meminta  jasa  baiknya. 

Sasterawan  berlumba-lumba  menuju  kekota  ini,  sebagaimana  berlumba-lumba  azam  kota 
ini  untuk  memenuhi  segala  janji.  Ilmuwan  datang  ke  naungannya  yang  suci,  pengembara 
pula  datang  mencari  singgahsananya  yang  tinggi,  orang  ketakutan  mencari  perlindungan 
dengan  kemegahannya  yang  unggul  dan  raja-raja  memohon  perlindungannya  dengan 
memberikan  khidmat  di  pintu  pagarnya.  Ibu  kota  inilah  kutub  yang  berputar  padanya 
paksi  alam.  Firasat  yang  jahil  dan  yang  berilmu  sepakat  dalam  meyakini  kuluhurannya. 
Kehebatannya  yang  ulung  disahkan  sanad  riwayatnya  oleh  setiap  Muslim  dan 
kesempurnaan  kebaikannya  yang  nyata,  disaksikan  dengan  perbicaraan  yang  lancar  oleh 
setiap  pencerita.” 

Antara  orang  yang  mengunjungi  pintunya  yang  masyhur  selain  melintasi  deretan  negeri 
untuk  sampai  ke  lautannya  yang  besar  ialah  Syeikh  Abu  ‘Abdillah  Muhammad  ibn 
‘Abdillah  ibn  Muhammad  ibn  Ibrahim  al-Lawati  al-Tanji,  yang  terkenal  dengan  nama  Ibn 
Battutah  dan  digelar  sebagai  Syamsuddin  di  negeri-negeri  di  Timur.  Beliau  merupakan 
seorang  pengembara  yang  boleh  dipercayai  dan  sangat  jujur.  Ibn  Battutah  telah 
mengelilingi  bumi  dan  merentasi  berbagai-bagai  destinasi.  Beliaulah  yang  telah 
mengelilingi  dunia  untuk  mengambil  pengajaran  dan  mengembara  ke  serata  negeri 
dengan  penuh  penelitian  disamping  mengkaji  segala  perbezaan  yang  wujud  antara 
manusia  selain  mepelajari  cara  hidup  orang  Arab  serta  Ajam  (bukan  Arab).  Kemudian, 
beliau  meletakkan  tongkat  pengembaraannya  di  ibu  kota  baginda  yang  mulia  ini  apabila 
beliau  mengetahui  kelebihannya  yang  tersendiri. 

Ibn  Battutah  telah  mengembara  dengan  merentas  kawasan-kawasan  timur  dunia  menuju 
ke  tempat  bulan  terbit  di  barat.  Beliau  melebihkan  ibu  kota  Sultan  Abu  ‘Inan  berbanding 
segala  negeri,  sebagaimana  beliau  melebihkan  emas  diatas  pasir.  Ini  merupakan  pilihan 
yang  dibuat  oleh  Ibn  Battutah  setelah  berasa  puas  melihat  berbagai-bagai  negeri  dan 
ragam  manusia.  Ini  juga  disebabkan  keinginan  untuk  mendampingi  orang  yang  sentiasa 
berpegang  kepada  kebenaran.  Ibn  Battutah  telah  dianugerahi  ihsan  Sultan  Abu  ’lnan  yang 
melimpah  serta  kumiaan  baginda  yang  tidak  terbatas  yang  menyebabkan  beliau  lupa  akan 
peristiwa  lalu  dan  berasa  cukup  dengan  pengembaraan  dahulu  yang  panjang  itu.  Dan  ini 
menyebabkan  beliau  memandang  rendah  apa-apa  sahaja  yang  diagung-agungkan  oleh 
orang  lain  dan  berasa  yakin  terhadap  kumiaan  baginda  yang  pernah  diraguinya.  Akhirnya, 
Ibn  Battutah  melupakan  pengembaraannya  ke  serata  negeri  yang  pernah  menjadi 
kebiasaannya.  Setelah  lama  menyimpan  hasrat,  beliau  bertemu  juga  dengan  “lading 
temakan”  yang  subur. 

Suatu  petanda  telah  datang  supaya  Ibn  Battutah  mencatat  pemandangan  yang  dilihat  di 
negeri-negeri  yang  dilawatinya,  periatiwa-peristiwa  menarik  yang  diingati  dalam 
memorinya  disamping  menceritakan  orang  yang  ditemui,  termasuk  raja-raja  negeri, 
‘ulama’nya  yang  terbilang  dan  wali-walinya  yang  bertaqwa.  Beliau  lalu  mencatatnya 
dengan  gaya  dan  cara  yang  menghiburkan  pemikiran  selain  menyedapkan  pendengaran 
serta  penglihatan.  Apa  yang  dicatanya  merangkumi  setiap  perkara  aneh  yang  dapat 
memberikan  faedah  dan  setiap  perkara  yang  menakjubkan  yang  penceritaanya  dapat 
menarik  perhatian. 

Perintah  yang  mulia  telah  dititahkan  ke  atas  hambanya  yang  setia,  Muhammad  ibn 
Muhammad  ibn  Juzayy  al-Kalbi,  semoga  Allah  membantunya  untuk  berkhidmat  dengan 
Sultan  Abu  ‘Inan  dan  mendorong  beliau  supaya  berterimakasih  atas  kurniaan  baginda, 
agar  menghimpunkan  setiap  tajuk  yang  telah  dicatat  oleh  Syeikh  Abu  ‘Abdillah  tentang 
kisah  pengembaraannya  dalam  sebuah  susunan  yang  lengkap.  Ini  termasuklah  dengan 
membetulkan  bahasanya.  Susunan  ini  berpandukan  penerangan  dan  pendekatan  yang 
digunakan  oleh  beliau  agar  kisahnya  dapat  dinikmati  dengan  sebenarnya  serta  lebih  besar 
manfaat  yang  dapat  diambil  daripadanya.  Ibn  Juzayy  segera  menjunjung  perintah  yang 
dititahkan  kepadanya  itu  dan  mulalah  ia  menimba  pengalaman  daripada  Ibn  Battutah. 
Mudah-mudahan  dengan  pertolongan  Allah,  beliau  dapat  menyempurnakan  maksud 
tersebut. 

Aku  (Ibn  Juzayy)  telah  memindahkan  penceritaan  daripada  tulisan  Syeikh  Abu  ‘Abdillah 
dalam  bahasa  yang  dapat  menyampaikan  maksud  yang  dikehendaki  oleh  beliau  dan  dapat 
menerangkan  arah  yang  ditujunya.  Kadangkala  aku  merekodkan  lafaz  yang  diucapkan 
beliau  tanpa  menggugurkan  sama  ada  pokok  atau  cabangnya.  Aku  telah  menceritakan 
semua  kisah  dan  peristiwa  bersejarah  yang  diceritakannya.  Aku  tidak  pula  melakukan 
penyiasatan  atau  ujian  terhadap  kebenarannya  kerana  beliau  sendiri  sangat  berpegang 
teguh  pada  isnad  (sandaran)  yang  sahih.  Malah,  beliau  sendiri  dalam  amaran  yang 
diberikannya,  tidak  mengaku  salah  terhadap  cerita  yang  terkeluar  daripada  batas 
kesahihan. 

Untuk  mengelakkan  berlakunya  kemusykilan  pada  nama-nama  tempat  dan  orang  tertentu, 
aku  telah  meletakkan  baris  selain  tanda  vokal,  supaya  ia  lebih  bermanfaat  dalam 
menentukan  ketepatan  serta  ejaan. 

Aku  turut  menerangkan  nama-nama  bukan  Arab  dengan  setepat  mungkin  kerana  ia  boleh 
mengelirukan  orang  ramai  disebabkan  sifatnya  yang  asing  dan  kaedah  kias  yang  biasa 
boleh  menyebabkan  kesilapan  dalam  menghuraikan  kesangsiannya.  Aku  berharap  apa 
yang  dilakukan  ini  mendapat  perkenan  baginda  yang  mulia  dan  aku  memperoleh 
kemaafan  disebabkan  kelalaianku  dalam  memenuhi  apa  yang  diharapkannya.  Sultan  Abu 
‘Inan  telah  membiasakan  orang  ramai  supaya  memohon  kemaafan  dan  sifat  memaafkan 
kesalahan  yang  ada  pada  baginda  merupakan  sebuah  jaminan.  Mudah-mudahan  Allah 
mengekalkan  pertolongan  serta  kekuatan  di  samping  mengumiakan  ganjaran  dengan 
bantuan  dan  kemenangan  kepada  baginda. 

Bab  1 

Barat  Laut  Afrika  & Mesir 


Meninggalkan  Tanjah 


Kata  Syeikh  Abu  ‘Abdillah,  “Aku  keluar  meninggalkan  Tanjah  , jana-bijanaku  pada  hari 
Khamis  yang  kedua  dalam  bulan  Rejab  yang  unggul,  bulan  Allah  SWT  tahun  725H 

dengan  niat  untuk  menunaikan  haji  di  Baitullah  al-Haram  dan  menziarahi  makam 
Rasulullah  SAW.  Aku  keluar  bersendirian  tanpa  teman  untuk  berhibur  dan  tanpa 
menyertai  rombongan  kafilah.  Aku  pergi  kerana  desakan  jiwaku  juga  kerana  rindu  akan 
tempat-tempat  suci.  Kerinduan  ini  telah  sekian  lama  terpendam  dalam  dadaku.  Oleh  itu, 
aku  membulatkan  tekadku  untuk  meninggalkan  semua  yang  kukasihi,  wanita  dan  lelaki 
lalu  berpisahlah  aku  dengan  kampung  halamanku,  persis  burung  meninggalkan  sarangnya. 
Ketika  itu,  ibubapaku  masih  lagi  hidup  dan  aku  terasa  berat  untuk  berjauhan  dari  mereka. 
Sebagaimana  ibubapaku,  aku  juga  terpaksa  menghadapi  keperitan  perpisahan  tersebut. 
Pada  waktu  itu  aku  berusia  dua  puluh  dua  tahun.” 

(Ibn  Juzayy  mencatat:  “Abu  ‘Abdillah  memaklumkan  kepadaku  semasa  di  kota 
Ghamatah  bahawa  beliau  lahir  di  kota  Tanjah  pada  hari  Isnin  bersamaan  17  Rejab  yang 
unggul  tahun  703H.”) 

Pengembaraanku  bermula  pada  zaman  pemerintahan  Amir  al-Mu’minin,  Abu  Sa’id  ibn 
Maulana  Amir  al-Mu’minin  dan  “Nasiruddin”  (tonggak  agama)  iaitu  Abu  Yusuf  ibn 
‘Abdil  Haq.  Abu  Sa’id  ialah  seorang  mujahid  dan  telah  diceritakan  tanpa  putus-putus 
tentang  kisah  kedermawanannya.  Begitu  juga  kemuliannnya  yang  tidak  dapat 
dipertikaikan  lagi  dan  kelebihannya  yang  menjadi  perhiasan  zaman.  Rakyat  jelata 
bergembira  dengan  naungan  kasih  dan  keadilannya.  Abu  Yusuf  pula  berjuang  dengan 
penuh  keikhlasan  dan  ketulusan  hatinya  untuk  menghapuskan  kesyirikan  dan  kekufuran. 
Tenteranya  berjuang  menghapuskan  penyembah  salib.  Aku  juga  telah  menceritakan 
keikhlasan  perjuangan  mazhab  Abu  Yusuf  ini.  Mudah-mudahan  Allah  SWT 
melipatgandakan  keredaanNya  keatas  mereka  dan  menyirami  pusara  mereka  yang  suci  itu 
dengan  gerimis  serta  hujan  lebat. 

Semoga  Allah  juga  mengurniakan  sebaik-baik  pembalasan  kepada  mereka  demi  agama 
dan  umat  Islam  serta  mengekalkan  kerajaan  pemerintahan  mereka  sebagai  milik 
keturunan  mereka  hingga  hari  kiamat. 

Aku  tiba  di  kota  Tilimsan  yang  pada  waktu  itu  diperintah  oleh  Sultan  Abu  Tasyafin 
‘abdul  Rahman  ibn  Musa  ibn  ‘Uthman  ibn  Yaghmurasan  ibn  Zayyan.  Ketibaanku 
serentak  dengan  ketibaan  dua  orang  utusan  raja  Afrika,  Sultan  Abu  Yahya  ke  kota  itu. 
Semoga  Allah  merahmati  baginda.  Mereka  berdua  ialah  pertama,  kadi  bagi  urusan  akad 
nikah  di  ktoa  Tunis,  Abu  ‘Abdillah  Muhammad  ibn  Abi  Bakr  ibn  ‘Ali  ibn  Ibrahim  al- 
Nafzawi  dan  kedua,  syeikh  yang  salih  Abu  ‘Abdillah  Muhammad  ibn  al-Husain  ibn 
‘Abdillah  al-Qurasyi  al-Zubaidi  - dinisbahkan  pada  Kampung  Zubaid  yang  terletak  di 
persisaran  pantai  iaitu  berhampiran  dengan  kota  Mahdiyyah.  Beliau  merupakan  salah 
seorang  ‘ulama’  yang  terkemuka  pada  zamannya  dan  meninggal  dunia  pada  tahun  740H. 
(1339-40M) 

Dua  orang  utusan  tersebut  meninggalkan  kota  Tilimsan  pada  hari  aku  tiba  di  kota  itu  lalu 
beberapa  orang  sahabatku  mengesyorkan  supaya  aku  menyertai  mereka  dalam  perjalanan. 
Aku  pun  melakukan  istikharah  kepada  Allah  Ta’ala  berhubung  dengan  perkara  tersebut. 
Aku  seterusnya  tinggal  di  Tilimsan  selama  tiga  hari  untuk  memperoleh  keperluanku. 

Kemudian  aku  pun  keluar  berjalan  sepantas-pantasnya  untuk  mendapatkan  mereka 
berdua  lalu  aku  tiba  di  kota  Milyanah  dan  menemui  mereka  berdua  di  sana.  Cuaca  ketika 
itu  terlalu  panas  dan  terik  kerana  ia  merupakan  pertengahan  musim  panas.  Cuaca  panas 
berada  di  kemuncaknya  hingga  menyebabkan  dua  orang  utusan  tersebut  jatuh  sakit.  Oleh 
yang  demikian,  kami  terpaksa  berhenti  selama  sepuluh  hari  sebelum  meneruskan 
perjalanan.  Penyakit  salah  seorang  daripada  mereka  berdua  iaitu  kadi,  bertambah  teruk, 
maka  kami  pun  terpaksa  berhenti  selama  tiga  hari  di  tepi  sebuah  mata  air  yang  terletak 
lebih  kurang  empat  batu  dari  kota  Milyanah.  Pada  pagi  hari  yang  keempat,  kadi  itu  pun 
menghembuskan  nafasnya  yang  terakhir.  Anak  kadi  tersebut  yang  bernama  Abu  al- 
Tayyib  serta  sahabat  kadi  itu  iaitu  Abu  ‘Abdillah  al-Zubaidi,  kembali  ke  Milyanah  dan 
mengebumikan  jenazahnya  di  sana.  Aku  berpisah  dengan  mereka  di  Milyanah  dan 
meneruskan  perjalananku  dengan  sekumpulan  pedagang  dari  kota  Tunis.  Antara 
pedagang  tersebut  termasuklah  al-Hajj  Mas’ud  ibn  al-Muntasir,  al-Hajj  al-‘Aduli  dan 
Muhammad  ibn  al-Hajar. 

Kami  tiba  di  kota  Jaza’ir  dan  berkhemah  di  luarnya  selama  beberapa  hari  hingga  Syeikh 
Abu  ‘Abdillah  serta  anak  kadi  itu  tiba.  Kemudia  kami  bersama-sama  menaiki  manbajah 
(sejenis  alat  pengangkutan)  dan  menuju  ke  pergunungan  Zan  alalu  sampai  di  kota  Bijayah 
(Bajayah).  Di  situ,  Syeikh  Abu  ‘Abdillah  menumpang  di  rumah  kadi  kota  tersebut  yang 
bernama  Abu  ‘Abdillah  al-Zawawi.  Abu  al-Tayyib,  anak  kadi  yang  meninggal  dunia  itu 
menumpang  di  rumah  seorang  faqih  bernama  Abu  ‘Abdillah,  seorang  ahli  tafsir. 

Amir  kota  Bijayah  ketika  itu  ialah  Abu  ‘Abdillah  Muhammad  ibn  Sayyid  al-Nas  al-Hajib. 
Sementara  itu,  salah  seorang  daripada  kumpulan  pedagang  dari  Tunis  yang  sama-sama 
mengembara  denganku  dari  kota  Milyanah,  bernama  Muhammah  ibn  al-Hajar  yang 
disebut  sebelum  ini,  meninggal  dunia.  Beliau  meninggalkan  harta  sebanyak  3000  dinar 
emas  dan  telah  mewasiatkannya  kepada  seorang  lelaki  dari  Jaza’ir  bernama  Ibn  Hadidah 
supaya  disampaikan  kepada  waris-warisnya  di  Tunis.  Berita  ini  sampai  ke  pengetahuan 
amir  kota  Bijayah  Ibn  Sayyid  al-Nas  lalu  dia  merampas  harta  tersebut  dari  Ibn  Hadidah. 
Inilah  perbuatan  zalim  yang  pertama  kali  kusaksikan  dilakukan  oleh  pegawai-pegawai 
dan  gabenor-gabenor  Kerajaan  Muwahhid.  (*asalnya  Muwahhid  merupakan  pergerakan 
politik  dan  agama  yang  diasaskan  oleh  Muhammad  ibn  Tumart  yang  mendokong  mazhab 
tauhid  golongan  salaf.  Kemudian  istilah  ini  digunakan  untuk  merujuk  kaum  Hafsi  yang 
memerintah  Tunis  ketika  itu.) 

Setelah  tiba  di  Bijayah  sebagaimana  yang  aku  nyatakan,  aku  demam  dan  dinasihati  oleh 
Abu  ‘Abdillah  al-Zubaidi  supaya  terus  tinggal  di  Bijayah  hingga  aku  pulih  sepenuhnya 
tetapi  aku  menolak.  Aku  berkata,  “Sekiranya  Allah  mentakdirkan  aku  meninggal  dunia, 
maka  kematianku  itu  dalam  perjalananku  menuju  ke  bumi  Hijaz.”  Abu  ‘Abdillah  lalu 
menjawab,  “Jika  kamu  telah  berazam  sedemikian,  juallah  tunggangan  dan  barang- 
barangmu  yang  berat  itu  dan  aku  akan  meminjamkan  tunggangan  serta  khemahku 
kepadamu.  Dengan  yang  demikian,  kamu  dapat  mengikuti  kami  tanpa  memikul  bebanan 
yang  berat.  Sebenarnya  kami  mahu  mempercepat  perjalanan  kerana  bimbangkan 
serangan  kabilah-kabilah  Arab  di  pertengahan  jalan.”  Aku  pun  menurut  cadangannya  dan 
beliau  meminjamkan  apa  yang  telah  dijanjikannya  kepadaku.  Semoga  Allah  membalas 
jasanya  dengan  sebaik-baik  ganjaran.  Peristiwa  ini  merupakan  peristiwa  pertama  yang 

membawa  rahmat  dan  limpah  kumia  Ilahi  ke  atasku  sepanjang  perjalananku  ke  Hijaz. 

Kami  terus  berjalan  hingga  tiba  di  kota  Qusantinah  dan  berhenti  di  luar  kota  tersebut. 
Hujan  turun  dengan  lebat  dan  kami  terpaksa  meninggalkan  khemah  pada  malam  itu  untuk 
mencari  tempat  berteduh  di  dalam  beberapa  buah  bangunan  di  sana.  Pada  keesokan 
paginya,  hakim  (kadi)  kota  tersebut  yang  bernama  Abu  al-Hasan  datang  menemui  kami. 
Beliau  merupakan  salah  seorang  daripada  keturunan  Syarif  yang  terhormat.  Abu  al-Hasan 
memandang  pakaianku  yang  telah  dibasahi  air  hujan  lalu  mengarahkan  agar  pakaian  itu 
dibasuh  di  rumahnya.  Antara  pakaianku  itu  termasuklah  sehelai  kain  selubung  yang 
diperbuat  dari  kain  Ba’labakka.  Beliau  mengikat  dua  dinar  emas  pada  salah  satu  daripada 
dua  bucu  kain  tersebut.  Itu  merupakan  pemberian  pertama  yang  ku  terima  dalam 
pengembaraanku. 

Kami  meneruskan  lagi  perjalanan  higga  sampai  di  Kota  Bunah  dan  menumpang  di  kota 
tersebut  selama  beberapa  hari.  Kemudian  kami  meninggalkan  di  Bunah  kumpulan 
pedagang  yang  telah  bersama-sama  dengan  kami  selama  ini  kerana  bimbang  akan  bahaya 
dalam  perjalanan.  Kami  menyambung  semula  perjalanan  dengan  seberapa  pantas  yang 
boleh  tanpa  membawa  barang-barang  yang  berat.  Aku  sekali  lagi  demam.  Aku  mengikat 
tubuhku  pada  pelana  dengan  sehelai  kain  serban  untuk  mengelakkan  diriku  daripada  jatuh 
lantaran  kelesuan  tubuhku.  Aku  memang  tidak  boleh  dari  tungganganku  disebabkan 
bahaya  itu.  Akhirnya  kami  sampai  di  kota  Tunis.  Penduduk  kota  keluar  beramai-ramai 
untuk  menyambut  Syeikh  Abu  ‘Abdillah  al-Zubaidi  dan  Abu  al-Tayyib  serta  anak  kadi, 
Abu  ‘Abdillah  al-Nafzawi.  Mereka  bersalam- salaman  dan  menanyakan  khabar  berita. 

Walau  bagaimanapun,  tiada  seorangpun  yang  mengucapkan  salam  kepadaku  kerana  tiada 
sesiapa  di  kalangan  mereka  yang  kenal  akan  diriku.  Aku  berasa  begitu  sedih  sehingga 
tidak  dapat  menahan  air  mataku  daripada  bercucuran  lalu  aku  menangis  teresak-esak. 
Salah  seorang  jemaah  haji  menyedari  keadaan  diriku  lalu  bersalam  dan  bemesra 
denganku  serta  menghiburkan  hatiku  dengan  perbuatannya  hingga  aku  memasuki  kota 
Tunis.  Aku  kemudian  menumpang  di  madrasah  penjual  buku  di  kota  tersebut. 

(Ibn  Juzayy  mencatat:  “ Syeikhku  yang  merupakan  kadi  besar  dan  juga  khatib  terulung 
iaitu  Abu  al-Barakat  Muhammad  ibn  Muhammad  Ibrahim  al-Sulaimi  yang  juga  terkenal 
dengan  nama  Ibn  al-Hajj  al-Balfiqi  menceritakan  kepadaku  bahawa  peristiwa  yang  sama 
pemah  berlaku  ke  atas  dirinya.  Beliau  menceritakan,  “Aku  pergi  ke  kota  Ballisy  di  negeri 
Andalus  pada  malam  hari  raya  dengan  tujuan  untuk  mendengar  Hadith  al-Musalsal 
berhubung  dengan  hari  raya  yang  diriwayatkan  daripada  Abu  ‘Abdilah  ibn  al-Kammad. 
Aku  berada  di  Musalla  bersama-sama  dengan  orang  ramai  dan  selepas  solat  serta  khutbah, 
mereka  bersalam-salaman.  Aku  berada  di  satu  sudut  dan  tiada  seorang  pun  yang 
mengucapkan  salam  kepadaku.  Seorang  tua  daripada  kalangan  penduduk  koto  tersebut 
lalu  datang  kepadaku  dan  mengucapkan  salam  serta  berbual  mesra  denganku.  Orang  tua 
itu  berkata,  “ Aku  memperhatikan  kamu  dan  mendapati  bahawa  kamu  tersisih  dari  orang 
ramai.  Tiada  seorang  pun  yang  bersalam  dengan  kamu.  Aku  lantas  menyedari  bahawa 
kamu  seorang  musafir.  Aku  suka  untuk  bemesra  dengan  kamu.”  Semoga  Allah  membalas 
budinya  dengan  kebaikan.”) 

Sultan  Tunis 


Sultan  yang  memerintah  Tunis  ketika  aku  memasuki  kota  tersebut  ialh  Sultan  Abu  Yahya 
ibn  Sultan  Abi  Zakaria  ign  Sultan  Abi  Ishaq  Ibrahim  ibn  Sultan  Abi  Zakaria  Yahya  ibn 
‘Abdil  Wahid  ibn  Abi  Hafs  r.a.  Di  Tunis,  ada  sekumpulan  ‘alim  ‘ulama’  yang  terulung. 
Antara  mereka  ialah  kadi  besar  kota  itu  iaitu  Abu  ‘Abdillah  Muhammad  serta  anak  kadi 
besar,  Abu  al-‘Abbas  Ahmad  ibn  Muhammad  ibn  Hasan  ibn  Muhammad  al-Ansari  al- 
Khazraji  yang  berasal  dari  kota  Balins  (Valencia)  dan  kemudian  menetap  di  Tunis.  Abu 
al-‘Abbas  ini  terkenal  dengan  gelaran  al-Ghammaz.  Selain  mereka  ialah  Khatib  Abu 
Ishak  Ibrahim  ibn  Husain  ibn  ‘Ali  ibn  ‘Abdil  Rafi’  al-Rib’ie  yang  turut  memegang 
jawatan  kadi  besar  dibawah  lima  pemerintahan.  Demikian  juga  Faqih  Abu  ‘Ali  ‘Umar  ibn 
‘Ali  ibn  Qaddah  al-Hawari,  yang  turut  memegang  jawatan  kadi  di  Tunis.  Beliau 
merupakan  antara  ‘ulama’  yang  terbilang.  Mengikut  kebiasaannya,  setiap  hari  Jumaat, 
selepas  selesai  solat,  Abu  ‘Ali  akan  bersandar  pada  salah  satu  tiang  di  dalam  masjid 
Jamik  (Besar)  Zaitun  yang  merupakan  masjid  utama  kota  tersebut.  Orang  ramai  datang 
menemuinya  meminta  fatwa  tentang  pelbagai  masalah  agama.  Selepas  menjawab  40 
soalan,  beliau  akan  mengakhiri  majlis  tersebut. 

Ketika  aku  masih  berada  di  Tunis,  Aidil  Fitri  menjelang  tiba  dan  aku  pun  menyertai 
orang  ramai  menunaikan  solat  hari  raya  di  musalla  (musalla  disini  merujuk  kepada  tapak 
khas  di  luar  tembok  kota  yang  digunakan  untuk  solat  hari  raya).  Penduduk  kota  telah  pun 
berhimpun  beramai-ramai  untuk  merayakan  Aidil  Fitri.  Mereka  keluar  dari  rumah  dalam 
keadaan  paling  menarik  iaitu  dengan  mengenakan  pakaian  yang  paling  baik  dan  mahal. 
Sultan  Abu  Yahya  pun  tiba  menunggang  kuda  dengan  diiringi  oleh  sekalian  kerabat, 
pegawai  utama  dan  hamba-hamba  kerajaannya  yang  berjalan  kaki.  Mereka  semua 
berjalan  dalam  satu  perarakan  yang  menakjubkan.  Setelah  menunaikan  solat  dan 
mendengar  khutbah  hari  raya,  orang  ramai  kembali  ke  rumah  masing-masing. 

Beberapa  lama  kemudian,  syeikh  bagi  sebuah  kafilah  haji  menuju  ke  Hijaz  yang  bernama 
Abu  Ya’qub  al-Susi  telah  dilantik  untuk  mengetuai  kafilah  tersebut.  Beliau  berasal  dari 
Iqlibiyyah,  salah  satu  kota  di  Afrika.  Kebanyakan  anggota  kafilah  itu  terdiri  daripada 
kaum  Masmudah  dan  mereka  melantik  diriku  menjadi  kadi  bagi  rombongan  mereka. 

Kami  berangkat  keluar  dari  Kota  Tunis  pada  akhir  bulan  Zulkaedah  dan  berjalan 
mengikut  jalan  pantai  lalu  sampai  di  kota  Susah.  Susah  ialah  sebuah  kota  kecil  tetapi 
indah  dan  dibina  di  tepi  pantai.  Kota  ini  juga  terletak  kira-kira  40  batu  dari  Kota  Tunis. 
Kemudian  kami  tiba  di  ktoa  Safaqis  yang  diluamya  terletak  makam  Imam  Abu  al-Hasan 
al-Lakhmi  al-Maliki,  pengarang  kitab  “Al-Tabsirah  fi  al-Fiqh”. 


(Ibn  Juzayy  mencatatf’Di  kota  Safaqis  inilah  penyair  ‘Ali  ibn  Habib  al-Tanukki 
bermadah: 

Hujan  segar  membasahi  bumi  Safaqis 
Kota  kolam  clanmedan  solat 
Pelindung  dari  teluk  hingga  terusan 

Dan  kubunya  yang  di  puncak  tertinggi 
Itulah  kota  yang  seakan-akan  berkata, 

“Selamat  datang!  ” tatkala  kamu  menziarahinya 
Air  lautnya  seketika  pasang,  seketika  surut 
Bagai  kekasih  hendak  berkunjung 
Tetapi  apabila  terlihat  penjaga,  berundurlah  ia. 

Tetapi  perasaan  yang  sebaliknya  dicurahkan  oleh  Abu  ‘Abdillah  Muhammad  ibn  Abi 
Tamim,  seorang  sasterawan  yang  ulung  dan  banyak  berkarya: 

Safaqis!  Tidaklah  makmur  hidup  penduduknya 
Dan  tidaklah  disegarkan  buminya  hujan  yang  mencurah 
Jauhilah  kota  yang  jika  disinggahi  halamannya 
Kamu  diserangoleh  dua  musuh  - orang  Rom  dan  Arab 

Betapa  banyak  orang  yang  merana  di  perantauan,  harta  bendanya  habis  dirompak 
Dan  betapa  banyak  orang  yang  bermalam  di  lautan,  meratapi  nasibnya  kerana  menjadi 
tawanan  dan  meratapi  kebinasaan 
Laut  pun  sudah  arif  dengan  kejahatan  penduduknya 

Sehingga  setiap  kali  ia  ingin  menghampiri,  terputus  niatnya  lalu  berpatah  balik,  ’j 


Kemudian  kami  sampai  di  kota  Qabus.  Kami  singgah  di  kota  tersebut  dan  tinggal  disitu 
selama  sepuluh  hari  kerana  hujan  turun  menerus  tanpa  berhenti. 

(Ibn  Juzayy  menambah,  “Berkenaan  dengan  Qabus,  salah  seorang  penyair  pernah 
bermadah: 

Aduhai  kemanisan  malam-malam  yang  berlalu 
Di  tepi  lembah  subur  di  Qabus, 

Terasa  hatiku  tatkala  terkenang  akan  ia, 

Bagai  obor  kayu  yang  bernyala  di  tangan  pembawa  obor,  ’j 


Kemudian  kami  meninggalkan  Qabus  menuju  ke  kota  Tarabulus  (Tripoli).  Dalam 
beberapa  peringkat  perjalanan  ke  sana,  kami  diiringi  oleh  lebih  daripada  100  orang 
penunggang  kuda.  Turut  serta  dalam  kafilah  itu  ialah  sepasukan  pemanah.  Oleh  yang 
demikian,  suku  kaum  Arab  yang  merayau-rayau  mencari  mangsa  itu  pun  ketakutan  lalu 
menjauhi  tempat  kami  dan  Allah  memelihara  kami  daripada  ancaman  mereka.  Kami 
merayakan  Hari  Raya  Korban  (Aidil  Adha)  dalam  perjalanan  tersebut.  Pada  hari  keempat 
selepas  itu,  kami  sampai  di  kota  Tarabulus  dan  singgah  di  situ  untuk  beberapa  lama. 
Sebelum  ini,  aku  telah  berkahwin  dengan  anak  perempuan  seorang  pemegang  amanah  di 
Safaqis  dan  isteriku  itu  diserahkan  kepadaku  di  Tarabulus.  Pada  akhir  bulan  Muharram 
tahun  726M,  aku  meninggalkan  Tarabulus  dengan  membawa  isteriku  dan  diiringi  oleh 
sekumpulan  orang  daripada  kaum  Masmudah.  Aku  menaikkan  bendera  lalu  maju  ke 
hadapan  memimpin  mereka.  Kafilah  utama  terus  berada  di  Tarabulus  kerana  bimbang 
akan  hujan  dan  cuaca  sejuk. 

Kami  melewati  kota  Masratah  dan  Qasura  Surta.  Beberapa  gerombolan  penyamun  Arab 
cuba  menyerang  kami  tetapi  takdir  Ilahi  tidak  mengizinkannya  lalu  terhalanglah  niat  jahat 
mereka.  Kemudian  kami  melalui  kawasan  hutan  dan  sampai  di  istana  seorang  ‘abid  iaitu 
Barsisa  lalu  seterusnya  ke  Qubbah  Salam.  Di  situ,  kami  disertai  oleh  kafilah  yang 
tertinggal  di  Tarabulus  dahulu.  Suatu  perselisihan  faham  telah  berlaku  antara  diriku 
dengan  bapa  mertuaku  lalu  aku  terpaksa  berpisah  dengan  anak  perempuannya.  Kemudian 
aku  mengahwini  anak  perempuan  salah  seorang  penuntut  agama  dari  Fez.  Isteriku  itu 
diserahkan  kepadaku  di  Qasr  al-Za’afiyah.  Aku  mengadakan  majlis  perkahwinan 
sepanjang  hari  untuk  menjamu  semua  anggota  kafilah. 

Pada  awal  bulan  Jamadil  Awwal,  kami  tiba  di  kota  pelabuhan  Iskandariah  (Alexandria) 
Semoga  Allah  melindungi  kota  itu!  Iskandariah  merupakan  kota  perbatasan  yang 
pertahanannya  kukuh,  layanan  penduduknya  amat  baik,  pemandangannya  menakjubkan 
dan  binaannya  kukuh.  Ia  memiliki  apa  sahaja  yang  dikehendaki,  sama  ada  dari  segi 
perhiasan  mahupun  dari  segi  pertahanan  selain  memiliki  kesan-kesan  peninggalan  sejarah 
yang  bersifat  duniawi  mahupun  ukhrawi.  Tempat-tempat  kediaman  dan  kotanya  amat 
indah  serta  memiliki  ciri  seni  bina  yang  mengagumkan.  Bangunan-bangunannya  besar 
dan  seni  binanya  tetap  sempurna.  Ia  bagai  permata  yang  cahayanya  bersinar  dan 
seumpama  gadis  pingitan  yang  berseri-seri  dalam  perhiasan  pengantinnya.  Keindahannya 
yang  menawan  itu  menghimpunkan  segala  kecantikan  yang  bertaburan  di  serata  alam 
kerana  kedudukannya  di  tengah-tengah  iaitu  di  antara  barat  dengan  timur.  Setiap 
keajaiban  yang  baharu,  muncul  di  kota  ini  dan  setiap  keindahan  yang  baharu, 
kemuncaknya  pasti  berakhir  di  sini.  Orang  ramai  menceritakan  sifat-sifatnya  dengan 
panjang  lebar  dan  menulis  berjilid-jilid  buku  tentang  ciri-ciri  kehebatannya  tanpa  puas. 
Memadailah  bagi  sesiapa  yang  mengingini  pengetahuan  terperinci  tentang  segala  tarikan 
kota  ini  membaca  karangan  Abu  ‘Abid  dalam  kitabnya,  “Al-Masalik”. 


Pintu  Masuk  Kota  Iskandariah 
dan  Pelabuhannya 


Kota  Iskandariah  mempunyai  empat  buah  pintu  masuk.  Salah  satu  daripadanya  ialah  Bab 
al-Sidrah.  (Pintu  Sidrah)  dan  dari  pintu  inilah  bermulanya  perjalanan  ke  negeri  Maghribi. 
Seterusnya  ialah  Bab  Rasyid  (Pintu  Rasyid),  Bab  al-Bahr  (Pintu  Laut)  dan  Bab  al-Akhdar 
(Pintu  Hijau).  Pintu  masuk  ini  hanya  dibuka  pada  hari  Jumaat  dan  orang  ramai  keluar 
menerusi  pintu  ini  untuk  menziarahi  kubur.  Kota  Iskandariah  ini  juga  mempunyai  sebuah 
pelabuhan  yang  hebat  dan  unik.  Aku  belum  pernah  melihat  pelabuhan-pelabuhan  lain  di 
dunia  yang  dapat  menandinginya  kecuali  bebrapa  pelabuhan  lain  seperti  Pelabuhan 
Kaulam(Quilon)  dan  Qaliqut  di  India,  pelabuhan  milik  orang  kafir  di  Suradaq,  Turki  serta 
Pelabuhan  Zaitun  yang  terletak  di  China.  Semua  pelabuhan  ini  akan  diterangkan 
kemudian  dengan  lebih  lanjut. 


Rumah  Api 

Dalam  pengembaraanku  ini,  aku  telah  melawat  rumah  api.  Aku  mendapati  salah  satu 
sudut  binaannya  telah  runtuh.  Rumah  api  ini  merupakan  sebuah  binaan  bentuk  segi  empat 
yang  tingginya  mencecah  angkasa.  Pintunya  terletak  tinggi  dari  aras  bumi.  Bersetentang 
dengan  pintu  ini,  terdapat  sebuah  bangunan  lain  yang  mempunyai  ketinggian  yang  sama. 
Di  antara  rumah  api  ini  dengan  bangunan  itu  diletakkan  papan  dan  seseorang  boleh 
melalui  papan  ini  untuk  pergi  ke  pintu  rumah  api  itu.  Sekiranya  papan  ini  dibuang,  tiada 
jalan  lain  lagi  yang  dapat  menghubungkan  pintu  itu.  Di  bahagian  dalam  pintu  rumah  api 
itu,  terdapat  satu  tempat  duduk  untuk  penjaga  rumah  api.  Didalam  rumah  api  ini  sendiri 
terdapat  banyak  bilik.  Ukuran  lebar  tempat  berjalan  rumah  api  tersebut  ialah  sembilan 
jengkal,  manakala  ukuran  lebar  dindingnya  pula  ialah  sepuluh  jengkal.  Sekiranya  rumah 
api  ini  diukur  dari  keempat-empat  sudutnya,  ukurannya  ialah  140  jengkal  lebar.  Rumah 
api  ini  terletak  di  atas  bukit  yang  tinggi  dan  jarak  perjalanan  di  antara  rumah  api  ini 
dengan  kota  ialah  satu  farsakh.  Perjalanan  ke  rumah  api  ini  melalui  jalan  darat  yang 
panjang  yang  dikelilingi  oleh  laut  di  tiga  penjuru  hinggalah  suatu  jarak  lautan  ini  berada 
hampir  dengan  tembok  negeri  tersebut.  Oleh  yang  demikian,  tiada  seorang  pun  yang 
dapat  pergi  ke  rumah  api  ini  melainkan  dari  dalam  kota.  Di  kawasan  daratan  yang 
berhubung  dengan  rumah  api  itulah  terletaknya  tanah  perkuburan  kota  Iskandariah. 


Aku  sekali  lagi  menziarahi  rumah  api  sewaktu  aku  pulang  dari  Maghribi  pada  tahun 
750H  (1349M).  Aku  mendapati  ia  telah  rosak  teruk  sehingga  tidak  boleh  lagi  dimasuki 
atau  dinaiki  hingga  pintunya.  Al  Malik  al-Nasir  r.h.  telah  memulakan  pembinaan  rumah 
api  yang  sama  bersetentang  dengan  rumah  api  yang  lama  itu  tetapi  kemangkatannya  telah 
menghalang  baginda  daripada  menyempurnakan  pembinaan  tersebut. 


Tiang  Sawari 


Suatu  perkara  lagi  yang  unik  dan  pelik  di  kota  Iskandariah  ini  ialah  sebatang  tiang  yang 
amat  mengagumkan  yang  terletak  di  luar  kota  ini.  Orang  ramai  menamai  tiang  ini  sebagai 
Tiang  Sawari.  Tiang  ini  berada  di  tengah-tengah  sebuah  kebun  tamar  dan  ia  dibezakan 
oleh  ketinggiannya  yang  mengatasi  ketinggian  pokok-pokok  di  situ.  Tiang  ini  merupakan 
satu  blok  yang  dipahat  dengan  menggunakan  kemahiran  yang  sangat  tinggi.  Ia  didirikan 
di  atas  alas  tiang  yang  diperbuat  daripada  batu  segi  empat  seperti  sebuah  platform  yang 
besar.  Tidaklah  diketahui  bagaimana  cara  tiang  ini  didirikan  di  situ  dan  tidak  pula  dapat 
dipastikan  orang  yang  telah  mendirikannya. 

(Ibn  Juzayy  mencatat:  “Beberapa  orang  syeikhku  yang  telah  banyak  kali  mengembara 
memberitahuku  bahawa  salah  seorang  pemanah  di  kota  Iskandariah  telah  memanjat  tiang 
itu  hingga  sampai  ke  puncaknya.  Ia  membawa  anak  panah  dan  tabungnya  lalu  tinggal  di 
sana.  Berita  ini  telah  tersebar  luas  ke  merata  tempat  dan  banyak  orang  yang  datang  untuk 
melihat  pemanah  tersebut.  Mereka  yang  datang,  semuanya  berasa  sangat  hairan 
bagaimana  ia  dapat  menaiki  puncak  itu. 

Pada  pandanganku,  mungkin  pemanah  tersebut  ketakutan  atau  mengejar  sesuatu  cita-cita 
dan  perbuatannnya  itu  membolehkan  ia  mencapai  hasrat  yang  diidamkan.  Aku  membuat 
andaian  sedemikian  disebabkan  perbuatan  yang  dilakukannya  itu  amatlah  pelik.  Pemanah 
tersebut  mencari  akal  untuk  menaiki  tiang  itu  dengan  cara  yang  berikut.  Ia  telah 
melepaskan  sebilah  anak  panah  yang  hujungnya  berikat  dengan  benang  yang  panjang. 
Hujung  benang  tersebut  pula  diikatkan  pada  tali  yang  kukuh.  Anak  panah  itu  melepasi 
puncak  tiang  tersebut  dan  jatuh  di  tempat  yang  arahnya  bertentangan  dengan  si  pemanah. 
Benang  tersangkut  di  tengah  puncak  tiang  lalu  pemanah  itu  menariknya  sehingga 
bahagian  tengah  tali  pula  yang  berada  di  tengah  puncak  tiang  dan  mengganti  tempat 
benang. 

Kemudian  hujung  tali  itu  diikatkan  dengan  kemas  di  atas  tanah  dan  pada  hujung  tali  yang 
satu  lagi,  ia  berpaut  lalu  memanjat  ke  atas.  Apabila  telah  berada  di  atas,  ia  menarik  keluar 
tali  tersebut.  Pemanah  itu  mestilah  telah  ditemani  oleh  seseorang  yang  telah  membawa 
keluar  tali  tersebut  dengan  cara  yang  tidak  dapat  dikesan  helahnya  dan  semua  yang 
melihat  berasa  takjub  dengan  keadaannya.”) 

Sewaktu  aku  tiba,  kota  Iskandariah  diperintah  oleh  seorang  amir  yang  bernama 
Salahuddin  (bukan  al-Ayubi  yang  terkenal  itu).  Pada  waktu  itu  juga,  seorang  sultan  dari 
Afrika  yang  telah  digulingkan  turut  tinggal  di  Iskandariah.  Sultan  tersebut  bernama 
Zakaria  Abu  Yahya  ibn  Ahmad  ibn  Abi  Hafs  dan  digelar  sebagai  al-Lihyani.  Al  Malik  al- 
Nasir  menitahkan  supaya  sultan  dari  Afrika  itu  ditempatkan  di  kediaman  sultan  di 
Iskandariah.  Baginda  juga  telah  mengumiakan  100  dirham  setiap  hari  kepada  sultan 
tersebut.  Sultan  dari  Afrika  itu  diiringi  oleh  putera-puteranya  yang  bernama  ‘Abdul 
Wahid,  Misri  dan  Iskandari,  pegawai  istananya,  Abu  Zakaria  ibn  Ya’qub  serta  wazirnya, 
Abu  ‘Abdillah  ibn  Yasin.  Akhirnya  al-Lihyani  dan  anaknya,  Iskandari  meninggal  dunia 
di  kota  Iskandariah  sementara  anaknya  yang  bernama  Misri  masih  berada  di  Mesir  hingga 
hari  ini. 

(Ibn  Juzayy  mencatat:  “Persoalan  tentang  kebenaran  alamat  yang  boleh  disimpulkan 
daripada  nama  kedua-dua  orang  anak  al-Lihyani  iaitu  Iskandari  dan  Misri  didapati  sangat 
aneh.  Iskandari  meninggal  dunia  di  kota  Iskandariah  sementara  Misri  pula  tinggal  untuk 
jangka  masa  yang  lama  di  Mesir.”) 

Anaknya  yang  bernama  ‘Abdul  Wahid  pula  mengembara  ke  negeri  Andalus  dan 
Maghribi  lalu  akhirnya  meninggal  dunia  di  Afrika  iaitu  di  sebuah  kepulauan  bernama 
Jarbah. 


‘Ulama  Iskandariah 


Antara  ‘ulama’  yang  terkenal  di  Iskandariah  ialah  kadinya,  ‘Imaduddin  al-Kindi,  seorang 
yang  pakar  dalam  bidang  ilmu  bahasa.  Beliau  memakai  serban  yang  bertentangan  dengan 
adat  pemakai  serban.  Aku  belum  pernah  melihat  sama  ada  di  timur  mahupun  di  barat, 
serban  yang  lebih  besar  daripada  serban  beliau.  Pada  suatu  hari,  aku  melihatnya  duduk  di 
tengah  mihrab  dan  serbannya  hampir-hampir  memenuhi  mihrab  itu. 

Seorang  lagi  Fakhruddin  ibn  al-Righi,  juga  seorang  kadi  di  Iskandariah.  Beliau  ialah 
seorang  yang  mulia  dan  berilmu  pengetahuan. 


Suatu  Petanda  yang  Baik 


Diceritakan  bahawa  datuk  kadi  Fakhruddin  al-Righi  ialah  salah  seorang  daripada 
kalangan  penduduk  kota  Righah.  Beilau  sentiasa  sibuk  menuntut  ilmu  dan  kemudian 
mengembara  ke  Hijaz.  Beliau  tiba  di  Iskandariah  pada  waktu  malam.  Disebabkan  hanya 
mempunyai  sedikit  bekalan,  al-Righi  memilih  untuk  tidak  memasuki  kota  sehinggalah 
beliau  mendengar  suatu  petanda  yang  baik.  Al-Righi  duduk  berhampiran  dengan  pintu 
kota  hinggalah  semua  orang  memasukinya  dan  tibalah  waktu  untuk  menutup  pintu. 

Hanya  beliau  seorang  sahaja  yang  masih  berada  di  situ.  Penjaga  pintu  berasa  marah 
kerana  kelewatannya  itu  lalu  mengherdik,  “Masuklah  wahai  kadi!”  Beliau  lantas  berkata, 
“Tuan  Kadi,  InsyaAllah!”  Kemudian  al-Righi  memasuki  beberapa  buah  madrasah  dan 
tekun  membaca  di  samping  meneladani  jalan  kehidupan  orang  yang  mulia.  Nama  dan 
kemasyhurannya  telah  tersebar  luas.  Beliau  juga  amat  terkenal  dengan  sifat  zuhud  dan 
warak. 

Berita  tentang  al-Righi  telah  sampai  kepada  raja  Mesir.  Sementara  itu,  kadi  Iskandariah 
telah  meninggal  dunia.  Pada  waktu  itu,  ada  banyak  fuqaha’  serta  ‘ulama’  dan  semua 
mereka  mengharapkan  jawatan  tersebut.  Berbeza  pula  dengan  al-Righi,  beliau  tidak 
mengidamkan  jawatan  itu. 

Sesudah  itu  sultan  Iskandariah  mengutus  satu  watikah  kepada  al-Righi  yang  menyatakan 
bahawa  beliau  telah  dilantik  utnuk  memegang  jawatan  kadi.  Selepas  utusan  tersebut  itu 
tiba,  al-Righi  pun  meminta  khadamnya  membuat  satu  pengumuman,  “Sesiapa  yang 
mempunyai  apa-apa  masalah  pertelingkahan  hendaklah  menghadirkan  diri  untuk 
diadakan  penyiasatan.”  Beliau  pun  mulalah  menyelesaikan  masalah-masalah  mereka 
yang  berlaku  dalam  masyarakat.  Sementara  itu,  fuqaha’  dan  sahabat-sahabat  mereka  yang 
lain  telah  berhimpun  di  rumah  salah  seorang  daripada  mereka. 

Mereka  semua  menganggap  bahawa  al-Righi  tidak  layak  memegang  jawatan  kadi. 
Mereka  berbincang  untuk  memujuk  sultan  supaya  mengkaji  semula  perlantikan  tersebut. 
Selain  itu,  mereka  juga  mahu  menghadap  sultan  untuk  menyatakan  bantahan  orang  ramai 
terhadap  Kadi  al-Righi. 

Walau  bagaimanapun,  seorang  ahli  nujum  yang  amat  bijaksana  yang  turut  hadir  dalam 
perhimpunan  tersebut  berkata,  “Janganlah  kamu  mengambil  tindakan  sedemikian.  Aku 
telah  menilik  perlantikannya  itu  dan  aku  benar-benar  memastikannya  sehingga  ternyata 
bagiku  bahawa  beliau  akan  memegang  jawatan  kadi  selama  empat  puluh  tahun.” 
Akhirnya  mereka  semua  membatalkan  hasrat  untuk  mencadangkan  supaya  perlantikan  al- 
Righi  dikaji  semula. 

Apa  yang  diramalkan  oleh  ahli  nujum  tersebut  benar-benar  berlaku  ke  atas  diri  al-Righi. 
Al-Righi  dikenali  sebagai  seorang  kadi  yang  adil  dan  berbudi  pekerti  mulia. 


Seorang  lagi  ‘ulama’  Iskandariah  ialah  Wajihuddin  al-Sanhaji  iaitu  salah  seorang  kadi  di 
Iskandariah  yang  terkenal  dengan  ilmu  dan  ketokohannya.  Begitu  juga  Syamsuddin, 
putera  Bint  al-Tinnisi,  seorang  yang  berakhlak  mulia  dan  memiliki  reputasi  yang  hebat. 

Golongan  salih  yang  menetap  di  sini  pula  ialah  Syeikh  Abu  ‘Abdillah  al-Fasi,  seorang 
wali  Allah  yang  agung.  Menurut  riwayat,  beliau  mendengar  orang  menjawab  salamnya 
apabila  beliau  mengucapkan  salam  sesudah  solatnya.  Selain  semua  mereka  ini,  ada 
seorang  lagi  imam  yang  sangat  ‘alim,  zuhud,  khusyuk  dalam  ibadahnya  dan  warak  yang 
bernama  Khalifah.  Beliau  dikurnai  ilmu  mukasyafah. 

Kekeramatan  Khalifah 


Orang  yang  thiqah  (yang  boleh  dipercayai)  daripada  kalangan  sahabat  Khalifah 
memberitahuku,  “Syeikh  Kahlifah  telah  melihat  Rasulullah  SAW  dalam  tidurnya. 
Rasulullah  SAW  bersabda,  “Wahai  Khalifah!  Ziarahilah  kami.”  Oleh  itu  beliau  pun 
berangkat  ke  Madinah  al-Syarifah  dan  pergi  ke  masjid  yang  mulia.  Beliau  memasukinya 
dari  Bab  al-Salam  dan  mendirikan  Solat  Tahiyyah  al-Masjid.  Kemudian  beliau 
mengucapkan  salam  kepada  Rasulullah  SAW  dan  duduk  bersandar  pada  tiang  masjid. 
Beliau  meletakkan  kepalanya  diatas  kedua-dua  lutut-perbuatan  ini  dikalangan  tasawuf 
dinamai  tarfiq.  Apabila  beliau  mengangkat  kepala,  didapatinya  ada  empat  keping  roti, 
sejag  susu  dan  sepinggan  buah  tamar.  Beliau  dan  sahabat-sahabatnya  menikmati 
makanan  tersebut  dan  kemudian  pulang  ke  Iskandariah  tanpa  menunaikan  haji  pada  tahun 
itu. 

Seorang  lagi  hamba  Allah  yang  salih  ialah  imam  dan  ilmuwan  yang  warak  serta  khusyuk 
dalam  ibadahnya  iaitu  Burhanuddin.  Beliau  ialah  seorang  yang  tempang  tetapi  seorang 
yang  sangat  zuhud  dan  merupakan  hamba  Allah  yang  terpilih.  Aku  menemuinya  sewaktu 
aku  berada  di  Iskandariah  dan  tinggal  bersama-sama  dengannya  sebagai  tetamu  selama 
tiga  hari. 


Kekeramatan  Imam  Burhanuddin 


Pada  suatu  hari,  semasa  aku  memasuki  bilik  Imam  Burhanuddin,  beliau  berkata  kepadaku, 
“Aku  mendapati  kamu  suka  mengembara  dan  berjalan  dari  sebuah  negeri  ke  negeri  yang 
lain.”  Balasku,  “Benar,  aku  amat  suka  mengembara.”  Pada  waktu  itu  aku  belum  pernah 
terfikir  untuk  mengembara  ke  negeri  India  dan  China  yang  sangat  jauh  itu.  Beliau  berkata 
kepadaku,  “Suatu  hari  nanti,  dengan  izin  Allah,  kamu  pasti  akan  menziarahi  saudaraku, 
Fariduddin  di  India,  Ruknuddin  Zakaria  di  Sind  dan  Burhanuddin  di  China.  Apabila 
kamu  menemui  mereka,  sampaikanlah  salamku  kepada  mereka.”  Aku  menjadi  hairan 
dengan  kata-katanya  itu  dan  mula  memusatkan  fikiran  untuk  mengembara  ke  negeri- 

negeri  tersebut.  Aku  terus  mengembara  lagi  hinggalah  aku  bertemu  dengan  ketiga-tiga 
orang  yang  dinyatakan  oleh  beliau  itu  dan  kusampaikan  salamnya  kepada  mereka. 

Semasa  aku  meninggalkan  Imam  Burhanuddin,  beliau  membekalkan  beberapa  dirham 
untukku.  Wang  ini  sentiasa  kusimpan  dan  aku  tidak  berhajat  untuk  membelanjakannya. 
Malangnya  ia  telah  dirompak  oleh  orang  kafir  di  India  sewaktu  mereka  merompak 
barang-barangku  di  lautan. 

Antara  golongan  salih  yang  ada  di  Iskandariah  termasuklah  Syeikh  Yaqut  al-Habsyi, 
seorang  yang  sangat  istimewa.  Beliau  ialah  murid  Abu  al-‘Abbas  al-Mursi  dan  Abu  al- 
‘Abbas  al-Mursi  pula  merupakan  murid  Abu  al-Hasan  al-Syazili  yang  amat  terkenal 
dengan  pelbagai  kekeramatan  serta  maqam  yang  tinggi. 

Kekeramatan  Abu  al-Hasan  al-Syazili 


Syeikh  Yaqut  menceritakan  kepadaku  sebagaimana  yang  didengarnya  dari  gurunya, 
Syeikh  Abu  al-‘Abbas  al-Mursi  bahawa  Abu  al-Hasan  menunaikan  haji  pada  setiap  tahun 
dengan  menggunakan  jalan  hulu  Mesir  (Sa’id).  Beliau  tinggal  di  Makkah  pada  bulan 
Rejab  dan  bulan  yang  berikutnya  hinggalah  selesai  menunaikan  fardu  haji.  Abu  al-Hasan 
menziarahi  makam  Nabi  SAW  yang  mulia  di  Madinah  dan  pulang  mengikut  jalan  utama 
haji  ke  negeri  tempat  tinggalnya.  Pada  suatu  tahun  (iaitu  tahun  terakhir  beliau 
menunaikan  haji),  Abu  al-Hasan  berkata  kepada  khadamnya,  “Bawalah  sebilah  kapak, 
sebuah  bakul,  harum-haruman  dan  barang-barang  untuk  mengurus  jenazah.”  Khadamnya 
bertanya,  “Mengapa  pula  wahai  tuan?”  Jawab  beliau,  “Di  Humaithira  nanti  kamu  akan 
melihatnya.”  Humaithira  ialah  satu  tempat  yang  terletak  di  bahagian  hulu  Mesir.  Di 
Padang  Pasir  ‘Aizab,  di  Humaithira  ini  terdapat  mata  air  yang  payau  rasanya  dan  banyak 
binatang  buas.  Apabila  kedua-duanya  sampai  di  Humaithira,  Syeikh  Abu  al-Hasan  mandi 
dan  menunaikan  solat  dua  rakaat.  Dalam  sujudnya  yang  terakhir,  Abu  al-Hasan 
menghembuskan  nafas  yang  terakhir  dan  beliau  dimakamkan  di  situ  juga. 

Aku  telah  menziarahi  makamnya.  Di  atasnya,  terdapat  batu  nisan  yang  tertulis  nama 
beliau  dan  nasabnya  yang  bersambung  kepada  Hasan  ibn  ‘Ali  r.a. 


Doa  di  Laut  oleh  Abu  al-Hasan 

Setiap  tahun,  apabila  Abu  al-Hasan  al-Syazili  pergi  bermusafir,  sebagaimana  yang  telah 
diceritakan,  beliau  akan  melalui  jalan  hulu  Mesir  dan  menyeberangi  Laut  Jeddah  (Laut 
Merah).  Setiap  kali  menaiki  kapal,  beliau  akan  membaca  sebuah  doa.  Murid-muridnya 
juga  turut  membaca  doa  tersebut  setiap  hari  hingga  hari  ini.  Inilah  doanya: 

“ teks  didalam  bahasa  ‘Arab  “ 

Terjemahan:  “ Ya  Allah!  Tuhanku  yang  Maha  Tinggi,  Maha  Agung,  Maha  Penyabar, 
Maha  Mengetahui,  Engkaulah  Tuhanku  dan  memadailah  bagiku  ilmuMu.  Sebaik-baik 

Tuhan  ialah  Tuhanku  dan  sebaik-baik  yang  mencukupkan  ialah  Tuhanku.  Engkau 
menolong  sesiapa  yang  Engkau  kehendaki.  Engkau  Maha  Kuat  lagi  Maha  Penyayang. 

Kami  memohon  perlindungan  daripadaMu  bagi  setiap  gerakan , diam,  perkataan, 
kehendak  dan  lintasan  hati  daripada  segala  syak  wasangka  serta  keraguan  yang 
menutup  mata  hati  daripada  memandang  perkara-perkara  yang  gliaib.  Sesungguhnya 
orang  yang  beriman  telah  diuji  serta  digoncangkan  keadaan  mereka  dengan 
goncangan  yang  hebat  supaya  orang  munafik  selain  mereka  yang  dalam  hatinya  ada 
penyakit  berkata,  “ Allah  dan  RasulNya  hanyalah  menjanjikan  tipu  daya.” 

Engkau  teguhkanlah  kami,  bantulah  kami  serta  tundukkanlah  laut  ini  untuk  kami, 
sebagaimana  Engkau  telah  menundukkan  laut  ini  bagi  Nabi  Musa  a.s.  dan  sebagaimana 
Engkau  menundukkan  api  bagi  Nabi  Ibrahim  a.s.  Demikian  juga  sebagaimana  Engkau 
menundukkan  gunung-ganang  serta  besi  bagi  Nabi  Daud  a.s.  dan  sebagaimana  Engkau 
menundukkan  angin,  syaitan  dan  jin  bagi  Nabi  Sulaiman  a.s.  Tundukkanlah  setiap  lautan 
yang  menjadi  milikMu  di  bumi  dan  dilangit  bagi  kami,  di  alam  nyata  selain  di  alam 
malakut,  lautan  dunia  serta  lautan  akhirat.  Tundukkanlah  bagi  kami  segala  sesuatu 
wahai  Tuhan  yang  ditanganNya  milik  segcda  sesuatu.  Kaf-Ha’-Ya’-‘Ain-Sad,  Ha’ -Min, 
‘Ain-Sin-Qaf,  bantulah  kami,  sesungguhnya  Engkaulah  sebaik-baik  pemberi  bantuan. 
Bukalah  bagi  kami,  sesungguhnya  Engkaulah  sebaik-baik  pembuka  jalan  kelapangan. 
Ampunkanlah  dosa-dosa  kami,  sesungguhnya  Engkaulah  sebaik-baik  pemberi 
keampunan.  Kasihanilah  kami,  sesungguhnya  Engkaulah  sebaik-baik  pemberi  kasih 
sayang.  Kurniakanlah  rezeki  kepada  kami,  sesungguhnya  Engkaulah  sebaik-baik  pemberi 
rezeki.  Tunjukilah  kami  dan  selamatkanlah  kami  daripada  kaum  yang  zalim. 
Kurniakanlah  bau  yang  harum  kepada  kami  seperti  yang  terdapat  dalam  ilmuMu  dan 
limpahkanlah  perbendaharaan  rahmatMu  kepada  kami.  Bawalah  kami  dengan  rahmat 
itu  kepada  kemuliaan  yang  disertai  oleh  keselamatan  dan  kesejahteraan  dalam  agama,  di 
dunia  serta  di  akhirat.  Sesungguhnya  Engkau  Maha  Berkuasa  atas  segala  sesuatu. 

Ya  Allah  Ya  Tuhan  kami!  Permudahlah  setiap  pekerjaan  kami  dan  kurniakanlah 
kerehatan  kepada  hati  serta  tubuh  kami.  Kurniakanlah  juga  keselamatan  dan 
kesejahteraan  dalam  agama  serta  urusan  dunia  kami.  Iringilah  kami  dalam  perjalanan 
kami.  Engakulah  wakil  keluarga  kami  ( yang  kami  tinggalkan).  Engkau  hapuskanlah 
penglihatan  musuh-musuh  kami  dan  Engkau  rebahkanlah  mereka  dari  tempat  mereka 
berada,  sehingga  mereka  tidak  dapat  datang  lalu  menghampiri  kami. 

(Mata  hati  orang  yang  menderhaka  itu  r o sak)  dan  jika  Kami  kehendaki,  Kami  berkuasa 
menghapuskan  bentuk  dan  biji  mata  kepcda  mereka  menjadi  rata,  sehingga  masing  - 
masing  menerpa  mencari-cari  jalan  (yang  biasa  mereka  lalui).  (Kiranya  dijadikan 
demikian)  maka  bagaimanakah  mereka  dapat  melihatnya?  (Kekuatan  akal fikiran 
mereka  juga  tidak  sihat)  dan  jika  Kami  kehendaki,  Kami  berkuasa  mengubah  keadaan 
jasmani  mereka  (menjadi  kaku  beku)  di  tempat  mereka  berada,  maka  dengan  itu  mereka 
tidak  dapat  mara  ke  hadapan  dan  juga  tidak  dapat  berundur  ke  belakang.  Yasin 
hinggalah  fahum  la  yub-sirun. 

Telah  cacatlah  wajah  dan  telah  tunduklah  wajah-wajah  kepada  Tuhan  yang  Hidup  lagi 
berdiri  dengan  sendiri.  Sesungguhnya  berdukacitalah  orang  yang  melakukan  kezaliman. 
TcT-Sin,  Ta’-Sin-Mim,  Ha’ -Mim,  ’Ain-Sin-Qaf  “ Dia  membiarkan  dua  lautan  mengalir 
yang  kemudian  bertemu.  Diantara  kedua-duanya,  ada  batas  yang  tidak  dilampaui  oleh 

masing-masing.  ” 

Ha’ -Mim,  Ha’ -Mim,  Ha’ -Mim,  Ha’ -Mim,  Ha’ -Mim, Ha’ -Mim,  Ha’ -Mim,  Ha’ -Mim, 
urusan  telah  ditentukan  dan  telah  datanglah  bantuan.  Mereka  tidak  akan  memperoleh 
kemenangan  atas  kami.  “Ha’ -Mim,  kitab  al-Quran  ini  diturunkan  daripada  Allah  yang 
Maha  Perkasa  lagi  Maha  Mengetahui.  Yang  mengampunkan  dosa  dan  Menerima  taubat 
lagi  keras  hukumanNya.  Tiada  Tuhan  yang  berhak  disembah  selain  Dia.  Hanya 
kepadaNya-lah  kembali  semua  makhluk.  ” Bismillah  merupakan  pintu  kami  dan  dinding 
kami,  Ya-Sin  adalah  atap  kami,  Qaf-Ha’ -Ya- ‘Ain-Sad  merupakan  pencukup  kami.  Ha’- 
Mim,  ‘Ain-Sin-Qaf  ialah  pemelihara  kami.  Allah  akan  memelihara  kamu  (dan  umatmu) 
daripada  kejahatan  mereka  dan  Dia-lah  yang  Maha  Mendengar  lagi  Maha  Mengetahui. 
Langsir  Arasy  meliputi  kami,  “ mata  Allah”  melihat  kami  dan  dengan  daya  upaya  Allah, 
tiada  sesiapa  dapat  menyakiti  kami.  “. . .padahal  Allah  mengepung  mereka  dari  belakang 
mereka.  Bahkan  yang  didustakan  mereka  itu  ialah  al-Quran  yang  mulia,  yang  tersimpan 
di  Luh-Mahfuz.  ” Allah-lah  sebaik-baik  pemelihara  dan  Dia-lah  yang  Maha  Pengasih 
daripada  sekalian  yang  pengasih.  Sesungguhnya  pemeliharaku  ialah  Allah  yang 
menurunkan  Kitab  dan  Dia-lah  yang  memimpin  orang  yang  salih.  “Jika  mereka 
berpaling,  maka  katakanlah,  ‘Cukuplah  Allah  bagiku,  tiada  Tuhan  melainkan  Dia, 
kepada-Nya  aku  berserah  dan  Dia-lah  Tuhan  ‘Arasy  yang  Maha  Agung.  ” “Dengan 
nama  Allah  yang  tidak  akan  memudaratkan  beserta  nama-Nya  sesuatu  yang  ada  dibumi 
dan  sesuatu  yang  berada  di  langit.  Sesungguhnya  Allah  Maha  Mendengar  lagi  Maha 
Mengetahui.  Tiada  daya  dan  upaya  melainkan  daya  upaya  Allah  yang  Maha  Tinggi  lagi 
Maha  Agung.  ” Salawat  serta  salam  ke  atas  junjungan  kita  Nabi  Muhammad  SAW,  ahli 
keluarga  dan  sahabat  Baginda  sekalian.  ” 

Pertelingkahan  di  kalangan  Pedagang 


Suatu  peristiwa  telah  berlaku  di  kota  Iskandariah  pada  tahun  727H  (1326  M.)  dan  kami 
telah  menerima  berita  ini  sewaktu  berada  di  Makkah  al-Musyarrafah.  Suatu  krisis  telah 
tercetus  antara  pedagang  Muslim  dan  pedagang  Kristian.  Gabenor  Iskandariah  pada 
waktu  itu  ialah  seorang  lelaki  yang  digelar  oleh  al-Karaki  oleh  orang  ramai.  Dia 
melindungi  kepentingan  orang  Rom  dan  memerintahkan  supaya  orang  Islam  berhimpun 
diantara  dua  dinding  luar  pintu  kota.  Kemudian  dia  menutup  pintu  kota  sebagai  balasan 
untuk  menyakiti  mereka.  Orang  ramai  membantah  tindakan  al-Karaki  dan  memandang 
berat  terhadap  apa  yang  berlaku.  Mereka  lalu  memecahkan  pintu  kota  dan  memberontak 
di  rumah  gabenor.  Al-Karaki  menyelamatkan  dirinya  dan  menyerang  mereka  dari  atap 
rumahnya  lalu  menghantar  seekor  burung  merpati  untuk  menyampaikan  berita  buruk 
tersebut  kepada  al-Malik  al-Nasir.  Al -Malik  al-Nasir  lantas  mengutus  seorang  amir  yang 
bernama  al-Jamali  dan  kemudian  mengutus  seorang  lagi  amir  bernama  Tughan,  seorang 
yang  berhati  keras  serta  diragui  kepercayaan  agamanya.  Dia  dikatakan  menyembah 
matahari.  Kedua-dua  amir  ini  masuk  ke  Iskandariah  lalu  menangkap  pembesar-pembesar 
kota  serta  ketua  pedagang  seperti  anak-anak  al-Kubak  dan  lain-lain.  Mereka  juga 
merampas  wang  yang  banyak  daripada  pedagang-pedagang.  Leher  Kadi  ‘Imaduddin  pula 
dibelenggu  dengan  besi.  Kemudian  dua  amir  ini  membunuh  seramai  36  orang  lelaki  iaitu 
penduduk  kota  ini.  Mereka  memotong  setiap  tubuh  mangsa  itu  kepada  dua  bahagian  dan 

menyalib  tubuh  semua  mayat  dalam  dua  baris.  Peristiwa  ini  berlaku  pada  hari  Jumaat. 

Seperti  biasa,  orang  ramai  keluar  menziarahi  kubur  selepas  solat.  Apabila  mereka  melihat 
mayat  penduduk  Iskandariah  dibawa  ke  sana,  mereka  berasa  begitu  kecewa  dan 
kesedihan  mereka  semakin  bertambah.  Seorang  pedagang  yang  amat  berwibawa  dan 
bernama  Ibn  Rawahah  termasuk  dalam  jumlah  korban  yang  disalib.  Ibn  Rawahah  ini 
memiliki  sebuah  dewan  yang  menjadi  gudang  senjata.  Apabila  tiba  situasi  yang 
menakutkan  atau  peperangan  , beliau  melengkapkan  100  atau  200  orang  lelaki  dengan 
senjata  yang  mencukupi  dari  dewannya.  Di  kota  Iskandariah  ini,  terdapat  banyak  dewan 
seperti  ini  milik  penduduk  tempatan.  Ibn  Rawahah  telah  tersasul  apabila  beliau  berkata 
kepada  dua  orang  amir  tersebut,  “Aku  menjamin  kestabilan  kota  ini  setiap  kali 
berlakunya  krisis.  Biarlah  aku  yang  bertanggungjawab  untuk  menyelesaikannya  dan  aku 
akan  memberikan  gaji  tentera  serta  penunggang  kuda  bagi  pihak  sultan.”  Kedua-dua  amir 
itu  membantah  dan  berkata,  “ Kamu  ini  sebenarnya  hendak  melakukan  pemberontakan 
terhadap  sultan,  “ lalu  mereka  membunuhnya.  Walau  bagaimanapun  pada  hakikatnya,  Ibn 
Rawahah  r. h.  sebenarnya  bertujuan  utnuk  memberikan  nasihat  dan  berbakti  kepada  sultan 
namun  itulah  punca  yang  menyebabkan  kematiannya. 

Semasa  aku  tinggal  di  Iskandariah,  aku  mendengar  cerita  seorang  yang  syeikh  yang  salih 
iaitu  Abu  ‘Abdillah  al-Mursyidi.  Beliau  tekun  beribadah,  menjauhkan  dirinya  daripada 
urusan  dunia  dan  membelanjakan  apa  yang  dimilikinya.  Syeikh  Abu  ‘Abdillah  juga 
merupakan  seorang  wali  agung  yang  kasyaf  dan  mengasingkan  dirinya  di  Kampung 
Munyah  Bani  Mursyid.  Disana,  Syeikh  Abu  ‘Abdillah  mempunyai  sebuah  zawiyah 
(zawiyah  ialah  sebuah  tempat  seperti  rumah  bagi  kaum  sufi  untuk  beraktiviti  dan  tempat 
tinggal  bagi  sesiapa  yang  dibenarkan  tinggal  disitu)  dan  beliau  tinggal  bersendirian  di 
zawiyahnya  tanpa  seorang  khadam  atau  teman.  Pemerintah-pemerintah,  wazir-wazir  dan 
pelbagai  rombongan  datang  menemuinya  setiap  hari.  Syeikh  Abu  ‘Abdillah  menjamukan 
makanan  kepada  mereka  dan  setiap  pengunjung  itu  pula  memang  berniat  untuk  memakan 
makanan,  buah-buahan  ataupun  manisan  di  rumah  kecilnya.  Beliau  akan  membawakan 
mereka  apa  yang  diingini  walaupun  sesuatu  makanan  itu  tidak  berada  dalam  musimnya. 
Fuqaha’  turut  datang  kepadanya  untuk  meminta  jawatan  lalu  beliau  memberikan  jawatan 
atau  menggugurkan  jawatan  mereka.  Semua  cerita  tentang  beliau  ini  telah  disampaikan 
dari  mulut  ke  mulut  secara  meluas.  Al-Malik  al-Nasir  juga  telah  menemui  beliau 
beberapa  kali. 

Dari  kota  Iskandariah,  aku  berangkat  dengan  tujuan  untuk  menemui  syeikh  ini.  Semoga 
Allah  mengurniakan  kebaikan  kepada  kita  dengannya. 

Aku  tiba  di  kota  Taraujah  yang  jaraknya  sejauh  perjalanan  selama  setengah  hari  dari  kota 
Iskandariah.  Taraujah  ialah  sebuah  perkampungan  yang  besar  dan  di  sini  ada  seorang 
kadi,  gabenor  serta  penasihat  kewangan.  Penduduknya  berakhlak  mulia  dan  bermaruah 
tinggi.  Aku  berasa  gembira  ditemani  oleh  kadi  Taraujah  iaitu  Safiyuddin  serta  khatibnya, 
Fakhruddin  selain  seorang  penduduk  kampung  ini  yang  baik  hati  bernama  Mubarak  dan 
digelar  sebagai  Zainuddin  oleh  orang  ramai.  Di  kampung  ini,  aku  menjadi  tetamu  di 
rumah  seorang  lelaki  mulia  dan  sangat  berwibawa  yang  bernama  'Abdul  Wahab. 

Penasihat  kewangan  kampung  ini,  Zainuddin  ibn  al-Wa'iz  datang  melayanku  dan  beliau 

bertanya  tentang  negeriku  serta  nila  cukai  yang  dikenakan.  Aku  memberitahu  beliau 
bahawa  cukai  di  negeriku  bernilai  12,000  dinar  emas.  Kenyataanku  itu  mengejutkannya 
lalu  beliau  berkata,  "Apa  pandangan  saudara  terhadap  kampung  ini  yang  cukainya  72,000 
dinar  emas?  Sebenarnya  faktor  utama  yang  menyebabkan  sumber  pendapatan  negeri 
Mesir  meningkat  dan  banyak  adalah  kerana  semua  tanah  ladang  menjadi  milik  Baitul 
Mal." 

Aku  berjalan  lagi  dan  meninggalkan  Taraujah  hinggalah  akhirnya  aku  tiba  di  Damanhur. 
Damanhur  ialah  sebuah  kota  yang  menghasilkan  produktiviti  yang  tinggi  dan  memiliki 
pemandangan  yang  sangat  indah.  Ia  merupakan  ibu  kota  bagi  seluruh  kota  di  wilayah 
Buhaira  dan  segala  urusan  kota  tertumpu  di  situ.  Kadi  kota  Damanhur  ketika  itu  ialah 
Fakhruddin  ibn  Miskin,  seorang  faqih  Mazhab  Syafi'e.  Kemudian  beliau  mengambil  alih 
jawatan  kadi  di  Iskandariah  setelah  'Imaduddin  al-Kindi  dilucutkan  jawatan  disebabkan 
krisis  yang  telah  diceritakan  sebelum  ini.  Seorang  yang  boleh  dipercayai  memberitahuku 
bahawa  Ibn  Miskin  memberikan  25,000  dirham  yang  nilainya  bersamaan  dengan  1,000 
dinar  emas  untuk  memperoleh  jawatan  kadi  kota  Iskandariah. 

Kemudian  kami  bertolak  menuju  ke  Fawwa.  Kota  Fawwa  ini  mempunyai  pemandangan 
yang  menakjubkan  dan  menawan.  Terdapat  banyak  kebun  di  kota  ini  dan  juga  barang- 
barang  bekalan  yang  berharga.  Di  sinilah  juga  letaknya  kubur  Syeikh  Abu  al-Najah, 
seorang  yang  sangat  terkenal  dan  merupakan  tukang  tilik  negeri  tersebut.  Zawiyah  Syeikh 
Abu  'Abdillah  al-Mursyidi  yang  kutuju  itu  terletak  berhampiran  dengan  kota  ini.  Ia  hanya 
dipisahkan  oleh  sebuah  terusan  di  situ.  Setelah  aku  masuk  ke  kawasan  kota  ini,  aku  pun 
menyeberangi  terusan  ini  dan  sampai  di  zawiyah  syeikh  sebelum  Solat  Asar.  Aku 
mengucapkan  salam  kepadanya  dan  aku  mendapati  Amir  Saifuddin  Yalmalak,  seorang 
pegawai  Khasikiyyah  (pengawal  sultan)  berada  di  sisinya.  Orang  awam  mengatakan 
bahawa  dia  ialah  seorang  raja  tetapi  sebenarnya  mereka  tersilap.  Amir  dan  tenteranya 
kemudian  berkhemah  di  luar  zawiyah.  Apabila  aku  masuk  menemui  syeikh  r.h.,  beliau 
lantas  bangun  dan  memelukku.  Beliau  memakai  jubah  berwarna  hitam  yang  diperbuat 
dari  bulu.  Apabila  tiba  waktu  asar,  beliau  meminta  supaya  aku  mengimami  solat. 
Begitulah  yang  berlaku  setiap  kali  solat  semasa  aku  tinggal  bersama-sama  dengannya. 
Apabila  aku  hendak  tidur,  Syeikh  Abu  'Abdillah  berkata  kepadaku,  "Naiklah  ke  bumbung 
zawiyah  ini  dan  tidurlah  di  sana."  Ketika  itu  ialah  musim  panas.  Aku  pun  berkata  kepada 
amir,  "Dengan  nama  Allah."  Beliau  menjawab  pula,  "Setiap  seorang  daripada  kita 
mempunyai  tempatnya  yang  tertentu."  Aku  pun  menaiki  bumbung  zawiyah  dan  disitu 
kudapati  ada  tilam,  tikar  kulit  serta  bekas  air  untuk  mengambil  wuduk,  sejag  air  minuman 
disamping  sebiji  cawan  lalu  aku  pun  tidur  di  situ. 

Kekeramatan  Syeikh  Abu  'Abdillah 


Pada  malam  itu,  ketika  aku  tidur  diatas  bumbung  zawiyah,  aku  bermimpi  seolah-olah  aku 
berada  di  atas  sayap  seekor  burung  yang  besar.  Burung  tersebut  membawaku  terbang 
menuju  ke  kiblat  (kota  Makkah).  Kemudian  ia  menuju  ke  Yaman  dan  seterusnya  ke  arah 
barat.  Sesudah  itu  ia  menuju  ke  selatan  pula.  Akhirnya  burung  itu  melakukan 
penerbangan  yang  jauh  ke  arah  barat  dan  ia  berhenti  di  satu  tempat  yang  gelap  serta  hijau 

lalu  meninggalkan  aku  di  situ.  Mimpi  ini  sungguh  menghairankan  aku.  Dalam  hati  aku 
berkata,  "Seandainya  syeikh  ini  mengetahui  secara  kasyaf  apa  yang  kumimpikan, 
benarlah  apa  yang  diceritakan  tentang  dirinya."  Apabila  aku  bangun  pada  waktu  pagi 
untuk  menunaikan  Solat  Subuh,  Syeikh  Abu  'Abdillah  menolakku  ke  hadapan  untuk 
menjadi  imam.  Kemudian  Amir  Yalmalak  datang  menemuinya  untuk  mengucapkan 
selamat  tinggal  lalu  pulang.  Mereka  yang  menziarahi  Syeikh  Abu  'Abdillah  ini  turut 
mengucapkan  selamat  tinggal  dan  mereka  semua  berlalu  setelah  beliau  membekalkan 
potongan  kuih  yang  kecil. 

Selepas  aku  membaca  tasbih  pada  waktu  pagi,  Syeikh  Abu  'Abdillah  memanggilku  untuk 
mentafsirkan  mimpiku.  Aku  menceritakan  mimpiku  kepadanya.  Beliau  berkata,  "Kamu 
akan  menunaikan  haji  di  Makkah  dan  menziarahi  makam  Nabi  SAW  di  Madinah.  Kamu 
akan  mengembara  ke  negeri  Yaman,  Iraq,  Turki  dan  India.  Kamu  akan  tinggal  di  sana 
untuk  jangka  waktu  yang  panjang.  Di  sana  nanti  kamu  akan  bertemu  dengan  saudaraku, 
Dilsyad,  seorang  berbangsa  India  yang  akan  menyelamatkan  kamu  daripada  musibah 
yang  menimpa  kamu."  Beliau  kemudian  membekalkan  beberapa  keping  kuih  dan  dirham 
untukku.  Aku  mengucapkan  selamat  tinggal  kepadanya  dan  pergi  dari  situ.  Semenjak  aku 
berpisah  dengannya,  aku  sentiasa  mendapat  pelbagai  kebaikan  dalam  pengembaraanku. 
Ternyatalah  padaku  keberkatan  Syeikh  Abu  'Abdillah.  Selepas  bertemu  dengan  beliau, 
aku  tidak  pernah  bertemu  dengan  orang  lain  lagi  sepertinya  kecuali  seorang  wali  Allah, 
Sayyidi  Muhammad  a-Mulah  di  India. 

Aku  meneruskan  perjalanan  ke  Nahriyyah,  sebuah  kota  yang  luas  dan  mempunyai 
bangunan-bangunan  yang  baharu.  Pasarnya  pula  sangat  cantik.  Amir  kota  ini  ialah 
seorang  yang  berkedudukan  tinggi  dan  digelar  sebagai  al-Sa'di  oleh  orang  ramai. 
Anaknya  berkhidmat  untuk  Kerajaan  India  dan  hal  ini  akan  diceritakan  kemudian.  Kadi 
kota  ini  ialah  Sadruddin  Sulaiman  al-Maliki.  Beliau  ialah  salah  seorang  'ulama'  Mazhab 
Maliki  yang  agung.  Sadruddin  mengembara  ke  Iraq  sebagai  duta  al-Malik  al-Nasir  dan 
beliau  dilantik  memegang  jawatan  kadi  di  negeri  Gharbiyyah.  Sadruddin  juga  memiliki 
penampilan  diri  dan  rupa  yang  menarik.  Khatib  kota  ini  pula  ialah  Syarafuddin  al- 
Sakhnawi,  seorang  hamba  Allah  yang  salih. 

Dari  kota  Nahrariyyah,  kami  berjalan  menuju  ke  kota  Abyar.  Kota  ini  dipenuhi  oleh 
bangunan-bangunan  lama.  Namun  demikian,  persekitarannya  berbau  harum.  Masjid  juga 
banyakterdapat  di  sini  dan  ia  sangat  indah.  Kota  Abyar  ini  terletak  berhampiran  dengan 
Nahrariyyah  dan  hanya  Sungai  Nil  yang  memisahkan  kedua-duanya.  Di  kota  Abyar, 
baju-baju  yang  cantik  dihasilkan.  Baju-baju  ini  mempunyai  nilai  yang  tinggi  di  Syam, 
Iraq,  Mesir  dan  negeri-negeri  yang  lain.  Suatu  perkara  yang  aneh  di  sini,  walaupun  kota 
Nahrariyyah  terletak  berhampiran  dengan  Abyar,  namun  penduduknya  menganggap 
bahawa  baju-baju  yang  dihasilkan  di  Abyar  itu  tidak  cantik  dan  tidak  berkualiti. 

Di  Abyar,  aku  bertemu  dengan  kadinya,  ‘Izzuddin  al-Maliji  al-Syafi’e,  seorang  yang 
berkeperibadian  mulia  dan  berkedudukan  tinggi.  Aku  pernah  berada  di  sisinya  pada  suatu 
masa  iaitu  pada  hari  rakbah.  Rakbah  ialah  nama  yang  diberikan  oleh  penduduk  untuk 
melihat  anak  bulan  Ramadan.  Adat  yang  diamalkan  oleh  mereka  ialah  fuqaha’  dan  orang 
yang  ternama  dari  kota,  berhimpun  di  rumah  kadi  selepas  waktu  asar  pada  hari  kedua 

puluh  sembilan  bulan  Syaaban. 

Seorang  lelaki  iaitu  naqib  bagi  orang  yang  memakai  serban,  berdiri  berhampiran  dengan 
pintu  dengan  memakai  pakaian  yang  cantik  dan  kelihatan  sangat  segak.  Apabila  fuqaha’ 
ataupun  orang  yang  ternama  itu  tiba,  setiap  orang  akan  menemui  naqib  tersebut  dan 
beliau  akan  memimpinnya  lalu  berkata,  “Dengan  nama  Allah,  pemimpin  kami,  si  fulan 
al-din.”  Kadi  dan  orang  yang  mengiringinya  yang  mendengar  akan  berdiri  untuk 
menghormati  orang  yang  datang  itu  dan  naqib  akan  memberikan  tempat  duduk  yang 
sesuai  untuknya.  Apabila  semuanya  telah  berkumpul  di  situ,  kadi  dan  orang  yang 
mengiringinya  akan  menaiki  kenderaan.  Mereka  dituruti  oleh  sekalian  penduduk  kota; 
lelaki,  wanita  dan  kanak-kanak  hinggalah  mereka  tiba  di  tanah  tinggi  di  luar  kota  iaitu 
tempat  untuk  melihat  anak  bulan.  Permaidani  dan  tikar  dibentangkan  terlebih  dahulu.  Di 
sini  juga  kadi  dan  orang  yang  mengiringinya  berhenti  untuk  melihat  anak  bulan. 
Kemudian  selepas  Solat  Maghrib,  orang  ramai  akan  pulang  ke  kota.  Mereka  pulang 
dengan  menyalakan  lilin  di  kedai  mereka  dan  orang  ramai  menemani  kadi  hinggalah 
beliau  sampai  di  rumahnya.  Mereka  seterusnya  berpecah.  Upacara  inilah  yang  dilakukan 
oleh  penduduk  saban  tahun. 

Kemudian  aku  meneruskan  perjalanan  ke  kota  Mahallah  al-Kabirah,  sebuah  tempat  yang 
penting  dan  terdapat  bangunan-bangunan  yang  mengagumkan.  Penduduknya  banyak  dan 
berbudi  pekerti  mulia.  Nama  kota  ini  ialah  Bayyin.  Di  kota  ini,  ada  seorang  ketua  kadi 
dan  seorang  ketua  gabenor.  Sewaktu  aku  tiba  di  kota  ini,  ketua  kadi  itu  sedang  terbaring 
sakit  di  sebuah  kawasan  kebun  yang  jaraknya  dua  farsakh  dari  kota.  Nama  beliau  ialah 
‘Izzuddin  ibn  Khatib  al-Asymurin.  Aku  menziarahi  beliau  dengan  ditemani  oleh  naibnya, 
Faqih  Abu  al-Qasim  ibn  Banun  al-Maliki  al-Tunisi  dan  Syarafuddin  al-Damiri,  kadi 
Mahallah  Manuf.  Kami  tinggal  bersama-sama  dengannya  selama  sehari. 

Ketika  perbualan  menyentuh  topik  orang  salih,  aku  mendengar  beliau  berkata,  “ Dalam 
jarak  perjalanan  yang  mengambil  masa  selama  sehari  dari  kota  Mahallah  al-Kabirah, 
dapatlah  seseorang  sampai  di  negeri  Burullus  dan  Nastarau  yang  merupakan  kawasan 
orang  salih.  Di  sana  terdapat  makam  Syeikh  Marzuq  iaitu  seorang  ahli  kasyaf.  Aku  lantas 
pergi  ke  negeri  tersebut  dan  berhenti  singgah  di  zawiyah  syeikh  itu.  Di  negeri  ini  terdapat 
banyak  buah  tamar  dan  buah-buahan  yang  lain  disamping  burung  laut  serta  ikan  yang 
dinamai  sebagai  buri.  Ibu  kota  negeri  ini  bernama  Maltin.  Ia  terletak  di  tebing  sebuah 
tasik  iaitu  tempat  pertemuan  antara  air  Sungai  Nil  dengan  air  laut  yang  bernama  Tasik 
Tinnis.  Nastarau  pula  terletak  tidak  jauh  dari  situ.  Aku  menumpang  di  zawiyah  Syeikh 
Syamsuddin  al-Qalawi,  seorang  yang  salih.  Negeri  Tinnis  sebelumnya  merupakan  sebuah 
negeri  yang  agung  dan  masyhur.  Walau  bagaimanapun,  kerajaannya  kini  telah  runtuh. 

(Ibn  Juzayy  mencatat:  “Seorang  penyair  yang  agung  bernama  Abu  al-Fath  ibn  Waki’ 
dikaitkan  dengan  negeri  Tinnis.  Beliau  juga  telah  bermadah  tentang  teluk  di  negeri  ini: 


Bangunlah  dan  berikan  daku  minuman  kerana  selat  sedang  bergelora 

Dan  rumput  meliuk  bagai  air  mengalir  deras  kerana  ditiup  oleh  angin  kencang 

Tatkala  dibelai  mesra  dalam  tiupan  angin 

Rumput  itu  persis  kekasih  yang  dihias  kepalanya  dengan  serban  berjumbai  sutera 
Dan  langit  ditutupi  oleh  selendang  seharum  kasturi 
Yang  disulam  oleh  sambaran  kilat  berbenang  emas 


Negeri  Burullus  pula  terletak  di  pinggir  lautan.  Suatu  peristiwa  aneh  telah  dikaitkan 
dengan  Burullus  melalui  cerita  yang  disampaikan  oleh  Abu  ‘Abdillah  al-Razi.  Cerita  ini 
diketahui  daripada  bapanya  bahawa  pada  suatu  malam,  kadi  Burullus  yang  merupakan 
seorang  yang  salih,  berjalan  keluar  ke  Sungai  Nil.  Ketika  beliau  menyempurnakan  wuduk 
dan  menunaikan  solat  sekehendak  hatinya,  beliau  terdengar  seseorang  berkata: 


“Jika  tidaklah  disebabkan  sebilangan  kaum  lelaki  mereka 

yang  menunaikan  puasa  dan  sekumpulan  yang  lain 

Sentiasa  membaca  wirid 

Nescaya  bumimu  akan  digoncang 

Dari  bawah  tapak  kakikmu  pada  waktu  pagi. 

Lantaran  kamu  merupakan  kaum  yang  lalai 
Dan  sering  melakukan  kejahatan.  ” 


Kadi  tersebut  berkata,  “Aku  pun  mempercepat  solatku  dan  terus  menoleh  di  sekelilingku. 
Walau  bagaimanapun,  aku  tidak  dapat  melihat  sesiapa  pun  di  situ  dan  aku  juga  tidak 
mendengar  apa-apa  suara.  Maka  tahulah  aku  bahawa  itu  merupakan  seorang  utusan  yang 
diutus  oleh  Allah  SWT  untuk  memberikan  peringatan.”) 

Seterusnya  aku  mengembara  lagi  dan  pada  kali  ini,  melalui  jalan  berpasir  untuk  pergi  ke 
kota  Dimyat.  Dimyat  merupakan  sebuah  kota  yang  mempunyai  banyak  tanah  lapang  dan 
buah-buahan  yang  berbagai-bagai  jenis.  Susunannya  juga  unik  dan  ia  menikmati 
limpahan  segala  kebaikan.  Orang  ramai  menulis  nama  kota  ini  sebagai  Zimyat  dan 
begitulah  caranya  Imam  Abu  Muhammad  ‘Abdullah  ibn  ‘Ali  al-Rusyati  menulis  nama 
kota.  Namun  demikian  seorang  ‘ulama’,  Imam  Abu  Muhammad  ‘Abdul  Mu’min  ibn 
Khalaf  al-Dimyati  dan  juga  seorang  imam  Hadith,  menulis  nama  kota  ini  sebagai  Dimyat. 
Ini  menunjukkan  bahawa  beliau  bercanggah  pendapat  dengan  al-Rusyati  dan  lain-lain. 
Walau  bagaimanapun  sebenarnya,  beliaulah  yang  lebih  arif  tentang  cara  hendak  mengeja 
nama  negerinya  sendiri. 

Kota  Dimyat  terletak  di  tebing  Sungai  Nil.  Penduduk  yang  tinggal  bersebelahan  dengan 
sungai  ini  mengambil  air  darinya  dengan  menggunakan  baldi.  Kebanyakan  rumah 
mempunyai  tangga  yang  boleh  membawa  seseorang  sampai  ke  Sungai  Nil.  Pokok  pisang 
banyak  terdapat  di  sini  dan  kebanyakan  buahnya  dibawa  ke  Mesir  (Kaherah)  dengan 
sampan.  Ternakan  kambing  bebas  memakan  rumput , samada  pada  waktu  siang  ataupun 
malam.  Oleh  sebab  itulah,  kota  Dimyat  ini  diibaratkan,  “Pagarnya  ialah  manisan  dan 
bentengnya  pula  ialah  ternakan  kambing.” 

Apabila  seseorang  masuk  ke  kota  Dimyat  ini,  ia  tidak  boleh  keluar  darinya  melainkan 

selepas  mendapat  cap  gabenor.  Bagi  orang  kenamaan  pula,  mereka  mempunyai  sehelai 
kertas  yang  di  cop  untuk  ditunjukkan  kepada  penjaga  pintu  kota.  Seterusnya  orang  lain 
pula  mempunyai  cop  diantara  bahagian  siku  ke  pergelangan  tangan.  Di  kota  ini,  terdapat 
begitu  banyak  burung  laut  yang  gemuk,  susu  kerbau  yang  tiada  bandingan  rasa  manis  dan 
lazatnya  selain  ikan  yang  bernama  buri  yang  dibawa  dari  kota  ini  ke  Syam,  Rom  serta 
Mesir.  Di  luar  kota  ini,  terdapat  sebuah  pulau  yang  terletak  di  antara  dua  buah  laut 
dengan  Sungai  Nil  yang  bernama  Barzakh.  Di  pulau  ini  juga,  terdapat  sebuah  masjid  dan 
sebuah  zawiyah.  Di  sini  aku  bertemu  dengan  syeikhnya  yang  digelar  sebagai  Ibn  Qufl 
oleh  orang  ramai.  Aku  berada  bersama-sama  dengannya  pada  suatu  malam  Jumaat.  Satu 
jemaah  yang  terdiri  daripada  golongan  faqir  yang  mulia  dan  tekun  beribadah  turut  berada 
bersama-sama  dengan  beliau  pada  malam  tersebut.  Mereka  menghabiskan  waktu  malam 
dengan  menunaikan  solat,  membaca  al-Quran  dan  berzikir  kepada  Allah  SWT. 

Kota  Dimyat  ini  sebenarnya  merupakan  kota  yang  baru  dibina.  Kotanya  yang  lama  telah 
diruntuhkan  oleh  orang  Perancis  pada  zaman  pemerintahan  al-Malik  al-Salih.  Di  kota  ini, 
terdapat  zawiyah  Syeikh  Jamaluddin  al-Sawi,  pemimpin  sebuah  kumpulan  yang  bernama 
Qalandariyyah.  Mereka  inilah  yang  mencukur  janggut  dan  bulu  kening.  Pada  waktu  ini, 
zawiyah  ini  diduduki  oleh  Syeikh  Fath  al-Takruri. 


Janggut  Syeikh  Jamaluddin 


Diceritakan  bahawa  punca  yang  menyebabkan  Syeikh  Jamaluddin  al-Sawi  mencukur 
janggut  dan  bulu  keningnya  adalah  kerana  beliau  seorang  yang  segak  serta  tampan  dan 
seorang  wanita  penduduk  Sawah  telah  jatuh  cinta  kepadanya.  Wanita  ini  sering  mengutus 
surat  dan  menghalang  perjalanan  Syeikh  Jamaluddin.  Wanita  ini  sentiasa  menggodanya 
namun  Syeikh  Jamaluddin  enggan  melayannya.  Disebabkan  kebingungan  kerana  Syeikh 
Jamaluddin  sering  menolak,  wanita  ini  menggunakan  suatu  tipu  helah.  Dia  meminta 
seorang  wanita  tua  berdiri  di  luar  sebuah  rumah  yang  dilalui  oleh  Syeikh  Jamaluddin 
untuk  pergi  ke  masjid.  Wanita  tua  itu  yang  membawa  sepucuk  surat  menahan  Syeikh 
Jamaluddin  ketika  beliau  lalu  di  situ,  sambil  berkata,  “Wahai  tuan,  adakah  kamu  pandai 
membaca?”  Jawab  beliau,  “Ya!”  Wanita  tua  tersebut  berkata  lagi,  “Surat  ini  dihantar  oleh 
anakku  dan  aku  suka  jika  tuan  dapat  membacakannya.”  Jawab  Syeikh  Jamaluddin, 
“Baiklah.”  Apabila  beliau  membuka  surat  itu,  wanita  tua  tersebut  berkata  lagi,  “Wahai 
tuan,  anakku  mempunyai  seorang  isteri  dan  dia  berada  di  serambi  rumah.  Aku  harap  tuan 
sudi  untuk  membacakan  surat  ini  di  antara  dua  buah  pintu  (luar  dengan  dalam)  rumah 
supaya  dia  juga  dapat  mendengarnya.”  Syeikh  Jamaluddin  pun  bersetuju.  Walau 
bagaimanapun,  ketika  beliau  berada  di  antara  dua  buah  pintu  itu,  wanita  tua  tersebut  terus 
mengunci  pintu.  Wanita  penggoda  itu  pun  membawa  keluar  jariah-jariahnya  dan  mereka 
menangkap  Syeikh  Jamaluddin  lalu  menolaknya  ke  dalam  bilik.  Wanita  tersebut 
memujuk  rayu  dan  menggoda  beliau.  Apabila  Syeikh  Jamaluddin  meyakini  bahawa 
sudah  tiada  jalan  lagi  untuk  menyelamatkan  diri,  beliau  pun  berkata  kepada  wanita 
penggoda  itu,  “Baiklah  aku  akan  lakukan  apa  yang  kau  ingini.  Tunjukkanlah  aku  bilik 
air!”  Wanita  tersebut  lantas  menunjukkan  bilik  air  dan  Syeikh  Jamaluddin  pun  masuk 
dengan  membawa  air.  Pada  waktu  itu,  beliau  mempunyai  sebilah  pisau  cukur  yang 

baharu  dan  beliau  lantas  mencukur  janggut  serta  bulu  keningnya.  Kemudian  beliau  keluar 
mendapatkan  wanita  tersebut.  Rupanya  sekarang  menjelikkan  wanita  itu  dan  ia  mencaci 
perbuatan  Syeikh  Jamaluddin  serta  mengarahkan  supaya  beliau  dibawa  keluar.  Dengan 
tindakan  tersebut,  Allah  SWT  melindungi  dirinya  dan  Syeikh  Jamaluddin  kekal  dengan 
rupanya  itu  selepas  peristiwa  tersebut.  Sejak  itu  pengikut-pengikutnya  menurut  tindakan 
Syeikh  Jamaluddin  dengan  mencukur  kepala,  janggut  dan  bulu  kening  mereka. 


Kekeramatan  Syeikh  Jamaluddin 


Menurut  cerita,  semasa  beliau  pergi  ke  kota  Dimyat,  Syeikh  Jamaluddin  sentiasa  berada 
di  tanah  perkuburan.  Di  kota  Dimyat,  ada  seorang  kadi  yang  bernama  Ibn  al-‘Amid.  Pada 
suatu  hari,  kadi  ini  keluar  untuk  upacara  pengebumian  seorang  yang  ternama  dan  beliau 
temampak  Syeikh  Jamaluddin  berada  di  tanah  perkuburan.  Beliau  pun  berkata, 
“Kamukah  syeikh  yang  bid’ah  itu?”  Syeikh  Jamaluddin  menjawab,  “Kamulah  kadi  yang 
jahil.  Kamu  menunggang  binatang  tungganganmu  di  tanah  perkuburan  walaupun  kamu 
tahu  bahawa  seorang  manusia  yang  mati  itu  perlu  dihormati  sebagaimana  ia  dihormati 
semasa  hidupnya!” 

Kadi  berkata,  “Walau  bagaimanapun,  perbuatanmu  mencukur  janggutmu  dan  keningmu 
adalah  lebih  teruk  daripada  itu!”  Jawab  Syeikh  Jamaluddin,  “Adakah  kamu 
memaksudkan  diriku?”  Kemudian  Syeikh  Jamaluddin  menundukkan  kepala.  Kemudian 
beliau  mendongakkan  kepalanya  dan  kelihatanlah  janggut  berwarna  hitam  serta  cantik 
yang  dimiliki  olehnya.  Kadi  Ibn  al-‘Amid  serta  orang  yang  ada  bersama-sama  dengannya 
berasa  terkejut  lalu  turun  dari  baghal  dan  menghadap  beliau.  Syeikh  Jamaluddin 
menundukkan  kepalanya  untuk  kali  yang  kedua.  Secara  tiba-tiba  pula  beliau  kelihatan 
memiliki  janggut  berwarna  putih  yang  cantik.  Kemudian  beliau  menundukkan  kepalanya 
untuk  kali  yang  ketiga  lalu  mendongak  dan  kali  ini,  beliau  kelihatan  tidak  berjanggut 
seperti  rupa  sebelumnya.  Kadi  Ibn  al-‘Amid  mencium  tangan,  berguru  dengannya  dan 
membina  sebuah  zawiyah  yang  cantik  untuknya.  Semasa  hayat  Syeikh  Jamaluddin,  Kadi 
Ibn  al-‘Amid  mengebumikan  beliau  di  zawiyahnya.  Apabila  Kadi  Ibn  al-‘Amid  hampir 
meninggal  dunia,  beliau  berwasiat  supaya  beliau  dikebumikan  berhampiran  dengan  pintu 
zawiyah  supaya  setiap  orang  yang  masuk  ke  dalam  zawiyah  untuk  menziarahi  (makam) 
Syeikh  Jamaluddin  akan  memijak  kuburnya.  Diluar  kota  Dimyat  ini,  terdapat  sebuah 
tempat  ziarah  yang  bernama  Syata.  Tempat  ini  sangat  berkat  dan  semua  penduduk  Mesir 
datang  menziarahinya  untuk  mendapatkan  keberkatannya.  Tempat  ini  dilawati  untuk 
tujuan  tersebut  pada  hari-hari  yang  tertentu  dalam  setahun.  Diluar  kota  ini  juga  iaitu 
dikawasan  ladang,  terdapat  sebuah  tempat  yang  bernama  Minyah.  Seorang  syeikh  yang 
mulia  bernama  Ibn  al-Nu’man  tinggal  di  sini.  Aku  telah  pergi  ke  zawiyahnya  dan  tidur 
selama  semalam  di  sana. 

Semasa  aku  tinggal  di  Dimyat  ini,  ada  seorang  gabenor  di  sini  yang  bernama  al-Muhsini. 
Beliauialah  seorang  yang  pemurah  dan  baik  hati.  Al-Muhsini  membina  sebuah  madrasah 
di  tebing  Sungai  Nil  iaitu  yang  menjadi  tempat  persinggahanku  pada  waktu  itu. 
Kemesraan  dan  persahabatan  telah  terjalin  antara  diriku  dengan  al-Muhsini. 

Kemudian  aku  meneruskan  perjalananku  ke  kota  Fariskur.  Fariskur  terletak  di  pinggir 
Sungai  Nil.  Aku  berhenti  di  luar  kota  ini  dan  di  sini,  seorang  penunggang  kuda  yang 
diutus  oleh  Amir  al-Muhsini  datang  menemuiku  lalu  berkata,  “ Amir  bertanya  tentang 
dirimu  dan  beliau  mengetahui  tentang  perjalananmu.  Beliau  mengirim  wang  belanja  ini 
untukmu.”  Penunggang  kuda  tersebut  memberikan  beberapa  dirham  kepadaku.  Semoga 
Allah  membalasnya  dengan  kebaikan. 

Kemudian  aku  meneruskan  perjalanan  ke  kota  Asymun  al-Rumman.  Kota  ini  dinamai 
sebagai  Rumman  kerana  di  sini  terdapat  banyak  buah  delima.  Buah  delima  ini  dibawa  ke 
Mesir.  Kota  ini  juga  ialah  sebuah  kota  purba  besar  yang  terletak  di  tebing  salah  sebuah 
terusan  Sungai  Nil.  Selain  itu,  ia  turut  mempunyai  sebuah  jeti  yang  diperbuat  daripada 
kayu  iaitu  tempat  kapal  melabuhkan  sauhnya.  Apabila  tiba  waktu  asar,  kayu  tersebut  pun 
diangkut  lalu  kapal-kapal  itu  pun  mudik  ke  hulu  dan  hilir.  Dikota  ini,  ada  seorang  ketua 
kadi  dan  ketua  gabenor. 

Dari  kota  Asymun  al-Rumman,  aku  pergi  pula  ke  kota  Samannud  yang  juga  terletak  di 
tebing  Sungai  Nil.  Terdapat  banyak  sampan  di  sini  dan  pasar-pasar  yang  cantik.  Jarak 
diantara  kota  ini  dengan  kota  Mahallah  al-Kabirah  ialah  tiga  farsakh.  (satu  farsakh  ialah 
menyamai  1.8km).  Dari  kota  ini,  aku  menaiki  sebuah  sampan  di  Sungai  Nil  menuju  ke 
Mesir  yang  merentas  kota-kota  serta  kampung-kampung  yang  tersusun  dan  bersambung 
antara  satu  dengan  yang  lain.  Seseorang  yang  belayar  di  Sungai  Nil  ini  tidak  perlu 
membawa  bekalan  kerana  setiap  kali  turun  ke  tebingnya,  ia  boleg  mengambil  wuduk, 
menunaikan  solat  serta  membeli  bekalan  dan  sebagainya.  Terdapat  banyak  pasar  (bazaar) 
yang  berderet-deret;  tidak  putus-putus  dari  kota  Iskandariah  ke  Mesir  dan  dari  Mesir  ke 
Uswan  (Aswan)  yang  terletak  di  hulu  Mesir. 

Akhirnya  aku  sampai  di  kota  Mesir  (Kaherah).  Mesir  ialah  sebuah  ibu  kota  dan  tempat 
bersemadinya  Fir’aun  yang  zalim.  Ia  memiliki  wilayah  yang  luas  dan  tanah  ladang  yang 
penuh  dengan  buah-buahan.  Bangunan-bangunannya  sungguh  banyak  dan  ia  memiliki 
keindahan  yang  tiada  tolok  bandingnya.  Di  sinilah  tempat  berhimpun  pengunjung  yang 
datang  dan  pergi  di  samping  tempat  persinggahan  orang  yang  daif  serta  orang  yang 
berkuasa.  Kamu  boleh  menemui  orang  yang  kamu  kehendaki  di  sini;  samada  yang 
berilmu  atau  yang  jahil;  yang  bekerja  keras  dan  yang  bersikap  sambil  lewa  sahaja;  yang 
penyabar  dan  yang  pemarah;  yang  hina  dan  yang  mulia,  yang  rendah  dan  yang  tinggi 
kedudukannya  selain  yang  masyhur  serta  yang  tidak  dikenali.  Kota  Mesir  ini  bagai  laut 
yang  bergelombang  dengan  penduduknya  yang  padat  itu.  Kota  ini  juga  hampir  menjadi 
sempit  dengan  kehadiran  penduduk  yang  banyak.  Pemuda  kota  Mesir  sentiasa  berwajah 
baru  meskipun  zaman  silih  berganti.  Bintang  (nasib)nya  pula  sentiasa  berada  dalam 
mahligai  kesejahteraan.  Kotanya  iaitu  Kaherah,  mengatasi  setiap  negeri.  Raja-rajanya 
pula  dapat  menguasai  orang  Arab  dan  orang  Ajam  (orang  bukan  Arab).  Sementelahan 
pula,  ia  memiliki  Sungai  Nil  yang  begitu  penting  fungsinya  iaitu  yang  mengganti 
pergantungan  mereka  pada  hujan  untuk  mendapatkan  air.  Pengembaraan  di  kota  ini 
memerlukan  masa  sebulan.  Itu  pun  bagi  pengembaraan  yang  dilakukan  dengan  penuh 
kesungguhan.  Tanahnya  subur  serta  kaya  dan  ia  sering  menyambut  mesra  orang  asing 
yang  datang  mengunjunginya. 

(Ibn  Juzayy  mencatat:  “Seorang  penyair  bermadah  tentang  kota  Mesir  (Kaherah)  : 

Demi  usiamu!  Bukanlah  Mesir  itu 
Sebuah  kota  biasa 
Sesungguhnya  ia  syurga  dunia  bagi 
mereka  yang  dapat  melihatnya 
Anak-anaknya  ialah  kanak-kanak  lelaki  dan 
gadis  yang  bersinar-sinar  matanya 
Syurga  Firdaus  itulah  tamannya  dan 
Telaga  Kauthar  itulah  Sungai  Nilnya. 

Nasiruddin  ibn  Nahid,  yang  juga  seorang  penyair  pula  bermadah: 


Tebing  Mesir  ialah  sebuah  syurga 
Tiada  kota  lain  yang  menandinginya 
Bertambah  seri  lagi  sejak  ia  dihias 
Sungai  Nil  yang  sentiasa  mengalir 
Angin  yang  bertiup  di  permukaannya 
Menenun  baju  labuh  diperbuat  daripada  rantai 
Kesempurnaan  bunga  rantainya 
Bukan  disebabkan  Nabi  Daud 
Nyaman  udaranya  apabila  bertiup 
Menggeletar  tubuh  tidak  berpakaian 
Kapal  yang  belayar  persis  cakerawala  di  langit 
Mudik  ke  hulu  dan  ke  hilir.  ”) 

Dikatakan  bahawa  terdapat  12,000  orang  yang  mengangkut  air  menggunakan  unta  dan 
30,000  orang  yang  menyewa  keldai  serta  baghal  untuk  mengangkut  air  di  Mesir.  Di 
Sungai  Nil  juga  terdapat  36,000  buah  sampan  milik  sultan  dan  rakyat  yang  mudik  ke  hulu 
Mesir  serta  ke  hilir  iaitu  Iskandariah  dan  Dimyat  dengan  membawa  berbagai-bagai  benda 
selain  barang  dagangan.  Di  tebing  Sungai  Nil  iaitu  berhadapan  dengan  kota  Mesir, 
terdapat  satu  tempat  yang  bernama  Raudah.  Ia  merupakan  tempat  bersiar-siar  dan 
bergembira.  Di  sini  terdapat  banyak  kebun  yang  menarik  dan  indah. 

Penduduk  Mesir  meminati  permainan  dan  hiburan.  Aku  pernah  menyaksikan  majlis 
keraian  yang  diadakan  di  Raudah  ini  kerana  tulang  tangan  al-Malik  al-Nasir  yang  patah 
telah  pun  sembuh.  Peniaga-peniaga  di  bazar  menghias  bazar  mereka  sebaik-baiknya. 
Mereka  menggantungkan  pakaian  yang  mahal,  barang-barang  kemas  dan  baju-baju  sutera 
di  kedai  mereka  untuk  beberapa  hari. 

Masjid  ‘Amru  ibn  al-‘As,  Madrasah,  Maristan  dan  Zawiyah 


Masjid  ‘Amru  ibn  al-‘As  ialah  sebuah  masjid  yang  sangat  mulia,  amat  dihormati  dan 
sungguh  masyhur.  Di  masjid  ini  didirikan  Solat  Jumaat.  Ada  sebatang  jalan  yang 


31 


merentas  masjid  ini  dari  arah  timur  ke  barat.  Di  sebelah  timur  masjid  ini,  terdapat  sebuah 
zawiyah  iaitu  tempat  Imam  Abu  ‘Abdillah  al-Syafi’e  pernah  mengajar. 

Apabila  membicarakan  madrasah-madrasah  yang  ada  di  Mesir,  seseorang  tidak  akan 
berupaya  untuk  menghitungnya  kerana  jumlahnya  yang  terlalu  banyak.  Begitu  juga 
maristan  yang  terletak  diantara  dua  buah  istana  di  kawasan  al-Malik  al-Mansur  Qalawun 
yang  tidak  dapat  digambarkan  keindahannya.  Di  maristan  ini  disediakan  pelbagai 
kemudahan  dan  ubat-ubatan  yang  tidak  terjumlah  banyaknya.  Menurut  riwayat, 
pendapatan  harian  maristan  ini  berjumlah  1,000  dinar. 

Begitu  juga  bilangan  zawiyah.  Jumlahnya  juga  sangat  banyak.  Penduduk  menamainya 
sebagai  khawaniq  dan  bentuk  mufradnya  ialah  khanqah.  Amir-amir  di  Mesir  berlumba- 
lumba  untuk  membina  zawiyah-zawiyah  ini.  Setiap  zawiyah  di  Mesir  ini  dikhususkan 
untuk  golongan  faqir  yang  kebanyakannya  terdiri  daripada  orang  bukan  Arab  (Parsi). 
Mereka  ini  memiliki  adab  dan  ilmu  pengetahuan  tasawuf.  Di  setiap  zawiyah,  ada  seorang 
syeikh  danseorang  penjaga.  Pengendalian  aktiviti-aktiviti  mereka  di  zawiyah  sungguh 
mengagumkan. 

Antara  kebiasaan  mereka  dalam  soal  makan  dan  minum  ialah  seorang  khadam  yang 
berkhidmat  di  zawiyah  akan  menemui  golongan  faqir  itu  pada  waktu  pagi.  Setiap 
penghuni  akan  menyatakan  makanan  yang  diingininya.  Apabila  mereka  berhimpun  untuk 
makan,  setiap  orang  akan  diberikan  roti  dan  sup  dalam  hidangan  yang  berasingan,  tanpa 
berkongsi  dengan  rakan  yang  lain.  Penghuni  zawiyah  menikmati  makanan  sebanyak  dua 
kali  dalam  sehari.  Selain  itu,  mereka  juga  menerima  pakaian  untuk  musim  sejuk  dan 
musim  panas  disamping  elaun  bulanan  antara  20  hingga  30  dirham  seorang.  Pada  setiap 
malam  Jumaat,  mereka  diberikan  manisan,  sabun  untuk  membasuh  pakaian,  wang  untuk 
bayaran  memasuki  bilik  air  dan  minyak  untuk  menyalakan  lampu.  Mereka  ini  masih  lagi 
bujang.  Bagi  yang  sudah  berkahwin,  mereka  tinggal  di  zawiyah-zawiyah  yang  berasingan 
Mereka  diwajibkan  untuk  menunaikan  solat  lima  waktu,  bermalam  di  zawiyah  dan 
berhimpun  di  kawasan  zawiyah. 

Antara  kebiasaan  penghuni  zawiyah  ini  ialah  setiap  seorang  akan  duduk  di  atas  sejadah 
yang  dikhususkan  untuknya.  Apabila  mereka  menunaikan  Solat  Subuh,  mereka  akan 
membaca  Surah  al-Fath,  Surah  al-Mulk  dan  Surah  ‘Amma.  Kemudian  setiap  seorang 
akan  diberikan  satu  juzuk  al-Quran.  Setiap  faqir  akan  membaca  satu  juzuk  dan  dengan 
yang  demikian,  mereka  dapat  mengkhatamkan  al-Quran.  Selepas  itu  mereka  berzikir 
kepada  Allah  SWT  dan  akhirnya  qari-qari  mereka  akan  membaca  al-Quran  mengikut 
kebiasaan  Ahl-al-Masyriq  (orang  timur).  Mereka  juga  melakukan  perkara  yang  sama 
selepas  Solat  Asar. 

Penghuni  juga  mempunyai  adat  yang  tertentu  untuk  menyambut  ahli  baharu.  Seseorang 
ahli  baharu  akan  datang  berdiri  di  pintu  zawiyah,  dengan  pinggangnya  terikat.  Sehelai 
sejadah  tersangkut  di  bahunya,  tongkat  di  tangan  kanannya  dan  cerek  pula  di  tangan 
kirinya.  Penjaga  pintu  zawiyah  akan  memberitahu  khadam  zawiyah  bahawa  ahli  baharu 
tersebut  berada  di  situ.  Khadam  akan  keluar  menemuinya  dan  bertanya  dari  negeri  mana 
ia  datang,  di  zawiyah  mana  ia  pemah  tinggal  dalam  perjalanannya  dan  siapakah 

syeikhnya.  Apabila  khadam  berpuashati  dan  dapat  memastikan  kebenaran  kata-katanya, 
ia  akan  menjemputnya  masuk  lalu  membentangkan  sejadah  di  tempat  yang  layak 
untuknya.  Kemudian  khadam  akan  menunjukkan  tempat  untuk  bersuci  dan  ahli  baharu  itu 
akan  membaharui  wuduknya.  Seterusnya  ia  akan  berdiri  di  atas  sejadah,  mengikatkan 
kainnya  pada  pinggang,  menunaikan  solat  dua  rakaat  dan  bersalam  dengan  syeikh  serta 
orang  yang  hadir  lalu  duduk  bersama-sanma  di  situ. 

Apabila  tiba  hari  Jumaat,  khadam  akan  mengambil  semua  sejadah  penghuninya  ke  masjid 
dan  membentangkannya  untuk  mereka  di  sana.  Mereka  akan  keluar  ke  masjid  beramai- 
ramai  bersama-sama  dengan  syeikh  mereka.  Setiap  orang  akan  menunaikan  solat  di  atas 
sejadah  masing-masing.  Apabila  selesai  menunaikan  solat,  mereka  akan  membaca  al- 
Quran  sebagaimana  biasa.  Kemudian  mereka  akan  pulang  ke  zawiyah  bersama-sama 
dengan  syeikh. 


Qarafah  di  Mesir  dan  Tempat-Tempat  Ziarahnya 


Di  Mesir,  terdapat  sebuah  tanah  perkuburan  atau  kawasan  pusara  yang  bernama  Qarafah. 
Qarafah  ini  merupakan  sebuah  tempat  yang  sangat  berkat.  Kelebihan  dan  fadilatnya 
diceritakan  oleh  sebuah  Hadith  yang  dipetik  oleh  al-Qurtubi  dan  lain-lain.  Kelebihannya 
kerana  ia  merupakan  sebahagian  daripada  bukit  Muqattam  yang  dijanjikan  Allah  akan 
menjadi  salah  sebuah  taman  syurga.  Penduduk  membina  kubah-kubah  yang  cantik  di 
dalam  kawasan  Qarafah  ini.  Ia  dikelilingi  oleh  dinding,  sehingga  ia  kelihatan  seperti 
rumah.  Kemudian  di  dalamnya  dibina  pula  bilik-bilik.  Penduduk  juga  mengupah  qari-qari 
untuk  membaca  al-Quran  dengan  suara  yang  merdu  pada  waktu  malam  dan  siang.  Antara 
mereka,  ada  yang  membina  zawiyah  dan  madrasah  berhampiran  dengan  makam.  Pada 
setiap  malam  Jumaat,  semua  penduduk  akan  keluar  untuk  tidur  di  sana  bersama-sama 
dengan  anak  dan  isteri  mereka.  Mereka  juga  turut  berjalan  di  pasar-pasar  yang 
menyediakan  berbagai-bagai  jenis  makanan.  Antara  tempat  ziarah  di  kota  Mesir  ini  ialah 
makam  suci  yang  mengagumkan  iaitu  tempat  bersemadinya  kepala  Sayyidina  Husain  ibn 
‘Ali  r.a.  Di  sebelah  makam  ini,  terdapat  sebuah  ribat  yang  besar  dan  seni  bina 
bangunannya  sungguh  mengagumkan.  Di  pintunya  terdapat  cincin  yang  diperbuat 
daripada  perak,  malahan  pinggan-pinggannya  juga  diperbuat  daripada  perak. 
Sesungguhnya  makam  ini  telah  diberikan  penghormatan  dan  kemuliaan  yang  sewajarnya. 
Sebuah  lagi  tempat  ziarah  ialah  makam  Sayyidah  Nafisah  bint  al-Hasan  al-Anwar  ibn 
Zaid  ibn  ‘Ali  ibn  al-Husain  ibn  ‘Ali  r.a.  Wanita  ini  merupakan  seorang  yang  mustajab 
doanya  dan  tekun  beribadah.  Berhampiran  dengan  makam  lama  yang  memancarkan 
sinarannya  itu  dibina  sebuah  ribat,  tempat  orang  ramai  berhimpun. 

Antara  tempat  ziarah  yang  lain  lagi  ialah  makam  Imam  Abu  ‘Abdillah  Muhammad  ibn 
Idris  al-Syafi’e  r.a.  Terdapat  sebuah  ribat  yang  besar  berhampiran  dengannya.  Makam  ini 
memperoleh  pendapatan  yang  besar.  Disamping  itu,  terdapat  juga  sebuah  kubah  di 
makam  ini.  Binaannya  mengagumkan,  ciri-ciri  seni  binanya  sangat  hebat  dan 
keluasannya  melebihi  30  hasta. 

Di  Qarafah,  Mesir  ini,  terdapat  makam  ‘ulama’  dan  salihin  yang  tidak  terhitung 
jumlahnya.  Di  sini  jugalah  banyak  sahabat  dan  golongan  salaf  serta  khalaf  yang  terbilang 
seperti  ‘Abdul  Rahman  ibn  al-Qasim,  Asyhab  ibn  ‘Abdil  ‘Aziz,  Asbagh  ibn  al-Farj,  dua 
orang  anak  ‘Abdul  Hakam,  Abu  al-Qasim  ibn  Sya’ban  dan  Abu  Muhammad  ‘Abdul 
Wahhab  r.a.  dimakamkan.  Walau  bagaimanapun,  mereka  tidak  masyhur  disini  dan  tiada 
orang  yang  kenal  akan  mereka  kecuali  orang  yang  mempunyai  kepentingan  dengan 
mereka.  Bagi  Imam  Syafi’e  pula,  nasib  lebih  menyebelahi  dirinya,  pengikut  serta 
sahabatnya  semasa  beliau  masih  hidup  dan  sesudah  kematiannya.  Apa  yang  terjadi  ke 
atas  diri  beliau  bersesuaian  dengan  kata-katanya: 

“ Kesungguhan  memperdekat  setiap  tujuan  yang  jauh, 

Nasib  yang  baik  pula  membuka  setiap  pintu  yang  tertutup.  ” 

Sungai  Nil  di  Mesir 


Sungai  Nil  di  Mesir  mengatasi  semua  sungai  lain  di  dunia  kerana  manis  rasa  airnya, 
keluasan  dan  kerana  manfaat  serta  faedahnya  yang  besar  kepada  manusia.  Kota  dan 
kampung  terletak  berderet-deret  di  sepanjang  tebing  sungai  yang  tiada  tolok  bandingnya 
di  negeri-negeri  lain.  Tiada  sungai  yang  lembahnya  sedemikian  diusahakan  untuk 
bercucuk  tanam  sebagaimana  di  lembah  Sungai  Nil.  Tiada  juga  sungai  di  dunia  selain 
Sungai  Nil  yang  dinamai  sebagai  laut.  Allah  Ta’ala  berfirman  dalam  al-Quran: 

Terjemahan:  “...dalam  pada  itu,  jika  kamu  takut  akan  sesuatu  bahaya 
menimpanya( daripada  angkara  Fir’aun)  maka  ( letakkanlah  dia  di  dalam  peti  dan)  dan 
lepaskanlah  dia  ke  laut. . . ” 

(Surah  al-Qasas  28:7) 


Dalam  ayat  ini,  Allah  SWT  menamai  Sungai  Nil  sebagai  yamm  yang  bermaksud  “laut”. 

Dalam  Hadith  Sahih,  diriwayatkan  bahawa  Rasulullah  SAW  tiba  pada  malam  Isra’  di 
Sidrah  al-Muntaha.  Di  dasarnya  terdapat  empat  batang  sungai,  dua  yang  zahir  dan  dua 
yang  batin.  Baginda  bertanya  kepada  Jibril  a.s.  tentang  sungai-sungai  tersebut.  Jibril 
menjawab,  “ Dua  batang  sungai  yang  batin  itu  mengalir  di  dalam  syurga  dan  dua  batang 
sungai  yang  zahir  ialah  Sungai  Nil  serta  Sungai  Furat.” 

Diriwayatkan  juga  dalam  Hadith  bahawa  Sungai  Nil,  Furat,  Saihun  dan  Jaihun  ialah 
sungai-sungai  syurga.  Sungai  Nil  mengalir  dari  selatan  ke  utara,  bertentangan  dengan 
semua  sungai  yang  lain.  Antara  keanehan  Sungai  Nil  ialah  airnya  mula  bertambah  pada 
musim  panas  terik  iaitu  apabila  air  sungai-sungai  lain  surut  dan  kering.  Sebaliknya, 
airnya  mula  surut  ketika  takat  air  sungai-sungai  yang  lain  meningkat  dan  melimpah. 
Dalam  hal  ini,  Sungai  Nil  menyerupai  Sungai  Sind  (Indus)  yang  akan  disebut  kemudian. 

Air  Sungai  Nil  mula  naik  pada  bulan  Haziran  iaitu  bulan  Jun.  Apabila  takat  airnya  naik 
hingga  16  hasta,  cukai  tanah  akan  dibayar  sepenuhnya  kepada  sultan.  Apabila  airnya  naik 

satu  hasta  lagi,  kemewahan  dan  kemakmuran  dalam  tahun  tersebut  pula  akan  dapat 
dicapai.  Apabila  airnya  naik  hingga  18  hasta,  tanaman  pasti  akan  musnah  dan  wabak 
penyakit  akan  merebak.  Sekiranya  air  Sungai  Nil  turun  hingga  15  hasta,  kutipan  cukai 
tanah  untuk  sultan  pasti  akan  berkurangan.  Sekiranya  air  Sungai  Nil  turun  hingga  14 
hasta,  orang  ramai  akan  menunaikan  Solat  Istisqa’  dan  meminta  hujan  dengan 
bersungguh-sungguh  kerana  itulah  tanda  musibah  yang  besar  akan  berlaku. 

Sungai  Nil  ialah  salah  satu  daripada  lima  batang  sungai  yang  besar  di  dunia  iaitu  Sungai 
Nil  sendiri,  Furat,  Dajlah  (Tigris),  Saihun  (Syr  Darya)  dan  Jaihun  (Amu  Darya).  Lima 
batang  sungai  yang  lain  menandingi  sungai-sungai  tersebut.  Pertama,  Sungai  Sind  yang 
bernama  Banj  Ab  (ia  bermaksud  “lima  sungai”).  Kedua,  Sungai  Sind  (Hind)  yang 
bernama  Ganges  (Gangga/Kank).  Orang  India  menziarahi  Sungai  Ganges  sebagai  tempat 
suci  dan  mereka  membuang  abu  mayat  yang  telah  dibakar  hangus  ke  dalamnya.  Mereka 
juga  mengatakan  bahawa  Sungai  Ganges  mengalir  dari  syurga.  Ketiga,  Sungai  Jun  yang 
terletak  di  India.  Keempat,  Sungai  Itil  (Volga)  yang  terletak  di  Dataran  Qifjaq  (Kipchak) 
yang  di  tebingnya  terletak  kota  Sara.  Kelima  Sungai  Sarwu  yang  terletak  di  Kitha 
(Cathay)  yang  di  tebingnya  terletak  kota  Khan  Baliq  (Peking).  Dari  situ  sungai  ini 
mengalir  ke  khansa  (Hangchow)  dan  kemudian  ke  kota  Zaitun  (Zayton)  di  China.  Semua 
ini  akan  dihuraikan  kemudian,  Insya  Allah. 

Tidak  berapa  jauh  dari  kota  Mesir,  Sungai  Nil  berpecah  kepada  tiga  cabang.  Sungai  ini 
hanya  boleh  di  seberangi  dengan  kapal,  sama  ada  dalam  musim  panas  mahupun  pada 
musim  sejuk.  Penduduk  setiap  pekan  atau  desa  mempunyai  terusan  yang  sumber  airnya 
datang  dari  Sungai  Nil.  Apabila  airnya  melimpah,  parit  itu  akan  dipenuhi  oleh  air  yang 
melimpah  dan  mengairi  tanam-tanaman  mereka. 


Piramid  dan  Birba  (birba  - rumah  ibadah  orang  Mesir  Kuno) 


Binaan  ini  termasuk  antara  beberapa  perkara  ajaib  di  dunia  yang  menjadi  sebutan 
sepanjang  zaman.  Banyak  orang  telah  memperkatakan  kehebatan  binaan  ini  dan  mereka 
cuba  menyelami  fungsi  serta  maksud  binaannya.  Mereka  juga  cuba  menetukan  bilakah 
piramid  dan  birba  tersebut  mula  didirikan.  Orang  ramai  berpendapat  bahawa  semua  ilmu 
yang  muncul  sebelum  berlakunya  taufan  (banjir  pada  zaman  Nabi  Nuh  a.s)  diambil 
daripada  Hurmus  (Hermes)  Tua  yang  tinggal  di  bahagian  yang  terpencil  di  hulu  Mesir. 
Baginda  digelar  sebagai  Akhnuk  (Enoch)  dan  baginda  jugalah  Nabi  Idris  a.s.  Akhnuk  ini 
dikatakan  sebagai  orang  yang  mula-mula  menghuraikan  masalah  pergerakan  bintang  di 
langit  dan  yang  paling  awal  mendirikan  bangunan  khas  (haikal)  untuk  memuji  Allah 
SWT  di  dalamnya.  Bagindalah  juga  yang  memberikan  amaran  kepada  manusia  tentang 
taufan  yang  bakal  menimpa  dan  baginda  berasa  takut  sekiranya  ilmu  serta  kemahiran 
pertukangan  tangan  akan  hilang  begitu  sahaja.  Akhnuk  membina  pyramid  serta  birba. 
Baginda  melukis  padanya  semua  jenis  seni  pertukangan  serta  peralatannya  dan  membuat 
gambarajah  bagi  semua  jenis  ilmu,  supaya  ia  kekal  sepanjang  zaman. 

Pusat  pengajian  dan  kerajaan  dikatakan  terletak  di  kota  Manuf  (Memphis)  yang  jaraknya 

satu  barid  (barid  ialah  ukuran  jarak  purata  di  antara  dua  buah  stesen  atau  perhentian  pos. 
Di  Parsi,  satu  barid  bersamaan  dengan  dua  farsakh  atau  9.654  km  (enam  batu);  di  Mesir 
dan  di  dunia  Islam  sebelah  barat,  satu  barid  bersamaan  dengan  empat  farsakh  atau  19.308 
km  (12batu)  dari  kota  Fustat.  Apabila  kota  Iskandariah  di  bina,  orang  ramai  berpindah  ke 
situ.  Mereka  menjadikannya  sebagai  pusat  ilmu  serta  pemerintahan  hingga  datangnya 
Islam  iaitu  apabila  ‘Amru  ibn  al-‘As  r.a.  meletakkan  pelan  bagi  kota  Fustat  yang  kekal 
sebagai  ibu  kota  Mesir  hingga  hari  ini. 

Piramid  ialah  binaan  daripada  batu  pejal  yang  dipahat,  sangat  tinggi,  berbentuk  bundar, 
lebar  dasarnya  dan  menirus  ke  hujung  puncaknya  seperti  bentuk  kon.  Binaannya  tidak 
berpintu  dan  cara  pembinaannya  tidak  diketahui. 

Sebuah  kisah  yang  diceritakan  tentang  bangunan  piramid  ini  ialah  salah  seorang  raja 
Mesir  (sebelum  bencana  taufan)  telah  bermimpi  suatu  mimpi  yang  amat  menakutkannya. 
Mimpi  tersebut  telah  mendorong  baginda  untuk  membina  piramid  ini  di  tebing  barat 
Sungai  Nil  bagi  dijadikan  pusat  pengumpulan  ilmu  dan  tempat  mayat  raja-raja  yang 
mangkat.  Raja  Mesir  itu  bertanya  kepada  ahli-ahli  nujum  sama  ada  piramid  tersebut  akan 
dibuka  di  salah  satu  bahagiannya  yang  tertentu  (pada  masa  yang  akan  datang).  Ahli-ahli 
nujum  itu  memberitahu  baginda  bahawa  piramid  tersebut  akan  dibuka  kelak  di  bahagian 
utara.  Mereka  lalu  menunjukkan  bahagian  itu  dan  jumlah  perbelanjaan  yang  diperlukan 
untuk  membukanya  kepada  baginda.  Maka  raja  tersebut  memerintahkan  supaya  jumlah 
wang  yang  disebut  oleh  mereka  diletakkan  di  bahagian  piramid  yang  akan  dibuka  itu. 
Dengan  menyegerakan  urusan  pembinaannya,  dapatlah  raja  tersebut  menyiapkan  piramid 
itu  dalam  tempoh  enam  puluh  tahun,  lalu  baginda  menulis  di  dindingnya,  “Kami 
mendirikan  piramid  ini  dalam  tempoh  enam  puluh  tahun.  Sesiapa  yang  mahu,  cubalah 
merobohkannya  dalam  tempoh  enam  ratus  tahun;  namun  usaha  merobohkan  adalah  lebih 
mudah  daripada  membina.” 

Kemudian  apabila  khilafah  beralih  kepada  tangan  Amir  al-Mu’minin  al-Ma’mun,  baginda 
berniat  untuk  merobohkan  piramid  itu.  Sebahagian  daripada  ‘alim  ‘ulama’  Mesir 
menasihati  baginda  supaya  tidak  berbuat  demikian.  Namun  al-Ma’mun  meneruskan  juga 
rancangannya  dan  mengarahkan  supaya  piramid  tersebut  di  buka  di  bahagian  utaranya. 
Oleh  yang  demikian,  orang  ramai  pun  menyalakan  api  di  binaan  itu,  menjiruskan  cuka 
padanya  dan  melontarkan  batu  pada  dindingnya  dengan  manjanik  (sejenis  alat  pelontar) 
sehingga  terbentuk  satu  lubang  yang  masih  dapat  dilihat  hingga  hari  ini.  Mereka 
menemui  sejumlah  wang  di  tempat  yang  terletak  bertentangan  dengan  lubang  tersebut. 
Al-Ma’mun  memerintahkan  agar  wang  itu  ditimbang  dan  kemudian  wang  yang  telah 
dibelanjakan  untuk  membuka  pyramid  tersebut  dihitung.  Baginda  amat  terkejut  apabila 
mendapati  bahawa  jumlah  wang  yang  ditemui  itu  sama  banyaknya  dengan  jumlah  wang 
yang  telah  dibelanjakan  untuk  membuka  piramid  tersebut.  Disamping  itu,  mereka  juga 
mendapati  bahawa  dinding  atau  tembok  piramid  tersebut  setebal  20  hasta. 

Sultan  Mesir 


Sultan  yang  memerintah  Mesir  sewaktu  aku  memasukinya  ialah  al-Malik  al-Nasir  Abu 

al-Fath  Muhammad  ibn  al-Malik  al-Mansur  Saifuddin  Qalawun  al-Salihi.  Qalawun 
digelar  sebagai  Alfi  (“orang  seribu”)  oleh  orang  ramai  kerana  baginda  dibeli  oleh  al- 
Malik  al-Salih  dengan  harga  1,000  dinar  emas.  Baginda  berasal  dari  negeri  Qifjaq.  Al- 
Malik  al-Nasir  r.h.  berbudi  pekerti  mulia.  Kebaikannya  itu  sudah  cukup  terbukti  dengan 
khidmat  yang  diberikannya  kepada  kedua-dua  tanah  suci  yang  mulia,  Makkah  dan 
Madinah.  Demikian  juga  bantuan  kebajikan  yang  diberikan  saban  tahun  kepada  jemaah 
haji  dengan  menyediakan  unta  yang  membawa  muatan  bekalan  makanan  serta  air  kepada 
orang  yang  tidak  berkemampuan  dan  yang  lemah.  Al-Malik  al-Nasir  juga  menyediakan 
unta  untuk  membawa  orang  yang  di  tinggalkan  oleh  kafilah  haji  atau  yang  terlalu  lemah 
untuk  berjalan  kaki.  Bantuan  ini  dihulurkannya  kepada  jemaah  haji  yang  menggunakan 
jalan  haji  dari  Mesir  dan  Syam.  Baginda  juga  membina  sebuah  zawiyah  yang  besar  di 
Siryaqus  iaitu  di  pinggir  kota  Kaherah. 

Namun  demikian.  Tuanku  Amir  al-Mu’minin  Abu  ‘Inan  iaitu  insan  yang  sentiasa 
meneguhkan  agama,  pelindung  golongan  faqir  serta  miskin  selain  khalifah  Allah  di  bumi- 
Nya  ialah  seorang  yang  sentiasa  berjihad  melaksanakan  (perkara)  yang  fardu  dan  yang 
sunat.  Semoga  Allah  meneguhkan  pemerintahan  dan  mengukuhkan  kerajaannya.  Mudah- 
mudahan  juga  Allah  akan  mengumiakan  kemenangan  kepadanya  dan  memudahkan 
urusannya.  Baginda  telah  membina  sebuah  zawiyah  di  pinggir  ibu  kotanya  yang  mulia 
lagi  berseri.  Semoga  Allah  memeliharanya.  Zawiyah  ini  tiada  tandingannya  di  seluruh 
dunia  yang  bertamaddun,  disebabkan  kesempurnaan  seni  bina  dan  ketelitian  binaannya. 
Ukiran  pada  tampalan  dindingnya  itu  tidak  mampu  diukir  sedemikian  oleh  orang  timur. 
Madrasah,  maristan  dan  zawiyah  yang  didirikan  oleh  baginda  di  negerinya  akan 
dihuraikan  dengan  lebih  lanjut  lagi.  Semoga  Allah  mengukuhkan  kerajaan  dan 
memelihara  negerinya  dengan  mengekalkan  pemerintahan  baginda. 


Pembesar-pembesar  Mesir 


Antara  pembesar  Mesir  ialah  al-Malik  al-Nasir  dan  si  penuang  minuman,  Amir  Buktumur 
yang  dibunuh  oleh  al-Malik  al-Nasir  dengan  racun.  Kisah  ini  akan  diceritakan  kemudian. 
Selain  mereka  berdua  ialah  naib  atau  timbalan  al-Malik  al-Nasir  iaitu  Arghun  al-Dawadar 
dan  kedudukannya  adalah  yang  kedua  selepas  Buktumur.  Seterusnya  ialah  Tusytu  yang 
digelar  sebagai  Kacang  Hijau  oleh  orang  ramai.  Beliau  merupakan  antara  amir  yang 
paling  baik  budi  pekertinya  dan  banyak  menderma  kepada  anak-anak  yatim  dalam  bentuk 
pakaian,  wang  ringgit  selain  mengupah  guru  mengajar  mereka  membaca  al-Quran.  Beliau 
juga  banyak  membantu  kaum  Harafisy  yangmembentuk  satu  perkumpulan  yang  besar. 
Kaum  Harafisy  ini  bersifat  kasar,  keras  kepala  dan  kurang  sopan.  Al-Malik  al-Nasir 
pemah  memenjarakan  Tusytu.  Kaum  Harafisy  ini  pun  berhimpun  beramai-ramai.  Jumlah 
mereka  mencapai  bilangan  beribu-ribu  orang.  Mereka  berdiri  di  bawah  kubu  sultan  lalu 
menyeru  serentak,  “Hoi,  si  tempang  yang  celaka  (orang  yang  dimaksudkan  oleh  mereka 
ialah  al-Malik  al-Nasir).  Bebaskan  dia!”  Oleh  yang  demikian,  sultan  pun  terpaksa 
membebaskan  beliau  dari  penjaranya.  Baginda  memenjarakan  Tusytu  sekali  lagi  lalu 
anak-anak  yatim  bertindak  sebagaimana  yang  telah  dilakukan  kaum  Harafisy  lalu  baginda 
sekali  lagi  terpaksa  membebaskannya. 

Antara  amir  Mesir  yang  lain  ialah  wazir  al-Malik  al-Nasir  yang  digelar  sebagai  al-Jamali; 
Badruddin  ibn  al-Babah;  Jamaluddin,  naib  sultan  di  K a rak;  Tuquzdumur  - (“Dumur” 
dalam  bahasa  Turki  bermaksud  “besi”),  Bahadur  al-Hijazi;  Qausun  dan  Basytak.  Setiap 
amir  ini  saling  berlumba-lumba  untuk  melakukan  kebajikan  dan  mendirikan  masjid  serta 
zawiyah. 

Seterusnya  ialah  nazir  tentera  al-Malik  al-Nasir  yang  juga  menjadi  jurutulisnya  iaitu 
Fakhruddin  al-Qibti.  Sebelumnya  beliau  beragama  Nasrani  Qibti  dan  kemudian  memeluk 
Islam  lalu  menjadi  Muslim  yang  taat.  Beliau  memiliki  peribadi  yang  sangat  mulia  serta 
mempunyai  kedudukan  yang  amat  tinggi  di  istana  al-Malik  al-Nasir.  Fakhruddin 
merupakan  seorang  yang  dermawan  dan  banyak  menyumbangkan  bakti  kepada 
masyarakat.  Beliau  sering  duduk  di  dalam  bilik  penyambut  tetamu  di  bahagian  anjung 
rumahnya  yang  terletak  di  tebing  Sungai  Nil,  yang  juga  berhampiran  dengan  masjid. 
Apabila  masuk  waktu  maghrib,  Fakhruddin  akan  menunaikan  solat  di  masjid.  Kemudian 
beliau  kembali  ke  bilik  penyambut  tetamunya  iaitu  tempat  makanan  dihidangkan.  Pada 
waktu  itu,  tiada  seorang  pun  yang  dilarang  masuk  untuk  menemuinya;  tanpa  mengira 
siapa  orangnya  sekalipun.  Sesiapa  yang  mempunyai  hajat,  boleh  menceritakan  hajatnya 
lalu  beliau  akan  menunaikan  hajatnya.  Sekiranya  ada  yang  meminta  sedekah,  beliau  akan 
menyuruh  salah  seorang  mamluknya  yang  dipanggil  sebagai  Badruddin  (nama  asal  beliau 
ialah  Lu’lu’)  supaya  mengiring  orang  itu  ke  luar  rumah  dan  di  situ,  bendaharinya  sedang 
menunggu  dengan  uncang  dirham.  Orang  tersebut  akan  diberikan  sejumlah  wang  yang 
telah  ditentukan  untuknya.  Pada  waktu  itu  juga,  fuqaha’  menghadiri  majlis  beliau  dan 
membaca  kitab  Bukhari  di  hadapannya.  Apabila  beliau  selesai  menunaikan  Solat  Isyak, 
majlis  pun  berakhir  dan  orang  ramai  meninggalkannya. 

Kadi-Kadi  yang  Ada  di  Kaherah  semasa  Ketibaanku 


Antara  kadi  yang  ada  di  Kaherah  semasa  aku  tiba  ialah  kadi  besar  Mazhab  Syafi’e  yang 
bernama  Badruddin  ibn  Jama’ah,  seorang  imam  dan  ilmuwan.  Beliau  memiliki 
kedudukan  yang  paling  tinggi  antara  semua  kadi  dan  memiliki  kuasa  untuk  melantik  atau 
menggugurkan  jawatan  kadi  di  Kaherah.  Akan  tetapi  buat  masa  ini,  anaknya,  ‘Izuddin 
yang  menjalankan  tugas  tersebut.  Mereka  yang  lain  ialah  kadi  besar  Mazhab  Maliki  yang 
juga  imam  yang  salih  iaitu  Taqiyuddin  al-Akhna’ie  dan  kadi  besar  Mazhab  Hanafi  yang 
juga  seorang  imam  daniomuwan  iaitu  Syamsuddin  al-Hariri.  Beliau  merupakan  seorang 
kadi  yang  sangat  tegas  dan  seseorang  tidak  dapat  menemui  kesilapannya  dalam 
menjalankan  tugas  terhadap  Allah  manakala  pemerintah  pula  berasa  gerun  terhadapnya. 
Pemah  diceritakan  kepadaku  bahawa  al-Malik  al-Nasir  berkata  kepada  orang  yang  duduk 
bersama-sama  dengan  baginda,  “Sesungguhnya  beta  tidak  takut  kepada  sesiapa 
melainkan  Syamsuddin  al-Hariri.”  Seorang  lagi  ialah  kadi  besar  Mazhab  Hanbali.  Aku 
tidak  mengetahui  apa-apa  pun  tentang  dirinya  kecuali  beliau  digelar  sebagai  ‘Izuddin 
oleh  orang  ramai. 


Kisah  al-Malik  al-Nasir  Mengadakan  Majlis  untuk  Mendengar  Aduan 

Tentang  Kezaliman 

Pada  setiap  hari  Isnin  dan  Khamis,  al-Malik  al-Nasir  r.h.  mengadakan  majlis  untuk 
menyiasat  kes-kes  kezaliman  dan  menerima  kes  orang  ramai  yang  membuat  aduan. 
Keempat-empat  kadi  (yang  disebut  sebelum  ini)  duduk  di  sebelah  kiri  baginda.  Selepas 
semua  aduan  dinyatakan  di  hadapannya,  baginda  menentukan  seseorang  yang  akan 
menyoal  orang  yang  membuat  aduan.  Maulana  Amir  al-Mu’minin  Nasiruddin  Abu  ‘Inan 
merupakan  orang  pertama  yang  mempraktikkan  kaedah  ini.  Baginda  ialah  seorang 
pemimpin  yang  tiada  bandingannya  dalam  soal  keadilan  dan  sifat  rendah  hati.  Baginda 
sendiri  akan  menyoal  orang  yang  membuat  aduan  dan  akan  menyiasat  sendiri  kes  yang 
dihadapkan  kepada  baginda.  Allah  hanya  mengkehendaki  baginda  sahaja  untuk 
mengendalikan  kes-kes  tersebut.  Semoga  Allah  mengekalkan  pemerintahan  baginda. 

Kadi  Mazhab  Syafi’e  merupakan  orang  yang  paling  tinggi  kedudukannya.  Ini  diikuti  oleh 
kadi  Mazhab  Hanafi,  kadi  Mazhab  Maliki  dan  akhir  sekali  diikuti  oleh  kadi  Mazhab 
Hanbali.  Ini  merupakan  suatu  tradisi  yang  dipraktikkan  oleh  kadi-kadi  yang  telah  disebut 
sebelum  ini.  Apabila  Syamsuddin  al-Hariri  meninggal  dunia  dan  tempat  beliau  diganti 
oleh  Burhanuddin  ‘Abdul  Haq  al-Hanafi,  pembesar-pembesar  kerajaan  mencadangkan 
agar  al-Malik  al-Nasir  mendahulukan  majlis  Mazhab  Maliki  berbanding  dengan  Majlis 
Hanafi.  Mereka  menyatakan  bahawa  itulah  tradisi  yang  diamalkan  pada  masa  dahulu  iaitu 
kadi  Mazhab  Maliki,  Zainuddin  ibn  Makhluf  duduk  di  sebelah  kadi  Mazhab  Syafi’e, 
Taqiyyuddin  ibn  Daqiq  al-Td.  Al-Malik  al-Nasir  lalu  memerintahkan  agar  ia 
dilaksanakan.  Apabila  kadi  Mazhab  Hanafi  mengetahui  perkara  ini,  beliau 
menghilangkan  diri  dari  majlis  perbicaraan  kerana  berasa  tersinggung  dengan  perubahan 
tersebut.  Al-Malik  al-Nasir  tidak  merestui  kemangkirannya  itu  dan  baginda  mengetahui 
faktor  yang  menyebabkan  kadi  Mazhab  Hanafi  bertindak  sedemikian.  Baginda  lantas 
memerintahkan  agar  beliau  dibawa  mengadap.  Apabila  kadi  Mazhab  Hanafi  datang,  hajib 
memimpin  tangannya  dan  mendudukkannya  ditempat  yang  telah  dititahkan  oleh  sultan 
iaitu  di  sebelah  kadi  Mazhab  Maliki.  Akhirnya  beliau  terus  kekal  dalam  kedudukan 
sedemikian. 

‘Ulama’  dan  Orang  yang  Terkemuka  di  Mesir 


Antara  mereka  termasuklah  Syamsuddin  al-Asbahani,  seorang  imam  yang  sangat 
terkemuka  dalam  bidang  logik  dan  metafizik.  Seterusnya  ialah  Syarafuddin  al-Zawawi  al- 
Maliki,  Burhanuddin,  cucu  al-Syazili  iaitu  naib  kadi  besar  di  Jami’  al-Salih,  Ruknuddin 
ibn  al-Quba’  al-Tunisi,  seorang  yang  pakar  dalam  bidang  logik  dan  metafizik  serta 
Syamsuddin  ibn  ‘Adlan,  seorang  ‘ulama’  agung  dalam  Mazhab  Syafi’e.  Demikian  juga 
Baha’uddin  ibn  ‘Aqil,  seorang  faqih  yang  agung,  Athiruddin  Abu  Hayyan  Muhammad 
ibn  Yusuf  ibn  Hayyan  al-Gharnati,  seorang  yang  paling  pakar  da;am  ilmu  nahu  dan  al- 
Syeikh  al-Salih  Badruddin  ‘Abdullah  al-Manufi.  Selain  mereka  ialah  Burhanuddin  al- 
Safaqusi  dan  Qiwamuddin  al-Kirmani.  Tempat  tinggal  Qiwamuddin  ini  ialah  di  atas 
bumbung  Jami’  al-Azhar.  Beliau  memiliki  sebuah  jemaah  yang  terdiri  daripada  fuqaha’ 
dan  qari-qari  al_quran  yang  sentiasa  ada  di  sisinya  untuk  mempelajari  berbagai-bagai 
bidang  ilmu  pengetahuan.  Qiwamuddin  juga  mengeluarkan  fatwa  berdasarkan  berbagai- 

bagai  mazhab.  Pakaian  beliau  ialah  baju  bulu  yang  kasar  dan  serbannya  pula  diperbuat 
daripada  bulu  berwarna  hitam.  Antara  kebiasaan  Qiwamuddin  ialah  pergi  ke  tempat 
hiburan  dan  bersiar-siar  seorang  diri  tanpa  ditemani  oleh  sahabat-sahabatnya.  Mereka 
yang  lain  termasuklah  al-Sayyid  al-Syarif  Syamsuddin,  cucu  Sahib  Tajuddin  ibn  Hanna’ 
dan  Majduddin  al-Aqsara’ie  iaitu  ketua  syeikh  qari-qari  al-Quran  di  Mesir.  Aqsara’ie  ini 
dinisbahkan  pada  Aqsara,  sebuah  tempat  di  Rom.  Tempat  tinggal  Majduddin  ini  di 
Siryaqus.  Seterusnya  ialah  Syeikh  Jamaluddin  al-Huwaiza’ie  - Huwaiza  terletak  dalam 
jarak  sejauh  perjalanan  selama  tiga  hari  dari  Basrah  - al-Sayyid  al-Syarif  Badruddin  al- 
Husaini,  ketua  golongan  syarif  di  negeri  Mesir  dan  merupakan  seorang  yang  sangat  salih, 
Majduddin  ibn  Harmi,  penyelia  Baitul  Mal  yang  mengajar  di  kubah  Imam  Syafi’e  selain 
muhtasib  di  Mesir,  Najmuddin  al-Saharti,  seorang  faqih  agung  yang  memiliki 
kepimpinan,  kewibawaan  yang  tinggi  serta  kehebatan  di  Mesir. 

Hari  Mahmil  di  Mesir 


Hari  Mahmil  ini  ialah  hari  unta  berarak  mengelilingi  kota.  Hari  mahmil  ini  juga 
merupakan  hari  perayaan  . Atur  cara  majlis  yang  diadakan  oleh  penduduk  adalah  seperti 
berikut.  Keempat-empat  kadi,  penyelia  Baitul  Mal  dan  muhtasib  (mereka  ini  telah  disebut 
sebelum  ini)  bersama-sama  dengan  fuqaha'  yang  terkemuka,  pemimpin-pemimpin  yang 
dipercayai  serta  pegawai-pegawai  kerajaan  akan  menunggang  unta.  Mereka  semua 
bergerak  menuju  ke  pintu  kota  iaitu  tempat  letaknya  kediaman  al-Malik  al-Nasir.  Di  sini, 
mahmil  (tandu;pelangki;usungan)  yang  diletakkan  di  atas  seekor  unta  akan  datang 
menemui  mereka.  Mahmil  ini  akan  didahului  oleh  seorang  amir  yang  telah  ditentukan 
untuk  pergi  ke  Hijaz  pada  tahun  tersebut.  Amir  ini  diiringi  oleh  sekumpulan  tentera  dan 
pembawa  bekalan  air  yang  mengenderai  unta  mereka.  Untuk  upacara  ini,  semua  anggota 
masyarakat  akan  berkumpul.  Bersama-sama  dengan  orang  yang  telah  disebut  sebelum  ini, 
mereka  berarak  bersama-sama  dengan  mahmil  itu  mengelilingi  kota  Kaherah  dan  Mesir 
(Fustat).  Dihadapan  mereka,  pembawa-pembawa  unta  bernyanyi  girang.  Perayaan  ini 
berlangsung  pada  bulan  Rejab. 

Ketika  itu,  bersemaraklah  keazaman  dan  bangkitlah  hasrat  serta  dorongan,  lalu  Allah 
mencampakkan  azam  ke  dalam  hati-hati  hamba-hamba  yang  dikehendakiNya  untuk 
menunaikan  fardu  haji.  Dengan  yang  demikian,  mereka  pun  bersiap  diri  dan  membuat 
persediaan  untuk  menunaikan  haji. 

Seterusnya,  aku  bermusafir  dari  Mesir  melalui  jalan  hulu  Mesir  dengan  matlamat  untuk 
sampai  di  tanah  Hijaz  yang  mulia.  Pada  malam  sebelum  aku  bertolak,  aku  bermalam  di 
ribat  yang  dibina  oleh  Sahib  Tajuddin  ibn  Hanna'  di  Dair  al-Tin.  Ia  merupakan  sebuah 
ribat  yang  agung  yang  dibina  oleh  beliau  berdasarkan  kemegahan  dan  peninggalan 
bersejarah  yang  sangat  hebat.  Barang-barang  peninggalan  lama  yang  bersejarah  itu  ialah 
serpihan  daripada  besen  kayu  Rasulullah  SAW,  pensil  yang  digunakan  oleh  Baginda 
untuk  menyapu  celak  dimatanya,  dirafsy  iaitu  penebuk  lubang  yang  digunakan  oleh 
Baginda  untuk  menjahit  sepatunya  dan  mushaf  al-Quran  Amir  al-Mu'minin  'Ali  ibn  Abi 
Talib  r.a.  yang  ditulis  dengan  tangannya  sendiri.  Dikatakan  bahawa  Sahib  Tajuddin 
membeli  barang-barang  yang  merupakan  peninggalan  Nabi  Muhammad  SAW  itu  dengan 

harga  100,000  dirham.  Beliau  membina  ribat  tersebut  dan  menyediakan  makanan  bagi 
pengunjung  yang  datang  lalu  pergi  serta  membayar  upah  bagi  khadam  yang  menjaga 
barang-barang  yang  berharga  itu.  Semoga  Allah  SWT  menganugerahkan  kebaikan 
kepada  beliau  dengan  niatnya  yang  mulia  itu. 

Setelah  keluar  meninggalkan  ribat  tersebut,  aku  berjalan  melalui  Munyah  al-Qa'id  iaitu 
sebuah  kampung  yang  kecil  di  tebing  Sungai  Nil.  Dari  situ  aku  pergi  ke  kota  Busy.  Kota 
ini  merupakan  penghasil  terbesar  kain  linen  di  Mesir.  Hasilnya  dibawa  ke  seluruh 
pelosok  negeri  Mesir  dan  juga  Afrika.  Dari  kota  Busy,  aku  berjalan  lagi  hinggalah  aku 
sampai  di  Dalas.  Kota  Dalas  juga  banyak  menghasilkan  kain  linen  seperti  kota  Busy  dan 
hasilnya  juga  dibawa  ke  seluruh  pelosok  negeri  Mesir  serta  Afrika.  Dari  kota  Dalas  aku 
pergi  ke  kota  Biba  dan  dari  kota  Biba,  aku  meneruskan  perjalanan  ke  Bahnasa.  Ia 
merupakan  sebuah  kota  yan  besar  dan  kebunnya  juga  banyak.  Di  kota  ini,  baju  bulu  yang 
elok  dihasilkan. 

Antara  orang  yang  kutemui  di  Bahnasa  ialah  kadinya,  Harafuddin,  seorang  yang  berjiwa 
suci  dan  mulia.  Aku  juga  bertemu  dengan  seorang  syeikh  yang  salih  iaitu  Abu  Bakr  al- 
'Ajami.  Aku  menumpang  di  rumah  beliau  sebagai  tetamunya.  Dari  kota  Bahnasa,  aku 
pergi  ke  Munyah  ibn  Khasib,  sebuah  kota  besar  yang  meliputi  kawasan  yang  luas  dan 
dibina  di  tebing  Sungai  Nil.  Benarlah  bahawa  kota  Munyah  ibn  Khasib  ini  mengatasi 
segala  kota  lain  di  hulu  Mesir  kerana  di  sini  terdapat  madrasah,  masyhad,  zawiyah  dan 
masjid.  Pada  zaman  silam,  ia  merupakan  sebuah  kampung  yang  dimiliki  oleh  Khasib, 
gabenor  negeri  Mesir. 


Kisah  Khasib 


Diceritakan  bahawa  salah  seorang  Khalifah  Bani  'Abbas  r.a.  berasa  murka  terhadap 
penduduk  Mesir.  Khalifah  itu  bersumpah  akan  melantik  seorang  gabenor  daripada 
kalangan  hamba  baginda  yang  paling  hina  dan  rendah  kedudukannya,  dengan  niat  untuk 
menghina  mereka.  Khasib  ialah  hamba  baginda  yang  paling  rendah  kedudukannya  kerana 
dia  ditugasi  untuk  memanaskan  bilik  air.  Khalifah  lalu  mengumiakan  anugerah  kepada 
Khasib  dan  melantik  beliau  sebagai  gabenor  negeri  Mesir.  Baginda  menyangka  bahawa 
Khasib  akan  berkelakuan  buruk  terhadap  penduduk  Mesir  dan  melakukan  perkara- 
perkara  yang  menyakitkan  mereka,  sebagaimana  yang  sering  berlaku  terhadap  orang 
yang  diberikan  kekuasaan  tanpa  mempunyai  pengalaman  memegang  jawatan  yag  tinggi. 
Walau  bagaimanapun,  apabila  Khasib  menetap  di  Mesir,  beliau  menunjukkan  sikap  yang 
sangat  baik  terhadap  penduduk  Mesir  dan  beliau  amat  masyhur  dengan  sifat  murah  hati  di 
samping  sering  mengutamakan  orang  lain.  Kerabat  khalifah  serta  orang  ramai  datang 
menziarahinya  dan  beliau  akan  memberikan  hadiah  yang  banyak  kepada  mereka. 
Kemudian  mereka  pulang  ke  Baghdad  dengan  penuh  rasa  syukur  kerana  sifat  pemurah 
Khasib  itu. 

Sementara  itu,  khalifah  dapat  mengesan  ketiadaan  beberapa  orang  kerabat  'Abbasi.  Ada 
yang  menghilangkan  diri  buat  seketika  dan  kemudian  kembali  menemui  baginda. 


41 


Baginda  lantas  bertanya  tentang  ketiadaan  orang  tersebut.  Orang  itu  pun  memberitahu 
baginda  bahawa  ia  pergi  menziarahi  Khasib,  sambil  menceritakan  apa  yang  telah 
dihadiahkan  oleh  Khasib  kepadanya  yang  berupa  hadiah  yang  banyak.  Khalifah  pun 
berasa  murka  dan  menitahkan  agar  kedua-dua  biji  mata  Khasib  dicungkil.  Beliau  diusir 
dari  Mesir  ke  Baghdad  dan  seterusnya  ditinggalkan  di  pasar-pasar  di  negeri  tersebut. 

Apabila  perintah  untuk  menangkap  beliau  sampai,  Khasib  tidak  dibenarkan  masuk 
kerumahnya.  Di  tangan  beliau,  ada  sebutir  permata  yang  sangat  berharga.  Khasib  lalu 
menyembunyikannya  dan  menjahitnya  didalam  sehelai  baju  beliau  pada  waktu  malam. 
Setelah  mata  beliau  dicungkil,  Khasib  ditinggalkan  di  pasar  di  Baghdad.  Beliau  telah 
disapa  oelh  seorang  penyair  yang  menegurnya,  "Wahai  Khasib,  sesungguhnya  aku  datang 
dari  Baghdad  ke  Mesir  untuk  menziarahimu  dengan  mengucapkan  kasidah  puji-pujian 
terhadap  dirimu  tetapi  ketibaanku  di  Mesir  serentak  dnegan  waktu  kamu 
meninggalkannya.  Walau  bagaimanapun,  aku  tetap  suka  jika  kamu  mendengarnya." 
Khasib  menjawab,  " Apalah  gunanya  aku  mendengarnya  lagi  sedangkan  aku  telah  jadi 
begini  seperti  yang  kamu  lihat  sekarang."  Penyair  itu  berkata,  "Niatku  hanyalah  supaya 
kamu  mendengarnya.  Tentang  hadiah,  sesungguhnya  kamu  telah  mengurniakan  hadiah 
yang  banyak  kepada  manusia.  Semoga  Allah  mengurniakan  balasan  kepadamu  dengan 
kebaikan."  Khasib  lalu  berkata,  " Ucapkanlah  (kasidah  itu)  !".  Penyair  itu  pun  bermadah: 


"Kamulah  Khasib  dan  inilah  Sungai  Nil 

sering  melimpah  kerana  kamu  berdua  ialah  lautan. " 


Apabila  penyair  itu  sampai  ke  penghujung  syairnya,  Khasib  berkata,  "Bukakan  jahitan 
ini."  Setelah  panyair  membuka  jahitan  tersebut,  Khasib  berkata,  "Ambillah  permata  ini." 
Penyair  itu  enggan  mengambilnya  tetapi  apabila  Khasib  bersungguh-sungguh 
memintanya  menerima  permata  tersebut,  si  penyair  pun  mengambilnya  dan  membawanya 
ke  bazar  penjual  permata.  Apabila  penyair  menunjukkan  permata  itu  kepada  orang  ramai, 
mereka  memberitahunya  bahawa  permata  tersebut  hanya  layak  dimiliki  oleh  seorang 
khalifah.  Orang  ramai  lantas  membawa  perkara  itu  kepada  khalifah  dan  khalifah 
memerintahkan  agar  penyair  tersebut  dibawa  mengadap.  Apabila  khalifah  menyoal 
penyair  tentang  permata  tersebut,  penyair  pun  menceritakan  kisahnya.  Cerita  penyair 
menyebabkan  khalifah  berasa  kesal  dengan  apa  yang  telah  dilakukannya  terhadap  Khasib. 
Baginda  menitahkan  agar  Khasib  dibawa  mengadap.  Khalifah  menghadiahkan  wang  yang 
banyak  dan  memberikan  peluang  kepada  Khasib  untuk  meminta  apa-apa  sahaja  yang 
dikehendakinya.  Khasib  meminta  agar  khalifah  mengurniakan  Kampung  Munyah 
(Munyah  ibn  Khasib)  kepadanya.  Baginda  pun  memperkenankan  permintaannya.  Khasib 
tinggal  di  kampung  itu  sehinggalah  beliau  meninggal  dunia  dan  mewariskan  kampung 
tersebut  kepada  keturunannya  sehingga  mereka  semua  meninggal  dunia. 

Pada  waktu  aku  tiba  di  kota  Munyah  ini,  kadinya  ialah  Fakhruddin  al-Nuwairi  al-Maliki 
dan  gabenomya  ialah  Syamsuddin,  seorang  yang  sangat  baik  dan  pemurah.  Pada  suatu 
hari,  aku  memasuki  rumah  mandi  di  kota  ini.  Ku  lihat  orang  ramai  tidak  menutupi  tubuh 
mereka.  Perkara  ini  memeranjatkan  aku.  Aku  pun  menemui  Syamsuddin  dan 


42 


memberitahukan  hal  tersebut  kepadanya.  Beliau  meminta  agar  aku  tidak  meninggalkan 
kota  Munyah  dan  mengarahkan  agar  penyewa-penyewa  rumah  mandi  berjumpa 
dengannya.  Perjanjian  ke  atas  mereka  pun  dibuat  iaitu  tindakan  akan  diambil  ke  atas 
sesiapa  yang  memasuki  ke  dalam  rumah  mandi  tanpa  memakai  kain  yang  menutupi  tubuh. 
Gabenor  Syamsuddin  telah  bertindak  setegas-tegasnya  terhadap  mereka.  Kemudian  aku 
pun  meninggalkan  beliau. 

Dari  Munyah,  aku  meneruskan  pengembaraan  ke  kota  Manlawi.  Manlawi  merupakan 
sebuah  kota  kecil  yang  dibina  dalam  jarak  dua  batu  dari  Sungai  Nil.  Kadinya  ialah  Faqih 
Syarafuddin  al-Damiri  al-Syafi’e.  Majoriti  penduduknya  ialah  satu  bangsa  yang  dikenali 
umum  sebagai  Bani  Fudail.  Salah  seorang  daripada  mereka  telah  membina  sebuah  masjid 
jamik  dengan  membelanjakan  sebahagian  besar  daripada  hartanya.  Di  kota  ini  terdapat  1 1 
buah  sabak  untuk  memasak  gula.  Kebiasaannya,  orang  ramai  tidak  menghalang  golongan 
faqir  daripada  memasuki  sabak  tersebut.  Seorang  faqir  akan  datang  membawa  roti  yang 
panas  lalu  mencampakkannya  ke  dalam  periuk  memasak  gula  itu.  Kemudian  roti  yang 
disaluti  gula  itu  pun  dikeluarkan.  Setelah  itu  si  faqir  pun  beredar  dari  situ. 

Dari  kota  Manlawi,  aku  meneruskan  pengembaraanku  ke  kota  Manfalut.  Kota  Manfalut 
adalah  sangat  cantik  dan  indah.  Ia  terletak  di  pinggir  Sungai  Nil  dan  keberkatannya 
masyhur  ke  serata  negeri. 


Kisah  Mimbar  al-Malik  al-Nasir 


Penduduk  kota  Manfalut  ini  memberitahuku  bahawa  al-Malik  al-Nasir  r.h. 
memerintahkan  agar  sebuah  mimbar  yang  besar,  halus  seni  bina  dan  cantik  reka 
bentuknya  dibina  untuk  Masjid  al-Haram  di  Makkah,  semoga  Allah  menambah 
kemuliaan  dan  keagungannya.  Apabila  pembinaannya  siap,  al-Malik  al-Nasir 
memerintahkan  agar  ia  dibawa  belayar  menyusur  Sungai  Nil  ke  Laut  Jeddah  dan  dari  situ, 
ia  dibawa  sampai  ke  Makkah,  semoga  Allah  memuliakannya.  Walau  bagaimanapun, 
apabila  kapal  yang  membawa  mimbar  tersebut  sampai  di  Manfalut  dan  berada  dalam 
kedudukan  selari  dengan  masjid  jamiknya,  kapal  itu  berhenti  dan  tidak  mahu  belayar  lagi 
walaupun  dibantu  oleh  angin  yang  kuat.  Orang  ramai  berasa  sangat  hairan  dengan 
keadaan  kapal  tersebut.  Setelah  beberapa  hari  mereka  tinggal  di  atas  kapal,  kapal  itu  tetap 
tidak  mahu  bergerak.  Mereka  pun  menulis  tentang  berita  ini  kepada  al-malik  al-Nasir  r.h. 
Al-Malik  al-Nasir  lantas  memerintahkan  agar  mimbar  tersebut  diletakkan  di  masjid  jamik 
kota  Manfalut.  Arahan  itu  pun  dilaksanakan  dan  aku  menyaksikannya  dengan  mataku 
sendiri. 

Di  kota  Manfalut  ini,  sejenis  makanan  seakan-akan  madu  lebah  dibuat.  Orang  ramai 
membuatnya  dengan  mendapatkan  sari  atau  pati  dari  gandum.  Mereka  manamainya 
sebagai  naida  dan  ia  dijual  di  pasar-pasar  di  Mesir. 

Aku  meneruskan  perjalananku  dari  kota  Manfalut  ke  Asyut.  Asyut  ialah  sebuah  kota 

yang  cantik  dan  pasar-pasamya  sungguh  menarik.  Kadinya  ialah  Syarafuddin  ibn  ‘Abdil 
Rahim.  Beliau  amat  terkenal  dengan  gelaran  Hasil  ma  Thamma  yang  bermaksud  “tiada 
hasil”.  Asal  usul  gelaran  ini  ialah  kadi-kadi  di  Mesir  dan  Syam  mengurus  harta-harta 
wakaf  serta  sedekah  yang  diberikan  kepada  pengembara.  Apabila  seorang  faqir  datang  ke 
sesebuah  kota,  ia  akan  menemui  kadi  kota  tersebut  dan  kadi  akan  memberikan  wang  yang 
telah  ditetapkan  untuknya.  Apabila  faqir  datang  menemuinya,  kadi  ini  akan  berkata, 
“Hasil  ma  thamma.”  Yang  bermaksud,  “ Tiada  lagi  harta  hasil  walau  sedikit  pun.”  Oleh 
sebab  itulah  ia  mendapat  gelaran  tersebut  dan  terus  kekal  digelar  sedemikian  oleh  orang 
ramai.  Antara  syeikh  yang  mulia  yang  berada  di  kota  Asyut  ialah  Syihabuddin  ibn  al- 
Sabbagh,  seorang  syeikh  yang  salih.  Beliau  menerimaku  sebagai  tetamunya  di 
zawiyahnya. 

Dari  kota  Asyut,  aku  berangkat  ke  Ikhmim  (Khemmis/Panopolis).  Ikhmim  merupakan 
sebuah  kota  yang  kukuh  binaannya  dan  mempunyai  cirri-ciri  yang  mengagumkan.  Di  sini 
terdapat  satu  binaan  yang  bernama  Birba.  Ia  diperbuat  daripada  batu  dan  di  dalamnya 
terdapat  ukiran-ukiran  serta  tulisan  (hiroglif)  orang  dahulu  kala  yang  tidak  difahami  pada 
zaman  ini.  Terdapat  juga  lukisan  gambar  cakerawala  dan  bintang-bintang.  Penduduk 
membuat  andaian  bahawa  Birba  dibina  sewaktu  bintang  Helang  Terbang  berada  dalam 
bintang  Scorpio  (kala  jengking) 

Selain  itu,  di  dalam  Birba  ini  juga  terdapat  gambar  binatang-binatang  dan  lain-lain.  Orang 
ramai  pula  menceritakan  pelbagai  cerita  fantasi  dan  khayalan  yang  setengah- setengahnya 
merupakan  cerita  berhubung  dengan  lukisan-lukisan  ini  yang  tidak  sesuai  untuk 
dihuraikan. 

Di  Ikhmim,  ada  seorang  lelaki  yang  dikenali  sebagai  seorang  khatib  (pendakwah)  oleh 
penduduk  yang  meminta  agar  salah  satu  binaan  Birba  ini  dirobohkan.  Batu-batunya  akan 
digunakan  untuk  membina  madrasah.  Khatib  ini  merupakan  seorang  yang  amat  kaya  dan 
dikenali  sebagai  seorang  yang  dermawan.  Orang  yang  berasa  iri  hati  terhadapnya 
mengatakan  bahawa  beliau  memperoleh  kekayaan  hasil  daripada  tindakannya  yang  sering 
mengunjungi  Birba  tersebut. 

Di  Ikhmim,  aku  menumpang  di  zawiyah  Syeikh  Abu  al-‘Abbas  ibn  ‘Abdil  Zahir.  Di 
zawiyah  ini  terdapat  makam  datuknya,  ‘Abdul  Zahir.  Beliau  mempunyai  beberapa  orang 
saudara  kandung  iaitu  Nasiruddin,  Majduddin  dan  Wahiduddin.  Sudah  menjadi  kebiasaan 
bagi  mereka  untuk  berhimpun  beramai-ramai  selepas  Solat  Jumaat.  Turut  bersama-sama 
dengan  mereka  ialah  Khatib  Nuruddin  yang  kuceritakan  sebelum  ini  bersama-sama 
dengan  anak-anaknya  selain  kadi  kota  ini  iaitu  Faqih  Mukhlis  dan  seluruh  penduduk  kota. 
Mereka  berhimpun  untuk  membaca  al-Quran  dan  berzikir  kepada  Allah  SWT  sehingga 
masuk  waktu  Asar.  Selepas  Solat  Asar,  mereka  akan  membaca  Surah  al-Kahfi  dan 
seterusnya  bersurai. 

Dari  Ikhmim,  aku  pergi  ke  kota  Hu.  Hu  ialah  sebuah  kota  besar  yang  terletak  di  pinggir 
Sungai  Nil.  Di  Hu,  aku  menumpang  di  madrasah  Taqiyuddin  ibn  al-Sarraj.  Aku  melihat 
orang  yang  berada  di  madrasah  ini  membaca  sebahagian  daripada  al-Quran  setiap  kali 
selepas  Solat  Subuh.  Kemudian  mereka  membaca  awrad  Syeikh  Abu  al-Hassan  al-Syazili 

dan  “Hizb  al-Bahr”  (Doa  di  Lautan).  Di  sini  juga  tinggal  al-Sayyid  al-Syarif  Abu 
Muhammad  ‘Abdullah  al-Hasani  iaitu  salah  seorang  yang  sangat  salih. 


Kekeramatan  al-Sayyid  al-Syarif  Abu  Muhammad  ‘Abdullah  al-Hasani 

Aku  menziarahi  Syarif  Muhammad  ‘Abdullah  al-Hasani  ini  dengan  hasrat  untuk 
memperoleh  keberkatan  dengan  melihat  dan  mengucapkan  salam  kepadanya.  Apabila 
beliau  bertanya  tentang  tujuanku,  aku  pun  memberitahunya  bahawa  aku  hendak 
menunaikan  haji  ke  Baitullah  al-Haram  dengan  mengikut  jalan  Jeddah.  Beliau  berkata 
kepadaku,  “Kamu  tidak  akan  berjaya  mencapai  tujuan  kamu  pada  waktu  ini.  Oleh  itu 
pulanglah.  Kamu  hanya  akan  menunaikan  haji  pertama  kamu  mengikut  jalan  Syam 
sahaja.”  Kemudian  aku  pun  meninggalkan  Syarif  Abu  Muhammad  dan  aku  tidak 
mengindahkan  nasihat  beliau.  Aku  pun  meneruskan  perjalananku  hingga  sampai  di 
‘Aizab  tetapi  apabila  aku  tidak  dapat  meneruskan  perjalananku,  aku  kembali  semula  ke 
Mesir  dan  pergi  ke  Syam.  Oleh  yang  demikian,  perjalanan  untuk  menunaikan  hajiku  yang 
pertama  ialah  mengikut  jalan  Syam,  sebagaimana  yang  dikatakan  oleh  Syarif  Abu 
Muhammad.  Semoga  Allah  mengurniakan  kebaikan  kepada  kita  dengannya. 

Aku  meneruskan  perjalananku  ke  Qina,  sebuah  kota  kecil  yang  mempunyai  pasar-pasar 
yang  indah.  Di  sini  terdapat  makam  seorang  syarif,  seorang  wali  yang  salih  dan  memiliki 
keramat  yang  masyhur  iaitu  ‘Abdul  Rahim  al-Qinawi  r.a.  Bukti-bukti  yang  menakjubkan 
tentang  kesalihannya  juga  begitu  jelas.  Di  Madrasah  al-Saifiyyah  pula,  aku  melihat  cucu 
beliau  iaitu  Syihabuddin  Ahmad. 

Dari  Qina,  aku  pergi  ke  kota  Qus.  Qus  ialah  sebuah  kota  besar  yang  dipenuhi  oleh 
pelbagai  kebaikan.  Kebun-kebunnya  dipenuhi  oleh  pokok-pokok  berdaun  lebat  dan 
demikian  juga  pasar-pasarnya.  Di  sini  terdapat  banyak  masjid  dan  madrasah  lama.  Di 
sinilah  tempat  tinggal  gabenor-gabenor  hulu  Mesir.  Di  luar  kota  Qus,  terdapat  zawiyah 
Syeikh  Syihabuddin  ibn  ‘Abdil  Ghafar  dan  zawiyah  al-Afram.  Di  zawiyah  inilah 
berlangsungnya  perhimpunan  golongan  faqir  yang  menolah  kenikmatan  dunia  pada  bulan 
Ramadan  setiap  tahun.  Antara  ‘ulama’  kota  ini  ialah  kadinya,  Jamaluddin  ibn  al-Sadid, 
khatibnya  Fathuddin  ibn  Daqiq  al-‘Id  iaitu  salah  seorang  yang  benar-benar  menguasai 
bahasa  serta  balaghah  - aku  tidak  melihat  ada  orang  yang  boleh  menandinginya  kecuali 
khatib  Masjid  al-Haram,  Baha’uddin  al-Tabari,  dan  khatib  kota  Khawarizm,  Husamuddin 
al-Syati  (kedua-dua  mereka  akan  diceritakan  kemudian).  ‘Ulama’  yang  lain  ialah  Faqih 
Baha’uddin  ibn  ‘Abdil  Aziz,  seorang  guru  di  Madrasah  al-Malikiyyah  dan  Faqih 
Burhanuddin  Ibrahim  al-Andalusi  yang  memiliki  sebuah  zawiyah  yang  hebat. 

Kemudian  aku  mengembara  ke  Aqsur  (Luxor)  yang  merupakan  sebuah  kota  kecil  yang 
cantik.  Di  sini  terdapat  makam  al-Hajjaj  al-Aqsuri  yang  salih  dan  tekun  beribadah.  Di 
sebelah  makam  beliau  terdapat  sebuah  zawiyah.  Seterusnya  aku  pergi  pula  ke  Armant, 
sebuah  kota  kecil  yang  mempunyai  banyak  kebun.  Kota  ini  dibina  di  tebing  Sungai  Nil. 
Kadinya  menerimaku  sebagai  tetamu  di  situ  tetapi  aku  telah  lupa  namanya. 

Dari  kota  Armant,  aku  pergi  ke  kota  Asna.  Asna  ialah  sebuah  kota  yang  besar,  jalan- 

jalannya  luas,  bahan  mentahnya  banyak  dan  terdapat  banyak  zawiyah,  madrasah  serta 
masjid  jamik.  Ia  juga  mempunyai  pasar-pasar  yang  cantik  dan  kebun-kebun  dengan 
berbagai-bagai  jenis  buah-buahan.  Kadinya  ialah  Kadi  Besar  Syihabuddin  ibn  Maskin 
yang  bukan  sahaja  memuliakan  dan  menerimaku  sebagai  tetamunya  bahkan  beliau 
menulis  kepada  semua  naibnya  supaya  memuliakanku.  Antara  orang  mulia  yang  ada  di 
sini  ialah  Nuruddin  ‘Ali,  syeikh  yang  salih  dan  ‘Abdul  Wahid  al-Miknasi  iaitu  pemilik 
zawiyah  di  Qus  pada  waktu  ini. 

Dari  Asna  aku  pergi  ke  kota  Adfu,  yang  jaraknya  sejauh  perjalanan  yang  mengambil 
masa  selama  sehari  semalam  melalui  padang  pasir.  Kemudian  kamu  menyeberangi 
Sungai  Nil  dari  kota  Adfu  menuju  ke  kota  ‘Atwani.  Di  sini  kami  menyewa  beberapa  ekor 
unta  dan  terus  mengembara  bersama-sama  dengan  sekumpulan  Arab  yang  dikenali  umum 
sebagai  Daghim,  di  padang  pasir  yang  tidak  didiami  oleh  sesiapa  tetapi  selamat  untuk 
perjalanan.  Di  salah  satu  persinggahan,  kami  berhenti  di  Humaithira,  tempat  letaknya 
makam  wali  Allah,  Abu  al-Hasan  al-Syazili. 

Kami  telah  pun  menceritakan  kisah  kekeramatannya  bahawa  beliau  tahu  beliau  akan 
meninggal  dunia  di  Humaithira  ini.  Terdapat  banyak  binatang  buas  di  kawasan  ini.  Pada 
waktu  malam,  kami  tinggal  di  sini  dan  sentiasa  berusaha  menghalau  binatang-binatang 
buas  itu.  Seekor  binatang  buas  telah  memasuki  tempat  aku  menyimpan  barang-barang.  Ia 
mengoyakkan  karung  yang  diperbuat  daripada  kulit  unta  dan  mengeluarkan  kampit  buah 
tamar  lalu  membawanya  pergi.  Apabila  kamu  bangun  pada  keesokan  paginya,  kami 
mendapati  kampit  tersebut  telah  koyak  dan  sebahagian  besar  daripada  isinya  telah 
dimakan. 


Setelah  berjalan  selama  lima  belas  hari,  akhirnya  kami  tiba  di  ‘Aizab.  ‘Aizab  merupakan 
sebuah  kota  besar  yang  kaya  dengan  ikan  dan  susu.  Sayur-sayuran  dan  buah  tamar  pula 
dibawa  ke  sini  dari  negeri-negeri  di  hulu  Mesir.  Penduduknya  ialah  orang  Bujah  yang 
berkulit  hitam.  Mereka  membalut  tubuh  dengan  selimut  berwarna  kuning  dan  memakai 
barut  di  kepala  yang  lebarnya  sebesar  ibu  jari.  Orang  Bujah  ini  tidak  mewariskan  harta 
kepada  anak  perempuan.  Makanan  mereka  ialah  susu  unta  dan  mereka  menunggang  unta 
mahri  yang  mereka  namai  sebagai  suhb.  Satu  pertiga  daripada  kota  ‘Aizab  menjadi  hak 
sultan  Mesir,  al-Malik  al-Nasir  dan  dua  pertiga  lagi  menjadi  hak  milik  orang  Bujah  yang 
dikenali  umum  sebagai  Hadrabi.  Di  ‘Aizab,  terdapat  sebuah  masjid  yang  dikaitkan 
dengan  Qastallani,  seorang  yang  masyhur  keberkatannya.  Aku  telah  melihat  beliau  dan 
menziarahinya  untuk  memperoleh  keberkatan. 

Syeikh  Musa,  seorang  yang  salih  dan  Muhammad  al-Marakisyi,  seorang  syeikh  yang 
telah  lanjut  usianya  juga  tinggal  di  kota  ini.  Syeikh  Muhammad  al-Marakisyi  ini 
dikatakan  putera  al-Murtada  iaitu  raja  Marakesh.  Beliau  berusia  sembilan  puluh  lima 
tahun. 

Ketika  kami  tiba  di  ‘Aizab,  kami  mendapati  Hadrabi,  sultan  orang  Bujah  sedang 
ber[erang  dengan  orang  Turki.  Sultan  Hadrabi  berjaya  menenggelamkan  kapal  orang 
Turki  ini  dan  menyaksikan  sendiri  bagaimana  mereka  melarikan  diri.  Adalah  mustahil 

untuk  kami  belayar  di  lautan.  Oleh  itu  kami  pun  menjual  barang-barang  bekalan  kami  dan 
pulang  ke  hulu  Mesir  bersama-sama  dengan  orang  Arab  yang  kami  sewa  unta  daripada 
mereka.  Akhirnya  kami  tiba  di  kota  Qus  (yang  telah  kami  jelaskan  sebelum  ini). 
Kemudian  kami  menyusur  Sungai  Nil  dan  pada  waktu  itu,  air  Sungai  Nil  sedang 
melimpah  sehingga  berlaku  banjir.  Setelah  lapan  hari  menyusurnya,  kami  akhirnya  tiba  di 
Mesir. 

Bab  2 
Syam 


Aku  hanya  tinggal  semalam  sahaja  di  Mesir  sebelum  berangkat  ke  Syam  (Syam  atau 
Syria  dahulunya  meliputi  Palestin,  Lubnan,  Jordan  dan  Syria).  Pengembaraanku  ke  Syam 
bermula  pada  pertengahan  bulan  Syaaban,  tahun  726H. 

Aku  telah  pergi  ke  Balbais.  Balbais  ialah  sebuah  kota  yang  mempunyai  banyak  kebun.  Di 
sini,  aku  tidak  bertemu  dengan  sesiapa  yang  wajar  kuceritakan.  Kemudian  aku  pergi  ke 
Salihiyyah.  Dari  sini,  kami  memasuki  kawasan  berpasir  dan  kami  telah  berhenti  di 
beberapa  perhentian  atau  tempat  persinggahan  seperti  Sawadah,  Warradah,  Mutailib, 
'Arisy  dan  Kharrubah.  Di  setiap  perhentianini,  terdapat  sebuah  tempat  penginapan  atau 
asrama.  Penduduk  menamai  asrama  ini  sebagai  khan  dan  di  khan  inilah  musafir  singgah 
bersama-sama  dengan  binatang  tunggangan  mereka.  Di  luar  setiap  khan,  terdapat  tempat 
mengambil  air  (sebuah  telaga)  untuk  orang  awam  dan  sebuah  kedai  untuk  musafir 
membeli  barang-barang  keperluan  diri  serta  binatang  tunggangan. 

Antara  perhentian  ini,  ada  sebuah  tempat  yang  masyhur  dan  bernama  Qatya.  Walau 
bagaimanapun,  orang  ramai  menyebutnya  sebagai  Qatyah.  Di  sini  zakat  dikutip  daripada 
peniaga-peniaga.  Barang-barang  mereka  diperiksa  dan  apa-apa  sahaja  yang  berada  di 
tangan  mereka  dperiksa  dengan  teliti.  Di  Qatya  ini  terdapat  banyak  diwan  (pejabat 
kerajaan)  selain  pegawai,  jurutulis  dan  saksi.  Jumlah  pendapatan  sehari  bernilai  1,000 
dinar  emas.  Seseorang  tidak  boleh  melalui  tempat  ini  untuk  pergi  ke  Syam  tanpa 
memiliki  sijil  atau  surat  pengesahan  daripada  Mesir  dan  tidak  boleh  juga  pergi  ke  Mesir 
tanpa  memiliki  sijil  pengesahan  dari  Syam.  Peraturan  ini  adalah  untuk  melindungi  harta 
orangramai  dan  juga  sebagai  tindakan  berjaga-jaga  daripada  pengintip-pengintip  Iraq. 
Jalan  ini  berada  di  bawah  jaminan  orang  Arab  Badwi.  Mereka  telah  diberikan 
tanggungjawab  untuk  menjaganya.  Pada  waktu  malam,  mereka  akan  menyapu  pasir 
sehingga  menjadi  rata  dan  tidak  meninggalkan  sebarang  kesan  atau  jejak.  Pada  waktu 
pagi,  amir  akan  datang  untuk  memeriksa  pasir  tersebut.  Sekiranya  terdapat  kesan 
perjalanan,  beliau  akan  mengarahkan  supaya  orang  Arab  Badwi  mencari  orang  yang 
membuat  kesan  perjalanan  itu.  Kumpulan  Arab  Badwi  ini  akan  memburunya  dan  mereka 
tidak  pernah  gagal  untuk  menangkap  orang  yang  diburu  itu.  Kemudian  mereka  membawa 
orang  tersebut  kepada  amir  dan  amir  akan  menghukumnya  dengan  hukuman  yang 
difikirkan  sesuai. 

Sewaktu  aku  tiba  di  Qatya,  'Izuddin,  Ustaz  al-Dar  Aqmari,  yang  merupakan  salah  seorang 

amir  yang  paling  baik,  telah  menerimaku  sebagai  tetamunya  dan  memuliakan  diriku. 
Beliau  juga  memberikan  laluan  perjalanan  secara  percuma  kepada  orang  yang  ada 
bersama-sama  denganku.  'Abdul  Jalil  al-Maghribi  al-Waqqaf  yang  sangat  arif  tentang 
orang  Maghribi  dan  negeri  mereka  ada  bersama-sama  dengan  beliau.  'Abdul  Jalil  ini  akan 
bertanya  kepada  setiap  orang  Maghribi  dari  mana  ia  datang,  supaya  tidak  timbul  sebarang 
keraguan  tentang  identitinya.  Ini  kerana,  orang  Maghribi  dibenarkan  melalui  Qatya  tanpa 
sebarang  larangan. 

Dari  Qatya,  kami  berjalan  hingga  sampai  di  Ghazzah  (Gaza).  Ghazzah  ialah  kota  pertama 
negeri  Syam  yang  terletak  di  sempadan  negeri  Mesir.  Kawasan  kota  Ghazzah  ini  luas, 
penduduknya  banyak  dan  pasar-pasarnya  cantik.  Di  sini  juga  terdapat  beberapa  buah 
masjid  yang  dikelilingi  oleh  tembok.  Pada  zaman  silam,  terdapat  sebuah  masjid  jamik 
yang  cantik  di  sini.  Masjid  yang  didirikan  Solat  Jumaat  sekarang  dibina  oleh  seorang 
yang  ternama  iaitu  Amir  al-Jawali.  Masjid  ini  sungguh  indah  dan  halus  seni  binanya. 
Mimbarnya  diperbuat  daripada  batu  marmar  putih.  Kadi  Ghazzah  ialah  Badruddin  al- 
Salkhati  al-Haurani.  Guru  madrasahnya  pula  ialah  'Alamuddin  ibn  Salim.  Bani  Salim 
ialah  pembesar-pembesar  di  kota  Ghazzah  ini.  Antara  mereka  termasuklah  Syamsuddin, 
kadi  di  Quds  (Jerusalem). 

Dari  Ghazzah,  aku  meneruskan  perjalananku  ke  kota  Khalil  (al-Khalil  Ibrahim)  salawat 
dan  salam  ke  atas  Nabi  kita  dan  ke  atas  Nabi  Ibrahim.  Khalil  ialah  sebuah  kota  yang  tidak 
begitu  besar,  namun  ia  mempunyai  nilai  keistimewaan  yang  tinggi,  cahayanya  gemilang, 
pemandangannya  indah  dan  ia  terletak  di  dasar  sebuah  lembah.  Masjidnya  pula  yang 
tersergam  indah  dengan  seni  bina  yang  begitu  halus  dan  teliti.  Masjid  yang  tinggi 
melangit  ini  diperbuat  daripada  batu  yang  diukir  dan  dipahat.  Di  salah  satu  tiangnya 
terdapat  sebuah  batu  yang  besar.  Salah  satu  permukaannya  sahaja  berukuran  37jengkal. 
Menurut  cerita,  Nabi  Sulaiman  a.s.  memerintah  jin  untuk  membina  masjid  tersebut. 

Di  bahagian  dalam  masjid  tersebut,  terdapat  sebuah  gua  yang  mulia  dan  suci.  Di  sinilah 
terletaknya  makam  Nabi  Ibrahim  a.s.  Nabi  Ishaq  a.s,  dan  Nabi  Ya'qub  a.s.  Semoga 
rahmat  Allah  melimpah  ke  atas  Nabi  kita  dan  ke  atas  mereka.  Bersetentang  dengannya, 
terdapat  tiga  buah  lagi  makam  iaitu  makam  isteri-isteri  mereka.  Di  sebelah  kanan  mimbar 
iaitu  bersebelahan  dengan  dinding  kiblat,  ada  sebuah  tempat  atau  ruang.  Seseorang  boleh 
menuruni  tangga  batu  marmar  yang  kukuh  buatannya  menerusi  tempat  ini  ke  satu  jalan 
sempit  yang  bole  membawa  ke  sebuah  dewan  yang  penuh  dengan  batu  marmar.  Di  dalam 
dewan  ini,  terdapat  ukiran  (tugu)  tiga  buah  makam  Nabi-Nabi  tersebut.  Menurut  cerita, 
tugu  ini  terletak  bersetentang  dengan  makam  yang  sebenar  itu.  Pada  zaman  silam,  ada 
sebatang  jalan  menuju  ke  gua  yang  diberkati  itu  di  masjid  ini  tetapi  kini  jalan  tersebut 
telah  ditutup.  Aku  pernah  turun  ke  tempat  ini  beberapa  kali. 

Antara  bukti  yang  disebut  oleh  orang  yang  mengetahui  kebenaran  tiga  buah  makam  itu 
ialah  sebuah  Hadith  yang  dinukil  daripada  'Ali  ibn  Ja'far  al-Razi  yang  bertajuk,  "Al- 
Musfir  li  al-Qulub"  (Pembuka  Rahsia  bagi  Hati)  iaitu  tentang  kebenaran  makam  Nabi 
Ibrahim  a.s.  Nabi  Ishak  a.s  dan  Nabi  Ya'qub  a.s.  Beliau  menyandarkan  hadith  ini  pada 
Abu  Hurairah  yang  berkata,  " Rasulullah  SAW  bersabda,  " Ketika  aku  diisra'kan  ke 
Baitul  Maqdis,  Jibril  a.s.  membawaku  melalui  makam  Nabi  Ibrahim  a.s.  dan  berkata, 

Turunlah  wahai  Muhammad  dan  solatlah  dua  rakaat,  sesungguhnya  di  sinilah  makam 
bapamu,  Ibrahim.'  Kemudian  Jibril  membawaku  melalui  Bait  Lahm  pula  dan  berkata, ' 
Turunlah  dan  solatlah  dua  rakaat,  maka  sesungguhnya  di  sinilah  saudaramu  'Isa  a.s.  lahir.' 
Kemudian  Jibril  membawaku  ke  Sakhrah."  Begitulah  seterusnya  baki  Hadith  tersebut. 
Apabila  aku  bertemu  dengan  seorang  guru  yang  salih,  aku  menyoalnya  tentang  kebenaran 
lokasi  makam  Nabi  Ibrahim  a.s.  di  situ.  Guru  ini  ialah  seorang  yang  telah  lanjut  usianya 
dan  juga  seorang  khatib  selain  salah  seorang  daripada  kalangan  salihin  serta  imam-imam 
yang  masyhur  di  sini.  Beliau  bernama  Burhanuddin  a'-Ja'bari.  Beliau  pun  berkata 
kepadaku,  "Setiap  ilmuwan  yang  kutemui  mengesahkan  bahawa  makam-makam  ini  ialah 
makam  Nabi  Ibrahim,  Nabi  Ishaq  dan  Nabi  Ya'qub.  Salam  sejahtera  ke  atas  Nabi  kita  dan 
ke  atas  mereka  selain  makam  isteri-isteri  mereka".  Perkara  ini  tidak  dinafikan  kecuali 
orang  yang  merupakan  ahli  bid'ah.  Ia  merupakan  suatu  riwayat  yang  sah  turun-temurun, 
daripada  generasi  salaf  kepada  generasi  khalaf  dan  ini  tidak  diragui  lagi. 

Di  ceritakan  bahawa  seorang  imam  masuk  ke  dalam  gua  ini  dan  berdiri  di  sisi  makam 
Sayyidatina  Sarah.  Kemudian  seorang  tua  masuk  dan  imam  itu  bertanya,  “Antara  makam 
ini,  yang  mana  satukah  makam  Nabi  brahim  a.s?”.  Orang  tua  itu  pun  menunjukkan 
makam  yang  dikenali  sebagai  makam  Nabi  Ibrahim  a.s.  Selepas  itu  masuk  pula  seorang 
pemuda.  Imam  tersebut  bertanya  soalam  yang  sama  dan  pemuda  itu  menunjukkan  makam 
yang  serupa.  Seterusnya  masuk  pula  seorang  kanak-kanak.  Beliau  pun  bertanya  lagi  dan 
makam  yang  ditunjukkan  oleh  kanak-kanak  tersebut  tetap  makam  yang  sama.  Akhirnya 
imam  itu  berkata,  “Sesungguhnya  aku  bersaksi  bahawa  inilah  makam  Ibrahim  a.s.  Tidak 
syak  lagi.”  Kemudian  beliau  memasuki  masjid  dan  menunaikan  solat.  Keesokannya 
beliau  pun  berangkat  pulang. 

Makam  Nabi  Yusuf  a.s.  juga  terletak  di  bahagian  dalam  masjid  ini,  manakala  di  timur 
tanah  suci  kota  Khalil  ini  terdapat  makan  Nabi  Lut  a.s.  Ia  terletak  di  atas  sebuah  bukit 
yang  tinggi.  Dari  bukit  ini,  seseorang  dapat  melihat  lembah  curam  negeri  Syam  (Ghaur 
al-Syam).  Di  kawasan  makam  Nabi  Lut  a.s.  terdapat  bangunan  yang  cantik  dan 
makamnya  sendiri  berada  di  dalam  sebuah  bilik  yang  cantik  binaannya.  Makam  baginda 
itu  berwarna  putih  dan  tiada  sesuatu  apa  pun  yang  melindunginya.  Di  situ  juga  terdapat 
Teluk  Lut  yang  rasa  airnya  masin.  Orang  ramai  mengatakan  bahawa  teluk  itu  ialah 
tempat  tinggal  kaum  Lut. 

Berhampiran  dengan  makam  Nabi  Lut,  terdapat  sebuah  masjid  yang  bernama  Masjid  al- 
Yaqin.  Ia  terletak  di  atas  bukit  yang  tinggi  dan  memiliki  cahaya  serta  sinaran  yang  tidak 
dimiliki  oleh  masjid  yang  lain.  Tiada  bangunan  berhampiran  dengan  masjid  ini  kecuali 
sebuah  rumah  yang  didiami  oleh  penjaganya.  Di  dalam  masjid  iaitu  berhampiran  dengan 
pintu,  terdapat  sebuah  tempat  yang  telah  tenggelam  dalam  bentuk  batu  pejal  dan  telah 
dijadikan  bentuk  mihrab.  Ia  hanya  dapat  memuatkan  seorang  sahaja  untuk  menunaikan 
solat.  Dikatakan  juga  bahawa  Nabi  Ibrahim  a.s.  sujud  di  tempat  tersebut  sebagai  tanda 
kesyukuran  kepada  Allah  SWT  atas  kehancuran  kaum  Lut.  Maka  bergegarlah  tempat 
sujudnya  dan  ia  tenggelam  sedikit  ke  dalam  tanah. 

Sebuah  gua  yang  di  dalamnya  terdapat  makam  Fatimah  bint  al-Husain  ibn  ‘Ali  r.a.  pula 
terletak  berhampiran  dengan  masjid  ini.  Di  pangkal  dan  di  hujung  makam  terdapat  dua 

buah  batu  nisan  yang  diperbuat  daripada  marmar.  Pada  salah  satu  batu  nisan  ini  terdapat 
ukiran  yang  ditulis  dengan  khat  yang  cantik,  Dengan  nama  Allah  yang  Maha  Pengasih 
lagi  Maha  Penyayang.  Bagi  Allah  segala  kekuasaan  dan  sifat  kekal.  Bagi  Dia  sahajalah 
segala  kejadiaan  dan  ciptaan.  Telah  ditulis  bagi  hambaNya  kebinasaan.  Pada  diri 
Rasulullah  itu  terdapat  contoh  tauladan.  Ini  ialah  makam  Ummu  Salamah  Fatimah  bint 
al-Husain  r.a.”  Pada  sebuah  batu  nisan  lagi  terdapat  pula  ukiran,  “Catatan  Muhammad 
ibn  Abi  Sahi  pengukir  di  Mesir.”  Di  bawah  tulisan  ini  seterusnya  terdapat  beberapa 
rangkap  syair: 

Seorang  yang  rumahnya  ialah  hatiku 

Terpaksa  kusemadikan  di  antara  tanah  dengan  batu 

Aduhai  pusara  Fatimah,  puteri  nasab  Fatimah 

Puteri  imam-imam  mulia  laksana  bintang-bintang  nan  berkelip 

Aduhai  pusara!  Telah  bersemadi  di  dalammu 

Keimanan,  kewarakan,  ketawaan  dan  kesucian. 


Aku  seterusnya  meninggalkan  kota  Khalil  dan  menuju  ke  kota  Quds.  Dalam  perjalananku 
ke  sana,  aku  telah  menziarahi  makam  Nabi  Yunus  a. s.  Di  kawasan  makamnya  terdapat 
sebuah  bangunan  besar  dan  sebuah  masjid.  Aku  juga  turut  menziarahi  Bait  Laham, 
tempat  lahir  Nabi  ‘Isa  a.s. 

Di  Bait  Lahm  ini,  tapak  batang  pokok  tamar  (yang  dipegang  oleh  Maryam  a.s.  semasa 
mahu  melahirkan  Nabi  ‘Isa  a.s)  itu  masih  ada.  Terdapat  bangunan  yang  sangat  banyak  di 
Bait  Lahm  ini.  Orang  Kristian  amat  menghormati  serta  memuliakan  Bait  Lahm  dan 
sesiapa  yang  singgah  di  situ  akan  dijadikan  tetamu. 

Kemudian  kami  sampai  di  Baitul  Maqdis  (Jerusalem).  Semoga  Allah  menambah 
kemuliaannya.  Dari  segi  kelebihannya,  Baitul  Maqdis  adalah  yang  ketiga  selepas  dua 
buah  masjid  suci  iaitu  Baitullah  di  Makkah  dan  Masjid  Nabi  SAW  di  Madinah.  Di  Baitul 
Maqdis  inilah  tempat  Rasulullah  SAW  diangkat  dan  dimikrajkan  ke  langit.  Kota  Baitul 
Maqdis  ini  sungguh  besar  dan  mengagumkan.  Ia  dibina  daripada  batu-batu  yang  dipahat. 
Sewaktu  Salahuddin  al-Ayyubi,  seorang  raja  yang  salih  lagi  mulia  menawan  Baitul 
Maqdis,  semoga  Allah  mengurniakan  kebaikan  atas  jasa  beliau  terhadap  Islam,  beliau 
telah  menghancurkan  sebahagian  daripada  kubunya.  Kemudian  al-Malik  al-Zahir  telah 
memusnahkan  keseluruhan  kubu  ini  kerana  bimbang  ia  akan  dikuasai  oleh  orang  Kristian 
Rom  dan  menggunakannya  untuk  menangkis  segala  serangan  di  situ.  Pada  zaman  dahulu, 
tidak  terdapat  sungai  di  kota  ini  tetapi  kini,  air  telah  disalurkan  ke  sana  oleh  Amir 
Saifuddin  Genghiz,  amir  Damsyik. 


Masjid  al-Muqaddas 


Masjid  al-Muqaddas  (masjid  yang  suci)  merupakan  salah  sebuah  masjid  yang  sangat 
indah,  cantik  dan  mengagumkan.  Menurut  riwayat,  tiada  sebuah  masjid  pun  di  dunia 


50 


yang  lebih  besar  daripadanya.  Panjangnya  dari  timur  ke  barat  berukuran  752  hasta  iaitu 
mengikut  ukuran  hasta  diraja  dan  lebarnya  dari  selatan  ke  utara  berukuran  435  hasta. 
Masjid  ini  mempunyai  banyak  pintu  masuk  iaitu  melalui  tiga  arah  tetapi  dari  arah  selatan, 
aku  hanya  mengetahui  ia  mempunyai  sebuah  pintu  sahaja.  Pintu  tersebut  ialah  pintu  yang 
dimasuki  oleh  imam.  Keseluruhan  masjid  terdedah  dan  tidak  berbumbung  kecuali  Masjid 
al-Aqsa  yang  mempunyai  bumbung  yang  begitu  sempurna  binaan  dan  tinggi  keseniannya, 
selain  dihiasi  oleh  emas  serta  wama-wama  yang  cantik.  Selain  al-Aqsa,  ada  juga  tempat- 
tempat  lain  di  masjid  ini  yang  berbumbung. 


Kubah  Sakhrah 


Kubah  Sakhrah  (kubah  batu)  ini  ialah  salah  sebuah  bangunan  yang  paling  mengagumkan, 
paling  sempurna  seni  binanya  dan  paling  aneh  bentuknya.  Ia  di  anugerahi  segala 
keindahan  dan  setiap  sudutnya  memiliki  kecantikan  yang  amat  unik.  Kubah  batu  ini 
terletak  di  atas  sebuah  tempat  yang  tinggi  di  tengah-tengah  masjid  dan  ia  boleh  dinaiki 
dengan  menggunakan  tangga  marmar.  Ia  mempunyai  empat  buah  pintu  dan  bahagiannya 
yang  bulat  penuh,  berkemasan  marmar  yang  begitu  halus  buatannya.  Marmar  ini  juga 
dipasangkan  pada  bahagian  sebelah  dalam.  Bahagian  luar  dan  dalam  kubah  batu  ini 
dihiasi  oleh  pelbagai  perhiasan.  Ia  dibuat  dengan  penuh  ketelitian  dan  kemahiran  yang 
tinggi  dan  tidak  dapat  digambarkan  dengan  perkataan.  Oleh  sebab  kebanyakan  perhiasan 
disalut  dengan  emas,  cahayanya  memancar-mancar  dan  bersinar-sinar  umpama  sinaran 
kilat.  Mata  akan  terasa  silau  apabila  memandang  keindahannya  dan  lidah  terasa  kelu 
untuk  mengucapkan  sesuatu. 

Di  tengah-tengah  kubah,  terdapat  sebuah  batu  yang  mulia  yang  disebut  dalam  Hadith 
bahawa  Nabi  SAW  di  mikrajkan  ke  langit  dari  batu  tersebut.  Ia  merupakan  sebuah  batu 
yang  pejal  dan  tingginya  sama  seperti  ketinggian  seorang  manusia.  Di  bawah  batu  ini 
terdapat  sebuah  gua  seperti  sebuah  bilik  kecil  yang  ukuran  tingginya  juga  seperti 
ketinggian  seorang  manusia.  Selain  itu,  di  sini  turut  terdapat  bentuk  mihrab.  Batu  ini 
dilingkungi  oleh  dua  buah  tingkap  yang  halus  buatannya.  Kedua-dua  tingkap  ini 
memagari  batu  tersebut.  Salah  sebuah  tingkap  itu  iaitu  yang  berada  bersebelahan  dengan 
batu  tersebut  diperbuat  daripada  besi.  Seni  buatannya  amat  cantik  dan  yang  kedua  pula 
diperbuat  daripada  kayu.  Di  dalam  kubah  juga  tergantung  sebuah  perisai  besar  yang 
diperbuat  daripada  besi.  Orang  ramai  mendakwa  bahawa  ia  merupakan  perisai  Hamzah 
ibn  ‘Abdil  Muttalib  r.a. 


Masyhad-Masyhad  yang  Diberkati  di  Kota  Baitul  Maqdis 


Antaranya  termasuklah  satu  tempat  yang  terletak  agak  jauh  dari  sebuah  lembah  yang 
bernama  Lembah  Jahannam.  Di  sebelah  timur  kota  ini  iaitu  di  atas  sebuah  bukit  yang 
tinggi,  terdapat  sebuah  bangunan  yang  dikatakan  tempat  Nabi  ‘Isa  a.s.  naik  ke  langit. 
Selain  itu  ialah  kubur  Rabi’ah  al-Badawiyyah.  Ia  disandarkan  pada  perkataan  “badiyah” 

yang  bermaksud  “kampung”.  Dia  bukanlah  Rabi’ah  al-  ‘ Adawiyyah  yang  masyhur  itu. 

Di  lurah  lembah  yang  di  sebut  sebelum  ini  terdapat  sebuah  gereja  yang  sangat  dimuliakan 
oleh  Kristian.  Mereka  mengatakan  bahawa  Maryam  a.s.  terdapat  di  situ.  Di  sini  juga 
terdapat  sebuah  lagi  gereja  yang  amat  dihormati  kerana  orang  Kristian  menunaikan  haji 
di  situ.  Mereka  berdusta  tentang  gereja  ini.  Antara  sebabnya  ialah  mereka  mempercayai 
bahawa  makam  Nabi  ‘Isa  a.s.  terdapat  di  sini  (padahal  baginda  telah  diangkat  oleh  Allah 
SWT).  Orang  yang  menziarahi  gereja  ini  bukan  sahaja  mesti  membayar  cukai  yang 
tertentu  kepada  orang  Islam  tetapi  mereka  juga  menanggung  penghinaan  yang  diterima 
biarpun  tanpa  kerelaan.  Di  sini  juga  terdapat  tempat  buaian  Nabi  ‘Isa  a.s.  yang  sering 
diziarahi  oleh  orang  ramai  untuk  mendapatkan  keberkatan. 


‘Ulama’  yang  Terkemuka  di  Baitul  Maqdis 


Antara  ‘ulama’  terkemuka  yang  berada  di  Baitul  Maqdis  ialah  kadi  kota  ini  iaitu  al-‘Alim 
Syamsuddin  Muhammad  ibn  Salim  al-Ghazzi  yang  merupakan  penduduk  Ghazzah  dan 
daripada  kalangan  pembesar  negeri  itu.  Seterusnya  ialah  khatib  yang  salih  lagi  mulia, 
‘Imamuddin  al-Nabulusi  dan  Syihabuddin  al-Tabari,  seorang  muhaddith  dan  juga  seorang 
mufti.  Selain  itu  ialah  Abu  ‘Abdillah  Muhammad  ibn  Muthbit,  seorang  guru  Mazhab 
Maliki  dan  syeikh  di  sebuah  khanqah  yang  mulia.  Beliau  berasal  dari  Ghamatah  tetapi 
menetap  di  Baitul  Maqdis.  Di  samping  itu  ialah  seorang  syeikh  yang  zuhud,  Abu  ‘Ali 
Hasan  yang  dipanggil  mahjub  (si  buta)  oleh  orang  ramai  dan  merupakan  seorang  salih 
yang  agung.  Seterusnya  pula  ialah  syeikh  yang  salih  dan  kuat  beribadah,  Kamaluddin  al- 
Maraghi  selain  Abu  ‘Abdil  Rahim  ‘Abdil  Rahman  ibn  Mustafa  yang  juga  merupakan 
seorang  syeikh  yang  salih  serta  tekun  beribadah.  Beliau  datang  daripada  penduduk  Arz 
al-Rum  (Erzurum)  dan  merupakan  salah  seorang  murid  Tajuddin  al-Rifa’ie.  Aku 
bersahabat  dengannya  dan  aku  juga  telah  dipakaikan  jubah  khirqah  orang  sufi. 

Kemudian  aku  meneruskan  perjalananku  dari  kota  Baitul  Maqdis  dengan  tujuan  untuk 
menziarahi  Kubu  ‘Asqalan.  Kubu  ini  telah  pun  runtuh  dan  tiada  apa  lagi  yang  tinggal 
kecuali  serpihan  serta  dinding  yang  telah  lapuk.  Jarang-jarang  ada  kota  yang  dapat 
mengumpulkan  segala  keindahan  sebagaimana  yang  dapat  dikumpul  oleh  kota  ‘Asqalan  - 
dari  segi  kehalusan,  kedudukan  yang  baik,  keistimewaan  posisi  serta  suatu  kombinasi 
antara  kemudahan  daratan  dengan  lautan. 

Di  ‘Asqalan  ini  terdapat  sebuah  masyhad  yang  masyhur  dan  di  sinilah  kepala  al-Husain 
ibn  ‘Ali  r.a.  diletakkan  sebelum  dipindahkan  ke  Kaherah.  Masyhad  ini  ialah  sebuah 
masjid  yang  besar  dan  tinggi.  Di  dalamnya  terdapat  sebuah  telaga  untuk  mendapatkan  air. 
Telaga  ini  telah  di  buat  atas  arahan  seseorang  yang  tekun  beribadah  dan  arahan  ini  ditulis 
di  pintu  masjid  tersebut. 

Di  selatan  masyhad  ini  terdapat  sebuah  masjid  yang  besar  yang  bernama  Masjid  ‘Umar. 
Tiada  apa  lagi  yang  tinggal  melainkan  dinding-dindingnya.  Di  dalam  masjid  ini,  terdapat 
tiang-tiang  yang  diperbuat  daripada  batu  marmar  yang  cantik  dan  tiada  tolok  bandingnya. 

Tiang-tiang  ini  berada  dalam  keadaan  antara  tegak  dengan  hendak  runtuh.  Antara  semua 
tiang  ini,  ada  sebuah  tiang  berwarna  merah  yang  sungguh  menakjubkan.  Orang  ramai 
mengatakan  bahawa  orang  Kristian  membawa  tiang  tersebut  ke  negeri  mereka  lalu 
kemudian  mendapatinya  telah  hilang.  Kemudian  tiang  ini  telah  didapati  berada  kembali 
di  tempat  asalnya  di  ‘Asqalan.  Di  bahagian  selatan  masjid  ini  pula  terdapat  sebuah  telaga 
yang  bernama  Telaga  Nabi  Ibrahim  a.s.  Seseorang  boleh  sampai  ke  telaga  ini  dengan 
menuruni  sebuah  tangga  yang  luas,  yang  boleh  membawa  ke  beberapa  buah  bilik.  Di 
setiap  penjuru  bilik-bilik  ini  terdapat  sebuah  mata  air  yang  keluar  dari  timbunan  batu-batu. 
Airnya  manis  tetapi  tidak  banyak.  Orang  ramai  sering  menyebut  kelebihan-kelebihan 
telaga  ini. 

Di  pinggir  kota  ‘Asqalan  terletak  Wadi  al-Naml  (Lembah  Semut)  yang  dikatakan  disebut 
dalam  al-Quran  al-Karim.  Di  kawasan  makam  ‘Asqalan,  terdapat  banyak  makam 
syuhada’  dan  auliya’.  Semua  makam  ini  ditunjukkan  kepada  kami  oleh  penjaga  masyhad 
tersebut  (Masyhad  Sayyidina  Husain).  Penjaga  ini  menerima  gaji  yang  diberikan  oleh  raja 
Mesir  di  samping  turut  menerima  sedekah  daripada  penziarah. 

Seterusnya  aku  meninggalkan  Baitul  Maqdis  dan  bertolak  ke  kota  Ramlah  iaitu  Palestin. 
Kota  ini  besar  dan  dipenuhi  oleh  pelbagai  kebaikan.  Pasar-pasarnya  cantik.  Di  sini 
terdapat  Masjid  Putih.  Menurut  cerita,  di  bahagian  kiblatnya,  terdapat  seramai  300  orang 
Nabi  disemadikan  di  situ.  Di  kota  ini  juga,  tinggal  seorang  faqih  yang  agung,  Majduddin 
al-Nabulusi. 

Dari  kota  Ramlah,  aku  pergi  ke  kota  Nabulus.  Nabulus  juga  merupakan  sebuah  kota  besa 
yang  mempunyai  banyak  tumbuh-tumbuhan,  sungai  yang  mengalir  dan  juga  merupakan 
salah  sebuah  tempat  di  Syam  yang  paing  banyak  menghasilkan  buah  zaitun.  Minyak 
zaitun  diekspori  dari  sini  ke  Mesir  dan  Damsyik. 

Di  Nabulus  juga  dibuat  manisan  kharub  (sejenis  tumbuhan  di  Tanah  Arab).  Manisan 
kharub  ini  dibawa  ke  Damsyik  dan  tempat-tempat  yang  lain.  Cara  membuatnya  adalah 
seperti  yang  berikut.  Pada  mulanya  kharub  dimasak,  kemudian  diperah  dan  diambil 
jusnya.  Daripada  jus  inilah  manisan  kharub  dibuat.  Jus  tersebut  turut  dibawa  ke  Mesirdan 
Syam.  Ada  sejenis  buah  tembikai  tumbuh  di  sini.  Rasanya  manis  dan  lazat.  Seni  bina 
masjid  jamik  di  sini  adalah  sangat  halus  dan  indah.  Ditengah-tengahnya  terdapat  sebuah 
kolam  yang  manis  rasa  airnya. 

Dari  sini  aku  meneruskan  perjalanan  ke  kota  'Ajlun.  Ia  merupakan  sebuah  kota  yang 
cantik  dan  mempunyai  pasar  yang  banyak  serta  sebuah  kota  perkubuan  yang  hebat. 
Terdapat  sebatang  sungai  yang  merentangi  kota  ini  dan  rasa  airnya  manis. 

Dari  'Ajlun,  aku  bermusafir  menuju  ke  Laziqiyyah  dan  aku  melalui  ghaur  iaitu  sebuah 
lembah  antara  deretan  tanah  tinggi.  Di  lembah  ini,  terdapat  makam  Abu  'Ubaidah  ibn  al- 
Jarrah  r.a.,  penaung  kawasan  ini.  Kami  menziarahi  makam  beliau  yang  disebelahnya 
terdapat  sebuah  zawiyah.  Di  zawiyah  ini  pula,  makanan  disediakan  untuk  musafir.  Kami 
bermalam  semalam  di  sini. 

Kemudian  kami  tiba  di  Qusair  dan  di  sinilah  letaknya  makam  Mu'az  ibn  Jabal  r.a.  Aku 
lantas  mengambil  berkat  dengan  menziarahi  makamnya.  Seterusnya  aku  berjalan 
menyusur  pantai  hingga  sampai  di  kota  'Akkah  yang  telah  mengalami  keruntuhan.  Pada 
zaman  dahulu,  ia  merupakan  ibu  negeri  orang  Perancis  di  Syam  dan  tempat  berlabuhnya 
kapal-kapal  mereka.  Ia  menyerupai  kota  besar  Konstantinopal.  Di  sebelah  timur  'Akkah, 
terdapat  sebuah  mata  air  yang  bernama  'Ain  al-Baqar  (Mata  Air  Lembu  Jantan). 

Dikatakan  bahawa  Allah  SWT  telah  mengeluarkan  seekor  lembu  jantan  bagi  Nabi  Adam 
a.s.  dari  situ.  Seseorang  boleh  turun  ke  mata  air  ini  dengan  menggunakan  tangga. 
Sebelumnya  di  kawasan  mata  air  ini,  pernah  terdapat  sebuah  masjid  tetapi  kini  hanya 
mihrabnya  sahaja  yang  tinggal.  Di  kota  inilah  terdapatnya  makam  Nabi  Salih  a.s. 

Dari  'Akkah  aku  pergi  ke  Sur  (Tyre).  Kota  Sur  juga  sedang  mengalami  keruntuhan.  Akan 
tetapi  di  luarnya  terdapat  sebuah  kampung  yang  mempunyai  penduduk  yang  banyak. 
Majoritinya  ialah  puak  Rafidah.  (golongan  Rafidah  merujuk  puak  pelampau  Syi'ah  yang 
menolak  perlantikan  tiga  orang  khalifah  selain  'Ali  r.a.).  Aku  pernah  tinggal  di  kota  ini 
beberapa  kali  iaitu  di  tempat  yang  mempunyai  sedikit  air  untuk  berwuduk.  Tiba-tiba, 
seorang  penduduk  kampung  tersebut  datang  untuk  berwuduk.  Lelaki  itu  memulakan 
wuduknya  dengan  membasuh  kedua-kedua  belah  kakinya.  Kemudian  ia  membasuh 
mukanya  tanpa  berkumur  dan  beristinsyaq  (memasukkan  air  ke  dalam  hidung).  Akhirnya 
ia  menyempurnakan  wuduknya  dengan  menyapu  air  ke  kepala.  Aku  lantas  menegur 
perbuatannya  itu.  Ia  menjawab,  "Dalam  membina  sebuah  bangunan,  bahagian  yang  perlu 
dimulakan  dahulu  ialah  bahagian  tapaknya.  WA. 

Kota  Sur  inilah  yang  dijadikan  contoh  pertahanan  dan  benteng  yang  sukar  diroboh  kerana 
kedudukannya  yang  dikelilingi  oleh  lautan  dari  tiga  penjuru.  Ia  juga  mempunya  dua  buah 
pintu;  satu  dari  daratan  dan  satu  lagi  dari  lautan.  Pintu  yang  membuka  ke  laluan  darat 
mempunyai  empat  lorong  yang  semuanya  bertutup  dan  ada  tembok  yang  melindunginya, 
manakala  pintu  yang  membuka  laluan  laut  terletak  di  antara  dua  buah  menara  yang  besar. 

Tiada  yang  lebih  menakjubkan  dan  lebih  aneh  pada  pembinaan  kota  Sur  ini  selain  ciri-ciri 
yang  dimilikinya.  Ini  kerana,  ia  dikelilingi  oleh  lautan  dari  tiga  penjuru  dan  di  atas 
penjuru  yang  keempat,  terdapat  sebuah  tembok  untuk  kapal-kapal  masuk  di  bawahnya 
dan  melabuhkan  sauh  di  situ.  Pada  masa  dahulu  terdapat  rantai  besi  yang  terentang  di 
antara  dua  buah  menara.  Oleh  sebab  itulah  tiada  jalan  untuk  masuk  ke  sana  atau  keluar 
kecuali  setelah  rantai  itu  direndahkan.  Rantai  ini  dikawal  oleh  penjaga-penjaga  dan 
pemeriksa.  Oleh  itu  sesiapa  sahaja  yang  masuk  atau  keluar  diketahui  oleh  penduduk. 

Kota  'Akkah  (Acre)  juga  mempunyai  pelabuhan  seumpama  ini  tetapi  ia  hanya  mampu 
menampung  kapal-kapal  yang  kecil  sahaja. 

Aku  meneruskan  perjalananku  dari  kota  Sur  ke  kota  Saida  yang  terletak  di  tepi  pantai. 
Saida  merupakan  sebuah  tempat  yang  damai  dan  terdapat  banyak  buah-buahan.  Buah  tin, 
anggur  dan  minyak  zaitun  di  bawa  dari  sini  ke  Mesir.  Aku  menumpang  di  rumah  kadinya, 
Kamaluddin  al-Asymuni  al-Misri,  seorang  yang  berbudi  pekerti  mulia  dan  berjiwa  besar. 
Dari  Saida  aku  pergi  ke  kota  Tabariah.  Pada  masa  dahulu,  Tabariah  ialah  sebuah  kota 
yang  besar  dan  penting  tetapi  kini,  tiada  apa  lagi  yang  tinggal  selain  kesan-kesan  yang 
menunjukkan  kegemilangan  serta  keagungannya.  Di  sini,  terdapat  rumah-rumah  mandi 

yang  menakjubkan.  Ia  mempunyai  dua  buah  bilik;  sebuah  untuk  lelaki  dan  sebuah  lagi 
untuk  wanita.  Airnya  pula  sangat  panas.  Di  sini  juga  terdapat  sebuah  tasik  yang  masyhur. 
Panjangnya  ialah  enam  farsakh  dan  lebarnya  pula  melebihi  tiga  farsakh.  Di  Tabariah,  ada 
sebuah  masjid  yang  bernama  Masjid  Nabi-Nabi.  Di  dalamnya  terdapat  makam  Nabi 
Syuaib  a.s.  dan  puterinya,  isteri  Nabi  Musa  Kalimullah  a.s.,  makam  Nabi  Sulaiman  a. s. 
dan  kubur  Yahuza  serta  Rubil  (Rueben).  Salawat  dan  salam  ke  atas  Nabi  kita  dan  ke  atas 
mereka.  Dari  Tabariah,  aku  menziarahi  pula  telaga  yang  dicampakkan  Nabi  Yusuf  a.s.  ke 
dalamnya.  Telaga  ini  berada  di  halaman  sebuah  masjid  yang  kecil  dan  di  sekitarnya 
terdapat  sebuah  zawiyah.  Telaga  ini  besar  dan  dalam.  Kami  meminum  airnya  yang 
terkumpul  dari  air  hujan  dan  penjaga  telaga  telah  memberitahu  kami  bahawa  ada  juga  an- 
yang keluar  dari  telaga  ini  dengan  sendirinya. 

Kemudian  kami  meneruskan  perjalanan  ke  kota  Beirut.  Beirut  ialah  sebuah  kota  kecil 
yang  pasar-pasarnya  sangat  cantik  dan  masjid  jamiknya  juga  sangat  indah.  Buah-buahan 
dan  besi  dibawa  dari  kota  ini  ke  negeri  Mesir.  Dari  Beirut  kami  membentuk  satu 
rombongan  untuk  menziarahi  makam  Abu  Ya'qub  Yusuf  yang  dikatakan  seorang  raja 
negeri  Maghribi  (Beliau  ialah  khalifah  Kerajaan  Muwahhidun  yang  ketiga.  Abu  Ya'qub 
berjaya  menewaskan  Alfonso  ke- VIII  dalam  Perang  Ark  iaitu  pada  tahun  591H/1 195M 
dan  beliau  meninggal  empat  tahun  selepas  kemenangan  tersebut).  Makam  ini  terletak  di 
sebuah  tempat  yang  bernama  Karak  Nuh  di  Biqa'  al-'Aziz. 

Di  kawasan  makamnya  terdapat  sebuah  zawiyah  dan  pengunjung  yang  datang  dan  pergi 
dari  zawiyah  ini  dijamu  makanan.  Di  ceritakan  bahawa  Sultan  Salahuddin  mewakafkan 
beberapa  harta  wakaf  kepada  zawiyah  ini.  Namun  menurut  setengah-setengah  orang, 
Sultan  Nuruddin  yang  berbuat  demikian.  Semua  mereka  ini  merupakan  orang  yang  salih. 
Abu  Ya'qub  bekerja  menenun  hamparan  dan  menyara  hidup  dengan  hasil  jualannya  itu. 


Kisah  Abu  Ya'qub  Yusuf 


Diceritakan  bahawa  selepas  pergi  ke  kota  Damsyik,  Abu  Ya'qub  sakit  tenat  lalu  beliau 
terbaring  di  kaki  lima  pasar.  Selepas  sembuh  daripada  penyakit  yang  dihidapnya,  Abu 
Ya'qub  pergi  ke  pinggir  kota  Damsyik  untuk  mencari  kebun  yang  beliau  boleh  bekerja 
sebagai  penjaga.  Akhirnya,  Abu  Ya'qub  diupah  bekerja  sebagai  penjaga  kebun  milik 
Sultan  Nuruddin.  Di  situ,  beliau  bekerja  sebagai  penjaga  kebun  selama  enam  bulan. 
Apabila  buah-buahan  telah  ranum,  sultan  pun  datang  ke  kebun.  Pengurus  kebun  lantas 
menyuruh  Abu  Ya'qub  supaya  memetik  buah  delima  untuk  dimakan  oleh  baginda.  Abu 
Ya'qub  pun  membawa  sebiji  buah  delima  kepada  pengurus  kebun.  Walau  bagaimanapun, 
apabila  didapati  rasanya  pahit,  dia  menyuruh  Abu  Ya'qub  supaya  membawa  buah  delima 
yang  lain.  Abu  Ya'qub  lantas  membawanya  tetapi  pengurus  kebun  mendapati  rasanya 
tetap  pahit.  Pengurus  kebun  pun  bertanya,  "Adakah  setelah  menjadi  penjaga  kebun  ini 
selama  enam  bulan,  kamu  masih  tidak  dapat  membezakan  yang  mana  manis  dan  yang 
mana  pahit?".  Jawab  Abu  Ya'qub,  "Tuan,  hamba  hanya  diambil  bekerja  untuk  menjaga 
sahaja  dan  bukan  untuk  memakan  hasilnya."  Pengurus  kebun  akhirnya  menemui  sultan 
dan  memaklumkan  perkara  tersebut  kepada  baginda.  Sultan  Nuruddin  menjemput  Abu 

Ya'qub  menemui  baginda  kerana  baginda  telah  melihat  dalam  mimpi  bahawa  baginda 
berada  bersama-sama  Abu  Ya'qub  dan  mendapat  manfaat  daripadanya.  Baginda 
memperoleh  firasat  bahawa  lelaki  itulah  Abu  Ya'qub  lantas  baginda  bertanya,  "Kamukah 
ABu  Ya'qub?".  Jawab  Abu  Ya'qub,  "Ya!".  Baginda  pun  berdiri  mendapatkan  Abi  Ya'qub, 
memeluk  dan  mendudukkannya  di  sisi  baginda.  Kemudian  Sultan  Nuruddin  membawa 
Abu  Ya'qub  ke  majlis  baginda.  Sultan  Nuruddin  telah  meraikan  Abu  Ya'qub  sebagai 
tetamunya  dan  menghidangkan  rezeki  halal  yang  baginda  usahakan  sendiri.  Abu  Ya’qub 
tinggal  bersama-sama  dengan  baginda  beberapa  hari  tetapi  beliau  telah  melarikan  diri 
dari  Damsyik  pada  musim  yang  sangat  sejuk  dan  pergi  ke  sebuah  kampung  di  sebuah 
daerah.  Di  kampung  ini,  ada  seorang  lelaki  yang  miskin.  Lelaki  ini  menjemput  Abu 
Ya'qub  tinggal  bersama-sama  dengannya.  Setelah  beliau  bersetuju,  lelaki  itu  memasak 
sup,  menyembelih  seekor  ayam  dan  menghidangkannya  bersama-sama  dengan  roti 
gandum  untuk  beliau.  Abu  Ya'qub  pun  memakannya  dan  mendoakan  agar  Allah 
merahmati  lelaki  tersebut. 

Lelaki  tersebut  mempunyai  beberapa  orang  anak.  Salah  seorang  daripadanya  ialah  anak 
perempuan  yang  telah  tiba  masanya  untuk  diserahkan  kepada  suami.  Antara  kebiasaan 
amalan  penduduk  di  situ  ialah  anak  perempuan  akan  menerima  alat-alat  kelengkapan  dari 
bapanya  dan  sebahagian  besar  daripadanya  merupakan  barang-barang  tembaga.  Mereka 
berbangga  dan  bermegah-megah  dengan  barang-barang  tembaga  serta  menjadikannya 
sebagai  syarat  perkahwinan.  Abu  Ya'qub  bertanya  kepada  lelaki  tersebut,  "Adakah  kamu 
memiliki  tembaga?"  Jawab  lelaki  itu,  "Ya!  Aku  telah  membelinya  untuk  kelengkapan 
akan  perempuanku."  Kata  Abu  Ya'qub,  "Bawakan  tembaga  itu  kepadaku."  Lelaki  itu  pun 
membawanya.  Kemudian  Abu  Ya'qub  berkata  lagi,  "Pinjamlah  daripada  jiranmu  tembaga 
sebanyak  yang  boleh."  Lelaki  itu  melakukan  apa  yang  disuruh  dan  meletakkan  semua 
tembaga  di  hadapan  Abu  Ya'qub.  Abu  Ya'qub  menyalakan  api  di  atas  tembaga  dan  beliau 
mengeluarkan  sebuah  bekas  yang  mengandungi  eliksir.  Apabila  eliksir  itu  dilontarkan 
kedalam  tembaga,  semua  tembaga  tadi  bertukar  menjadi  emas.  Selepas  meletakkan  emas 
ini  didalam  bilik  yang  berkunci,  beliau  menulis  surat  kepada  Nuruddin,  raja  Damsyik 
untuk  memberitahunya  tentang  emas  tersebut.  Beliau  berpesan  kepada  baginda  supaya 
membina  sebuah  maristan  bagi  orang  asing  yang  jatuh  sakit  dan  memberikan  harta  wakaf 
kepada  maristan  tersebut.  Beliau  juga  meminta  baginda  membina  zawiyah  di  jalan, 
menggembirakan  pemilik-pemilik  tembaga  dan  memberikan  perbelanjaan  yang 
diperlukan  oleh  tuan  rumah.  Di  akhir  suratnya  beliau  menulis,  "Sekiranya  Ibrahim  bin 
Adham  telah  melarikan  diri  dari  Kerajaan  Khurasan,  sesungguhnya  aku  telah  keluar  dari 
Kerajaan  Maghribi  dan  daripada  pertukangan  emas  ini.  Wassalam." 

Kemudian  ABu  Ya'qub  melarikan  diri  dengan  segera.  Lelaki  tuan  rumah  yang 
ditumpanginya  itu  pun  membawa  surat  tersebut  kepada  Sultan  Nuruddin  lalu  baginda 
pergi  ke  kampung  tersebut.  Setelah  diberikan  bahagian  yang  memuaskan  kepada  pemilik 
tembaga  dan  tuan  rumah  tersebut,  baginda  pun  mengambil  emas  itu.  Setelah  itu  baginda 
berusaha  mencari  Abu  Ya'qub  tetapi  tiada  sebarang  kesan  atau  berita  yang  diperoleh. 
Akhirnya  Sultan  Nuruddin  pulang  ke  Damsyik.  Baginda  membina  sebuah  maristan  yang 
dinamai  dengan  nama  baginda.  Maristan  ini  ialah  maristan  terbaik  yang  didirikan  di 
kawasan  yang  banyak  penduduknya. 

Seterusnya  aku  sampai  pula  di  kota  Tarabulus  (Tripoli). 

Seterusnya  aku  sampai  pula  di  kota  Tarabulus  (Tripoli).  Tarabulus  ialah  salah  sebuah  ibu 
negeri  Syam  dan  kotanya  ialah  kota  yang  terpenting.  Kota  ini  direntangi  oleh  sungai- 
sungai  dan  diliputi  oleh  kebun-kebun  serta  tumbuhan-tumbuhan.  Ia  juga  diapit  oleh 
lautan  yang  kaya  dengan  pelbagai  sumber  dan  daratan  yang  penuh  dengan  segala 
kebaikan  yang  menjamin  kehidupan.  Kota  ini  juga  mempunyai  pasar-pasar  yang  cantik 
dan  tanah-tanih  yang  subur.  Laut  berada  dalam  jarak  dua  batu  dari  kota  ini  dan 
sebenarnya  kota  ini  masih  baru  dibina.  Kota  Tarabulus  yang  lama  terletak  di  pinggir  laut 
dan  pernah  suatu  ketika  dahulu  dikuasai  oleh  orang  Rom.  Apabila  al-Malik  al-Zahir 
(Baibars)  menawannya  kembali,  ia  telah  pun  mengalami  keruntuhan  dan  kota  Tarabulus 
yang  baharu  dibina  ditempatnya  sekarang.  Di  kota  ini,  ada  40  orang  amir  Turki  dan 
gabenornya  ialah  Tailan  al-Hajib  yang  digelar  sebagai  Malik  al-Umara'  (Ketua  Semua 
Amir).  Tempat  tinggal  beliau  di  kota  ini  adalah  di  sebuah  rumah  yang  bernama  Dar  al- 
Sa'adah  (Rumah  Kebahagiaan)  oleh  penduduk.  Sudah  menjadi  kebiasaan  beliau  untuk 
menunggang  kuda  pada  setiap  hari  Isnin  dan  Khamis.  Amir-amir  dan  tentera  juga  turut 
menunggang  kuda  bersama-sama  dengannya.  Beliau  akan  keluar  hingga  ke  pinggir  kota. 
Apabila  gabenor  ini  pulang  ke  kota  dan  menghampiri  rumahnya,  semua  amir  akan  turun 
dari  kuda  tunggangan  mereka.  Amir-amir  ini  berjalan  mengiringi  beliau  sampailah  ke 
dalam  rumah  lalu  bersurai  selepas  itu.  Gendang  tablakhanah  iaitu  sejenis  alat  bunyi- 
bunyian  akan  dipalu  di  rumah  setiap  amir  selepas  Solat  Maghrib  setiap  hari  dan  obor 
akan  dinyalakan. 

Antara  mereka  yang  terkemuka  di  kota  ini  ialah  Baha'uddin  ibn  Ghanim  iaitu  seorang 
setiausaha  yang  juga  merupakan  salah  seorang  yang  mulia  lagi  dihormati  dan  terkenal 
dengan  sifat  pemurah  serta  dermawan,  saudara  kandungnya,  Husamuddin  iaitu  syeikh 
kota  Quds  yang  mulia  dan  telah  kami  bincangkan  sebelum  ini,  saudara  kandung  mereka 
yang  ketiga  iaitu  Ala'uddin,  juga  seorang  setiausaha  di  Damsyik;  penyelia  Baitul  Mal, 
Quwamuddin  ibn  Makin,  seorang  yang  amat  terkemuka  selain  kadi  besarnya, 

Syamsuddin  ibn  al-Naqib,  seorang  'ulama'  yang  sangat  terkenal  di  Syam. 

Di  kota  ini,  terdapat  rumah-rumah  mandi  yang  cantik.  Ini  termasuklah  rumah  mandi  Kadi 
al-Qirimi  dan  rumah  mandi  Sandamur.  Sandamur  merupakan  bekas  amir  kota  ini.  Cerita- 
cerita  tentang  ketegasan  beliau  terhadap  penjenayah  banyak  diperkatakan.  Antaranya, 
seorang  wanita  mengadu  kepada  beliau  bahawa  salah  seorang  mamluknya  yang  utama 
telah  merampas  susu  yang  dijual  daripadanya  dan  meminumnya.  Wanita  itu  tidak 
mempunyai  bukti  tetapi  Sandamur  memerintahkan  agar  tubuh  mamluk  itu  dibelah  dua. 
Maka  keluarlah  susu  dari  perutnya.  Hikayat  yang  sama  juga  turut  diceritakan  tentang  al- 
'Atris,  seorang  amir  al-Malik  al-Nasir  semasa  beliau  menjadi  gabenor  'Aizab  dan  cerita 
yang  seumpamanya  turut  dikaitkan  dengan  Raja  Kabek  (Kabak),  sultan  Turkestan. 

Aku  meneruskan  perjalanan  dari  kota  Tarabulus  ke  Hisn  al-Akrad,  sebuah  kota  di  atas 
bukit  yang  mempunyai  banyak  tumbuh-tumbuhan  dan  sungai.  Di  sini  terdapat  sebuah 
zawiyah  yang  bernama  Zawiyah  al-Ibrahimi,  nama  yang  diberikan  berdasarkan  nama 
pengasasnya  iaitu  seorang  amir  berpangkat  tinggi.  Aku  tinggal  di  rumah  kadi  tempat  ini 

tetapi  kini,  namanya  tidak  kuingat  lagi. 


Kemudian  aku  pergi  pula  ke  Hims.  Hims  merupakan  sebuah  kota  yang  menarik  dan 
persekitarannya  cantik.  Pokok-pokoknya  pula  berdaun  lebat,  sungainya  banyak,  pasar- 
pasarnya  mempunyai  jalan-jalan  yang  luas  dan  masjid  jamiknya  sungguh  indah.  Di 
tengah-tengah  masjid  tersebut,  terdapat  sebuah  telaga.  Penduduk  Hims  ialah  orang  Arab 
yang  memiliki  sifat-sifat  mulia  dan  pemurah.  Di  luar  kota  ini  terletak  makam  Khalid  ibn 
al-Walid  (Pedang  Allah  dan  Pedang  Rasul-Nya).  Di  sebelahnya  terdapat  sebuah  zawiyah 
dan  sebuah  masjid.  Makam  ini  dibalut  dengan  kain  berwarna  hitam.  Kadi  kota  ini  ialah 
Jamaluddin  al-Syarisyi,  rupa  parasnya  kacak  dan  budi  pekertinya  sangat  terpuji. 

Dari  sini  aku  pergi  ke  kota  Hamah,  salah  sebuah  kota  metropolitan  yang  di  hormati  dan 
kota  yang  cantik  di  negeri  Syam.  Ia  memiliki  keindahan  dan  kecantikan  yang  begitu 
hebat  dan  dipenuhi  kebun  serta  taman  yang  diairi  oleh  kincir  air,  persis  cakerawala  yang 
berputar.  Kota  ini  direntangi  oleh  sebatang  sungai  bernama  ‘Asi  (penentang).  Pinggir 
kota  pula  dinamai  sebagai  Mansuriyyah  dan  ia  lebih  besar  daripada  kota  Hamah  sendiri. 
Di  sini  terdapat  pasar-pasar  yang  sentiasa  sibuk  dan  rumah-rumah  mandi  yang  cantik. 
Hamah  juga  menghasilkan  banyak  buah-buahan  seperti  badam  apricot  berkacang. 

Apabila  kamu  membelah  bijinya,  kamu  akan  mendapati  badam  yang  manis  di  dalamnya. 

(Ibn  Juzayy  telah  membuat  catatan  tentang  sungai,  kincir-kincir  air  dan  kebun-kebun  kota 
Hamah  ini.  Seorang  sasterawan  dan  juga  seorang  pengembara  Nuruddin  Abu  al-Hasan 
‘Ali  ibn  Musa  ibn  Sa’id  al-‘Ansi  al-‘Ammari  al-Gharnati,  salah  seorang  daripada 
keturunan  ‘Ammar  ibn  Yassir  r.  a telah  bermadah: 


Ya  Allah!  Abadikanlah  pemandangan  indah  yang  terbentang 
di  kedua-dua  belah  tebing  Sungai  Hamah 
Pemandangan  yang  menakjubkan  dan  mengkhayalkan 
telinga,  fikiran  dan  mataku 

Burung-burung  merpati  berkicauan  dan  dahan-dahan  pokok 
nan  rending  meliuk-liuk 

Bangunan-bangunan  yang  tersergam  gagah  mengunci  lidah  pencerita 
daripada  mengungkap  kata-kata 

Mereka  mengecamku  kerana  aku  mencabuli  ketaqwaan  dengan  maksiat  dan 
mujahadah  diri  di  kota  ini 

Dan  kerana  ketaatan  yang  kuberikan  terhadap  picda 
arak,  permainan  dan  bersuka  ria 

Mengapakah  tidak  boleh,  sedangkan  ada  sebatang  sungai  yang 
‘asi  mengalir  di  kota  ini? 

Lcdu  kucontoh  kemaksiatannya  itu  dan  kuminum  arak 
yang  memabukkan  itu 

Dan  di  sisi  kincir-kincir  air  itu,  aku  bernyanyi  persis 
nyanyian  putarannya 

Bahkan  dengan  suara  yang  lebih  nyaring  daripadanya  dan 
dengan  tarian  kakiku  yang  lebih  pantas  dari  putarannya 

Putaran  yang  sentiasa  meratap  dan  melelehkan  air  mata 
yang  bercucuran 

Persis  seorang  yang  terlalu  mendambakan  kekasih  dan  haus  akan 
belaian  kasih  serta  sayangnya. 


Seorang  penyair  yang  lain  turut  menguntum  syair  tentang  kincir-kincir  air  di  Hamah 
dengan  kiasan  yang  penuh  simbolik: 

Kadang-kadang  . . .sebuah  kincir  air  menjadi  bekas  terhadapku 
dek  besarnya  dosa  yang  kulakukan 
Dari  jauh  ia  melihat  dan  menyaksikan  niatku 
Menangislah  ia  kerana  kasihan  terhadapku  dan  merataplah 
ia  dengan  penuh  kesedihan 

Ketahuilah,  kayu  pun  turut  menangis  terhadap  orang  yang 
melakukan  kemungkaran. 


Salah  seorang  penyair  terkemudian  turut  bersyair  tentang  Hamah  dengan  menggunakan 
kiasan  simbolik  yang  sama: 

Wahai  penduduk  Hamah,  aku  bersumpah  kepada  kamu 
Tidak  akan  kuberubah  daripada  ketaqwaan  dan  keikhlasan 
Setiapkali  terbayang  pertemuan  di  mataku 
ledu  setelah  berpisah  denganmu 

Mengalirlah  cdr  mata  ketaatan  persis  mengalirnya  Sunga  ‘Asi.”) 


Kemudian  aku  meneruskan  perjalanan  ke  Ma’arrah,  kota  yang  menjadi  sandaran  bagi 
gelaran  bagi  Abu  al-‘Ala’  al-Ma’arri  dan  penyair-penyair  lain  (al-Ma’arri) 

(Ibn  Juzayy  mencatat:  “Asal  usul  kota  ini  dinamai  sebagai  Ma’arrah  al-Nu’man  adalah 
kerana  al-Nu’man  ibn  Basyir  al-Ansari,  anak  seorang  sahabat  Rasulullah  SAW  telah 
meninggal  dunia  sewaktu  beliau  memegang  jawatan  sebagai  amir  di  Hims.  Sahabat 
tersebut  lalu  mengebumikannya  di  Ma’arrah.  Ekoran  daripada  peristiwa  ini,  kota  ini 
dikenali  oleh  orang  ramai  dengan  nama  beliau.  Kota  ini  sebelumnya  dinamai  sebagai  Zat 
al-Qusur  (Kota  Istana).  Nu’man  juga  dikatakan  merupakan  sebuah  bukit  yang  menghadap 
Ma’arrah,  lantas  kota  ini  dinamai  oleh  orangramai  dengan  nama  bukit  tersebut.”) 

Ma’arrah  ialah  sebuah  kota  yang  besar  dan  cantik.  Kebanyakan  tanamannya  ialah  pokok 
tin  dan  pistasio.  Buah-buahan  ini  dibawa  dari  Ma’arrah  ke  Mesir  dan  Syam.  (*Mesir  dan 
Syam  dalam  konteks  ini  boleh  difahami  sebagai  Kaherah  dan  Damsyik).  Di  luar  kota  ini 
iaitu  dalam  jarak  satu  farsakh  dari  Ma’arrah,  terdapat  makam  Amir  al-Mu’minin  ‘Umar 
ibn  ‘Abdil  ‘Aziz.  Walau  bagaimanapun  tiada  zawiyah  di  sekitarnya  dan  tiada  penjaga 
makamnya.  Ini  kerana,  makam  ‘Umar  terletak  di  daerah  yang  didiami  oleh  segolongan 
puak  Rafidah  yang  hina  kerana  mereka  mengutuk  sepuluh  orang  sahabat  Rasulullah 

SAW.  Semoga  Allah  meredhai  sahabat-sahabat  ini  dan  melaknat  orang  yang  mencaci 
mereka.  Kaum  Rafidah  juga  turut  mengutuk  setiap  orang  yang  bernama  ‘Umar, 
khususnya  ‘Umar  ibn  ‘Abdul  ‘Aziz  r.a.  kerana  tindakannya  mengagungkan  ‘Ali  r.a. 

Kami  meneruskan  perjalanan  dari  Ma’arrah  ke  kota  Sarmin.  Ia  merupakan  sebuah  kota 
yang  cantik  dan  dipenuhi  oleh  kebun.  Buah  yang  paling  banyak  didapati  di  sini  ialah 
buah  zaitun.  Sejenis  sabun  keping  diperbuat  daripada  buah  zaitun  ini  dan  ia  dibawa  ke 
Kaherah  serta  Damsyik.  Daripada  buah  zaitun  ini  juga  diperbuat  sabun  wangi  yang 
digunakan  untuk  membasuh  tangan.  Sabun  ini  dicelup  dengan  warna  merah  dan  kuning. 
Di  sini  juga  diperbuat  pakaian  yang  cantik  daripada  kain  kapas  yang  dikenali  dengan 
nama  sarmin.  Penduduk  Sarmin  sering  mencaci  dan  mencela  nombor  sepuluh.  Apa  yang 
juga  menghairankan,  mereka  tidak  menyebut  perkataan  sepuluh.  Ketika  peniaga-peniaga 
menjual  barang  mereka  secara  lelong  di  pasar  dan  sampai  ke  nombor  sepuluh,  mereka 
akan  menjerit,  “Sembilan  campur  satu!”.  Pada  suatu  hari,  seorang  berbangsa  Turki  datang 
ke  pasar  dan  ia  terdengar  seorang  peraih  menjerit,  “Sembilan  campur  satu!”.  Ia  lantas 
memukul  kepala  peraih  itu  dengan  kayu  belantan  sambil  berkata,  “Katakan  sepuluh,  demi 
kayu  belantan  ini!”.  Di  sini  juga  terdapat  sebuah  masjid  jamik  yang  mempunyai  sembilan 
buah  kubah.  Penduduk  tidak  menjadikannya  sepuluh  kerana  berpegang  pada  mazhab 
mereka  yang  keji  itu. 

Kami  meneruskan  lagi  perjalanan  ke  kota  Halab  (Aleppo)  yang  merupakan  sebuah  kota 
besar  dan  sangat  penting. 

Kami  meneruskan  lagi  perjalanan  ke  kota  Halab  (Aleppo)  yang  merupakan  sebuah  kota 
besar  dan  sangat  penting.  Abu  al-Husain  ibn  Jubair  menggambarkan  kota  Halab  dengan 
kata-katanya: 

“Fungsinya  sungguh  penting  dan  kisahnya  mentiti  di  bibir  setiap  zaman.  Banyak  sultan 
yang  bercita-cita  untuk  menawannya.  Kedudukannya  sungguh  istimewa  dalam  jiwa 
manusia.  Sungguh  berulang  kali  kota  Halab  ini  menjadi  kacau  bilau  disebabkan 
pertempuran  dan  sudah  acapkali  pedang  tajam  yang  berkilauan  dihunus  terhadapnya. 
Halab  memiliki  sebuah  kota  perkubuan  yangsungguh  masyhur  kerana  pertahanannya 
yang  kukuh  dan  ketinggiannya  yang  menjulang.  Kota  perkubuan  ini  selamat  daripada 
dikalahkan  atau  ditakluki.  Ia  diperbuat  daripada  batu  yang  dipahat  serta  dibina 
berdasarkan  ukuran  yang  tepat  dan  sama  rata.  Hari  serta  tahun  terus  berlalu  dan  manusia; 
golongan  istimewa  dan  orang  biasa,  semakin  bertambah.  Ke  manakah  perginya  amir-amir 
kaum  Hamadan  dan  penyairnya?  Mereka  semua  telah  binasa  dan  tiada  yang  kekal 
melainkan  bangunannya  sahaja.  Aduhai  alangkah  ajaibnya  dirasakan  apabila  hanya 
negeri  sahaja  yang  kekal  sedangkan  tuan-tuannya  telah  pun  pergi  dan  hancur  binasa, 
sedangkan  negeri  itu  tidak  pula  ditakdirkan  kebinasaannya.  Orang  yang  lain  pula  ingin 
mendapatkan  Halab  selepas  kehancuran  mereka.  Golongan  ini  tidak  menghadapi 
kesukaran  untuk  memilikinya.  Akhirnya  kota  Halab  yang  menjadi  idaman,  diperoleh 
dengan  usaha  yang  paling  mudah  sahaja. 

Kota  Halab  ini  sudah  sering  menjadikan  raja-rajanya  perkhabaran  dan  cerita  lama.  Sudah 
sering  juga  ia  mengganti  putaran  masa  dengan  tempat.  Namanya  telah  di”wanita”kan, 

lalu  ia  berhias  diri  dengan  perhiasan  wanita  dan  menyatakan  keuzuran  terhadap  mereka 
yang  datang  menghampirinya.  Ia  telah  keluar  sebagai  pengantin  selepas  perginya  Saif  al- 
Daulah  ibn  Hamadan  (‘Ali  ibn  ‘Abdillah  ibn  Hamadan).  Jauhilah!  Bahawa  golongan 
mudanya  akan  menjadi  tua  dan  binasalah  mereka  yang  mahu  melamarnya  dan  ia  cepat 
binasa  selepas  berlalunya  suatu  masa.” 


Kota  Perkubuan  Halab  ini  bernama  Syahba’.  Di  kota  perkubuan  ini,  terdapat  dua  buah 
bukit  yang  terpancar  mata  air  dari  kedua-duanya,  maka  tidak  perlulah  sesiapa  pun 
bimbang  akan  kehausan.  Kota  perkubuan  ini  dikelilingi  oleh  dua  buah  tembok..  Di  antara 
dua  buah  tembok  ini,  terdapat  sebuah  parit  yang  besar  dan  air  mengalir  keluar  darinya. 
Tembok  ini  terletak  berhampiran  dengan  menara.  Di  menara  ini,  terdapat  bilik-bilik  yang 
mengagumkan.  Ia  dilengkapi  oleh  tingkap  lengkung  dan  setiap  menara  telah  pun 
diduduki  orang.  Di  kota  perkubuan  ini,  makanan  tidak  berubah  rasanya  walaupun 
disimpan  lama  dan  disini  juga  terdapat  sebuah  masyhad  yang  diziarahi  oleh  sebahagian 
orang.  Dikatakan  bahawa  Ibrahim  al-Khalil  a. s.  pemah  beribadah  di  sini. 

Kota  perkubuan  ini  menyerupai  kota  perkubuan  Rahbah  Malik  ibn  Tauq  yang  terletak  di 
Furat  (Euphrates)  iaitu  diantara  negeri  Syam  dengan  Iraq.  Semasa  Qazan  Taghiah, 
seorang  berbangsa  Tatar  datang  ke  kota  Halab,  dia  telah  mengepung  kota  perkubuan  ini 
selama  beberapa  hari,  namun  akhirnya  dia  keluar  dari  Halab  dengan  harapan  yang  hancur 
berkecai. 

(Ibn  Juzayy  mencatat:  “Al-Khalidi,  penyair  Saif  al-Daulah  telah  mengungkap  syairnya 
berkenaan  dengan  kota  perkubuan  ini: 

Lihatlah  kota  perkubuan  yang  tegap  berdiri  lagi  gagah 

Menghadapi  musuh  yang  ingin  mendakinya 

Menaranya  menjulang  tinggi  dan  bangunannya  begitu  curam 

Di  atasnya  berarak  gerombolan  awan  yang  datang  menyelubunginya 

Dan  dipakaikan  seutas  rantai  daripada  bintang-bintang  nan  berkelipan  padanya 

Apabila  kilat  memancar,  menjelmalah  ia  dengan 

indahnya  dari  celah-celah  sinaran 

Seperti  munculnya  seorang  puteri  nan  cantik  dari  celah-celah  awan 
Alangkah  banyaknya  tentera  yang  dimusnahkannya  dengan  kekalahan 
Dan  mereka  yang  angkuh  dengan  kekuatan  ditewaskan  lari  bertempiaran 

Penyair  yang  sama,  sekali  lagi  menggambarkan  kota  perkubuan  ini  dengan  ungkapan 
syairnya  yang  indah: 


Sesekali  wujud  kota  perkubuan  yang  tapaknya 
Memeluk  pancaran  cdr 

Puncaknya  pula  tinggi  menjulang  melampaui  ketinggian 
bintang  di  angkasa 

Ia  tidak  mengetahui  apa  itu  awan  kerana  baginya  awan 

itu  ialah  buminya 

Tempat  manusia  dan  haiwan  berulang-alik  di  padang  yang  luas 

Tatkala  awan  berarak  pergi,  penduduknya  turun  ke  telaganya  sebelum  awan 

itu  luput  di  puncak-puncaknya 

Menaranya  termasuk  dalam  jumlah  bintang  cakerawala 

Seandainya  bintang  itu  beredar  di  paksi  peredarannya 

Telah  dipatahkannya  tipu  helah  manusia  dengan  tipu  helahnya 

Dan  dibalasnya  malapetaka  yang  mereka  cuba  timpakan  keatasnya  dengan 

malapetaka  yang  ditimpakannya. 


Jamaluddin  ‘Ali  al-Mansur  pula  bermadah  tentang  kota  perkubuan  ini: 


Hampir-hampir  ketinggian  dan  puncaknya  menghentikan 
cakerawala  yang  berputar  dan  beredar 
Landasan  orbit  menyediakan  air  untuk  penduduknya 
Manakala  bintang-bintang  yang  berbunga  ialah 
Tanah  ladang  ternakan  kudanya 

Sehingga  putaran  masa  pun  berasa  takut  terhadapnya  dan 
Gementar  untuk  tinggal  semalam  didalam  kawasannya.”) 


Kota  Halab  ini  ada  kalanya  dipanggil  sebagai  Halab  Ibrahim  (susu  Nabi  Ibrahim)  kerana 
Nabi  Ibrahim  Khalilullah,  salawat  serta  salam  Allah  ke  atas  Nabi  kita,  Muhammad  dan 
juga  ke  atas  Ibrahim,  pernah  tinggal  di  kota  Halab.  Baginda  memiliki  banyak  kambing 
dan  sering  memberikan  susunya  kepada  orang  fakir,  miskin  selain  pengunjung  yang 
datang  lalu  pergi  untuk  diminum.  Oleh  itu  orang  ramai  sering  berkumpul  dan  bertanya, 
“Susu  Ibrahim?”.  Dengan  yang  demikian,  kota  ini  memperoleh  nama  Halab.  Ia 
merupakan  salah  sebuah  kota  yang  agung  yang  tiada  bandingannya  dari  segi  keindahan 
struktur,  kesempurnaan  susunan  dan  keluasan  pasarnya.  Pasar-pasar  di  kota  ini 
beratapkan  kayu.  Penduduk  Halab  sentiasa  berada  dalam  lindungan. 

Keindahan  dan  keluasan  qaisariyyahnya  (tempat  untuk  orang  awam  yang  dijadikan  pasar) 
tidak  boleh  ditandingi  dan  ia  meliputi  kawasan  Masjid  Halab.  Setiap  rangkaian  kedainya 
selari  dengan  salah  sebuah  pintu  masjid.  Masjid  jamiknya  adalah  antara  masjid  yang 
tercantik.  Ditengah-tengahnya  terdapat  sebuah  kolam  yang  dikelilingi  oleh  lorong  kaki 
lima  yang  sangat  luas.  Mimbarnya  merupakan  hasil  kerja  yang  unik  dan  dihias  dengan 
gading  gajah  serta  kayu  eboni  (kayu  hitam).  Berhampiran  dengan  masjid  jamiknya 
terdapat  sebuah  madrasah  yang  sama  kedudukan  dan  kehalusan  binaannya  dengan  masjid. 
Madrasah  ini  dikaitkan  dengan  amir-amir  Bani  Hamadan.  Selain  itu,  kota  Halab  juga 
memiliki  tiga  buah  madrasah  dan  dua  buah  maristan. 

Kawasan  pedalaman  kota  Halab  mempunyai  aroma  yang  segar  dan  tanah  pamah  yang 
luas.  Disini  terdapat  lading-ladang  yang  luas  dan  pokok-pokok  anggur  ditanam  mengikut 
baris  yang  tersusun.  Kebun-kebun  Hamah  dan  sungainya  bernama  ‘Asi  (Penentang). 

Dikatakan,  “Sungai  itu  dinamai  demikian  oleh  penduduk  kerana  orang  yang 
memandangnya  melihat  bahawa  sungai  ini  mengalir  dari  bawah  (hilir)  ke  atas  (hulu).”  Di 
kawasan  pendalaman  kota  Halab  ini,  jiwa  dapat  merasai  kelapangan,  kegembiraan  dan 
kecergasan  yang  tidak  wujud  di  tempat-tempat  yang  lain.  Halab  merupakan  salah  sebuah 
kota  yang  sesuai  untuk  dijadikan  ibu  negeri  pemerintahan. 

(Ibn  Juzayy  mencatat:  “ Penyair-penyair  telah  mengungkap  segala  keindahan  kota  Halab 
sama  ada  di  kota  ataupun  di  pinggir  kota  dengan  panjang  lebar.  Abu  ‘Ubadah  al-Buhturi 
(820-897M)  salah  seorang  penyair  Syam  yang  paling  terkenal,  sebagai  contoh  telah 
menggambarkannya  seperti  yang  berikut: 

Aduhai  kilat!  Pergilah  jauh-jauh  dari  Sungai  Quwaiq  dan 
Lembah  Halab,  pergilah  kamu  ke  puncak  istana  di  Bityas 
Hindarkan  dirimu  dari  taman  bunga  mawar  yang  kuning  warnanya 
dan  dari  setiap  sudut  serta  kawasan  yang  hampir 
dengan  tanah  ini 

Itulah  Halab  - bumi  yang  menjadikan  kamu  rindu  apabila 
Mengingatinya,  ia  datang  memelukku  dan  ramah  memberikan 
belaian  mesranya. 


Seorang  penyair  yang  unggul,  Abu  Bakr  al-Sanubari  (meninggal  dunia  945M)  berasal 
dari  Antakiah  (kini  Antakya  terletak  di  Turki)  dan  terkenal  dengan  syair-syairnya  yang 
menggambarkan  taman  serta  pemandangan  semulajadi,  melukiskan  gambaran  kota  Halab 
seperti  yang  berikut: 


Hujan  dilangit  telah  menyirami  bumi  Halab  yang  kaya 
Maka  alangkah  banyaknya  keriangan  dan  kegembiraan 
yang  kunjung  tiba 

Alangkah  banyaknya  manusia  yang  hidup  bahagia  di  Halab 
kerana  di  Halab,  kehidupan  belum  lagi  dibahagiakan 
Pabila  bunga-bunga  yang  menguntum  di  Halab  dan 
di  setiap  sudutnya,  dengan  wajah  yang  manis 
Laksana  sekuntum  bunga  berkelopak  perak  yang 
membahagiakan,  di  tengah-tengahnya  bertatahkan  bunga 
daripada  emas. 


Abu  al-‘Ala’  al-Ma’arri  turut  memperkatakan  kota  Halab: 


Halab  bagi  mereka  yang  mengunjunginya  ialah  Syurga  And 
Dan  bagi  mereka  yang  meninggalkannya  pula,  ia 
ialah  Neraka  Sa  ’ir 

Serendah-rendah  taraf  orang  di  Halab  menjadi  hebat  di 

mata  pembesar-pembesar  di  luar  Halab 

Sungai  Quwaiq  dalam  jiwa  masyarakatnya  ialah  laut  dan 

batunya  pula  bak  Bukit  Thabir. 


Abu  al-Fityan  ibn  Jabus  atau  Muhammad  ibn  Sultan  ibn  Muhammad  ibn  Hayyus  (1003- 
108 1M)  ialah  seorang  penyair  Damsyik  yang  terbilang,  pula  bermadah  tentang  Halab: 

Aduhai  sahabatku  berdua!  Pabila  tidak  kamu  dapati  ubat 
untuk  penyakitku 

Bawakan  daku  tiupan  bayu  Halab 
Negeri  yang  menjadi  rumahku  sewaktu  kecil 
Dan  udara  nyamannya  menjadi  idaman. 


Abu  al-Fath  Kusyajim  atau  Abu  al-Fath  ibn  al-Sindi  (meninggal  dunia  960M)  seorang 
pujangga  pada  zaman  pemerintahan  Bani  Hamadan  di  Halab,  pula  menceritakan: 


Tiada  kota  yang  boleh  menghiburkan 

Sebagaimana  Halab  menghiburkan  sahabat  dan  jirannya 

Di  sini  berkumpul  segala  yang  kamu  ingini 

Kunjungilah  ia  dan  berbahagialah  mereka  yang  mengunjunginya 


Baris-baris  madah  berikut  pula  diungkap  oleh  Abu  al-Hasan  ‘Ali  ibn  Musa  ibn  Sa’d  al- 
Gharnati  al-‘Ansi: 


Aduhai  pemandu  yang  menyanyikan  lagu  untuk  unta 
Telah  berapa  lama  kamu  biarkan  untamu  duduk  berehat 
Segeralah  pandu  untamu  itu  kerana  jiwaku  hampir  mati 
setelah  pemergicin  mereka 

Halab  - itulah  tempat  tinggal  kekasihku,  impianku  dan 
tumpuan  segala  kerinduanku 

Tidak  pernah  Jausyan,  Bityas  dan  Abad  ketandusan 
hujan  lebat  yang  menyiraminya 
Alangkah  banyaknya  tempat  hiburan  di  Halab  untuk 
setiap  mata  dan  sanubari  manusia 

Di  sinilah  segala  impian  dihulurkan  air  sebagai  minuman  daripada 

gelas  yang  penuh  berisi 

Dan  kicauan  burungnya  yang  beristirehat 

Keriangan  serta  liuk  pepohonnya  yang  gemalai 

Berdakap-clakapan 

Nun  tinggi  di  atas  puncak  Syahba  ’ ada  bintang-bintang 
Yang  duduk  berkeliling 

Persis  bulatan  tali  pinggang.  ”) 


Malik  al-Umara’,  Arghun  al-Dawadar  yang  merupakan  pegawai  tertinggi  al-Malik  al- 
Nasir,  tinggal  di  Halab.  Beliau  termasuk  dalam  golongan  fuqaha’  yang  dikenali  sebagai 
seorang  yang  adil  tetapi  bakhil. 

Kadi-kadi  di  Halab  terdiri  daripada  empat  orang  kadi  bagi  keempat-empat  mazhab.  Salah 
seorang  daripada  mereka  (sewaktu  aku  belum  menziarahi  Halab)  ialah  Kadi  Kamaluddin 
ibn  al-Zimlikani,  seorang  yang  bermazhab  Syafi’e,  berhemah  dan  berkedudukan  tinggi, 
pemurah,  berbudi  pekerti  mulia  dan  memiliki  banyak  pengetahuan.  Al-Malik  al-Nasir 
pernah  menawarkan  jawatan  kadi  di  ibu  kota  baginda  kepada  beliau  tetapi  tawaran  ini 
tidak  terlaksana  kerana  al-Malik  al-Nasir  mangkat  di  Bilbais  sewaktu  baginda  dalam 
perjalanan  ke  Kaherah.  Sewaktu  Kamaluddin  dilantik  menjadi  kadi  Halab,  penyair- 
penyair  Damsyik  dan  tempat-tempat  yan  lain  telah  datang  untuk  mengucapkan  tahniah 
kepada  beliau.  Antara  mereka  yang  berbuat  demikian  termasuklah  penyair  Syam, 
Syihabuddin  Abu  Bakar  Muhammad  iaitu  anak  Syeikh  Syamsuddin  Abu  ‘Abdillah 
Muhammad  ibn  Nubatah  al-Qurasyi  al-Umawi  al-Fariqi,  seorang  muhaddith.  Beliau  telah 
memujinya  dalam  sebuah  kasidah  panjang  yang  bermula  seperti  berikut: 


Telah  merataplah  Jilliq  al-Faiha  kerana pemergianmu  (Jillicj  dan  Syahba’  ialah 
panggilan  bagi  Damsyik  dan  Halab  didalam  syair ) 

Manakala  Syahba  ’ pula  riang  dengan  kedatanganmu 
Tatkala  Damsyik  diselubungi  oleh  kesedihan  dengan  pemergianmu 
Bukit-bukau  Halab  pula  diselubungi  oleh 
sinaran  nan  gemilang 

Rumah  yang  kau  diami  telah  memancarkan  cahaya 
hingga  waktu  pagi,  cahayanya  masih  berkelip-kelip 
Wahai  pengembara  yang  dermawan 
lagi  mulia,  dihadapanmu  menjadi  bakhillah 
orang  lain  yang  pemurah, 

Inilah  Kamaluddin,  hampirlah  kesisinya,  akan 
kau  peroleh  nikmat  dan  kebaikan  kerana  disanalah 
letaknya  kelebihan  dan  kenikmatan 

Kadi  besar  yang  agung  pada  zamannya  sehingga  kerananya 

anak-anak  yatim  dan  fakir  menjadi  kaya 

Dialah  kadi  yang  suci,  generasi  terdahulu  dan  selepasnya 

tinggilah  darjatnya,  semua  bapa  dan  anak  berbangga  dengannya 

Allah  telah  melimpahkan  kurniaNya  keatas  Bani  Halab 

Dan  mencurahkan  nikmatNya  menurut  iradatNya 

Kefahaman  dan  kecerdasannya  menyingkap  segala  masalah  yang  kabur,  seakan-akan 
kepintarannya  itu 
matahari  yang  bersinar 

Wahai  hakim  segala  hakim,  pangkatmu  lebih  mulia 
daripada  jawatan  tinggi  yang  ditawarkan  kepadamu 

Pangkat  dan  jawatan  menjadi  rendah  di  hadapan 
hemahmu  yang  mengatasi  ketinggian  bintang  Jauza  ’ 
Kemuliaan  ilmumu  yang  masyhur 

laksana  sinaran  mentari  yang  memecahkan  kegelapan  subuh 
Sifat-sifat  terpujimu  disaksikan  oleh  musuh-musuh 
Dan  sememangnya  kemuliaan  itu  sesuatu  yang  tetap  diakui 
sekalipun  oleh  musuh. 


Keseluruhan  kasidah  ini  mengandungi  lebih  daripada  50  rangkap.  Al-Zimlikani  telah 
dihadiahi  sehelai  jubah  dan  beberapa  dirham  walaupun  penyair-penyair  yang  lain  telah 
mengkritik  kasidahnya  yang  dimulakan  dengan  kalimah  “telah  meratap”. 

(Ibn  Juzayy  mencatat:  Dalam  kasidah  ini,  ungkapan  Abu  Bakr  Muhammad  tidaklah 
begitu  mengagumkan.  Sebaliknya,  syair-syair  pendek  beliau  yang  lain  adalah  lebih 
menarik.  Syihabuddin  menjadi  pemimpin  utama  dalam  bidang  syair  pada  zaman  kita  ini 
di  seluruh  negeri  di  timur.  Beliau  merupakan  keturunan  Khatib  Abu  Yahya  ‘Abdul 
Rahman  ibn  Nubatah,  pengarang  ucapan  khutbah  yang  masyhur.  Antara  syairnya  yang 
indah  dan  penuh  simbolik  ialah: 


Aku  sungguh  mencintainya,  gadis  yang  lemah  lembut  dan 
rupawan 

hati  danfikiran  kekasihnya  terasa  betapa 
hampir  dan  dekatnya  ia 

Namun  ia  kedekut,  enggan  permata  lu  ’lu  ’ bibirnya 
dikucup  orang. 

(ada  ungkapan  simbolik  disini,  permata  lu’ lu’  dibibirnya  bermaksud  gigi  gadis  tersebut. 
Permata  lu  ’lu  ’ yang  sebenar  pula  ialah  rantai  yang  tergantung  di  leher,  ’j 


Antara  kadi  Halab  ialah  kadi  besar  daripada  Mazhab  Hanafi  al-Imam  al-Mudarris 
Nasiruddin  ibn  al-‘Adim,  seorang  yang  kacak  dan  berbudi  pekerti  mulia.  Beliau 
merupakan  penduduk  asal  kota  Halab: 


“Apabila  kamu  menemuinya,  kamu  akan  melihatnya 
tersenyum  gembira 

Seolah-olah  kamu  yang  memberikan  sesuatu  yang  kamu 
pinta  daripadanya.  ” 


Selain  mereka  ialah  kadi  besar  daripada  Mazhab  Maliki  yang  namanya  tidak  kuingat  lagi. 
Beliau  ialah  seorang  yang  dipercayai  di  Mesir.  Kadi  ini  memegang  jawatan  yang 
disandangnya  itu  tanpa  memiliki  apa-apa  kelayakan.  Seterusnya  ialah  kadi  besar  daripada 
Mazhab  Hanbali  yang  juga  tidak  lagi  kuingat  namanya.  Beliau  adalah  daripada  kalangan 

penduduk  kota  Salihiyyah  yang  terletak  berhampiran  dengan  Damsyik.  Ketua  kaum 
syarif  di  Halab  ialah  Badruddin  ibn  al-Zahra  dan  salah  seorang  fuqaha’nya  ialah 
Syarafuddin  ibn  al-‘Ajami  yang  ahli  keluarganya  merupakan  pembesar  di  kota  Halab. 

Aku  meneruskan  pengembaraanku  lagi.  Dari  kota  Halab,  aku  pergi  ke  kota  Tibzin  yang 
terletak  di  jalan  Qinnasrin.  Ia  merupakan  sebuah  tempat  yang  baharu  dan  diduduki  oleh 
orang  Turkuman.  Pasar-pasamya  cantik  dan  masjid-masjidnya  dibina  dengan  penuh 
kesempurnaan.  Kadinya  ialah  Badruddin  al-‘Asqalani.  Pada  zaman  dahulu,  kota 
Qinnasrin  ialah  sebuah  kota  lama  yang  besar  tetapi  kini  ia  telah  mengalami  keruntuhan 
dan  yang  tinggal  hanyalah  kesan-kesannya  sahaja. 

Seterusnya  aku  mengembara  ke  Antakiah.  (Antakiyyah).  Antakiah  ialah  sebuah  kota  yang 
besar  dan  sangat  penting.  Pada  zaman  dahulu,  ia  dilindungi  oleh  sebuah  kubu  yang  kukuh, 
yang  tiada  bandingannya  jika  dibandingkan  dengan  kubu-kubu  di  negeri  Syam  ini.  Walau 
bagaimanapun,  apabila  al-Malik  al-Zahir  (Baybars/Baibars)  menawannya,  baginda  telah 
memusnahkan  kubu  ini.  Antakiah  mempunyai  banyak  penduduk.  Bangunan- 
bangunannya  dibina  dengan  cantik  dan  tumbuh-tumbuhan  serta  airnya  banyak.  Sungai 
‘Asi  mengalir  melaluinya  diluar  kota  ini.  Makam  Habib  An-Najjar  r.a.  terletak  di  sini. 
Berhampiran  dengan  makam  ini,  terdapat  sebuah  zawiyah.  Makanan  diberikan  kepada 
setiap  pengunjung  yang  datang  dan  pergi.  Syeikh  zawiyah  ini  ialah  Muhammad  ibn  ‘Ali, 
seorang  yang  salih  dan  sudah  lanjut  usianya.  Usianya  melebihi  seratus  tahun  tetapi  beliau 
masih  kuat.  Pernah  suatu  ketika,  aku  menziarahi  Syeikh  Muhammad  ini  di  kebun 
kepunyaannya  sendiri.  Aku  mendapati  Syeikh  Muhammad  telah  mengumpul  kayu  api 
dan  meletakkannya  di  atas  bahu  untuk  dibawa  pulang  ke  rumahnya  di  kota.  Aku  juga 
turut  melihat  anaknya  yang  telah  berusia  lebih  lapan  puluh  tahun  tetapi  anaknya  itu  telah 
terlampau  bongkok  dan  tidak  terdaya  untuk  bangun  lagi. 

Sesiapa  yang  melihat  mereka  berdua  pasti  menyangka  bahawa  si  bapa  ialah  anak  dan  si 
anak  pula  ialah  bapa. 

Kemudian  aku  meneruskan  pengembaraan  ke  Kubu  Bughras. 

Kemudian  aku  meneruskan  pengembaraan  ke  Kubu  Bughras.  Kubu  ini  merupakan  kubu 
yang  kuat  dan  tidak  boleh  dicerobohi  oleh  sesiapa.  Ia  dikelilingi  oleh  kebun-kebun  dan 
kawasan  pertanian.  Kubu  ini  terletak  di  kawasan  masuk  ke  negeri  Sis  yang  merupakan 
negeri  orang  kafir  Armenia.  Mereka  ialah  rakyat  al-Malik  al-Nasir  yang  membayar 
sejumlah  harta  kepada  baginda.  Dirham  penduduk  Armenia  diperbuat  daripada  perak 
tulen  dan  dinamai  sebagai  baghliyyah  oleh  penduduk.  Di  negeri  ini,  pakaian  yang 
bernama  dabiziyyah  dihasilkan.  Amir  kubu  ini  ialah  Sarimuddin  ibn  al-Syaibani.  Beliau 
mempunyai  seorang  anak  yang  mulia  bernama  'Alauddin  dan  seorang  anak  saudara 
bernama  Husamuddin  iaitu  seorang  yang  mulia  serta  pemurah.  Beliau  tinggal  di  satu 
tempat  yang  bernama  Rusus  dan  mengawal  jalan  menuju  ke  negeri  Armenia. 


Kisah  Husamuddin  dan  Tuduhan  Palsu  terhadap  Dirinya 

Pemah  pada  suatu  ketika,  orang  Armenia  membuat  aduan  kepada  al-Malik  al-Nasir 
tentang  Amir  Husamuddin  dan  mereka  membuat  berbagai-bagai  tuduhan  palsu  yang  tidak 
wajar  terhadapnya.  Baginda  lalu  menitahkan  ketua  amir  di  Halab  supaya  menggantung 
Husamuddin  hingga  meninggal  dunia.  Apabila  titah  ini  diutus,  berita  ini  telah  didengar 
oleh  sahabat  Husamuddin  yang  merupakan  salah  seorang  amir  yang  berpangkat  tinggi. 
Sahabat  beliau  ini  pun  pergi  menemui  al-Malik  al-Nasir  dan  berkata,  "Wahai  tuanku, 
Amir  Husamuddin  ialah  seorang  amir  yang  budiman,  berkhidmat  dengan  jujur  untuk 
kebaikan  orang  Islam  dan  menjaga  keselamatan  jalan.  Sementelahan  pula,  beliau 
merupakan  seorang  yang  berani.  Sebenarnya  orang  Armenia  hendak  membawa 
kehancuran  kepada  negeri  umat  Islam  tetapi  beliau  telah  menghalang  dan  bertindak  tegas 
terhadap  mereka.  Mereka  membuat  tuduhan  palsu  ini  dengan  tujuan  untuk  melemahkan 
kekuatan  ketenteraan  orang  Islam  dengan  merancang  pembunuhan  Husamuddin." 

Sahabat  Husamuddin  terus  merayu  kepada  baginda  sehinggalah  sultan  mengeluarkan 
perintah  yang  kedua  supaya  Husamuddin  dibebaskan  daripada  hukuman  dan  diberikan 
penghormatan  serta  dikembalikan  semula  kepada  jawatannya  sebagai  amir.  Al-Malik  al- 
Nasir  memanggil  seorang  posmen  yang  bernama  al-Aqusy  yang  hanya  akan  diutus  untuk 
sesuatu  perkara  yang  mustahak.  Baginda  memerintahkan  supaya  ia  segera  pergi  ke  Halab. 
Al-Aqusy  menyempurnakan  perjalanannya  dari  Mesir  ke  Halab  dalam  tempoh  lima  hari. 
Biasanya  perjalanan  ini  akan  mengambil  masa  selama  sebulan.  Ketika  sampai,  al-Aqusy 
mendapati  amir  Halab  telah  memanggil  Husamuddin  dan  membawanya  ke  tempat 
manusia  digantung.  Sesunguhnya  Allah  SWT  telah  menyelamatkannya  dan  Husamuddin 
kembali  memegang  jawatannya  semula. 

Aku  bertemu  dengan  Amir  Husamuddin  ini  bersama-sama  dengan  kadi  Bughras, 
Syarafuddin  al-Hamawi,  di  satu  tempat  yang  bernama  'Umaq.  Ia  terletak  ditengah-tengah 
di  antara  Antakiah,  Tibzin,  dengan  Bughras.  Tempat  ini  didiami  oleh  orang  Turkuman 
(sebuah  kabilah  bangsa  Turki  yang  tinggal  di  Turkestan,  Iran  dan  Afghanistan)  yang 
menternak  binatang  ternakan  mereka.  Tempat  ini  menjadi  pilihan  mereka  kerana 
kesuburan  dan  keluasan  kawasannya. 

Seterusnya  aku  mengembara  ke  Kubu  Qusair.  Ia  merupakan  sebuah  kubu  pertahanan 
yang  baik.  Amirnya  ialah  ‘Alauddin  al-Kurdi  dan  kadinya  Syihabuddin  al-Armani, 
seorang  penduduk  Mesir.  Kemudian  aku  pergi  ke  Kubu  Syughrubukas,  sebuah  kubu 
pertahanan  di  atas  puncak  bukit.  Amirnya  ialah  Saifuddin  al-Tuntasy  seorang  yang 
terhormat.  Kadinya  pula  ialah  Jamaluddin  ibn  Syajarah,  salah  seorang  sahabat  Ibn 
Taimiyyah. 

Perjalananku  diteruskan  lagi  hingga  sampai  dikota  Sahyun.  (Sihyaun).  Sahyun  ialah 
sebuah  kota  yang  indah,  dengan  sungai-sungai  yang  mengalir  dan  pokok-pokok  yang 
berdaun  lebat.  Sahyun  menpunyai  sebuah  kota  perkubuan  yang  kukuh.  Amirnya  bernama 
al-Ibrahimi  dan  kadinya  ialah  Muhyiddin  al-Himsi.  Di  luar  kota  Sahyun  ini  terdapat 
sebuah  zawiyah  yang  terletak  ditengah-tengah  sebuah  kebun.  Makanan  disediakan  untuk 
pengunjung  yang  datang  dan  pergi  di  zawiyah  ini.  Zawiyah  ini  terletak  berhampiran 
dengan  makam  hamba  Allah  yang  salih  ‘Isa  al-Badawi  r.h.  Aku  juga  telah  menziarahi 
makamnya  itu. 

Aku  meneruskan  perjalananku  dari  Sahyun.  Dalam  perjalanan,  aku  melalui  Kota 
Perkubuan  Qadmus,  Mainaqah,  ‘Ullaiqah  (bentuk  mufrad  mu’annath  bagi  ‘Ullaiq), 

Misyaf  dan  Kahf.  Kota-kota  perkubuan  ini  dimiliki  oleh  satu  golongan  yang  dikenali 
sebagai  Isma’iliyyah.  Mereka  juga  turut  terkenal  dengan  nama  Fidawiyyah.  Tiada 
seorang  pun  yang  boleh  menemui  mereka  kecuali  ahli  kumpulan  mereka  sendiri.  Mereka 
merupakan  “anak  panah”  (assassin?)  al-Malik  al-Nasir.  Dengan  merekalah  baginda 
memusnahkan  orang  yang  memusuhinya,  samada  di  Iraq  atau  ditempat-tempat  yang  lain. 
Golongan  Isma’iliyyah  ini  memperoleh  gaji  tetap.  Apabila  al-Malik  al-Nasir  hendak 
mengutus  salah  seorang  daripada  mereka  untuk  membunuh  musuhnya,  baginda  akan 
memberikan  wang  sebagai  harga  darahnya.  Seandainya  ia  selamat  selepas  melaksanakan 
apa  yang  dikehendaki,  wang  itu  menjadi  miliknya.  Sebaliknya  jika  ia  ditangkap,  maka 
wang  itu  menjadi  milik  anaknya.  Golongan  Isma’iliyyah  ini  juga  mempunyai  pisau-pisau 
beracun.  Mereka  menggunakannya  untuk  membunuh  orang  yang  dikehendaki. 

Kadangkala  tipu  helah  mereka  tidak  berjaya  lalu  mereka  dibunuh  seperti  peristiwa  yang 
berlaku  ke  atas  diri  mereka  dan  Amir  Qarasunqur.  Apabila  Amir  Qarasunqur  ini 
melarikan  diri  ke  Iraq,  al-Malik  al-Nasir  telah  mengutus  beberapa  orang  daripada 
golongan  Isma’iliyyah  untuk  membunuhnya  tetapi  mereka  semua  terbunuh  kerana  Amir 
Qarasunqur  amat  berwaspada  dan  berjaya  menyelamatkan  dirinya. 

Al-Malik  al-Nasir  dan  Pembunuh  Saudara  Lelakinya 

Qarasunqur  ialah  seorang  amir  yang  berkedudukan  tinggi.  Beliau  turut  terlibat  dalam 
pembunuhan  al-Malik  al-Asyraf,  saudara  lelaki  al-Malik  al-Nasir.  Apabila  takhta 
kerajaan  diwarisi  oleh  al-Malik  al-Nasir  dan  apabila  kedudukan  dan  kekuasaan  baginda 
menjadi  kuat,  al-Malik  al-Nasir  mula  menjejak  pembunuh-pembunuh  saudara  (abang)nya. 
Baginda  pun  membunuh  seorang  demi  seorang  sebagai  tindakan  membalas  dendam.  Al- 
Malik  al-Nasir  juga  bimbang  jika  mereka  akan  bertindak  ke  atas  dirinya,  sebagaimana 
mereka  telah  bertindak  jahat  terhadap  saudara  baginda.  Kini,  Qarasunqur  merupakan 
ketua  amir  di  Halab  (Aleppo).  Al-Malik  al-Nasir  lantas  menulis  surat  kepada  semua  amir 
supaya  keluar  dengan  tentera  mereka.  Baginda  juga  menetapkan  suatu  masa  dan  tempat 
supaya  mereka  boleh  berhimpun  di  Halab  dengan  tujuan  untuk  menangkap  Qarasunqur. 
Apabila  Qarasunqur  melihat  mereka  semua  patuh  kepada  arahan  itu,  beliau  menjadi  takut. 
Qarasunqur  memiliki  800  orang  mamluk.  Beliau  menunggang  kuda  di  celah-celah 
mereka  dan  keluar  dari  kelompok  tentera  pada  waktu  pagi.  Qarasunqur  berjaya 
menembusi  mereka  dan  melepaskan  diri  dari  mereka  walaupun  jumlah  mereka  semua 
mencapai  20,000.  Beliau  pergi  ke  rumah  amir  orang  Arab,  Muhanna  ibn  ‘Isa,  yang 
terletak  dalam  dua  hari  perjalanan  dari  Halab.  Pada  waktu  itu  pula,  Muhanna  pergi 
berburu.  Qarasunqur  lantas  menuju  ke  rumah  Muhanna  dan  turun  dari  keldainya.  Beliau 
membuka  serbab  yang  diikat  pada  lehernya  dan  menjerit,  “Perlindungan!  Wahai  ketua 
orang  Arab.”  Pada  waktu  itu,  Ummu  al-Fadl,  isteri  Muhanna  dan  sepupunya  berada  di 
situ  dan  dia  menjawab,  “Kami  menjamin  perlindungan  untuk  kamu  dan  orang-orang  yang 
ada  bersama-sama  dengan  kamu.”  Qarasunqur  membalas,  “ Aku  hanya  mahu  anak-anak 
dan  hartaku.”.  Isteri  Muhanna  menjawab,  “Bagi  kamu  apa  yang  kamu  suka,  maka 
bemaunglah  dalam  perlindungan  kami.”  Qarasunqur  pun  akur  dan  apabila  Muhanna 
pulang,  beliau  melayan  Qarasunqur  dengan  amat  baik  selain  menyerahkan  penguasaan 

hartanya  kepada  Qarasunqur.  Qarasunqur  pula  berkata,  “ Aku  hanya  sayang  ahli  keluarga 
dan  hartaku  yang  kutinggalkan  di  Halab.”  Muhanna  lantas  memanggil  saudara-saudara 
kandung  serta  sepupunya  dan  berbincang  dengan  mereka  tentang  hal  Qarasunqur  ini. 

Antara  mereka  ada  yang  bersetuju  dengan  kehendak  Qarasunqur  tetapi  sebahagian 
daripada  mereka  berkata,  “Bagaimanakah  kita  hendak  memerangi  al-Malik  al-Nasir 
sedangkan  kita  berada  di  negerinya  di  Syam  ini?  “ Muhanna  pun  berkata  kepada  mereka, 

“ Aku  akan  melaksanakan  apa  yang  dikehendakinya  dan  aku  akan  pergi  bersama-sama 
dengannya  menemui  sultan  Iraq.” 

Sementara  itu,  suatu  berita  telah  sampai  kepada  mereka  bahawa  anak-anak  Qarasunqur 
telah  pun  dibawa  ke  Mesir  dengan  perkhidmatan  pos.  Muhanna  berkata  kepada 
Qarasunqur,  “Kami  tidak  dapat  melakukan  apa-apa  berhubung  dengan  urusan  anak-anak 
kamu.  Walau  bagaimanapun  kami  akan  bersungguh-sungguh  mendapatkan  harta  kamu 
semula.”  Muhanna  pun  berangkat  dengan  ahli  keluarganya  yang  bersetuju  dengannya  dan 
beliau  telah  membentuk  sebuah  pasukan  yang  terdiri  daripada  25,000  orang  tentera  Arab. 
Mereka  berangkat  ke  Halab  dan  seterusnya  memusnahkan  pintu  kota  perkubuan. 

Akhirnya  mereka  berjaya  menguasai  Halab.  Mereka  hanya  membawa  harta  benda 
Qarasunqur  dan  ahli  keluarganya  yang  masih  tinggal,  keluar  dari  kota  Halab,  tidak  lebih 
dari  itu.  Kemudian  mereka  semua  bergabung  dengan  Sultan  Iraq.  Baginda  berada  di  satu 
tempat  yang  sering  menjadi  tempat  istirahatnya  pada  musim  panas  yang  bernama 
Qarabagh.  Qarabagh  ini  terletak  di  antara  Sultaniyyah  dengan  Tibriz.  Baginda  menerima 
mereka  dengan  hati  yang  lapang  dan  mengurniakan  tanah  ‘Iraq  al-‘Arab  kepada  Muhanna. 
Manakala  Qarasunqur  pula  dikumiai  kota  Maraghah  yang  kadangkala  juga  dipanggil 
sebagai  kota  Damsyik  Kecil  oleh  orang  ramai.  Selain  itu,  Sultan  Muhammad 
Khuzabandah  turut  mengurniakan  kota  Hamadan  (Hamdan)  kepada  al-Afram.  Mereka 
tinggal  bersama-sama  dengan  baginda  untuk  suatu  ketika  dan  dalam  tempoh  ini,  al-Afram 
meninggal  dunia.  Muhanna  pula  kembali  kepada  al-Malik  al-Nasir  setelah  beliau 
mendapatkan  jaminan  dan  perjanjian  daripada  baginda.  Qarasunqur  pula  tetap  dengan 
keadaan  asalnya. 

Al-Malik  al-Nasir  terus  mengutus  golongan  Fidawiyyah,  seorang  demi  seorang  untuk 
menentang  Qarasunqur.  Antara  mereka  ada  yang  berjaya  memasuki  rumahnya  tetapi 
dibunuh  sebelum  dapat  mendekatinya.  Ada  juga  yang  berani  menerkam  semasa 
Qarasunqur  sedang  menunggang  kuda  tetapi  dapat  ditangkis  dan  dipukul  olehnya.  Secara 
keseluruhannya,  sejumlah  bilangan  Fidawiyyah  telah  terbunuh  disebabkan  oleh 
Qarasunqur.  Beliau  tidak  pemah  menanggalkan  baju  besinya  dan  hanya  tidur  di  dalam 
rumah  yang  diperbuat  daripada  kayu  atau  besi. 

Apabila  Sultan  Muhammad  mangkat  dan  puteranya,  Abu  Sa’id  menggantikan  baginda, 
berlakulah  suatu  peristiwa  yang  akan  kami  ceritakan.  Ia  berkaitan  dengan  al-Juban,  ketua 
amir  Sultan  Muhammad  dan  anak  al-Juban  iaitu  al-Dumurtasy  yang  lari  ke  pangkuan  al- 
Malik  al-Nasir.  Perundingan  telah  dibuat  antara  al-Malik  al-Nasir  dengan  Abu  Sa’id  dan 
mereka  bersetuju  bahawa  Abu  Sa’id  akan  menghantar  kepala  Qarasunqur  kepada  al- 
Malik  al-Nasir  dan  al-Malik  al-Nasir  pula  akan  menghantar  kepala  al-Dumurtasy  kepada 
Abu  Sa’id.  Al-Malik  al-Nasir,  sebagaimana  yang  dijanjikan,  telah  menghantar  kepala  al- 

Dumurtasy  kepada  Abu  Sa’id.  Oleh  itu,  baginda  pun  memerintahkan  agar  kepala 
Qarasunqur  pula  dibawa  kepada  baginda  setelah  kepala  al-Dumurtasy  sampai  kepada 
Abu  Sa’id.  Apabila  Qarasunqur  dapat  mengetahui  hal  tersebut,  beliau  lantas  mengambil 
sebentuk  cincin  yang  berongga  dan  didalamnya  terdapat  racun  yang  boleh  membawa 
maut.  Beliau  pun  merentap  keluar  batu  cincin  itu  dan  menelan  racun  tersebut  lalu  mati 
serta  merta.  Abu  Sa’id  telah  memaklumkan  hal  ini  kepada  al-Malik  al-Nasir  tetapi  beliau 
tidak  menghantar  kepala  Qarasunqur  kepada  baginda. 


Aku  seterusnya  mengembara  dari  kota  perkubuan  golongan  Fidawiyyah  ke  kota  Jabalah 
(Jablah)  - satu  tempat  yang  terdapat  sungai  yang  mengalir  dan  pokok-pokok  yang 
menghijau.  Laut  terletak  lebih  kurang  sebatu  dari  sini.  Di  Jabalah,  terdapat  sebuah 
makam  seorang  wali  yang  salih  lagi  masyhur  iaitu  Ibrahim  ibn  Adham  r.a.  Beliaulah 
yang  telah  menolak  takhta  dan  kuasa  serta  memutuskan  untuk  mengabdikan  diri  kepada 
Allah  SWT  semata-mata.  Demikianlah  kisah  yang  masyhur  tentang  beliau.  Ibrahim 
bukanlah  datang  dari  keluarga  diraja  sebagaimana  yang  disangka.  Beliau  hanyalah 
mewarisi  takhta  daripada  datuk  iaitu  bapa  kepada  ibunya.  Manakala  bapanya,  Adham 
ialah  seorang  faqir  yang  salih,  pengembara,  ‘abid  yang  warak  dan  mengasingkan  dirinya 
daripada  hal-hal  dunia  untuk  mengabdikan  diri  kepada  Allah  SWT  semata-mata. 

Kisah  Adham  yang  Zuhud  (bapa  Ibrahim  bin  Adham) 


Diceritakan  bahawa  pada  suatu  hari,  Adham  berjalan  di  kebun-kebun  kota  Bukhara  dan 
mengambil  wuduk  di  sungai  yang  merentas  kebun-kebun  tersebut.  Tiba-tiba  ada  sebiji 
epal  yang  hanyut  dibawa  oleh  arus  sungai.  Adham  pun  berkata,  “Buah  ini  tiada  nilainya!” 
Beliau  pun  memakannya.  Kemudian  timbul  pula  rasa  was-was  di  hatinya  dan  beliau 
nekad  untuk  memohon  agar  tuan  kebun  menghalalkannya.  Adham  pun  mengetuk  pintu 
pagar  kebun  dan  seorang  jariah  keluar  lalu  beliau  berkata  kepadanya,  “Tolong  panggilkan 
tuan  rumah.”  Jariah  itu  menjawab,  “Dia  seorang  wanita.”  Adham  menjawab,”  Mohonkan 
keizinnya  agar  aku  dapat  berjumpa  dengannya.”  Jariah  tersebut  pun  melakukan  apa  yang 
dipinta.  Adham  memberitahu  tuan  rumah  itu  tentang  kisah  buah  epal  tadi.  Wanita 
tersebut  berkata,  “Sesungguhnya  kebun  ini  separuh  milikku  dan  separuh  lagi  milik 
sultan.”  Pada  waktu  itu  sultan  pula  berada  di  Balkh  (sebuah  kota  yang  paling  baik  dan 
masyhur  di  Khurasan)  iaitu  dalam  jarak  sejauh  perjalanan  selama  sepuluh  hari  dari 
Bukhara.  Wanita  tersebut  menghalalkan  separuh  epal  yang  dimakan  itu  dan  kemudian 
Adham  pergi  ke  Balkh.  Dalam  perjalanannya  , Adham  bertemu  dengan  sultan.  Beliau  pun 
menceritakan  kisah  epal  itu  kepada  baginda  dan  meminta  agar  ia  dihalalkan.  Walau 
bagaimanapun,  sultan  menitahkan  Adham  supaya  menghadap  baginda  pada  keesokan 
harinya. 

Pada  waktu  itu,  sultan  mempunyai  seorang  puteri  yang  sangat  cantik  dan  banyak  putera 
raja  datang  melamarnya.  Puteri  ini  menolak  dan  lebih  mencintai  ibadah  serta  kasih 
kepada  golongan  salihin.  Beliau  hanya  mahu  berkahwin  dengan  seorang  yang  warak  dan 
zuhud  di  dunia.  Apabila  sultan  pulang  ke  kediamannya,  baginda  pun  memberitahu 

puterinya  tentang  Adham.  Sultan  berkata,  “Beta  tidak  pernah  melihat  orang  yang  lebih 
warak  daripadanya.  Dia  datang  dari  Bukhara  ke  Balkh  semata-mata  kerana  setengah  biji 
epal.”  Puteri  baginda  lantas  mahu  berkahwin  dengan  Adham. 

Apabila  Adham  datang  pada  keesokan  harinya,  baginda  berkata,  “Beta  tidak 
menghalalkan  epal  itu  kecuali  kamu  berkahwin  dengan  puteri  beta.”  Adham  memenuhi 
permintaan  tersebut  setelah  menyatakan  keengganan  dan  penolakannya.  Setelah 
berkahwin,  apabila  beliau  masuk  menemui  isterinya,  Adham  mendapati  isterinya  telah 
pun  berhias  diri  dan  biliknya  pula  dihiasi  permaidani  serta  barang-barang  perhiasan  yang 
lain.  Beliau  pun  pergi  ke  satu  ruang  di  sudut  bilik  dan  terus  menunaikan  solat  hingga 
menjelang  pagi.  Adham  terus  berada  dalam  keadaan  sedemikian  selama  tujuh  malam. 

Akan  tetapi  sultan  belum  lagi  menghalalkan  epal  tersebut.  Apabila  Adham  meminta 
baginda  menghalalkannya,  baginda  berkata, ”Beta  tidak  akan  menghalalkannya  untukmu 
kecuali  setelah  kamu  bersatu  dengan  isterimu.”  Maka  apabila  malam  tiba,  Adham  pun 
bersatu  dengan  isterinya.  Kemudian  setelah  mandi  dan  berdiri  untuk  menunaikan  solat, 
Adham  menangis  lalu  sujud  di  atas  sejadahnya.  Tiba-tiba  beliau  didapati  telah  meninggal 
dunia.  Semoga  Allah  merahmatinya.  Walau  bagaimanapun,  isterinya  telah  hamil  dan 
melahirkan  Ibrahim.  Oleh  sebab  datuk  Ibrahim  iaitu  sultan  tadi  tidak  mempunyai  anak 
lelaki,  maka  beliau  mewariskan  kerajaan  kepada  Ibrahim.  Ibrahim  pun  masyhur  dengan 
kisahnya  meninggalkan  kerajaan  pemerintahannya. 


Berhampiran  dengan  makam  Ibrahim  ibn  Adham,  terdapat  sebuah  zawiyah  yang  cantik 
dan  di  zawiyah  ini  ada  sebuah  kolam.  Makanan  diberikan  kepada  semua  pengunjung 
yang  datang  dan  pergi  dari  zawiyah  ini.  Khadam  zawiyah  ini,  Ibrahim  al-Jumahi  ialah 
seorang  yang  sangat  salih.  Orang  ramai  mengunjungi  zawiyah  ini  pada  malam  Nisf 
Sya’ban.  Mereka  datang  dari  segenap  penjuru  negeri  Syam  dan  tinggal  di  zawiyah  ini 
selama  tiga  hari.  Pada  waktu  yang  sama,  sebuah  pasar  turut  diadakan  di  tempat  ini  iaitu 
diluar  kota.  Di  pasar  ini,  terdapat  segala  jenis  barang.  Fuqara’  yang  menolak  kepentingan 
dunia  datang  dari  segenap  pelosok  dunia  untuk  menghadiri  perhimpunan  ini.  Setiap 
pengunjung  yang  datang  ke  makam  ini  akan  memberikan  sebatang  lilin  kepada 
khadamnya  sehingga  terlalu  banyak  lilin  terkumpul.  Majoriti  penduduk  kawasan  pantai 
ini  ialah  satu  golongan  bermazhab  Nusairiyyah.  Mereka  ini  mempercayai  bahawa  ‘Ali 
ibn  Abi  Talib  ialah  Tuhan.  Golongan  ini  tidak  menunaikan  solat,  tidak  berkhatan  dan 
tidak  berpuasa.  Al-Malik  al-Zahir  (Baybars/Bibris)  menggesa  mereka  supaya  membina 
masjid  di  kampung  mereka.  Mereka  pun  membina  sebuah  masjid  yang  jauh  dari  kawasan 
penduduk  di  setiap  kampung.  Mereka  tidak  pula  memasuki  dan  memakmurkan  masjid 
itu. Barangkali  ia  menjadi  tempat  tinggal  binatang  temakan  dan  tunggangan  mereka  atau 
mungkin  juga  seorang  asing  datang  ke  sini  lalu  singgah  di  masjid  dan  melaungkan  azan 
untuk  solat.  Walau  bagaimanapun,  mereka  akan  berkata  kepadanya,  Berhentilah 
memekik  seperti  keldai,  makanan  rumput  akan  dibawa  kepadamu!”  Jumlah  golongan 
bermazhab  Nusairiyyah  ini  juga  besar. 


Kisah  al-Mahdi  Palsu 

Di  ceritakan  kepadaku  bahawa  seorang  lelaki  yang  tidak  dikenali  telah  muncul  di  negeri 
golongan  bermazhab  Nusairiyyah  ini  dan  mendakwa  dirinya  sebagai  Imam  Mahdi.  Orang 
ramai  pun  berkumpul  beramai-ramai  di  sekelilingnya.  Beliau  pun  berjanji  kepada  mereka 
bahawa  mereka  akan  menguasai  negeri  dan  al-Mahdi  akan  membahagikan  negeri  Syam 
kepada  mereka.  Al-Mahdi  menentukan  negeri-negeri  yang  tertentu  untuk  mereka  dan 
mengarahkan  mereka  pergi  ke  sana.  Beliau  juga  turut  memberikan  daun  zaitun  kepada 
mereka.  Beliau  berkata,  “Tunjukkanlah  ia,  sesungguhnya  ia  merupakan  arahan  bagi  pihak 
kamu.”  Apabila  salah  seorang  daripada  mereka  pergi  ke  sebuah  negeri  dan  dibawa 
berjumpa  dengan  amirnya,  ia  akan  berkata  kepada  amir  tersebut, "Sesungguhnya  Imam  al- 
Mahdi  telah  memberikan  negeri  ini  kepadaku.”  Amir  akan  bertanya,  “Di  manakah 
perintahnya?”  Orang  itu  pun  mengeluarkan  daun  zaitun.  Kemudian  ia  dipukul  dan 
dipenjarakan. 

Seterusnya  al-Mahdi  palsu  itu  telah  menyuruh  mereka  supaya  menyiapkan  diri  untuk 
berperang  dengan  orang  Islam  dan  mereka  akan  memulakannya  di  kota  Jabalah.  Al- 
Mahdi  menyuruh  mereka  mengambil  batang  kayu  as  sebagai  pengganti  pedang.  Beliau 
menjamin  bahawa  ia  akan  bertukar  menjadi  pedang  di  tangan  mereka  ketika  berlakunya 
peperangan.  Mereka  pun  melakukan  serangan  hendap  terhadap  kota  Jabalah  iaitu  ketika 
penduduknya  sedang  menunaikan  Solat  Jumaat.  Mereka  mencerobohi  rumah  dan 
mencabul  kehormatan  wanita.  Orang  Islam  segera  bergegas  keluar  dari  masjid  dan  terus 
mengambil  senjata  lantas  membunuh  mereka  semahu-mahunya.  Apabila  berita  ini  sampai 
di  Laziqiyyah,  amimya  iaitu  Bahadur  ibn  ‘Abdullah  pun  berbaris  keluar  dengan 
tenteranya.  Pada  masa  yang  sama,  burung  merpati  telah  dilepaskan  terbang  ke  Tarabulus 
(Tripoli).  Maka  datanglah  ketua  amir  dengan  pasukan  tenteranya.  Golongan  bermazhab 
Nusairiyyah  pun  diburu  sehingga  jumlah  mereka  yang  terbunuh  mencapai  20,000  orang. 
Mereka  yang  terselamat  pula  mencari  perlindungan  dibukit  dan  mengadakan  perundingan 
dengan  Malik  al-Umara’.  Mereka  berjanji  akan  memberikan  satu  dinar  kepadanya  bagi 
setiap  individu  jika  dia  berusaha  melindungi  mereka. 

Sementara  itu,  burung  merpati  telah  membawa  berita  kepada  al-Malik  al-Nasir  dan 
jawapan  yang  diberikan  oleh  baginda  ialah  mereka  semua  harus  dibunuh.  Malik  al- 
Umara’  pun  memujuk  baginda  dengan  memberikan  alas  an  bahawa  mereka  merupakan 
buruh  bagi  orang  Islam  untuk  membajak  tanah  dan  seandainya  mereka  semua  dibunuh, 
orang  Islam  akan  menjadi  lemah.  Al-Malik  al-Nasir  pun  memerintahkan  agar  mereka 
diberikan  peluang  untuk  terus  hidup. 

Seterusnya  aku  mengembara  ke  Laziqiyyah,  sebuah  kota  yang  terletak  di  tepi  pantai. 
Orang  ramai  menganggap  bahawa  kota  ini  ialah  kota  milik  seorang  raja  yang  mengambil 
sampan  secara  paksa,  (ini  merujuk  kisah  didalam  Al-Quran  Surah  Al-Kahfi  18:79).  Aku 
menziarahinya  sekadar  untuk  menziarahi  seorang  wali  yang  salih,  ‘Abdul  Muhsin  al- 
Iskandari.  Ketika  aku  sampai  di  Laziqiyyah,  aku  mendapati  beliau  sedang  berada  di  kota 
Hijaz  yang  mulia.  Sebaliknya,  aku  bertemu  dengan  dua  orang  sahabatnya  iaitu  syeikh 
yang  salih,  Sa’id  al-Bija’ie  dan  Yahya  al-Salawi.  Kedua-duanya  berada  di  Masjid 
‘Ala’uddin  ibn  al-Baha’,  seorang  yang  dihormati  dan  terkemuka  di  Syam.  Beliau  dikenali 

dengan  sifatnya  yang  pemurah  dan  sering  bersedekah.  ‘Ala’uddin  telah  membina  sebuah 
zawiyah  berhampiran  dengan  masjid  untuk  kedua-dua  syeikh  yang  salih  ini,  malahan 
makanan  turut  diberikan  kepada  setiap  pengunjung  yang  datang  lalu  pergi  yang  singgah 
di  zawiyah  ini.  Kadinya  ialah  Jalaluddin  ‘Abdul  Haq  al-Misri  al-Maliki  iaitu  seorang 
faqih  yang  mulia  dan  pemurah.  Beliau  bertekad  untuk  berkhidmat  dengan  Malik  al- 
Umara’  Tailan  yang  telah  melantiknya  memegang  jawatan  kadi  di  kota  Laziqiyyah. 


Kisah  Ibn  al-Mu’ayyad  yang  Suka  Menyindir 


Di  Laziqiyyah,  ada  seorang  lelaki  yang  digelar  sebagai  Ibn  al-Mu’ayyad  yang  suka 
menyindir.  Tiada  seorang  pun  yang  terselamat  daripada  kelancangannya.  Kepercayaan 
agamanya  diragui  kerana  sifatnya  yang  suka  bermain-main  dan  dia  sering  menyebut 
perkara-perkara  keji  yang  menyeleweng  daripada  agama.  Dia  mempunyai  suatu 
permintaan  terhadap  Malik  al-Umara’  Tailan  yang  tidak  ditunaikan.  Dia  pun  pergi  ke 
Mesir  dan  menceritakan  perkara-perkara  yang  keji  tentang  Tailan.  Selepas  itu  dia  pulang 
ke  Laziqiyyah.  Kemudian  Tailan  menulis  surat  kepada  Kadi  Jalaluddin  supaya  mencari 
suatu  helah  untuk  membunuh  Ibn  al-Mu’ayyad  ini  iaitu  dengan  menggunakan  suatu  cara 
yang  wajar  di  sisi  syarak.  Kadi  pun  mempelawa  Ibn  a;-Mu’ayyad  ke  rumah  dan 
mengadakan  perbincangan  dengannya  untuk  membuktikan  kemulhidan  yang 
disembunyikannya.  Ibn  al-Mu’ayyad  pun  menyebut  perkara-perkara  yang  keterlaluan 
sehingga  perkara  paling  kecil  yang  disebutnya  pun  sudah  membolehkan  di  dihukum 
bunuh.  Kadi  telah  menyediakan  saksi-saksi  di  balik  tabir  dan  mereka  mencatat  apa  yang 
diucapkannya  itu.  Bukti-bukti  ini  dibentangkan  di  hadapan  kadi  dan  pada  waktu  itu  juga, 
dia  ditangkap  dan  dipenjarakan.  Malik  al-Umara’  telah  diberitahu  tentang  apa  yang  telah 
berlaku.  Kemudian  Ibn  al-Mu’ayyad  telah  dibawa  keluar  dari  penjara  dan  kemudian 
digantung  di  pintu  penjara. 

Tidak  berapa  lama  selepas  itu,  Malik  al-Umara’  telah  ditukarkan  dari  Tarabulus.  Jawatan 
amir  pula  telah  diberikan  kepada  al-Hajj  Qurtayyah,  yang  juga  merupakan  seorang  amir 
berpangkat  tinggi  dan  pemah  memegang  jawatan  kadi  di  Tarabulus.  Al-Hajj  Qurtayyah 
memusuhi  Tailan  dan  dengan  itu,  dia  mula  mencari  kesilapan-kesilapan  yang  telah 
dilakukan  oleh  Tailan.  Adik-beradik  Ibn  al-Mu’ayyad  telah  datang  menemuinya  dan 
mengadu  tentang  Kadi  Jalaluddin.  Beliau  pun  menyuruh  Kadi  Jalaluddin  dan  orang  yang 
telah  menjadi  saksi  kepada  kes  Ibn  al-Mu’ayyad  supaya  dibawa  mengadap.  Qurtayyah 
memerintahkan  agar  mereka  semua  dihukum  gantung  dan  dibawa  ke  luar  kota,  tempat 
manusia  digantung.  Setiap  mereka  didudukkan  di  bawah  tempat  hukuman  gantung  dan 
serbab  di  kepala  mereka  ditanggalkan. 

Sudah  menjadi  kebiasaan  amir-amir  di  negeri  tersebut  iaitu  apabila  salah  seorang 
daripada  mereka  menjatuhkan  hukuman  bunuh  ke  atas  seseorang,  seorang  hakim 
daripada  Majlis  al-Amir  akan  menunggang  kuda  dengan  pantas  ke  tempat  orang  yang 
diperintahkan  supaya  dibunuh.  Kemudian  ia  akan  kembali  kepada  amir  dan  mengulang 
permintaan  supaya  hukuman  bunuh  tersebut  diizinkan.  Hakim  itu  melakukan  perbuatan 
sedemikian  sebanyak  tiga  kali.  Selepas  kali  ketiga  keizinan  dipohon,  ia  akan 

melaksanakan  perintah  tersebut.  Didalam  kes  ini,  apabila  hakim  melakukan  hal 
sedemikian,  amir-amir  pun  bangun  pada  kali  ketiga  lalu  mendongakkan  kepala  mereka 
dan  berkata,  “Wahai  amir!  Ini  mempakan  suatu  penghinaan  terhadap  Islam  bahawa  kadi 
serta  saksi-saksinya  dibunuh!”.  Amir  telah  menerima  rayuan  mereka  dan  membebaskan 
kadi  serta  saksi-saksinya  itu. 

Di  pedalaman  kota  Laziqiyyah,  terdapat  sebuah  biara  yang  bernama  Biara  Farus.  Ia 
merupakan  biara  yang  terbesar  di  Syam  dan  Mesir.  Rahib-rahib  tinggal  di  situ  dan  orang 
Kristian  datang  dari  segenap  pelusok  dunia  untuk  menziarahinya.  Sesiapa  sahaja  daripada 
kalangan  orang  Islam  yang  datang  kesitu  akan  dijadikan  tetamu  oleh  orang  Kristian. 
Makanan  mereka  ialah  roti,  keju,  buah  zaitun  dan  bakr.  (capers  dalam  bahasa  Inggeris, 
adalah  kudup  pokok  renek,  Capparis  Spinosa  iaitu  sejenis  tumbuhan  yang  dijadikan 
ramuan  untuk  membuat  sos).  Pelabuhan  di  kota  ini  dilindungi  oleh  sebuah  rantai  di  antara 
dua  buah  menara.  Tiada  seorang  pun  yang  boleh  masuk  atau  keluar  dari  kota  Laziqiyyah 
kecuali  setelah  rantai  itu  direndahkan.  Pelabuhan  ini  merupakan  pelabuhan  yang  terbaik 
di  Syam. 

Kemudian  aku  meneruskan  pengembaraanku  ke  Hisn  al-Marqab,  sebuah  kota  perkubuan 
yang  besar  dan  menyerupai  Kota  Perkubuan  Karak.  Bangunannya  terletak  di  atas  bukit 
yang  tinggi  dan  di  luarnya  terdapat  sebuah  kawasan  pinggir  kota  yang  disinggahi  oleh 
orang-orang  asing  yang  datang  merantau.  Walau  bagaimanapun,  mereka  tidak  memasuki 
kota  perkubuan.  Al-Malik  al-Mansur  Qalawun  telah  merampasnya  daripada  orang  Rom. 
Tidak  lama  selepas  penawanan  itu,  puteranya,  al-Malik  al-Nasir  lahir.  Kadi  kota 
perkubuan  ini  ialah  Burhanuddin  al-Misri.  Beliau  ialah  seorang  kadi  yang  mulia  dan 
pemurah.  Kemudian  aku  meneruskan  perjalanan  ke  Jabal  al-Aqra’  iaitu  bukit  tertinggi  di 
Syam  dan  merupakan  lokasi  pertama  yang  dapat  dilihat  dari  laut.  Penduduknya  ialah 
orang  Turkuman  dan  di  bukit  ini  terdapat  mata  air  serta  sungai. 

Dari  Jabal  al-Aqra’,  aku  pergi  ke  Jabal  Lubnan,  sebuah  bukit  yang  paling  subur  di  dunia. 
Di  situ,  terdapat  pelbagai  buah-buahan,  mata  air  dan  lindungan  awan  yang  tebal.  Bukit  ini 
sentiasa  dikunjungi  oleh  orang  yang  mengasingkan  dirinya  daripada  hal-hal  keduniaan 
demi  mengabdikan  diri  kepada  Allah  yang  Maha  Esa  dan  orang  yang  zuhud  serta 
golongan  yang  salih.  Bukit  ini  memang  masyhur  dengan  keadaan  ini.  Aku  telah  melihat 
sekumpulan  orang  salih  daripada  kalangan  orang  yang  tidak  masyhur  namanya  sedang 
mengabdikan  diri  kepada  Allah  SWT  di  bukit  ini. 


Kisah  Orang  Lubnan  yang  Salih  dan  Keldai  Liar 


Beberapa  orang  salih  yang  kutemui  di  Jabal  Lubnan  ini  memberitahuku,  “Kami  berada  di 
atas  bukit  ini  bersama-sama  dengan  sekumpulan  orang  faqir  pada  musim  sejuk.  Kami  pun 
menyalakan  api  yang  besar  dan  duduk  mengelilinginya.  Salah  seorang  daripada  kami 
berkata,  “Api  yang  besar  ini  boleh  memanggang  sesuatu.”  Seorang  faqir  yang  berpakaian 
lusuh  dan  tidak  dipedulikan  oleh  sesiapa  pula  berkata,  “Semasa  solat  Asar  tadi,  aku 
berada  di  tempat  ibadah  Ibrahim  ibn  Adham.  Aku  terlihat  berhampiran  dengannya  ada 

seekor  keldai  liar  yang  tidak  ditutupi  oleh  salji  di  seluruh  bahagian  tubuhnya  dan  aku 
tidak  fikir  yang  ia  mampu  bergerak.  Seandainya  kamu  pergi  ke  sana,  kamu  akan  dapat 
menangkap  keldai  itu  dan  bolehlah  kamu  memanggang  dagingnya  di  atas  api  ini.” 

Mereka  menceritakan  lagi,  “Kami  seramai  lima  orang  lelaki  pun  pergi  ke  tempat  yang 
dikatakannya  itu.  Kami  menemui  keldai  liar  tersebut  sebagaimana  yang  diceritakannya 
itu.  Kami  pun  menangkap  dan  membawanya  kepada  rakan-rakan  kami.  Kami 
menyembelih  keldai  itu  dan  memanggang  dagingnya  di  atas  api  tersebut.  Walau 
bagaimanapun,  apabila  kami  mencari  faqir  yang  memberikan  maklumat  itu  tadi,  kami 
tidak  menjumpainya  lagi,  dan  kami  tidak  dapat  menjejak  sebarang  kesan.  Dengan  yang 
demikian,  berterusanlah  rasa  takjub  kami  terhadapnya.” 


Seterusnya  dari  Jabal  Lubnan,  kami  pergi  ke  Ba’labakk.  Ba’labakk  ialah  sebuah  kota 
lama  yang  cantik  dan  terbaik  di  negeri  Syam.  Ia  dikelilingi  oleh  kebun-kebun  yang  indah 
dan  taman-taman  yang  cantik.  Buminya  direntas  oleh  sungai-sungai  yang  mengalir. 
Ba’labakk  menyerupai  Damsyik  dengan  kekayaan  sumber  alamnya  yang  berbagai-bagai. 
Di  sini  terdapat  banyak  buah  ceri  yang  tidak  didapati  di  kota-kota  yang  lain. Di  sini  juga 
dibs,  yang  dikaitkan  dengan  namanya  (Ba’labakk)  dihasilkan.  Dibs  ialah  sejenis  jem  yang 
dihasilkan  oleh  penduduk  daripada  buah  anggur.  Mereka  juga  mencampurkan  sejenis 
tanah  ke  dalam  jem  ini  yang  akan  menyebabkan  ia  menjadi  keras.  Kemudian  adunan  ini 
diletakkan  di  dalam  tempayan  lalu  dipecahkan.  Isinya  akan  tinggal  menjadi  sekeping. 
Daripada  dibs  ini  juga,  sejenis  kuih  dihasilkan.  Buah  pistasio  dan  badam  diletakkan  di 
dalam  kuih  ini.  Penduduk  menamai  manisan  ini  sebagai  kuih  susu  dan  juga  kuih  kulit 
kuda.  Ba’labakk  turut  menghasilkan  banyak  susu  dan  ia  dibawa  ke  Damsyik. 

Jarak  diantara  Ba’labakk  dan  Damsyik  adalah  sejauh  perjalanan  selama  sehari  bagi  orang 
bersungguh-sungguh  melakukannya.  Selepas  keluar  dari  Ba’labakk,  kafilah-kafilah 
biasanya  akan  bermalam  di  sebuah  kampung  kecil  yang  bernama  Zabdani  yang  terdapat 
banyak  buah-buahan.  Pada  keesokan  paginya,  mereka  bertolak  ke  Damsyik.  Di 
Ba’labakk  juga  diperbuat  baju-baju  yang  disandarkan  pada  namanya  seperti  baju  ihram 
dan  lain-lain. 

Satu  lagi  industri  yang  dijalankan  di  Ba’labakk  ialah  pembuatan  alat-alat  kelengkapan 
daripada  kayu  dan  sudu-sudu  yang  tiada  tolok  bandingnya  di  dunia.  Penduduk  menamai 
pinggan  yang  besar  sebagai  dast.  Ada  kalanya  mereka  membuat  sebiji  pinggan  yang 
besar  dan  membuat  pinggan  yang  kedua  yang  boleh  dimasukkan  ke  dalam  lubang 
pinggan  yang  pertama.  Pinggan  yang  ketiga  pula  dimasukkan  ke  dalam  lubang  pinggan 
yang  kedua.  Begitulah  seterusnya  sehingga  jumlahnya  mencapai  sepuluh  biji.  Sesiapa 
yang  melihatnya  akan  menyangka  bahawa  hanya  ada  sebiji  pinggan  sahaja.  Begitu  juga 
sudu.  Setiap  sudu  diletakkan  di  dalam  satu  lagi  lubang  sudu.  Selain  itu,  penduduk  juga 
membuat  sebuah  karung  daripada  kulit. Karung  ini  diikatkan  pada  tali  pinggang 
pemakainya.  Apabila  ia  makan  bersama-sama  dengan  rakannya,  ia  pun  mengeluarkan 
barang-barang  tersebut.  Orang  yang  melihat  akan  menyangka  hanya  sebatang  sudu  sahaja 
yang  ada  lalu  ia  pun  mengeluarkan  sembilan  batang  sudu  yang  lain  dari  lubang  atau 
bekasnya. 

Apabila  aku  masuk  ke  kota  Ba’labakk,  hari  telah  pun  beransur  petang.  Aku  bertolak  dari 
kota  ini  pada  waktu  pagi  kerana  rasa  rindu  yang  mendalam  terhadap  Damsyik 
(Damascus).  Aku  sampai  pada  hari  Khamis,  hari  yang  kesembilan  bulan  Ramadhan  yang 
mulia,  tahun  726H.  ke  kota  Damsyiq  al-Syam.  Aku  menumpang  di  situ  di  Madrasah 
Mazhab  Maliki  yang  bernama  Syarabisyiyyah. 

Keindahan  dan  kecantikan  kota  Damsyik  melebihi  segala  kota  yang  lain.  Setiap 
gambaran  yang  diberikan,  walau  bagaimana  panjang  sekalipun  tetap  tidak  berupaya 
untuk  mengungkap  keindahan-keindahan  yang  dimilikinya. 

Keindahan  dan  kecantikan  kota  Damsyik  melebihi  segala  kota  yang  lain.  Setiap 
gambaran  yang  diberikan,  walau  bagaimana  panjang  sekalipun  tetap  tidak  berupaya 
untuk  mengungkap  keindahan-keindahan  yang  dimilikinya. 

Namun  demikian,  tiada  yang  lebih  indah  dari  bahasa  yang  diungkap  oleh  Abu  al-Husain 
ibn  Jubair  r. h.,  ketika  memperkatakan  perihal  Damsyik.  Katanya,  “Damsyik,  itulah 
syurga  bagi  negeri  sebelah  timur,  tempat  terbit  cahayanya  yang  gemilang,  mohor  bagi 
negeri-negeri  Islam  yang  telah  kita  pelopori  dan  pengantin  bagi  kota-kota  yang  telah  kita 
tawan.  Sesungguhnya,  kota  Damsyik  telah  menghias  dirinya  dengan  kuntuman  bunga 
yang  harum  baunya,  mempamerkan  dirinya  dengan  hiasan  kain  sutera  daripada  taman, 
menempatkan  keindahan  dirinya  di  tempat  yang  sangat  teguh  dan  telah  menghias  dirinya 
di  atas  pelamin  dengan  seindah-indah  perhiasan.  Ia  dikurniai  kemuliaan  ketika  al-Masih 
‘Isa  a. s.  serta  bondanya  di  sini,  di  atas  sebidang  tanah  tinggi  yang  selamat  dan  ada  mata 
air  yang  mengalir.  (Sura  al-Mu’minun  23:50  ) Bayang-bayangnya  melindungi  dan 
meneduhkan.  Airnya  ialah  salsabil  dan  di  situ  anak-anak  sungainya  mengalir,  ibarat  ular 
yang  menyelinap  ke  setiap  tempat.  Di  taman-tamannya,  bayu  yang  nyaman  dan 
menyegarkan  jiwa  bertiup.  Ia  telah  mempamerkan  dirinya  dengan  perhiasan  yang  digilap 
lalu  memanggil  orang  ramai  dengan  jeritannya,  “Ayuh!  Marilah  ke  tempat  istirahat  yang 
indah!” 

“Tanahnya  telah  jemu  dek  airnya  yang  mewah  sehingga  ia  rindu  akan  kehausan.  Hampir- 
hampir  batu-batu  yang  keras  dan  kasar  menjerit,  “Hentakkanlah  kakimu,  ini  merupakan 
tempat  mandi  kamu  yang  dingin  dan  tempat  untuk  kamu  minum!”.  Kebun-kebun  telah 
mengelilinginya  sebagaimana  bulan  dikelilingi  oleh  lingkaran  cahaya  dan  seperti  buah 
dikelilingi  oleh  kelopaknya.  Di  sebelah  timurnya,  terbentang  luas  Lembah  Ghutah  (oasis) 
yang  menghijau:  saujana  mata  memandang.  Di  setiap  sudut  dan  penjuru,  di  utara,  di 
selatan,  timur  serta  barat,  terserlah  wajahnya  yang  berseri  dan  mengagumkan  mata  yang 
memandang.  Kepada  Allah  terserah  kebenaran  apa  yang  diperkatakan  orang  tentangnya. 
Seandainya  syurga  itu  berada  di  bumi,  tanpa  syak  lagi  ia  ialah  Damsyik.  Seandainya  pula 
syurga  tersebut  berada  di  langit,  maka  Damsyik  menyamai  ketinggiannya  dan  berada 
dalam  kedudukan  yang  selari  dengannya.” 

(Ibn  Juzayy  mencatat:  “Seorang  penyair  telah  mengungkap  tentang  perkara  ini  dalam 
madahnya: 

Seandainya  Jannah  (Syurga)  al-Khuld  di  bumi,  tiadalah 
tempatnya  selain  Damsyik 
Seandainya  ia  di  langit  pula,  nescaya 

berhembuslah  bayu  dan  udara  nyamannya  ke  Damsyik 
Negeri  makmur  Tuhan  Pengampun,  nikmatilah  Damsyik 
pagi  dan  petang.  ”) 

Damsyik  turut  diperkatakan  oleh  seorang  syeikh  dan  muhaddith  yang  juga  seorang 
pengembara,  Syamsuddin  Abu  ‘Abdillah  Muhammad  ibn  Jabir  ibn  Hasan  al-Qaisi  al- 
Wadi  Asyi  yang  menetap  di  Tunis.  Syamsuddin  telah  memetik  tulisan  Ibn  Jubair  dan 
menambah,  “Sesungguhnya  beliau  (Ibn  Jubair)  telah  berjaya  melukiskan  gambaran  yang 
indah  tentangnya  (Damsyik)  sehingga  membangkitkan  rasa  rindu  dalam  jiwa  untuk 
melihat  rupanya  sebagaimana  yang  digambarkan  oleh  beliau.  Ibn  Jubair  ternyata  begitu 
teliti  sehingga  dalam  tempoh  yang  singkat  berada  di  sana,  beliau  dapat  memberikan 
keterangan  yang  penuh  dan  tepat  tentangnya.  Ibn  Jubair  belum  lagi  menceritakan  wama 
senja  yang  keemasan  ketika  tibanya  waktu  matahari  terbenam.  Tidak  juga  musimnya 
yang  berbagai-bagai  dan  tidak  pula  waktu-waktu  apabila  perasaan  berkocak  kegembiraan. 

Sesungguhnya  amat  puitis  ucapan  orang  yang  berkata,  “Sungguhlah  aku  mendapati 
Damsyik  sebagaimana  yang  diceritakan  oleh  orang  ramai.  Segala  yang  diingini  oleh  jiwa 
dan  segala  yang  indah  bagi  mata  yang  memandang  ada  di  Damsyik.” 


(Ibn  Juzayy  mencatat:  “Gambaran  keindahan  Damsyik  daripada  apa  yang  diucapkan  oleh 
penyair-penyair  tidak  terkira  banyaknya.  Bapaku  sendiri  r.h.  sering  melagukan  baris-baris 
syair  ini  untuk  menceritakan  Damsyik.  Syair  ini  ialah  olahan  Syarafuddin  ibn  Muhsin 


r.h.: 


Damsyik  bagi  kami  sebuah  kerinduan  yang 
menyiksa 

Biarpun  teman  yang  palsu  datang  mengecek  dan  pencela 
mengecam  semahu-mahunya 

Damsyik  ialah  negeri  yang  batu  kelikirnya  permata 

dan  tanahnya  pula  ambar  yang  harum 

Bayu  utaranya  bertiup  ke  setiap  daerah 

Air  sungainya  yang  jernih  terus  mengalir  tanpa  henti 

Dan  dari  taman,  angin  sepoi  bahasa  bertiup  dengan  longlai 

nyaman  dan  menyegarkan. 

Ini  merupakan  syair  yang  tinggi  susunan  bahasanya.  Dalam  memperkatakan  perihal 
Damsyik,  ‘Arqalah  al-Dimasyqi  daripada  kabilah  Kalb  bermadah: 


Syam  ialah  sebiji  tahi  lalat  yang  berseri  dan  taman  syurga  dunia 
Seperti  Jilliq  yang  merupakan  anak  mata 
kota  Damsyik  nan  ayu 

Bebunga  Asnya  yang  mekar  putih  ialah  taman 

yang  tiada  berhujung  dan  bebunga  mawarnya  nan  merah 

Persis  nyalaan  jahannam  yang  tidak  membakar. 


Seterusnya  beliau  bermadah  lagi  tentang  Damsyik: 

Bagi  mereka  yang  mencari  nikmat  syurga  di  dunia 
Damsyiklah  destinasinya,  anak  muda  nan  tampan  dan 
bidadari  jelita  ada  di  kota  ini 
Di  sini,  sesiapa  yang  mengalunkan  petikan  kecapi 
dialah  bulan 

Beburung  “qumri”  dan  “syuhrur”  turut  bernyanyi  bersama-sama  dengannya 
Aduhai  alangkah  indahnya  jari  jemari  angin  menenun  baju  perisai 
di  permukaan  air 

Cuma  medangnya  itu  hanyalah  perisai  nan  palsu 


Sebenarnya, ’Arqalah  mempunyai  banyak  lagi  syair  yang  lain  tentang  Damsyik  ini. 

Sebenarnya,  'Arqalah  mempunyai  banyak  lagi  sayir  yang  lain  tentang  Damsyik  ini. 
Seterusnya  Abu  al-Wahsy  Saba'  ibn  Khalaf  al-Asadi  pula  bermadah  tentang  Damsyik: 


Semoga  Allah  menyegarkan  Damsyik  dengan  hujan  yang 
menyuburkan  dari  gerombolan  awan  yang  mencurahkan  cnr 
yang  banyak 

Sebuah  kota  yang  tiada  tara  kecantikannya 

di  seluruh  dunia  dan  di  setiap  ceruk  ufuknya 

Sungcd  Iraq  yang  bengkcing-bengkok  kepingin  untuk 

menjadi  sebahagian  daripada  sungednya  dan 

berharap  seandainya  ia  tidak  termasuk  dalam  negeri  Iraq  lagi 

Buminya  indah  seperti  langit  dan  bunganya  bercahaya 

seperti  bintang 

Bayunya  yang  lembut  apabila  bertiup  menghuraikan 
tali  kekusutan  yang  menguasai  jiwa 

Dalam  daerahnya,  musim  bunga  bermain-main  keriangan 
dan  ke  dalam  pasarnya  seluruh  dunia  telah  diheret 
Mata  tidak  akan  jemu  memandangnya  dan  hidung  tidak 
jemu  mencium  keharumannya. 


Sealiran  dengan  syair  ini  ialah  rangkap-rangkap  syair  berikut  yang  menggambarkan 
Damsyik  iaitu  syair  yang  dihasilkan  oleh  'Abdul  Rahim  al-Baisani,  seorang  kadi  yang 
mulia  yang  dipetik  daripada  sebuah  kasidah.  Walau  bagaimanapun,  kasidah  ini  turut 
dikaitkan  dengan  Ibn  al-Munir: 

Aduhai  kilat,  bolehkah  kau  bawa  daripadaku  salam  yang 
kemanisannya  bertukar  menjadi  airmu  yang  lazat? 
Bersegeralah  dikau  ke  Damsyik  dan  bawalah  ukiran  hujan 
yang  menyarungkan  mahkota  untuk  bunga-bunga  di  taman 
Dan  heretlah  ekormu  di  Jairun  dan  berikanlah 
keistimewaan  kepada  satu  tempat  bergembira  yang 
disarungkan  pakaian  segala  ketinggian 
Satu  tempat  yang  hujan  musim  bunga  turun  dengan 
lebatnya  dan  hujan  itu  menumbuhkan  rumput 
yang  penuh  menghijau. 


Abu  al-Hasan  'Ali  ibn  Musa  ibn  Sa'd  al-'Ansi  al-Gharnati  yang  digelar  sebagai  Nuruddin 
turut  memperkatakan  perihal  Damsyik: 


Damsyik  ialah  tempat  tinggal  kami  yang 

segala  kenikmatan  ditemui  sepenuhnya  sedangkan  di  pelusok  dunia  yang 
lain  hanya  sedikit  yang  ditemui 

Ranting-ranting  pokok  menari-nari  ditiup  angin  dan  burung-burung 
pula  girang  berkicau 

Air  sungainya  mengalir  dengan  deras  dan  bunga-bunga  pula 
menguntum  senyum 

Wajah-wajah  memancarkan  seri  kegembiraan  dengan  nikmat 
yang  menyaluti  hidup  mereka  tetapi  dibawah  lindungan 
pokok  besar  nan  rimbun,  segala  nikmat  itu 
tersembunyi 

Setiap  lembah  dipancarkan  airnya  oleh  Nabi  Musa  (a.s.)  dan  di  laman 
setiap  kebun,  Khidir  (a.s.)  berdiri  dengan  rahmatnya. 


Beliau  seterusnya  bermadah  lagi  tentang  Damsyik: 


Dirikan  khemahmu  di  Jilliq  di  antara  cawan  dengan  tali  kecapi 
Di  sebuah  syurga  yang  luas  untuk  keseronokan  mata 
dan  telinga 

Hiburkan  matamu  dengan  melihat  keindahan-keindahannya 
Dan  damaikan  fikiranmu  di  antara  sungai  dengan  taman 
Lihatlah  kemerahan  yang  memancar  di  langit  pada 
waktu  senja 

Dan  dengarlah  siulan  burung  di  pepohon 
Kepada  orang  yang  mengecam  keseronokannya  katakan 
"Biarkanlah  daku  dan  sesungguhnya  kau  di  sisiku, 
manusia  yang  dungu. " 

Beliau  sekali  lagi  bermadah  tentang  Damsyik: 


Kota  Damsyik  ialah  syurga  yang  membuat  anak  rantau  lupa  akan 
kampung  halamannya  nan  jauh 

Alangkah  indahnya  hari-hari  Sabtunya  yang  masyhur 
dan  alangkah  hebat  pemandangannya 
Lihatlah  dengan  matamu;  tidak  kautemui  melainkan 
kekasih  ataupun  yang  dikasihi 

Dibumi,  burung-burung  merpati  bernyanyi  dan  di  atas 
ranting  menari-nari 

Bunga-bunga  di  tamannya  pula  tenggelam  khayal  dalam 
keriangan  dan  keharuman. 


Penduduk  Damasyik  tidak  bekerja  pada  hari  Sabtu,  sebaliknya  mereka  keluar  ke  tempat- 
tempat  peranginan,  ke  tebing-tebing  sungai  dan  ke  kawasan  pepohon  yang  rendang  yang 
terletak  di  antara  kebun  yang  menghijau  dengan  air  yang  mengalir.  Mereka  akan 
menghabiskan  masa  di  sana  hinggalah  tiba  waktu  malam.  Nampaknya,  bicara  tentang 
keindahan  Damsyik  ini  telah  begitu  panjang.  Oleh  itu,  marilah  kita  kembali  semula 
kepada  cerita  Syeikh  Abu  'Abdillah.") 

Masjid  Jamik  Damsyik  yang  Dinamai 
sebagai  Masjid  Bani  Umayyah 


Masjid  Bani  Umayyah  merupakan  salah  sebuah  masjid  yang  terbesar  di  dunia.  Binaannya 
pula  adalah  yang  paling  sempurna  dan  yang  paling  indah.  Tiada  masjid  yang  diketahui 
dan  didapati  serupa  dengannya.  Orang  yang  bertanggungjawab  membinanya  ialah  Amir 
al-Mu'minin  al-Walid  ibn  'Abdil  Malik  ibn  Marwan.  Baginda  telah  menghantar  utusan 
kepada  raja  Rom  di  Qustantiniyyah  (Konstantinopal)  dan  memohon  supaya  raja  tersebut 
mengirim  j urubina  kepadanya.  Kemudian  Raja  Rom  telah  mengirim  seramai  12,000 
orang  j urubina. 

Dahulunya  tapak  masjid  ini  ialah  sebuah  gereja.  Apabila  orang  Islam  menawan  Damsyik, 
sahabat  Rasulullah  SAW  Khalid  ibn  al-Walid  r.a.  masuk  melalui  salah  satu  penjurunya 
dengan  pedang  terhunus  dan  mara  hinggalah  ia  sampai  di  kawasan  tengah  bangunan 
gereja.  Seorang  lagi  sahabat  Rasulullah  SAW  ABu  'Ubaidah  ibn  al-Jarrah  r.a.  pula  masuk 
melalui  barat  secara  damai  dan  beliau  mara  hinggalah  ke  kawasan  tengah  bangunan 
gereja  yang  sama.  Akhirnya  orang  Islam  menjadikan  sebahagian  daripada  bangunan 
gereja  yang  dimasuki  oleh  mereka  secara  kekerasan  sebagai  masjid,  sementara 
sebahagian  daripada  bangunan  gereja  itu  pula  yang  dimasuki  secara  perdamaian 
dikekalkan  sebagai  gereja.  Apabila  al-Walid  mengambil  keputusan  untuk  memasukkan 
kawasan  gereja  itu  ke  dalam  masjid,  beliau  telah  meminta  supaya  orang  Rom  menjual 
gereja  mereka  itu  kepadanya  dengan  sebarang  bayaran  yang  mereka  mahu  sebagai  ganti. 

Walau  bagaimanapun,  orang  Rom  enggan  menerimanya  dan  ini  menyebabkan  al-Walid 
merampas  gereja  itu  daripada  mereka.  Orang  Kristian  mempercayai  bahawa  sesiapa  yang 
menghancurkan  gereja  tersebut  akan  menjadi  gila  dan  mereka  memberitahukan  perkara 
tersebut  kepada  al-Walid.  Al-Walid  lalu  berkata,  "Akulah  orang  yang  pertama  menjadi 
gila  di  jalan  Allah!"  Beliau  lantas  mengambil  kapak  dan  mula  menghancurkan  gereja  itu 
bersendirian.  Apabila  orang  Islam  melihat  keadaan  sedemikian,  mereka  turut  sama 
menghancurkan  gereja.  Akhirnya  Allah  menjadikan  kepercayaan  orang  Rom  itu  suatu 
pendustaan. 

(5150  menyertakan  3 gambar  masjid  tersebut  yang  tidak  terdapat  di  dalam  Rihlah,  untuk 
tatapan  pembaca) 

Permukaan  dalam  semua  dinding  Masjid  Bani  Umayyah  ini  telah  dihiasi  oleh  cebisan- 
cebisan  emas  yang  dinamai  sebagai  fusaifisa'  oleh  penduduk  dan  dicampuri  oleh 
berbagai-bagai  jenis  warna  yang  luarbiasa  indahnya.  Ukuran  panjang  masjid  ini  dari 
timur  ke  barat  ialah  200  langkah  iaitu  bersamaan  dengan  300  hasta,  manakala  ukuran 
lebarnya  dari  selatan  ke  utara  ialah  135  langkah  iaitu  bersamaan  dengan  200  hasta. 
Tingkap  kaca  yang  berwarna-warni  yang  ada  di  dalamnya  pula  sebanyak  74  buah.  Masjid 
ini  mempunyai  3 batang  lorong  yang  terhampar  panjang  dari  timur  ke  barat.  Ukuran  luas 
setiap  lorong  ialah  18  langkah.  Lorong-lorong  ini  terletak  diatas  54  batang  tiang  dan 
lapan  batang  tiang  topangan  yang  berkemasan  marmar.  Marmamya  berwarna-warni  dan 
telah  dilukis  imej-imej  mihrab  dan  lain-lain.  Tiang-tiang  ini  juga  merupakan  sokongan 
terhadap  kubah  yang  diperbuat  daripada  timah  yang  terletak  di  hadapan  mihrab  dan  ia 
bernama  Kubah  Burung  Helang.  Ini  seolah-olah  menunjukkan  bahawa  penduduk 
menyamakan  masjid  dengan  seekor  helang  yang  sedang  terbang  dan  kubah  itu  ialah 
kepalanya.  Ia  merupakan  antara  binaan  yang  paling  ajaib  di  dunia.  Dari  arah  mana 
sekalipun  kamu  menghadap  kota  Damsyik  ini,  kamu  akan  dapat  melihat  kubah  burung 
helang  tersebut  berada  tinggi  di  angkasa,  menewaskan  semua  bangunan  lain  yang  ada  di 
kota. 

Perkarangan  masjid  dikelilingi  oleh  tiga  batang  lorong  dari  tiga  arah  (timur,  barat  dan 
utara).  Ukuran  luas  setiap  lorong  ini  ialah  sepuluh  langkah.  Lorong  ini  mempunyai  33 
batang  tiang  dan  14  buah  sangga.  Keluasan  perkarangan  masjid  ini  mencapai  100  hasta 
dan  ia  merupakan  antara  pemandangan  yang  paling  indah.  Penduduk  kota  berkumpul  di 
sini  pada  waktu  malam.  Ada  yang  membaca,  ada  yang  berbual  dan  ada  yang  lalu-lalang. 
Mereka  semua  bersurai  selepas  menunaikan  Solat  Isya'.  Apabila  salah  seorang  fuqaha' 
mereka  yang  terbilang  ataupun  orang  lain  berjumpa  dengan  seorang  sahabat,  kedua- 
duanya  akan  segera  mendapatkan  sahabatnya  sambil  menundukkan  kepala. 

Di  perkarangan  masjid  ini  terdapat  tiga  buah  kubah.  Salah  sebuah  daripadanya  terletak  di 
barat  iaitu  kubahnya  yang  terbesar  dan  bernama  Kubah  'Aisyah  Ummu  al-Mu'minin.  Ia 
didirikan  di  atas  lapan  batang  tiang  yang  diperbuat  daripada  batu  marmar  yang  dihiasi 
oleh  permata  dan  celupan  pelbagai  wama.  Sebuah  atap  daripada  timah  dipasangkan  di 
kubah  ini,  Orang  ramai  mengatakan  bahawa  harta  masjid  jamik  ini  disimpan  di  dalam 
kubah  tersebut. 

Aku  diberitahu  bahwa  hasil  keuntungan  aktiviti  masjid  dan  pendapatannya  adalah 
sebanyak  25,000  dinar  emas  setiap  tahun.  Kubah  kedua  yang  terletak  di  sebelah  timur 
perkarangan  masjid  mempunyai  bentuk  yang  sama  dengan  kubah  yang  pertama  cuma  ia 
lebih  kecil  sedikit.  Ia  didirikan  di  atas  lapan  batang  tiang  marmar  dan  dinamai  sebagai 
Kubah  Zainul  'Abidin  oleh  penduduk.  Kubah  yang  ketiga  pula  terletak  di  tengah-tengah 
halaman  masjid.  Ia  merupakan  sebuah  kubah  berbentuk  segi  lapan  yang  kecil  dan 
diperbuat  daripada  marmar  yang  mengagumkan  selain  ditampal  dengan  kukuh.  Ia 
didirikan  di  atas  empat  batang  tiang  yang  diperbuat  daripada  marmar  putih.  Di  bawahnya 
terdapat  sebuah  tingkap  besi  dan  di  tengah-tengahnya  terdapat  paip  tembaga  yang 
memancutkan  air  ke  udara.  Air  itu  melonjak  kemudian  melengkung  seolah-olah  sebuah 
bulan  sabit  berwarna  perak.  Orang  ramai  menamainya  sebagai  sangkar  air  dan  mereka 
suka  meletakkan  mulut  padanya  untuk  meminum  air. 

Di  sebelah  timur  perkarangan  masjid  ini  terdapat  sebuah  pintu  yang  boleh  membawa 
kepada  sebuah  masjid  yang  indah  reka  bentuknya.  Ia  bernama  Masyhad  'Ali  ibn  Abi 
Talib  r. a.  Bersetentang  dengannya  pula  iaitu  dari  arah  barat  yang  menjadi  tempat 
bertemunya  lorong  barat  dengan  utara,  terdapat  sebuah  tempat  yang  dikatakan  bahawa 
'Aisyah  r.a.  mendengar  Hadith  Nabi  SAW.  (*sekiranya  teks  Arabnya  dibaca  dengan 
tasydid  iaitu  "samma'at",  maka  ia  bermaksud,  " Aisyah  mengajarkan  Hadith  Nabi  SAW") 

Di  kiblat  masjid,  terletak  "maqsurah"  terbesar  dan  di  situlah  imam  Mazhab  Syafi'eyyah 
mengimami  solat.  (*  "maqsurah"  ialah  ruang  khas  berpagar  besi  di  dalam  masjid  iaitu 
tempat  pemerintah  atau  gabenor  mendirikan  solat  demi  menjaga  keselamatan  dirinya.) 

Di  sudut  timur  maqsurah  ini  dan  bersetentang  dengan  mihrab,  terletak  sebuah  peti  besar 
yang  mengandungi  mushaf  Al-Quran  Al-Karim  yang  dikirim  oleh  Amir  al-Mu'minin 
'Uthman  ibn  'Affan  r.a.  ke  Syam.  Peti  ini  dibuka  pada  setiap  hari  Jumaat.  Selepas  solat, 
orang  ramai  akan  berkerumun  untuk  mengucup  mushaf  yang  mulia  itu.  Di  sinilah 
tempatnya  orang  ramai  membawa  orang  yang  berhutang  daripada  mereka  atau  orang 
yang  terdakwa  atas  sesuatu  perkara  supaya  mengucapkan  sumpah.  Di  sebelah  kiri 
maqsurah  ialah  mihrab  sahabat-sahabat  r.a.  Ahli-ahli  sejarah  mengatakan  bahawa  ia 
merupakan  mihrab  pertama  yang  dibina  dalam  Islam  dan  di  situlah  imam  Mazhab  Maliki 
mengimami  solat.  Di  sebelah  kanan  maqsurah  terletak  Mihrab  Mazhab  Hanafi  dan  di 
mihrab  ini,  imam  mazhab  ini  mengimami  solat.  Bersebelahan  dengannya  pula  terletak 
Mihrab  Mazhab  Hanbali  dan  di  sini,  imam  mazhab  ini  mengimami  solat.  Masjid  Bani 
Umayyah  ini  mempunyai  tiga  buah  menara  (tempat  melaungkan  azan).  Salah  satu 
daripadanya  terletak  di  sebelah  timur  masjid  dan  ia  merupakan  hasil  binaan  orang  Rom. 
Pintunya  terletak  di  dalam  masjid.  Di  bawahnya  terdapat  sebuah  bilik  air  dan  bilik-bilik 
untuk  mengambil  wuduk.  Di  sinilah  orang  yang  beriktikaf  selain  orang  yang  sentiasa 
mengunjungi  masjid,  mandi  dan  mendirikan  solat.  Menara  yang  kedua  terletak  di  sebelah 
barat  masjid  dan  ia  juga  merupakan  hasil  binaan  orang  Rom.  Menara  yang  ketiga  terletak 
di  sebelah  selatan  masjid  dan  ia  merupakan  hasil  binaan  orang  Islam.  Jumlah  mu'azzin  di 
masjid  ini  adalah  seramai  70  orang. 

Di  sebelah  timur  masjid,  terletak  sebuah  maqsurah  yang  besar.  Di  dalamnya  ada  sebuah 
tangki  air  untuk  satu  golongan  Zayali'ah  al-Sudan.  (ia  merujuk  kaum  Zaila'  yang  berkulit 
hitam.  Kini  Zaila'  ialah  sebuah  tempat  di  Somalia).  Di  bahagian  tengah  masjid  pula 

terdapat  makam  Nabi  Zakaria  a. s.  Di  atasnya  ada  sebuah  keranda/makam  yang  terletak 
melintang  di  antara  dua  batang  tiang  yang  dibalut  dengan  baju  sutera  berwarna  hitam  dan 
terdapat  ukiran  di  tepinya.  Pada  keranda/makam  itu  tertulis  ayat  dengan  tulisan  berwarna 
putih,  " Wahai  Zakaria!  Sesungguhnya  Kami  memberikan  khabar  yang 
menggembirakanmu  dengan  mengurniakan  seorang  anak  lelaki  bernama  Yahya." 

Kelebihan  masjid  ini  sangat  masyhur.  Aku  telah  membaca  tentang  fadilat-fadilat 
Damsyik  daripada  Sufyan  al-Thauri  bahawa  satu  solat  di  Masjid  Damsyik  bersamaan 
dengan  30,000  solat.  ( *5150  musykil  tentang  kebenaran  statement  ini).  Dalam  sebuah 
athar  daripada  Rasulullah  SAW,  baginda  bersabda,  "Selepas  dunia  hancur,  Allah  akan 
disembah  selama  empat  puluh  tahun."  Dikatakan  bahawa  dinding  kiblat  masjid  ini 
dipasang  oleh  Nabi  Hud  a.s.  dan  makama  terdapat  di  situ.  Akan  tetapi,  aku  melihat 
sebuah  bangunan  yang  di  dalanymnya  ada  sebuah  makam  yang  tertulis  padanya,  " Ini 
ialah  makam  Hud  ibn  'Abir  a.s."  di  satu  tempat  yang  terletak  berhampiran  dengan  kota 
Zafar  di  Yaman  bernama  Ahqaf. 

Salah  satu  kelebihan  masjid  ini  ialah  ia  tidak  pernah  sunyi  daripada  bacaan  Al-Quran  Al- 
Karim  dan  solat  kecuali  dalam  tempoh  yang  amat  singkat  seperti  yang  akan  kami 
ceritakan.  Penduduk  kota  berkumpul  di  masjid  ini  setiap  hari.  Selepas  menunaikan  Solat 
Subuh,  mereka  akan  membaca  tujuh  bahagian  daripada  Al-Quran  dan  mereka  akan 
berkumpul  lagi  selepas  Solat  Asar  untuk  satu  qira'ah  yang  bernama  kauthariyyah.  Dalam 
qira'ah  al-kauthariyyah  ini,  mereka  akan  membaca  dari  Surah  Al-Kauthar  hinggalah  akhir 
Al-Quran.  Orang  yang  berkumpul  untuk  qira'ah  ini  akan  menerima  ganjaran  gaji  dan 
mereka  ini  berjumlah  600  orang.  Seorang  pencatat  kedatangan  akan  mengawasi  mereka. 
Sesiapa  yang  tidak  hadir,  gajinya  akan  dipotong  menurut  kadar  ketidakhadirannya. 
Sebuah  jemaah  yang  besar  yang  terdiri  daripada  mujawirin,  tinggal  di  dalam  masjid  ini. 
Mereka  tidak  keluar  dari  masjid  ini  dan  tidak  henti-henti  mendirikan  solat,  membaca  Al- 
Quran  serta  berzikir  kepada  Allah.  Mereka  mengambil  wuduk  di  bilik-bilik  air  yang 
terletak  di  dalam  menara  masjid  iaitu  di  sebelah  timur  yang  telah  kami  ceritakan. 
Penduduk  kota  membantu  mereka  dengan  memberikan  makanan  dan  pakaian  walaupun 
mereka  tidak  pemah  meminta  sebarang  pemberian  daripada  penduduk  kota  tersebut. 

Masjid  Bani  Umayyah  ini  mempunyai  empat  pintu: 

(i)  Bab  Qibali  (Pintu  Kiblat)  (*iaitu  pintu  yang  menghadap  ke  arah  selatan)  yang  juga 
dinamai  sebagai  Bab  al-Ziyadah  (Pintu  Tambahan)  oleh  orang  ramai.  Di  pintu  ini 
tergantung  beberapa  batang  lembing  dan  terpasang  bendera  Khalid  ibn  al-Walid  r.  a.  Pintu 
ini  mempunyai  sebuah  kawasan  serambi  yang  luas  dan  besar.  Di  sinilah  terletaknya 
kedai-kedai  penjual  barang  terpakai  dan  peniaga  yang  lain.  Melalui  pintu  ini,  terdapat 
sebatang  jalan  menuju  ke  kandang  kuda  (berhampiran  dengan  Istana  Bani  Umayyah).  Di 
sebelah  kiri  pintu  ini,  terdapat  deretan  gerai  beratap  bagi  tukang-tukang  tembaga.  Ia 
merupakan  sebuah  pasar  besar  yang  terbentang  di  sepanjang  dinding  masjid  dan 
merupakan  salah  sebuah  pasar  yang  tercantik  di  Damsyik.  Pasar  ini  dahulunya  ialah  tapak 
rumah  Muawiyah  ibn  Abi  Sufyan  r.  a.  serta  rumah-rumah  penyokongnya  dan  ia  bernama 
Khadra'.  Walau  bagaimanapun,  kaum  Bani  'Abbas  r.a.  telah  merobohkannya  dan  tempat 
ini  akhirnya  menjadi  sebuah  pasar. 

(ii)  Bab  Syarqiy  (Pintu  Timur).  Ia  merupakan  pintu  Masjid  Damsyik  yang  terbesar  dan 
bernama  Bab  Jairun  (Pintu  Jairun).  Di  pintu  ini,  terdapat  sebuah  serambi  besar  yang 
boleh  membawa  ke  sebatang  lorong  yang  besar  dan  panjang.  Di  hadapannya  terdapat 
lima  buah  pintu  pagar  (pintu  gerbang)  yang  disokong  oleh  enam  batang  tiang  yang  tinggi. 
Di  sebelah  kiri  pintu  ini,  terdapat  sebuah  masyhad  dan  kepala  Sayyidina  Husain  r.a. 
pemah  diletakkan  di  situ.  Bersetentang  dengan  pintu  ini,  terletak  sebuah  masjid  kecil 
yang  dikaitkan  dengan  'Umar  ibn  'Abdil  'Aziz  r.a  dan  berhampiran  dengan  masjid  ini,  ada 
sungai  yang  mengalir. 

Di  hadapan  lorong  tersebut,  terdapat  sebuah  tangga  dan  seseorang  boleh  turun  ke  serambi 
masjid  dengannya.  Serambi  ini  menyerupai  sebuah  parit  besar  yang  bersambung  dengan 
pintu  yang  sangat  tinggi.  Di  bawahnya  terdapat  tiang-tiang  yang  tinggi  seperti  batang 
pohon  tamar.  Bersebelahan  dengan  serambi  ini,  terdapat  tiang-tiang  yang  terletak  di 
atasnya  lorong-lorong  berbentuk  bulatan.  Di  lorong-lorong  tersebut  pula,  terdapat  kedai 
saudagar  pakaian  dan  saudagar-saudagar  yang  lain.  Di  atas  tiang-tiang  yang  telah  disebut 
itu  juga  terdapat  lorong-lorong  yang  panjang  bentuknya.  Di  situ  terletak  kedai-kedai 
saudagar  permata,  buku  dan  pembuat  barang-barang  kaca  yang  sungguh  menakjubkan. 

Di  kawasan  lapang  yang  bersambung  dengan  pintu  yang  pertama,  terdapat  kedai-kedai 
milik  saksi-saksi  perundangan  yang  terhormat. (* saksi-saksi  perundangan  ini  ialah  orang 
yang  penyaksiannya  diterima  di  mahkamah.  Saksi  perundangan  ( notary  dalam  bahasa 
Inggeris)  ini  merupakan  suatu  kerjaya.  Dalam  bahasa  Arab,  ia  disebut  sebagai  syahid 
atau  syuhud  dan  'adi  atau  'adui).  Dua  daripadanya  merupakan  milik  Mazhab  Syafi'e  dan 
selebihnya  lagi  dimiliki  oleh  mazhab-mazhab  yang  lain.  Di  setiap  kedai  itu,  terdapat  lima 
atau  enam  orang  saksi  perundangan  danorang  yang  mengurus  soal  akad  nikah  bagi  pihak 
kadi.  Saksi-saksi  yang  lain  pula  tinggal  bertaburan  di  kota.  Berhampiran  dengan  kedai- 
kedai  ini,  terdapat  kedai-kedai  milik  saudagar-saudagar  alat  tulis  yang  menjual  kertas, 
pen  dan  dakwat.  Di  tengah-tengah  serambi  Masjid  Bani  Umayyah  terdapat  sebuah  kolam 
yang  bulat  dan  besar  yang  diperbuat  daripada  batu  marmar.  Di  atasnya  ada  sebuah  kubah 
yang  tidak  beratap  dan  disokong  oleh  tiang-tiang  yang  juga  diperbuat  daripada  marmar. 
Di  tengah-tengah  kolam  terdapat  paip  tembaga  yang  mengeluarkan  pancutan  air  yang 
kuat  hingga  naik  ke  udara  melebihi  ketinggian  tubuh  seseorang.  Orang  ramai  menamanya 
sebagai  fawwarah.  Pemandangannya  sungguh  menakjubkan. 

Semasa  keluar  dari  Bab  Jairun  yang  juga  dinamai  sebagai  Bab  al-Sa'at  (Pintu  Waktu) 
oleh  penduduk  ini,  kamu  akan  mendapati  sebuah  bilik  yang  berbentuk  gerbang  yang 
besar  di  sebelah  kanan.  Di  gerbang  ini  pula  terdapat  gerbang-gerbang  kecil  yang  terbuka. 
Bilik  ini  mempunyai  pintu-pintu  mengikut  jumlah  jam  yang  terdapat  dalam  sehari. 
Bahagian  dalam  pintu-pintu  ini  dicat  dengan  warna  hijau  dan  luarnya  pula  dicat  dengan 
warna  kuning.  Apabila  cukup  sejam,  bahagian  dalam  yang  berwarna  hijau  akan  bertukar 
menjadi  bahagian  permukaan  dan  bahagian  permukaan  yang  berwarna  kuning  akan 
bertukar  menjadi  bahagian  dalam.  Diceritakan  bahawa  di  dalam  bilik  itu,  ada  seorang 
yang  bertugas  untuk  menukarkannya  apabila  waktu  berlalu.  (*  H uraian  ini  merujuk  jam 
air  yang  terkenal  pada  masa  itu  yang  dibina  oleh  Fakhruddin  al-Sa'ati  pada  zaman 
pemerintahan  Nuruddin  Zanki  (1154-74M) 

(iii)  Bab  Gharbi  (Pintu  Barat)  yang  juga  dinamai  sebagai  Bab  al-Barid  (Pintu  Pos)  oleh 

penduduk.  Apabila  seseorang  keluar  dari  pintu  ini,  ia  akan  mendapati  Madrasah  al- 
Syafi'eyyah  di  sebelah  kirinya.  Pintu  ini  mempunyai  sebuah  serambi  dan  di  sini  terdapat 
kedai-kedai  saudagar  lilin  selain  sederet  gerai  beratap  menjual  buah-buahan.  Di  bahagian 
teratas  pintu  ini,  terdapat  pula  sebuah  pintu  yang  boleh  dinaiki  melalui  sebuah  tangga 
yang  disokong  oleh  tiang-tiang  yang  tinggi.  Di  bawah  tangga  ini,  terdapat  dua  buah 
kolam  yang  bulat  di  sebelah  kanan  dan  kiri. 

(iv)  Bab  Jaufi  (Pintu  Utara)  yang  juga  dinamai  sebagai  Bab  al-Nutfaniyyin  (Pintu 
Pembuat  Manisan  - yang  diperbuat  daripada  anggur  dan  bahan-bahan  yang  lain.)  Ia  juga 
mempunyai  sebuah  serambi  yang  besar.  Di  sebelah  kanannya  terdapat  sebuah  khanqah 
( *khanqah  sama  maknanya  dengan  zawiyah  iaitu  sebuah  tempat  atau  bangunan  yang 
menjadi  pusat  aktiviti  ibadah  golongan  sufi ) yang  dinamai  sebagai  Syumai'aniyyah  oleh 
penduduk.  Di  tengah-tengahnya  terdapat  sebuah  kolam.  Khanqah  ini  mempunyai  bilik- 
bilik  yang  dibekalkan  air.  Orang  ramai  mengatakan  bahawa  khanqah  ini  dahulunya  ialah 
rumah  'Umar  ibn  'Abdil  'Aziz  r.a.  Di  setiap  empat  buah  pintu  masjid  ini,  terdapat  sebuah 
bangunan  untuk  berwuduk  dan  di  dalam  bangunan  itu  pula  terdapat  sebuah  bilik  yang 
juga  dibekalkan  air  yang  banyak. 

(5150  - Alangkah  telitinya  pemerhatian  dan  deskripsi  Ibn  Battutah  tentang  Masjid  ini. 
Dan  ini  adalah  di  kurun  ke-14!) 

Imam-Imam  Masjid  Bani  Umayyah 

Masjid  ini  mempunyai  13  orang  imam.  Imam  pertama  masjid  ini  ialah  Mazhab  Syafi'e. 
Semasa  aku  memasuki  kota  ini,  imam  penduduk  bermazhab  Syafi'e  ialah  Kadi  Besar 
Jalaluddin  Muhammad  ibn  'Abdil  Rahman  al-Qazwini  iaitu  salah  seorang  fuqaha'  yang 
terkemuka  dan  juga  merupakan  khatib  masjid.  Rumah  beliau  terletak  di  Dar  al-Khitabah. 
Biasanya  beliau  keluar  ke  masjid  melalui  Bab  al-Hadid  (pintu  Besi)  yang  terletak 
bersetentang  dengan  maqsurah.  Melalui  pintu  inilah  biasanya  Muawiyah  r.a.  akan  keluar. 
Selepas  itu,  Jalaluddin  memegang  jawatan  kadi  besar  di  Mesir  iaitu  selepas  al-Malik  al- 
Nasir  membayar  hutangnya  sebanyak  100,000  dirham  bagi  pihak  belia  yang  dihutangi 
masa  beliau  berada  di  Damsyik.  Apabila  imam  Mazhab  Syafi'e  ini  selesai  mengucapkan 
salam  yang  terakhir  dalam  solat,  beliau  akan  berdiri  pula  untuk  menunaikan  solat  di 
hadapan  Masyhad  'Ali  dan  kemudian  di  hadapan  Masyhad  al-Husain.  Seterusnya  beliau 
akan  mendirikan  solat  di  hadapan  Masyhad  al-Kallasah  (*ia  bererti  'tanur  batu  kapur' 
dan  ia  merupakan  sebuah  madrasah  pengajian  kecil  yang  dibina  oleh  Nuruclclin  di 
sebelah  utara  masjid  tersebut ),  Masyhad  Abu  Bakr,  Masyhad  'Umar  dan  akhir  sekali  di 
Masyhad  'Uthman  r.a. 

Selanjutnya  ialah  imam  Mazhab  Maliki.  Semasa  aku  memasuki  kota  Damsyik  ini,  imam 
penduduk  bermazhab  Maliki  ialah  Faqih  Abu  'Umar  ibn  al-Walid  ibn  al-Hajj  al-Tujibi 
yang  berasal  dari  Qurtubah  dan  lahir  di  Ghamatah.  Walau  bagaimanapun,  Abu  'Umar  ini 
kemudian  tinggal  di  Damsyik.  Beliau  bergilir-gilir  menjadi  imam  bersama-sama  dengan 
saudaranya  r.h. 

Seterusnya  pula  ialah  imam  Mazhab  Hanafi.  Semasa  aku  memasuki  kota  Damsyik,  imam 

pengikut  mazhab  ini  ialah  Faqih  'Imaduddin  al-Hanafi  yang  digelar  sebagai  Ibn  al-Rumi 
oleh  orang  ramai.  Beliau  termasuk  dalam  golongan  ahli  sufi  yang  terkemuka.  Ibn  al-Rumi 
menjadi  syeikh  di  Khanqah  al-Khanutiyyah  disamping  memiliki  khanqah  yang  lain  di 
Syaraf  al-A'la  ( * sebuah  kawasan  di  barat  Damsyik).  Selain  mereka  ialah  imam  Mazhab 
Hanbali.  Imam  pengikut  mazhab  ini  pada  masa  itu  ialah  Syeikh  'Abdullah  al-Kafif  (*kafif 
bermaksud  ' buta ) iaitu  salah  seorang  pakar  qira'ah  Al-Quran  di  Damsyik. 

Ada  lima  orang  imam  selepas  imam-imam  yang  disebut  itu  untuk  mengganti  solat  yang 
telah  luput  waktunya.  Solat  sentiasa  didirikan  di  dalam  masjid  ini  dari  awal  siang  hingga 
sepertiga  malam.  Begitu  juga  bacaan  Al-Quran  dan  inilah  antara  kebanggaan  masjid 
jamik  yang  diberkati  ini. 


Guru-Guru  Masjid  Bani  Umayyah 

Di  masjid  ini,  terdapat  beberapa  halaqah  pengajian  dalam  pelbagai  bidang  ilmu 
pengetahuan.  Ahli-ahli  hadith  membaca  kitab-kitab  Hadith  sambil  duduk  di  atas  kerusi 
yang  tinggi.  Qari-qari  Al-Quran  membaca  mushaf  dengan  suara  yang  merdu  pada  waktu 
pagi  dan  petang.  Di  masjid  ini  juga  ada  sekumpulan  guru  yang  mengajar  Al-Quran. 

Setiap  mereka  bersandar  pada  tiang  masjid,  mentalqinkan  (* secara  talqin  iaitu  supaya 
pembacaan  itu  diturut)  dan  mengajar  kanak-kanak  kecil.  Mereka  tidak  menulis  Al-Quran 
di  papan  untuk  memelihara  kesucian  kitabullah. 

Guru  yang  mengajar  khat  berbeza  dengan  guru  Al-Quran.  Beliau  menggunakan  kitab- 
kitab  syair  dan  lain-lain  untuk  mengajar  kanak-kanak  tersebut.  Seorang  kanak-kanak 
akan  bertukar  daripada  guru  Al-Quran  kepada  guru  yang  mengajar  khat.  Oleh  itu,  kanak- 
kanak  tersebut  akan  mahir  dalam  penulisan  khat  kerana  guru  khat  tidak  mengajar  perkara 
yang  lain. 

Antara  guru  yang  mengajar  di  masjid  tersebut  ialah  seorang  yang  'alim  dan  salih  iaitu 
Burhanuddin  ibn  al-Firqah  al-Syafi'e.  Seorang  lagi  ialah  Nuruddin  Abu  al-Yusr  ibn  al- 
Sa'igh,  juga  seorang  ilmuwan  yang  salih.  Beliau  masyhur  kerana  kelebihan  dan 
kebaikannya.  Apabila  Jalaluddin  al-Qazwini  memegang  jawatan  kadi  di  Mesir,  beliau 
melantik  Abu  al-Yusr  sebagai  kadi  Damsyik.  Walau  bagaimanapun,  Abu  al-Yusr  enggan 
menerimanya.  Syihabuddin  ibn  Juhail  iaitu  imam  yang  'alim  dan  juga  salah  seorang 
'ulama'  yang  terkemuka,  telah  melarikan  diri  dari  Damsyik  apabila  Abu  al-Yusr  enggan 
menerima  jawatan  tersebut  kerana  bimbang  beliau  pula  akan  dilantik  menjadi  kadi. 
Apabila  berita  ini  sampai  ke  pengethahuan  al-Malik  al-Nasir,  baginda  melantik  'Alauddin 
al-Qaunawi  ( *beliau  ialah  'Ali  ibn  Isma'il  ibn  Yusuf  al-Qaunawi  (1269-1329M)  yang 
terkenal  sebagai  pembincang  karya  sufi  karangan  Muhyiddin  ibn  al-  Arabi ) ketua  syeikh 
di  Mesir  sebagai  kadi.  Beliau  ialah  Qutb  al-'ariffin  dan  lisan  a 1 - m u t a k a 1 1 i m in(  * <2  u t b ialah 
darjat  tertinggi  yang  dicapai  oleh  seseorang  wcdi  Allah  dan  ia  digelar  'wcdi  qutb)  di 
samping  salah  seorang  fuqaha'  yang  terkemuka.  Selain  Burhanuddin  dan 
Nuruddin(*n<3mr/  sebenar  ialah  Nuruddin  Ali  ibn  Abdlil  Nasir  salah  seorang  ulama' 
Maliki  terkemuka  pada  zamannya  dan  meninggal  dunia  di  Kaherah  pada  1355M ), 
Badruddin  'Ali  al-Sakhawi  al-Maliki  r.h.  iaitu  seorang  imam  yang  mulia  juga  merupakan 

guru  di  Masjid  Bani  Umayyah. 


Kadi-Kadi  Damsyik 


Kami  telah  pun  menceritakan  kisah  kadi  besar  Mazhab  Syafi'e  di  kota  Damsyik  iaitu 
Jalaluddin  Muhammad  ibn  'Abdil  Rahman  al-Qazwini.  Manakala  kadi  Mazhab  Maliki 
pula  ialah  Syarafuddin  Khatib  al-Fayyum,  seorang  yang  tampan,  berakhlak  mulia  dan 
juga  seorang  yang  terkemuka.  Beliau  juga  merupakan  ketua  syeikh  ahli  sufi.  Naib 
kadinya  ialah  Syarafuddin  ibn  al-Qafsi  dan  majlis  kehakiman  beliau  terletak  di  Madrasah 
al-Samsamiyyah. 

Seterusnya  kadi  besar  Mazhab  Hanafi  ialah  'Imaduddin  al-Haurani.  'Imaduddin  ialah 
seorang  yang  sangat  tegas.  Kaum  wanita  dan  suami  mereka  membawa  setiap  kes 
kepadanya.  Apabila  mendengar  sahaja  nama  kadi  Mazhab  Hanafi,  seorang  lelaki  akan 
insaf  sebelum  tiba  di  sisinya. 

Kadi  Mazhab  Hanbali  pula  ialah  imam  yang  salih,  'Izuddin  ibn  Muslim,  seorang  kadi 
yang  terbaik.  Beliau  keluar  menunggang  keldai  yang  dimilikinya  dan  meninggal  dunia  di 
Madinah,  kota  Rasulullah  SAW  ketika  dalam  perjalanan  ke  Hijaz  yang  mulia. 


Kisah  Maruah  Faqih  yang  Tercemar 


Di  Damsyik,  ada  seorang  faqih  Mazhab  Hanbali  yang  terkemuka  iaitu  Taqiyyuddin  ibn 
Tamiyyah(*72w  Tamiyyah,  'ulama'  mazhab  Hanbali  yang  terkenal,  dipenjarakan  pada 
bulan  Julai  1326M  dan  meninggal  dunia  pada  bulan  September  1328M,  padahal  Ibn 
Battutah  memasuki  kota  Damsyik  pada  bulan  Ogos  1326M  iaitu  selepas  Ibn  Tamiyyah 
dipenjarakan.  Oleh  itu,  agak  sukar  untuk  memahami  bagaimana  Ibn  Battutah  sempat 
melihat  Ibn  Tamiyyah  berkhutbah  di  atas  mimbar ) Beliau  ialah  seorang  yang  terhormat  di 
Syam  dan  mampu  berbicara  dalam  pelbagai  bidang  ilmu  tetapi  terdapat  keganjilan  pada 
pemikirannya.  Penduduk  Damsyik  amat  menghormati  Ibn  Tamiyyah  dan  beliau 
memberikan  nasihat  kepada  mereka  di  atas  mimbar.  Pada  suatu  hari,  beliau 
mengeluarkan  kenyataan  yang  telah  dibantah  oleh  fuqaha'  dan  mereka  membawa  kes 
tersebut  kepada  al-Malik  al-Nasir.  Al -Malik  al-Nasir  mengeluarkan  perintah  agar  beliau 
dibawa  menghadap  baginda  ke  Kaherah.  Semua  kadi  dan  fuqaha'  telah  dikumpulkan  di 
balai  penghadapan  al-Malik  al-Nasir  dan  Syarafuddin  al-Zawawi  al-Maliki  membuat 
tuduhan  dengan  berkata,  "Sesungguhnya  lelaki  ini  berkata  demikian  dan  demikian." 

Beliau  membuat  tuduhan  terhadap  Ibn  Tamiyyah  dan  mengemukakan  bukti-bukti 
terhadap  tuduhan  yang  dibuatnya.  Kemudian  beliau  meletakkannya  di  hadapan  kadi  besar. 

Kadi  besar  bertanya  kepada  Ibn  Tamiyyah,  "Apakah  yang  kamu  katakan?"  Jawab  beliau, 
"Tiada  Tuhan  melainkan  Allah."  Kadi  bertanya  lagi  dan  Ibn  Tamiyyah  masih 
memberikan  j awapan  yang  sama.  Al-Malik  al-Nasir  pun  memerintahkan  supaya  Ibn 

Tamiyyah  dipenjarakan,  maka  terpenjaralah  beliau  beberapa  tahun  lamanya.  Ibn 
Tamiyyah  mengarang  sebuah  kitab  Tafsir  al-Quran  yang  beliau  namai  sebagai  "Al-Bahr 
al-Muhit"  (Lautan  yang  Luas)  sejumlah  lebih  kurang  40  jilid  di  penjara. 

Beberapa  lama  selepas  itu,  ibunya  datang  menghadap  al-Malik  al-Nasir  dan  mengadukan 
keadaannya  yang  tertekan  kepada  baginda.  Baginda  pun  memerintahkan  agar  Ibn 
Tamiyyah  dibebaskan  sehinggalah  perkara  yang  sama  dilakukannya  pada  kali  yang  kedua. 
Pada  masa  itu  , aku  berada  di  Damsyik  dan  aku  hadir  mendengar  khutbah  beliau  pada 
hari  Jumaat.  Ibn  Tamiyyah  memberikan  nasihat  dan  mengingatkan  orang  ramai  dari  atas 
mimbar  masjid  jamik.  Antara  ucapan  Ibn  Tamiyyah  ialah,  " Sesungguhnya  Allah  turun  ke 
langit  dunia  sebagaimana  aku  sedang  turun,"  dan  beliau  pun  turun  satu  anak  tangga 
mimbar.  Seorang  faqih  mazhab  Maliki  yang  bernama  Ibn-al-Zahra  menyanggah  kata-kata 
beliau  (kerana  perbuatan  Allah  tidak  boleh  disamakan  dengan  perbuatan  manusia  iaitu 
tidak  boleh  ditajsimkan)  dan  orang  ramai  pula  telah  bangun  menyerbu  Ibn  Tamiyyah. 
Mereka  memukulnya  dengan  tangan  serta  sepatu  dengan  teruk  dari  kepalanya  hingga 
serbannya  jatuh.  Akibatnya  penutup  kepala  daripada  sutera  jatuh  dari  kepalanya.  Mereka 
segera  membantah  perbuatannya  memakai  sutera  dan  membawanya  ke  rumah  'Izzuddin 
ibn  Muslim,  kadi  Mazhab  Hanbali  yang  memerintahkan  agar  Ibn  Tamiyyah  dipenjarakan 
disamping  menjatuhkan  hukuman  terhadapnya.  Fuqaha'  Mazhab  Maliki  dan  Syafi'e 
membantah  hukuman  ta'zir  yang  dijatuhkan  kepada  beliau  lalu  membawa  perkara  ini 
kepada  ketua  amir,  Saifuddin  Genghiz  yang  merupakan  seorang  amir  yang  mulia  dan 
salih.  Amir  ini  pun  menulis  kepada  al-Malik  al-Nasir  dan  mencatat  bukti-bukti 
perundangan  terhadap  Ibn  Tamiyyah  dengan  menyatakan  beberapa  kenyataan  beliau 
yang  ditolak.  Antaranya,  wanita  yang  ditalak  dengan  talak  tiga  dalam  satu  lafaz  tidak 
akan  jatuh  talaknya  melainkan  satu  talak  sahaja;  orang  bermusafir  yang  berniat  dengan 
perjalanannya  itu  untuk  menziarahi  makam  Rasulullah  SAW  yang  mulia  (semoga  Allah 
menambah  keharumannya)  tidak  boleh  mengqasarkan  solat  dan  beberapa  kenyataan  yang 
lain  yang  serupa.  Amir  telah  menghantar  bukti  tersebut  kepada  al-Malik  al-Nasir. 

Baginda  lantas  memerintahkan  supaya  Ibn  Tamiyyah  dipenjarakan  di  dalam  sebuah  kota 
perkubuan.  Beliau  pun  dipenjarakan  di  sana  hinggalah  meninggal  dunia. 


(*5150  meminta  jika  ada  sesiapa  yang  ingin  membincangkan  perenggan  ini  sila-lah 
membawanya  ke  thread  lain,  TQ .) 

Madrasah  Kota  Damsyik 

'Ulama'  Mazhab  Syafi'e  mempunyai  beberapa  buah  madrasah  pengajian  di  Damsyik. 
Madrasah  mereka  yang  terbesar  bernama  al-'Adiliyyah.  Di  madrasah  itulah  kadi  besar 
menjatuhkan  hukumannya.  Madrasah  al-Zahiriyyah  terletak  bersetentang  dengannya  dan 
di  situlah  letaknya  makam  al-Malik  al-Zahir.  Majlis  kehakiman  naib-naib  kadi  besar  juga 
di  adakan  di  situ.  Antara  naib  kadi  besar  ini  ialah  Fakhruddin  al-Qibti  yang  bapanya  ialah 
salah  seorang  jurutulis  berbangsa  Qibti  yang  memeluk  Islam.  Seorang  lagi  naib  kadi 
besar  ialah  Jamaluddin  ibn  Jumlah  yang  kemudian  memegang  jawatan  kadi  besar 
Mazhab  Syafi'e.  Kemudian  beliau  dipecat  daripada  j awatanny a atas  alasan  yang 
munasabah. 

Kisah  Syeikh  Zahiruddin  dan  Kadi  Besar. 


Di  Damsyik,  ada  seorang  syeikh  yang  salih  bernama  Zahiruddin  al-'Ajami.  Saifuddin 
Genghiz  yang  memegang  jawatan  Malik  al-Umara'  berguru  dengan  beliau  dan  sangat 
menghormatinya.  Pada  suatu  hari,  Syeikh  Zahiruddin  datang  ke  dewan  pengadilan  Malik 
al-Umara'.  Keempat-empat  kadi  yang  mewakili  keempat-empat  mazhab  juga  berada 
dalam  majlis  itu.  Kadi  Besar  Jamaluddin  ibn  Jumlah  menyampaikan  suatu  cerita.  Syeikh 
Zahiruddin  berkata  kepadanya,  "Kamu  berdusta!".  Kadi  besar  menjadi  marah  dengan 
kata-kata  penghinaan  tersebut  dan  berasa  geram  terhadap  syeikh  itu.  Beliau  berkata 
kepada  Malik  al-Umara',  "Patutkah  aku  menganggap  aku  ini  berdusta  di  hadapan  tuan?" 
Malik  al-Umara'  pun  menjawab,  "Kamu  hukumlah  dia,"  lalu  menyerahkan  syeikh  itu 
kepadanya  dengan  menyangka  bahawa  kadi  besar  akan  berpuas  hati  dan  tidak  akan 
mengapa-ngapakannya.  Walau  bagaimanapun,  kadi  besar  membawa  Syeikh  Zahiruddin 
ke  Madrasah  al-'Adiliyyah  dan  merotannya  sebanyak  200  kali.  Kemudian  Syeikh 
Zahiruddin  di  arak  di  atas  seekor  keldai  mengelilingi  kota  Damsyik.  Keldai  itu  diikut  oleh 
seorang  penyeru  yang  akan  melaungkan  kesalahan  syeikh  tersebut  dan  ia  memukul 
belakang  Syeikh  Zahiruddin  setiap  kali  tiba  di  akhir  laungannya.  Demikianlah  adat 
penduduk  di  kota  tersebut. 

Berita  ini  sampai  ke  pengetahuan  Malik  al-Umara',  Beliau  benar-benar  tidak  menyetujui 
tindakan  kadi  besar  itu  lalu  mengumpulkan  semua  kadi  dan  faqih.  Mereka  semua 
bersepakat  bahawa  tindakan  kadi  besar  itu  salah  dan  menyalahi  peraturan  mazhabnya 
kerana  Mazhab  Syafi'e  menetapkan  bahawa  hukuman  ta'zir  tidak  boleh  melebihi 
hukuman  hadd.  Kadi  Besar  Mazhab  Maliki  yang  bernama  Syarafuddin  pula  berkata, 

"Aku  menghukumnya  sebagai  seorang  fasik."  Keputusan  tersebut  disampaikan  kepada  al- 
Malik  al-Nasir  lalu  baginda  memecat  Jamaluddin. 

Ulama'  Mazhab  Hanafi  mempunyai  banyak  madrasah  di  Damsyik.  Madrasah  Mazhab 
Hanafi  ini  yang  terbesar  ialah  Madrasah  Sultan  Nuruddin  dan  di  situlah  kadi  besar  Hanafi 
mengadakan  majlis  pengadilannya.  Ulama'  Mazhab  Maliki  mempunyai  tiga  buah 
madrasah  di  Damsyik.  Antaranya  termasuklah  Madrasah  al-Samsamiyyah.  Di  situlah 
kadi  besar  Maliki  tinggal  dan  mengadakan  majlis  pengadilannya.  Madrasah  yang  kedua 
ialah  Madrasah  al-Nuriyyah  yang  diasaskan  oleh  Sultan  Nuruddin  Mahmud  ibn  Zanki. 
Madrasah  mereka  yang  ketiga  ialah  Madrasah  al-Syarabisyiyyah  yang  diasaskan  oleh 
Syihabuddin  al-Syarabisyi,  seorang  saudagar.  Ulama'  Mazhab  Hanbali  juga  memiliki 
banyak  madrasah  dan  madrasah  mazhab  ini  yang  terbesar  ialah  Madrasah  al-Najmiyyah. 


Pintu  Masuk  Kota  Damsyik. 


Kota  Damsyik  mempunyai  lapan  buah  pintu  masuk.  Antaranya  termasuklah  Bab  al- 
Faradis,  Bab  al-Jabiyyah  dan  Bab  al-Saghir.  Di  antara  Bab  al-Jabiyyah  dengan  Bab  al- 
Saghir,  terdapat  kawasan  makam  sebilangan  besar  sahabat  Nabi  SAW,  syuhada'  dan 

generasi  selepas  mereka. 

(*Ibn  Juzayy  menambah,  "Seorang  penyair  mutakhir  dari  Damsyik  telah  bermadah 
dengan  amat  indah  dalam  syairnya: 

Kota  Damsyik,  segala  sifatnya 

membayangkan  syurga  yang  kekal  nyaman 

Tidakkah  kau  perhatikan,  jumlah  pintunya  semuanya  lapan?" ) 


Masyhad-Masyhad  dan  Tempat-Tempat  Ziarah  di  Kota  Damsyik 


Di  kawasan  makam  yang  terletak  di  antara  Bab  al-Jabiyyah  dengan  Bab  al-Saghir, 
terdapat  makam  Ummu  al-Mu'minin,  Ummu  Habibah  bint  Abi  Sufyan,  makam 
saudaranya  Amir  al-Mu'minin  Mu'awiyah,  makam  Bilal  ibn  Rabah  r.a.  muazzin  Nabi 
SAW,  makam  Uwais  al-Qarni(*nama  penuhnya  Uwais  ibn  Amir  ibn  Juz'  daripada  Bani 
Qarn  ibn  Ridwan  dan  merupakan  seorang  tabi'in  yang  amat  salih  serta  zuhud  dan 
berasal  dari  Yaman ) dan  makam  Ka'ab  al-Ahbar  r.a. 

Aku  menemui  kisah  dalam  kitab  "Al-Mu'allim  fi  Syarh  Sahih  Muslim"  karangan  al- 
Qurtubi  bahawa  sekumpulan  sahabat  Nabi  SAW  ditemani  oleh  Uwais  al-Qarni 
bermusafir  dari  Madinah  ke  Syam.  Uwais  meninggal  dunia  dalam  perjalanan  iaitu  di 
kawasan  padang  pasir  yang  tidak  terdapat  penduduk  mahupun  air.  Sahabat-sahabatmya 
kebingungan  untuk  mengurus  jenazah  Uwais  dalam  keadaan  sedemikian.  Walau 
bagaimanapun,  apabila  mereka  turun  dari  tunggangan,  mereka  mendapati  di  situ  ada 
wangi-wangian,  kain  kapan  dan  air.  Sahabat-sahabat  tersebut  berasa  amat  hairan  melihat 
keadaan  itu.  Mereka  memandikan  jenazah,  mengapani  dan  menyembahyangkanya  lalu 
meneruskan  perjalanan.  Salah  seorang  sahabat  berkata,  "Patutkan  dibiarkan  makamnya 
tanpa  penanda?"  Mereka  lantas  kembali  ke  tempat  itu  tetapi  tidak  menemui  sebarang 
kesan  makamnya. 

( 'd  b n Juzayy  menambah,  "Dikatakan  bahawa  Uwais  terkorban  dalam  Perang  Siffin 
ketika  berjuang  untuk  pihak  'Ali  r.a.  dan  itulah  cerita  yang  lebih  benar,  InsyaAllah.'j 

Disebelah  Bab  al-Jabiyyah,  terletak  Bab  Syarqi  (Pintu  Timur).  Berhampiran  dengannya 
pula  terdapat  kawasan  pusara  yang  mengandungi  makam  Ubayy  ibn  Ka'ab(*beliau  ialah 
salah  seorang  Ansar  dan  menjadi  j urutulis  Nabi  SAW  serta  terlibat  dalam  pengumpulan 
Al-Quran)  seorang  sahabat  Rasulullah  SAW  selain  makam  seorang  'abid  yang  salih 
bernama  Arsalan  yang  digelar  sebagai  al-Baz  al-Asyhab  (Helang  Kelabu). 

Punca  Arsalan  Digelar  sebagai  al-Baz  al-Asyhab 


Diceritakan  bahawa  Syeikh  Ahmad  al-Rifa’ie  r.a.  U beliau  ialah  pengasas  Tarekat 
Rifa’ieyyah  dan  meninggal  dunia  pada  tahun  1182M ) iaitu  seorang  wali  tinggal  di  Ummu 

‘Ubaidah  yang  terletak  berhampiran  dengan  kota  Wasit,  Iraq.  Syeikh  Ahmad  al-Rifa’ie 
ini  mempunyai  ikatan  persaudaraan  dengan  Abu  Madyan  Syu’aib  ibn  al-Husain  ( *Abu 
Madyan  lahir  di  Isybiliyyah  (Isybila/Seville)  di  Andalus  pada  tahun  1126M  dan 
meninggal  dunia  di  Tilimsan pada  tahun  1197M  dan  adalah  seorang  ulama’  sufi  yang 
utama),  seorang  wali  Allah  dan  mereka  saling  berutus  surat.  Mereka  berdua  dikatakan 
saling  menyampaikan  salam  antara  satu  sama  lain.  Syeikh  Ahmad  mempunyai  beberapa 
pohon  tamar  kecil  berhampiran  dengan  zawiyahnya.  Pada  suatu  tahun  sebagaimana 
adatnya,  beliau  memotong  buah  tamar  dan  meninggalkan  salah  satu  tangkainya  lalu 
berkata,  “ Yang  ini  untuk  saudaraku  Syu’aib.”  Pada  tahun  itu  juga  , Syeikh  Abu  Madyan 
berangkat  menunaikan  haji.  Mereka  berdua  bertemu  di  Padang  ‘Arafah,  tempat  berwukuf 
yang  mulia.  Syeikh  Ahmad  ditemani  oleh  khadamnya,  Arsalan.  Ketika  mereka  sedang 
rancak  berbual  mesra,  Syeikh  Ahmad  menceritakan  kisah  setangkai  buah  tamar  tersebut, 
lalu  Arsalan  berkata  kepada  beliau, 

“ Dengan  arahamu  wahai  tuan,  hamba  akan  membawa  ke  mari  buah  tamar  itu.  (dari 
Damsyik!)”  Syeikh  Ahmad  memberikan  izinnya.  Arsalan  pun  terus  pergi  dan  kembali 
membawa  setangkai  bauh  tamar  tersebut  lalu  meletakkannya  di  hadapan  mereka  berdua. 

Orang  yang  berada  di  zawiyah  Syeikh  Ahmad  di  Damsyik  ketika  itu  menceritakan 
bahawa  pada  petang  hari  ‘Arafah  itu,  mereka  temampak  seekor  burung  helang  berwarna 
kelabu  terbang  menyambar  pohon  tamar  tersebut.  Burung  itu  lalu  mematahkan  setangkai 
buah  tamar  dari  batangnya  dan  terbang  dengan  membawa  buah  tamar  tersebut  ke  udara. 

Kawasan  pusara  yang  bernama  Qubur  al-Syuhada’  terletak  di  sebelah  barat  kota  Damsyik. 
Di  situ  terdapat  makam  Abu  Darda’  dan  makam  isterinya,  Ummu  al-Darda’,  makam 
Fudalah  ibn  ‘Ubaid,  makam  Wa’ilah  ibn  al-Asqa’  dan  makam  Sahi  ibn  Hanzalah  iaitu 
antara  mereka-mereka  yang  memberikan  bai’ah  di  bawah  pokok.  (Perjanjian  Hudaibiyah). 
Semoga  Allah  SWT  meredhai  mereka  semua. 

Manakala  di  sebuah  kampung  bernama  Manihah  yang  terletak  empat  batu  ke  barat  kota 
Damsyik  pula,  terdapat  makam  Sa’id  ibn  ‘Ubadah  r.a.  Selain  itu,  terdapat  juga  sebuah 
masjid  kecil  yang  baik  binaannya  di  atas  makam  tersebut.  Di  pangkal  makam  ini,  terdapat 
tulisan  yang  berikut,  “Ini  ialah  makam  Sa’id  ibn  ‘Ubadah,  ketua  kaum  Khazraj,  sahabat 
Rasulullah  SAW.” 

Masyhad  Ummu  Kalthum,  puteri  ‘Ali  ibn  Abi  Talib  iaitu  hasil  perkahwinannya  dengan 
Fatimah  a.s.  terletak  di  sebuah  kampung  yang  jaraknya  sejauh  satu  farsakh  ke  selatan 
kota  Damsyik.  Dikatakan  bahawa  nama  sebenarnya  ialah  Zainab  tetapi  Nabi  SAW 
menggelarnya  sebagai  Ummu  Kalthum.  Ini  kerana  beliau  menyerupai  bonda  saudara 
sebelah  bondanya  yang  bernama  Ummu  Kalthum,  puteri  Rasulullah  SAW.  Berhampiran 
dengan  makamnya  itu  terdapat  sebuah  masjid  yang  besar.  Di  sekeliling  masjid  itu  pula 
terdapat  rumah  kediaman.  Masjid  tersebut  mempunyai  beberapa  harta  wakaf.  Penduduk 
kota  Damsyik  menamai  makam  itu  sebagai  Qubr  al-Sitt  (Siti)  Ummu  Kalthum.  Terdapat 
juga  sebuah  makam  yang  lain  yang  dikatakan  makam  Sukainah  (*beliau  ialah  seorang 
penyair  yang  mulia,  bijak  dan  juga  seorang  wanita  yang  amat  baik  lagi  jelita  selain 
merupakan  penghulu  kaum  wanita  pada  zamannya),  puteri  Husain  ibn  ‘Ali  r.a. 

Di  masjid  jamik  Kampung  Nairab  di  Damsyik  terdapat  sebuah  makam  yang  dikatakan 
makam  Ummu  Maryam  ( *Bonda  Maryam  iaitu  boncla  ‘Isa  a.s.).  Makam  ini  terletak  di 
dalam  sebuah  bilik  di  sebelah  timur  masjid  itu.  Seterusnya  di  sebuah  kampung  bernama 
Darayya  yang  terletak  empat  batu  ke  barat  kota  Damsyik  pula,  terdapat  makam  Abu 
Muslim  al-Khawalani  dan  makam  Abu  Sulaiman  al-Darani  r.a. 

Antara  masyhad  di  kota  Damsyik  yang  terkenal  dengan  keberkatannya  termasuklah 
Masjid  al-Aqdam.  Masjid  ini  terletak  dua  batu  ke  selatan  Damsyik  iaitu  di  tepi  jalan  besar 
yang  menuju  ke  wilayah  Hijaz,  Baitul  Maqdis  dan  negeri  Mesir.  Masjid  ini  hebat  dan 
banyak  keberkatannya.  Banyak  harta  yang  diwakafkan  untuk  masjid  ini  dan  penduduk 
Damsyik  terlalu  menghormati  serta  mengagungkan  masjid  ini.  Tapak  kaki  yang 
dimaksudkan  pada  nama  masjid  itu  ialah  tapak  kaki  Nabi  Musa  a.s.  Di  dalam  masjid  ini, 
terdapat  sebuah  bilik  kecil  yang  mengandungi  batu  bersurat  yang  termaktub  padanya, 

“ Beberapa  orang  yang  salih  melihat  Nabi  yang  terpilih  (Muhammad  SAW)  dalam  mimpi 
dan  baginda  SAW  bersabda  kepada  mereka,  “ Di  sinilah  makam  saudaraku,  Musa”.  Di 
sebatang  jalan  berhampiran  dengan  masjid  ini  terdapat  satu  tempat  yang  bernama  al- 
Kathib  al-Akhdar  (Bukit  Pasir  Hijau).  Manakala  berhampiran  dengan  Baitul  Maqdis  dan 
kota  Ariha  (Jericho)  pula,  terdapat  sebuah  tempat  yang  bernama  Kathib  al-Ahmar.  Kaum 
Yahudi  sangat  menghormati  tempat  tersebut  dan  menganggapnya  suci. 


Wabak  Taun  Besar  (Maut  Hitam/Black  Death)  di  Damsyik 


Semasa  wabak  taun  besar  (maut  hitam)  yang  melanda  Damsyik  pada  akhir  bulan  Rabi’ul 
Akhir  tahun  749H  (Julai  1348M),  aku  telah  melihat  sendiri  betapa  hebatnya 
penghormatan  penduduk  Damsyik  terhadap  Masjid  al-Aqdam.  Malik  al-Umara’,  naib 
sultan  ketika  itu  yang  bernama  Arghun  Syah  mengarahkan  seorang  penyeru  supaya 
mengisytiharkan  di  seluruh  kota  Damsyik  bahawa  semua  penduduk  dikehendaki  berpuasa 
tiga  hari  berturut-turut  dan  tidak  memasak  makanan  di  pasar.  Orang  ramai  pun  berpuasa 
selama  tiga  hari  berturut-turut  hingga  hari  Khamis  iaitu  hari  yang  terakhir.  Kemudian 
semua  amir,  syarif,  kadi,  faqih  dan  setiap  lapisan  masyarakat,  berhimpun  di  Masjid  Jamik 
al-Aqdam  hingga  masjid  itu  penuh  sesak.  Pada  malam  Jumaat  itu,  mereka  menghidupkan 
malam  dengan  menunaikan  solat,  berzikir,  bermunajat  dan  berdoa. 

Selepas  Solat  Subuh,  mereka  semua  keluar  berkaki  ayam  dengan  membawa  al-Quran. 
Amir-amir  juga  turut  berjalan  dengan  berkaki  ayam.  Semua  penduduk  kota;  lelaki  dan 
wanita,  dewasa  atau  kanak-kanak,  keluar  beramai-ramai.  Kaum  Yahudi  keluar  dengan 
membawa  kitab  Taurat  dan  kaum  Nasrani  keluar  membawa  kitab  Injil.  Mereka  yang 
disertai  oleh  anak  dan  isteri,  menangis  merendahkan  hati  kepada  Tuhan  dengan  berkat 
kitab-kitab  suci  serta  Nabi-NabiNya.  Mereka  semua  berjalan  menuju  ke  Masjid  al- 
Aqdam  dan  berada  di  situ  sambil  berdoa  serta  bermunajat  hingga  hampir  tiba  waktu 
zuhur.  Kemudian  mereka  kembali  ke  kota  dan  mendirikan  Solat  Jumaat.  Allah  SWT  telah 
meringankan  bala  yang  menimpa  mereka  sehingga  jumlah  yang  meninggal  dunia  di 
Damsyik  dalam  sehari  tidak  melebihi  2,000  orang  sedangkan  jumlah  yang  terkorban 
akibat  wabak  itu  di  kota  Kaherah  dan  Mesir  mencapai  angka  24,000  orang  dalam  sehari. 

Di  sebelah  timur  kota  Damsyik,  terdapat  sebuah  menara  putih  yang  dikatakan  tempat 
Nabi  ‘Isa  a.s.  akan  turun  iaitu  sebagaimana  yang  disebut  dalam  Sahih  Muslim.  Di 
sekeliling  kota  Damsyik  kecuali  di  sebelah  timurnya,  terdapat  kawasan  kediaman  pinggir 
kota  yang  luas.  Kawasan  pendalamannya  adalah  lebih  selesa  daripada  pendalaman  kota 
Damsyik  itu  sendiri  kerana  lorong-lorong  di  kota  ini  sempit.  Di  sebelah  utara  kota 
Damsyik,  terletak  kawasan  kediaman  pinggir  kota  bernama  Salihiyyah  yang  merupakan 
sebuah  kota  yang  besar.  Keindahan  pasarnya  tidak  dapat  ditandingi.  Kawasan  itu  juga 
mempunyai  masjid  jamik  dan  maristan.  Terdapat  sebuah  madrasah  di  situ  yang  bernama 
Madrasah  Ibn  ‘Umar.  Madrasah  ini  diwakafkan  untuk  golongan  tua  dan  pemuda  yang 
ingin  mempelajari  kitab  suci  Al-Quran.  Makanan  dan  pakaian  yang  mencukupi 
disediakan  untuk  penuntut  serta  tenaga  pengajar.  Madrasah  yang  seumpama  ini  juga 
terdapat  di  kota  Damsyik  dan  ia  bernama  Madrasah  Ibn  Munajja.  Semua  penduduk 
Salihiyyah  berpegang  pada  Mazhab  Imam  Ahmad  ibn  Hanbal  r.a. 


Qasiyun  dan  Masyhad-Masyhadnya  yang  Berkat. 

Qasiyun  ialah  sebuah  bukit  yang  terdapat  di  utara  Damsyik  dan  di  kaki  bukit  itu  terletak 
Salihiyyah.  Qasiyun  dianggap  oleh  orang  ramai  sebagai  berkat  dan  suci  kerana  di  situlah 
tempat  Nabi-nabi  naik  ke  langit.  Antara  masyhadnya  yang  mulia  ialah  gua  tempat  lahir 
Nabi  Ibrahim  a.s.  Gua  itu  panjang  dan  sempit.  Sebuah  masjid  besar  dan  mempunyai 
menara  yang  tinggi,  dibina  di  atasnya.  Dari  gua  itulah  Nabi  Ibrahim  a.s.  melihat  bintang, 
bulan  dan  matahari  iaitu  sebagaimana  yang  diceritakan  di  dalam  Al-Quran  Al-Karim 
(*Sura  Al-An'am  76-7).  Di  belakang  gua  itu  pula  ialah  tempat  baginda  berdiri  dan 
baginda  sering  keluar  ke  situ. 

Aku  telah  melihat  di  negeri  Iraq  sebuah  kampung  bernama  Burs  yang  terletak  di  antara 
Hillah  dengan  Baghdad.  Tempat  itu  dikatakan  sebagai  tempat  lahir  Nabi  Ibrahim  a.s. 
Kampung  itu  juga  terletak  berhampiran  dengan  kota  Zulkifli  a.s.  dan  makamnya  terletak 
di  situ. 

Sebuah  lagi  masyhad  ialah  Magharah  al-Dam  (Gua  Darah)  yang  terletak  ke  barat  Gua 
Ibrahim.  Darah  Habil  putera  Nabi  Adam  a.s.  dapat  dilihat  di  atas  gua  ini  iaitu  di  tepi 
bukitnya.  Allah  SWT  telah  mengekalkan  kesan  berwarna  darah  pada  batu  bukit  tersebut. 
Di  situlah  tempat  saudara  Habil  iaitu  Qabil  membunuhnya  lalu  menarik  mayatnya  ke  gua 
tersebut.  Nabi  Ibrahim,  Musa,  'Isa,  Ayyub  dan  Lut  ('alaihis  salam)  dikatakan  pernah 
mendirikan  solat  di  dalam  gua  tersebut.  Di  atas  gua  itu  terdapat  sebuah  masjid  yang 
kukuh  binaannya.  Seseorang  boleh  memasuki  masjid  ini  dengan  menaiki  anak  tangga.  Di 
dalam  masjid  ini  juga  terdapat  bilik-bilik  serta  kemudahan  penginapan.  Masjid  ini  dibuka 
pada  setiap  hari  Isnin  dan  Khamis  iaitu  apabila  lilin  serta  lampu  dinyalakan  di  dalam  gua 
tersebut. 

Antara  masyhad  yang  lain  ualah  sebuah  gua  besar  di  puncak  bukit  yang  dikaitkan  dengan 
Nabi  Adam  a.s.  dan  di  atas  gua  itu  terdapat  sebuah  bangunan.  Seterusnya  menghala  ke 
bawah  sedikit  terdapat  pula  sebuah  gua  bernama  Magharah  al-Ju'  (Gua  Kelaparan).  Di 

katakan  bahawa  70  orang  Nabi  a.s.  mencari  perlindungan  di  gua  tersebut  dan  mereka 
cuma  memiliki  sebuku  roti.  Setiap  Nabi  lebih  mengutamakan  saudaranya  yang  lain. 

Maka  roti  itu  terus  diedarkan  daripada  seorang  ke  seorang  yang  lain  di  kalangan  mereka 
semua,  sehingga  akhirnya  mereka  wafat  bersama-sama.  Semoga  Allah  SWT  merahmati 
mereka.  Di  atas  gua  ini  juga  dibina  sebuah  masjid  yang  sederhana  binaannya.  Lampu 
dinyalakan  di  dalamnya  siang  dan  malam. 

Setiap  masjid  mempunyai  banyak  harta  wakaf  dan  dikhususkan  untuk  menampung 
perbelanjaan  penjagaan  serta  pengurusan  masjid.  Disebut  bahawa  di  antara  Bab  al- 
Faradis  dengan  Masjid  Jamik  Qasiyun,  terdapat  bersemadinya  700  orang  Nabi. 
Sebahagian  yang  lain  menyatakan  bahawa  bilangannya  ialah  70,000.  WA.  Selanjutnya  di 
luar  kota  Damsyik,  terdapat  kawasan  makam  lama.  Di  situlah  tempat  bersemadinya  Nabi- 
nabi  dan  salihin.  Di  penghujung  kawasan  makam  itu  iaitu  di  tepi  kawasan  dusun  buah- 
buahan,  terdapat  sebidang  lembah  yang  dibanjiri  oleh  air.  Tempat  itulah  dikatakan  tempat 
pemakaman  70  orang  Nabi  tetapi  kini  ia  telah  menjadi  lopak  air.  Oleh  itu  terpeliharalah 
kesucian  tempat  tersebut  daripada  dikebumikan  mayat  orang  lain. 

Rabwah  dan  Kampung-Kampung  di  Persekitarannya 


Di  hujung  Jabab  Qasiyun,  terletak  (bukit)  yang  diberkati  dan  disebut  dalam  kitab  suci  Al- 
Quran  ( *kisah  ini  disebut  dalam  Sura  Al-Mu'minun  23:50,  walau  bagaimanapun,  diragui 
samada  Rabwah  yang  disebut  dalam  Al-Quran  itu  boleh  dikaitkan  dengan  Damsyik  atau 
sebaliknya).  Rabwah  ini  dikurniai  suasana  yang  aman  dan  mata  air  yang  mengalir  jemih 
selain  menjadi  tempat  bernaung  al-Masih  Nabi  'Isa  a.s  serta  bondanya  a.s.  Kawasan 
persekitaran  Rabwah  ini  mempunyai  pemandangan  dan  tempat  peranginan  yang  dianggap 
sebagai  antara  yang  terbaik  serta  terindah  di  dunia.  Di  atas  Rabwah  itu  pula  terdapat 
istana-istana  dan  bangunan-bangunan  yang  hebat  selain  taman-taman  yang  unggul. 

Tempat  bernaung  yang  diberkati  ini  ialah  sebuah  gua  kecil  sebesar  bilik  kecil  di  bahagian 
tengah  Rabwah.  Sebuah  bilik  yang  dikatakan  sebagai  tempat  Khidir  a.s.  mendirikan  solat 
terletak  bersetentang  dengan  gua  ini.  Orang  ramai  berpusu-pusu  untuk  mendirikan  solat 
di  dalam  bilik  atau  rumah  kecil  (Nabi)  Khidir  a.s.  itu.  Tempat  bernaung  (ma'wa)  tersebut 
mempunyai  pintu  besi  yang  kecil  dan  dikelilingi  oleh  masjid  yang  didirikan  di  atas  Gua 
Darah.  Masjid  itu  mempunyai  lorong  untuk  berjalan  yang  berbentuk  bulatan  di  samping 
sebuah  kolam  yang  cantik  dan  dipenuhi  oleh  air  yang  mengalir  turun.  Air  itu  pula 
disalurkan  melalui  tali  air  di  dalam  dinding  yang  dihubungkan  dengan  sebuah  kolam 
yang  diperbuat  daripada  marmar.  Air  tersebut  akan  mengalir  melalui  tali  air  itu  ke  dalam 
kolam  marmar  ini.  Kecantikan  dan  keganjilan  bentuk  kolam  ini  tiada  bandingannya. 
Berhampiran  dengannya  pula  terdapat  bilik  (air)  yang  dibekalkan  air  untuk  berwuduk. 

Rabwah  yang  diberkati  ini  ialah  permulaan  taman  kota  Damsyik  dan  menjadi  sumber 
bekalan  air  bagi  kota  ini.  Air  yang  mengalir  keluar  dari  Rabwah  ini  dibahagikan  kepada 
tujuh  batang  sungai  kecil.  Setiap  sungai  mengalir  menuju  ke  arah  yang  berlainan.  Tempat 
pembahagian  air  ini  bernama  Maqasim.  Sungai  yang  paling  besar  antara  semua  sungai 
kecil  ini  ialah  Turah.  Sungai  Turah  ini  mengalir  melalui  kaki  Rabwah.  Sebuah  terowong 

telah  di  gali  ke  dalam  batu  pejal  Rabwah  seperti  sebuah  gua  yang  besar  untuk 
membolehkan  sungai  tersebut  mengalir  melaluinya.  Kadang-kadang  seorang  perenang 
yang  berani  akan  terjun  ke  dalam  sungai  itu  dari  bahagian  atas  Rabwah  dan  berenang 
sehingga  melepasi  terowong  air  lalu  keluar  di  bahagian  bawah  Rabwah.  Walau 
bagaimanapun,  tindakan  sedemikian  amat  berbahaya. 

Rabwah  ini  menghala  dari  tempat  tinggi  ke  taman-taman  yang  mengelilingi  kota 
Damsyik.  Sebuah  pemandangan  yang  indah  dan  luas  dapat  dilihat  darinya  dan  kelebihan 
ini  tidak  dimiliki  oleh  bukit-bukit  yang  lain.  Ketujuh-tujuh  sungai  yang  mengalir  ke 
pelbagai  arah  itu  sungguh  mempesonakan.  Setiap  pandangan  pasti  akan  tertarik  pada 
keindahan  sungai-sungai  tersebut  yang  bercantum  dan  berpisah  serta  arusnya  yang  deras 
di  samping  alirannya  merentas  bumi  Damsyik. 

Keindahan  Rabwah  yang  sempurna  itu  terlalu  hebat  untuk  dihuraikan  dengan  kata-kata. 
Ia  untuk-kan  harta  wakaf  yang  banyak  berupa  ladang,  kebun  buah-buahan  serta  harta 
tidak  alih  untuk  membiayai  perbelanjaan  bagi  keperluan  imam,  mu'azzin  selain 
pengunjung  yang  datang  dan  pergi.  Di  kaki  Rabwah  terletak  Kampung  Nairab.  Nairab 
mempunyai  begitu  banyak  dusun  dan  taman,  dengan  teduhan  daun-daunnya  yang  begitu 
lebat  serta  pohon-pohonnya  yang  tumbuh  begitu  rapat  sehingga  bangunan-bangunannya 
tidak  dapat  dilihat  kecuali  bangunan  yang  tinggi  sahaja.  Nairab  juga  mempunyai  rumah 
mandi  (awam)  yang  menyamankan  dan  masjid  jamik  yang  amat  unggul  seni  binanya. 
Lantai  masjid  itu  berkemaskan  kepingan  marmar  yang  pipih  dan  beraneka  wama.  Selain 
itu,  sebuah  kolam  yang  amat  indah  dan  bilik-bilik  bersuci  yang  dibekalkan  dengan  air 
yang  mengalir  juga  dibina  di  masjid  tersebut. 

Sementara  itu,  menghala  ke  selatan  Kapung  Nairab  pula  terletak  Kampung  Mizzah  yang 
juga  dikenali  umum  sebagai  Mizzah  Kalb.  Nama  kampung  ini  berdasarkan  nama  kabilah 
Kalb  ibn  Wabrah  ibn  Tha'lab  ibn  Hulwan  ibn  'Umran  ibn  Ilhaf  ibn  Quda'ah  dan  ia 
merupakan  daerah  yang  dianugerahkan  kepada  kabilah  tersebut.  Kampung  Mizzah  inilah 
juga  merupakan  tempat  asal  al-Imam  Hafiz  al-Dunya  Jamaluddin  Yusuf  ibn  al-Zaki  al- 
Kalbi  al-Mizzi  dan  juga  banyak  ulama'-ulama'  lain.  Mizzi  adalah  antara  kampung  yang 
terbesar  di  kota  Damsyik.  Ia  mempunyai  sebuah  masjid  jamik  yang  besar  serta  ajaib  di 
samping  sebuah  kolam  yang  dialiri  oleh  mata  air.  Kebanyakan  kampung  di  Damsyik 
mempunyai  rumah  mandi  awam,  masjid  jamik  dan  pasar  sendiri.  Penduduknya  pula 
mengikut  cara  hidup  yang  sama  dengan  penduduk  kota. 

Seterusnya  menghala  ke  timur  kota,  terletak  kampung  yang  bernama  Baitul  Ahibbah. 
Dahulunya  terdapat  sebuah  gereja  di  kampung  ini.  Dikatakan  bahawa  Azar  biasa 
membawa  berhala  ke  dalam  gereja  ini  dan  al-Khalil  Nabi  Ibrahim  a. s.  akan 
memecahkannya  pula.  Kini  gereja  ini  dijadikan  masjid  jamik  yang  mengagumkan  dan 
dihiasi  oleh  kepingan-kepingan  marmar  berwarna-warni,  Marmar  ini  disusun  mengikut 
corak  yang  amat  menawan  dan  diatur  mengikut  susunan  yang  sangat  seimbang  serta 
indah. 

Harta  Wakaf  di  Damsyik  dan  Kelebihan  serta  Adat  Resam  Penduduknya 

Terdapat  terlalu  banyak  jenis  wakaf  di  kota  Damsyik  dan  hasil  pendapatan  harta-harta 
wakaf  ini  dibelanjakan  untuk  pelbagai  jenis  kebajikan.  Antara  harta  wakaf  tersebut  ialah 
wakaf  untuk  orang  yang  tidak  berupaya  menunaikan  haji.  Wang  yang  secukupnya 
daripada  wakaf  ini  akan  diberikan  kepada  orang  yang  akan  menunaikan  haji  bagi  pihak 
orang  yang  tidak  berupaya  itu.  Terdapat  juga  wakaf  yang  diperuntukkan  bagi 
menampung  perbelanjaan  mengadakan  persiapan  perkahwinan  seperti  pakaian,  perhiasan 
dan  sebagainya  untuk  gadis-gadis  yang  keluarganya  tidak  berkemampuan.  Begitu  juga 
wakaf  khas  bagi  belanja  membebaskan  orang  tawanan  disamping  untuk  musafir.  Mereka 
mendapat  perbelanjaan  untuk  makan  dan  minum,  pakaian  serta  bekalan  hingga  mereka 
sampai  di  negeri  masing-masing  daripada  harta  wakaf  ini.  Di  samping  itu  ada  juga  wakaf 
yang  dikhususkan  untuk  membaiki  selain  memasang  batu  ubin  pada  jalan-jalan  serta 
lorong-lorong  kota  Damsyik  yang  mempunyai  kaki  lima  “rasif  ’ ( *didalam  bahasa  Arab 
‘rasif’  membawa  maksud  laluan  berjalan  kaki  yang  ditinggikan  sedikit  di  tepi  jalan 
besar ) di  kedua-dua  bahu  jalannya  dan  digunakan  oleh  pejalan  kaki,  manakala 
penunggang  kuda  pula  menggunakan  jalan  di  antara  dua  buah  kaki  lima  tersebut.  Selain 
itu,  terdapat  juga  wakaf  untuk  tujuan  kebajikan-kebajikan  yang  lain. 


Kisah  Mamluk  Kecil  dengan  Tembikar  China 


Pada  suatu  hari,  aku  melalui  salah  satu  lorong  Damsyik  dan  terlihat  seorang  mamluk 
kecil  yang  dengan  tidak  sengaja,  menjatuhkan  sebuah  bekas  yang  diperbuat  daripada 
tembikar  China.  Penduduk  menamai  bekas  daripada  jenis  tersebut  sebagai  sahn.  Bekas 
yang  terjatuh  itu  pecah  lalu  orang  ramai  pun  berhimpun  di  sekeliling  mamluk  kecil  yang 
malang  itu.  Salah  seorang  daripada  mereka  berkata  kepadanya,  “Kumpulkanlah 
kepingan-kepingan  yang  pecah  itu  dan  bawa  kepada  penjaga  wakaf  perkakas  rumah.” 
Mamluk  kecil  tersebut  pun  mengumpulkan  kepingan  bekas  yang  pecah  lalu  menemui 
penjaga  wakaf  perkakas  rumah  dengan  ditemani  oleh  orang  itu.  Penjaga  wakaf  tersebut 
meneliti  bekas  yang  pecah  itu  lalu  memberikan  wang  yang  secukupnya  kepada  mamluk 
kecil  tersebut  untuk  membeli  bekas  yang  sama.  Ini  merupakan  antara  amal  kebajikan 
yang  paling  baik.  Tuan  mamluk  itu  sudah  tentu  akan  memukulnya  kerana  memecahkan 
bekas  tersebut  atau  memarahinya.  Mamluk  itu  pula  pasti  akan  berasa  kecewa.  Dalam  hal 
ini,  wakaf  tersebut  merupakan  penawar.  Semoga  Allah  SWT  mengumiakan  balasan  yang 
sebaik-baiknya  kepada  orang  yang  begitu  tinggi  tahap  keprihatinannya  untuk  melakukan 
amal  kebajikan. 

Penduduk  kota  Damsyik  saling  berlumba-lumba  untuk  mendirikan  masjid,  zawiyah, 
madrasah  dan  masyhad  di  samping  menyumbangkan  wang  memelihara  tempat-tempat 
tersebut.  Mereka  memandang  tinggi  orang  yang  datang  dari  Maghribi  dan  dengan  rela 
hati  menyerahkan  wang,  ahli  keluarga  serta  anak-anak  untuk  dijaga  oleh  orang  Maghribi. 

Setiap  orang  Maghribi  yang  terputus  belanja  atau  bekalan  di  kota  Damsyik,  sentiasa 
memperoleh  peluang  yang  tertentu  untuk  menyara  hidupnya.  Ia  boleh  sama  ada  dengan 
menjadi  imam  masjid,  pembaca  di  madrasah  atau  dengan  duduk  di  masjid  yang  keperluan 
hariannya  ditanggung  atau  dengan  membaca  Al-Quran  atau  bekerja  sebagai  penjaga  di 

salah  sebuah  masyhad.  Selain  itu,  ia  juga  boleh  menyertai  kumpulan  sufi  di  khanqah  dan 
ia  akan  diberikan  wang  belanja  harian  serta  pakaian. 

Maruah  orang  luar  atau  pendatang  asing  di  Damsyik  yang  bergantung  pada  derma 
kebajikan  sentiasa  dipertahankan  daripada  sebarang  bentuk  layanan  yang  boleh 
menjatuhkan  kehormatan.  Orang  yang  memiliki  kemahiran  atau  menjadi  pekerja  am, 
berpeluang  untuk  mencari  sumber  nafkah  yang  lain  seperti  menjadi  penjaga  kebun, 
penjaga  pengisar  atau  penjaga  kanak-kanak  yang  membawa  mereka  ke  tempat  pengajian 
pada  sebelah  pagi  dan  membawa  mereka  pulang  pada  waktu  petang.  Bagi  orang  yang 
ingin  menghabiskan  masa  menuntut  ilmu  atau  beribadah  pula,  mereka  ini  diberikan 
bantuan  secukupnya  untuk  memudahkan  mereka  melaksanakan  keinginan  tersebut. 

Antara  kelebihan  penduduk  Damsyik  ialah  tiada  seorang  pun  antara  mereka  yang  berbuka 
puasa  seorang  diri  pada  malam  bulan  Ramadhan.  Golongan  pemerintah,  hakim  dan 
pembesar  akan  menjemput  sahabat-sahabat  mereka  selain  fuqara’  untuk  berbuka  puasa 
bersama-sama.  Golongan  saudagar  atau  peniaga  dan  pedagang  kaya  juga  melakukan  hal 
yang  sama.  Golongan  miskin  dan  orang  awam  pula  berhimpun  setiap  malam  di  rumah 
salah  seorang  daripada  mereka  atau  di  masjid.  Setiap  orang  akan  membawa  makanan 
yang  ada  padanya  lalu  mereka  semua  akan  berbuka  puasa  beramai-ramai. 

Sewaktu  aku  mula-mula  sampai  di  kota  Damsyik,  aku  menjalin  persahabatan  dengan 
Nuruddin  al-Sakhawi,  seorang  guru  bermazhab  Maliki.  Beliau  suka  jika  aku  berbuka 
puasa  di  rumahnya  pada  malam  bulan  Ramadhan.  Aku  demam  setelah  berbuka  puasa 
bersama-sama  dengannya  selama  empat  malam  dan  aku  tidak  pergi  ke  rumahnya.  Beliau 
menghantar  orang  mencariku  dan  aku  pun  cuba  memberikan  alas  an  kerana  demam  tetapi 
beliau  enggan  menerima  alas  an  keuzuran  itu.  Oleh  itu,  aku  pun  kembali  ke  rumahnya 
dan  bermalam  di  situ.  Ketika  aku  hendak  meminta  diri  keesokan  harinya,  beliau 
menghalangku  daripada  pergi  lalu  berkata,  “Anggaplah  rumah  ini  sebagai  rumahmu  atau 
rumah  bapamu  atau  rumah  saudaraku.”  Beliau  memanggil  seorang  tabib  dan  meminta 
supaya  segala  jenis  ubat  serta  makanan  yang  ditetapkan  oleh  tabib  untukku  disediakan  di 
rumahnya. 

Demikianlah  aku  tinggal  di  rumahnya  hingga  hari  raya.  Aku  pergi  ke  musalla  dan  Allah 
SWT  memulihkan  keadaanku.  Kebetulan  pula  ketika  itu,  aku  telah  kehabisan  wang 
belanja.  Nuruddin  mengetahui  hal  tersebut  lalu  menyewa  unta  untuk  kegunaanku  dan 
memberikan  bekalan  serta  keperluan-keperluan  yang  lain  kepadaku.  Nuruddin  juga  turut 
memberikan  beberapa  dirham  kepadaku.  Beliau  berkata  kepadaku,  “Semuanya  akan 
berguna  bagimu  apabila  kamu  menghajati  sesuatu  yang  penting.”  Semoga  Allah  SWT 
membalas  jasanya  dengan  sebaik-baiknya. 

Di  kota  Damsyik  ini  juga  ada  seorang  yang  baik  budipekertinya  yang  bernama 
'Imaduddin  al-Qaisarani  iaitu  salah  seorang  jurutulis  atau  setiausaha  al-Malik  al-Nasir. 
Apabila  mendengar  berita  bahawa  seorang  dari  Maghribi  tiba  di  kota  Damsyik,  beliau 
lazimnya  akan  menghantar  wakil  untuk  mencari  serta  melayan  orang  tersebut  dengan 
baik  disamping  memberikan  hadiah  kepadanya.  Jika  beliau  mengetahui  bahawa  orang  itu 
memiliki  keperibadian  yang  tinggi  serta  teguh  beragama,  beliau  pasti  akan  meminta 
supaya  orang  tersebut  terus  mendampinginya.  Ada  beberapa  orang  yang  memiliki  sifat- 

sifat  ini  yang  sentiasa  mendampinginya.  Amalan  yang  turut  diamalkan  oleh  seorang 
setiausaha  iaitu  al-Fadil  'Ala'uddin  ibn  Ghanim  dan  juga  beberapa  orang  yang  lain. 

Di  kota  Damsyik  ini  juga  ada  seorang  yang  ternama  daripada  kalangan  pembesar  kota  itu 
yang  bernama  al-Sahib  'Izzuddin  al-Qalanisi.  Selain  seorang  hartawan,  beliau  memiliki 
tingkah  laku  yang  mulia,  pemurah  dan  berhemah.  Orang  ramai  menceritakan  bahawa 
apabila  al-Malik  al-Nasir  tiba  di  Damsyik,  'Izzuddin  melayani  baginda  dan  semua  wazir, 
mamluk  serta  pegawai  utamanya  selama  tiga  hari.  Bersempena  dengan  peristiwa  itulah 
al-Malik  al-Nasir  menganugerahkan  gelaran  al-Sahib  kepada  'Izzuddin. 

Suatu  lagi  kelebihan  penduduk  kota  Damsyik  ialah  yang  berkaitan  dengan  salah  seorang 
raja  mereka  pada  zaman  silam.  Apabila  ajalnya  tiba,  raja  tersebut  menitahkan  supaya 
baginda  disemadikan  di  kiblat  masjid  jamik  (kota  Damsyik)  yang  mulia  itu  dan 
makamnya  disembunyikan.  Raja  tersebut  juga  mewakafkan  banyak  harta  untuk  qari-qari 
membaca  satu  pertujuh  daripada  kitab  suci  Al-Quran  setiap  hari  selepas  Solat  Subuh. 
Qari-qari  tersebut  membaca  Al-Quran  di  sebelah  timur  maqsurah  sahabat-sahabat  r.a  iaitu 
tempat  makam  raja  itu  berada.  Kini  Al-Quran  terus  dibaca  di  makamnya  dan  amalan  yang 
baik  ini  terus  sahaja  ditunaikan  selepas  raja  tersebut  mangkat. 

Sudah  menjadi  adat  penduduk  Damsyik  dan  juga  kota-kota  yang  lain  di  wilayah  itu 
(Syam  dan  jajahan  takluknya)  untuk  keluar  beramai-ramai  selepas  Solat  Asar  pada  hari 
'Arafah.  Mereka  keluar  dari  masjid  dan  berdiri  di  perkarangannya.  Ini  berlaku  di  Masjid 
Baitul  Maqdis,  Masjid  Jamik  Bani  Umayyah  dan  beberapa  buah  masjid  yang  lain.  Imam- 
imam  mereka  turut  berdiri  tanpa  menutup  kepala  sambil  berdoa  memohon  keberkatan 
dan  kurniaan  daripada  Allah  Ta'ala  dengan  amat  khusyuk  serta  tawadhuk.  Dengan  yang 
demikian,  mereka  meraikan  saat  jemaah  haji  berdiri  di  Padang  'Arafah  untuk  menyahut 
seruan  Allah  Ta'ala.  Begitulah  mereka  terus  berdoa  bersungguh-sungguh  dengan 
bertawassul  kepada  Allah  Ta'ala  melalui  jemaah  haji  yang  menziarahi  rumahNya  hingga 
matahari  tenggelam.  Mereka  pun  segera  bersurai  sebagaimana  jemaah  haji  bersurai 
sambil  menangisi  keadaan  mereka  yang  menyebabkan  mereka  tidak  dapat  menyertai 
perhimpunan  yang  mulia  itu  di  Padang  'Arafah.  Mereka  berdoa  agar  Allah  Ta'ala 
menyampaikan  mereka  ke  sana  dan  menerima  apa  yang  mereka  lakukan  pada  hari 
tersebut. 

Penduduk  kota  Damsyik  juga  mengamalkan  suatu  upacara  yang  menarik  sewaktu 
mengiringi  jenazah.  Mereka  berjalan  di  hadapan  sementara  qari-qari  membaca  Al-Quran 
dengan  suara  yang  merdu  dan  menyentuh  jiwa  sehingga  terasa  seolah-olah  nyawa  akan 
melayang  disebabkan  terlalu  sedih  serta  simpati.  Mereka  menyembahyangkan  jenazah  di 
masjid  jamik  di  hadapan  maqsurah  sahabat-sahabat  Nabi  SAW.  Sekiranya  jenazah 
tersebut  ialah  salah  seorang  imam,  mu’azzin  atau  pekerja  masjid  itu,  mereka  akan 
mengusungnya  masuk  ke  dalam  masjid  dengan  iringan  bacaan  ayat  suci  Al-Quran  hingga 
sampai  di  tempat  jenazah  tersebut  disembahyangkan.  Sekiranya  bukan  maka  mereka  akan 
berhenti  membaca  Al-Quran  apabila  tiba  di  pintu  masjid  lalu  membawa  masuk  jenazah 
dalam  keadaan  senyap. 

Setengah-setengah  orang  akan  mengadakan  majlis  peringatan  di  jajaran  tiang  sebelah 

barat  perkarangan  masjid  iaitu  berhampiran  dengan  Bab  al-Barid  (Pintu  Pos).  Mereka 
duduk  dan  di  hadapan  mereka,  diletakkan  peti-peti  kecil  Al-Quran  (rab’ah)  yang 
mengandungi  j uzuk-juzuk  Al-Quran  untuk  dibaca  oleh  qari.  Ketua-ketua  majlis  akan 
meninggikan  suara  dan  mengumumkan  ketibaan  pembesar-pembesar  serta  orang 
kenamaan  di  majlis  perkabungan  itu.  Seterusnya  mereka  mengucapkan,  “Dengan  nama 
Allah,  si  fulan  al-din  daripada  kalangan  Kamal,  Jamal,  Syams,  Badr  dan  sebagainya.” 
Apabila  selesai  membaca  Al-Quran,  mu’azzin-mu’azzin  pun  berdiri  lalu  berkata, 
“Fikirkanlah  dan  nilailah  solat  kamu  bagi  si  polan  itu,  lelaki  yang  salih  lagi  ‘alim, 

“ sambil  menyatakan  sifat-sifatnya  yang  mulia.  Kemudian  mereka  semua  akan 
menyembahyangkannya  dan  mengusungnya  ke  tanah  perkuburan. 

Penduduk  India  juga  mengadakan  upacara  yang  menarik  semasa  mengurus  pengebumian 
jenazah.  Bahkan  upacara  tersebut  lebih  menarik  lagi.  Mereka  berkumpul  di  kawasan 
sekeliling  kubur  (raudah)  orang  yang  meninggal  dunia,  pada  pagi  hari  ketiga  sesudah 
orang  yang  meninggal  dunia  itu  dikebumikan.  Kawasan  sekeliling  kubur  itu  dihiasi  dan 
ditutupi  oleh  helaian  kain  yang  bermutu  tinggi.  Malah  kubur  itu  sendiri  dilitupi  oleh  kain 
yang  mahal.  Di  sekeliling  kubur  itu  diletakkan  bunga-bunga  berbau  harum  seperti  bunga 
mawar,  melur  dan  yasmin.  Bunga-bunga  tersebut  didapati  sepanjang  tahun  di  negeri 
mereka.  Penduduk  juga  membawa  pokok  limau  dan  pokok  lemon.  Mereka  akan 
mengikatkan  buah-buah  limau  dan  lemon  pada  pokok-pokok  tersebut  sekiranya  pokok 
tersebut  belum  lagi  berbuah.  Khemah  besar  juga  didirikan  sebagai  tempat  berteduh  untuk 
orang  ramai.  Semua  kadi,  amir  dan  orang  berpangkat  yang  lain  datang  lalu  mengambil 
tempat  masing-masing.  Qari-qari  pula  duduk  berhadapan  dengan  mereka.  Peti-peti 
mengandungi  j uzuk-juzuk  Al-Quran  yang  mulia  dihulurkan  dan  setiap  qari  mengambil 
satu  juzuk  untuk  dibaca.  Sesudah  selesai  bacaan  Al-Quran  itu  dengan  suara  yang  merdu, 
kadi  pun  berdoa. 

Kadi  itu  berdiri  dan  menyampaikan  khutbah  khas  yang  sememangnya  disediakan  untuk 
majlis  perkabungan  tersebut.  Dalam  khutbah  itu,  kadi  akan  menyebut  beberapa  perkara 
tentang  si  mati  serta  berkabung  untuknya  dengan  mambaca  beberapa  baris  syair.  Beliau 
juga  akan  menyebut  nama  ahli  keluarga  si  mati  serta  mengucapkan  takziah  kepada 
mereka.  Akhir  sekali  kadi  akan  menyebut  nama  sultan  dan  membaca  doa  untuk  baginda. 
Ketika  nama  sultan  disebut,  orang  ramai  akan  berdiri  menghala  kepada  sultan  yang 
sedang  duduk  dan  menundukkan  kepala.  Kemudian  kadi  duduk  semula.  Kemudian  air 
mawar  direnjiskan  ke  atas  hadirin;  bermula  dengan  kadi,  diikuti  oleh  orang  di  sebelahnya 
dan  semua  orang  yang  lain.  Kemudian  bejana-bejana  yang  mengandungi  gula  pula 
dibawa  kepada  hadirin.  Gula  ini  dicairkan  di  dalam  air  dan  dihidangkan  kepada  hadirin; 
bermula  dengan  kadi,  kemudian  orang  di  sebelahnya  dan  begitulah  seterusnya. 

Akhir  sekali  sirih  dihulurkan.  Penduduk  India  amat  menghargai  sirih  dan  memberikannya 
kepada  tetamu  sebagai  suatu  tanda  penghormatan.  Apabila  sultan  memberikan  sirih 
kepada  seseorang;  ia  dianggap  sebagai  suatu  tanda  penghormatan  yang  tinggi;  lebih 
tinggi  daripada  kurniaan  emas  atau  pakaian  kebesaran  negara.  Apabila  seseorang 
meninggal  dunia,  keluarganya  tidak  akan  memakan  sirih  hingga  hari  majlis  perkabungan 
tersebut.  Kadi  ataupun  penggantinya  akan  mengambil  beberapa  helai  daun  sirih  itu  lalu 
memberikannya  kepada  waris  si  mati  yang  akan  memakannya.  Selepas  itu  orang  ramai 

pun  bersurai.  Kami  akan  menjelaskan  perihal  sirih  ini  dengan  labih  lanjut  selepas  ini, 
insyaAllah. 

Syarahan  dan  Ijazah  yang  Kuperoleh  daripada  Penduduk  Damsyik 


Di  Masjid  Jamik  Bani  Umayyah,  semoga  Allah  mengisi  masjid  ini  dengan  zikir 
kepadaNya,  aku  mendengar  syarahan  semua  kitab  Sahih  Imam  Abu  ‘Abdillah 
Muhammad  ibn  ‘Ismail  al-Ja’fi  al-Bukhari  r.a.  Syarahan  tersebut  disampaikan  olah 
Syihabuddin  Ahmad  ibn  Abi  Talib  ibn  Abi  al-Nu’m  ibn  ibn  Hasan  ibn  ‘Ali  ibn 
Bayanuddin  Muqri’  al-Salihi  yang  digelar  sebagai  Ibn  al-Syihnah  al-Hijazi.  Beliau 
merupakan  seorang  syeikh  yang  telah  lanjut  usianya  dan  menjadi  tumpuan  (rujukan) 
orang  ramai  yang  datang  dari  segala  tempat. 

Beliau  juga  menjadi  penghubung  bagi  golongan  muda  dan  tua.  Syarahan  itu  ditamatkan 
selepas  14  buah  majlis  pengajian  diadakan.  Majlis  pertama  bermula  pada  hari  Selasa 
pertengahan  bulan  Ramadhan  yang  mulia  tahun  726H.  Majlis  terakhir  pula  diadakan  pada 
hari  Isnin  28  Ramadhan.  Teks  “Sahih  al-Bukhari”  itu  dibaca  oleh  sejarawan  Syam,  al- 
Imam  al-Hafiz  ‘Alamuddin  Abu  Muhammad  al-Qasim  ibn  Muhammad  ibn  Yusuf  al- 
Barzali  yang  berasal  dari  Isybiliyyah,  Andalus  dan  kemudian  menetap  di  Damsyik. 

Majlis  pengajian  itu  diikuti  oleh  banyak  hadirin  dan  nama  mereka  dicatat  oleh 
Muhammad  ibn  Tughril  ibn  ‘Abdillah  ibn  al-Ghazzal  al-Sairafi. 

Syeikh  Abu  al-‘Abbas  al-Hijazi  pula  telah  mendengar  kitab  “Sahih  al-Bukhari”  ini 
dihuraikan  sepenuhnya  oleh  Syeikh  al-Imam  Sirajuddin  Abu  ‘Abdillah  al-Husain  ibn  Abi 
Bakr  al-Mubarak  ibn  Muhammad  ibn  Yahya  ibn  ‘Ali  ibn  a’-Masih  ibn  Tmran  al-Rabi’ie 
al-Baghdadi  al-Zubaidi  al-Hanbali.  Ini  berlaku  pada  penghujung  bulan  Syawal  dan  awal 
bulan  Zulkaedah  tahun  630H.  iaitu  di  Masjid  Jamik  al-Muzaffariyyah  yang  terletak  di 
kaki  Jabal  (Bukit)  Qasiyun,  di  luar  Damsyik.  Syeikh  Abu  al-‘Abbas  al-Hijazi  juga 
menerima  ijazah  untuk  mengajar  keseluruhan  kitab  itu  daripada  dua  orang  syeikh  iaitu 
Abu  al-Hasan  Muhammad  ibn  Ahmad  ibn  ‘Umar  ibn  al-Husain  ibn  al-Khalaf  al-Qati’ie, 
seorang  sejarawan  dan  ‘Ali  ibn  Abi  Bakr  ibn  ‘Abdillah  ibn  Ru’bah  al-Qalanisi,  seorang 
penjual  harum-haruman  dari  Baghdad.  Syeikh  Abu  al-‘Abbas  al-Hijazi  menerima  ijazah 
bagi  bab  “Sifat  Cemburu  dan  Keghairahan  Wanita”  hingga  akhir  kitab  tersebut,  daripada 
Abu  al-Munajja  ‘Abdullah  ibn  ‘Umar  ibn  ‘Ali  ibn  Zaid  ibn  al-Laithi  al-Khuza’ie  al- 
Baghdadi.  Keempat-empat  orang  ini  telah  mendengar  huraian  kitab  itu  daripada  Syeikh 
Syadiduddin  Abu  al-Waqt  ‘Abdul  Awwal  ibn  ‘Isa  ibn  Syu’aib  ibn  Ibrahim  al-Sijzi  al- 
Harawi  al-Sufi  pada  tahun  553H.  (1158M.)  di  Baghdad.  Beliau  (Syeikh  Syadiduddin) 
berkata,  “Kitab  Hadith  tersebut  diajar  kepadaku  oleh  al-Imam  Jamal  al-Islam  Abu  al- 
hasan  ‘Abdul  Rahman  ibn  Muhammad  ibn  al-Muzaffar  ibn  Muhammad  ibn  Daud  ibn 
Ahmad  ibn  Mu’az  ibn  Sahi  ibn  al-Hakam  al-Dawudi.  Kitab  itu  dibaca  kepada  beliau  dan 
aku  mendengarnya,  di  Busyanj  pada  tahun  465H.  (1072M.)  “ 

Beliau  pula  (Imam  Jamal  al-Islam)  berkata,  “Kitab  tersebut  diajar  kepadaku  oleh  Abu 
Muhammad  ‘Abdullah  ibn  Ahmad  ibn  Hubah  ibn  Yusuf  ibn  Aiman  al-Sarkhasi.  Kitab  itu 
dibaca  kepada  beliau  sedangkan  aku  mendengarnya,  pada  bulan  Safar  tahun  38 IH. 

(991M.)  “ 


Beliau  (Abu  Muhammad)  berkata,  “Kitab  tersebut  diajar  kepadaku  oleh  ‘Abdullah 
Muhammad  ibn  Yusuf  ibn  Mitr  ibn  Salih  ibn  Bisyr  ibn  Ibrahim  al-Farabri.  Kitab  itu 
dibaca  kepada  beliau  sedangkan  aku  mendengarnya  di  Farabr  pada  tahun  316H.  (928M.) 
Beliau  berkata  bahawa  kitab  tersebut  diajar  kepadanya  oleh  Imam  Abu  ‘Abdillah 
Muhammad  ibn  Isma’il  al-Bukhari  r.a.  pada  tahun  248H.  (862M.)  di  Farabr  dan 
kemudian  diajar  bagi  kali  keduanya  pada  tahun  253H.  (867M.)  “ 

(*5150  - alangkah  bagusnya  penelitian  Ibn  Battutah  didalam  salasilah/asal-usul  ilmu 
Hadith  Sahih  yang  dipelajarinya ) 

Antara  ulama’  Damsyik  yang  memberikan  ijazah  am  kepadaku  ialah  Syeikh  Abu  al- 
‘Abbas  al-Hijazi  itu.  Aku  memohon  ijazah  tersebut  dan  beliau  memberikannya  secara 
lisan.  Selain  itu,  ulama’  lain  yang  juga  memberikan  ijazah  kepadaku  ialah  seorang  syeikh 
dan  juga  imam  iaitu  Syihabuddin  Ahmad  ibn  ‘Abdillah  ibn  Ahmad  ibn  Muhammad  al- 
Maqdisi  yang  lahir  pada  bulan  Rabi’ul  Awwal  tahun  653H.  (April  1255M.),  seorang 
syeikh  dan  imam  yang  salih  iaitu  ‘Abdul  Rahman  ibn  Muhammad  ibn  Muhammad  ibn 
Ahmad  ibn  ‘Abdil  Rahman  al-Najdi  dan  ketua  bagi  semua  imam  iaitu  Jamaluddin  Abu 
al-Mahasin  Yusuf  ibn  al-Zaki  ‘Abdil  Rahman  ibn  Yusuf  al-Mizzi  al-Kalbi,  ketua  bagi 
semua  hafiz  (huffaz). 

Di  samping  itu,  Imam  ‘Alauddin  ‘Ali  ibn  Yusuf  ibn  Muhammad  ibn  ‘Abdillah  al-Syafi’e, 
Muhyiddin  ibn  Yahya  ibn  ‘Ali  al-‘Alawi,  seorang  syeikh  dan  imam  yang  mulia  serta 
Majduddin  al-Qasim  ibn  ‘Abdillah  ibn  Abi  ‘Abdillah  ibn  al-Mu’alla  al-Dimasyqi, 
seorang  syeikh,  imam  dan  juga  muhaddith  yang  lahir  pada  654H.  (1256M.)  juga  turut 
memberikan  ijazah  kepadaku.  Seterusnya  ialah  Syihabuddin  Ahmad  ibn  Ibrahim  ibn 
Falah  ibn  Muhammad  al-Iskandari,  seorang  syeikh  dan  imam  yang  ‘alim,  Syamsuddin 
ibn  ‘Abdillah  ibn  Tammam,  seorang  syeikh,  imam  dan  wali  Allah  SWT  serta  dua  orang 
syeikh  yang  bersaudara,  Syeikh  Syamsuddin  Muhammad  dan  Syeikh  Kamaluddin 
‘Abdullah.  Kedua-duanya  ialah  anak  Ibrahim  ibn  ‘Abdillah  ibn  Abi  ‘Umar  al-Maqdisi. 
Selanjutnya  ialah  Syamsuddin  Muhammad  ibn  Abi  al-Zahra’  ibn  Salim  al-Hakari, 
seorang  syeikh  dan  juga  ‘abid,  Ummu  Muhammad  ‘Aisyah  bint  Muhammad  ibn  Muslim 
ibn  Salamah  al-Harani  iaitu  syeikhah  yang  salihah  serta  Rihlah  al-Dunya  Zainab  bint 
Kamaluddin  Ahmad  ibn  ‘Abdil  Rahim  ibn  ‘Abdil  Wahid  ibn  Ahmad  al-Maqdisi,  juga 
syeikhah  yang  salihah.  Semua  tokoh  dan  ulama’  ini  memberikan  ijazah  am  kepadaku 
untuk  mengajar  pada  tahun  726H.  di  Damsyik. 

(*5150  - Alhamdulillah  maka  berakhirlah  Bab  2 dan  insyaAllah  kita  akan  ke  Bab  3 
seterusnya  iaitu  Dari  Damsyik  ke  Makkah) 

Bab  3 

Dari  Damsyik  ke  Makkah 


Apabila  anak  bulan  Syawal  muncul  pada  tahun  tersebut  (1  September  1326M.),  kafilah 

Hijaz  memulakan  perjalanan  keluar  dari  persekitaran  Damsyik  dan  berkhemah  di  sebuah 
kampung  yang  bernama  Kuswah.  Aku  turut  keluar  mengikuti  mereka.  Ketua  kafilah  itu 
bernama  Saifuddin  al-Juban,  salah  seorang  amir  utama.  Kadi  kafilah  itu  bernama 
Syarafuddin  al-Azru’ie  al-Haurani.  Pada  tahun  itu  juga, guru  Mazhab  Maliki  yang 
bernama  Sadruddin  al-Ghumari  turut  menunaikan  ibadah  haji.  Perjalananku  itu  bersama- 
sama  dengan  satu  rombongan  Arab  Badwi  yang  bernama  ‘Ajarimah.  Amir  mereka  ialah 
Muhammad  ibn  Rafi’  yang  memiliki  kedudukan  tinggi  di  kalangan  semua  amir. 

Kami  berjalan  dari  Kuswah  ke  sebuah  kampung  yang  besar  bernama  Sanamain. 

Kemudian  kami  sampai  di  Zur’ah,  sebuah  pekan  kecil  dalam  daerah  Hauran.  Kami 
berhenti  berhampiran  dengan  tempat  itu  dan  kemudian  terus  berjalan  ke  Busra,  sebuah 
kota  kecil.  Mengikut  adat,  kafilah-kafilah  akan  berhenti  di  sini  selama  empat  hari  supaya 
sesiapa  yang  tertinggal  di  Damsyik  kerana  hal-hal  tertentu  boleh  menyertai  kafilah  di  sini. 
Rasulullah  SAW  pemah  sampai  di  Busra  sewaktu  mengurus  perniagaan  Sayyidatina 
Khadijah.  Ini  berlaku  sebelum  baginda  SAW  dilantik  menjadi  Rasul.  Di  Busra,  tempat 
unta  betina  Baginda  SAW  duduk  bertelut  ditandakan.  Kini  sebuah  masjid  yang  besar 
telah  didirikan  di  atasnya.  Penduduk  Hauran  tertumpu  di  kota  Busra  dan  jemaah  haji 
memperoleh  bekalan  perjalanan  mereka  dari  situ.  Kemudian  mereka  akan  berjalan  ke 
Birkah  Zirah  dan  berhenti  di  situ  selama  sehari.  Seterusnya  mereka  berjalan  pula  ke 
Lajjun  yang  terdapat  air  yang  mengalir.  Selepas  itu  mereka  meneruskan  perjalanan  ke 
Kubu  (Kota  Pertahanan)  Karak. 

Karak  merupakan  salah  sebuah  kubu  pertahanan  yang  paling  hebat,  masyhur  serta  kukuh 
dan  turut  dikenali  umum  sebagai  Kubu  Ghurab.  Sebuah  lembah  mengelilingi  kubu  itu 
dari  segenap  penjuru.  Kubu  itu  cuma  mempunyai  satu  pintu  masuk  sahaja  yang  dipahat 
ke  dalam  batu  yang  pejal.  Laluan  masuk  ke  berandanya  juga  turut  dipahat  ke  dalam  batu 
pejal.  Kubu  ini  digunakan  oleh  raja-raja  sebagai  benteng  pertahanan  dan  juga  sebagai 
tempat  perlindungan  pada  waktu  kecemasan.  Al-Malik  al-Nasir  pemah  berlindung  di 
kubu  ini.  Pada  waktu  itu,  baginda  masih  kecil  dan  mamluknya  yang  bernama  Salar  yang 
bertindak  sebagai  naib  sultan  telah  mengambil  alih  pentadbiran  kerajaan.  Al-Malik  al- 
Nasir  menyatakan  kehendaknya  untuk  menunaikan  ibadah  haji  dan  semua  amir  bersetuju 
membenarkannya  berbuat  demikian.  Baginda  pun  berangkat  ke  tanah  suci.  Apabila  tiba 
di  ‘Aqabah  Ailah,  baginda  lari  ke  berlindung  di  Kubu  Karak  selama  beberapa  tahun 
hingga  amir-amir  wilayah  Syam  sepakat  mencarinya  dan  mamluk-mamluk  berhimpun  di 
sekelilingnya. 

Sementara  itu,  kuasa  pemerintahan  berada  di  tangan  Baibars  al-Syasyankir.  Beliau  ialah 
amir  al-ta’am  (*amir  yang  mengurus  segala  urusan  berkaitan  dengan  makanan)  dan 
bergelar  sebagai  al-Malik  al-Muzaffar.  Beliaulah  yang  membina  Khanqah  al- 
Baibarsiyyah  yang  terletak  berhampiran  dengan  Khanqah  Said  al-Su’ada’  yang  dibina 
oleh  Salahuddin  ibn  Ayyub.  Al-Malik  al-Nasir  melancarkan  serangan  terhadap  Baibars 
al-Syasyankir.  Dia  melarikan  diri  ke  padang  pasir  tetapi  dikejar  oleh  tentera  al-Malik  al- 
Nasir  lalu  ditangkap  dan  dibawa  menghadap  al-Malik  al-Nasir  yang  memerintahkan 
supaya  dia  dihukum  bunuh.  Hukuman  bunuh  pun  dilaksanakan  terhadapnya.  Salar  juga 
ditangkap  dan  dipenjarakan  di  bilik  kurungan  di  bawah  tanah  hingga  dia  mati  kelaparan. 
Diceritakan  bahawa  dia  terpaksa  memakan  bangkai  disebabkan  terlalu  lapar.  Kita 

memohon  perlindungan  Allah  SWT  daripada  nasib  yang  sedemikian  rupa. 

Kafilah  berhenti  selama  empat  hari  di  luar  Karak  iaitu  berhampiran  dengan  sebuah 
tempat  yang  bernama  Thaniyyah  dan  anggota  rombongan  membuat  persediaan  untuk 
memasuki  kawasan  padang  pasir.  Kemudian  kamu  berjalan  ke  Ma’an  yang  merupakan 
kota  terakhir  di  Syam.  Kami  turun  melalui  Genting  Sawan  ke  kawasan  gurun  yang 
dikatakan  orang  ramai,  “memasukinya  mengundang  kebinasaan,  meninggalkannya 
menjamin  kehidupan”.  Selepas  dua  hari  berjalan,  kami  berhenti  di  Zatt  Hajj  iaitu  sebuah 
tempat  yang  terdiri  daripada  lapisan-lapisan  air  bawah  tanah  dan  tidak  berpenduduk. 
Kemudian  kami  sampai  di  Wadi  Baldah  tetapi  tidak  terdapat  air  di  situ.  Seterusnya  kami 
sampai  pula  di  Tabuk.  Rasulullah  SAW  pernah  melancarkan  ekspedisi  ketenteraan  ke 
Tabuk.  Di  situ  terdapat  mata  air  yang  cuma  menghasilkan  air  yang  sedikit  sahaja  tetapi 
apabila  Nabi  SAW  turun  ke  dalamnya  dan  mengambil  wuduk,  air  mengalir  dengan 
banyaknya  hingga  hari  ini,  dengan  berkat  Rasulullah  SAW. 

Mengikut  adat  jemaah  haji  Syam,  apabila  sampai  di  Tabuk,  mereka  mengambil  senjata 
dan  menghunus  pedang  lalu  menyerbu  ke  dalam  kawasan  perkhemahan  dan  memukul 
pokok  tamar  dengan  pedang  mereka  sambil  berkata,  “Demikianlah  cara  Rasulullah  SAW 
memasuki  tempat  ini”.  Kafilah  yang  besar  itu  mendirikan  khemah  di  atas  tebing  mata  air 
tersebut  dan  semua  orang  menghilangkan  dahaga  dengan  meminumnya.  Mereka  berehat 
di  situ  selama  empat  hari  sambil  memberi  minum  unta  mereka  serta  menyediakan 
bekalan  air  menghadapi  kawasan  padang  pasir  yang  menggemnkan  di  antara  ‘Ula  dengan 
Tabuk.  Mengikut  amalan  pembawa  air,  mereka  akan  memilih  tempat  persinggahan  yang 
terletak  bersebelahan  dengan  mata  air  itu.  Mereka  mempunyai  kolam  yang  diperbuat 
daripada  kulit  kerbau  yang  menyerupai  tangki-tangki  yang  besar.  Mereka  memberi 
minum  unta  dan  mengisi  beg-beg  kulit  berisi  air  yang  besar  (rawaya)  dan  juga  yang 
bersaiz  biasa  (qurab)  dengan  mendapatkan  air  dari  semua  kolam  ini.  Setiap  amir  atau 
pembesar  mempunyai  kolam  yang  digunakan  untuk  memberi  minum  untanya  serta  unta 
pengiring-pengiring  di  samping  mengisi  beg-beg  air  mereka.  Orang  lain  daripada 
kalangan  anggota  kafilah  mengadakan  persefahaman  sendiri  dengan  pembawa  air  itu 
untuk  memberikan  air  kepada  unta  dan  mengisi  beg-beg  air  masing-masing  dengan 
bayaran  beberapa  dirham  yang  ditetapkan. 

Selepas  itu  kafilah  meneruskan  perjalanan  dari  Tabuk  dan  mempercepat  lagi  langkah 
mereka  pada  waktu  siang  serta  malam  kerana  bimbang  akan  kawasan  padang  pasir  itu.  Di 
tengah-tengah  perjalanan  iaitu  melalui  kawasan  padang  pasir  ini  terdapat  sebuah  lembah 
yang  bernama  Wadi  al-Ukhaidir  (Lembah  Kecil  yang  Hijau).  Lembah  ini  juga  boleh 
dinamai  sebagai  Lembah  Neraka.  Semoga  Allah  melindungi  kita  daripada  bahayanya. 
Pada  suatu  tahun,  rombongan  jemaah  haji  ditimpa  musibah  dan  penderitaan  disebabkan 
angin  samum  (angin  padang  pasir)  yang  bertiup  di  situ.  Semua  bekalan  air  mereka  kering 
sehingga  nilai  seteguk  air  mencapai  harga  1 ,000  dinar,  namun  kedua-dua  pembeli  dan 
penjual  mati  kehausan.  Kisah  ini  tertera  pada  salah  satu  batu  besar  di  lembah  tersebut. 

Dari  situ,  kafilah  meneruskan  perjalanan  dan  berhenti  di  Birkah  (Kolam)  al-Mu’azzam 
yang  merupakan  sebuah  kawasan  lembahyang  besar.  Nama  tempat  ini  diberikan 
bersempena  dengan  nama  al-Malik  al-Mu’azzam,  daripada  keluarga  Ayyub.  Pada 

sesetengah  tahun,  air  hujan  memenuhi  lembah  itu  dan  pada  sesetengah  tahun  yang  lain 
pula,  lembah  tersebut  menjadi  kering.  Pada  hari  kelima  selepas  meninggalkan  Tabuk, 
kafilah  tiba  di  perigi  Hijr  iaitu  Hijr  Kaum  Thamud.  Terdapat  air  yang  banyak  di  situ 
tetapi  tiada  seorang  pun  yang  mengambil  air  tersebut  meskipun  terlalu  dahaga  kerana 
meneladani  perbuatan  Nabi  SAW.  Rasulullah  SAW  melalui  kawasan  itu  dalam  ekspedisi 
Perang  Tabuk  lantas  mempercepat  perjalanan  unta  tunggangannya  dan  mengarahkan 
supaya  tiada  seorang  pun  yang  mengambil  bekalan  air  di  situ.  Sebaliknya,  anggota 
kafilah  menggunakan  air  itu  untuk  menggaul  tepung  dan  memberikan  tepung  tersebut 
kepada  unta  untuk  dimakan. 

Di  situ  juga  terletak  penempatan  kaum  Thamud  iaitu  di  kawasan  berbukit-bukau  yang 
berbatu  merah.  Rumah-rumah  mereka  dipahat  di  dalam  bukit  dan  mempunyai  bendul 
pintu  yang  diukir.  Sesiapa  yang  melihat  bendul  itu  akan  menyangka  ia  baru  sahaja  dibuat. 
Tulang-belulang  mereka  telah  hancur  lumat  di  dalam  rumah  itu.  Sesungguhnya  keadaan 
sedemikian  merupakan  suatu  peringatan.  Tempat  unta  betina  Nabi  Salih  a. s.  bertelut 
terletak  di  antara  dua  buah  bukit  di  situ.  Di  antara  dua  buah  bukit  tersebut  pula  terdapat 
kesan-kesan  sebuah  masjid  dan  di  situ  orang  ramai  mendirikan  solat. 

Jarak  di  antara  Hijr  dengan  ‘Ula  adalah  sejauh  perjalanan  selama  sehari  atau  kurang.  ‘Ula 
ialah  sebuah  kampung  yang  besar  dan  cantik  selain  mempunyai  dusun-dusun  tamar  serta 
mata  air.  Di  situ  jemaah  haji  berhenti  selama  empat  hari.  Dalam  tempoh  tersebut,  mereka 
mendapatkan  bekalan  perjalanan  dan  mencuci  pakaian.  Mereka  meninggalkan  apa  juga 
bekalan  yang  berlebihan  di  kampung  itu  dan  hanya  mengambil  sekadar  yang  benar-benar 
diperlukan  sahaja.  Penduduk  kampung  tersebut  terdiri  daripada  orang  yang  beramanah 
dan  kampung  itu  juga  merupakan  sempadan  perjalanan  bagi  pedagang-pedagang  Nasrani 
dari  Syam.  Mereka  tidak  boleh  melampaui  kampung  tersebut.  Di  situ,  mereka  berjual  beli 
dengan  jemaah  haji.  Barang-barang  yang  diperniagakan  termasuklah  bekalan  perjalanan 
dan  barang-barang  yang  lain. 

Kemudian  kafilah  haji  itu  bertolak  dari  ‘Ula  dan  pada  keesokan  harinya,  mereka 
berkhemah  di  sebuah  lembah  yang  bernama  ‘Utas.  Kawasan  itu  sangat  panas  dan  dilanda 
tiupan  angin  samum  yang  membawa  maut.  Pada  suatu  tahun,  angin  ini  melanda  sebuah 
kafilah  haji  dan  tiada  orang  yang  terselamat  kecuali  sebilangan  kecil  sahaja.  Tahun  itu 
dinamai  sebagai  Tahun  Amir  al-Jaliqi  oleh  orang  ramai.  Kemudian  jemaah  haji 
berkhemah  pula  di  Hudayyah  yang  terdapat  air  di  bawah  tanah  iaitu  di  dalam  sebuah 
lembah.  Mereka  menggali  lubang  di  dalam  tanah  itu  lalu  keluarlah  air  yang  rasanya 
payau.  Pada  hari  ketiga,  mereka  pun  sampai  di  tanah  suci  Madinah  yang  mulia. 


Taybah  {-bermaksud  ‘baik, manis’  dan  merujuk  kota  Madinah  al-Munawwarah)  Kota  Rasulullah  SAW  yang 

Dimuliakan 


Pada  waktu  senja  hari  yang  sama,  iaitu  selepas  matahari  terbenam, kami  memasuki  kota 
suci  Madinah  dan  tiba  di  masjidnya  yang  mulia.  Kami  berhenti  di  Bab  al-Salam  untuk 
mengucapkan  salam  sebagai  tanda  hormat  dan  mendirikan  solat  di  Raudah  al-Karimah 
(Taman  yang  Mulia)  yang  terletak  di  antara  makam  dengan  mimbar  Nabi  yang  mulia. 

Kami  mengucup  potongan  yang  tinggal  daripada  batang  pohon  tamar  yang  pernah 
menangis  teresak-esak  kerana  Rasulullah  SAW  sebagai  meneladani  perbuatan  baginda 
SAW  kepadanya.  Potongan  batang  tamar  itu  kini  dilekatkan  pada  sebuah  tiang  yang 
berada  di  antara  makam  Nabi  SAW  dengan  mimbar  iaitu  disebelah  kanan  menghadap 
kiblat.  Kami  menyampaikan  sebaik-baik  salam  ke  atas  penghulu  manusia  yang  terdahulu 
dan  terkemudian,  pemberi  syafa’at  bagi  orang  yang  berdosa  iaitu  Rasul  serta  Nabi 
daripada  Bani  Hasyim  dari  Lembah  Makkah,  Muhammad.  Semoga  Allah  Azzawajalla 
merahmati  dan  mengurniakan  kesejahteraan  kepada  Baginda  SAW.  Mudah-mudahan 
juga  Allah  SWT  memuliakan  dan  meninggikan  darjatnya.  Kami  turut  menyampaikan 
sebaik-baik  salam  ke  atas  dua  orang  sahabatnya  yang  berkongsi  makam  dengan  baginda 
iaitu  Abu  Bakr  al-Siddiq  r.a  dan  Abu  Hafs  ‘Umar  al-Faruq  r.a. 

Seterusnya  kami  pun  kembali  ke  khemah  kami  dan  bergembira  dengan  nikmat  yang  amat 
besar  ini.  Kami  berasa  terhibur  kerana  memperoleh  kurniaan  yang  amat  besar  ini  dan 
bersyukur  kepada  Allah  SWT  kerana  tiba  di  tempat-tempat  suci  Rasul-Nya;  tempat- 
tempat  yang  mulia  lagi  kudus.  Kami  berdoa  agar  ini  bukanlah  kesempatan  yang  terakhir 
bagi  kami  untuk  berkunjung  ke  sini.  Semoga  kami  digolongkan  dalam  kumpulan  yang 
kunjungannya  diterima  dan  perjalanannya  dicatatkan  sebagai  perjalanan  yang  dibuat 
demi  mendapatkan  keredhaan  Allah  SWT. 

Masjid  Rasulullah  (saw)  dan  Raudahnya  yang  Mulia 


Masjid  Rasulullah  SAW  yang  mulia  itu  berbentuk  segi  empat  bujur.  Masjid  ini 
dilingkungi  oleh  tiang-tiang  yang  mengelilinginya  di  keempat-empat  penjuru  iaitu  utara, 
selatan,  timur  dan  barat.  Di  bahagian  tengah  masjid  itu,  terdapat  halaman  dalam  yang 
terbuka  dan  berlantaikan  batu  serta  pasir.  Masjid  Rasulullah  SAW  itu  dikelilingi  pula 
oleh  sebatang  jalan  yang  berturap  batu  yang  berpahat.  Raudah  yang  suci  itu,  semoga 
Allah  merahmati  dan  memberikan  kesejahteraan  kepada  penghuninya,  terletak 
berhampiran  dengan  penjuru  tenggara  masjid  tersebut.  Rupa  bentuk  Raudah  tersebut  agak 
luar  biasa  dan  sukar  untuk  dihuraikan.  Ia  diserikan  dengan  batu  marmar  yang  amat 
unggul  pahatan  serta  tinggi  mutunya.  Bahagian  atasnya  pula  masih  terdapat  bekas  sapuan 
kasturi  serta  harum-haruman  (yang  telah  menjadi  hitam  dan  merekah)  meskipun  telah 
melalui  peredaran  zaman  yang  panjang. 

Di  bahagian  tepinya  iaitu  mengarah  ke  selatan,  terdapat  paku  perak  yang  terletak 
bertentangan  dengan  wajah  (diri)  Nabi  SAW  yang  mulia.  Di  situlah  orang  ramai  berdiri 
mengucapkan  salam  dengan  menghadapkan  diri  kepada  Nabi  SAW  yang  mulia  dan 
membelakangkan  kiblat.  Selepas  menyampaikan  ucapan  salam  hormat  kepada  Nabi  SAW 
mereka  pun  beredar  ke  sebelah  kanan  iaitu  ke  makam  Abu  Bakr  al-Siddiq.  Kepala  Abu 
Bakr  r.a.  menghala  ke  arah  kaki  Rasulullah  SAW.  Kemudian  mereka  beredar  ke  makam 
'Umar  ibn  al-Khattab  r.a.  yang  kepalanya  pula  menghala  ke  bahu  Abu  Bakr  r.a. 

Di  bahagian  utara  taman  yang  mulia  itu,  semoga  Allah  menambah  keharumannya, 
terdapat  sebuah  kolam  kecil  yang  berkemasan  marmar  dan  menghala  ke  kiblatnya  pula 
terdapat  mihrab.  Dikatakan  bahawa  mihrab  itu  ialah  bilik  Fatimah  puteri  Rasulullah  SAW 

dan  dikatakan  bahawa  itulah  makamnya;  Allah  jualah  yang  mengetahui  hal  yang 
sebenarnya. 

Di  tengah-tengah  masjid  yang  mulia  itu,  terdapat  daun  pintu  yang  rata  dengan  permukaan 
lantai  masjid  menutupi  jalan  masuk  ke  sebatang  lorong  bawah  tanah  yang  mempunyai 
tangga  menuju  ke  rumah  Abu  Bakr  r.a.  iaitu  di  luar  masjid.  Lorong  bawah  tanah  itulah 
yang  digunakan  puterinya,  'Aisyah  untuk  pergi  ke  rumah  beliau.  Lorong  itulah  yang 
disebut  di  dalam  Hadith  dan  yang  diminta  oleh  Nabi  SAW  supaya  dikekalkan,  sementara 
semua  lorong  yang  lain  ditutup.  Rumah  'Umar  dan  puteranya,  'Abdullah  ibn  'Umar  r.a. 
terletak  bertentangan  dengan  rumah  Abu  Bakr. 

Di  sebelah  timur  masjid  yang  mulia  itu  terdapat  rumah  imam  kota  Madinah,  Abu 
'Abdillah  Malik  ibn  Anas  r.a.  Berhampiran  dengan  Bab  al-Salam,  terdapat  kolam  yang 
mengalir.  Kolam  itu  dinamai  sebagai  Mata  Air  Biru  oleh  penduduk  dan  boleh  dituruni 
dengan  menggunakan  anak  tangga. 


Bermulanya  Pembinaan  Masjid  Nabawi 

Rasulullah  SAW  tiba  di  kota  Madinah  yang  mulia,  pada  hari  Isnin  13  Rabi’ul  Awwal  lalu 
singgah  di  petempatan  suku  kaum  ‘Amru  ibn  ‘Auf.  Baginda  SAW  tinggal  bersama-sama 
dengan  mereka  selama  dua  puluh  dua  malam.  Menurut  setengah-setengah  riwayat  yang 
lain,  Baginda  SAW  tinggal  dengan  mereka  selama  empat  belas  malam  atau  empat  malam. 
Kemudian  Baginda  SAW  menuju  ke  kota  Madinah  lalu  singgah  di  petempatan  Bani 
Najjar  iaitu  di  rumah  Abu  Ayyub  al-Ansari  r.a.  Baginda  tinggal  di  rumah  Abu  Ayyub 
selama  tujuh  bulan  hinggalah  Baginda  selesai  membina  rumah  dan  masjidnya.  Tapak 
masjid  itu  ialah  ruang  berpagar  untuk  mengeringkan  buah  tamar  yang  dimiliki  oleh  Sahi 
dan  Suhail,  dua  orang  anak  Rafi’  ibn  Abi  ‘Umar  ibn  ‘Anid  ibn  Tha Tabah  ibn  Ghanim  ibn 
Malik  ibn  al-Najjar.  Mereka  berdua  ialah  anak  yatim  yang  dipelihara  oleh  As’ad  ibn 
Zurarah  r.a  dan  dikatakan  juga  bahawa  mereka  berdua  di  bawah  jagaan  Abu  Ayyub. 
Rasulullah  SAW  membeli  tapak  tersebut  daripada  mereka.  Selain  itu  diceritakan  juga 
bahawa  Abu  Ayyub  membuat  mereka  berdua  rela  melepaskannya  kepada  Baginda  SAW. 
Riwayat  lain  pula  menyatakan  bahawa  mereka  berdua  menghadiahkan  tapak  itu  kepada 
Rasulullah  SAW. 

Rasulullah  SAW  membina  masjid  dengan  dibantu  oleh  sahabat-sahabat  dan  mendirikan 
dinding  di  sekelilingnya  tanpa  didirikan  bumbung  atau  tiang.  Masjid  itu  dibina  berbentuk 
segi  empat;  ukuran  panjang  dan  lebarnya  ialah  100  hasta.  Diriwayatkan  juga  bahawa 
ukuran  lebarnya  kurang  sedikit  daripada  itu.  Dinding  masjid  dibina  setinggi  seseorang 
berdiri.  Apabila  cuaca  sangat  terik,  sahabat-sahabat  pun  berbincang  untuk  mendirikan 
bumbung  di  atas  masjid  itu.  Rasulullah  SAW  lantas  mendirikan  tiang  masjid  dengan 
batang  tamar  dan  bumbungnya  pula  daripada  dahan-dahan  tamar.  Apabila  hujan  turun,  air 
menitis  ke  dalam  masjid.  Sahabat-sahabat  mencadangkan  pula  kepada  Baginda  supaya 
menggunakan  tanah  liat  untuk  bumbung  masjid  itu.  Baginda  bersabda,  “Tidak  sama 
sekali!  Pondok  yang  sama  seperti  pondok  Nabi  Musa  (a.s.),”  atau  “Berteduh  seperti  Nabi 
Musa  (a.s.)  berteduh,  padahal  urusan  ini  lebih  mudah  daripada  itu.”  Baginda  ditanya, 

“Bagaimanakah  bentuknya  pondok  Nabi  Musa  (a.s)?”  Baginda  bersabda,  “Apabila 
berdiri,  kepalanya  menyentuh  bumbung.” 

Baginda  juga  membuat  tiga  buah  pintu  untuk  masjid  tersebut.  Kemudian  Baginda 
menutup  pintu  di  bahagian  selatan  apabila  arah  kiblat  ditukar.  Masjid  Nabawi  terus 
berkeadaan  demikian  semasa  hayat  Rasulullah  SAW  dan  Abu  Bakr  r.a.  Pada  zaman 
Khalifah  ‘Umar  ibn  al-Khattab  r.a.,  beliau  memperbesarkan  lagi  Masjid  Rasulullah  SAW. 
Sayyidina  ‘Umar  berkata,  “Kalaulah  aku  tidak  mendengar  Rasulullah  SAW  bersabda, 

‘Kita  perlu  memperbesar  masjid  itu,”  nescaya  aku  tidak  memperbesarnya.  Beliau 
menurunkan  tiang-tiang  kayu  itu  lalu  mendirikan  tiang-tiang  bata  di  tempatnya  dan 
membina  dasar  masjid  tersebut  daripada  batu  yang  ditinggikan,  setinggi  seseorang  berdiri. 
Sayyidina  ‘Umar  juga  membuat  enam  buah  pintu;  dua  buah  pintu  di  setiap  arah  kecuali 
arah  kiblat.  ‘Umar  berkata,  “Pintu  ini  dikhaskan  bagi  kaum  wanita,”  dan  beliau  tidak 
pemah  kelihatan  berada  di  pintu  tersebut  hinggalah  beliau  meninggal  dunia.  Beliau 
berkata,  “Sekalipun  kami  memperluas  masjid  ini  hingga  sampai  ke  kawasan  pusara 
(Jabbanah),  ia  masih  tetap  Masjid  Rasulullah.  Semoga  Allah  merahmati  Baginda  SAW.” 

Sayyidina  ‘Umar  mahu  memasukkan  sebuah  tapak  yang  dimiliki  oleh  Sayyidina  ‘Abbas, 
ayahanda  saudara  Nabi  SAW,  ke  dalam  kawasan  masjid.  Akan  tetapi,  Sayyidina  ‘Abbas 
menentang  kehendaknya  itu.  Di  tapak  tersebut,  terdapat  pancuran  yang  mengalirkan  air 
ke  dalam  kawasan  masjid,  lalu  ‘Umar  mencabutnya  dengan  berkata,  “Pancuran  ini 
menganggu  orang  ramai.”  ‘Abbas  membantah  perbuatan  ‘Umar  itu.  Akhirnya  mereka 
berdua  bersetuju  menjemput  Ubayy  ibn  Ka’ab  untuk  menghakimi  perbalahan  mereka. 
Mereka  berdua  datang  ke  rumah  Ubayy  ibn  Ka’ab  tetapi  beliau  tidak  membenarkan 
mereka  berdua  masuk  sehingga  beberapa  ketika.  Akhirnya,  mereka  memasuki  rumahnya 
dan  Ubayy  ibn  Ka’ab  berkata,  “Jariahku  sedang  membasuh  kepalaku  tadi.”  Umar  mahu 
memulakan  percakapan  tetapi  ditahan  oleh  Ubayy  yang  berkata,  “Biarkan  Abu  Fadl  (iaitu 
‘Abbas)  bercakap  dahulu  kerana  kedudukannya  sebagai  ahli  keluarga  Rasulullah  SAW. 

‘Abbas  berkata,  “Tanah  itu  ialah  tapak  bangunan  yang  diberikan  kepadaku  oleh 
Rasulullah  SAW.  Aku  membina  binaan  di  atas  tapak  tersebut  dengan  bantuan  Baginda. 
Aku  memasang  pancuran  itu  semasa  aku  berdiri  di  atas  dua  bahu  Baginda.  Kini  ‘Umar 
datang  dan  mencabut  pancuran  tersebut  dan  mahu  memasukkan  keseluruhan  tapak  itu  ke 
dalam  masjid.” 

Ubayy  berkata,  “Aku  mengetahui  sesuatu  yang  menyentuh  tentang  hal  ini.  Aku 
mendengar  Rasulullah  SAW  bersabda,  “ Nabi  Daud  a.s.  mahu  membina  rumah  Allah 
yang  suci.  Di  tapaknya  ada  sebuah  rumah,  milik  dua  orang  anak  yatim.  Nabi  Daud  cuba 
memujuk  mereka  menjualnya  tetapi  mereka  enggan.  Kemudian  Nabi  Daud  a.s.  memujuk 
sekali  lagi  lalu  mereka  pun  menjual  tapak  itu.  Seterusnya,  dua  orang  anak  yatim  tersebut 
membuat  tipu  helah  yang  menyebabkan  penjualan  tadi  terbatal  dan  Nabi  Daud  a.s 
terpaksa  membeli  semula  tapak  itu  daripada  mereka.  Akan  tetapi,  mereka  mengulang 
tipu  helah  yang  sama  dan  Nabi  Daud  a.s.  mendapati  harganya  terlalu  mahal.  Ketika  itu 
Allah  Ta  ’ala  mewahyukan  kepada  baginda,  ‘Sekiranya  kamu  memberikan  sesuatu  yang 
kamu  miliki  maka  kamu  lebih  mengetahui;  tetapi  sekiranya  kamu  memberikan  (sesuatu) 
daripada  rezeki-Ku  kepada  mereka  berdua,  maka  berikanlah  kepada  mereka  berdua 

sehingga  mereka  berpuas  hati.  Rumah  yang  paling  bersih  daripada  penindasan  ialah 
rumah-Ku  dan  Aku  telah  mengharamkan  pembinaannya  daripada  kamu.  ’ Nabi  Daud  a. s. 
berkata,  ‘Wahai  Tuhanku,  kurniakan  rumah-Mu  itu  kepada  Nabi  Sulaiman,  ‘ dan  Allah 
mengurniakannya  kepada  Nabi  Sulaiman  a.s .” 

‘Umar  berkata,  “Siapakah  yang  sanggup  menyaksikan  bagiku  bahawa  Rasulullah  SAW 
memang  menyatakan  demikian?”  Ubayy  keluar  menemui  beberapa  orang  tertentu 
daripada  kalangan  kaum  Ansar  lalu  mereka  mengesahkan  sabda  Rasulullah  SAW  itu. 
‘Umar  berkata,  “Aku  akan  menerima  kata-katamu  biarpun  tidak  menemui  orang  lain 
selain  kamu  untuk  mengesahkannya  tetapi  aku  suka  mendapatkan  pengesahan.” 
Kemudian  beliau  berkata  kepada  ‘Abbas,  “ Demi  Allah,  kamu  tidak  akan  meletakkan 
kembali  pancuran  itu  melainkan  kakimu  memijak  kedua-dua  bahuku.”  ‘Abbas  pun 
melakukan  hal  sedemikian  lalu  berkata,  “Kini,  oleh  sebab  tapak  tersebut  telah  disahkan 
sebagai  milikku,  maka  aku  menjadikannya  sedekah  dijalan  Allah.” 

Maka  ‘Umar  pun  meruntuhkan  binaan  di  tapak  itu  dan  memasukkannya  ke  dalam 
kawasan  masjid. 

Masjid  tersebut  diperbesar  lagi  oleh  'Uthman  r.a.  Beliau  sendiri  melakukan  keja-kerja 
pembinaan  dengan  bersungguh-sungguh  dan  menghabiskan  masa  sepanjang  hari  dengan 
bekerja.  'Uthman  r.a.  memutihkan  masjid  itu  dan  mengukuhkan  tapaknya  dengan  batu 
batan  yang  berukir.  'Uthman  juga  memperluas  masjid  tersebut  dari  setiap  sudut  kecuali 
bahagian  selatan.  Beliau  mendirikan  tiang-tiang  batu  di  dalam  masjid  itu  yang 
dikukuhkan  dengan  tiang-tiang  besi  dan  plumbum.  'Uthman  turut  membuat  bumbung 
dengan  kayu  jati  di  samping  membina  sebuah  mihrab  untuk  masjid  tersebut.  Akan  tetapi, 
riwayat  yang  lain  mengatakan  bahawa  Marwan  ialah  orang  pertama  yang  membina 
mihrab  dan  dikatakan  pula  bahawa  'Umar  ibn  'Abdil  'Aziz  yang  membinanya  pada  zaman 
Khalifah  al-Walid. 

Masjid  itu  diperbesar  oleh  pula  oleh  al-Walid  ibn  'Abdil  Malik  dan  urusannya  diselia  oleh 
'Umar  ibn  'Abdil  'Aziz.  Beliau  memperluas,  mencantikkan  dan  memperkukuh  masjid  itu 
dengan  menggunakan  batu  marmar  serta  kayu  jati  yang  bersalutkan  emas.  Al-Walid 
menghantar  perutusan  kepda  raja  Rom  dengan  berkata,  "Beta  hendak  membina  masjid 
Nabi  kami  SAW  maka  berikanlah  bantuan  kepada  beta."  Raja  Rom  lantas  menghantar 
jurubina  yang  mahir  dan  80  mithqal  emas  kepada  al-Walid.  Al-Walid  memerintahkan 
supaya  bilik  isteri-isteri  Nabi  SAW  dimasukkan  ke  dalam  kawasan  masjid.  Maka  'Umar 
membeli  beberapa  buah  rumah  yang  membolehkannya  memperluas  masjid  di  tiga  buah 
sudut  masjid  tersebut.  Akan  tetapi  apabila  'Umar  mahu  memperluas  bahagian  selatan, 
'Ubaidillah  ibn  'Abdillah  ibn  'Umar  enggan  menjual  rumah  Hafsah.  Mak  terjadilah 
perbalahan  dalam  tempoh  yang  panjang  antara  mereka  berdua.  Akhirnya  'Umar 
membelinya  dengan  syarat  bahawa  baki  tapak  rumah  itu  tetap  menjadi  milik  pemiliknya 
dan  dengan  syarat  bahawa  mereka  boleh  membuat  sebatang  lorong  ke  dalam  masjid 
daripad  baki  tapak  tersebut.  Itulah  lorong  yang  berada  di  dalam  masjid. 

'Umar  turut  membina  empat  buah  menara  dikeempat-empat  bahagian  masjid  yang  salah 
satunya  menghala  ke  rumah  Marwan.  Sulaiman  ibn  'Abdil  Malik  singgah  di  rumah  itu 

sewaktu  menunaikan  haji.  Apabila  tiba  waktu  solat,  mu'azzin  melihat  kearahnya  ketika 
melaungkan  azan.  Beliau  lantas  mengarahkan  supaya  menar  tesebu  dirobohkan.  'Umar 
juga  membina  mihrab  di  dalam  masjid  itu  dan  dikatakan  bahawa  beliaulah  orang  yang 
mula  memperkenalkan  mihrab. 

Masjid  Nabi  (saw)  diperluas  lagi  oleh  al-Mahdi,  putera  Abu  Ja'far  al-Mansur. 
Ayahandanya  telah  berniat  untuk  melakukannya  tetapi  beliau  tidak  ditakdirkan  untuk 
berbuat  demikian.  Al-Hasan  ibn  Zaid  menulis  kepada  Abu  Ja'far  dan  mencadangkan 
supaya  masjid  itu  diperluas  di  bahagian  timurnya.  Menurutnya,  'Sekiranya  bahagian 
tersebut  diperluas,  taman  yang  mulia  itu  (Raudah)  akan  teletak  di  tengah-tengah  masjid 
yang  mulia  itu.'  Akan  tetapi  Abu  Ja'far  mengesyaki  bahawa  al-Hasan  cuma  didorog  oleh 
niat  hendak  meruntuhkan  rumah  'Uthman  r.a.  lalu  menulis  surat  kepadanya  dan 
mengatakan  , 'Aku  menyedari  niatmu  yang  sebenar,  jangan  menyentuh  sedikit  pun  rumah 
'Uthman'. 

Abu  Ja’far  juga  memerintahkan  supaya  halaman  dalam  masjid  diteduhkan  dengan 
menggunakan  kain  tebal  pada  musim  panas.  Kain-kain  ini  dibentangkan  dengan 
menggunakan  tali  yang  diikatkan  pada  palang  kayu  yang  didirikan  di  halaman  dalam 
masjid.  Ini  dibuat  supaya  jemaah  masjid  dapat  berlindung  daripada  cuaca  panas.  Ukuran 
panjang  binaan  masjid  yang  didirikan  oleh  al-Walid  ialah  200  hasta  lalu  diperluas  lagi 
oleh  al-Mahdi  sehingga  mencapai  300  hasta  di  samping  menjadikan  maqsurah  separas 
dengan  tanah.  Sebelum  itu,  maqsurah  tersebut  berada  setinggi  dua  hasta  dari  aras  tanah. 
Al-Mahdi  juga  mencatat  namanya  di  beberapa  bahagian  masjid. 

Selepas  itu,  al-Malik  al-Mansur  Qalawun  memerintahkan  supaya  satu  tempat  khas  untuk 
berwuduk  di  sisi  Bab  al-Salam  dibina.  Pembinaannya  diselia  oleh  ‘Ala’uddin,  seorang 
amir  yang  salih  yang  digelar  sebagai  al-Aqmar  oleh  orang  ramai.  Baginda  mendirikan 
halaman  dalam  yang  luas  bagi  tempat  berwuduk  itu.  Ia  dikelilingi  pula  oleh  bilik-bilik 
dan  mengalirkan  air  ke  dalamnya.  Baginda  berniat  untuk  melakukan  perkara  yang  sama 
di  Makkah,  semoga  Allah  memuliakan  kota  tersebut,  tetapi  hasratnya  tidak  tercapai. 
Sebaliknya  hasratnya  itu  ditunaikan  oleh  puteranya,  al-Malik  al-Nasir  di  antara  Safa 
dengan  Marwah.  Kisah  ini  akan  diceritakan  kemudian,  Insya  Allah. 

Kiblat  Masjid  Nabawi  ialah  kiblat  yang  mutlak  dan  tidak  boleh  diubah  lagi  kerana  Nabi 
SAW  sendiri  yang  menentukannya.  Dikatakan  bahawa  Jibril  a. s.  yang  menentukan  kiblat 
dan  dikatakan  pula  bahawa  Jibril  a.s  menunjukkan  arah  kiblat  sewaktu  Nabi  SAW  sedang 
mendirikannya.  Selain  itu,  turut  diriwayatkan  bahawa  Jibril  a.s.  membuat  isyarat  ke  arah 
bukit-bukau  lalu  bukit-bukau  itu  merendahkan  diri  dan  tunduk  sehingga  temampaklah 
Kaabah.  Dengan  yang  demikian,  Nabi  SAW  membina  kiblat  masjidnya  sambil  melihat  ke 
arah  Kaabah  dengan  matanya  sendiri.  Walau  bagaimanapun,  kiblat  Masjid  Nabawi  ialah 
kiblat  yang  telah  ditentukan  arahnya  dengan  mutlak.  Sewaktu  Nabi  mula-mula  tiba  di 
Madinah,  kiblat  itu  menghala  ke  arah  Baitul  Maqdis  dan  kemudian  arahnya  dipindahkan 
ke  Kaabah  iaitu  selepas  enam  belas  bulan,  malah  ada  juga  pendapat  yang  menyatakan 
selepas  tujuh  belas  bulan. 

Mimbar  Masjid  Nabawi  yang  Mulia 


Dalam  sebuah  Hadith,  disebut  bahawa  Rasulullah  SAW  sering  berkhutbah  sambil 
bersandar  pada  sebatang  pohon  tamar  di  dalam  masjid.  Kemudian,  apabila  sebuah 
mimbar  dibina  untuk  Baginda  SAW  dan  Baginda  berpindah  ke  situ,  batang  pohon  tamar 
itu  menangis  teresak-esak  bagai  esakan  unta  betina  terhadap  anaknya.  Diriwayatkan  juga 
bahawa  Nabi  SAW  turun  menemui  batang  tamar  tersebut  dan  memeluknya  lalu 
terhentilah  esakannya.  Nabi  SAW  bersabda,  “ Sekiranya  aku  tidak  memeluknya,  nescaya 
ia  akan  terus  menangis  teresak-esak  hingga  hari  kiamat.” 

Terdapat  beberapa  riwayat  yang  berselisih  pendapat  tentang  siapakah  yang  membina 
mimbar  yang  mulia  itu.  Diriwayatkan  bahawa  Tamim  al-Dari  r. a.  yang  membinanya. 
Dikatakan  juga  bahawa  seorang  budak  suruhan  milik  al-‘Abbas  yang  membinanya  dan 
terdapat  pula  riwayat  yang  menyatakan  bahawa  seorang  budak  suruhan  milik  salah 
seorang  wanita  Ansar  yang  membinanya.  Riwayat  ini  terdapat  dalam  Hadith  yang  sahih. 
Mimbar  tersebut  diperbuat  daripada  kayu  pokok  tarfa’  (*tamarisk-tamarix  sp)  yang 
terdapat  di  dalam  hutan.  Selain  itu  dikatakan  pula  bahawa  ia  diperbuat  daripada  kayu 
pokok  athl  (oriental  tamarisk).  Mimbar  tersebut  mempunyai  tiga  anak  tangga  dan 
Rasulullah  SAW  biasa  duduk  di  atas  anak  tangga  tertinggi.  Baginda  meletakkan  dua 
tapak  kakinya  yang  mulia  di  atas  anak  tangga  yang  di  tengah.  Apabila  Abu  Bakr  r.a. 
menjadi  khalifah,  beliau  duduk  di  atas  anak  tangga  yang  tengah  dan  meletakkan  dua 
tapak  kakinya  di  atas  anak  tangga  yang  terbawah.  Apabila  ‘Umar  r.a.  pula  menjadi 
khalifah,  beliau  duduk  di  atas  anak  tangga  yang  paling  bawah  dan  meletakkan  dua  tapak 
kakinya  di  atas  tanah.’  Uthman  r.a.  juga  melakukan  sebagaimana  yang  dilakukan  oleh 
‘Umar  pada  permulaan  zaman  pemerintahannya  dan  kemudian  beliau  kembali  duduk  di 
atas  tangga  yang  tertinggi. 

(*Pokok  ini  bernama  tamarisk/tamarix  atau  saltadar(saltcedar).  Pokok  renek  atau  pokok 
kecil  yang  cantik  terutama  bunganya  ini  disebarkan  melalui  biji.  Batangnya  yang 
panjang  dan  berwarna  hijau  kelabu,  menegak  dan  bercabang-cabang.  Batangnya  inilah 
yang  sering  membentuk  belukar  setinggi  10-12  kaki.  Daunnya  pula  yang  menirus  lebih 
kurang  1/16  inci  panjang  merimbun  pada  batang  dan  saling  bertindih  antara  satu  sama 
lain.  Daun-daun  ini  kelihatan  seperti  daun-daun  yang  sentiasa  menghijau  tetapi  ia 
sebenarnya  gugur.  Pokok  ini  tahan  kemarau  dan  boleh  tumbuh  membiak  di  sebarang 
jenis  tanah  termasuk  tanah  yang  beralkali  dan  bergaram.  Ia  biasanya  ditemui  di 
kawasan  padang  pasir  dan  padang  pasir  berumput  pada  ketinggian  100-5,000  kaki  atau 
kadangkala  6,000  kaki  di  utara  Arizona  seperti  di  kawasan  Canyon  de  Chelly  (Apache 
Country,  Amerika  Syarikat)  tempat  ia  biasa  ditemui;  berbunga  pada  bulan  Mac  sehingga 
September.  Terdapat  lebih  kurang  543  spesies  Tamarisk  asli  di  Afrika  Utara, 
Mediterranean  dan  Timur  Tengah.  Biasanya  ia  tumbuh  sebagai  pokok  kayu  renek  atau 
pokok  kecil  di  kawasan  air  berada  di  permukaan  atau  berhampiran  dengan  permukaan 
tanah.) 

Apabila  Mu’awiyah,  beliau  hendak  memindahkan  mimbar  itu  ke  Damsyik  lalu  kaum 
Muslimin  menyuarakan  bantahan  dengan  lantangnya.  Angin  bertiup  dengan  kencang  dan 

gerhana  matahari  pun  berlaku.  Bintang-bintang  muncul  pada  waktu  siang  dan  bumi 
menjadi  gelap  gelita  sehingga  orang  ramai  saling  berlanggar  antara  satu  sama  lain.  Jalan- 
jalan  serta  lorong  tidak  dapat  dipastikan.  Apabila  Mu’awiyah  melihat  keadaan  tersebut, 
beliau  pun  membatalkan  hasratnya  dan  menambah  enam  anak  tangga  di  bahagian  bawah 
mimbar  tersebut,  maka  jadilah  keseluruhannya  sembilan  anak  tangga. 

Khatib  dan  Imam  Masjid  Nabawi 


Sewaktu  aku  memasuki  Madinah,  imam  masjidnya  yang  mulia  ialah  Baha’uddin  ibn 
Salamah,  salah  seorang  penduduk  Mesir  yang  ternama.  Timbalannya  ialah  seorang 
ilmuwan  yang  salih,  zuhud  dan  menjadi  tumpuan  sekalian  ulama’  iaitu  ‘Izuddin  al-Wasiti, 
semoga  Allah  mengurniakan  kebaikan  kepada  kita  dengannya.  Sebelum  beliau,  jawatan 
khatib  dan  kadi  Madinah  dipegang  oleh  Sirajuddin  ‘Umar  al-Misri. 


Kisah  Sirajuddin  dan  Mimpinya. 


Diceritakan  bahawa  Sirajuddin  ‘Umar  al-Misri  memegang  jawatan  kadi  dan  khatib  di 
Madinah  selama  lebih  kurang  empat  puluh  tahun.  Kemudian  beliau  bercadang  untuk 
berpindah  ke  Mesir.  Beliau  bermimpi  menemui  Rasulullah  SAW  dalam  tidurnya 
sebanyak  tiga  kali.  Pada  setiap  kalinya  , Baginda  SAW  menegah  beliau  daripada  keluar 
meninggalkan  Madinah  serta  memberitahunya  tentang  ajalnya  yang  semakin  hampir. 
Namun  beliau  tetap  berdegil  untuk  meninggalkan  Madinah  lalu  meninggal  dunia  di  satu 
tempat  yang  bernama  Suwais  iaitu  lebih  kurang  tiga  malam  perjalanan  dari  Mesir 
(Kaherah).  Kita  berlindung  dengan  Allah  daripada  kesudahan  yang  tidak  baik. 

Naib  beliau  ialah  Faqih  Abu  ‘Abdillah  Muhammad  ibn  Farhun  r.h.  Anak-anaknya  kini 
berada  di  Madinah  al-Syarifah  iaitu  Abu  Muhammad  ‘Abdullah  yang  menjadi  guru 
Mazhab  Maliki  serta  wakil  bagi  ketua  pentadbiran  kehakiman  dan  Abu  ‘Abdillah 
Muhammad.  Keluarga  ini  berasal  dari  Tunis  dan  menduduki  tempat  yang  mulia  serta 
terhormat  di  kalangan  masyarakat  kota  tersebut.  Selepas  itu  jawatan  khatib  dan  kadi  di 
Madinah  disandang  oleh  Jamaluddin  al-Asyuti  dari  Mesir.  Sebelum  itu,  beliau  menjadi 
kadi  di  Kubu  Karak. 


Siak  dan  Bilal  Masjid  Nabawi. 


Siak-siak  dan  penjaga-penjaga  pintu  masjid  mulia  ini  terdiri  daripada  pemuda-pemuda 
kaum  Habsyi  dan  juga  kaum  yang  lain.  Mereka  memiliki  rupa  paras  yang  elok, 
perwatakan  yang  menyenangkan  dan  sentiasa  berpakaian  kemas.  Ketua  mereka  digelar 
sebagai  Syeikh  bagi  Semua  Siak  dan  pangkatnya  samalah  dengan  amir-amir  utama. 
Mereka  memperoleh  elaun  khas  yang  diterima  dari  Mesir  serta  Syam  dan  elaun  ini 
diberikan  setiap  tahun. 

Ketua  bilal  di  tanah  suci  itu  ialah  Jamaluddin  al-Matari,  seorang  imam  dan  muhaddith 
yang  mulia  berasal  dari  Matariyyah  iaitu  sebuah  kampung  di  Mesir.  Anak  Jamaluddin 
ialah  ‘Afifuddin  ‘Abdullah,  seorang  yang  mulia.  Syeikh  Abu  ‘Abdillah  Muhammad  ibn 
Muhammad  al-Ghamati  yang  digelar  sebagai  al-Tarras  iaitu  seorang  mujawir  yang  salih 
ialah  orang  yang  paling  lama  tinggal  di  dalam  kawasan  masjid  suci  itu.  Beliaulah  orang 
yang  mengasi  dirinya  kerana  takut  akan  godaan  nafsu. 


Kisah  Syeikh  yang  Mengasi  Dirinya 


Diceritakan  bahawa  Syeikh  Abu  ‘Abdillah  al-Ghamati  pernah  menjadi  khadam  atau 
pembantu  kepada  seorang  syeikh  yang  bernama  ‘Abdul  Hamid  al-‘Ajami.  Syeikh  ini 
memandang  baik  terhadap  beliau  dan  memberikan  kepercayaan  kepadanya  untuk 
menjaga  ahli  keluarga  serta  harta  bendanya.  Syeikh  ‘Abdul  Hamid  juga  membenarkan 
Syeikh  al-Gharnati  tinggal  di  rumahnya  sewaktu  beliau  keluar  bermusafir.  Pada  suatu 
hari,  Syeikh  ‘Abdul  Hamid  bermusafir  dan  meninggalkan  Syeikh  al-Gharnati  seperti 
biasa  di  rumahnya.  Isteri  Syeikh  ‘Abdul  Hamid  tertarik  dengan  Syeikh  al-Ghamati  dan 
cuba  menggodanya  lalu  beliau  pun  berkata,  “Sesungguhnya  aku  takut  kepada  Allah  dan 
aku  tidak  mahu  mengkhianati  orang  yang  telah  mengamanahkan  ahli  keluarga  serta  harta 
bendanya  kepadaku.”  Namun  isteri  Syeikh  ‘Abdul  Hamid  terus  menggoda  dan  sentiasa 
mengekorinya  sehingga  beliau  terdorong  untuk  mengasi  dirinya  kerana  terlalu  takut  akan 
terpengaruh  dengan  godaan  isteri  syeikh  itu.  Orang  ramai  menemui  beliau  dalam  keadaan 
pengsan  lalu  mereka  merawat  lukanya  sehingga  beliau  pulih  kembali. Beliau  menjadi 
salah  seorang  siak  dan  mu’azzin  masjid  yang  mulia  hingga  mencapai  jawatan  sebagai 
ketua  bagi  kedua-dua  bidang  tugas  tersebut.  Beliau  masih  hidup  hingga  hari  ini. 

Ulama’  Madinah  (Mujawirin) 


Antara  ulama’  yang  tinggal  berdekatan  dengan  Madinah  (mujawirin)  termasuklah  Abu  al- 
‘Abbas  Ahmad  ibn  Muhammad  Marzuq,  seorang  syeikh  yang  salih  lagi  mulia.  Beliau 
banyak  beribadah,  berpuasa  dan  mendirikan  solat  di  Masjid  Rasulullah  SAW.  Syeikh  al- 
‘Abbas  sentiasa  bersabar  dan  mengharapkan  keuntungan  pada  hari  Akhirat.  Beliau 
pemah  tinggal  di  Makkah  al-Mu’azzamah.  Aku  melihatnya  di  kota  tersebut  pada  tahun 
728H  (1327M)  dan  beliaulah  orangyang  paling  banyak  bertawaf.  Aku  hairan  melihatnya 
bersungguh-sungguh  melakukan  tawaf  dalam  keadaan  perkarangan  atau  litar  tawaf  yang 
panas  terik  itu.  Litar  tawaf  tersebut  berkemasan  kepingan  batu  hitam  dan  dalam 
kepanasan  sinaran  matahari,  kepingan  batu-batu  itu  bagai  talam  penggoreng  yang  terlalu 
panas.  Aku  juga  pemah  melihat  pembawa-pembawa  air  menuang  air  ke  atas  litar  tawaf 
tersebut  dan  sebaik  sahaja  air  mengalir  keluar  dari  tempat  ia  dituang,  tempat  tersebut 
terus  berpijar-pijar  kepanasan.  Kebanyakan  orang  yang  bertawaf  ketika  itu  memakai 
capai  atau  cerpu  tetapi  Abu  al-‘Abbas  ibn  Marzuq  bertawaf  dengan  kaki  ayam.  Pada 
suatu  hari,  aku  melihatnya  bertawaf  lalu  aku  terasa  ingin  untuk  bertawaf  bersama-sama 
dengannya.  Aku  sampai  di  litar  tawaf  dan  hendak  mencium  Hajar  al-Aswad  tetapi 

kepanasan  batu  di  litar  itu  menyakitkan  kakiku.  Aku  pun  bercadang  untuk  berpatah  balik 
sebaik  sahaja  dapat  mencium  Hajar  al-Aswad.  Dengan  amat  payah,  barulah  aku  sampai  di 
Hajar  al-Aswad  dan  kembali  tanpa  melakukan  tawaf.  Aku  meletakkan  selendangku  di 
atas  litar  tawaf  tersebut  dan  berjalan  di  atasnya  hingga  tiba  di  bahagian  masjid  yang 
mempunyai  deretan  tiang. 

Pada  waktu  itu,  wazir  dan  pembesar  Ghamatah  bernama  Abu  al-Qasim  Muhammad  ibn 
Muhammad  ibn  al-Faqih  Abi  al-Hasan  Sahi  ibn  Malik  al-Azdi  juga  tinggal  di  Makkah. 
Pada  setiap  hari  beliau  bertawaf  sebanyak  70  pusingan  tetapi  beliau  tidak  melakukannya 
pada  waktu  tengahari  kerana  terlampau  panas.  Sebaliknya,  Ibn  Marzuq  bertawaf  pada 
waktu  tengahari  yang  panas  di  samping  turut  melakukan  apa  yang  dilakukan  oleh  Abu  al- 
Qasim. 

Selain  Syeikh  Abu  al-‘Abbas,  Sa’id  al-Marrakusyi,  seorang  syeikh  yang  salih  lagi  ‘abid 
dan  yang  cacat  penglihatannya  serta  Abu  Mahdi  ‘Isa  ibn  Hazrun  al-Miknasi  juga  turut 
tinggal  berhampiran  dengan  Madinah  (mujawirin) 


Kisah  Syeikh  yang  Tersesat  di  Bukit. 


Syeikh  Abu  Mahdi  tinggal  berhampiran  dengan  Makkah  pada  tahun  728H  (1327M).  Pada 
suatu  hari,  beliau  keluar  ke  Bukit  Hira’  bersama-sama  dengan  sekumpulan  mujawir 
Makkah.  Apabila  telah  mendaki  bukit  itu  dan  tiba  di  tempat  Nabi  SAW  pemah  beribadah, 
mereka  pun  turun  dari  bukit  tersebut.  Abu  Mahdi  tertinggal  di  belakang  dan  terjumpa  satu 
lorong  di  bukit  yang  disangka  jalan  pintas  lalu  beliau  mengikut  lorong  tersebut. 

Sementara  itu  sahabat-sahabatnya  tiba  di  kaki  Bukit  Hira’  dan  mereka  berhenti 
menunggu  ketibaannya  tetapi  beliau  tidak  juga  muncul-muncul.  Mereka  mencarinya  di 
sekitar  kawasan  itu  tetapi  beliau  tidak  dapat  dikesan.  Mereka  menyangka  bahawa  beliau 
telah  turun  dan  mendahului  mereka,  lalu  mereka  pun  meneruskan  perjalanan  ke  Makkah, 
semoga  Allah  memuliakannya. 

Sementara  itu,  Abu  Mahdi  terus  mengikut  lorong  tersebut  hingga  sampai  di  sebuah  bukit 
yang  lain.  Kini,  beliau  telah  tersesat  jalan  dan  kehausan  serta  kepanasan.  Kasutnya  telah 
koyak-rabak  dan  beliau  terus  mengoyakkan  cebisan  kain  daripada  pakaiannya  untuk 
membalut  kaki  sehingga  beliau  tidak  berupaya  berjalan  lagi.  Abu  Mahdi  akhirnya 
berteduh  di  bawah  pokok  bidara  (ummu  ghailan).  Allah  menggerakkan  hati  seorang 
Badwi  yang  menunggang  unta  untuk  melalui  lorong  tersebut  lalu  menjumpai  beliau. 
Apabila  mengetahui  keadaan  Abu  Mahdi,  orang  Badwi  itu  menaikkannya  ke  atas  unta 
dan  membawanya  ke  Makkah.  Ketika  itu,  terdapat  sedikit  wang  emas  di  dalam  dompet 
tali  pinggangnya.  Beliau  menyerahkannya  kepada  Badwi  tersebut.  Abu  Mahdi  tidak 
berupaya  untuk  berdiri  selama  sebulan.  Kulit  tapak  kakinya  telah  haus  dan  kini,  kulit 
yang  baharu  pula  sedang  tumbuh.  Kejadian  yang  sama  juga  berlaku  kepada  salah  seorang 
sahabatku.  Kisahnya  akan  diceritakan  kemudian,  insyaAllah. 

Abu  Muhammad  al-Syarawi  iaitu  salah  seorang  qari  yang  memiliki  suara  yang  merdu 

juga  merupakan  salah  seorang  penduduk  yang  tinggal  berhampiran  dengan  Madinah. 
Pada  tahun  tersebut,  beliau  turut  tinggal  di  Makkah  dan  sering  membacakan  orang  ramai 
kitab  “Al-Syifa”  (*al-Syifa  atau  “penawar”  ialah  karya  sirah  Nabi  SAW  oleh  Kadi  ‘Iyad 
yang  sangat  Masyhur)  karangan  Kadi  ‘Iyad  selepas  Solat  Zuhur.  Beliau  turut  menjadi 
imam  Solat  Tarawih.  Selain  mereka  ini  ialah  Faqih  Abu  al-‘Abbas  al-Fasi,  guru  Mazhab 
Maliki  di  kota  Fez.  Beliau  mengahwini  anak  perempuan  Syihabuddin  al-Zarandi,  seorang 
syeikh  yang  salih. 


Kisah  Kesilapan  yang  Besar 


Diceritakan  bahawa  pada  suatu  hari,  Abu  al-‘Abbas  al-Fasi  sedang  berbual-bual  dengan 
beberapa  orang  dan  akhirnya  beliau  mengatakan  sesuatu  yang  sangat  besar  kesilapannya. 
Ini  disebabkan  kejahilannya  tentang  ilmu  nasab  dan  kegagalannya  menjaga  pertuturan 
lidahnya.  Semoga  Allah  menghapuskan  dosa  besar  yang  dilakukannya  itu.  Beliau  berkata, 
“Sesungguhnya  al-Husain,  putera  ‘Ali  ibn  Abi  Talib  r.a.  tidak  mempunyai  anak  cucu.” 
Kata-katanya  itu  sampai  ke  pengetahuan  amir  Madinah  yang  bernama  Tufail  ibn  Mansur 
ibn  Jummaz  al-Husaini  yang  mengecam  kata-katanya  itu  dan  sememangnya  beliau 
berhak  berbuat  demikian.  Tufail  mahu  membunuhnya  tetapi  akhirnya  beliau  menerima 
rayuan  agar  membiarkan  Abu  al-‘Abbas  terus  hidup.  Tufail  kemudian  mengusir  Abu  al- 
‘Abbas  dari  Madinah.  Dikatakan  bahawa  Tufail  menghantar  orang  secara  sulit  untuk 
membunuhnya.  Hingga  hari  ini,  tiada  berita  tentang  beliau.  Semoga  Allah  melindungi 
kita  daripada  ketelanjuran  dan  kesilapan  berbicara. 


Amir  Kota  Madinah 


Amir  Madinah  ialah  Kubaisy  ibn  Mansur  ibn  Jummaz  yang  sebelum  itu  telah  membunuh 
bapa  saudaranya,  Muqbil  dan  dikatakan  bahawa  Kubaisy  berwuduk  dengan  darah  Muqbil 
yang  terbunuh  itu.  Pada  tahun  727H  (1326M),  Kubaisy  keluar  ke  padang  pasair  semasa 
cuaca  panas  terik  bersama-sama  dengan  pengiring-pengiringnya.  Pada  suatu  hari,  mereka 
berasa  terlalu  panas  lalu  berpecah  untuk  berehat  di  bawah  pokok..  Tiba-tiba  tanpa 
disedari,  anak-anak  lelaki  Muqbil  muncul  dengan  sekumpulan  hamba  mereka,  lalu 
berteriak,  “Pembalasan  dendam  bagi  Muqbil!”.  Mereka  terus  membunuh  Kubaisy  yang 
tidak  dapat  mempertahankan  dirinya  lalu  menjilat  darahnya.  Selepas  itu,  jawatan  amir 
telah  diambil  alih  oleh  saudaranya  yang  bernama  Tufail  ibn  Mansur  yang  telah 
mengeluarkan  perintah  buang  negeri  kepada  Abu  al-‘Abbas  al-Fasi. 

Masyhad-masyhad  di  luar  Madinah 

(*masyhad  bererti  makam  atau  tempat  ziarah) 


Antara  masyhad  yang  terdapat  di  luar  Madinah  ialah  Baqi’  al-Gharqad  yang  terletak  di 
timur  Madinah  al-Mukarramah  dan  pintu  masuknya  bernama  Bab  al-Baqi’.  (*Baqi’  al- 
Gharqad  ialah  tanah  perkuburan  atau  kawasan  pusara  kota  Madinah  tempat  ramai  sahabat 

Nabi  SAW  dimakamkan).  Makam  pertama  yang  ditemui  apabila  seseorang  memasuki 
pintu  tersebut  ialah  makam  Safiyyah  bint  ‘Abdil  Muttalib  r.a.  iaitu  di  sebelah  kiri.  Beliau 
ialah  bonda  saudara  sebelah  ayahanda  Rasulullah  SAW  di  samping  makam  Ummu  al- 
Zubair  ibn  al-‘Awwam  r.a.  Di  hadapan  makam  itu,  terletak  makam  imam  kota  Madinah 
iaitu  Abu  ‘Abdillah  Malik  ibn  Anas  r.a.  dan  di  atasnya  terdapat  kubah  kecil  yang 
sederhana  binaannya.  Di  hadapannya  pula  terletak  makam  putera  Nabi  SAW  yang  mulia 
dan  suci,  Ibrahim  ibn  Rasulullah  SAW  dan  di  atasnya  terdapat  kubah  putih.  Makam 
‘Abdul  Rahman  ibn  ‘Umar  ibn  al-Khattab  r.a.  yang  terkenal  dengan  gelaran  sebagai  Abu 
Syahmah  terletak  di  sebelah  kanan  makam  Ummu  al-Zubair. 

Makam  ‘Aqil  ibn  Abi  Talib  r.a.  dan  makam  ‘Abdullah  ibn  Ja’far  ibn  Abi  Talib  yang 
digelar  sebagai  Bersayap  Dua  terletak  bertentangan  dengan  makam  Abu  Syahmah.  Tapak 
taman  yang  dikatakan  mengandungi  makam  Ummahat  al-Mu’minin  r.a.  terletak 
bertentangan  dengan  makam  mereka  ini.  Kawasan  yang  menempatkan  makam  al-‘Abbas 
ibn  ‘Abdil  Muttalib,  ayahanda  saudara  Rasulullah  SAW  dan  makam  al-Hasan  ibn  ‘Ali 
ibn  Abi  Talib  r.a.  terletak  bersebelahan  dengan  tapak  taman  tersebut.  Sebuah  kubah  yang 
tinggi  dan  unggul  reka  bentuknya  dibina  di  situ.  Tapak  itu  terletak  di  sebelah  kanan 
apabila  seseorang  keluar  melalui  Bab  al-Baqi’.  Kepala  al-Hasan  terletak  menghala  ke 
kaki  al-‘Abbas.  Kedudukan  makam  al-‘Abbas  dan  Hasan  adalah  agak  tinggi  dari  tanah. 
Ukurannya  besar  dan  ditutupi  oleh  kepingan-kepingan  kayu  yang  disambung  dengan 
begitu  cermat.  Kepingan  kayu  itu  pula  dihias  dengan  menggunakan  kepingan  loyang 
yang  tinggi  pertukangannya. 

Di  Baqi’,  terdapat  makam  golongan  Muhajirin  dan  Ansar  serta  sahabat-sahabat  yang  lain. 
Walau  bagaimanapun,  kebanyakan  makam  tersebut  tidak  dikenali.  Di  penghujung  Baqi’, 
terletak  makam  Amir  al-Mu’minin,  Abu  ‘Umar  ‘Uthman  ibn  ‘Affan  r.a.  Di  atas  makam 
tersebut,  terdapat  kubah  yang  besar.  Berhampiran  dengannya  terletak  makam  Fatimah 
bint  Asad  ibn  Hasyim,  bonda  ‘Ali  ibn  Abi  Talib  r.a. 

Antara  masyhad  yang  lain  lagi  ialah  Quba’  yang  terletak  dua  batu  ke  selatan  Madinah  dan 
jalan  di  antara  kedua-duanya  (Quba’  dan  Madinah  ini)  ialah  melalui  dusun  tamar.  Di 
Quba’  juga  terdapat  masjid  yang  dibina  berasaskan  ketaqwaan  pada  Allah  dan  mencari 
keredhaanNya.  Masjid  tersebut  berbentuk  segi  empat  dan  mempunyai  menara  putih  yang 
tinggi  serta  dapat  dilihat  dari  jauh.  Di  tengah-tengah  masjid  itulah  unta  betina  Nabi  SAW 
bertelut  apabila  tiba  di  situ.  Orang  ramai  bersembahyang  di  situ  untuk  mengambil  berkat. 
Di  sebelah  selatan  perkarangan  masjid,  terdapat  sebuah  mihrab  di  atas  pelantar  dan  ia 
merupakan  tempat  pertama  Nabi  SAW  rukuk  di  situ.  Di  sebelah  selatan  masjid,  terletak 
sebuah  rumah  yangpernah  dimiliki  oleh  Abu  Ayyub  al-Ansari  r.a.  Beberapa  buah  rumah 
lain  pula  yang  dikatakan  pernah  dimiliki  oleh  Abu  Bakr,  ‘Umar,  Fatimah  dan  ‘Aisyah  r.a. 
terletak  di  sebelah  rumah  ini.  Manakala  perigi  Aris  yang  airnya  bertukar  rasa  daripada 
payau  menjadi  manis  dan  segar  apabila  Nabi  SAW  meludah  ke  dalamnya,  terletak 
bertentangan  dengan  masjid.  Di  dalam  perigi  inilah  jatuhnya  cincin  yang  mulia  dari 
tangan  ‘Uthman  r.a. 

Selain  semua  tempat  ini,  Qubbah  Hajar  al-Zait  (Kubah  Batu  Berminyak)  di  luar  kota 
Madinah  juga  merupakan  sebuah  lagi  masyhad.  Dikatakan  bahawa  minyak  menitis  keluar 

dari  batu  tersebut  untuk  Nabi  SAW.  Manakala  menghala  ke  utara  tempat  itu,  terletak 
telaga  Buda’ah.  Bertentangan  dengan  telaga  ini  pula  terletak  Bukit  Syaitan  iaitu  tempat 
syaitan  melaungkan,  “Nabi  kamu  telah  terbunuh.”  Di  tepi  parit  yang  digali  oleh  Nabi 
SAW  semasa  Perang  Ahzab,  terdapat  kubu  yang  telah  runtuh.  Ia  bernama  Kubu  Orang 
Bujang  yang  dikatakan  dibina  oleh  ‘Umar  untuk  kaum  lelaki  bujang  Madinah.  Di 
hadapannya  iaitu  menghala  ke  barat  ialah  telaga  Ruwamah  yang  dibeli  separahnya  oleh 
Amir  al-Mu’minin  ‘Uthman  r.a.  dengan  harga  20,000  dirham. 

Seterusnya  ialah  Bukit  Uhud  iaitu  sebuah  bukit  yang  diberkati.  Rasulullah  SAW  bersabda 
tentangnya,  “Sesungguhnya  Uhud  ialah  bukit  yang  mencintai  kami  dan  kami 
mencintainya.”  Bukit  Uhud  terletak  sejauh  satu  farsakh  ke  utara  Madinah  (*satu  farsakh 
menyamai  1.8  batu  atau  3km).  Makam  syuhada’  r.a.  terletak  bertentang  dengan  Bukit 
Uhud.  Di  situlah  letaknya  makam  Hamzah  r.a.,  ayahanda  saudara  Nabi  SAW  dan  di 
sekelilingnya  ialah  makam  syuhada’  yang  gugur  semasa  Perang  Uhud.  Makam  mereka 
ini  terletak  menghala  ke  selatan  Uhud.  Sebuah  masjid  yang  dikaitkan  dengan  ‘Ali  ibn  Abi 
Talib  r.a.,  sebuah  masjid  yang  dikaitkan  dengan  Salman  al-Farisi  r.a.  serta  Masjid  al-Fath 
yang  diturunkan  Surah  al-Fath  kepada  Rasulullah  SAW,  terletak  di  jalan  menuju  ke  Uhud. 

Dalam  perjalanan  ini,  kami  singgah  di  Madinah  yang  mulia  selama  empat  hari.  Kami 
menghabiskan  setiap  malam  dengan  berada  di  dalam  Masjid  Nabawi.  Orang  ramai 
membuat  halaqah  di  halaman  masjid  dan  menyalakan  banyak  lilin.  Sebahagian  daripada 
mereka  sibuk  membaca  kitab  suci  Al-Quran  yang  diletakkan  di  atas  rihal.  Manakala 
sebahagian  yang  lain  berzikir  dan  sebahagian  pula  bertafakur  di  hadapan  makam  yang 
suci.  Semoga  Allah  menambah  kesuciannya.  Di  setiap  sudut,  penyanyi-penyanyi 
bemasyid  memuji  Rasulullah  SAW.  Inilah  adat  yang  diamalkan  orang  ramai  pada 
malam-malam  yang  diberkati  itu.  Mereka  juga  memberikan  banyak  sedekah  kepada 
penduduk  yang  tinggal  berdekatan  dan  orang  yang  memerlukan. 

Dalam  perjalanan  dari  Damsyik  ke  Madinah  ini,  aku  ditemani  oleh  seorang  lelaki  yang 
mulia  dari  Madinah  bernama  Mansur  ibn  Syakl.  Beliau  menerimaku  sebagai  tetamunya  di 
Madinah.  Selepas  itu,  kami  berjumpa  semula  di  Halab  dan  Bukhara.  Aku  turut  ditemani 
oleh  kadi  Mazhab  Zaidiyyah*  bernama  Syarafuddin  Qasim  ibn  Syinan.  Aku  juga  turut 
ditemani  oleh  salah  seorang  faqir  yang  salih  dari  Gharnatah  bernama  ‘Ali  ibn  Hajar  al- 
Umawi. 


(*Zaidiyyah  ialah  kaum  Syi'ah  sederhana  yang  berpendirian  bahawa  'Ali  r.a.  lebih  layak 
menjadi  khalifah  pertama.  Namun  demikian,  mereka  tetap  mengiktiraf  kesahihan 
perlantikan  tiga  orang  khalifah  yang  terdahulu  itu.) 

Kisah  Suara  Mimpi  pada  Waktu  Malam 


Semasa  kami  berada  di  Madinah,  semoga  Allah  memuliakan  kota  itu  serta 
menganugerahkan  kesejahteraan  kepada  penghuninya  (Muhammad  SAW),  ‘Ali  ibn  Hajar 
menceritakan  kepadaku  bahawa  dia  bermimpi  pada  malam  tersebut  dan  melihat 

seseorang  yang  berkata  kepadanya,  “Dengar  dan  hafallah: 


Tahniah  buatmu  wahai  penziarah  makam  Nabi. 

Dengan  syafa  ’atnya  nanti  selamatlah  kamu  daripada  kesusahan  hari  kembali 
Telah  kaukunjungi  makam  kekasih  di  Taybah 

Maka  berbahagialah  insan  yang  melalui  waktu  pagi  dan  malam  di  Madinah.  ” 


‘Ali  ibn  Hajar  menginap  di  Madinah  untuk  beberapa  ketika  selepas  menunaikan  haji. 
Kemudian  beliau  mengembara  ke  Delhi,  ibu  kota  India  pada  tahun  743H  (1342M).  Di 
situ,  beliau  tinggal  berjiran  denganku.  Aku  menceritakan  kisah  mimpinya  itu  di  hadapan 
raja  India  lalu  baginda  menitahkan  supaya  ‘Ali  ibn  Hajar  dibawa  ke  istana.  ‘Ali  datang 
menghadap  dan  menceritakan  kisah  mimpinya  sekali  lagi.  Baginda  begitu  kagum  dan 
suka  akan  cerita  itu.  Baginda  juga  mengucapkan  beberapa  kata-kata  yang  baik  kepadanya 
dalam  bahasa  Parsi.  Raja  India  seterusnya  memerintahkan  supaya  ‘Ali  ibn  Hajar 
diberikan  tempat  tinggal  dan  mengurniakan  300  tankah  emas  kepadanya.  Satu  tankah 
emas  sama  beratnya  dengan  dua  setengah  dinar  Maghribi.  Di  samping  itu,  baginda  juga 
mengurniakan  seekor  kuda  yang  berhiaskan  pelana  dan  tali  kekangnya,  jubah  kehormat 
serta  elaun  setiap  hari  kepadanya. 

Pada  waktu  itu,  di  Delhi  ada  seorang  faqih  yang  mulia  yang  berasal  dari  Gharnatah  dan 
lahir  di  Bijayah.  Di  India,  beliau  dikenali  sebagai  Jamaluddin  al-Maghribi  oleh 
penduduknya.  ‘Ali  ibn  Hajar  menjadikan  Jamaluddin  sebagai  sahabatnya  dan  berjanji 
akan  mengahwinkan  beliau  dengan  anak  perempuannya.  ‘Ali  juga  menempatkan 
Jamaluddin  di  dalam  sebuah  rumah  kecil  di  luar  rumahnya  di  samping  membeli  seorang 
budak  suruhan  dan  seorang  jariah.  Jamaluddin  biasanya  menyimpan  wang  di  dalam 
tempat  menyimpan  pakaiannya  kerana  tidak  dapat  mengamanahkan  wang  tersebut 
kepada  sesiap  pun.  Budak  suruhan  dan  jariah  yang  dibelinya  itu,  bersepakat  untuk 
mengambil  dan  melarikan  wang  emas  tersebut. 

Mereka  pun  mengambilnya  dan  melarikan  diri.  Apabila  sampai  di  rumah,  Jamaluddin 
gagal  mengesan  mereka  mahupun  wangnya  itu.  Kerana  terlalu  sedih  mengenangkan  apa 
yang  menimpanya,  beliau  hilang  selera  untuk  makan  dan  minum  sehingga  sakit  tenat. 
Aku  mengemukan  halnya  kepada  raja  yang  kemudian  memerintahkan  supaya  harta 
bendanya  yang  hilang  itu  diganti.  Seorang  utusan  dihantar  untuk  memaklumkan 
kepadanya  tentang  hal  tersebut  tetapi  mendapat  Jamaluddin  sudah  meninggal  dunia. 

Akhirnya,  tibalah  masanya  untuk  kami  meneruskan  perjalanan  dari  Madinah  ke  Makkah, 
semoga  Allah  memuliakan  kedua-dua  kota  suci  itu.  Kami  berhenti  di  Masjid  Zulhulaifah, 
tempat  Rasulullah  SAW  memakai  ihram.  Tempat  tersebut  terletak  lima  batu  dari 
Madinah  dan  merupakan  bahagian  hujung  kawasan  tanah  suci  Madinah.  Berhampiran 
dengannya  pula  terletak  Wadi  al-‘Aqiq  (Lembah  ‘Aqiq).  Di  sini,  aku  menanggalkan 
pakaian  berjahit,  mandi,  mengenakan  pakaian  ihram  dan  seterusnya  menunaikan  solat 
dua  rakaat.  Aku  melafazkan  niat  ihram  untuk  haji  mufrad  dan  tidak  berhenti-henti 
mengucapkan  talbiah  semasa  melalui  setiap  lembah,  bukit  serta  perjalanan  naik  turun 

hinggalah  tiba  di  Syi’b  ‘Ali  lalu  berhenti  untuk  bermalam  di  situ. 

Kami  meneruskan  perjalanan  dari  situ  dan  singgah  di  Rauha’  yang  terdapat  sebuah  telaga 
yang  bernama  Bi’r  Zat  al-‘Alam.  Diceritakan  bahawa  ‘Ali  r.a.  berlawan  dengan  jin  di  situ. 
Seterusnya  kami  berhenti  di  Safra’  yang  merupakan  sebuah  lembah  pertanian.  Terdapat 
air,  dusun,  pohon  tamar,  bangunan  dan  sebuah  istana  yang  didiami  oleh  golongan  syarif 
Hasani  serta  golongan  yang  lain.  Di  situ  juga  terdapat  sebuah  benteng  pertahanan  yang 
besar  dan  bersebelahan  dengannya  pula  terdapat  beberapa  buah  kota  pertahanan  yang  lain 
serta  kampung-kampung  yang  berjiran  antara  satu  sama  lain. 

Kami  meneruskan  perjalanan  dan  berhenti  di  Badar.  Tempat  Allah  memenangkan 
RasulNya  SAW,  menunaikan  janjiNya  yang  suci  serta  menghancurkan  pahlawan- 
pahlawan  kaum  Musyrikin.  Badar  ialah  sebuah  desa  yang  mempunyai  dusun-dusun  tamar 
yang  terletak  saling  berdekatan  dan  sebuah  kota  pertahanan  yang  amat  kukuh.  Kota 
pertahanan  ini  hanya  dapat  dimasuki  melalui  dasar  sebuah  lembah  yang  terletak  antara 
bukit  bukau  dan  tanah  rendah.  Di  desa  ini  juga  terdapat  sebuah  mata  air  yang  memancar 
keluar  lalu  membentuk  sebatang  sungai  kecil.  Lubang  di  dalam  tanah  iaitu  tempat  musuh- 
musuh  Allah,  kaum  Musyrikin  dicampakkan,  kini  merupakan  sebuah  dusun  buah-buahan. 
Di  belakang  dusun  ini  terletak  tempat  gugurnya  syuhada’  Badar  r.a.  Jabal  al-Rahmah 
iaitu  tempat  malaikat-malaikat  turun,  terletak  di  sebelah  kiri  menghala  ke  Safra’  apabila 
seseorang  memasuki  tempat  itu. 

Jabal  al-Tubul  (Bukit  Gendang)  terletak  bertentangan  dengan  Jabal  al-Rahmah.  Jabal  al- 
Tubul  ini  menyerupai  bukit  pasir  dan  bentuknya  memanjang.  Penduduk  kawasan  itu 
mendakwa  bahawa  mereka  mendengar  bunyi  seperti  bunyi  gendang  dipalu  pada  setiap 
malam  Jumaat.  Pondok  tempat  Rasulullah  SAW  bermunajat  kepada  Allah  pada  hari 
Perang  Badar  terletak  di  kaki  Jabal  al-Tubul  dan  medan  perang  tersebut  terletak  di 
hadapannya.  Berhampiran  dengan  dusun  buah-buahan  yang  telah  disebut  itu,  terletak 
sebuah  masjid  yang  dikatakan  tapak  unta  betina  Nabi  SAW  bertelut.  Jarak  di  antara 
Badar  dengan  Safra'  adalah  lebih  kurang  satu  barid  iaitu  melalui  sebuah  lembah  yang 
dikelilingi  bukit  bukau.  Di  lembah  ini,  mata  air  mengalir  sepanjang  tahun  dan  dusun- 
dusun  pula  terletak  saling  berdekatan. 

Kami  keluar  dari  Badar  ke  kawasan  padang  pasir  yang  bernama  Biqa'  al-Bazwa'. 

Kawasan  ini  merupakan  sebuah  kawasan  daratan.  Penunjuk  jalan  pun  akan  tersesat  di 
kawasan  ini  dan  seorang  teman  pula  sanggup  melupakan  temannya.  Perjalanan  dari  Badar 
ke  Biqa'  al-Bazwa'  mengambil  masa  selama  tiga  hari.  Di  akhir  perjalanan  ini,  terdapat 
Lembah  Rabigh.  Air  hujan  membentuk  kolam-kolam  yang  menakung  air  untuk  tempoh 
yang  lama.  Bermula  dari  situlah  jemaah  haji  Mesir  dan  Maghribi  berihram.  Tempat  itu 
terletak  tidak  jauh  dari  Juhfah. 

Kami  berjalan  dari  Rabigh  selama  tiga  hari  ke  Khalis  dan  melalui  Genting  Sawiq  yang 
terletak  sejauh  perjalanan  selama  setengah  hari  dari  Khalis.  Genting  Sawiq  ini  merupakan 
sebuah  tempat  yang  sangat  berpasir.  Jemaah  haji  sangat  gemar  meminum  sawiq  di  Khalis. 
Untuk  tujuan  itu,  mereka  membawa  bekalan  sawiq  dari  Mesir  dan  Syam.  Mereka  juga 
menghidangkannya  kepada  orang  ramai  setelah  digaulkan  dengan  gula.  Amir-amir  pula 

memasukkan  sawiq  ke  dalam  kolam  dan  menghidangkannya  kepada  orang  ramai. 
Diceritakan  bahawa  ketika  Rasulullah  SAW  melewati  tempat  tersebut,  sahabat- 
sahabatnya  telah  kehabisan  makanan.  Oleh  itu.  Baginda  pun  mengambil  sedikit  pasir  dan 
memberikannya  kepada  mereka.  Sahabat-sahabat  tersebut  seterusnya  mendapati  pasir  itu 
telah  menjadi  sawiq  lalu  meminumnya. 

Kemudian  kami  berhenti  di  Birkah  Khalis.  Ia  terletak  di  sebuah  kawasan  yang  lapang 
serta  mempunyai  banyak  dusun  tamar  di  samping  sebuah  kota  pertahanan  kukuh  yang 
terletak  di  atas  puncak  sebuah  bukit.  Sementara  itu,  di  sebuah  tanah  lapang,  terdapat  pula 
sebuah  kubu  pertahanan  lain  yang  telah  runtuh.  Sebuah  mata  air  yang  mencurah-curah 
airnya  juga  terdapat  di  sini.  Saluran-saluran  air  dibuat  di  dalam  tanah  supaya  air  dari  mata 
air  tersebut  dapat  mengalir  ke  kawasan  pertanian.  Gabenor  Khalis  ialah  seorang  syarif 
berketurunan  Hasani.  Kaum  Badwi  di  kawasan  itu  mengadakan  pasar  besar  dan 
membawa  kambing  biri-biri,  buah  tamar  serta  lauk-pauk  untuk  di  jual. 

Setelah  itu,  kami  berjalan  ke  'Usfan  yang  terletak  di  sebuah  tanah  lapang  yang  dikelilingi 
oleh  bukit  bukau.  'Usfan  mempunyai  banyak  telaga  dan  salah  sebuah  telaga  tersebut 
dikaitkan  dengan  'Uthman  ibn  'Affan  r.a.  Lebih  kurang  separuh  hari  perjalanan  dari 
Khalis,  terdapat  sebatang  lorong  bertangga  yang  juga  dinisbahkan  pada  'Uthman.  Lorong 
itu  merupakan  sebuah  genting  yang  sempit  dan  terletak  di  antara  dua  buah  bukit. 
Sebahagian  daripada  genting  terdapat  lorong  yang  berkemasan  batu  ubin  berbentuk  anak 
tangga  dan  kesan  bangunan-bangunan  lama.  Terdapat  juga  sebuah  telaga  yang 
dinisbahkan  pada  'Ali  r.a.  dan  dikatakan  bahawa  'Alilah  yang  membinanya.  Di  'Usfan, 
terdapat  sebuah  kota  pertahanan  yang  lama  dan  menara  yang  kukuh  binaannya  tetapi  kini 
telah  goyah  disebabkan  keruntuhan  yang  mula  melanda.  Terdapat  juga  banyak  pohon 
tamar  liar  yang  kerdil  di  sana. 

Kami  meneruskan  perjalanan  dari  'Usfan  dan  berhenti  di  Dasar  Marr  yang  juga  dikenali 
umum  sebagai  Marr  al-Zahran.  Tempat  ini  ialah  sebuah  lembah  subur  yang  mempunyai 
banyak  pohon  tamar  dam  mata  air  yang  mencurah-curah  airnya.  Air  ini  mengalir  dan 
mengairi  daerah  itu.  Dari  lembah  itu,  buah-buahan  dan  sayur-sayuran  dihantar  ke 
Makkah,  semoga  Allah  memuliakannya.  Kami  berangkat  lagi  pada  waktu  malam  dari 
lembah  yang  diberkati  ini  dengan  gembira  kerana  impian  yang  terpendam  dalam  jiwa 
telah  tercapai.  Kami  juga  berasa  gembira  dengan  keadaan  kami  pada  masa  kini  dan  apa 
yang  akan  berlaku  seterusnya  pada  masa  hadapan.  Pada  pagi  harinya,  tibalah  kami  di 
negeri  yang  aman  sejahtera,  Makkah,  semoga  Allah  memuliakannya. 


(*5150  - Alhamdulillah  maka  berakhirlah  Bab  3 dan  insyaAllah  kita  akan  ke  Bab  4 
seterusnya  iaitu  Makkah) 

Bab  4 
Makkah 

Kami  memasuki  tanah  suci  Allah,  kediaman  Khalil-Nya,  Ibrahim  a.s.  dan  tempat  diutus 
Nabi-Nya  yang  terpilih,  Muhammad  SAW.  Kami  memasuki  Baitul  Haram  al-Syarif  iaitu 
sebuah  rumah  suci  yang  sesiapa  memasukinya  pasti  akan  berasa  aman,  melalui  pintu 
Bani  Syaibah  (*mereka  ialah  Bani  Syaibah  ibn  ‘Uthman  yang  merupakan  kabilah  utama 
kaum  Quraisy.  Banyak  anggota  keluarga  Bani  Syaibah  ini  yang  menjadi  penjaga  pintu 
Kaabah).  Kami  memandang  Kaabah  yang  mulia,  semoga  Allah  memuliakannya,  yang 
menyerupai  pengantin  dan  dipamerkan  di  atas  pelamin  kebesaran,  berjalan  megah 
berselendang  kejelitaan  dan  dikelilingi  oleh  tetamu-tetamu  Tuhan  Ar- Rahman  serta 
diiringi  ke  syurga  kebahagiaan,  Jannah  Al-Ridwan.  Kami  bertawaf  qudum  di  Kaabah, 
mengucup  Hajar  al-Aswad  yangmulia  dan  bersembahyang  dua  rakaat  di  sisi  Maqam 
Ibrahim  (a.s.).  Kami  juga  memegang  kain  penutup  Kaabah  di  Multazam  iaiti  di  antara 
pintu  Kaabah  dengan  Hajar  al-Aswad,  tempat  doa  dimakbulkan.  Kami  meminum  air 
Zamzam  yang  khasiatnya  menurut  niat  peminumnya  iaitu  sebagaimana  yang 
diriwayatkan  daripada  Nabi  SAW. 

Kemudia  kami  melakukan  sa’ie  iaitu  berlari  di  antara  Safa  dengan  Marwah.  Kami  tinggal 
di  sebuah  rumah  berhampiran  dengan  Bab  Ibrahim.  Segala  puji  bagi  Allah  yang  telah 
memuliakan  kami  dengan  memberikan  kesempatan  untuk  mengunjungi  rumah  yang 
mulia  ini.  Dia  juga  telah  memasukkan  kami  dalam  golongan  yang  telah  menerima  seruan 
al-Khalil  a.s.  Dia-lah  juga  yang  telah  menyedapkan  mata  kami  memandang  Ka’abah  al- 
Syarifah,  Masjid  Al-‘Azim,  Hajar  al-Aswad  yang  mulia.  Zamzam  dan  Hatim  (Hijr). 

Antara  keajaiban  ciptaan  Allah  SWT  ialah  Dia  telah  membuat  hati  manusia  cenderung 
untuk  menziarahi  tempat-tempat  suci-Nya  serta  rindu  untuk  berada  di  situ.  Dia  telah 
mengukuhkan  cinta  tersebut  dalam  hati  mereka  sehingga  menggenggam  seluruh  jiwa  raga 
dan  tidak  dapat  berpisah  dengan  tempat-tempat  suci-Nya  melainkan  dengan  perasaan 
sedih  serta  kecewa  yang  amat  dalam.  Rindu  mereka  pun  membara  dan  mereka  berazam 
untuk  berkunjung  semula  dalam  kesempatan  yang  lain.  Bumi  tempat-tempat  suci  yang 
berkat  itu  menjadi  tumpuan  mata  dan  cinta  manusia.  Itulah  hakikat  yang  memaparkan 
kebijaksanaan  Allah  SWT  yang  Maha  Tinggi  yang  membenarkan  doa  kekasih-Nya, 
a.s ,(*ini  merujuk  doa  Nabi  Ibrahim  a.s.  sebagaimana  yang  termaktub  dalam  Sura  Al- 
Baqarah  2:127-128 ) 

Keasyikan  rindu  mereka  menyebabkan  tempat-tempat  suci  tersebut  terasa  dekat  biarpun 
masih  jauh  perjalanannya.  Rindu  juga  menampilkan  ia  di  ruangan  mata  meskipun  tempat- 
tempat  itu  masih  belum  kelihatan  serta  memudahkan  pengunjungnya  mengharungi  segala 
kepayahan  dan  kesulitan  yang  dihadapinya  untuk  sampai  ke  situ.  Betapa  banyak  orang 
lemah  yang  diancam  oleh  maut  sebelum  sempat  sampai  ke  tempat-tempat  suci  tersebut 
dan  ditimpa  malapetaka  dalam  perjalanan  untuk  sampai  ke  situ.  Namun,  ketika  Allah 
membolehkan  ia  sampai  dengan  selamat  ke  tempat-tempat  suci-Nya,  orang  itu 
menyambutnya  dengan  riang  gembira,  seolah-olah  ia  tidak  pernah  mengecap  kepahitan 
atau  menanggung  kesulitan  kerananya. 

Demi  sesungguhnya,  ini  merupakan  suatu  urusan  dan  kejadian  yang  bersifat  ketuhanan. 

Ia  juga  merupakan  suatu  dalil  yang  tidak  dicemari  kesamaran  dan  kesangsian  di  samping 
terpelihara  daripada  tipudaya.  Kebenarannya  ternyata  bagi  orang  yang  memiliki 

kefahaman  dan  jelas  pula  pada  fikiran  setiap  pemikir.  Sesiapa  yang  dikurniai  rezeki  oleh 
Allah  SWT  untuk  berpeluang  singgah  di  halaman  dan  persekitaran  tempat-tempat  suci- 
Nya,  ia  pasti  telah  dikurniai  nikmat  yang  terbesar  selain  dikurniai  tempat  tinggal  yang 
terbaik  di  dunia  serta  di  akhirat.  Ia  sewajarnya  membanyakkan  syukur  kepada  Allah  atas 
kemurahan  kurniaan-Nya  serta  sentiasa  memuji  Allah  atas  kurniaan-Nya  itu.  Semoga 
Allah  Yang  Maha  Berkuasa  memasukkan  kita  dalam  golongan  yang  diterima  ziarah  dan 
yang  beruntung  pula  perniagaannya  menuju  ke  tempat-tempat  suci-Nya  itu,  malah 
amalannya  di  jalan  Allah  ditulis  dan  dosanya  terhapus  disebabkan  ziarahnya  diterima. 
Semuanya  itu  sesungguhnya  dengan  kumia  dan  kemurahan  Ilahi. 

(*5150  berpendapat  setiap  Muslim  yang  telah  mengunjungi  Makkah  pasti  membenarkan 
cetusan  rasa  indah  Ibn  Battutah  mengenai  Makkah  ini) 


Kota  Makkah  al-Mu’azzamah 


Makkah  ialah  sebuah  kota  yang  besar  dan  mempunyai  bangunan-bangunan  yang  rapat- 
rapat.  Ia  berbentuk  bujur  dan  terletak  di  dasar  sebuah  lembah  yang  dikelilingi  oleh  bukit 
bukau.  Pengunjung  yang  datang  tidak  akan  dapat  melihat  kota  tersebut  hingga  ia  benar- 
benar  sampai  di  situ.  Bukit-bukau  yang  mengelilinginya  itu  tidaklah  begitu  tinggi.  Antara 
bukit  tersebut  ialah  Jabal  Abu  Qubais  dan  Jabal  Qu’aiqi’an  iaitu  dua  buah  Jabal  al- 
Akhsyaban.  Jabal  Abu  Qubais  terletak  di  sebelah  selatan  kota  Makkah  dan  Jabal 
Qu’aiqi’an  pula  di  sebelah  baratnya. 

Di  sebelah  utaranya  terletak  Jabal  al-Ahmar.  Bersebelahan  dengan  Jabal  Abu  Qubais  pula 
terletak  Ajyad  al- Akbar  dan  Ajyad  al-Asghar,  kedua-duanya  curam  serta  sempit  selain 
Jabal  al-Khandamah  yang  akan  diceritakan  kemudian.  Tempat-tempat  untuk 
melaksanakan  haji  iaitu  Mina,  ‘Arafah  dan  Muzdalifah,  semuanya  terletak  di  timur 
Makkah. 

Terdapat  tiga  buah  pintu  masuk  ke  kota  Makkah  iaitu  pertama.  Bab  al-Mu’alla  di 
bahagian  kota  yang  tertinggi.  Kedua,  Bab  al-Syubaikah  di  bahagian  yang  terendah  dan 
dikenali  juga  sebagai  Bab  al- ‘Umrah  oleh  orang  ramai.  Bab  (Pintu)  al- ‘Umrah  ini 
menghala  ke  sebelah  barat.  Pintu  ini  merupakan  jalan  menuju  ke  Madinah,  Mesir,  Syam 
serta  Jeddah  dan  dari  situ  juga  seseorang  boleh  keluar  menuju  ke  Tan’im.  Ini  akan 
dihuraikan  kemudian.  Ketiga,  Bab  al-Masfal  yang  terletak  di  selatan  dan  melalui  pintu 
inilah  Khalid  ibn  al-Walid  masuk  pada  hari  “Pembukaan  Kota  Makkah”.  Kota  Makkah 
yang  dimuliakan  Allah  SWT  terletak  di  sebuah  lembah  yang  tiada  tanaman.  Ini 
sebagaimana  yang  dijelaskan  dalam  Al-Qur’an  ketika  menceritakan  perihal  Nabi-Nya, 
Ibrahim  al-Khalil  (■•  ini  merujuk  Surah  Ibrahim  14:37).  Namun  demikian,  dengan  berkat 
doa  Nabi  Ibrahim  a.s.,  setiap  keindahan  yang  luar  biasa  dibawa  ke  kota  ini  dan  setiap 
jenis  buah-buahan  dikumpulkan  untuknya.  Aku  telah  merasa  buah-buahan  seperti  anggur, 
tin,  khaukh(*Jz  Mesir,  khaukh  ialah  nama  bagi  buah  pic  dan  di  Syam  pula  ia  merupakan 
nama  bagi  buah  plum ) dan  tamar  segar  yang  tiada  bandingannya  di  dunia.  Begitu  juga 
buah  tembikai  yang  dibawa  ke  Makkah.  Ia  begitu  manis  dan  enak  sehingga  tidak  boleh 

dibandingkan  dengan  tembikai  yang  lain.  Binatang-binatang  di  Makkah  gemuk  dan  rasa 
dagingnya  amat  lazat.  Segala  jenis  barang  dagangan  yang  terdapat  di  serata  dunia 
terhimpun  di  kota  Makkah.  Buah-buahan  dan  sayur-sayuran  dari  Ta’if  (*kotci  Ta’if 
terletak  di  tanah  tinggi  yang  bernama  Sarat  yang  terletak  112.63  km/70  batu  ke  tenggara 
Makkah  dan  terkenal  dengan  dusun  buah-buahannya.),  Wadi  Nakhlah  dan  Batn  (Dasar) 
Marr  juga  dibawa  ke  Makkah.  Ini  menandakan  rahmat  serta  kurniaan  Allah  bagi 
penduduk  kota  Makkah  dan  di  sekitarnya  yang  sudah  terjamin  keamanannya. 

Masjid  al-Haram  yang  Dimuliakan  Allah 


Masjid  al-Haram  terletak  di  tengah-tengah  kota  Makkah  dan  kawasannya  amat  luas. 
Sebagaimana  yang  dinyatakan  oleh  al-Azraqi,  ukuran  panjangnya  dari  timur  ke  barat 
melebihi  400  hasta,  manakala  ukuran  lebarnya  lebih  kurang  sama  sahaja.  Kaabah  yang 
suci  itu  terletak  di  tengah-tengah  masjid.  Pemandangan  masjid  tersebut  begitu  indah 
sehingga  lidah  tidak  dapat  menghuraikan  kelebihan  dan  keindahannya.  Sesungguhnya 
tiada  sesiapa  pun 

yang  dapat  menghuraikan  kehalusan  serta  kesempurnaannya.  Ukuran  tinggi  dinding 
masjid  itu  pula  lebih  kurang  20  hasta  dan  bumbungnya  disokong  oleh  tiang-tiang  tinggi 
yang  disusun  dalam  tiga  baris,  berdasarkan  seni  bina  yang  amat  teliti  serta  cantik. 
Lorong-lorong  di  antara  baris  tiang  tersebut  tersusun  dengan  begitu  menakjubkan 
sehingga  ia  seolah-olah  menjadi  satu  lorong,  manakala  jumlah  tiang  marmar  di  dalam 
masjid  ialah  491  batang  dan  ini  tidak  termasuk  tiang-tiang  plaster  yang  terdapat  di  dalam 
Dar  al-Nadwah  yang  ditambahkan  pada  masjid. 

Bangunan  Dar  al-Nadwah  ini  menjadi  sebahagian  daripada  deretan  tiang  yang 
memanjang  (dari  barat)  ke  utara  dan  bertentangan  dengannya  terletak  Maqam  Ibrahim 
serta  Rukn  al-‘Iraqi.  Halaman  bangunan  Dar  al-Nadwah  bersambung  dengan  deretan 
tiang  tersebut  dan  ia  dimasuki  melaluinya.  Di  sepanjang  dinding  yang  mempunyai 
deretan  tiang  ini,  terdapat  bangku-bangku  batu  (*ataupun  pelantar-pelantar  batu  yang 
kecil)  iaitu  di  bawah  pintu  lengkung  atau  gerbang.  Ia  diduduki  oleh  guru-guru  (yang 
mengajar)  Al-Quran,  penyalin-penyalin  buku  dan  tukang-tukang  jahit.  Di  dinding  yang 
mempunyai  deretan  tiang  yang  bertentangan  juga  terdapat  bangku-bangku  batu  di  kaki 
dindingnya  yang  tidak  mempunyai  pintu  gerbang.  Di  sisi  Bab  Ibrahim,  terdapat  laluan 
masuk  bertiang  plaster  yang  bersambung  dari  deretan  tiang  barat. 

Khalifah  al-Mahdi  Muhammad  ibn  Khalifah  dan  Abu  Ja’far  al-Mansur  r.  a.  telah 
menyumbangkan  jasa  dalam  memperbesar  Masjid  al-Haram  selain  menyempurnakan  lagi 
binaannya.  Di  bahagian  teratas  dinding  deretan  tiang  barat  tertulis,  “Hamba  Allah 
Muhammad  al-Mahdi,  Amir  al-Mu’minin,  telah  memerintahkan  pembinaan  dan 
perluasan  Masjid  al-Haram  bagi  faedah  jemaah  haji  pada  tahun  167H  (783-4H).” 

Kaabah  yang  Agung  dan  Mulia,  Semoga  Allah  Menambah  Keagungan  Dan 
Kemuliaannya 

Kaabah  terletak  di  tengah-tengah  Masjid  al-Haram  dan  merupakan  sebuah  bangunan 
yang  berbentuk  segi  empat.  Ukuran  tinggi  di  tiga  buah  sudutnya  ialah  28  hasta,  manakala 
ukuran  tingginya  di  sudut  keempat  iaitu  di  antara  Hajar  al-Aswad  dengan  Rukn  al- 
Yamani  ialah  29  hasta.  Ukuran  lebarnya  di  antara  Rukn  al-‘Iraqi  dengan  Hajar  al-Aswad 
pula  ialah  54  jengkal.  Begitulah  juga  ukuran  lebar  di  bahagian  yang  bertentangan 
dengannya  dari  Rukn  al-Yamani  hingga  Rukn  al-Syami.  Ukuran  lebar  bahagian  yang 
memanjang  dari  Rukn  al-‘Iraqi  hingga  Rukn  al-Syami  di  dalam  Hijr  ialah  48  jengkal. 
Demikian  juga  ukuran  lebarnya  di  bahagian  Rukn  al-Syami  hingga  Rukn  al-‘Iraqi. 

Ukuran  keseluruhan  bahagian  luar  Hijr  pula  ialah  120  jengkal.  Tawaf  hanya  dilakukan  di 
luar  Hijr  yang  dibina  daripada  batu  pejal  berwarna  perang  yang  disimen  dengan  begitu 
kukuh  sehingga  peredaran  waktu  tidak  mengubah  keadaan  atau  memebrikan  kesan 
terhadapnya. 

Pintu  Kaabah  yang  mulia  itu  terletak  di  dalam  kawasan  di  antara  Hajar  al-Aswad  dengan 
Rukn  al-‘Iraqi.  Jarak  di  antara  pintu  Kaabah  dengan  Hajar  al-Aswad  ialah  sepuluh 
jengkal  dan  ruang  tersebut  bernama  Multazam  iaitu  tempat  doa  dimakbulkan.  Ukuran 
tinggi  pintu  Kaabah  dari  tanah  ialah  1 1 Vi  jengkal,  manakala  ukuran  lebarnya  ialah  lapan 
jengkal  dan  ukuran  panjangnya  pula  13  jengkal.  Seterusnya  ukuran  dinding  yang 
berpasang  pintu  itu  ialah  lima  jengkal.  Pintu  Kaabah  disaluti  perak  yang  amat  unggul 
reka  bentuknya.  Dua  batang  tiang  dan  ambang  pintunya  juga  disaluti  perak.  Terdapat  juga 
dua  buah  gelung  perak  yang  besar  dan  ia  menjadi  tempat  melalukan  selak  besi.  Pintu 
yang  mulia  itu  dibuka  pada  setiap  hari  Jumaat  iaitu  sesudah  solat  dan  ia  turut  dibuka  pada 
hari  keputeraan  Rasulullah  SAW. 

Adat  yang  diamalkan  oleh  penduduk  ketika  hendak  membuka  pintu  Kaabah  adalah 
seperti  berikut.  Mereka  meletakkan  sebuah  kerusi  berbentuk  mimbar  yang  mempunyai 
anak  tangga  dan  kaki-kaki  kayu  beroda  empat  untuk  memudahkan  kerusi  itu  digerakkan. 
Kerusi  ini  disandarkan  pada  dinding  Kaabah  yang  mulia  supaya  anak  tangga  kerusi  yang 
tertinggi  menyentuh  bendul  pintunya.  Kemudian  ketua  Bani  Syaibah  menaiki  tangga 
kerusi  tersebut  sambil  memegang  kunci  pintu  Kaabah  di  tangannya  dengan  diiringi  oleh 
penjaga-penjaga  pintu.  Penjaga-penjaga  pintu  itu  memegang  kain  langsir  bernama  burqu’ 
yang  menutup  pintu  Kaabah,  sementara  ketua  mereka  membuka  pintu  tersebut.  Apabila 
pintu  telah  dibuka,  beliau  mencium  bendul  pintu  yang  mulia  itu  lalu  masuk  ke  dalam 
Kaabah  seorang  diri.  Seterusnya  beliau  menutup  pintunya  dan  mendirikan  solat  dua 
rakaat. 

Kemudian  anggota  Bani  Syaibah  yang  lain  masuk  lalu  turut  menutup  pintu  dan 
mendirikan  solat  dua  rakaat.  Sesudah  itu,  pintu  tersebut  dibuka  dan  orang  ramai  segera 
masuk.  Sewaktu  pintu  Kaabah  yang  mulia  hendak  dibuka,  mereka  berdiri  menghadapnya 
dengan  pandangan  yang  khusyuk,  hati  penuh  tawaduk  dan  tangan  ditadah  memohon  restu 
daripada  Allah  SWT.  Sebaik  sahaja  pintu  Kaabah  terbuka,  mereka  bertakbir  dan  menyeru, 
“Ya  Allah,  Ya  Tuhan  kami!  Bukakanlah  kami  pintu-pintu  rahmat  dan  keampunan-Mu, 
wahai  Yang  Maha  Mengasihani.” 

Bahagian  dalam  Kaabah  iaitu  lantai  dan  dindingnya  ditampal  dengan  marmar  putih.  Ia 
mempunyai  reka  bentuk  daun  dan  dahan  kayu  dalam  pelbagai  corak  serta  warna. 

Terdapat  tiga  batang  tiang  yang  sangat  tinggi  yang  diperbuat  daripada  kayu  jati  di 
dalamnya.  Jarak  di  antara  sebatang  tiang  dengan  yang  lain  ialah  empat  langkah  dan  tiang- 
tiang  tersebut  tersusun  dalam  satu  baris  iaitu  di  tengah  ruang  di  dalam  Kaabah.  Tiang 
yang  tengah  terletak  bertentangan  dengan  titik  tengah  di  antara  Rukn  al-  ‘Iraqi  dengan 
Rukn  al-Syami.  Kain  penutup  Kaabah  diperbuat  daripada  sutera  hitam  dengan  tulisan 
berwarna  putih.  Kain  penutup  itu  bersinar-sinar  pada  dinding  Kaabah  dengan  cahaya 
yang  bergemerlapan  dan  menutup  keseluruhan  bangunannya  dari  atas  ke  bawah. 

Antara  keajaiban  iaitu  sebagai  tanda  kebesaran  Kaabah  ialah  pintunya  dibuka  ketika 
Masjid  al-Haram  penuh  sesak  dengan  orang  ramai  yang  hanya  diketahui  jumlahnya  oleh 
Allah  SWT  Yang  Mencipta  dan  Yang  Mengurniakan  rezeki  kepada  mereka.  Mereka 
semua  masuk  ke  dalam  Kaabah  dan  ruang  Kaabah  tersebut  tidak  pula  sempit 
untuk  memuatkan  semua  mereka.  Selain  itu,  pada  setiap  ketika,  ada  sahaja  orang  yang 
melakukan  tawaf  mengelilinginya  samada  siang  atau  malam  dan  tidak  pernah  ada  orang 
bercerita  bahawa  ia  melihat  Kaabah  tanpa  orang  bertawaf  mengelilinginya.  Keajaiban 
yang  lain  pula  ialah  burung-burung  merpati  Makkah  dan  juga  burung-burung  yang  lain 
tidak  hinggap  di  atas  Kaabah  selain  tidak  terbang  melintasinya.  Kamu  akan  mendapati 
burung-burung  merpati  itu  berterbangan  merata-rata  di  atas  seluruh  bahagian  Masjid  al- 
Haram.  Walau  bagaimanapun,  apabila  burung-burung  tersebut  menghampiri  jarak  separas 
dengan  Kaabah  yang  mulia,  burung-burung  itu  berpaling  ke  arah  yang  lain  dan  tidak 
terbang  melintasi  bumbungnya.  Dikatakan  bahawa  burung  tidak  akan  hinggap  di  atas 
Kaabah  kecuali  jika  ia  sakit.  Burung  itu  samada  akan  mati  serta  merta  ataupun  terus 
sembuh  daripada  penyakitnya.  Maha  Suci  Allah  yang  telah  mengurniakan  keistimewaan 
kepada  Kaabah  dengan  memuliakan  dan  menganugerahinya  kehebatan  serta  ketinggian. 

Mizab  al-Mubarak 


Mizab  (*pancuran)  terletak  di  bahagian  teratas  sisi  Hijr  dan  diperbuat  daripada  emas. 
Ukuran  lebarnya  ialah  sejengkal  dan  ia  menjulur  keluar  sekadar  dua  hasta.  Tempat  di 
bawah  Mizab  dianggap  sebagai  tempat  doa  dimakbulkan.  Tempat  di  bawah  Mizab  ini 
juga  iaitu  di  dalam  Hijr  ialah  makam  Nabi  Isma’il  a. s.  Makam  tersebut  bertanda  dengan 
sekeping  batu  marmar  panjang  berwarna  hijau  dalam  bentuk  sebuah  mihrab  yang 
bersambung  pula  dengan  sekeping  batu  marmar  bulat  yang  juga  berwarna  hijau.  Ukuran 
lebar  kedua-dua  keping  marmar  itu  hanyalah  sekadar  satu  jengkal  dan  ia  mempunyai  reka 
bentuk  yang  unggul  serta  menarik.  Di  sebelah  makam  tersebut  iaitu  menghala  ke  Rukn 
al-‘Iraqi  ialah  makam  bondanya,  Hajar  a.s.  Makam  ini  ditandai  oleh  sekeping  marmar 
yang  bulat  berwarna  hijau  selebar  satu  setengah  jengkal.  Jarak  di  antara  kedua-dua  buah 
makam  itu  ialah  tujuh  jengkal. 


Hajar  al-Aswad 


Ukuran  tinggi  Hajar  al-Aswad  dari  bumi  ialah  enam  jengkal.  Oleh  itu,  orang  yang 
bertubuh  tinggi  terpaksa  membongkok  supaya  dapat  mengucupnya  manakala  orang  yang 

bertubuh  rendah  pula  terpaksa  meregangkan  tubuh,  juga  supaya  dapat  mengucupnya. 
Hajar  al-Aswad  dilekatkan  di  sudut  Kaabah  yang  menghala  ke  timur.  Ukuran  lebarnya 
ialah  tiga  jengkal  dan  panjangnya  pula  sejengkal  serta  dipateri  ke  dalam  dinding, 
sementara  bahagian  dalam  Hajar  al-Aswad  yang  terbenam  di  dalam  dinding  itu  pula  tidak 
diketahui.  Empat  serpihan  batu  daripada  Hajar  al-Aswad  ditempel  bersama-sama 
dengannya.  Dikatakan  bahawa  salah  seorang  daripada  puak  Qaramitah  yang  dilaknat 
Allah  telah  memecahkan  Hajar  al-Aswad.  (*orang  yang  dimaksudkan  di  sini  ialah  Abu 
Tahir  Sulaiman  al-Qarmati.  Beliaulah  yang  telah  menakluki  Makkah  pada  tahun  930M 
dan  memindahkan  Hajar  al-Aswad  ke  Hijr.  Dia  tidak  memulangkannya  kembali  ke 
Makkah  hinggalah  pada  tahun  95 1M  iaitu  selepas  lebih  kurang  dua  puluh  tahun  Hajar 
al-Aswad  berada  di  tangan  kaumnya.  Pemulangan  tersebut  adalah  atas  perintah 
Khalifah  Kerajaan  Fatimiyyah  yang  bernama  al-Mansur.)  Dikatakan  juga  bahawa  orang 
lain  yang  telah  memukul  Hajar  al-Aswad  ini  dengan  menggunakan  belantan  lalu 
memecahkannya.  Orang  ramai  yang  ada  ketika  itu  segera  menyerbu  ke  arah  orang 
tersebut  lalu  membunuhnya  dan  kerananya  juga  sekumpulan  orang  Maghribi  turut 
terbunuh  dalam  kejadian  itu. 

Bahagian  tepi  Hajar  al-Aswad  disaluti  lapisan  perak.  Warna  putih  berkilau-kilauan  pada 
warna  hitamnya.  Kecantikannya  yang  menawan  itu  menarik  perhatian  setiap  mata  yang 
memandang.  Mulut  akan  mengecap  kenikmatan  semasa  mengucup  Hajar  al-Aswad.  Bibir 
yang  mengucupnya  terasa  keberatan  untuk  melepaskan  kucupan  dan  ini  merupakan 
keistimewaan  serta  anugerah  Ilahi  kepada  Hajar  al-Aswad.  Rasulullah  SAW  pemah 
bersabda  bahawa  Hajar  al-Aswad  ialah  tangan  kanan  Allah  di  bumi.  Semoga  Allah  SWT 
mengurniakan  manfaat  kepada  kita  dengan  mengucup  dan  menyentuh  Hajar  al-Aswad 
serta  mempertemukan  dengannya  semua  yang  merinduinya. 

Apabila  kita  mengucup  bahagian  dalam  Hajar  al-Aswad  yang  tidak  mengalami  kerosakan 
iaitu  berhampiran  dengan  bahagian  tepi  ke  kanan,  terdapat  satu  bintik  putih  berbentuk 
bulat  dan  bergemerlapan.  Ia  seakan-akan  tahi  lalat  di  permukaan  Hajar  al-Aswad.  Kamu 
akan  dapat  melihat  orang  ramai  yang  bertawaf  di  sekeliling  Kaabah  berebut-rebut  dalam 
kesesakan  untuk  mengucup  Hajar  al-Aswad.  Jarang-jarang  sekali  mereka  berjaya 
mengucupnya  kecuali  setelah  berebut-rebut  serta  tolak-menolak  sesama  mereka.  Keadaan 
yang  sama  turut  berlaku  ketika  orang  ramai  mahu  memasuki  Kaabah  yang  mulia.  Di  sisi 
Hajar  al-Aswad  itulah  bermulanya  tawaf  dan  merupakan  sudut  yang  pertama  ditemui 
oleh  orang  yang  bertawaf.  Ketika  mengucup  Hajar  al-Aswad,  orang  yang  bertawaf  itu 
berdiri  agak  jauh  sedikit  darinya  dan  Kaabah  berada  di  sebelah  kirinya.  Sesudah  melalui 
Hajar  al-Aswad  dalam  tawafnya,  ia  akan  tiba  di  Rukn  al’Iraqi  yang  menghala  ke  utara. 
Kemudian  ia  tiba  di  Rukn  al-Syami  yang  menghala  ke  barat,  kemudian  di  Rukn  al- 
Yamani  yang  menghala  ke  selatan  dan  seterusnya  ia  kembali  semula  ke  Hajar  al-Aswad 
yang  menghala  ke  timur. 


Maqam  Ibrahim  yang  Mulia 


Ketahuilah  bahawa  di  antara  Kaabah  dengan  Rukn  al-‘Iraqi,  terdapat  sebuah  tempat  yang 


126 


ukuran  panjangnya  12  jengkal  dan  lebarnya  adalah  lebih  kurang  enam  jengkal,  manakala 
ukuran  tingginya  ialah  dua  jengkal.  Itulah  tempat  Nabi  Ibrahim  a.s.  berdiri  (maqam). 
Kemudian  Nabi  Muhammad  SAW  memindahkannya  ke  tempatnya  sekarang  yang  kini 
menjadi  tempat  solat.  Tempat  yang  asal  itu  kini  menyerupai  kolam  dan  apabila  Kaabah 
dibersihkan,  air  basuhan  itu  dialirkan  ke  dalamnya.  Tempat  tersebut  ialah  tempat  yang 
diberkati  dan  orang  ramai  berebut-rebut  untuk  menunaikan  solat  di  situ.  Maqam  yang 
mulia  itu  terletak  bertentangan  dengan  dinding  Kaabah  iaitu  di  ruang  di  antara  Rukn  al- 
‘Iraqi  dengan  pintu  Kaabah  yang  mulia.  Walau  bagaimanapun,  ia  terletak  lebih  hampir 
dengan  pintu  tersebut.  Terdapat  sebuah  kubah  di  atas  Maqam  dan  di  bawah  kubah 
tersebut  pula  terdapat  tingkap  bergerigi  besi.  Tingkap  ini  terletak  di  satu  jarak  tertentu 
dari  Maqam  yang  mulia  iaitu  sekadar  dapat  menyentuh  petinya  apabila  tangan  dihulurkan 
melalui  tingkap  yang  tertutup  itu.  Di  belakang  Maqam  ini  pula  terletak  tempat  berpagar 
yang  dijadikan  tempat  untuk  menunaikan  solat  dua  rakaat  sesudah  tawaf.  Di  riwayatkan 
dalam  Hadith  Sahih  bahawa  ketika  Rasulullah  SAW  memasuki  Masjid  al-Haram, 
Baginda  menghampiri  Kaabah  dan  bertawaf  sebanyak  tujuh  kali.  Kemudian  Baginda 
menghampiri  Maqam  lalu  membaca  (ayat  Al-Quran  yang  bermaksud),  “ Dan  jadikanlah 
oleh  kamu  Maqam  Ibrahim  itu  tempat  solat.  ”,  lalu  menunaikan  solat  dua  rakaat  di 
belakangnya.  Tempat  solat  bagi  imam  Mazhab  Syafi’e  terletak  di  belakang  Maqam 
Ibrahim  iaitu  di  Hatim. 

Hijr  dan  Litar  Tawaf 


Lilitan  dinding  yang  memagari  Hijr  ialah  29  langkah  iaitu  94  jengkal  apabila  diukur  dari 
bahagian  dalam  bulatan.  Dinding  tersebut  berkemasan  batu  marmar  yang  bercorak  awan 
larat  dan  ditampal  dengan  amat  teliti  serta  cantik.  Ukuran  tinggi  dinding  itu  ialah  lima 
setengah  jengkal  dab  tebalnya  pula  empat  setengah  jengkal.  Di  dalam  Hijr,  terdapat  lantai 
luas  yang  berkemasan  kepingan  batu  marmar  yang  disusun  rapi  berdasarkan  kemahiran 
yang  tiada  tandingan  dan  hasil  kerja  yang  cukup  teliti.  Jarak  lurus  di  antara  dinding 
Kaabah  yang  mulia  yang  berada  di  bawah  Mizab  dengan  bahagian  dinding  Hijr  yang 
bertentangan  ialah  40  jengkal. 

Hijr  mempunyai  dua  buah  pintu  masuk.  Pertama,  di  antara  hujung  dindingnya  dengan 
Rukn  al-‘Iraqi  dan  ukurannya  ialah  enam  hasta.  Ruang  ini  merupakan  sebahagian 
daripada  Kaabah  yang  ditinggalkan  di  luar  oleh  kaum  Quraisy  ketika  mereka  membina 
Kaabah  iaitu  sebagaimana  yang  diriwayatkan  dalam  Hadith-hadith  Sahih,  manakala  pintu 
masuk  kedua  pula  terletak  di  sisi  Rukn  al-Syami  dan  ukuran  lebarnya  juga  enam  hasta. 
Jarak  di  antara  dua  buah  pintu  masuk  itu  ialah  48  jengkal. 

Tempat  melakukan  tawaf  berkemasan  batu-bata  hitam  yang  dilekat  serta  disusun 
sehingga  menjadi  kemas  dan  kukuh.  Lebar  litar  tawaf  ini  yang  diukur  dari  Kaabah  ialah 
sembilan  langkah  kecuali  di  sudut  yang  bertentangan  dengan  Maqam  Ibrahim  yang  mulia 
itu.  Di  situ,  litar  tersebut  menjadi  lebih  lebar  sehingga  merangkumi  Maqam  itu.  Bahagian 
Masjid  al-Haram  yang  lain  termasuk  deretan  tiangnya,  ditaburi  pasir  putih.  Tempat 
bertawaf  untuk  wanita  pula  terletak  di  bahagian  hujung  kawasan  lingkaran  berbatu  ubin. 

Zamzam 


Kubah  Telaga  Zamzam  terletak  bertentangan  dengan  Hajar  al-Aswad  dan  jarak  di  antara 
kedua-duanya  ialah  24  langkah.  Maqam  Ibrahim  yang  mulia  terletak  di  sebelah  kiri 
kubah  tersebut.  Jarak  di  antara  sudut  kubah  itu  dengan  Maqam  Ibrahim  pula  ialah  sepuluh 
langkah.  Bahagian  dalam  kubah  tersebut  berkemasan  marmar  putih  dan  permukaan 
Telaga  Zamzam  yang  berkat  itu  terletak  di  tengah-tengah  kubah.  Ia  juga  terletak  lebih 
hampir  dengan  dinding  yang  bertentangan  dengan  Kaabah.Telaga  Zamzam  berkemasan 
marmar  iaitu  berdasarkan  hasil  kerja  tangan  yang  sangat  teliti.  Ia  juga  disimen  dengan 
plumbum.  Lilitan  mulut  telaga  itu  ialah  40  jengkal  dan  tingginya  pula  empat  setengah 
jengkal.  Ukuran  dalam  Telaga  Zamzam  itu  pula  mencapai  1 1 qamah  (lebih  kurang  216 
meter).  Orang  ramai  menceritakan  bahawa  air  Telaga  Zamzam  akan  bertambah  banyak 
pada  setiap  malam  Jumaat.  Pintu  Kubah  Zamzam  (yang  disebut)  itu  menghala  ke  timur. 

Di  dalam  kubah  tersebut  terdapat  sebuah  saluran  air  berbentuk  bulatan.  Ukuran  luas  dan 
dalamnya  ialah  sejengkal.  Ukuran  tingginya  dari  lantai  pula  adalah  lebih  kurang  lima 
jengkal.  Saluran  itu  dipenuhi  oleh  air  untuk  berwuduk..  Di  sekeliling  saluran  air  tersebut 
terdapat  bangku  tempat  orang  ramai  duduk  ketika  berwuduk.  Qubbah  al-Syarab  (Kubah 
Syarab)  yang  dinisbahkan  pada  al-‘Abbas  r. a.  terletak  berhampiran  dengan  Kubah 
Zamzam  itu.  Pintu  kubah  ini  menghala  ke  utara.  Kubah  Syarab  kini  menjadi  tempat  untuk 
menyimpan  air  Zamzam  di  dalam  tempayan  yang  dinamai  sebagai  dawariq  dan  setiap 
tempayan  ini,  mempunyai  satu  pemegang.  Tempayan  ditinggalkan  di  dalam  Kubah 
Syarab  supaya  air  yang  ada  di  dalamnya  menjadi  sejuk  untuk  diminum  oleh  orang  ramai. 

Mushaf-mushaf  Al-Quran  dan  kitab-kitab  kepunyaan  Masjid  al-Haram  turut  disimpan  di 
dalam  Kubah  Syarab.  Selain  itu,  ada  sebuah  bilik  stor  yang  mengandungi  sebuah  peti 
yang  besar  di  Kubah  Syarab  ini  juga.  Di  dalam  peti  itu  terkandung  sebuah  mushaf  Al- 
Quran  Al-Karim  dengan  tulisan  tangan  Zaid  ibn  Thabit  r.a.  Mushaf  tersebut  disalin  pada 
tahun  yang  kelapan  belas  sesudah  kewafatan  Rasulullah  SAW.  Apabila  penduduk 
Makkah  ditimpa  bencana  seperti  kemarau  dan  sebagainya,  mereka  akan  mengeluarkan 
mushaf  yang  mulia  ini,  membuka  pintu  Kaabah  lalu  meletakkan  mushaf  itu  di  atas  bendul 
pintu  tersebut  selain  di  dalam  Maqam  Ibrahim.  Kemudian  orang  ramai  pun  berhimpun 
tanpa  menutup  kepala  mereka  lalu  berdoa  dengan  tawaduk.  Mereka  memohon  rahmat  dan 
bantuan  Ilahi  dengan  bertawassul  kepada  mushaf  serta  Maqam  Ibrahim  yang  mulia. 
Belum  pun  sempat  mereka  meninggalkan  tempat  itu,  Allah  SWT  menurunkan  rahmat  dan 
belas  kasih-Nya  ke  atas  mereka.  Di  sebelah  Kubah  al-‘Abbas  itu  terletak  sebuah  kubah 
yang  bernama  Qubbah  al-Yahudiyyah  (Kubah  Wanita  Yahudi). 

Pintu-Pintu  Masjid  al-Haram  dan  Masyhad-Masyhad  di  sekelilingnya 


Masjid  al-Haram,  semoga  Allah  memuliakannya,  mempunyai  19  buah  pintu  gerbang 
yang  kebanyakannya  pula  mempunyai  banyak  pintu  masuk.  Antara  pintu  gerbang 
tersebut  ialah  Bab  al-Safa  yang  mempunyai  lima  buah  pintu  masuk  kecil.  Pada  zaman 
silam,  pintu  gerbang  ini  dikenali  sebagai  Bab  Bani  Makhzum  dan  ia  merupakan  pintu 


128 


yang  terbesar  bagi  Masjid  al-Haram.  Pintu  ini  menjadi  pintu  keluar  ke  tempat  sa'ie. 
Pengunjung  Masjid  al-Haram,  semoga  Allah  memuliakannya,  disunatkan  memasuki 
masjid  melalui  Bab  Bani  Syaibah.  Demikian  juga  disunatkan  keluar  dari  masjid  selepas 
tawaf  melalui  Bab  al-Safa  dengan  mengikut  jalan  di  antara  dua  batang  tiang  yang 
didirikan  oleh  Amir  al-Mu'minin  al-Mahdi  r.h.  untuk  menandakan  laluan  Rasulullah 
SAW  ke  Safa. 

Pintu  kedua  ialah  Bab  Ajyad  al-Asghar  yang  terbahagi  pula  kepada  dua  buah  pintu  masuk. 
Ketiga,  Bab  al-Khayyatin  yang  juga  terbahagi  kepada  dua  buah  pintu  masuk  dan  keempat, 
bab  al-'Abbas  r.a  yang  terbahagi  kepada  tiga  buah  pintu  masuk.  Kelima,  Bab  al-Nabi 
SAW  yang  terbahagi  kepada  dua  buah  pintu  masuk  dan  keenam.  Bab  Bani  Syaibah  yang 
terletak  di  sudut  utara  di  dinding  timur  masjid  iaitu  di  hadapan  pintu  Kaabah.  Pintu  ini 
menghadap  pintu  Kaabah  yang  letaknya  di  sebelah  kiri  dan  terbahagi  pula  kepada  tiga 
buah  pintu  masuk.  Pintu  ini  menjadi  pintu  masuk  bagi  Bani  'Abd  Syams  dan  khalifah- 
khalifah.  Pintu  ketujuh  ialah  pintu  kecil  yang  terletak  bertentangan  dengan  Bab  (Pintu) 
Bani  Syaibah  yang  tidak  bernama.  Dikatakan  bahawa  pintu  kecil  ini  dinamai  sebagai  Bab 
al-Ribat  kerana  ia  merupakan  pintu  masuk  ke  Ribat  al-Sidrah.  Pintu  kelapan,  kesembilan 
dan  kesepuluh  ialah  Bab  al-Nadwah  iaitu  nama  pintu  yang  diberikan  kepada  tiga  buah 
pintu  yang  berbeza.  Dua  daripadanya  terletak  bersebelahan  dengan  Dar  al-Nadwah  dan 
yang  ketiga  terletak  di  baratnya. 

Dar  al-Nadwah  telah  dijadikan  sebagai  sebuah  masjid  tambahan  yang  menjurus  ke 
Masjid  al-Haram  dan  terletak  bertentangan  dengan  Mizab.  Pintu  lain  ialah  pintu  kecil 
yang  menjadi  laluan  masuk  ke  Dar  al-'Ajalah  dan  pintu  ini  baru  sahaja  dibina  selain  Bab 
al-Sidrah  yang  mempunyai  sebuah  pintu  masuk.  Pintu  selanjutnya  ialah  Bab  al-'Umrah 
yang  juga  mempunyai  sebuah  pintu  masuk.  Pintu  ini  merupakan  salah  sebuah  pintu  yang 
tercantik  di  dalam  Masjid  al-Haram.  Sebuah  lagi  pintu  ialah  Bab  Ibrahim  yang 
mempunyai  sebuah  pintu  masuk.  Orang  ramai  berselisih  pendapat  dalam  menisbahkan 
pintu  ini.  Sebahagian  daripada  mereka  menisbahkannya  pada  Ibrahim  al-Khalil  a.s. 
Pendapat  yang  tepat  ialah  pintu  ini  dinisbahkan  pada  Ibrahim  al-Khuzi  daripada  kalangan 
orang  Ajam.  Selain  semua  pintu  ini  ialah  Bab  al-Hazwarah  yang  terbahagi  kepada  dua 
buah  pintu  masuk;  Bab  Ajyad  al- Akbar  yang  terbahagi  pula  kepada  dua  buah  pintu 
masuk  dan  sebuah  pintu  yang  juga  dinisbahkan  pada  Ajyad.  Pintu  ini  juga  terbahagi 
kepada  dua  buah  pintu  masuk.  Terdapat  pintu  ketiga  yang  turut  dinisbahkan  kepada 
Ajyad  yang  juga  terbahagi  kepada  dua  buah  pintu  masuk  dan  bersambung  dengan  Bab  al- 
Safa.  Ada  orang  yang  menamai  dua  daripada  empat  buah  pintu  yang  dinamai  Ajyad  ini 
sebagai  Bab  al-Daqqaqin. 

Masjid  al-Haram  mempunyai  lima  buah  menara.  Menara  pertama  berada  di  penjuru  Abu 
Qubais  iaitu  di  sisi  Bab  al-Safa.  Menara  kedua  pula  berada  di  atas  penjuru  Bab  Bani 
Syaibah.  Seterusnya  menara  ketiga  berada  di  atas  penjuru  Bab  dar  al-Nadwah,  menara 
keempat  di  atas  penjuru  Bab  al-Sidrah  dan  yang  kelima,  di  atas  penjuru  Ajyad. 

Berdekatan  dengan  Bab  al-'Umrah,  terdapat  sebuah  madrasah  yang  diasaskan  oleh  Sultan 
al-Mu'azzam  Yusuf  ibn  Rasul,  raja  negeri  Yaman  yang  juga  terkenal  dengan  nama  al- 
Malik  al-Muzaffar.  Dirham  muzaffariyyah  yang  digunakan  di  Yaman  dinamai 

bersempena  dengan  namanya.  Bagindalah  yang  biasanya  menyediakan  kelambu  Kaabah 
hingga  al-Malik  al-Mansur  Qalawun  merampas  hak  itu  daripadanya. 

Sebuah  zawiyah  yang  besar  terletak  di  luar  Bab  Ibrahim.  Di  zawiyah  ini,  terletak  rumah 
seorang  yang  salih  dan  imam  Mazhab  Maliki  iaitu  Abu  'Abdillah  Muhammad  ibn  'Abdil 
Rahman  yang  juga  digelar  sebagai  Khalil.  Di  atas  Bab  Ibrahim,  terdapat  sebuah  kubah 
besar  yang  sangat  tinggi.  Bahagian  dalam  kubah  ini  dihiasi  pelbagai  corak  yang  diperbuat 
daripada  bahan  plaster.  Coraknya  sungguh  menakjubkan  dan  amat  sukar  untuk 
dihuraikan.  Di  hadapan  Bab  Ibrahim  ini  iaitu  di  sebelah  kiri  ketika  hendak  memasukinya 
ialah  tempat  Jalaluddin  Muhammad  ibn  Ahmad  al-Afsyahri  iaitu  seorang  syeikh  dan  juga 
seorang  'abid  biasa  duduk.  Di  luar  Bab  Ibrahim  terdapat  sebuah  telaga  yang  bernama 
Ibrahim.  Di  sisi  pintu  ini  juga  terletak  rumah  Syeikh  Danial  al-'Ajami,  seorang  yang  salih. 
Sumbangan  derma  dan  sedekah  daripada  Iraq  diterima  melaluinya  pada  zaman 
pemerintahan  Abu  Sa'id. 

Berdekatan  dengan  pintu  yang  sama  juga  terletak  Ribat  al-Muwaffaq  iaitu  antara  ribat 
yang  terbaik.  Aku  tinggal  di  situ  sepanjang  kunjunganku  ke  Makkah  al-Mu'azzamah. 
Ketika  itu,  Abu  'Abdillah  al-Zawawi  al-Maghribi,  seorang  syeikh  yang  salih  dan  al- 
Tayyar  Sa'adah  al-Jarrani  juga  seorang  syeikh  yang  salih  turut  tinggal  di  ribat  ini.  Pada 
suatu  hari,  syeikh  al-Tayyar  masuk  ke  dalam  rumah  Syeikh  al-Zawawi  selepas  Solat  Asar 
lalu  mendapatinya  sedang  sujud  menghadap  Kaabah  yang  mulia.  Rupa-rupanya  beliau 
telah  meninggal  dunia  dalam  keadaan  sedemikian  tanpa  menghidap  sebarang  penyakit. 
Semoga  Allah  meredhai  beliau.  Syamsuddin  Muhammad  al-Syami,  seorang  syeikh  yang 
salih  pula  telah  tinggal  di  ribat  ini  selama  lebih  kurang  empat  puluh  tahun.  Selain  itu, 
Syeikh  Syu'aib  al-Maghribi  yang  merupakan  salah  seorang  daripada  kalangan  salihin 
yang  utama,  juga  pernah  tinggal  di  situ.  Pada  suatu  hari  aku  masuk  menemuinya.  Aku 
tidak  dapat  melihat  apa-apa  di  dalam  biliknya  selain  segulung  tikar.  Aku  berkata  sesuatu 
kepadanya  tentang  keadaannya  itu  lalu  beliau  berpesan  kepadaku,  "Rahsiakanlah  apa 
yang  telah  kamu  lihat  tentang  diriku." 

Di  sekeliling  Masjid  al-Haram,  terdapat  banyak  rumah  kediaman  yang  mempunyai 
menara  untuk  melihat  pemandangan  serta  atap  dan  seseorang  boleh  melaluinya  ke 
bumbung  Masjid  al-Haram.  Penghuni  rumah  tersebut  sentiasa  dapat  menikmati 
pemandangan  Masjid  al-Haram.  Terdapat  juga  rumah  yang  pintunya  menjadi  laluan  ke 
dalam  masjid  termasuk  rumah  Zubaidah*,  isteri  Harun  al-Rasyid  yang  menjadi  Amir  al- 
Mu'minin,  rumah  al-'Ajalah  serta  rumah  al-Syarabi  dan  lain-lainnya. 

(*Beliau  ialah  Zubaidah  bint  Ja'far  al-Mansur  al-'Abbasiyyah,  isteri  Harun  al-Rasyid  dan 
merupakan  sepupu  baginda.  Beliau  ialah  seorang  wanita  yang  unggul  pada  zamannya  dari 
segi  ugama,  keturunan,  kecantikan,  pemeliharaan  maruah  diri  dan  cenderung  kepada 
kebaikan.  Zubaidah  meninggal  dunia  pada  tahun  216H.) 

Antara  masyhad  yang  mulia  yang  terletak  berhampiran  dengan  Masjid  al-Haram 
termasuklah  Qubbah  al-Wahy  yang  terletak  di  dalam  rumah  Khadijah  Ummu  al- 
Mu'minin  r.a.  Rumah  ini  terletak  berhampiran  dengan  Bab  al-Nabi.  Di  dalam  rumah  yang 
sama  juga  terdapat  sebuah  kubah  kecil,  tempat  Fatimah  r.a.  lahir.  Rumah  Abu  Bakr  al- 

Siddiq  r.a  pula  terletak  berdekatan  dengannya.  Sebuah  dinding  yang  diberkati  oleh  Allah 
terletak  berhadapan  dengan  rumah  ini  dan  batu  yang  juga  diberkati-Nya,  terdapat  di 
dalam  dinding  ini.  Bahagian  hujungnya  menonjol  keluar  dari  permukaan  dinding  dan 
dikucup  oleh  orang  ramai.  Dikatakan  bahawa  batu  tersebut  pemah  mengucapkan  salam 
kepada  Nabi  SAW  dan  diceritakan  juga  bahawa  Nabi  SAW  datang  ke  rumah  Abu  Bakr 
r.a.  lalu  memanggilnya  tetapi  beliau  tidak  muncul.  Ketika  itu,  batu  tersebut  mengucapkan 
kata-kata,  "Wahai  Rasulullah,  beliau  sebenarnya  tiada  di  rumah." 

Safa  dan  Marwah 


Jarak  dari  Bab  al-Safa,  yang  merupakan  salah  sebuah  pintu  Masjid  al-Haram  ke  Safa 
ialah  76  langkah  dan  ukuran  lebar  Safa  pula  ialah  17  langkah.  Safa  mempunyai  14  anak 
tangga  dan  anak  tangga  yang  teratas  kelihatan  seakan-akan  sebuah  tempat  duduk.  Jarak  di 
antara  Safa  dengan  Marwah  ialah  493  langkah.  Jarak  tersebut  termasuk  jarak  dari  Safa  ke 
Mil  al-Akhdar  sebanyak  93  langkah,  dari  Mil  al-Akhdar  ke  Milan  al-Akhdaran  sebanyak 
75  langkah  dan  dari  Milan  al-Akhdaran  ke  Marwah  sebanyak  325  langkah.  Marwah 
mempunyai  lima  anak  tangga  dan  sebuah  binaan  melengkung  yang  besar.  Ukuran  lebar 
Marwah  ialah  171angkah.  Mil  al-Akhdar  ialah  sebatang  tiang  berwarna  hijau  yang 
didirikan  di  penjuru  menara  dari  sudut  timur  Masjid  al-Haram  iaitu  di  sebelah  kiri  jemaah 
haji  yang  melakukan  sa’ie  (berlari)  ke  Marwah. 

Milan  al-Akhdaran  ialah  dua  batang  tiang  berwarna  hijau  yang  terletak  bertentangan 
dengan  Bab  ‘Ali  iaitu  salah  sebuah  pintu  Masjid  al-Haram.  Salah  satu  tiang  tersebut 
terletak  di  dalam  tembok  Masjid  al-Haram  iaitu  di  sebelah  kiri  orang  yang  keluar  melalui 
Bab  ‘Ali.  Sebatang  tiang  lagi  terletak  bertentangan  dengannya.  Jemaah  haji  melakukan 
rami  iaitu  berlari-lari  kecil  pergi  dan  balik  di  antara  Mil  al-Akhdar  dengan  Milan  al- 
Akhdaran.  Di  antara  Safa  dengan  Marwah,  terdapat  kawasan  air  mengalir.  Di  situ  juga 
terdapat  sebuah  pasar  yang  besar.  Pelbagai  jenis  buah-buahan  yang  lain  dijual  di  sini. 
Orang  yang  bersa’ie  di  antara  Safa  dengan  Marwah  sukar  melepasi  orang  ramai  yang 
bersesak-sesak  di  sekeliling  gerai-gerai  peniaga.  Di  Makkah,  tidak  terdapat  pasar  yang 
tersusun  seperti  pasar  ini  kecuali  pasar  (bazar)  penjual  kain  dan  ubat-ubatan  di  Bab  Bani 
Syaibah. 

Rumah  al-‘Abbas  r.a.  juga  terletak  di  antara  Safa  dengan  Marwah.  Rumah  itu  kini 
menjadi  sebuah  ribat  yang  didiami  oleh  mujawirin  yang  dibina  oleh  al-Malik  al-Nasir. 
Baginda  juga  membina  rumah  wuduk  di  kawasan  di  antara  Safa  dengan  Marwah  pada 
tahun  728H.  Selain  itu,  baginda  turut  membuat  dua  buah  pintu  untuk  rumah  wuduk 
tersebut.  Salah  satu  daripadanya  menghadap  ke  pasar  yang  disebut  itu  dan  sebuah  lagi 
menghadap  ke  bazar  penjual  minyak  wangi.  Di  tingkat  atas  rumah  wuduk,  terdapat  bilik 
sebagai  tempat  tinggal  khadam-khadam  rumah  wuduk.  Pembinaan  rumah  wuduk  ini 
diurus  oleh  Amir  ‘Ala’uddin  ibn  Hilal.  Di  sebelah  kanan  Marwah  pula,  terletak  kediaman 
amir  Makkah  iaitu  Saifuddin  ‘Utaifah  ibn  Abi  Numayy  yang  akan  disebut  kisahnya  nanti. 


Pusara  Makkah  yang  Diberkati  (Jabbanah) 

Jabbanah  atau  pusara  Makkah  terletak  di  luar  Bab  al-Ma’la  dan  ia  dikenali  umum  sebagai 
Hajun.  Pusara  inilah  yang  dimaksudkan  oleh  al-Harith  ibn  Mudad  al-Jurhami  dalam  bait 
syairnya  yang  berikut: 


Dari  Hajun  ke  Sofa 

Seolah-olah  tak  pernah  hadir  teman  bicara 

Dan  waktu-waktu  senja  di  Makkah  seolah-olah  sepi  tanpa  kemeriahan  bucd  mesra 

Bahkan!  Dahulu  kala  kamilah  penghuninya 

Lcdu  peralihan  zaman  dan  perubahan  nasib 

datang  menimpa 

Menghapuskan  kami*. 

(*Bait  syair  ini  meratapi  kehancuran  suku  kaum  Jurhum  yang  pernah  menguasai 
Makkah  sebelum  kaum  Quraisy) 


Di  pusara  inilah  sejumlah  besar  sahabat,  tabi’in,  ulama’,  salihin  dan  auliya’,  disemadikan. 
Walau  bagaimanapun,  kebanyakan  makam  mereka  telah  hilang  kesannya  dan  tidak  lagi 
diketahui  oleh  penduduk  Makkah  melainkan  beberapa  buah  sahaja.  Antara  makam  yang 
masih  dikenali  ialah  makam  Ummu  al-Mu’minin,  penasihat  penghulu  Rasul-rasul, 
Khadijah  bint  Khuwailid,  bonda  semua  cahayamata  Nabi  SAW  kecuali  Ibrahim  serta 
nenenda  kepada  dua  orang  cucundanya  yang  mulia  iaitu  Hasan  dan  Husain  r.a. 
Berhampiran  dengannya  ialah  makam  Khalifah  Amir  al-Mu’minin  Abu  Ja’far  al-Mansur 
‘Abdullah  ibn  Muhammad  ibn  ‘Ali  ibn  ‘Abdillah  ibn  al-‘Abbas  r.a.  Di  situ  jugalah 
tempatnya  ‘Abdullah  ibn  al-Zubair  r.a.  disalib.  Selain  itu,  di  tempat  tersebut  juga  pemah 
wujud  sebuah  bangunan  yang  diruntuhkan  oleh  penduduk  Ta’if  kerana  berasa  marah  akan 
cercaan  dan  penghinaan  yang  dilemparkan  terhadap  al-Hajjaj,  si  pembinasa  yang  sekaum 
dengan  mereka.  Di  hadapan  kawasan  pusara  itu  iaitu  di  sebelah  kanan,  terdapat  sebuah 
masjid  yang  telah  runtuh.  Di  katakana  bahawa  itulah  masjid  tempat  segolongan  jin 
berbai’ah  dengan  Rasulullah  SAW.  Melalui  kawasan  pusara  ini,  terdapat  sebatang  jalan 
yang  digunakan  oleh  orang  yang  naik  ke  Bukit  ‘Arafah  dan  jalan  bagi  orang  yang  hendak 
ke  Ta’if  serta  Iraq. 

Masyhad-Masyhad  di  luar  Makkah 


Antara  masyhad  di  luar  Makkah  ialah  Hajun  yang  telah  disebut  itu.  Dikatakan  juga 
bahawa  Hajun  ialah  bukit  yang  menghala  ke  pusara  Makkah.  Sebuah  lagi  masyhad  yang 
diceritakan  itu  ialah  Muhassab  yang  juga  dinamai  sebagai  Abtah  oleh  orang  ramai.  Ia 
terletak  bersebelahan  dengan  (pusara)  Jabbanah  yang  diceritakan  itu.  Di  situlah  letaknya 
lereng  atau  landaian  Bani  Kinanah  yang  disinggahi  oleh  Rasulullah  SAW.  Selain  Hajun 
dan  Muhassab,  Zu  Tuwa  adalah  antara  masyhad  lain  yang  terdapat  di  luar  Makkah.  Ia 
merupakan  sebuah  lembah  yang  melandai  ke  pusara  golongan  Muhajirin  yang  terletak  di 

Hashas  iaitu  di  bawah  Genting  Kada’.  Melalui  lembah  ini,  terdapat  jalan  ke  tiang-tiang 
penanda  yang  menandakan  batas  antara  tanah  haram  dengan  tanah  halal. 

Sudah  menjadi  kebiasaan  bagi  ‘Abdullah  ibn  ‘Umar  r.a.  apabila  beliau  datang  ke  Makkah, 
beliau  akan  bermalam  dahulu  di  Zu  Tuwa  dan  mandi  di  situ  sebelum  meneruskan 
perjalanan  ke  Makkah  pada  keesokan  paginya.  Dikatakan  bahawa  Rasulullah  SAW 
pemah  berbuat  demikian. 

Antara  masyhad  di  luar  Makkah  yang  lain  ialah  Genting  Kuda  yang  terletak  di  bahagian 
lebih  atas  (hujung)  kota  Makkah.  Dari  situlah,  Rasulullah  SAW  masuk  semasa  haji  wida’ 
ke  Makkah.  Selain  Genting  Kuda  ini  ialah  Genting  Kada’  yang  juga  dikenali  umu  sebagai 
Genting  Baida’.  Ia  terletak  di  bahagian  lebih  bawah  kota  Makkah.  Melalui  genting  itulah 
Rasulullah  SAW  keluar  dari  Makkah  pada  haji  wida’ . Genting  Kada’  terletak  di  antara 
dua  buah  bukit  dan  di  bahagiannya  yang  paling  sempit,  terdapat  satu  timbunan  batu-bata 
di  atas  jalan.  Setiap  orang  yang  lalu  di  situ  akan  membalingkan  sebutir  batu  ke  situ 
kerana  dikatakan  bahawa  di  situlah  letaknya  kubur  Abu  Lahab  dan  isterinya,  si  pemungut 
kayu  api. 

Di  antara  Genting  Kada’  dengan  kota  Makkah,  terdapat  sebuah  daratan  yang  rata.  Ia 
merupakan  tempat  kafilah  haji  berkhemah  apabila  pulang  dari  Mina.  Berhampiran 
dengan  tempat  ini  iaitu  lebih  kurang  sebatu  dari  Makkah,  semoga  Allah  memuliakannya, 
terdapat  sebuah  masjid  dan  bertentangan  dengannya,  ada  sebuah  batu  yang  diletakkan  di 
atas  jalan  seakan-akan  sebuah  tempat  duduk.  Di  atas  batu  itu  pula  terdapat  ukiran  tetapi 
kini  ia  sudah  pun  terpadam.  Dikatakan  bahawa  Rasulullah  SAW  pemah  duduk  di  tempat 
tersebut  untuk  berehat  sekembalinya  daripada  menunaikan  umrah.  Orang  ramai 
mengambil  berkat  dengan  mengucup  batu  itu  dan  bersandar  padanya. 

Tan’im  yang  terletak  lebih  kurang  satu  farsakh  dari  Makkah  juga  merupakan  sebuah  lagi 
masyhad  di  luar  Makkah.  Penduduk  Makkah  memulakan  ibadah  umrah  di  situ  kerana 
tempat  itu  ialah  kawasan  tanah  halal  yang  terdekat  dengan  tanah  haram.  Di  situlah  juga 
Ummu  al-Mu’minin  ‘Aisyah  r.a.  memulakan  umrahnya  apabila  Nabi  SAW 
menghantarnya  semasa  haji  wida’  bersama-sama  dengan  saudaranya,  ‘Abdul  Rahman  r.a. 
yang  diminta  oleh  Nabi  SAW  supaya  memimpin  ‘Aisyah  menunaikan  umrah  dari  Tan’im. 
Tiga  buah  masjid  telah  dibina  di  sebatang  jalan  di  situ.  Semua  masjid  itu  dinisbahkan 
pada  ‘Aisyah  r.a..  Jalan  Tan’im  ialah  sebatang  jalan  yang  lebar  dan  orang  ramai  menyapu 
jalan  tersebut  pada  setiap  hari  untuk  mendapatkan  pahala  kerana  banyak  orang  yang 
menunaikan  umrah  berjalan  di  situ  dengan  berkaki  ayam.  Di  jalan  itu  juga  terdapat 
beberapa  buah  telaga  yang  manis  rasa  airnya  dan  ia  bernama  Syubaikah.  Seterusnya  ialah 
Zahir  yang  terletak  lebih  kurang  dua  batu  dari  Makkah  mengikut  jalan  Tan’im.  Ia  terletak 
di  kedua-dua  bahu  jalan  dan  di  situ,  terdapat  kesan  runtuhan  rumah,  kebun  serta  pasar.  Di 
tepi  jalan,  terdapat  sebuah  pelantar  berbentuk  segi  empat  panjang  dan  di  atasnya,  tersusun 
kole  yang  berisi  dengan  air  untuk  diminum  selain  bejana  untuk  berwuduk..  Bekas-bekas 
air  tersebut  sentiasa  diisi  oleh  penjaga  tempat  itu  yang  memperoleh  airnya  dari  telaga 
Zahir  yang  sangat  dalam.  Khadam-khadam  yang  terdiri  daripada  golongan  fakir  yang 
tinggal  sementara  di  Makkah  serta  orang  yang  gemar  melakukan  kebajikan  membantunya 
menunaikan  tugas  tersebut.  Ini  kerana,  perkhidmatan  menyediakan  air  itu  memberikan 

kemudahan  kepada  orang  yang  menunaikan  umrah  yang  memerlukan  air  untuk  mandi, 
minum  dan  berwuduk.  Kawasan  Lembah  Zu  Tuwa  yang  disebut  itu  bersambung  dengan 
Zahir. 

Bukit-Bukau  yang  Mengelilingi  Makkah 


Antara  bukit  yang  mengelilingi  Makkah  ialah  Jabal  Abu  Qubais  yang  terletak  di  sebelah 
tenggara  Makkah.  Bukit  ini  ialah  salah  satu  daripada  Akhsyabain*  dan  berada  paling 
hampir  dengan  Makkah,  semoga  Allah  memuliakannya.  Ia  juga  terletak  bertentangan 
dengan  penjuru  Hajar  al-Aswad.  Di  atas  bukit  ini,  terdapat  sebuah  masjid  dan  kesan- 
kesan  runtuhan  sebuah  ribat  serta  beberapa  buah  bangunan  yang  lain.  Al-Malik  al-Zahir 
pemah  berniat  untuk  memulihkan  bangunan  itu.  Jabal  Abu  Qubais  menghala  ke  Masjid 
al-Haram  dan  ke  seluruh  kota  Makkah.  Dari  puncak  bukit  itu,  terserlah  keindahan 
Makkah,  semoga  Allah  memuliakannya,  selain  kecantikan  dan  keluasan  Masjid  al-Haram 
serta  Kaabah  yang  mulia.  Di  sebut  bahawa  Jabal  Abu  Qubais  ialah  bukit  yang  mula-mula 
dijadikan  oleh  Allah  SWT.  Di  situlah  Hajar  al-Aswad  diletakkan  ketika  banjir  besar 
berlaku.  Kaum  Qurais  menamai  bukit  itu  sebagai  al-Amin  kerana  bukit  itu 
mengembalikan  Hajar  al-Aswad  yang  disimpannya  kepada  al-Khalil  Ibrahim  a.s.  Di 
katakana  bahawa  makam  Nabi  Adam  a.s.  terletak  di  situ.  Jabal  Abu  Qubais  ialah  tempat 
Rasulullah  SAW  berdiri  ketika  bulan  dibelah  dua  untuk  Baginda  SAW. 

(* Akhsyabain  ialah  dua  buah  bukit  di  Makkah ) 

Bukit-bukau  yang  lain  yang  mengelilingi  Makkah  ialah  Jabal  Qu’aiqi’an  iaitu  salah  satu 
daripada  dua  buah  bukit  yang  bernama  Akhsyabain,  Jabal  al-Ahmar  di  utara  kota  Makkah, 
semoga  Allah  memuliakannya,  dan  Jabal  al-Khandamah  yang  terletak  di  atas  dua  buah 
jurang  iaitu  Ajyad  al- Akbar  serta  Ajyad  al-Asghar.  Selain  itu  ialah  Jabal  al-Tair  yang 
merupakan  sekumpulan  empat  buah  bukit  yang  berada  di  kedua-dua  bahu  jalan  ke 
Tan’im.  Dikatakan  bahawa  itulah  kumpulan  bukit-bukau  yang  ditaburkan  ke  atasnya 
badan  burung  yang  telah  dicencang  oleh  Ibrahim  al-Khalil  a.s  lalu  diserunya  sebagaimana 
kisah  yang  dinyatakan  oleh  Allah  SWT  dalam  Al-Quran  Al-Karim.(sura  Al-Baqarah 
2:260  ).  Terdapat  batu-batu  penanda  di  bukit-bukau  tersebut. 

Jabal  Hira’  yang  terletak  di  utara  kota  Makkah,  semoga  Allah  memuliakannya,  iaitu  lebih 
kurang  satu  farsakh  darinya  dan  menghala  ke  Mina  ialah  sebuah  lagi  bukit  yang 
mengelilingi  kota  suci  Makkah.  Jabal  Hira’  menjulang  tinggi  ke  langit  dan  mempunyai 
kemuncak  yang  tinggi.  Di  situlah  Rasulullah  SAW  kerap  beribadah  sebelum  diutus 
menjadi  Rasul.  Di  situlah  juga  kebenaran  datang  kepada  Baginda  daripada  Tuhannya  dan 
merupakan  permulaan  turunnya  wahyu.  Bukit  itulah  yang  bergegar  di  bawah  tapak  kaki 
Rasulullah  SAW  lalu  Baginda  bersabda  kepadanya,  “Bertenanglah  kerana  tiada  apa  yang 
berada  di  atasmu  melainkan  seorang  Nabi,  seorang  siddiq  dan  seorang  syahid.”  Banyak 
pihak  berselisih  pendapat  tentang  orang  yang  ada  bersama-sama  dengan  Baginda  SAW 
pada  hari  tersebut.  Diriwayatkan  bahawa  sepuluh  orang  sahabat  yang  dijanjikan  syurga 
berada  bersama-sama  dengan  Rasulullah  SAW  pada  ketika  itu.  Riwayat  yang  lain  pula 
mengatakan  bahawa  Jabal  Thabir  juga  bergegar  di  bawah  tapak  kaki  Baginda  SAW. 

Seterusnya  ialah  Jabal  Thaur  yang  berada  lebih  kurang  satu  farsakh  dari  kota  Makkah, 
semoga  Allah  memuliakannya,  iaitu  di  jalan  menuju  ke  Yaman.  Di  situlah  letaknya  gua 
tempat  Rasulullah  SAW  berlindung  sewaktu  berhijrah  dari  Makkah,  semoga  Allah 
memuliakannya,  dengan  ditemani  oleh  Abu  Bakr  al-Siddiq  r.a.  Ini  sebagaimana 
diceritakan  dalam  kitab  Al-Quran  Al-Karim  (sura  At-Taubah  9:41).  Al-Azraqi *(beliau 
ialah  ahli  sejarah  dari  Yaman  dan  tinggal  di  Makkah.  Beliau  mempunyai  sebuah  karya 
tentang  sejarah  Makkah  berjudul  "Akhbarru  Makkah  wa  maJa'a  fiha  min  al-Athar"  ) 
menyebut  dalam  kitabnya  bahawa  Jabal  Thaur  menyeru  kepada  Rasulullah  SAW  dengan 
berkata,  “Marilah  kepadaku  wahai  Muhammad.  Marilah!  Marilah!  Sesungguhnya  aku 
telah  melindungi  70  orang  Nabi  sebelummu.”  Apabila  Rasulullah  masuk  ke  dalam  gua 
dan  berasa  aman  berada  di  dalamnya  dengan  ditemani  oleh  Abu  Bakr  al-Siddiq  r.a., 
seekor  labah-labah  terus  memintal  sarangnya  di  pintu  gua  dan  burung  merpati  membuat 
sarang  lalu  bertelur  di  dalamnya,  dengan  izin  Allah  SWT.  Kemudian  tibalah  kaum 
musyrikin  ke  gua  itu  dengan  dipimpin  oleh  seorang  pakar  penjejak  kesan  tapak  kaki  lalu 
mereka  berkata,  “Di  sini  terhenti  jejak  tapak  kaki.”  Mereka  melihat  labah-labah  yang 
telah  memintal  sarangnya  di  muka  gua  dan  burung  merpati  yang  telah  bertelur  lalu 
berkata,  “Tiada  sesiapa  yang  masuk  ke  sini.”  Kemudian  mereka  pun  meninggalkan 
tempat  tersebut.  Abu  Bakr  al-Siddiq  r.a.  berkata,  “Wahai  Rasulullah,  apakah  yang  akan 
berlaku  sekiranya  mereka  masuk  juga  ke  dalam  gua?”  Baginda  SAW  bersabda,  “Nescaya 
kita  akan  keluar  dari  sini,”  dan  memberi  isyarat  dengan  tangannya  yang  berkat  ke  arah 
sudut  gua  yang  lain  dan  tiada  pintu  di  situ.  Pada  ketika  itu  juga,  terbukalah  sebuah  pintu 
dengan  kuasa  Allah  SWT  yang  Maha  Memberikan  Kumia. 

Orang  ramai  sentiasa  menziarahi  gua  yang  berkat  ini  dan  cuba  memasuki  gua  itu  melalui 
pintu  yang  dilalui  oleh  Nabi  SAW  demi  mengambil  berkat.  Ada  antara  mereka  yang 
berjaya  membolosi  pintu  itu  dan  ada  juga  yang  gagal  berbuat  demikian  lalu  tersepit 
hingga  perlu  di  tarik  keluar  dengan  kuat.  Ada  juga  orang  yang  mendirikan  solat  di  luar 
gua  tanpa  memasukinya.  Penduduk  kawasan  tersebut  berkata,  “Sesungguhnya  orang  yang 
lahir  secara  sah  akan  dapat  membolosi  pintu  gua  itu  tetapi  bagi  anak  di  luar  nikah, 
mereka  tidak  akan  berjaya  berbuat  demikian.”  Oleh  sebab  itulah  ramai  orang  enggan 
mencuba  kerana  khuatir  gagal  lalu  ditimpa  rasa  malu  dan  hina. 

( 'd  bn  Juzayy  mencatat:  “ Beberapa  orang  jemaah  haji  yang  tajam  pemikirannya 
memberitahuku  bahawa  kesukaran  masuk  ke  dalam  gua  tersebut  disebabkan  sebuah  batu 
yang  besar  yang  melintangi  pintu  gua  itu.  Batu  ini  terletak  di  tepi  sebuah  rekahan  yang 
dengan  melaluinya,  seseorang  akan  dapat  masuk  ke  dalam  gua.  Sesiapa  yang  cuba 
memasuki  gua  melalui  rekahan  tersebut  dalam  keadaan  meniarap,  kepalanya  pasti  akan 
sampai  ke  batu  itu  dan  ia  tidak  akan  dapat  melepasinya  disamping  tidak  dapat 
memusingkan  badannya  ke  atas  kerana  muka  serta  dadanya  berada  hampir  dengan 
tanah.  Orang  yang  membuat  demikianlah  yang  akan  tersepit  dan  tidak  dapat  melepaskan 
dirinya  melainkan  setelah  mengalami  kesukaran  serta  ditarik  keluar.  Orang  yang 
memasuki  gua  tersebut  secara  berbaring  terlentang  akan  berjaya  kerana  apabila 
kepalanya  sampai  ke  batu  yang  terletak  melintang  itu,  ia  akan  mengangkat  kepcda  dan 
tubuhnya  supaya  dapat  duduk.  Ketika  itu,  belakangnya  akan  bersandar  pada  batu  yang 
melintang  itu,  sementara  bahagian  tengah  badannya  berada  di  dalam  rekahan  tersebut 

dan  kedua-dua  kakinya  pula  berada  di  luar  pintu  gua.  Kemudian  ia  cuma  perlu  berdiri 
tegak  di  dalam  gua.  ” ) 


Kisah  Syeikh  yang  Tersesat  dalam  Perjalanan 


Peristiwa  yang  berikut  telah  berlaku  di  Jabal  (Bukit)  Thaur  terhadap  dua  orang  sahabatku. 
Salah  seorang  daripada  mereka  ialah  Abu  Muhammad  ‘Abdullah  ibn  Farhan  dari  Tuzari, 
Afrika,  seorang  faqih  yang  dimuliakan.  Seorang  lagi  ialah  Abu  al-‘Abbas  Ahmad  dari 
Lembah  Asyi,  Andalus  (Sepanyol).  Mereka  berdua  telah  pergi  ke  Gua  Thaur  sewaktu 
mereka  tinggal  di  Makkah,  semoga  Allah  memuliakannya,  pada  tahun  728H.  Mereka 
pergi  tanpa  membawa  penunjuk  jalan  yang  arif  tentang  selok-belok  jalan  di  gua  tersebut. 
Akhirnya  mereka  telah  tersesat  dan  telah  melalui  sebatang  jalan  mati.  Ketika  itu,  cuaca 
semakin  panas  dan  kebetulan  pula  waktu  itu  musim  panas  sedang  berada  di  kemuncaknya. 

Mereka  terus  berjalan  dan  apabila  air  yang  ada  pada  mereka  telah  habis  sedangkan 
mereka  masih  belum  sampai  lagi  ke  gua  tersebut,  mereka  pun  mula  mengatur  langkah 
pulang  ke  Makkah,  semoga  Allah  memuliakannya.  Mereka  telah  menemui  sebatang  jalan 
lalu  mengikuti  jalan  tersebut.  Walau  bagaimanapun,  ia  membawa  mereka  ke  sebuah  bukit 
yang  lain.  Cuaca  yang  panas  benar-benar  membakar  tubuh.  Mereka  mula  berasa  haus  dan 
kini  terpaksa  pula  berhadapan  dengan  maut.  Faqih  Abu  Muhammad  Farhan  tidak  terdaya 
lagi  untuk  berjalan  lalu  rebah  ke  tanah,  sementara  Abu  al-‘Abbas  berusaha  untuk 
menyelamatkan  dirinya  kerana  beliau  masih  memiliki  sisa  kekuatan.  Beliau  terus 
mengikuti  jalan  di  bukit  itu  hinggalah  sampai  di  Ajyad  dan  seterusnya  masuk  ke  Makkah, 
semoga  Allah  memuliakannya.  Abu  al-‘Abbas  telah  menemuiku  dan  memberitahukan 
peristiwa  yang  telah  berlaku.  Beliau  juga  menceritakan  perihal  ‘Abdullah  al-Tuzari  yang 
masih  berada  di  bukit.  Malam  pun  berlabuh. 

‘Abdullah  yang  ku  ceritakan  itu  mempunyai  seorang  sepupu  bernama  Hasan.  Hasan 
tinggal  di  Lembah  Nakhlah  tetapi  pada  waktu  itu  beliau  berada  di  Makkah.  Aku 
memberitahu  Hasan  mengenai  kejadian  yang  telah  menimpa  sepupunya  itu.  Kemudian 
aku  menemui  Abu  ‘Abdillah  Muhammad  ibn  ‘Abdil  Rahman,  seorang  syeikh  yang  salih 
dan  juga  seorang  imam.  Beliau  digelar  sebagai  Khalil  dan  merupakan  imam  Mazhab 
Maliki.  Semoga  Allah  mengurniakan  kebaikan  kepada  kita  dengannya.  Aku  lantas 
menyampaikan  berita  tentang  ‘Abdullah  kepadanya  lalu  beliau  pun  menghantar 
sekumpulan  penduduk  Makkah  yang  arif  dengan  selok-belok  jalan  di  bukit-bukau 
tersebut  untuk  mencarinya. 

‘Abdullah  al-Tuzari  pula,  selepas  ditinggalkan  oleh  sahabatnya,  beliau  telah  berlindung  di 
bawah  batu  yang  besar.  ‘Abdullah  begitu  letih  dan  terasa  haus.  Burung  gagak  pula 
berterbangan  di  atas  kepalanya  dan  menunggu  saat-saat  kematiannya.  Apabila  sinaran 
mentari  telah  hilang  dan  malam  mula  berlabuh,  ‘Abdullah  memperoleh  sedikit  kekuatan 
dan  disegarkan  oleh  kedinginan  malam.  Pada  waktu  subuh,  beliau  cuba  berdiri  dan  turun 
dari  bukit  ke  sebuah  lembah  yang  dilindungi  oleh  bukit-bukau  daripada  sinaran  terik 
matahari.  ‘Abdullah  terus  berjalan  hingga  terlihat  seekor  binatang.  Beliau  menuju  ke 


136 


arahnya  dan  menemui  sebuah  khemah  orang  Arab. 

Sebaik  sahaja  terpandang  khemah  tersebut,  ‘Abdullah  terus  rebah  ke  tanah  dan  tidak 
terdaya  lagi  untuk  bangun.  Beliau  telah  dilihat  oleh  seorang  wanita  iaitu  penghuni 
khemah.  Kebetulan  pula  pada  waktu  itu,  suami  wanita  tersebut  pergi  mendapatkan  air  di 
satu  tempat.  Wanita  itu  memberikan  air  yang  ada  padanya  untuk  diminum  oleh  ‘Abdullah 
tetapi  ia  tidak  dapat  menghilangkan  dahaganya.  Suami  wanita  itu  pulang  ke  khemah  dan 
mengambil  satu  bekas  kulit  yang  penuh  berisi  dengan  air  dan  diberikan  kepada  ‘Abdullah, 
namun  ia  masih  belum  juga  dapat  menghilangkan  dahaganya.  Kemudian  suami  wanita 
tersebut  menaikkan  ‘Abdullah  ke  atas  seekor  keldai  miliknya  dan  membawa  ‘Abdullah 
ke  Makkah.  ‘Abdullah  sampai  di  Makkah  menjelang  waktu  Asar  pada  hari  berikutnya. 
Keadaan  diri  ‘Abdullah  benar-benar  telah  berubah.  Wajahnya  yang  pucat  membuat  beliau 
kelihatan  seolah-olah  baru  sahaja  bangkit  dari  kubur. 


Dua  Orang  Amir  Makkah 


Sewaktu  aku  tiba,  Makkah  diperintah  oleh  dua  orang  syarif  bersaudara  yang  mulia  iaitu 
Asaduddin  Rumaithah  dan  Saifuddin  ‘Utaifah.  Kedua-duanya  ialah  anak  Amir  Abu 
Numayy  ibn  Abi  Sa’id  ibn  ‘Ali  ibn  Qatadah  al-Hasani.  Antara  mereka  berdua, 
Rumaithahlah  yang  lebih  tua  tetapi  nama  ‘Utaifah  sering  didahulukan  dalam  bacaan  doa 
untuknya  di  Makkah  kerana  keadilannya.  Rumaithah  mempunyai  beberapa  orang  anak 
iaitu  Ahmad,  ‘Ajian  (amir  Makkah  pada  waktu  ini),  Taqiyyah,  Sanad  dan  Ummu  Qasim. 
‘Utaifah  juga  mempunyai  beberapa  orang  anak  iaitu  Muhammad,  Mubarak,  dan  Mas’ud. 
Rumah  ‘Utaifah  terletak  di  sebelah  kanan  Marwah  dan  rumah  saudaranya,  Rumaithah 
pula  terletak  di  Ribat  al-Syarabi  iaitu  di  Bab  Bani  Syaibah.  Gendang  akan  dipalu  di 
hadapan  kedua-dua  rumah  mereka  pada  waktu  Solat  Maghrib  setiap  hari. 


Penduduk  Makkah  dan  Nilai  Murni  Kehidupan  Mereka 


Penduduk  Makkah  memiliki  budi  pekerti  yang  indah  dan  akhlak  yang  terpuji.  Mereka 
bersifat  dermawan  dan  juga  suka  mengutamakan  orang  yang  daif  serta  golongan 
munqati’in  iaitu  orang  yang  meninggalkan  perkara-perkara  keduniaan  untuk  beribadah 
kepada  Allah  SWT.  Penduduk  Makkah  juga  melayani  perantau  dengan  mesra.  Salah  satu 
tanda  sifat  dermawan  yang  mereka  miliki  adalah  apabila  salah  seorang  daripada  mereka 
mengadakan  kenduri,  ia  akan  menjamukan  makanan  kepda  fuqara’  munqati’in  yang 
menunaikan  ibadah  di  rumah  suci  terlebih  dahulu.  Ia  akan  menjemput  mereka  dengan 
lemah  lembut,  penuh  kasih  sayang  dan  beradab  sopan.  Selepas  itu,  mereka  akan  dijamu 
dengan  makanan.  Kebanyakan  fuqara’  munqati’in  ini  sering  berada  di  dapur  memasak 
roti  khusus  untuk  kegunaan  awam.  Apabila  seseorang  memasak  roti  dan  membawanya 
pulang  ke  rumah,  orang  miskin  akan  mengikutinya.  Orang  itu  biasanya  akan  tetap 
memberikan  bahagian  mereka,  meskipun  ia  hanya  mempunyai  sekeping  roti.  Untuk  tidak 
mengecewakan  orang  miskin  tersebut,  ia  akan  memberikan  satu  pertiga  atau  separuh 


137 


daripada  roti  itu  kepada  mereka  dengan  jiwa  yang  lapang  tanpa  berasa  jengkel. 

Seperkara  lagi  yang  menunjukkan  budi  pekerti  mereka  yang  sungguh  mulia  adalah 
berhubung  dengan  anak-anak  yatim  yang  masih  kecil  yang  lazimnya  sering  duduk  di 
pasar.  Anak-anak  yatim  ini  akan  membawa  dua  buah  bakul;  sebuah  yang  besar  dan 
sebuah  yang  kecil.  Penduduk  Makkah  menamai  bakul  sebagai  miktal.  Seorang  lelaki 
penduduk  Makkah  akan  pergi  ke  pasar  dan  membeli  biji-bijian,  daging  dan  sayur.  Ia  akan 
memberikan  barang-barang  ini  kepada  seorang  kanak-kanak  yang  akan  meletakkan  biji- 
bijian  di  dalam  salah  sebuah  bakulnya,  sementara  daging  dan  sayur-sayuran  akan 
diletakkan  di  dalam  satu  bakul  lagi.  Seterusnya  ia  membawa  barang-barang  tersebut  ke 
rumah  lelaki  itu  supaya  makanan  boleh  disiapkan  dengan  barang-barang  yang  telah  dibeli. 
Lelaki  tersebut  pula  akan  melakukan  tawaf  dan  menyempurnakan  keperluannya.  Tidak 
pemah  diceritakan  bahawa  ada  antara  kanak-kanak  yang  diamanahkan  itu  mengkhianati 
lelaki  tersebut.  Malahan  mereka  akan  melaksanakan  apa  yang  telah 
dipertanggungjawabkan  dengan  sempurna.  Semua  kanak-kanak  itu  akan  memperoleh 
upah  dengan  jumlah  wang  yang  tertentu  sebagai  hasil  kerja  yang  telah  dilakukan. 

Penduduk  Makkah  memiliki  cirri-ciri  keindahan  dan  kebersihan  dalam  berpakaian. 
Kebanyakan  baju  mereka  berwarna  putih.  Oleh  itu,  kamu  akan  dapat  melihat  pakaian 
mereka  sentiasa  putih  dan  terang.  Mereka  juga  suka  memakai  harum-haruman,  bercelak 
dan  rajin  bersiwak  (menggosok  gigi)  dengan  kayu  araak*  yang  berwarna  hijau.  (*Araak 
ialah  pokok  miswak.  Kayunya  digunakan  sebagai  berus  gigi.  Poko  araak  ini  mempunyai 
banyak  ranting  dan  daunnya  lebat,  la  mempunyai  buah  berwarna  merah  pekat  dan  boleh 
dimakan).  Kaum  wanita  Makkah  pula  memiliki  kecantikan  yang  luar  biasa  dan  tiada 
tolok  bandingnya.  Mereka  juga  merupakan  wanita  yang  salihah  dan  bermaruah  tinggi. 
Mereka  banyak  memakai  harum-haruman  sehingga  ada  yang  sanggup  tidur  dalam 
kelaparan  semata-mata  untuk  membeli  harum-haruman  yang  merupakan  pengganti  harga 
makanan. 

Mereka  akan  pergi  ke  Baitullah  pada  setiap  malam  Jumaat  untuk  menunaikan  tawaf. 
Mereka  akan  hadir  dengan  pakaian  yang  paling  indah.  Segenap  ruang  rumah  suci  Allah 
itu  akan  dipenuhi  oleh  bau  harum-haruman  mereka.  Apabila  salah  seorang  daripada 
mereka  beredar,  bau  harum-harumannya  yang  semerbak  itu  akan  terus  kekal  di  situ. 

Penduduk  Makkah  mempunyai  adat  kebiasaan  yang  sungguh  murni  dan  ciri-ciri 
keistimewaan  yang  lain  akan  diceritakan,  selepas  kami  menceritakan  penduduk  serta 
individunya  yang  terkemuka. 

Kadi,  Khatib,  Imam  Musim  Haji,  Ulama'  dan  Penduduk  Makkah  yang  Salih 


Kadi  Makkah  ialah  seorang  yang  'alim,  salih  dan  tekun  beribadah.  Beliau  ialah 
Najmuddin  Muhammad,  anak  imam  yang  'alim,  Muhyiddin  al-Tabari.  Muhyiddin  ini 
memiliki  banyak  kelebihan  dan  banyak  menghulurkan  sedekah  kepada  golongan  mujawir. 
Muhyiddin  juga  memiliki  akhlak  yang  mulia  dan  sering  menunaikan  tawaf  serta  sering 
pula  bertafakur  semasa  memandang  Kaabah  yang  mulia.  Beliau  menjamukan  banyak 

makanan  pada  musim-musim  perayaan  yang  besar,  khususnya  pada  hari  keputeraan 
Rasulullah  SAW. 


Pada  hari  tersebut,  beliau  mengadakan  jamuan  untuk  syarif-syarif,  pembesar-pembesar, 
faqir-faqir,  khadam-khadam  tanah  haram  yang  mulia  dan  semua  mujawir.  Sultan  Mesir, 
al-Malik  al-Nasir  r.h.  amat  memuliakan  Muhyiddin  dan  semua  sedekah  baginda  serta 
sedekah  amir-amirnya  disalurkan  melalui  beliau.  Anaknya,  Syihabuddin  iaitu  seorang 
yang  mulia  merupakan  kadi  Makkah,  semoga  Allah  memuliakannya,  pada  waktu  ini. 

Khatib  Makkah  iaitu  Baha'uddin  al-Tabari,  imam  di  Maqam  Nabi  Ibrahim  a. s.  ialah  satu- 
satunya  orang  yang  amat  unggul  pada  zamannya,  sangat  fasih *(fasih  di  sini  bermaksud 
orang  yang  mahir  menggunakan  segala  gaya  atau  stilistik  balaghah  yang  turut 
merangkumi  al-Ma'ani  dan  al-Bayan  serta  pelbagai  Uslub  al-Badi'  dalam  ucapan  atau 
tulisannya)  dan  bersuara  lantang.  Tiada  orang  yang  setanding  dengannya  dari  sudut 
kehalusan  balaghah  dan  kata-katanya  yang  jelas  serta  puitis.  Aku  diberitahu  bahawa  pada 
setiap  hari  Jumaat,  beliau  mengarang  sebuah  khutbah  yang  tidak  akan  diulangnya  lagi 
selepas  itu.  Imam  pada  musim  haji  iaitu  imam  Mazhab  Maliki  di  tanah  haram  ialah 
Syeikh  Abu  'Abdillah  Muhammad,  seorang  faqih,  ilmuwan  yang  salih,  khusyuk  dalam 
ibadahnya  serta  masyhur  namanya.  Beliau  ialah  anak  Abu  Zaid  'Abdul  Rahman,  iaitu 
seorang  faqih  dan  imam  yang  salih  serta  warak.  Abu  'Abdillah  inilah  yang  terkenal 
sebagai  Khalil.  Semoga  Allah  mengurniakan  kebaikan  kepada  kita  dengannya  dan 
memberikan  kurnia  kepada  kita  dengan  memanjangkan  usia  beliau.  Keluarga  Abu 
'Abdillah  ini  datang  dari  daerah  Jarid  di  Afrika.  Di  daerah  tersebut,  mereka  dikenali 
umum  sebagai  Bani  Hayyun  dan  merupakan  pembesamya.  Walau  bagaimanapun,  tempat 
lahir  beliau  dan  bapanya  adalah  di  Makkah  semoga  Allah  memuliakannya. 

Abu  'Abdillah  bukan  sahaja  seorang  pembesar  Makkah  dan  juga  seorang  penduduk  yang 
mempunyai  keperibadian  yang  unggul  bahkan  beliau  ialah  wali  cjutbnya  yang  utama. 
Semua  mazhab  bersepakat  bersepakat  tentang  hal  ini.  Beliau  sentiasa  tenggelam  khusyuk 
dalam  menunaikan  ibadah  pada  setiap  waktu  dan  sentiasa  bersederhana  serta  dermawan. 
Akhlaknya  mulai  dan  perasaan  simpatinya  sentiasa  melimpah  ruah.  Beliau  tidak  akan 
membiarkan  seseorang  yang  meminta  pemberiannya  berlalu  dengan  kecewa. 


Sebuah  Kisah  yang  Penuh  Berkat 


Sewaktu  aku  tinggal  di  Makkah,  semoga  Allah  memuliakannya,  iaitu  semasa  tinggal 
di  Madrasah  al-Muzaffariah,  aku  telah  terlihat  dalam  mimpiku,  Baginda  SAW  sedang 
duduk  di  dalam  bilik  pengajian  di  madrasah  tersebut  iaitu  di  tepi  sebuah  tingkap  yang 
menerusinya  Kaabah  yang  mulia  dapat  dilihat.  Orang  ramai  pula  sedang  berbai'ah 
kepada  Baginda.  Aku  telah  melihat  Syeikh  Abu  Abdillah  yang  digelar  sebagai  Khalil 
masuk  dan  duduk  bertimpuh  di  hadapan  Rasulullah  SAW.  Beliau  meletakkan 
tangannya  di  dalam  tangan  Baginda  SAW  lalu  berkata,  "Aku  berbai'ah  dengan  tuan 
untuk  melakukan  sekian  dan  sekian,  " dan  beliau  menyebut  beberapa  perkara.  Antaranya, 
"Aku  tidak  akan  membiarkan  seorang  miskin  berlalu  dari  rumahku  dalam  keadaan 

kecewa,"  dan  itulah  sumpahnya  yang  terakhir.  Aku  berasa  hairan  dengan  kata-katanya. 
AKu  berkata-kata  di  dalam  hatiku,  "Bagaimanakah  beliau  boleh  berkata  demikian  dan 
sanggup  pula  untuk  melaksanakannya,  sedangkan  terdapat  terlalu  banyak  orang  fakir  di 
Makkah,  Yaman,  Zayali'ah,  Iraq,  Parsi,  Mesir  dan  Syam?" 

Seperti  yang  kulihat  dalam  mimpiku,  beliau  sedang  memakai  jubah  putih  yang  singkat. 
Jubah  itu  diperbuat  daripada  fabrik  kapas  yang  dinamai  sebagai  qutfan.  Beliau 
memakainya  pada  masa-masa  yang  tertentu.  Pada  keesokan  paginya,  selepas  menunaikan 
Solat  Subuh,  aku  menemuinya  dan  memberitahukan  mimpiku.  Beliau  begitu  gembira 
dengan  mimpiku  itu  dan  menangis  lalu  berkata  kepadaku,  "Jubah  tersebut  dihadiahkan 
oleh  seorang  yang  salih  kepada  datukku.  Oleh  itu,  aku  memakainya  untuk  mendapatkan 
keberkatan."  Selepas  itu  aku  tidak  pernah  melihatnya  membiarkan  seseorang  peminta 
sedekah  hanya  berlalu  dengan  perasaan  kecewa. 

Syeikh  Khalil  juga  menyuruh  khadam-khadamnya  supaya  membakar  roti  dan  memasak 
makanan  serta  membawanya  kepadaku  selepas  waktu  Asar  pada  setiap  hari.  Penduduk 
Makkah  hanya  makan  sekali  sahaja  dalam  sehari  selepas  Solat  Asar  dan  itu  sudah 
mencukupi  bagi  mereka  hinggalah  waktu  yang  sama  pada  hari  berikutnya.  Sesiapa  yang 
hendak  makan  pada  waktu  yang  lain  dalam  hari  tersebut,  ia  akan  memakan  buah  tamar. 
Oleh  yang  demikian,  tubuh  mereka  menjadi  sihat  dan  mereka  jarang-jarang  ditimpa 
penyakit  atau  berasa  lemah. 

Syeikh  Khalil  telah  memperisteri  anak  Kadi  Najmuddin  al-Tabari.  Walau  bagaimanapun, 
setelah  beberapa  lama,  beliau  berpisah  dengannya  meskipun  berasa  keberatan  untuk 
menceraikannya.  Kemudian  isterinya  berkahwin  pula  dengan  Faqih  Syihabuddin  al- 
Nuwairi,  seorang  yang  terkemuka  di  kalangan  mujawirin  yang  datang  dari  hulu  Mesir. 
Anak  Kadi  Najmuddin  itu  pun  tinggal  bersama-sama  dengan  suami  baharunya  selama 
beberapa  tahun  dan  suaminya  membawa  beliau  menziarahi  kota  Madinah.  Anak  Kadi 
Najmuddin  itu  ditemani  oleh  saudaranya,  Syihabuddin.  Walau  bagaimanapun,  suaminya 
telah  melanggar  sumpah  yang  diucapkannya  berkaitan  dengan  talak.  Oleh  yang  demikian, 
beliau  menceraikan  anak  Kadi  Najmuddin  itu  walaupun  tidak  berpisah  dengannya.  Faqih 
Khalil  telah  merujuk  si  isteri  yang  telah  diceraikan  itu  kembali,  beberapa  tahun  kemudian. 

Antara  orang  yang  terkemuka  di  Makkah  termasuklah  (imam  bagi  ketiga-tiga  mazhab) 
iaitu  imam  Mazhab  Syafi'e,  Syihabuddin  ibn  al-Burhan  dan  imam  Mazhab  Hanafi, 
Syihabuddin  Ahmad  ibn  'Ali  yang  merupakan  salah  seorang  imam  besar  serta  orang 
terutama  di  Makkah.  Beliau  menjamukan  makanan  kepada  mujawirin  dan  perantau- 
perantau  yang  memerlukan  bantuan.  Beliau  juga  merupakan  faqih  Makkah  yang  paling 
dermawan.  Pada  setiap  tahun,  beliau  berhutang  sebanyak  40,000  atau  50,000  dirham. 
Walau  bagaimanapun,  Allah  melangsaikan  segala  hutang  tersebut  untuknya.  Pembesar- 
pembesar  Turki *(anggota  tentera  kerajaan  mamluk  Mesir ) amat  menghormati  dan 
memandang  mulia  terhadap  dirinya  kerana  beliau  merupakan  imam  mereka.  Imam 
Mazhab  Hanbali  pula  ialah  seorang  muhaddith  yang  mulia  iaitu  Muhammad  ibn  'Uthman 
yang  berasal  dari  Baghdad  dan  lahir  di  Makkah.  Beliau  merupakan  naib  atau  timbalan 
bagi  Kadi  Najmuddin  dan  juga  sebagai  muhtasib*(  istilah  bagi  pegawai  yang 
menguatkuasakan  peraturan-peraturan  yang  berkaitan  dengan  peniaga-peniaga  dan 

pasar,  termasuk  juga  tatasusila  awam)  selepas  Taqiyuddin  al-Misri  yang  digeruni  kerana 
kebengisannya,  terbunuh. 

Kisah  Tangan  Pencuri  DiPotong 


Sebagaimana  yang  telah  disebut,  Taqiyyuddin  al-Misri  sebelumnya  merupakan  muhtasib 
di  Makkah.  Beliau  suka  mencampuri  urusan  yang  samada  berkaitan  dengan  dirinya 
ataupun  tidak.  Pada  suatu  tahun,  berlakulah  satu  peristiwa  iaitu  seorang  kanak-kanak 
telah  dibawa  ke  hadapan  amir  al-hajj*  (ketua  kafilah  haji)  yang  mewakili  sultan  Mesir. 
Kanak-kanak  tersebut  ialah  salah  seorang  daripada  kumpulan  kanak-kanak  nakal  Makkah. 
Ia  telah  mencuri  barang  salah  seorang  yang  menunaikan  haji.  Amir  al-hajj  lalu 
memerintahkan  supaya  tangannya  dipotong.  Taqiyyuddin  berkata  kepadanya, 

“Seandainya  kamu  tidak  memotong  tangannya  di  hadapan  kamu,  tentu  hukuman  itu  tidak 
dapat  dilaksanakan  kerana  penduduk  Makkah  pasti  dapat  mengalahkan  khadam-khadam 
kamu  untuk  mendapatkannya.  Mereka  tentu  dapat  menyelamatkan  kanak-kanak  tersebut 
dan  membebaskannya.” 

Amir  al-hajj  lalu  memerintahkan  supaya  tangan  kanak-kanak  itu  dipotong  di  hadapannya 
dan  akhirnya,  tangan  kanak-kanak  tersebut  pun  dipotong.  Kanak-kanak  itu  berikrar  untuk 
membalas  dendam  terhadap  Taqiyyuddin  dan  ia  sentiasa  mencari  peluang  untuk  berbuat 
demikian.  Walau  bagaimanapun,  kanak-kanak  tersebut  tidak  boleh  berbuat  apa-apa 
terhadap  Taqiyyuddin  kerana  beliau  mempunyai  hasab  daripada  dua  orang  amir  iaitu 
Rumaithah  dan  ‘Utaifah.  Hasab,  dalam  pengertian  penduduk  di  sini  ialah  seseorang 
diberikan  hadiah  di  khalayak  ramai  berupa  serban  ataupun  penutup  kepala  yang  berguna 
sebagai  suatu  tanda  perlindungan  terhadap  terhadap  penerima.  Orang  itu  sentiasa  dapat 
menikmati  kekebalan  ini  hinggalah  ia  hendak  meninggalkan  Makkah  atau  pergi  ke 
tempat  yang  lain. 

Taqiyyuddin  tinggal  di  Makkah  selama  beberapa  tahun.  Kemudian  beliau  mengambil 
keputusan  untuk  meninggalkan  Makkah.  Beliau  pun  mengucapkan  selamat  tinggal 
kepada  kedua-dua  orang  amir  dan  menunaikan  tawaf  wida’  (tawaf  mengucapkan  selamat 
tinggal  kepada  Kaabah).  Sebaik  sahaja  beliau  keluar  dari  bab  al-Safa,  beliau  ditemui  oleh 
orang  yang  sama  iaitu  pemuda  yang  tangannya  telah  dipotong  itu.  Pemuda  tersebut  pun 
mengadukan  keadaannya  yang  daif  kepada  beliau  dan  meminta  sedikit  wang  kepada 
beliau  untuk  memenuhi  keperluannya.  Walau  bagaimanapun,  Taqiyyuddin  mengherdik 
dan  menyuruh  supaya  ia  beredar.  Pemuda  itu  lantas  mengeluarkan  pedangnya  yang 
dinamai  sebagai  janbiyyah  dan  memukul  Taqiyyuddin  dengan  kuat  hingga 
mengakibatkan  kematiannya. 

Selain  imam-imam  bagi  ketiga- tiga  mazhab  yang  telah  disebut  itu,  Zainuddin  al-Tabari 
iaitu  seorang  faqih  yang  salih  juga  antara  orang  yang  masyhur  dan  ternama  di  Makkah. 
Beliau  ialah  saudara  kandung  Najmuddin  dan  Muhammad  ibn  Fahd  al-Qurasyi,  seorang 
faqih  yang  terhormat  di  samping  seorang  yang  pemurah  dan  sentiasa  berbuat  baik 
terhadap  mujawirin.  Beliau  juga  merupakan  salah  seorang  yang  memiliki  kelebihan  di 
Makkah.  Muhammad  pernah  mengganti  Kadi  Najmuddin  selepas  kematian  Faqih 

Muhammad  ibn  ‘Uthman  al-Hanbali. 


Seorang  lagi  orang  yang  masyhur  dan  ternama  di  Makkah  ialah  Muhammad  ibn  al- 
Burhan.  Muhammad  ini  juga  seorang  yang  adil  dan  salih.  Beliau  merupakan  seorang 
yang  zuhud  dan  warak  tetapi  diuji  dengan  perasaan  was-was.  Pada  suatu  hari,  aku  melihat 
beliau  mengambil  wuduk  dari  telaga  Madrasah  al-Muzaffariyyah.  Beliau  berwuduk  dan 
mengulanginya  berkali-kali.  Semasa  menyapu  kepalanya,  beliau  mengulangi  sapuannya 
beberapa  kali,  namun,  beliau  masih  juga  tidak  berpuas  hati  lalu  memasukkan  kepalanya 
ke  dalam  telaga.  Apabila  mahu  menunaikan  solat,  beliau  akan  selalu  menyebut  seperti 
imam  Mazhab  Syafi’e  sering  mengucapkan,  “Sahaja  aku,  sahaja  aku”  dan  kemudian 
menunaikan  solat  bersama-sama  dengan  imam-imam  yang  lain.  Beliau  banyak 
melakukan  tawaf,  umrah  dan  berzikir. 

Kisah  Orang  yang  Tinggal  Berdekatan  dengan  Makkah  (Mujawirin) 


Antara  mujawir  di  Makkah  ialah  imam,  ahli  sufi  yang  muhaqqiq  dan  salih  serta  tekun 
beribadah,  ‘Afifuddin  ‘Abdullah  ibn  As’ad  al-Yamani  al-Syafi’e.  Beliau  masyhur  dengan 
nama  al-Yafi’e.  Al-Yafi’e  banyak  menunaikan  tawaf  pada  waktu  malam  dan  pada 
penghujung  waktu  siang.  Apabila  menunaikan  tawaf  pada  waktu  malam,  beliau  akan  naik 
ke  atas  bumbung  Madrasah  al-Muzaffariyyah.  Di  situ  beliau  akan  duduk  sambil 
memandang  Kaabah  yang  mulia  hinggalah  tertidur.  Kemudian  beliau  meletakkan  batu  di 
bawah  kepalanya  dan  tidur  sebentar.  Selepas  itu,  beliau  akan  membaharui  wuduk  dan 
kembali  menunaikan  ibadah  tawafnya  hinggalah  sampai  masanya  untuk  menunaikan 
Solat  Subuh.  Beliau  berkahwin  dengan  anak  seorang  faqih  dan  juga  ‘abid  iaitu 
Syihabuddin  ibn  al-Burhan.  Isterinya  masih  muda  dan  sering  mengadu  kepada  bapanya 
bahawa  dia  tidak  mendapat  layanan  sepenuhnya  daripada  al-Yafi’e.  Bapanya  lalu 
menyuruh  supaya  dia  bersabar.  Dengan  yang  demikian,  dia  terus  tinggal  bersama-sama 
dengan  al-Yafi’e  selama  beberapa  tahun.  Walau  bagaimanapun,  keadaan  al-Yafi’e  tetap 
tidak  berubah  dan  akhirnya,  isterinya  pun  berpisah  dengannya. 

Selain  al-Yafi’e,  Najmuddin  al-Usfuni  iaitu  seorang  yang  salih  dan  ‘abid  juga  tinggal 
berdekatan  dengan  kota  suci  Makkah.  Beliau  dahulunya  merupakan  kadi  di  hulu  Mesir. 
Kemudian  beliau  membuat  keputusan  untuk  menumpukan  perhatian  dengan  beribadah 
kepada  Allah  SWT  dan  tinggal  sebagai  seorang  mujawir  di  tanah  haram  yang  mulia. 
Beliau  menunaikan  umrah  setiap  hari  dari  Tan’im  dan  menunaikan  umrah  sebanyak  dua 
kali  dalam  bulan  Ramadhan  kerana  berpegang  pada  Hadith  Nabi  Muhammad  SAW, 
“Menunaikan  umrah  dalam  bulan  Ramadhan  menyamai  perbuatan  menunaikan  haji 
bersama-sama  denganku.” 

Selain  mereka  berdua  ialah  Syeikh  Syamsuddin  Muhammad  al-Halabi,  seorang  yang 
salih  dan  tekun  beribadah.  Beliau  banyak  melakukan  tawaf  dan  sering  membaca  Al- 
Quran.  Syamsuddin  ialah  salah  seorang  daripada  golongan  mujawir  yang  terawal  dan 
meninggal  dunia  di  Makkah,  semoga  Allah  memuliakannya.  Seorang  lagi  mujawir 
Makkah  ialah  Abu  Bakr  al-Syirazi  yang  dikenali  sebagai  seorang  pendiam  dan  salih. 
Beliau  sangat  rajin  melakukan  tawaf  dan  tinggal  di  Makkah  selama  beberapa  tahun. 

Dalam  tempoh  tersebut,  beliau  tidak  pemah  bercakap.  Seorang  lagi  mujawir  ialah  Khidir 
al-‘Ajami.  Beliau  ialah  seorang  salih  yang  sering  berpuasa,  membaca  Al-Quran  dan 
melakukan  tawaf,  manakala  Syeikh  Burhanuddin  al-‘Ajami  pula  ialah  seorang  yang 
gemar  memberikan  nasihat.  *( pendakwah  bebas  yang  berceramah  kepada  orang  ramai  di 
merata-rata  tempat  dinamai  sebagai  “wa’iz”  oleh  orang  ramai)  Sebuah  kerusi 
disediakan  untuknya  menghadap  Kaabah  yang  mulia.  Beliau  akan  memberikan  nasihat 
serta  peringatan  kepada  orang  ramai  dengan  tutur  kata  yang  lancar  dan  dengan  hati  yang 
khusyuk  sehingga  memikat  jiwa  mereka. 

Setemsnya  ialah  seorang  yang  salih  dan  qari  (pembaca  Al-Quran)  yang  merdu, 
Burhanuddin  Ibrahim  al-Misri.  Beliau  ialah  seorang  guru  yang  handal  membaca  Al- 
Quran  dengan  berlagu  dan  tinggal  di  Ribat  al-Sidrah.  Penduduk  dari  Mesir  dan  Syam 
datang  menemuinya  dengan  membawa  sedekah  mereka.  Burhanuddin  juga  mengajar 
anak-anak  yatim  membaca  Al-Quran  disamping  menjaga  serta  memberikan  perbelanjaan 
dan  pakaian  kepada  mereka. 

Seterusnya  pula  ialah  seorang  yang  salih  dan  tekun  beribadah,  ‘Izzuddin  al-Wasiti, 
seorang  yang  kaya  raya.  Banyak  harta  yang  dibawa  dari  negerinya  setiap  tahun.  Beliau 
akan  membeli  biji-bijian  serta  tamar  untuk  diberikan  kepada  golongan  yang  daif  dan 
miskin.  Malah,  beliau  sendiri  akan  mengawasi  barang-barang  tersebut  dibawa  ke  rumah 
mereka.  ‘Izzuddin  mengamalkan  sikap  mulia  ini  hinggalah  meninggal  dunia. 

Di  samping  semua  mereka  ini,  Abu  al-Hasan  ‘Ali  ibn  Rizqillah  al-Anjari,  yang  berasal 
dari  sebuah  daerah  di  Tanjah  (Tangiers)  juga  merupakan  salah  seorang  mujawirin 
Makkah.  Abu  al-Hasan  ialah  seorang  salih  yang  utama  dan  tinggal  berdekatan  dengan 
Makkah  selama  beberapa  tahun  dan  di  Makkah  jugalah  beliau  meninggal  dunia.  Beliau 
telah  menjalin  persahabatan  dengan  bapaku.  Apabila  datang  ke  negeri  kami,  Tanjah, 
beliau  pasti  akan  menumpang  di  rumah  kami.  Beliau  mempunyai  sebuah  bilik  di 
Madrasah  al-Muzaffariyyah  iaitu  tempat  beliau  mengajar  pada  waktu  siang  dan  pada 
waktu  malam,  beliau  akan  tinggal  di  rumahnya  di  Ribat  Rabi’.  Ia  merupakan  antara  ribat 
yang  tercantik  di  Makkah  dan  di  dalamnya  terdapat  sebuah  telaga  yang  manis  rasa  airnya 
selain  tiada  bandingannya  di  Makkah. 

Orang  yang  tinggal  di  ribat  ini  terdiri  daripada  orang  yang  salih.  Penduduk  di  negeri 
Hijaz  amat  memuliakan  ribat  ini  dan  mereka  sering  menunaikan  nazar  di  situ.  Penduduk 
Ta’if  pula  menyumbangkan  buah-buahan  kepada  ribat  ini  dan  ada  antara  mereka  yang 
mempunyai  kebun,  sama  ada  tamar,  anggur,  firsik  iaitu  buah  plum  ataupun  buah  tin  (yang 
mereka  namai  sebagai  khamt).  Mereka  mengeluarkan  satu  persepuluh  daripada  hasil 
tanaman  ini  untuk  ribat  ini  dan  mereka  perlu  membawanya  sendiri  ke  sana  dengan 
menggunakan  unta  sebagai  alat  pengangkutan.  Perjalanan  mereka  dari  Ta’if  ke  Makkah 
akan  mengambil  masa  selama  dua  hari.  Sesiapa  yang  gagal  menyempurnakan  amalan  ini, 
hasil  buah-buahannya  akan  berkurang  dan  ia  akan  ditimpa  musibah. 

Secebis  Kisah  tentang  Kelebihan  Ribat  Rabi’ 

Pada  suatu  hari,  sekumpulan  budak  suruhan  Amir  Abu  Numayy  iaitu  amir  Makkah 
datang  ke  ribat  ini.  Mereka  membawa  masuk  semua  kuda  amir  dan  memberikan  air  telaga 
di  ribat  ini  kepada  kuda-kuda  tersebut  untuk  di  minum.  Apabila  semua  kuda  itu  dibawa 
pulang  oleh  mereka  ke  kandang,  perut  kuda  terus  sahaja  sakit  dan  semua  kuda  tersebut 
akhirnya  rebah  ke  tanah  dengan  kepala  dan  kakinya  menggelupur.  Berita  ini  telah  sampai 
ke  pengetahuan  Amir  Abu  Numayy  dan  beliau  sendiri  telah  pergi  ke  ribat.  Amir  Abu 
Numayy  seterusnya  meminta  maaf  daripada  penghuni  miskin  ribat  tersebut.  Beliau 
meminta  salah  seorang  daripada  mereka  supaya  pulang  bersama-sama  dengannya. 
Kemudian  orang  itu  menyapu  perut  semua  kuda  tersebut  dengan  tangannya  lalu  keluarlah 
air  telaga  yang  ada  di  dalam  perut  kuda.  Setelah  itu,  semua  kuda  tersebut  pun  sembuh. 
Selepas  kejadian  itu,  budak-budak  suruhan  amir  tidak  lagi  datang  ke  ribat  itu  kecuali 
dengan  tujuan  yang  baik. 

Antara  mereka  yang  tinggal  di  Ribat  Rabi’  ini  dan  tergolong  dalam  kumpulan  orang  yang 
tinggal  berdekatan  dengan  Makkah  ialah  Abu  al-‘Abbas  al-Ghumari  iaitu  salah  seorang 
sahabat  Abu  al-Hasan  ibn  Rizqillah.  Beliau  meninggal  dunia  di  Makkah,  semoga  Allah 
memuliakannya.  Selain  beliau,  Abu  Ya’qub  Yusuf  dari  Kampung  Sabtah  (sebuah  kota 
masyhur  dan  utama  di  Maghribi  dan  pelabuhannya  adalah  yang  terbaik  serta  terletak 
berhadapan  dengan  Semenanjung  Andalus)  dan  merupakan  khadam  kepada  dua  orang 
syeikh  yang  baru  diceritakan,  juga  tinggal  di  ribat  ini.  Apabila  kedua-duanya  meninggal 
dunia,  beliau  menjadi  syeikh  di  ribat  ini.  Selain  kedua-dua  mereka,  al-Salih  al-Sabih  al- 
Salik  Abu  al-Hasan  ‘Ali  ibn  Farghus  dari  Tilimsan  dan  Syeikh  Sa’id  al-Hindi  iaitu  syeikh 
Ribat  Kalalah  juga  merupakan  mujawirin  Makkah. 


Kisah  Syeikh  Sa’id  al-Hindi 


Syeikh  Sa’id  al-Hindi  telah  menghadap  raja  India,  Muhammad  Syah  yang  kemudian 
mengurniakan  wang  yang  banyak  kepadanya  dan  digunakan  oleh  beliau  untuk  datang  ke 
Makkah.  Di  Makkah,  amir  ‘Utaifah  telah  memenjarakannya  dan  meminta  supaya  beliau 
menyerahkan  wangnya.  Syeikh  Sa’id  enggan  berbuat  demikian  lalu  beliau  diseksa 
dengan  ditekan  kakinya.  Akhirnya  beliau  menyerahkan  25,000  dirham  nuqrah*  (dirham 
nuqrah  ialah  wang  syiling  perak  yang  lebih  berharga  daripada  dirham  biasa  dan  ia 
menjadi  piawaian  bagi  menilai  dirham  yang  lain).  Kemudian  Syeikh  Sa’id  pulang 
semula  ke  negeri  India  dan  aku  melihatnya  semasa  berada  di  negeri  tersebut.  Beliau 
menumpang  di  rumah  Amir  Saifuddin  Ghada  ibn  Hibatillah  ibn  ‘Isa  ibn  Muhanna,  amir 
orang  Arab  di  Syam.  Ghada  ini  telah  tinggal  di  negeri  India  dan  berkahwin  dengan 
saudara  perempuan  raja  India.  Kisahnya  akan  diceritakan  kemudian. 

Raja  India  telah  mengurniakan  sejumlah  wang  kepada  Syeikh  Sa’id.  Beliau  menyertai 
Wasyl,  salah  seorang  pembantu  Amir  Ghada  yang  mahu  menunaikan  haji.  Amir  ini  pula 
mengutuskan  Wasyl  supaya  dia  dapat  membawa  pulang  pembantunya.  Amir  Ghada 
memberikan  sejumlah  wang  kepada  Wasyl  dan  beberapa  hadiah  yang  berharga 
termasuklah  sehelai  jubah  kehormat  yang  telah  dikurniakan  oleh  raja  India  pada  malam 
perkahwinannya  dengan  saudara  perempuan  baginda.  Jubah  ini  diperbuat  daripada  sutera 

berwarna  biru  dan  disulam  dengan  emas  serta  ditatah  dengan  permata,  sehingga 
warnanya  tidak  kelihatan  kerana  terlalu  banyak  permata  yang  melitupinya.  Amir  ini  turut 
memberikan  50,000  dirham  kepada  Wasyl  supaya  dia  boleh  membeli  seekor  kuda  yang 
benar-benar  terlatih  untuknya.  Syeikh  Sa’id  pun  bermusafir  dengan  ditemani  oleh  Wasyl 
dan  mereka  berdua  telah  membeli  berbagai-bagai  barang  dengan  wang  yang  dimiliki. 

Apabila  mereka  berdua  tiba  di  Pulau  Suqutrah*  (pulau  ini  terletak  di  luar  Teluk  Aden 
atau  And)  iaitu  tempat  tumbuhan  lidah  buaya  suqutri  memperoleh  namanya,  mereka 
telah  diserang  oleh  lanun-lanun  India  yang  datang  dalam  kumpulan  kapal  yang  banyak. 
Penumpang-penumpang  kapal  bertungkus-lumus  mempertahankan  diri  dan  akhirnya 
ramai  yang  terkorban  di  kedua-dua  pihak.  Wasyl  yang  merupakan  seorang  pemanah, 
telah  berjaya  membunuh  beberapa  orang  lanun  itu.  Walau  bagaimanapun,  lanun-lanun 
tersebut  berjaya  mengalahkan  kumpulan  Wasyl  dan  telah  melontarkan  sebilah  lembing  ke 
arah  Wasyl,  sehingga  dia  luka  parah  dan  meninggal  dunia  selepas  itu.  Setelah  merampas 
semua  harta,  lanun-lanun  tersebut  membiarkan  mereka  menaiki  kapal  dengan  beberapa 
barang  serta  sisa  bekalan. 

Kemudian  mereka  pergi  ke  ‘Adan  dan  di  sanalah  Wasyl  meninggal  dunia.  Lanun-lanun 
tersebut  biasanya  tidak  membunuh  atau  membuat  seseorang  lemas  kecuali  semasa 
peperangan.  Mereka  cuma  mengambil  wang  orang  tersebut  dan  membebaskannya. 
Mereka  juga  tidak  menangkap  mamluk  kerana  mereka  berasal  daripada  rumpun  bangsa 
yang  sama.  Syeikh  Sa’id  telah  menerima  berita  daripada  raja  India  bahawa  baginda 
hendak  menyebarkan  seruan  ‘Abbasiyyah  di  negerinya,  sama  seperti  apa  yang  pernah 
dilakukan  oleh  raja-raja  India  yang  terdahulu.  Contohnya  seperti  Sultan  Syamsuddin 
Lalmisy  dan  puteranya  Nasiruddin  ataupun  Sulta  Jalaluddin  Fairuz  Syah  serta  Sultan 
Ghiyatuddin  Balaban  yang  jubah  kehormat  mereka  dibawa  dari  Baghdad. 

Setelah  Wasyl  meninggal  dunia,  Syeikh  Sa’id  menghadap  Khalifah  Abu  al-‘Abbas, 
putera  Khalifah  Abu  al-Rabi’  Sulaiman*  al-‘Abbasi  di  Kaherah  dan  memaklumkan 
perkara  tersebut  kepada  baginda  (*baginda  ialah  Sulaiman  al-Mustakfi  billah  ibn 
Muhammad  al-Mutawakkil  ‘alallah  ibn  al-Mu’tadad).  Khalifah  lalu  menulis  sepucuk 
surat  dengan  tulisannya  sendiri  dan  mewakilkan  Syeikh  Sa’id  sebagai  penggantinya 
untuk  pergi  ke  negeri  India.  Syeikh  Sa’id  membawa  surat  tersebut  ke  Yaman  dan  di  sana 
beliau  telah  membeli  tiga  jubah  berwarna  hitam.  Kemudian  beliau  belayar  pulang  ke 
India.  Apabila  tiba  di  Kinbayat*  ( Kinbayat  atau  Cambay  yang  terletak  di  wilayah 
Gujerat,  India ) yang  terletak  dalam  jarak  sejauh  perjalanan  selama  empat  puluh  hari  dari 
Delhi  iaitu  ibu  kota  India,  seorang  pelapor  menulis  surat  kepada  raja  untuk 
memaklumkan  kedatangan  Syeikh  Sa’id  kepada  baginda  yang  membawa  perintah 
khalifah  serta  suratnya  sebagai  jawapan. 

Syeikh  Sa’id  seterusnya  diperintahkan  supaya  dibawa  ke  ibu  kota  dengan  penuh 
penghormatan.  Apabila  Syeikh  Sa’id  menghampiri  ibu  kota  Delhi.  Raja  India  mengutus 
amir-amir,  kadi-kadi  dan  fuqaha’  supaya  menyambutnya.  Bahkan  raja  India  sendiri 
kemudian  keluar  untuk  menyambut  Syeikh  Sa’id.  Apabila  menemui  Syeikh  Sa’id, 
baginda  memeluknya.  Syeikh  Sa’id  menyampaikan  perintah  khalifah  terlebih  dahulu 
kepada  baginda  yang  dicium  oleh  baginda  dan  dijunjung  di  atas  kepala.  Seterusnya 

Syeikh  Sa’id  menyembahkan  pula  sebuah  peti  yang  mengandungi  jubah-jubah  kehormat 
kepada  raja  India.  Baginda  pun  meletakkan  peti  tersebut  di  atas  bahunya  dan  melangkah 
beberapa  tapak.  Kemudian  baginda  memakai  salah  sehelai  jubah  tersebut.  Manakala 
jubah  yang  kedua  pula  dikurniakan  kepada  Amir  Ghiyatuddin  Muhammad  ibn  ‘Abdil 
Qadir  ibn  Yusuf  ibn  ‘Abdil  Aziz  ibn  al-Khalifah  al-Muntasir  al-‘Abbasi,  yang  tinggal 
bersama-sama  dengan  baginda.  Kisahnya  akan  diceritakan  kemudian. 

Seterusnya  jubah  yang  ketiga  dikurniakan  kepada  Amir  Qabulah  yang  digelar  sebagai  al- 
Malik*  (j Malik  ialah  gelaran  yang  sering  dikurniakan  kepada  pembesar-pembesar  istana 
dan  tokoh-tokoh  lain  di  India)  al-Kabir  (yang  Agung).  Beliau  inilah  yang  berdiri  dan 
mengusir  lalat  dari  kepala  raja  India.  Dengan  titah  raja,  jubah  kehormat  dianugerahkan 
kepada  Syeikh  Sa’id  dan  orang  yang  mengiringinya.  Raja  India*  (gelaran  malik/raja  dan 
sultan,  kedua-dua  digunakan  oleh  Ibn  Battutah  bagi  merujuk  pemerintah  India)  juga 
menitahkan  supaya  beliau  diberikan  penghormatan  menunggang  gajah.  Syeikh  Sa’id 
menunggang  gajah  tersebut  ke  dalam  kota  dan  raja  pula  menunggang  kuda  di  hadapannya. 
Di  kanan  dan  kirinya  pula  ialah  dua  orang  amir  yang  juga  telah  dikurniai  jubah  kehormat 
‘Abbasiyyah  oleh  raja.  Kota  yang  dilawati  oleh  Syeikh  Sa’id  telah  dihiasi  pelbagai 
perhiasan.  Bahkan  1 1 buah  kubah  yang  diperbuat  daripada  kayu  juga  telah  dibina  di  kota 
tersebut.  Setiap  kubah  mempunyai  empat  tingkat  dan  di  setiap  tingkat,  terdapat 
sekumpulan  penyanyi  yang  terdiri  daripada  beberapa  orang  lelaki  dan  wanita  serta 
penari-penari.  Semua  mereka  ialah  mamluk  raja. 

Setiap  kubah  dihiasi  oleh  kain  sutera  yang  penuh  disulam  dengan  emas  iaitu  di  atas,  di 
bawah  dan  di  luarnya.  Di  tengah  kubah  pula,  terdapat  tiga  buah  tangki  yang  diperbuat 
daripada  kulit  kerbau.  Tangki-tangki  ini  telah  diisi  dengan  air  yang  bercampur  dengan  air 
mawar  untuk  diminum  oleh  setiap  pengunjung  yang  datang  dan  pergi.  Tiada  seorang  pun 
yang  dilarang  meminumnya.  Sesiapa  yang  meminum  air  tersebut  akan  diberikan  15  helai 
daun  sirih  bersama-sama  dengan  buah  pinang  dan  kapur.  Sebenarnya  sirih,  pinang  dan 
kapur  dapat  mengharumkan  pernafasan  serta  membuat  pipi  dan  gusi  orang  yang 
memakannya  bertambah  merah.  Amalan  memakan  sirih  ini 
juga  dipercayai  boleh  menjadi  pelindung  daripada  penyakit  kuning  dan  dapat 
menghadamkan  makanan. 

Apabila  Syeikh  Sa’id  menunggang  gajah  untuk  melawat  Delhi,  kain  sutera  dibentangkan 
di  hadapannya  sebagai  penghormatan  terhadap  beliau.  Gajah  tersebut  akan  berjalan  di 
atas  kain  sutera  itu  dari  pintu  kota  hinggalah  ke  kediaman  raja.  Syeikh  Sa’id  telah 
diberikan  tempat  tinggal  di  sebuah  rumah  yang  terletak  berhampiran  dengan  kediaman 
baginda  itu  dan  raja  India  mengirim  wang  yang  banyak  kepada  beliau.  Semua  fabrik  yang 
telah  digantungkan  untuk  menghiasi  pentas  atau  dihamparkan  di  dalam  kubah  dan 
diletakkan  di  hadapan  gajah,  tidak  dipulangkan  kepada  raja.  Sebaliknya,  ia  akan  diambil 
oleh  penghibur,  pereka  yang  telah  membina  kubah  serta  penjaga  tangki  dan  lain-lain. 
Inilah  adat  yang  diamalkan  oleh  penduduk  apabila  raja  mereka  pulang  dari  lawatan, 
pengembaraan  dan  sebagainya. 

Raja  India  menitahkan  agar  surat  Khalifah  Abu  al-‘Abbas  dibaca  di  atas  mimbar  iaitu 
antara  dua  khutbah  pada  setiap  hari  Jumaat.  Syeikh  Sa’id  tinggal  di  Delhi  selama  sebulan. 

Raja  India  seterusnya  mengirim  hadiah  kepada  khalifah  melalui  Syeikh  Sa’id.  Syeikh 
Sa’id  pula  tinggal  di  Kinbayat  hinggalah  tiba  masa  yang  sesuai  untuk  memulakan 
pelayaran. 

Sementara  itu,  raja  India  turut  mengutus  seorang  utusan  rasmi  baginda  kepada  khalifah 
iaitu  Syeikh  Rajab  al-Burqu’ie,  seorang  syeikh  sufi.  Beliau  berasal  dari  kota  Qirim  yang 
terletak  di  Padang  Pasir  Qifjaq*  (qifjaq  ialah  nama  yang  diberikan  kepada  Rusia  Selatan 
oleh  ahli  geografi  muslim  pada  zaman  silam  dan  ia  terletak  di  pedalaman  Crimea, 
selatan  Rusia.  Al-Qirim  kini  bernama  Stary  Krim).  Baginda  mengirim  beberapa  hadiah 
kepada  khalifah  bersama-sama  dengannya.  Antaranya  ialah  sebutir  batu  delima  yang 
bernilai  50,000  dinar.  Raja  India  turut  menulis  sepucuk  surat  kepada  khalifah  yang 
meminta  agar  khalifah  mengumiakan  seorang  wakil  di  negeri  India  dan  Sind  kepada 
baginda  atau  mengutus  beberapa  orang  lain  yang  difikirkan  sesuai  ke  negeri-negeri  ini. 

Ini  merupakan  penghormatan  baginda  kepada  Khalifah  Abu  al-‘Abbas  yang  jelas 
menggambarkan  niat  yang  murni. 

Syeikh  Rajab  mempunyai  seorang  saudara  di  Mesir  yang  bernama  Amir  Saifuddin  al- 
Kasyif.  Apabila  Rajab  menemui  Khalifah  Abu  al-‘Abbas,  baginda  enggan  membaca  surat 
tersebut  dan  menerima  hadiah  kecuali  di  hadapan  al-Malik  al-Salih  Isma’il  iaitu  putera  al- 
Malik  al-Nasir.  Kemudian  Saifuddin  menasihati  saudaranya,  Rajab  supaya  menjual  batu 
delima  tersebut.  Rajab  menjualnya  dan  dengan  wang  hasil  jualan  batu  delima  sebanyak 
300,000  dirham  itu,  beliau  membeli  empat  butir  batu.  Kemudian  Rajab  menghadap  al- 
Malik  al-Salih  lalu  menyampaikan  surat  raja  India  kepadanya  dan  menyembahkan  salah 
sebutir  batu  tersebut.  Batu  yang  selebihnya  diberikan  pula  kepada  amir-amir. 

Khalifah  dan  semua  amir  bersetuju  bahawa  sepucuk  surat  hendaklah  ditulis  kepada  raja 
India  sebagai  memenuhi  permintaannya  dan  mereka  telah  membawa  saksi  kepada 
khalifah.  Khalifah  mengakui  dengan  rasminya  bahawa  baginda  telah  melantik  raja  India 
sebagai  wakil  dirinya  di  negeri  India  dan  negeri-negeri  yang  berjiran  dengannya.  Al- 
Malik  al-Salih  juga  telah  mengutus  seorang  utusan  daripada  pihaknya  iaitu  syeikh  yang 
agung  di  Kaherah,  Ruknuddin  al-‘Ajami  dan  beliau  diiringi  oleh  Syeikh  Rajab  serta 
sekumpulan  ahli  sufi.  Mereka  belayar  melalui  Laut  Parsi  dari  Ubullah  ke  Hurmuz  dan 
sultan  yang  memerintah  ketika  itu  ialah  Qutbuddin  Tamahtan  ibn  Turan  Syah.  Baginda 
telah  bermurah  hati  untuk  memberikan  tempat  tinggal  dan  menyediakan  sebuah  kapal 
untuk  membawa  mereka  ke  negeri  India. 

Mereka  tiba  di  kota  Kinbayat  sewaktu  Syeikh  Sa’id  masih  tinggal  di  sana.  Amir  Kinbayat 
pada  masa  itu  ialah  Maqbul  al-Tiltiki,  salah  seorang  pegawai  utama  raja  India.  Syeikh 
Rajab  berbual-bual  dengan  amir  ini  dan  berkata  kepadanya,  “Syeikh  Sa’id  itu  hanya 
datang  untuk  menipu  kamu.  Jubah  kehormat  yang  dibawa  olehnya  sebenarnya  telah  dibeli 
di  ‘Adan.  Oleh  itu,  kamu  bertanggungjawab  untuk  menangkap  dan  menghadapkannya 
kepada  Khund  ‘Alam  iaitu  baginda  sultan.”  Amir  tersebut  pula  membalas,  “Syeikh  Sa’id 
amat  dimuliakan  di  sisi  sultan  dan  tiada  apa  pun  yang  boleh  dilakukan  terhadapnya, 
kecuali  dengan  perintah  baginda.  Walau  bagaimanapun,  aku  akan  membawanya  bersama- 
sama  dengan  kamu,  mudah-mudahan  sultan  dapat  membuat  keputusan  tentang  apa  yang 
perlu  dilakukan  terhadapnya.” 

Amir  seterusnya  mengirim  sepucuk  surat  kepada  raja  India  yang  mengandungi 
keterangan  penuh  tentang  apa  yang  telah  berlaku  dan  pelapor  juga  telah  membuat  laporan 
tentang  apa  yang  berlaku.  Ini  menyebabkan  raja  India  berasa  murka  kerana  tindakan  tidak 
sopan  Syeikh  Rajab.  Malangnya,  tiada  apa  yang  dapat  baginda  lakukan  terhadap  Syeikh 
Rajab  yang  telah  memperkatakan  hal  ini  di  hadapan  semua  saksi,  selepas  semua 
penghormatan  dikurniakan  kepada  Syeikh  Sa’id. 

Oleh  itu,  baginda  telah  menolak  permohonan  Rajab  untuk  mengadap  baginda.  Sebaliknya 
baginda  telah  menambah  penghormatan  terhadap  Syeikh  Sa’id.  Apabila  Syeikh  Sa’id 
masuk  menemui  baginda,  raja  India  akan  bangun  memeluk  dan  memuliakannya.  Syeikh 
Sa’id  terus  tinggal  di  India  dengan  mendapat  sepenuh  kemuliaan  dan  penghormatan 
daripada  baginda.  Aku  telah  meninggalkannya  pada  tahun  748H. 

Sewaktu  aku  tinggal  di  Makkah,  aku  pemah  menemui  seorang  yang  tidak  waras  bernama 
Hasan  al-Maghribi.  Dia  ialah  seorang  yang  aneh  dan  memiliki  cirri-ciri  yang 
menakjubkan.  Sebelumnya,  dia  seorang  yang  waras  dan  pernah  berkhidmat  kepada 
seorang  wali  iaitu  Najmuddin  al-Asbahani  semasa  hayat  beliau 


Kisah  Hasan  yang  Tidak  Waras 


Hasan  yang  tidak  waras  ini  banyak  melakukan  tawaf  pada  waktu  malam  dan  semasa 
berbuat  demikian  dia  sering  melihat  seorang  faqir  yang  juga  sibuk  melakukan  tawaf 
tetapi  tidak  pernah  dilihatnya  pada  waktu  siang.  Pada  suatu  malam,  faqir  tersebut  datang 
menemuinya  dan  menanyakan  khabar  Hasan.  Kata  faqir  itu,  “Wahai  Hasan,  ibumu 
sedang  menangis  kerana  kamu  dan  dia  sangat  rindu  untuk  melihatmu.  Ibumu  ialah 
seorang  wanita  yang  salihah.  Adakah  kamu  ingin  melihatnya?”  Jawab  Hasan,  “Ya,  tetapi 
aku  tidak  mempunyai  kuasa  untuk  berbuat  demikian.”  Faqir  itu  berkata  kepadanya,  “Kita 
akan  berjumpa  di  sini  pada  malam  esok,  insyaAllah.”  Apabila  keesokan  malamnya  tiba 
iaitu  malam  Jumaat,  Hasan  menemuinya  di  tempat  yang  telah  dijanjikan  oleh  faqir 
tersebut  pada  malam  sebelumnya. 

Mereka  berdua  pun  bertawaf  di  sekeliling  Baitullah  untuk  beberapa  lama.  Kemudian  faqir 
itu  keluar  dari  Baitullah  dan  Hasan  mengikutnya  dengan  rapat  dari  belakang  hingga 
sampai  di  Bab  al-Ma’la.  Setelah  sampai,  faqir  tersebut  menyuruhnya  memejamkan  mata 
dan  beroaut  kukuh  pada  bajunya.  Hasan  pun  mengikut  arahan  itu.  Selepas  itu,  faqir 
tersebut  bertanya,  “Adakah  kamu  kenal  akan  negeri  kamu?”  Jawab  Hasan,  “Ya!”  Kata 
faqir,  “Hah!  Ini  dia.”  Hasan  pun  membuka  kedua-dua  matanya  dan  dengan  tiba-tiba,  dia 
telah  berada  di  hadapan  rumah  ibunya.  Hasan  pun  masuk  ke  dalam  rumah  menemui 
ibunya  tanpa  memberitahu  ibunya  tentang  apa-apa  yang  berlaku.  Dia  tinggal  selama 
setengah  bulan  di  negerinya  itu  yang  pada  fikiranku,  terletak  di  kota  Asafi.  Kemudian 
Hasan  keluar  ke  tanah  perkuburan  dan  di  sana,  beliau  bertemu  semula  dengan  sahabatnya, 
si  faqir. 

Sahabatnya  bertanya,  “Apa  khabar?”  Hasan  menjawab,  “Aduhai  tuan,  aku  telah  lama 
rindu  untuk  melihat  Syeikh  Najmuddin.  Aku  telah  keluar  dari  rumahnya  sebagaimana 
biasa  dan  aku  telah  berjauhan  dengannya  pada  masa  ini.  Aku  amat  gembira  jika  kamu 
dapat  membawaku  kembali  kepadanya.”  Faqir  itu  berkata  pula  kepadanya.  “Ya”  dan 
mengatur  suatu  pertemuan  dengan  Hasan  di  tanah  perkuburan  pada  waktu  malam. 

Apabila  Hasan  datang  ke  situ,  si  faqir  mengarahkannya  supaya  melakukan  apa  yang  telah 
dilakukannya  di  Makkah,  semoga  Allah  memuliakannya,  iaitu  memejamkan  mata  dan 
berpaut  pada  bajunya.  Hasan  pun  mengikut  arahan  si  faqir  dan  dengan  tiba-tiba,  dia 
kembali  berada  di  Makkah,  semoga  Allah  memuliakannya!  Faqir  tersebut  telah  berpesan 
kepada  Hasan  supaya  tidak  menceritakan  apa  yang  telah  berlaku  kepada  Najmuddin  atau 
kepada  sesiapa  jua. 

Apabila  Hasan  masuk  menemui  Najmuddin,  beliau  ditanya,  “Wahai  Hasan,  kemanakah 
kamu  menghilang?”  Hasan  enggan  memberitahunya  tetapi  setelah  Najmuddin  mendesak, 
Hasan  pun  menceritakan  semua  yang  berlaku.  Kemudian  Syeikh  Najmuddin  berkata, 
“Tunjukkan  lelaki  itu  kepadaku!”  Syeikh  Najmuddin  telah  mengikut  Hasan  pada 
malamnya.  Lelaki  faqir  tersebut  juga  datang  seperti  biasa.  Apabila  ia  lalu  di  hadapan 
Hasan  dan  Syeikh  Najmuddin,  Hasan  pun  berkata,  “Tuan,  inilah  orangnya!”  Faqir  itu 
terdengar  perkataan  Hasan  lalu  menampar  mulut  Hasan  sambil  berkata,  “Diam!  Semoga 
Allah  menjadikan  kamu  pendiam.”  Dengan  serta  merta  lidah  Hasan  terkunci  dan 
hilanglah  pemikiran  warasnya.  Oleh  itu,  Hasan  terus  tinggal  di  Baitullah  Al-Haram 
dengan  keadaan  tidak  waras.  Dia  melakukan  tawaf  siang  dan  malam  tanpa  berwuduk 
serta  tidak  pula  menunaikan  solat. 

Orang  ramai  mengambil  berkat  daripadanya  dan  memberikan  pakaian  kepadanya. 

Apabila  berasa  lapar,  Hasan  akan  keluar  ke  pasar  yang  terletak  di  antara  Safa  dengan 
Marwah.  Dia  akan  pergi  ke  sebuah  gerai  dan  memakan  apa  jua  makanan  yang  disukainya 
tanpa  dihalang  oleh  sesiapa  pun.  Bahkan  orang  ramai  akan  berasa  gembira  jika  Hasan 
mengambil  makanan  daripada  mereka.  Ini  kerana  perniagaan  mereka  ternyata  laris  dan 
keuntungan  yang  diperoleh  akan  berlipat  ganda  selepas  Hasan  mengunjungi  gerai  mereka. 
Oleh  itu,  setiap  kali  Hasan  tiba  ke  pasar,  mereka  pasti  mengalu-alukannya  dan  beria-ria 
meminta  Hasan  memakan  makanan  mereka  kerana  mahu  mendapatkan  keberkatannya. 

Demikianlah  juga  apa  yang  dilakukan  oleh  Hasan  terhadap  pembawa  air  pada  bila-bila 
masa  dia  hendak  meminumnya.  Begitulah  keadaan  diri  Hasan  hinggalah  menjelang  tahun 
728H.  Pada  tahun  tersebut,  Amir  Saifuddin  Yalmalak  datang  untuk  menunaikan  haji. 

Amir  Saifuddin  telah  membawa  Hasan  bersama-sama  dengannya  ke  Mesir.  Dengan  yang 
demikian,  terputuslah  khabar  berita  tentang  Hasan.  Semoga  Allah  mengurniakan 
kebaikan  kepada  kita  dengannya. 

Adat  yang  Diamalkan  oleh  Penduduk  Makkah  dalam 
Solat  dan  Kedudukan  Imam-Imam  Mazhab 


Berbanding  dengan  tiga  orang  imam  mazhab  yang  lain,  imam  Mazhab  Syafi’e  diberikan 
penghormatan  untuk  memulakan  solat  di  Maqam  yang  mulia  iaitu  Maqam  al-Khalil 


149 


Ibrahim  a.s.  dan  di  Hatim  (ruang  berpagar)  yang  cantik  serta  khusus  untuk  beliau.  Inilah 
antara  adat  dan  kebiasaan  penduduk  Makkah.  Imam  Mazhab  Syafi’e  ini  dilantik  oleh 
pihak  pemerintah.  Kebanyakan  penduduk  Makkah  berpegang  pada  mazhab  ini. 

Hatim  yang  menjadi  tempat  solat  imam  ini  terdiri  daripada  dua  batang  kayu  yang 
bersambung  dengan  palang  dan  ia  menyerupai  sebuah  tangga.  Terdapat  dua  batang  kayu 
lagi  yang  mempunyai  cirri-ciri  yang  sama  di  arah  yang  bertentangan.  Semua  batang  kayu 
ini  diikatkan  pada  kaki  tiang  yang  berplaster.  Di  atas  kayu  ini  pula  diletakkan  sebatang 
kayu  lain  yang  terdapat  penyangkut  besi  dan  lampu-lampu  kaca  digantungkan  padanya. 

Apabila  imam  Mazhab  Syafi’e  selesai  menunaikan  solat,  imam  Mazhab  Maliki  pula 
menunaikan  solat  di  sebuah  mihrab  yang  menghala  ke  Rukn  al-Yamani.  Imam  Mazhab 
Hanbali  juga  akan  mendirikan  solat  pada  waktu  yang  sama  di  satu  tempat  yang  menghala 
ke  sebahagian  daripada  dinding  Kaabah  yang  mulia  iaitu  di  antara  Hajar  al-Aswad 
dengan  Rukn  al-Yamani. 

Akhir  sekali  imam  Mazhab  Hanafi  pula  menunaikan  solat  di  satu  tempat  berhadapan 
dengan  pancuran  (Mizab)  iaitu  di  bawah  satu  ruang  berpagar  yang  disediakan  untuknya. 
Lilin  akan  diletakkan  di  hadapan  imam-imam  ini  di  mihrab  mereka  semasa  mendirikan 
Solat  Subuh,  Zuhur,  Asar  dan  Isyak.  Semasa  Solat  Maghrib,  mereka  akan  bersembahyang 
serentak  dan  setiap  imam  akan  bersembahyang  dengan  pengikut-pengikutnya.  Akibatnya, 
orang  ramai  menjadi  keliru.  Ada  kalanya  seseorang  yang  bermazhab  Maliki  akan  rukuk 
bersama-sama  dengan  imam  Mazhab  Syafi’e  dan  seseorang  yang  bermazhab  Hanafi  pula 
menurut  sujud  pengikut  Mazhab  Hanbali.  Kamu  dapat  melihat  mereka  menumpukan 
sepenuh  perhatian  kepada  suara  mu’azzin  yang  memperdengarkan  bacaan  kepada 
pengikut-pengikutnya  supaya  mereka  tidak  lalai  dan  membuat  kesilapan. 

Adat  Penduduk  Makkah  dalam  Khutbah  dan  Solat  Jumaat 


Pada  hari  Jumaat,  penduduk  Makkah  mengamalkan  adat  yang  berikut.  Mimbar  yang 
penuh  berkat  dirapatkan  ke  dinding  Kaabah  yang  mulia  iaitu  di  satu  tempat  di  antara 
Hajar  al-Aswad  dengan  Rukn  al-‘Iraqi.  Dengan  kedudukan  ini,  khatib  akan  menghala  ke 
Maqam  Ibrahim  yang  mulia.  Khatib  akan  berpakaian  serba  hitam.  Begitu  juga  serban  dan 
penutup  kepalanya.  Semuanya  ialah  hadiah  dari  al-Malik  al-Nasir.  Dengan  penuh 
kehebatan  dan  ketenangan,  beliau  akan  berjalan  dengan  perlahan  dan  diiringi  oleh  dua 
orang  mu'azzin  yang  membawa  bendera  berwarna  hitam.  Beliau  didahului  pula  oleh 
seorang  ketua  siak  Masjid  al-Haram  yang  membawa  farqa'ah.  Farqa'ah  ialah  sebatang 
kayu  yang  dilit  dengan  kulit  binatang  yang  nipis  di  hujungnya.  Ketua  siak  ini  akan 
memalu  kayu  di  udara  dan  dengan  paluan  itu,  akan  terdengarlah  bunyi  yang  sungguh  kuat. 
Ia  dapat  didengar  oleh  orang  yang  berada  di  dalam  Masjid  al-Haram  dan  di  luarnya. 

Bunyi  ini  menandakan  bahawa  khatib  telah  tiba. 

Khatib  akan  terus  berjalan  ke  hadapan  hinggalah  beliau  berada  berhampiran  dengan 
mimbar.  Di  sini,  beliau  mengucup  Hajar  al-Aswad  dan  berdoa.  Kemudian  beliau  pergi  ke 
mimbar  sementara  Mu'azzin  Zamzami  iaitu  ketua  mu'azzin  berada  di  hadapannya  dengan 

berpakaian  serba  hitam.  Di  atas  bahunya  ada  sebilah  pedang  yang  dipegang  dengan 
tangan.  Kedua-dua  bendera  itu  diletakkan  di  salah  satu  penjuru  mimbar  Apabila  khatib 
menaiki  tangga  mimbar  yang  pertama,  mu'azzin  akan  memberikan  pedang  tersebut 
kepadanya.  Seterusnya  beliau  akan  memalu  anak  tangga  mimbar  dengan  mata  pedang  itu 
dan  ia  dapat  didengar  oleh  semua  yang  hadir. 

Kemudian  khatib  akan  melakukan  satu  lagi  paluan  di  anak  tangga  yang  kedua  dan  satu 
lagi  paluan  di  anak  tangga  yang  ketiga.  Apabila  beliau  sudah  berada  di  anak  tangga  yang 
paling  atas,  beliau  akan  melakukan  paluan  yang  keemoat  dan  terus  berdiri  membaca  doa 
yang  perlahan  menghadap  Kaabah.  Seterusnya  khatib  akan  berpaling  menghadap  orang 
ramai  lalu  mengucapkan  salam  ke  kiri  dan  ke  kanan.  Orang  ramai  akan  menjawab 
salamnya  dan  beliau  pun  duduk.  Kini  mu'azzin-mu'azzin  pula  melaungkan  azan  dari  atas 
Kubah  Zamzam  secara  serentak.  Apabila  azan  selesai  dilaungkan,  khatib  akan 
menyampaikan  khutbah  dan  beliau  akan  membanyakkan  salawat  untuk  Nabi  SAW. 

Di  pertengahan  khutbah,  beliau  akan  berdoa,  "Ya  Allah,  limpahkanlah  rahmat  ke  atas 
Muhammad  (SAW)  dan  ahli  keluarga  Muhammad  selagi  ada  orang  yang  bertawaf  di 
rumah  ini..."  lalu  menudingkan  jarinya  ke  arah  Baitullah  yang  mulia,  "...Ya  Allah, 
limpahkanlah  rahmat  ke  atas  Muhammad  (SAW)  dan  ahli  keluarga  Baginda  selagi  ada 
orang  yang  wukuf  di  'Arafah."  Seterusnya  khatib  berdoa  agar  Allah  meredhai  keempat- 
empat  orang  khalifah,  sahabat-sahabat  Nabi  SAW  yang  lain,  Nabi  SAW,  kedua-dua 
cucunda  Baginda  dan  bonda  mereka  iaitu  Fatimah  dan  nenenda  mereka,  Khadijah  r.a. 
Semoga  kesejahteraan  dilimpahkan  ke  atas  mereka  semua.  Selanjutnya  beliau  berdoa 
pula  untuk  al-Malik  al-Nasir,  kemudian  al-Sultan  al-Mujahid  Nuruddin  'Ali  ibn  al-Malik 
al-Mu'ayyad  Daud  ibn  al-Malik  al-Muzaffar  Yusuf  ibn  'Ali  ibn  Rasul*  (baginda  ialah  'Ali 
ibn  Daud,  sultan  Kerajaan  Rasuliyyah  di  Yaman  pada  waktu  itu),  kemudian  dua  orang 
sayyid  yang  mulia  keturunan  al-Hasan  dan  dua  orang  amir  Makkah,  Saifuddin  'Utaifah 
(namanya  didahulukan  kerana  keadilannya  walaupun  beliau  lebih  muda)  serta 
Asaduddin  Rumaithah  iaitu  dua  orang  anak  Abu  Numayy  ibn  Abi  Sa'id  ibn  'Ali  ibn 
Qatadah. 

Pemah  sekali  beliau  berdoa  untuk  sultan  Iraq  tetapi  doa  itu  telah  ditiadakan.  Apabila 
selesai  menyampaikan  khutbah,  khatib  pun  beredar.  Beliau  keluar  dengan  diiringi  oleh 
dua  buah  bendera  di  kanan  dan  kirinya  serta  farqa'ah  yang  dibawa  di  hadapan  sebagai 
menandakan  selesainya  solat.  Mimbar  pula  diletakkan  kembali  di  tempatnya  yang  mulia. 

Adat  Penduduk  Makkah  Semasa  Menyambut  Bulan  Baharu 


Untuk  menyambut  kedatangan  bulan  baharu,  amir  Makkah  akan  datang  pada  hari 
pertama  setiap  bulan  dengan  diiringi  oleh  pegawai-pegawainya.  Beliau  akan  memakai 
baju  berwarna  putih  dan  berserban,  manakala  pedang  pula  tersisip  di  pinggangnya.  Amir 
akan  tampil  dengan  penuh  ketenangan  dan  keteguhan  lalu  menunaikan  solat  dua  rakaat  di 
Maqam  yang  agung.  Seterusnya  beliau  akan  mengucup  Hajar  al-Aswad.  Kemudian  beliau 
pun  mula  melakukan  tawaf  sebanyak  tujuh  pusingan.  Sementara  itu,  ketua  mu'azzin  telah 
sedia  berdiri  di  atas  puncak  pusingan  Kubah  Zamzam.  Apabila  amir  selesai  melakukan 

satu  pusingan  tawaf  dan  bersedia  untuk  mengucup  Hajar  al-Aswad,  ketua  mu'azzin  akan 
mula  berdoa  untuknya  dan  mengucapkan  tahniah  atas  kunjungan  bulan  yang  baharu. 

Ketua  mu'azzin  itu  akan  mengucapkannya  dengan  nada  suara  yang  tinggi.  Kemudian 
beliau  akan  mendendangkan  sebuah  syair  yang  memuji  amir  dan  nenek  moyangnya  yang 
mulia.  Ketua  mu'azzin  itu  akan  berbuat  demikian  di  ketujuh-tujuh  pusingan  tawaf 
tersebut.  Setelah  selesai  melakukan  tawaf,  amir  akan  menunaikan  solat  pula  di  Multazam 
sebanyak  dua  rakaat  dan  menunaikan  solat  sebanyak  dua  rakaat  lagi  di  belakang  Maqam 
Nabi  Ibrahim  a.s.  lalu  kemudian  beredar.  Sambutan  inilah  juga  yang  akan  dibuat  oleh 
amir  semasa  hendak  pergi  bermusafir  ataupun  setelah  pulang  dari  perjalanan  atau 
kembaranya. 


Adat  pada  Bulan  Rejab 


Apabila  anak  bulan  Rejab  muncul,  amir  Makkah  akan  mengarahkan  supaya  gendang 
dipalu  dan  trompet  ditiup  untuk  mengumumkan  ketibaan  bulan  yang  baharu.  Beliau  akan 
keluar  pada  hari  pertama  bulan  tersebut  dengan  menunggang  kuda.  Penduduk  Makkah 
akan  mengiringinya  sama  ada  dengan  menunggang  kuda  ataupun  berjalan  kaki,  dalam 
satu  baris  yang  amat  mengagumkan.  Orang  ramai  akan  bermain-main  dengan  senjata  di 
hadapan  amir.  Penunggang-penunggang  kuda  pula  berpusing-pusing  dan  berlari-lari, 
manakala  pejalan  kaki  akan  berpura-pura  bergaduh  antara  satu  dengan  yang  lain.  Mereka 
akan  melambungkan  anak  panah  ke  udara  dan  menangkapnya  semula. 

Amir  Rumaithah  serta  Amir  'Utaifah  ditemani  oleh  anak  selain  pegawai-pegawai  mereka 
seperti  Muhammad  ibn  Ibrahim,  'Ali  serta  Ahmad  iaitu  dua  orang  anak  Sabih,  'Ali  ibn 
Yusuf,  Syaddad  ibn  'Umar,  'Amir  al-Syarq,  Mansur  ibn  'Umar,  Musa  al-Muzraq  dan  lain- 
lain  lagi  yang  terdiri  daripada  keturunan  al-Hasan  di  samping  ketua-ketua  pegawai. 
Bendera,  gendang  dan  kompang  dibawa  di  hadapan  mereka.  Mereka  tampil  dengan 
penuh  ketenangan  dan  penuh  kemuliaan.  Mereka  terus  bergerak  hinggalah  sampai  ke  satu 
tempat.  Kemudian  mereka  pulang  dalam  susunan  yang  sama  seperti  sebelumnya  ke 
Masjid  al-Haram.  Seterusnya  amir  melakukan  tawaf  di  Baitullah,  manakal  Mu'azzin 
Zamzami  yang  berada  di  atas  puncak  Kubah  Zamzam  berdoa  untuknya  di  setiap  pusingan 
tawaf,  sebagaimana  adatnya  iaitu  seperti  yang  telah  diceritakan. 

Apabila  selesai  menunaikan  tawaf,  amir  akan  menunaikan  solat  di  Multazam  dan  di  sisi 
Maqam  lalu  menyentuhnya.  Kemudian  beliau  akan  pergi  ke  tempat  menunaikan  sa'ie. 
Amir  akan  menunaikan  sa'ie  dengan  menunggang  binatang  tunggangan  bersama-sama 
dengan  sekumpulan  pengawal  yang  terdiri  daripada  pemanah-pemanah  yang  berada  di 
baris  hadapan.  Selepas  itu,  beliau  pun  pulang  ke  rumahnya.  Hari  tersebut  dianggap  oleh 
penduduk  Makkah  sebagai  hari  perayaan.  Mereka  akan  memakai  pakaian  yang  tercantik 
dan  berlumba-lumba  untuk  berbuat  demikian. 

Umrah  pada  bulan  Rejab 

Penduduk  Makkah  merayakan  umrah  pada  bulan  Rejab  dengan  suatu  perayaan  yang  agak 
luar  biasa  dan  tidak  dirayakan  di  tempat  yang  lain.  Perayaan  ini  berlangsung  terus- 
menerus;  siang  dan  malam.  Bulan  ini  dipenuhi  dengan  amal  ibadah,  terutamanya  pada 
malam  yang  pertama,  lima  belas  dan  dua  puluh  tujuh.  Mereka  mengadakan  persiapan 
selama  beberapa  hari  untuk  menyambut  kedatangan  hari-hari  tersebut. 

Aku  telah  menyaksikan  apa  yang  mereka  lakukan  pada  malam  kedua  puluh  tujuh  bulan 
Rejab.  Semua  jalan  raya  di  Makkah  penuh  sesak  dengan  haudaj  (tandu)  yang  dilitupi  oleh 
kain  sutera  dan  linen  yang  bagus.  Setiap  orang  membuat  persiapan  mengikut  kemampuan 
masing-masing.  Unta-unta  dihias  dengan  kolar  sutera  di  leher.  Kain-kain  langsir  haudaj 
pula  begitu  labuh  sehingga  hampir  mencecah  tanah.  Ia  benar-benar  seperti  sebuah 
khemah.  Kemudian  penduduk  yang  berkumpul  ini  keluar  ke  satu  miqat  di  Tan'im  dan 
Lembah  Makkah  pun  dibanjiri  oleh  haudaj.  Api  dinyalakan  di  kedua-dua  sisi  jalan  dan 
lilin  serta  obor  pula  dibawa  di  hadapan  haudaj.  Ucapan  tahlil  yang  dilaungkan  oleh 
penduduk  disambut  gemanya  oleh  bukit-bukau.  Jiwa  terasa  begitu  tersentuh  dan  air  mata 
pun  jatuh  menitis. 

Selesai  menunaikan  umrah  dan  tawaf  di  Baitullah,  mereka  melakukan  sa'ie  di  antara  Safa 
dengan  Marwah  pula  iaitu  setelah  berlalunya  sepertiga  malam.  Tempat  melakukan  sa'ie 
ini  dipenuhi  oleh  lampu  dan  sesak  dengan  orang  ramai.  Kaum  wanita  yang  melakukan 
sa'ie  duduk  di  atas  haudaj  mereka.  Masjid  al-Haram  juga  disinari  oleh  cahaya  yang 
bergemerlapan. 

Penduduk  Makkah  menamai  umrah  ini  sebagai  'Umrah  al-Akkamiyyah  (Umrah  yang 
Penuh  Kemuliaan).  Ini  kerana  mereka  melaksanakan  ihram  umrah  di  satu  tempat  yang 
mulia  di  hadapan  Masjid  'Aisyah  r.a.  dan  dalam  jarak  sepemanah  berhampiran  dengan 
Masjid  'Ali  r.a. 

Asal  usul  ibadah  umrah  ini  mempunyai  kaitan  dengan  'Abdullah  ibn  al-Zubair  r.a. 

Apabila  selesai  menyempurnakan  pembinaan  Kaabah  yang  suci,  beliau  keluar  berjalan 
tanpa  memakai  sepatu  untuk  menunaikan  umrah  bersama-sama  dengan  penduduk 
Makkah.  Peristiwa  ini  berlaku  pada  hari  kedua  puluh  tujuh  bulan  Rejab.  'Abdullah  terus 
berjalan  hingga  puncak  masjid  dan  berihram  dari  situ.  Bermula  dari  sini,  beliau 
melakukan  perjalanan  dari  Genting  Hajun  ke  Ma'la  yang  menjadi  tempat  masuk  kaum 
Muslimin  pada  hari  pembukaan  Makkah.  Umrah  tersebut  kekal  sebagai  suatu  tradisi  bagi 
penduduk  Makkah  hinggalah  ke  hari  ini. 

Zaman  'Abdullah  menjadi  suatu  zaman  yang  dirayakan  kerana  'Abdullah  sendiri  telah 
menghadiahkan  banyak  binatang  korban.  Begitu  juga  pembesar-pembesar  Makkah  dan 
orang  yang  berkemampuan  di  kalangan  mereka.  Selama  beberapa  hari,  mereka 
mengadakan  majlis  dan  jamuan  sebagai  tanda  kesyukuran  kepada  Allah  atas  kumiaan- 
Nya  kepada  mereka.  Dengan  kurniaan  Allah  itulah,  mereka  dapat  membina  rumahNya 
yang  mulia  sebagaimana  keadaan  dan  rupanya  pada  zaman  al-Khalil  Ibrahim  a. s. 

Walau  bagaimanapun,  beberapa  lama  selepas  itu,  apabila  Ibn  al-Zubair  ('Abdullah) 

dibunuh,  al-Hajjaj  ■'(beliau  ialah  al-Hajjaj  ibn  Yusuf  ibn  al-Hakam  al-Thaqafi  Abu 
Muhammad,  seorang  pemimpin  yang  tegas  dan  bijak  di  samping  seorang  pemidato  yang 
handal.  Beliau  diberikan  gelaran  sebagai  saffah  yang  bermaksud  "penumpah  darah”. 
Beliau  telah  dititahkan  oleh  ABdul  Malik  ibn  Marwan  untuk  membunuh  'Abdullah  ibn  al- 
Zubair.  Beliau  lantas  berangkat  bersama-sama  dengan  gerombolan  tentera  ke  Hijaz  dan 
membunuh  Abdullah)  telah  meruntuhkan  Kaabah  dan  mengembalikannya  kepada  binaan 
asal  iaitu  binaan  pada  zaman  Quraisy.  Kaum  Quraisy  ini  telah  bekerjasama  membina 
Kaabah  dan  Rasulullah  SAW  pula  telah  mengekalkan  binaan  tersebut  disebabkan  mereka 
baru  sahaja  memeluk  Islam.  Seterusnya  Khalifah  Abu  Ja'far  al-Mansur  telah 
mencadangkan  supaya  Kaabah  dikembalikan  semula  kepada  binaan  al-Zubair.  Walau 
bagaimanapun,  Malik  r.h.  telah  menghalang  baginda  daripada  melakukannya.  Malik 
berkata,  "Wahai  Amir  al-Mu'minin,  janganlah  tuanku  menjadikan  Kaabah  sebagai 
mainan  raja-raja.  Apabila  salah  seorang  daripada  mereka  berasa  ingin  mengubahnya,  ia 
pun  berbuat  demikian."  Akhirnya  al-Mansur  pun  membiarkan  Kaabah  dalam  keadaan 
tersebut  sebagai  suatu  cara  yang  dapat  menghalang  generasi  akan  datang  daripada 
mengubah  binaannya. 

Penduduk-penduduk  di  daerah  yang  berhampiran  dengan  Makkah  seperti  kabilah  Bajilah, 
Zahran  dan  Ghamid  *( Bajilah  ialah  kabilah  besar  yang  merujuk  nasab  Bajilah.  Mereka 
ialah  Bani  Ammar  ibn  Arasy  ibn  Kahlan  daripada  kabilah  Qahtaniyyah.  Zahran  ialah 
kabilah  Asir  yang  terbesar  dan  Ghamid  pula  ialah  kabilah  besar  yang  mendiami 
kawasan  utara  Syalawah,  timur  Syamran  serta  selatan  Bakjaran ) berlumba-lumba 
datang  menunaikan  umrah  pada  bulan  Rejab  dan  mereka  membawa  bijirin,  minyak  sapi, 
madu,  anggur  kering,  minyak  serta  buah  badam  ke  Makkah.  Ini  menyebabkan  harga 
barang-barang  menjadi  murah  dan  penduduk  Makkah  dapat  menikmati  keselesaan  dek 
kemewahan  hidup  mereka.  Jikalau  bukan  disebabkan  oleh  penduduk  dari  daerah-daerah 
ini,  pasti  penduduk  Makkah  tidak  dapat  menikmati  kemewahan  tersebut. 

Diceritakan  bahawa  jika  penduduk  tersebut  hanya  tinggal  di  negeri  mereka  dan  tidak 
datang  membawa  bekalan  ini,  tanah  di  negeri  mereka  akan  menjadi  tandus.  Selain  itu, 
penyakit  yang  boleh  membawa  maut  juga  akan  menyerang  ternakan  mereka.  Sebaliknya 
pula,  apabila  mereka  menghantar  bekalan  ini,  negeri  mereka  akan  menjadi  subur, 
keberkatan  akan  melimpah  ruah  dan  harta  benda  mereka  akan  bertambah.  Seandainya 
pula  tiba  waktu  untuk  mereka  menghantar  bekalan  ke  Makkah  dan  mereka  berasa  malas 
untuk  berbuat  demikian,  kaum  wanita  akan  berkumpul  dan  memaksa  mereka  supaya 
pergi.  Ini  merupakan  salah  satu  daripada  kurniaan  sebagai  belas  kasih  Allah  SWT 
terhadap  kota-Nya  yang  damai,  Makkah  al-Mukarramah. 

Wilayah-wilayah  Sarwu  yang  didiami  oleh  kabilah  Bajilah,  Zahran,  Ghamid  dan  suku 
kabilah  yang  lain  ialah  kawasan  yang  subur.  Ia  juga  menghasilkan  sejumlah  besar  buah 
anggur  dan  pelbagai  hasil  tananam.  Penduduknya  menguasai  bahasa  dengan  baik,  bersifat 
jujur  dan  ikhlas  serta  memiliki  aqidah  yang  teguh.  Sudah  menjadi  kebiasaan  bagi  mereka 
apabila  menunaikan  tawaf  di  Kaabah,  mereka  akan  merebahkan  diri  di  sisi  Kaabah  dan 
memohon  keselamatan  serta  memegang  kain  penutupnya.  Mereka  juga  membaca  dia 
yang  syahdu  sehingga  perasaan  orang  yang  mendengarnya  akan  tersentuh  dan  orang  yang 
sukar  menangis  pun  akan  menitiskan  air  mata. 

Oleh  itu,  kamu  akan  melihat  orang  ramai  di  sekitar  mereka  akan  menadah  tangan  dan 
mengaminkan  doa  yang  dibaca  oleh  mereka.  Orang  lain  tidak  dapat  menunaikan  tawaf 
bersama-sama  dengan  mereka  dan  tidak  juga  dapat  mengucup  Hajar  al-Aswad  kerana 
bilangan  mereka  yang  terlalu  besar.  Mereka  sungguh  berani  serta  gagah  dan  memakai 
pakaian  yang  diperbuat  daripada  kulit.  Apabila  mereka  datang  ke  Makkah,  orang  Arab 
Badwi  yang  berada  dalam  perjalanan  dan  berasa  takut  dengan  kedatangan  mereka,  akan 
mengelakkan  diri  daripada  bertembung  dengan  mereka.  Walau  bagaimanapun,  orang 
yang  menyertai  mereka  untuk  menunaikan  haji  memuji-muji  kehadiran  mereka. 

Diceritakan  bahawa  Nabi  SAW  pemah  menyebut  tentang  mereka  dan  memuji  mereka. 
Baginda  SAW  bersabda,  "Ajarkanlah  solat  kepada  mereka  dan  mereka  pasti  akan 
mengajarkan  doa  kepada  kamu. " Cukuplah  kemuliaan  yang  diperoleh  mereka  apabila 
turut  disebut  dalam  maksud  umum  sabda  Baginda,  " Iman  itu  dari  Yaman  dan  hikmah 
juga  dari  Yaman."  Diceritakan  pula  bahawa  'Abdullah  ibn  'Umar  r.a.  memilih  waktu 
mereka  bertawaf  sebagai  waktu  yang  paling  sesuai  untuk  melaksanakan  ibadah  tersebut 
dan  menyertai  mereka  untuk  mengambil  berkat  dengan  doa  mereka.  Segala-galanya 
tentang  mereka  sungguh  menakjubkan  dan  telah  disebut  dalam  sebuah  Hadith, 
"Kerumunilah  mereka  dalam  tawaf.  Sesungguhnya  rahmat  Allah  dicurahkan  ke  atas 
mereka. " 

Adat  Penduduk  Makkah  pada  Malam  Nisf  Sya'ban 


Malam  Nisf  Sya'ban  ialah  salah  satu  malam  yang  mulia  di  kalangan  penduduk  Makkah. 
Pada  malam  Nisf  Sya'ban  ini,  mereka  berlumba-lumba  untuk  melakukan  pelbagai  amal 
salih  seperti  tawaf  dan  solat;  sama  ada  secara  berjemaah  atau  berseorangan  selain 
menunaikan  umrah.  Mereka  berkumpul  di  dalam  Masjid  al-Haram  secara  berjemaah  dan 
setiap  jemaah  mempunyai  imam.  Mereka  juga  menyalakan  lampu  yang  besar  dan  kecil 
serta  obor.  Cahaya  bulan  pula  melimpah  dan  menerangi  bumi  serta  langit.  Mereka  juga 
mendirikan  solat  sebanyak  100  rakaat  dan  pada  setiap  rakaat,  mereka  membaca  Al- 
Fatihah  dan  Surah  Al-Ikhlas  yang  diulangi  bacaannya  sebanyak  sepuluh  kali.  Ada  juga 
antara  mereka  yang  menunaikan  solat  di  Hijr  bersendirian  dan  ada  pula  yang  menunaikan 
tawaf  di  Baitullah  yang  mulia  selain  ada  yang  keluar  untuk  menunaikan  umrah. 


Adat  Penduduk  Makkah  dalam  Bulan  Ramadhan  yang  Mulia 


Apabila  anak  bulan  Ramadhan  muncul,  gendang  serta  kompang  dipalu  di  rumah  amir 
Makkah  dan  suatu  persediaan  yang  hebat  di  buat  di  Masjid  al-Haram.  Hamparan  diganti 
dengan  yang  baharu,  lilin  dan  obor  ditambah  sehingga  Baitullah  al-Haram  bergemerlapan 
dengan  cahaya,  berseri-seri  dan  penuh  gilang-gemilang.  Imam-imam  berpecah  kepada 
beberapa  kumpulan  yang  berasingan  dan  setiap  seorang  bersama-sama  dengan  pengikut 
mazhab  masing-masing  iaitu  Syafi'e,  Hanbali,  Hanafi  dan  Zaidiyyah*  (ialah  firqah  Syi'ah 
yang  paling  hampir  dengan  kepada  pendirian  Ahl  al-Sunnah  dan  paling  bersederhana 

dalam  banyak  perkara.  Mereka  tidak  mempercayai  imam  yang  maksum,  tidak 
mengamalkan  perkahwinan  mut'ah  dan  tidak  mengharuskan  taqiyyah).  Pengikut  Mazhab 
Maliki  pula  mengumpulkan  empat  orang  qari  yang  bergilir-gilir  membaca  Al-Quran  dan 
menyalakan  lilin.  Tiada  satu  ruang  atau  sudut  pun  di  Masjid  al-Haram  yang  tidak 
diduduki  oleh  seorang  qari  yang  mendirikan  solat  bersama-sama  dengan  jemaahnya. 
Bergemalah  masjid  dengan  suara  qari  dan  setiap  jiwa  menjadi  lembut,  hati  menjadi 
khusyuk  dan  airmata  pula  jatuh  berguguran. 

Selain  itu,  ada  juga  antara  penduduk  Makkah  yang  hanya  menunaikan  tawaf  dan  solat  di 
Hijr  secara  bersendirian.  Imam  Mazhab  Syafi'e  adalah  yang  paling  tekun  beribadah. 
Apabila  selesai  menunaikan  Solat  Tarawih  sebanyak  20  rakaat,  imam  mereka  biasanya 
akan  melakukan  tawaf  mengelilingi  Kaabah  bersama-sama  dengan  jemaahnya.  Apabila 
selesai  membuat  tujuh  pusingan  tawaf,  farqa'ah  yang  dibawa  di  hadapan  khatib  pada  hari 
Jumaat  sebagaimana  yang  diceritakan  sebelum  ini,  dipalu  sebagai  suatu  pengumuman 
supaya  setiap  orang  kembali  menunaikan  solat.  Kemudian  imam  mendirikan  solat  dua 
rakaat  dan  sesudahnya  pula  menunaikan  tawaf  sebanyak  tujuh  pusingan.  Beginilah 
keadaannya  sehingga  beliau  menyempurnakan  20  rakaat  yang  lain  bersama-sama  dengan 
jemaahnya.  Kemudian  mereka  mendirikan  pula  solat  syaf  (genap)  dan  witr  lalu  bersurai. 
Imam-imam  yang  lain  pula  tidak  membuat  sebarang  penambahan  kepada  adat  yang  biasa 
diamalkan  ketika  menunaikan  solat. 

Apabila  tiba  waktu  sahur,  Mu'azzin  Zamzami  akan  menjalankan  tanggungjawabnya 
untuk  mengumumkan  waktunya  dari  menara  yang  terletak  di  sebelah  timur  Masjid  al- 
Haram.  Beliau  akan  berdoa,  memberikan  peringatan  dan  galakan  kepada  orang  ramai 
supaya  bersahur.  Ini  dituruti  oleh  semua  mu'azzin  di  menara-menara  yang  lain.  Apabila 
salah  seorang  daripada  mereka  bersuara,  sahabatnya  akan  menjawab.  Di  puncak  setiap 
menara  pula  terdapat  sekeping  papan  yang  di  hujungnya  diletakkan  sebatang  kayu  secara 
melintang.  Dua  buah  lentera  besar  yang  dinyalakan  dan  diperbuat  daripada  kaca 
digantungkan  pada  kayu  ini.  Apabila  waktu  fajar  semakin  hampir  dan  peringatan  supaya 
berhenti  makan  diberikan  dari  masa  ke  semasa,  kedua-dua  lentera  tersebut  diturunkan. 
Mu'azzin-mu'azzin  pun  mula  melaungkan  azan  dan  ia  tingkah-meningkah  antara  satu 
sama  lain. 

Bumbung  rumah  di  Makkah,  semoga  Allah  memuliakannya,  setara  dan  mendatar.  Oleh 
itu  sesiapa  yang  rumahnya  jauh  sehingga  tidak  dapat  mendengar  azan,  akan  dapat  melihat 
kedua-dua  lentera  tersebut  dan  bersahur.  Apabila  tidak  lagi  dapat  melihat  kedua-dua 
lentera  tersebut,  ia  akan  berhenti  makan. 

Pada  sepuluh  malam  ganjil  (witr)  yang  terakhir  bulan  Ramadhan,  penduduk  Makkah  akan 
mengkhatamkan  bacaan  Al-Quran.  Kadi,  fuqaha'  dan  pembesar  turut  menghadiri  majlis 
berkhatam  ini.  Orang  yang  membaca  bahagian  terakhir  Al-Quran  ialah  anak  kepada  salah 
seorang  pembesar  Makkah.  Apabila  ia  selesai  mengkhatamkan  bacaan  Al-Quran,  sebuah 
mimbar  yang  dihiasi  sutera  dibawa  untuknya  dan  lilin  pun  dinyalakan.  Kemudian  ia 
menyampaikan  sebuah  khutbah.  Apabila  selesai  menyampaikan  khutbah,  bapanya  akan 
menjemput  orang  ramai  untuk  datang  ke  rumah  dan  menjamu  mereka  dengan  makanan 
yang  banyak  serta  pelbagai  kuih-muih. 

Begitulah  amalan  penduduk  Makkah  pada  setiap  malam  witr.  Walau  bagaimanapun, 
malam  yang  paling  mulia  di  sisi  mereka  ialah  malam  kedua  puluh  tujuh.  Sambutan 
mereka  untuk  malam  ini  adalah  lebih  hebat  daripada  sambutan  yang  dibuat  terhadap 
malam-malam  yang  lain.  Pada  malam  ini,  Al-Quran  Al-Karim  dikhatamkan  di  belakang 
Maqam  Nabi  Ibrahim  yang  mulia.  Bersetentang  dengan  Hatim  Mazhab  Syafi'e,  sebuah 
pentas  didirikan.  Pentas  ini  diperbuat  daripada  alang  kayu  yang  bersambung  dengan 
Hatim  tersebut.  Di  antara  kedua-keduanya  pula  dilintangkan  papan  yang  panjang.  Pentas 
ini  dibina  sebanyak  tiga  tingkat  dan  di  puncaknya  diletakkan  lilin  serta  lentera  kaca. 
Sinaran  cahaya  menyilaukan  mata  yang  memandang.  Kemudian  imam  datang  dan 
menunaikan  Solat  Isyak.  Kemudian  beliau  mula  membaca  Surah  Al-Qadr.  Imam-imam 
pada  malam  sebelumnya  akan  menghentikan  bacaan  sebelum  Surah  Al-Qadr. 

Pada  waktu  ini,  semua  imam  berhenti  menunaikan  Solat  Tarawih  untuk  memberikan 
penghormatan  kepada  majlis  berkhatam  Al-Quran  di  Maqam  Nabi  Ibrahim  dan  mereka 
sendiri  datang  menghadiri  majlis  berkhatam  Al-Quran  ini  untuk  mengambil  berkat.  Imam 
menamatkan  bacaan  dengan  membaca  surah-surah  yang  terakhir  dalam  dua  salam  iaitu 
empat  rakaat.  Kemudian  beliau  akan  bangun  berkhutbah  dengan  menghadap  Maqam. 
Selesai  berkhutbah,  imam-imam  akan  mendirikan  solat  semula  dan  orang  ramai  pun 
bersurai.  Majlis  berkhatam  Al-Quran  pada  malam  yang  keduapuluh  sembilan  pula 
diadakan  di  Maqam  Mazhab  Maliki.  Sepanjang  malam  tersebut,  khutbah  akan 
disampaikan  dan  tiada  upacara  kemegahan  lain  yang  diadakan  selainnya. 

Adat  Penduduk  Makkah  dalam  Bulan  Syawal 


Penduduk  Makkah  biasanya  merayakan  kedatangan  bulan  Syawal  sebagai  pembukaan 
bulan  haji  dengan  memasang  obor.  Ini  akan  dilakukan  apabila  anak  bulan  Syawal 
kelihatan.  Selain  obor,  mereka  juga  akan  menyalakan  lampu  dan  lilin,  sebagaimana  pada 
malam  keduapuluh  tujuh  bulan  Ramadhan.  Semua  menara  yang  terdapat  di  tanah  suci  ini 
pasti  akan  diterangi  oleh  cahaya  lampu.  Begitu  juga  di  bumbung  Baitullah  al-Haram  dan 
bumbung  masjid  yang  terletak  di  puncak  Abu  Qubais  juga  turut  disimbah  oleh  cahaya. 
Mu’azzin-mu’azzin  menghabiskan  waktu  pada  malam  tersebut  dengan  bertahlil,  bertakbir 
dan  bertasbih.  Orang  ramai  juga  sibuk  dengan  menunaikan  tawaf,  mendirikan  solat, 
berzikir  dan  berdoa. 

Apabila  mereka  selesai  menunaikan  Solat  Subuh,  penduduk  Makkah  akan  mula  bersiap- 
siap  untuk  berhari  raya.  Mereka  memakai  pakaian  yang  paling  cantik  dan  berlumba- 
lumba  mendapatkan  tempat  duduk  untuk  bersembahyang  di  Masjid  al-Haram  yang  mulia. 
Di  sanalah  mereka  menunaikan  solat  hari  raya  kerana  tiada  lagi  tempat  lain  yang  lebih 
afdal  daripadanya.  Orang  yang  paling  awal  datang  ke  masjid  ialah  Bani  Syaibah.  Mereka 
ini  akan  membuka  pintu  Kaabah  yang  suci  dan  ketua  mereka  akan  duduk  di  bendul 
pintunya,  sementara  yang  lain  pula  akan  duduk  di  hadapannya  sehingga  amir  Makkah 
tiba.  Mereka  akan  menyambutnya  dan  beliau  pula  akan  menunaikan  tawaf  di  Baitullah 
sebanyak  tujuh  pusingan. 

Sementara  itu,  Mu’azzin  Zamzami  yang  berada  di  atas  Kubah  Zamzam  seperti  biasa, 
akan  memuji  amir  Makkah  dengan  suara  yang  kuat  dan  berdoa  untuk  beliau  dan 
saudaranya,  seperti  yang  telah  diceritakan.  Kemudian  khatib  pula  datang  ke  hadapan  dan 
berjalan  di  antara  dua  buah  bendera  hitam  dengan  didahului  oleh  farqa’ah.  Beliau  sendiri 
berpakaian  hitam.  Kemudian  khatib  menunaikan  solat  di  belakang  Maqam  yang  mulia 
dan  seterusnya  naik  ke  atas  mimbar  lalu  menyampaikan  khutbah  yang  amat  menyentuh 
perasaan.  Orang  ramai  yang  bertemu  saling  mengucapkan  salam,  berjabat  tangan  dan 
memohon  maaf  atas  segala  kesilapan.  Mereka  juga  mengunjungi  Kaabah  yang  mulia  dan 
berduyun-duyun  masuk  ke  dalamnya.  Seterusnya  mereka  menuju  ke  kawasan  pusara  di 
Bab  al-Ma’la  pula  untuk  mengambil  berkat  daripada  orang  yang  dimakamkan  di  situ 
yang  terdiri  daripada  isteri  Nabi  SAW,  sahabat  serta  golongan  salaf  yang  terdahulu. 
Mereka  akhirnya  bersurai. 


Ihram  al-Ka’bah 


Pada  hari  keduapuluh  tujuh  Zulkaedah,  langsir  Kaabah  akan  disingsing  hingga  mencapai 
sembilan  kaki  di  keempat-empat  penjuru.  Ini  bertujuan  untuk  mengelakkan  daripada  di 
tarik  oleh  orang  ramai  yang  mengunjunginya.  Penduduk  menamai  upacara  tersebut 
sebagai  Ihram  al-Ka’bah.  Ia  merupakan  suatu  hari  orang  ramai  berkumpul  di  Masjid  al- 
Haram.  Sejak  hari  itu,  Kaabah  tidak  akan  dibuka  hinggalah  berakhirnya  wukuf  di  ‘Arafah. 

Syi’ar  dan  Amalan  Haji 


Pada  hari  pertama  bulan  Zulhijjah,  gendang  dan  kompang  dipalu  pada  setiap  waktu  solat, 
pagi  dan  petang  sebagai  menandakan  ketibaan  musim  haji  yang  penuh  berkat.  Ia 
berterusan  hinggalah  tiba  hari  menuju  ke  ‘Arafah.  Pada  hari  ketujuh  Zulhijjah,  khatib 
akan  menyampaikan  khutbah  yang  amat  menyentuh  perasaan  selepas  Solat  Zuhur.  Dalam 
khutbah  tersebut,  beliau  akan  mengajar  orang  ramai  tentang  cara-cara  menunaikan  ibadah 
dan  memberitahu  mereka  tentang  hari  wukuf  di  ‘Arafah. 

Pada  hari  yang  kelapan,  orang  ramai  akan  keluar  pada  awal  pagi  untuk  mendaki  ke  Mina. 
Amir-amir  dari  Mesir,  Syam,  Iraq  dan  ilmuwan  bermalam  di  Mina  pada  malam  tersebut. 
Di  sini,  orang  Mesir,  Syam  dan  Iraq  mengadakan  pertandingan  menyalakan  lilin.  Walau 
bagaimanapun,  kelebihan  biasanya  berpihak  kepada  orang  Syam.  Pada  hari  yang 
kesembilan,  mereka  bertolak  dari  Mina  selepas  Solat  Subuh  ke  ‘Arafah.  Dalam 
perjalanan,  mereka  akan  melalui  sebuah  lembah  yang  bernama  Muhassir*fm/r//i  sebuah 
tempat  yang  terletak  di  antara  Makkah  dengan  ‘Arafah,  ada  pula  pendapat  yang 
mengatakan  bahawa  ia  terletak  di  antara  Mina  dengan  ‘Arafah  atau  Mina  dengan 
Muzdalifah)  dan  mereka  akan  mempercepat  perjalanan  mereka  kerana  ia  merupakan 
suatu  sunnah. 

Lembah  Muhassir  ialah  kawasan  sempadan  di  antara  Muzdalifah  dengan  Mina. 
Muzdalifah  pula  ialah  sebuah  dataran  yang  lapang  dan  terletak  di  antara  dua  buah  bukit. 

Di  sekelilingnya  terdapat  kawasan  tadahan  dan  tangki  air  yang  dibina  oleh  Zubaidah 
puteri  Ja’far  ibn  Abi  Ja’far  al-Mansur  iaitu  isteri  Amir  al-Mu’minin  Harun  al-Rasyid. 
Jarak  di  antara  Mina  dengan  ‘Arafah  ialah  lima  batu,  sama  jaraknya  di  antara  Mina 
dengan  Makkah. 

‘Arafah  mempunyai  tiga  buah  nama  iaitu  ‘Arafah,  Jama’*  dan  Masy’ar  al-Haram  (ia 
dinamai  sebagai  Jama’  kerana  manusia  berhimpun  beramai-ramai  di  situ).  ‘Arafah  ialah 
sebuah  kawasan  yang  luas,  lapang,  kosong  dan  dikelilingi  oleh  bukit-bukau.  Di  kawasan 
sekitarnyalah,  ibadah  wukuf  dilaksanakan.  Dua  batang  tiang  dilalui  sebelum  sampai  di 
Jabal  al-Rahmah  iaitu  lebih  kurang  dalam  jarak  sebatu  dan  kedua-dua  batang  tiang 
tersebut  merupakan  garis  sempadan  antara  tanah  halal  dengan  tanah  haram.  Batn  (Dasar) 
‘Uranah  terletak  berhampiran  dengan  kedua-duanya  iaitu  di  kawasan  selepas  ‘Arafah. 
Inilah  tempatnya  yang  mesti  dijauhi  oleh  orang  yang  menunaikan  haji  dan  mereka  perlu 
berhati-hati  dalam  perkara  ini,  sebagaimana  yang  diperintahkan  oleh  Nabi  SAW.  Selain 
itu,  mereka  juga  diingatkan  supaya  menahan  nafar  hinggalah  matahari  terbenam  dengan 
sempurna.  Ini  kerana,  pemandu-pemandu  unta  kadangkala  menggalakkan  orang  ramai 
supaya  segera  melakukan  nafar  dan  membuat  mereka  bimbang  akan  kesesakan  dalam 
nafar.  Pemandu-pemandu  unta  ini  juga  memperdaya  orang  ramai  hingga  dibawa  ke  Dasar 
‘Uranah,  lalu  menyebabkan  ibadah  haji  mereka  terbatal. 

Jabal  al-Rahmah  terletak  di  tengah-tengah  tanah  lapang  Jama’  yang  telah  kami  ceritakan 
itu  dan  terpisah  daripada  bukit-bukau  di  sekitarnya.  Ia  mengandungi  batu  besar  yang 
terpisah  antara  satu  dengan  yang  lain  dan  dipuncaknya  pula  terdapat  sebuah  kubah  yang 
dinisbahkan  pada  Ummu  Salamah  r.a*(ialah  Hindun  bint  Umayyah  yang  digelar  sebagai 
Ummu  Salamah,  Ummu  al-Mu’minin  dan  merupakan  salah  seorang  isteri  Rasulullah 
SAW).  Di  tengah-tengah  kubah  tersebut  terdapat  sebuah  masjid  dan  orang  ramai  berebut- 
rebut  untuk  bersembahyang  di  dalamnya.  Masjid  ini  dikelilingi  oleh  lereng  bukit  yang 
rata  yang  menghala  ke  tanah  lapang  ‘Arafah,  manakala  menghala  ke  kiblatnya  terdapat 
sebuah  dinding  yang  dibina  beberapa  buah  mihrab  dan  orang  yang  menunaikan  haji 
mendirikan  solat  di  sini. 

Di  sebelah  kiri  kaki  bukit  ini  dan  menghadap  Kaabah,  terdapat  sebuah  bangunan  lama 
yang  dinisbahkan  pada  Nabi  Adam  a. s.  Di  kirinya  pula  terdapat  batu-batan  yang 
merupakan  tempat  Nabi  SAW  berdiri.  Di  sekeliling  tempat  ini  terdapat  takungan  dan 
telaga.  Berhampiran  dengannya  pula  terdapat  tempat  imam  berdiri,  berkhutbah  serta 
menjamakkan  Solat  Zuhur  dan  Asar.  Di  sebelah  kiri  dua  batang  tiang  tersebut  yang 
menghadap  kiblat  ialah  Lembah  Araak.  Di  sini,  terdapat  banyak  pokok  bernama  araak 
yang  menghijau  dan  melaut  luasnya. 

Apabila  waktu  untuk  melakukan  nafar  tiba,  imam  Mazhab  Maliki  akan  memberi  isyarat 
dengan  tangannya  dan  turun  ke  bawah.  Orang  ramai  pun  akan  mara  ke  hadapan  untuk 
melakukan  nafar  dalam  satu  kumpulan  yang  amat  besar.  Bumi  terasa  seakan-akan 
bergegar  dan  bukit-bukau  seolah-olah  bergoncang.  Aduhai  tempat  wukuf  yang  suci  dan 
tempat  ziarah  yang  mulia!  Seluruh  jiwa  mengharapkan  balasan  yang  baik  dan  cita-cita 
mengimpikan  gugusan  rahmat-Nya.  Semoga  Allah  menjadikan  kita  antara  hamba  yang 
dianugerahi  keredhaan-Nya  di  ‘Arafah. 

Wukufku  yang  pertama  jatuh  pada  hari  Khamis  tahun  726H  (1326M).  Amir  bagi  khalifah 
Mesir,  al-Malik  al-Nasir  pada  waktu  itu  ialah  Arghun  al-Dawadar.  Pada  tahun  itu  juga, 
puteri  al-Malik  al-Nasir  iaitu  isteri  kepada  Abu  Bakr  ibn  Arghum  yang  telah  diceritakan 
itu  datang  menunaikan  haji.  Begitu  juga  permaisuri  al-Malik  al-Nasir  yang  digelar 
sebagai  Khawandah  iaitu  puteri  kepada  sultan  yang  agung,  Muhammad  Uzbek  (Uzbak), 
raja  Sara  dan  Khawarizm.  Sementara  itu,  amir  atau  ketua  khalifah  dari  Syam  pula  ialah 
Saifuddin  al-Juban. 

Apabila  Nafar  bermula  selepas  tergelincir  matahari,  kami  pun  pergi  ke  Muzdalifah  iaitu 
pada  penghujung  waktu  Isyak  lalu  kami  pun  menunaikan  Solat  Maghrib  dan  Isyak  secara 
jamak  (jama’  ta’khir).  Selesai  menunaikan  Solat  di  Muzdalifah,  kami  berjalan  pada 
keesokan  paginya  ke  Mina  iaitu  selepas  wukuf  dan  berdoa  di  Masy’ar  al-Haram.  Seluruh 
kawasan  Muzdalifah  ialah  tempat  berhenti  kecuali  Lembah  Muhassir.  Di  Lembah 
Muhassir,  jemaah  haji  melakukan  harwalah  (mempercepat  langkah)  hingga  mereka 
keluar  dari  tempat  ini. 

Dari  Muzdalifah,  banyak  jemaah  haji  yang  membawa  batu  untuk  melontar  j amrah  dan  ia 
adalah  mustahab  (digalakkan).  Walau  bagaimanapun,  ada  juga  yang  mengutipnya  di 
kawasan  sekitar  Masjid  Khaif  dan  inilah  yang  sering  dilakukan  oleh  jemaah  haji.  Apabila 
jemaah  tiba  di  Mina,  mereka  berlumba-lumba  untuk  melakukan  ibadah  melontar  Jamrah 
al-‘Aqabah.  Kemudian  mereka  pun  melaksanakan  ibadah  korban  dan  menyembelih  unta 
serta  kambing.  Selepas  itu,  mereka  mula  mencukur  rambut  dan  halallah  bagi  mereka 
semua  perkara  kecuali  wanita  serta  harum-haruman  atau  minyak  wangi  hinggalah  mereka 
melaksanakan  tawaf  ifadah.  Melontar  jamrah  ini  dilakukan  ketika  matahari  terbit  pada 
Hari  Raya  Korban.  Selepas  melontar  batu  di  jamrah  ini  dan  selepas  menyembelih 
binatang  korban  serta  bercukur,  kebanyakan  jemaah  haji  berangkat  menuju  ke  Makkah 
untuk  menunaikan  tawaf  ifadah.  Walau  bagaimanapun,  ada  juga  yang  terus  tinggal  di 
Mina  hingga  hari  yang  berikutnya. 

Pada  hari  kedua  Hari  Raya  Korban  iaitu  selepas  pulang  semula  ke  Mina  pada  petang 
sebelumnya,  jemaah  haji  melontar  pada  waktu  tergelincir  matahari  di  Jamrah  al-Ula 
dengan  menggunakan  tujuh  biji  batu.  Begitu  juga  di  Jamrah  al-Wusta  iaitu  dengan 
menggunakan  jumlah  batu  yang  sama.  Selain  itu,  jemaah  juga  berhenti  sejenak  di  kedua- 
dua  jamrah  ini  untuk  membaca  doa  sebagai  meneladan  perbuatan  Rasulullah  SAW.  Pada 
hari  yang  ketiga,  mereka  segera  bertolak  semula  ke  Makkah,  semoga  Allah 
memuliakannya,  iaitu  selepas  sempurna  melontar  49  biji  batu.  Walau  bagaimanapun, 
banyak  antara  mereka  yang  terus  tinggal  pada  hari  yang  ketiga  selepas  Hari  Raya  Korban 
hinggalah  mereka  selesai  melontar  70  biji  batu. 


Kelambu  Kaabah 


Pada  Hari  Raya  Korban,  kelambu  Kaabah  dibawa  dari  markaz  besar  kafilah  orang  Mesir 
ke  Baitullah  yang  mulia  dan  diletakkan  di  atas  bumbungnya.  Pada  hari  ketiga  selepas 

Hari  Raya  Korban,  Bani  Syaibah  mula  melabuhkan  kelambu  tersebut  di  Kaabah  yang 
mulia.  Ia  merupakan  kelambu  berwarna  hitam  pekat  dan  diperbuat  daripada  sutera  yang 
dilapisi  oleh  kain  linen.  Di  bahagian  teratas  terdapat  sulaman  yang  tertulis  dalam  tulisan 
berwarna  putih: 


Terjemahan:  “Allah  menjadikan  Kaabah,  rumah  yang  mulia  itu,  sebagai  tempat 
tumpuan....  ” 

Surah  Al-Ma  ’ idah  5:97 


Di  setiap  sudutnya  pula  terdapat  tulisan  ayat-ayat  Al-Quran  yang  disulam  dengan  warna 
putih.  Sinaran  yang  bergemerlapan,  terpancar  daripada  ayat-ayat  ini  dan  ia  bertindak 
balas  dengan  latar  belakang  kelambu  yang  berwarna  hitam. 

Apabila  kelambu  tersebut  telah  dipasang,  bahagian  bawahnya  disingsing  untuk 
mengelakkan  orang  ramai  menariknya.  Al-Malik  al-Nasir  ialah  pemerintah  yang 
bertanggungjawab  untuk  menyediakan  kelambu  Kaabah.  Di  samping  itu,  baginda  juga 
mengirim  gaji  untuk  kadi,  khatib,  imam,  mu’azzin,  pembentang  permaidani  dan  siak. 
Begitu  juga  untuk  semua  keperluan  Masjid  al-Haram  yang  mulia  termasuklah  lilin  dan 
minyak  pada  setiap  tahun. 

Sepanjang  beberapa  hari  ini,  Kaabah  yang  mulia  dibuka  pada  setiap  hari  untuk  orang  Iraq, 
Khurasan  dan  lain-lain  yang  datang  bersama-sama  dengan  kafilah  dari  Iraq.  Mereka  terus 
tinggal  di  Makkah  selama  empat  hari  selepas  kafilah  bertolak  dari  Syam  dan  Mesir.  Dala 
tempoh  ini,  mereka  membanyakkan  sedekah  kepada  mujawirin  dan  juga  kepada  orang 
lain.  Pada  suatu  malam,  aku  melihat  mereka  menunaikan  tawaf  di  Masjid  al-Haram. 
Sesiapa  sahaja  yang  mereka  temui  di  dalam  masjid  sama  ada  mujawir  atau  orang  Makkah, 
akan  diberikan  perak  dan  baju.  Demikian  juga  kepada  orang  yang  bertafakur  di  Kaabah. 

Kadangkala  pula  jika  mereka  menemui  seseorang  yang  sedang  tidur,  mereka  akan 
meletakkan  emas  atau  perak  di  dalam  mulut  orang  tersebut  hingga  ia  tersedar.  Sewaktu 
aku  datang  ke  Makkah  bersama-sama  dengan  mereka  dari  Iraq  pada  728H  (1327M), 
mereka  kerap  melakukan  perbuatan  sedemikian.  Mereka  membanyakkan  sedekah  hingga 
harga  emas  jatuh  di  Makkah.  Pertukaran  mithqal  meningkat  sehingga  18  dirham  nuqrah 
disebabkan  banyaknya  emas  yang  mereka  sedekahkan.  Pada  tahun  ini  juga,  nama  Sultan 
Abu  Sa’id  iaitu  raja  Iraq,  dibaca  di  atas  mimbar  dan  Kubah  Zamzam. 


(*5150  - Alhamdulillah  maka  berakhirlah  Bab  4 dan  insyaAllah  kita  akan  ke  Bab  5 
seterusnya  iaitu  Dari  Makkah  ke  Kufah) 

Bab  5 

Dari  Makkah  ke  Kufah 

Aku  Meninggalkan  Makkah 


Tanggal  dua  puluh  Zulhijjah*  (bersamaan  17hb  November  1326M),  aku  keluar  dari 
Makkah  bersama-sama  dengan  amir  kafilah  Iraq,  al-Bahlawan  Muhammad  al-Hawih  iaitu 
seorang  penduduk  Mausil*(ataw  Mosul  ialah  kota  masyhur  dan  merupakan  pintu  masuk 
ke  negeri  Iraq  dari  sebelah  barat.  Menurut  kamus  Muhit  al-Muhit,  hlm.973  susunan 
Butrus  al-Bustani  cetakan  1998  terbitan  Maktabah  Lubnan,  sebutannya  ialah  Mausil 
tetapi  orang  awam  menyebutnya  sebagai  Musal  atau  Mausul).  Beliau  memegang  jawatan 
pemimpin  jemaah  haji  selepas  Syeikh  Syihabuddin  Qalandar  meninggal  dunia. 
Syihabuddin  ialah  seorang  yang  pemurah,  mulia  dan  amat  dihormati  oleh  sultannya. 
Beliau  mencukur  janggut  dan  keningnya  ala  pengikut  Qalandariyyah.  Sewaktu  aku 
meninggalkan  Makkah,  semoga  Allah  memuliakannya,  bersama-sama  dengan  Amir  al- 
Bahlawan,  beliau  menyewakan  sebuah  pelangki  atau  usungan  untukku  hingga  Baghdad 
dan  telah  membayar  sewanya  dengan  wangnya  sendiri  selain  meletakkanku  di  bawah 
perlindungannya.  Kami  keluar  ke  Dasar  Marr  selepas  menunaikan  Tawaf  al-Wida'  dalam 
satu  kumpulan  yang  terdiri  daripada  orang  Iraq,  Khurasan,  Parsi  dan  negeri-negeri  lain 
yang  tidak  dapat  dihitung  jumlahnya.  Jumlah  mereka  yang  besar  itu  membuat  bumi 
seumpama  laut  yang  bergelombang.  Mereka  berjalan  dalam  sebuah  pergerakan  yang 
menyerupai  sekumpulan  awan  besar  yang  berarak  di  angkasa.  Sesiapa  yang  keluar  dari 
kafilah  untuk  sesuatu  keperluan  dan  tidak  pula  mempunyai  panduan  yang  boleh 
membawanya  semula  ke  tempat  asalnya  akan  sesat  disebabkan  bilangan  manusia  yang 
terlalu  banyak. 

Unta-unta  pembawa  air  turut  serta  dalam  kafilah  ini  supaya  pengembara  (jemaah  haji 
yang  miskin)  dapat  mengambil  air  daripadanya.  Terdapat  juga  unta  yang  mengangkut 
bekalan  untuk  disedekahkan  selain  mengangkut  minuman,  gula  serta  ubat-ubatan  bagi 
orang  yang  jatuh  sakit.  Setiap  kali  kafilah  berhenti,  makanan  akan  dimasak  di  dalam 
kawah  tembaga  yang  besar  dan  ia  dinamai  sebagai  dasut  oleh  orang  ramai.  Makanan  yang 
dimasak  ini  dijamukan  kepada  jemaah  haji  yang  miskin  dan  orang  yang  tidak  mempunyai 
bekalan.  Dalam  kafilah  ini  juga  ada  beberapa  ekor  unta  yang  digunakan  untuk  membawa 
orang  yang  tidak  mampu  berjalan.  Semua  ini  merupakan  sedekah  dan  derma  daripada 
Sultan  Abu  Sa'id. 

(Ibn  Juzayy  mencatat:  "Semoga  Allah  mengurniakan  kemuliaan  bagi  gelaran  yang  mulia 
ini.  Alangkah  menakjubkan  kedermawanan  yang  ada  pada  diri  Abu  Sa'id  ini.  Beliau 
merupakan  lambang  kebajikan  dan  contoh  kedermawanan  bagi  setiap  orang.  Abu  Sa'id 
juga  merupaka  amir  bagi  kaum  Muslimin  yang  berjaya  mengalahkan  orang  kafir  dan 
pihak  yang  berdendam  terhadap  Islam.  Abu  Sa'id  ialah  putera  Abu  Yusuf  yang  juga  amir 
bagi  kaum  Muslimin.  Semoga  Allah  menyucikan  roh  mereka  yang  mulia  dan 
mengekalkan  pemerintahan  keturunan  mereka  yang  suci  hingga  hari  pembalasan  'j 

Kafilah  ini  turut  mempunyai  pasar-pasar  bergerak,  pelbagai  kemewahan  yang  melimpah 
ruah  dan  berbagai-bagai  makanan  serta  buah-buahan.  Mereka  berjalan  pada  waktu  malam 
dan  menyalakan  obor  di  hadapan  deretan  unta  serta  pengusung.  Kamu  akan  dapat  melihat 

bumi  berkelip  dengan  cahaya.  Kegelapan  malam  pula  telah  bertukar  menjadi  siang  yang 
terang-benderang . 

Seterusnya  kami  bertolak  dari  Dasar  Marr  ke'Usfan  dan  kemudian  ke  Khulais.  Selepas  itu 
kami  membahagikan  peringkat  perjalanan  kepada  empat  dan  berkhemah  di  Lembah 
Samak.  Kami  meneruskan  perjalanan  dari  situ  selama  lima  bulan  dan  berkhemah  di 
Badar.  Antara  peringkat  perjalanan  ini,  dua  dibuat  dalam  masa  sehari.  Salah  satu 
daripadanya  selepas  waktu  subuh  dan  satu  lagi  pada  waktu  malam.  Selepas  meninggalkan 
Badar,  kami  berkhemah  di  Safra'  dan  tinggal  di  situ  selama  sehari  untuk  beristirahat.  Dari 
sini  ke  kota  Madinah  yang  mulia,  mengambil  masa  tiga  malam  perjalanan.  Selepas 
meneruskan  perjalanan,  kami  akhirnya  tiba  di  Taybah,  kota  Rasulullah  SAW  yang  harum 
semerbak  dan  sekali  lagi,  kami  dapat  menziarahi  makam  Baginda  SAW.  Kami  tinggal  di 
Madinah  selama  enam  hari.  Kami  membawa  bekalan  air  dari  Madinah  untuk  perjalanan 
selama  tiga  malam  dan  selepas  itu,  kami  pun  meninggalkan  Madinah.  Pada  malam  yang 
ketiga,  kami  berkhemah  di  Lembah  'Arus  dan  dari  sini,  kami  memperoleh  bekalan  air  dari 
mata  air  bawah  tanah.  Rombongan  kafilah  menggali  lubang  di  atas  tanah  dan  mendapat 
air  yang  manis  rasanya. 

Kemudian  kami  meninggalkan  Lembah  'Arus  dan  masuk  ke  Najd.  Najd  ialah  sebuah 
kawasan  yang  luas,  seluas  saujana  mata  memandang.  Dari  sini,  kami  dapat  menghirup 
bayunya  yang  harum  semerbak.  Seterusnya  pula  kami  berkhemah  selepas  empat 
marhalah  di  sebuah  mata  air  yang  bernama  'Usailah.  Kemudian  kami  bertolak 
meninggalkannya  dan  berhenti  di  kawasan  mata  air  yang  bernama  Naqirah.  Di  sini, 
terdapat  kesan  wujudnya  kawasan  tadahan  air  seperti  kumpulan  kolam  yang  besar. 
Seterusnya  kami  bergerak  ke  sebuah  kawasan  (sumber)  air  yang  bernama  Qarurah.  Ia 
merupakan  kolam  yang  dipenuhi  oleh  air  hujan  dan  dibina  oleh  Zubaidah,  puteri  Ja'far  r.h. 
Semoga  Allah  mengumiakan  rahmat-Nya  kepada  Zubaidah  dan  menganugerahkan 
kebaikan  kepada  kita  dengannya.  Kawasan  ini  merupakan  kawasan  tengah  bumi  Najd 
yang  luas.  Bayunya  harum,  udaranya  menyihatkan,  tanahnya  bersih  dan  cuacanya 
sederhana  pada  setiap  musim. 

Selepas  meninggalkan  Qarurah,  kami  berhenti  pula  di  Hajir  dan  di  situ  terdapat  beberapa 
buah  kolam.  Akan  tetapi  disebabkan  selalu  sahaja  kering,  air  terpaksa  di  dapatkan  dengan 
menggali  telaga  sementara.  Kami  meneruskan  perjalanan  dari  sini  dan  berhenti  di 
Sumairah.  Sumairah  ialah  sebuah  kawasan  dataran  berlubang-lubang  yang  terletak  di 
kawasan  lapang.  Di  sini  terdapat  kawasan  yang  didiami  dan  menyerupai  sebuah  kota 
pertahanan.  Sumber  airnya  banyak  dan  diperoleh  dari  telaga,  namun  rasanya  payau. 

Orang  Arab  Badwi  di  kawasan  ini  datang  membawa  kambing,  minyak  sapi  dan  susu. 
Mereka  menjualnya  kepada  jemaah  haji  dengan  menukarkannya  dengan  pakaian  yang 
diperbuat  daripada  kapas  yang  kasar.  Mereka  juga  tidak  akan  menjual  hasil  tenusu 
tersebut  dengan  pertukaran  barang  yang  lain.  Kami  meneruskan  perjalanan  dan  berhenti 
di  Jabal  al-Makhruq  (Bukit  yang  Berlubang ) yang  terletak  di  sebuah  kawasan  padang 
pasir.  Di  puncaknya  pula  terdapat  sebuah  lubang  yang  menjadi  "tingkap"  angin  bertiup. 
Dari  sana,  kami  meneruskan  perjalanan  ke  Lembah  Kurusy  dan  di  sini,  tidak  terdapat  air. 
Kemudian  selepas  berjalan  sepanjang  malam,  kami  sampai  pada  waktu  pagi  ke  Kota 
Perkubuan  Faid  (Faida). 

Faid  ialah  sebuah  kota  perkubuanyang  besar  dan  terletak  di  atas  tanah  yang  rata  serta 
dikelilingi  oleh  tembok.  Di  luarnya  terdapat  sebuah  kawasan  pinggir  kota.  Penduduknya 
iala  orang  Arab  yang  hidup  berjual  dan  berniaga  dengan  jemaah  haji.  Di  sanalah  jemaah 
haji  meninggalkan  sebahagian  bekalan  mereka  ketika  sampai  dari  Iraq  ke  Makkah, 
semoga  Allah  memuliakannya.  Dalam  perjalanan  pulang,  mereka  akan  mengambilnya 
kembali.  Faid  terletak  separuh  perjalanan  dari  Makkah  ke  Baghdad  dan  perjalanan 
darinya  ke  Kufah  pula  mengambil  masa  selama  dua  belas  hari  iaitu  sekiranya  perjalanan 
tersebut  mempunyai  kemudahan  air  tangki.  Anggota  kafilah  biasanya  akan  memasuki 
tempat  ini  dengan  lagak  tentera  dan  membentuk  perbarisan  peperangan  untuk  membuat 
perompak-perompak  Arab  yang  berkumpul  di  sana  berasa  gentar  lalu  meleburkan  sifat 
tamak  mereka  terhadap  kafilah. 

Di  sana,  kami  bertemu  dengan  dua  orang  amir  berbangsa  Arab  iaitu  Fayyad  dan  Jayyar, 
dua  orang  anak  Amir  Muhanna  ibn  'Isa.  Pasukan  berkuda  Arab  dan  tentera  berjalan  kaki 
yang  tidak  terhitung  jumlahnya  mengiringi  mereka.  Kedua-dua  amir  ini  menunjukkan 
keprihatinan  mereka  terhadap  jemaah  haji  dan  pengembara  di  samping  melindungi  diri 
serta  harta  benda  mereka.  Orang  Arab  membawa  unta  serta  kambing  untuk  dijual  dan 
jemaah  haji  membelinya  daripada  mereka  berdasarkan  kemampuan  masing-masing. 

Selanjutnya  kami  meneruska  perjalanan  dan  berhenti  pula  di  satu  kawasan  bernama  Ajfur. 
Ia  terkenal  dengan  nama  sepasang  kekasih  yang  bernama  Jamil  dan  Buthainah*(7am?7 
Buthainah  ialah  Jamil  ibn  'Abdillah  ibn  Mu'ammar  al-'Azri  al-Qacla'ie  Abu  Amr,  salah 
seorang  penyair  cinta  Arab  pada  zaman  Umayyah.  Beliau  jatuh  cinta  dengan  Buthainah 
seorang  wanita  kaumnya.  Syair  gubahannya  puitis  dan  kebanyakannya  berkisar  tentang 
cinta  serta  kebanggaan).  Kami  meneruskan  lagi  perjalanan  dan  berhenti  di  sebuah 
padang  pasir.  Kami  sekali  lagi  bergerak  pada  waktu  malam  lalu  berhenti  di  Zarud,  sebuah 
tanah  rata  yang  dipenuhi  oleh  pasir.  Di  sini,  terdapat  rumah-rumah  kecil  yang  berpagar 
dan  ia  menyerupai  kota  perkubuan.  Di  sini  juga  terdapat  telaga,  namun  rasa  airnya 
tidaklah  manis.  Seterusnya  kami  singgah  pula  di  Tha'labiyyah  yang  mempunyai  kota 
perkubuan  yang  telah  runtuh  dan  bersetentang  dengannya  terdapat  sebuah  kolam  yang 
besar.  Sesiapa  juga  boleh  sampai  ke  situ  dengan  menuruni  sebuah  tangga.  Ia 
mengandungi  air  hujan  yang  cukup  untuk  menampung  jumlah  orang  Arab  yang  sangat 
besar.  Orang  Arab  ini  menjual  unta,  kambing,  minyak  sapi  dan  susu.  Jarak  dari 
Tha'labiyyah  ke  Kufah  ialah  tiga  marhalah.  Kami  meneruskan  pengembaraan  dan 
berhenti  pula  di  Birkah  al-Marjum  (Lubuk  yang  Dilontar  Batu). 

Birkah  al-Marjum  ini  merupakan  sebuah  masyhad  di  atas  jalan  rata  dan  di  atasnya 
terdapat  timbunan  batu  yang  banyak.  Setiap  orang  yang  lalu-lalang  akan  melontarkan 
sebiji  batu  di  situ.  Menurut  cerita,  orang  yang  direjam  ini  ialah  seorang  Rafidah*(7z<3m<3 
lain  bagi  golongan  Syi’ah  yang  mencerca  sahabat  Nabi  SAW).  Ia  keluar  bersama-sama 
dengan  sebuah  kafilah  untuk  menunaikan  fardu  haji  tetapi  suatu  perbalahan  telah  berlaku 
di  antaranya  dengan  seorang  pengikut  Ahl  al-Sunnah  dariTurki  dan  ia  telah  mencaci  salah 
seorang  sahabat  Nabi  SAW.  Justeru,  mereka  telah  membunuhnya  dengan  merejamnya 
dengan  batu.  Di  tempat  ini  terdapat  banyak  rumah  orang  Arab  Badwi.  Mereka  menemui 
kafilah  dengan  membawa  minyak  sapi,  susu  dan  sebagainya.  Selain  itu,  di  sini  juga 

terdapat  sebuah  kolam  besar  yang  dapat  menampung  keperluan  semua  anggota  kafilah.  Ia 
juga  merupakan  sebuah  lagi  kolam  yang  dibina  oleh  Zubaidah  r.h.  Setiap  kolam  dan 
telaga  yang  ada  di  jalan  di  antara  Makkah  dengan  Baghdad  ini  menunjukkan 
kedermawanan  Zubaidah  yang  tinggi.  Semoga  Allah  membalasnya  dengan  kebaikan  dan 
mengurniakan  ganjaran  yang  sempurna  kepadanya.  Jikalah  tidak  kerana  keprihatinannya 
ini,  pasti  jalan  ini  tidak  akan  dilalui  oleh  sesiapa  pun. 

Kami  meneruskan  lagi  perjalanan  dan  berhenti  di  sebuah  tempat  yang  bernama  Masyquq. 
Masyquq  mempunyai  dua  buah  kolam  yang  bersih  dan  manis  rasanya.  Orang  ramai  akan 
mengosongkan  bekas  air  yang  masih  ada  pada  mereka  dan  mengambil  air  yang  bersih 
dari  kedua-dua  buah  kolam  ini  sebagai  bekalan.  Kemudian  kami  meneruskan  lagi 
perjalanan  dan  selepas  itu,  kami  berhenti  di  sebuah  tempat  yang  bernama  Tananir 
(Tempat  Air  Terpancar).  Di  sini  terdapat  sebuah  kolam  yang  dipenuhi  oleh  air.  Kami 
bergerak  pada  waktu  malam  dan  lebih  kurang  selepas  terbitnya  matahari,  kami  tiba  di 
Zumalah.  Zumalah  ialah  sebuah  kampung  yang  mempunyai  penduduk  yang  padat  dengan 
sebuah  istana  milik  beberapa  orang  Arab  serta  dua  buah  kolam  dan  beberapa  buah  perigi. 
Tempat  ini  merupakan  salah  satu  sumber  air  di  jalan  ini.  Kami  bermusafir  lagi  dan 
berhenti  pula  di  Haithamain  yang  mempunyai  dua  buah  kolam.  Seterusnya  kami 
menyambung  perjalanan  dan  berhenti  di  bawah  sebuah  genting  yang  bernama  ‘Aqabah 
al-Syaitan  (Genting  Syaitan).  Pada  hari  yang  kedua,  kami  mendaki  genting  tersebut. 

Tiada  kawasan  lain  yang  securamnya  di  jalan  ini.  Kami  mendapat  untuk  mendakinya 
tidaklah  sukar  dan  tidak  pula  mudah. 

Selepas  itu  kami  berhenti  pula  di  sebuah  tempat  yang  bernama  Waqisah  yang  mempunyai 
sebuah  istana  yang  besar  serta  kolam.  Ia  didiami  oleh  masyarakat  Arab  Badwi  dan  juga 
merupakan  kawasan  sumber  air  terakhir  dijalan  ini.  Ini  kerana  hingga  tiba  di  Kufah,  tiada 
lagi  sumber  air  yang  masyhur  selain  anak-anak  Sungai  Furat.  Di  sinilah  banyak  penduduk 
Kufah  menemui  jemaah  haji  dengan  membawa  tepung,  roti,  tamar,  buah-buahan  dan 
saling  mendoakan  keselamatan  dalam  perjalanan  antara  satu  sama  lain. 

Sesudah  itu,  kami  singgah  di  sebuah  temapt  yang  bernama  Laurah.  Di  sini,  terdapat 
sebuah  kolam  yang  besar.  Setelah  singgah  di  sebuah  tempat  yang  bernama  Masajid  yang 
mempunyai  tiga  buah  kolam,  kami  singgah  pula  di  sebuah  tempat  yang  bernama  Manarat 
al-Qurun  (Menara  Tanduk).  Ia  merupakan  sebuah  menara  di  kawasan  padang  pasir  yang 
sungguh  tinggi  dan  puncaknya  dihiasi  oleh  tanduk  rusa.  Tiada  penduduk  di  sekitarnya. 
Selepas  itu,  kami  singgah  pula  di  sebuah  tempat  yang  bernama  ‘Uzaib.  ‘Uzaib  ialah 
sebuah  lembah  yang  subur  dan  berpenduduk.  Ia  dikelilingi  oleh  tanah  yang  sangat  subur 
dan  menyedapkan  mata  yang  memandang. 

Selanjutnya  kami  singgah  di  Qadisiyyah*(m  terletak  24.135km  ke  selatan  Najafdi  Iraq. 
Di  sini,  tentera  Islam  yang  dipimpin  oleh  Sa’ad  ibn  Abi  Waqqas  menewaskan  tentera 
utama  raja-raja  Parsi  pada  tahun  16H  (637M)  iaitu  pada  zaman  Khalifah  ‘Umar  ibn  al- 
Khattab  r.a.  dan  dengan  demikian  kaum  Muslimin  menguasai  keseluruhan  Iraq)  iaitu 
tempat  peperangan  yang  masyhur  yang  dilancarkan  terhadap  Parsi.  Allah  telah 
mengurniakan  kemenangan  kepada  Islam  dan  menewaskan  orang  Majusi  yang 
merupakan  penyembah  api.  Dengan  kekalahan  ini,  mereka  tidak  lagi  dapat 

mengembangkan  ajaran  karut  mereka  itu  dan  Allah  benar-benar  telah  memusnahkan 
mereka.  Amir  kaum  Muslimin  ketika  itu  ialah  Sa’ad  ibn  Abi  Waqqas  r.a. 


Qadisiyyah  merupakan  sebuah  kota  besar  yang  telah  runtuh  dan  tiada  lagi  kesan  yang 
tinggal  kini.  Apa  yang  ada  hanyalah  sebuah  perkampungan  yang  besar.  Di  Qadisiyyah  ini, 
terdapat  kebun-kebun  tamar  dan  di  kebun-kebun  tersebut  pula  terdapat  terusan-terusan 
daripada  Sungai  Furat.  Dari  Qadisiyyah,  kami  bertolak  dan  berhenti  di  kota  Masyhad  ‘Ali 
ibn  Abi  Talib  r.a.  di  Najaf.  Kota  ini  indah  dan  terletak  di  sebuah  kawasan  berbatu-batan 
pejal  yang  luas. 

Ia  merupakan  salah  sebuah  kota  yang  tercantik  di  Iraq  dan  mempunyai  paling  banyak 
penduduk.  Kota  yang  dibangunkan  dengan  struktur  yang  penuh  ketelitian  ini  juga 
mempunyai  beberapa  buah  pasar  yang  cantik  dan  bersih.  Kami  masuk  ke  kota  ini  melalui 
Bab  al-Hadrah  lalu  bertemu  di  luarnya,  pasar  penjual  sayur-sayuran,  tukang-tukang 
masak,  pembuat  roti  dan  seterusnya  pasar  buah-buahan,  pasar  tukang  jahit  serta 
qaisariyyah*(zm  mungkin  merujuk  sebuah  tapak  awam  khusus  untuk  diadakan  pasar.  Ia 
juga  mungkin  merujuk  bangunan  yang  mempunyai  ruang-ruang  kedai  dan  bilik-bilik 
simpanan  untuk  kegunaan  pedagang).  Seterusnya  pula  ialah  bazar  penjual  minyak  wangi 
dan  di  bahagian  dalam  Bab  al-Hadrah  pula  terdapat  sebuah  makam  yang  penduduk 
menyangka  bahawa  ia  merupakan  makam  ‘Ali  r.a.  Beberapa  buah  madrasah,  zawiyah 
serta  khanqah  yang  dihiasi  oleh  perhiasan  paling  cantik,  terletak  bersetentang  dengannya. 
Manakala  dindingnya  pula  dihiasi  oleh  Qasyani*(7m  merujuk  kepingan  nipis  marmar 
atau  jubin  yang  dihasilkan  di  kota  Qasyan  yang  terletak  diantara  kota  Qumm  dengan 
Isfahan  di  Iran ) yang  menyerupai  zalij  di  negeri  kita  tetapi  warnanya  lebih  menyerlah 
dan  ukirannya  lebih  baik. 

Taman  dan  Makam  di  Kota  Masyhad  'Ali  ibn  Abi  Talib  r.a. 


Melalui  Bab  al-Hadrah,  seseorang  pengunjung  dapat  masuk  ke  sebuah  madrasah  besar 
yang  didiami  oleh  penuntut-penuntut  dan  golongan  sufi  Syi'ah.  Setiap  pengunjung 
madrasah  akan  diberikan  layanan  sebagai  tetamu  selama  tiga  hari  dan  diberikan  makanan 
yang  terdiri  daripada  roti,  daging  serta  tamar,  dua  kali  sehari.  Dari  madrasah  tersebut, 
pengunjung  boleh  pergi  ke  pintu  kubah  yang  dikawal  oleh  beberapa  orang  hajib,  naqib 
dan  pengawal.  Apabila  seorang  pengunjung  tiba  di  makam,  salah  seorang  atau  semua 
mereka  akan  mendapatkannya  dan  ini  bergantung  pada  kedudukan  si  pengunjung. 

Mereka  akan  berdiri  bersama-sama  dengan  pengunjung  tersebut  di  muka  pintu  dan 
meminta  kebenaran  masuk  untuknya. 

Mereka  berkata,  "Dengan  perintahmu,  wahai  Amir  al-Mu'minin!  Hamba  yang  daif  ini 
meminta  izin  untuk  ke  taman  yang  mulia,  jika  tuanku  mengizinkan.  Seandainya  tidak,  ia 
akan  pulang  dan  walaupun  ia  tidak  layak  untuk  masuk,  tuanku  tetap  seorang  yang 
memiliki  sifat  dermawan  serta  kemuliaan."  Kemudian  mereka  akan  meminta  pengunjung 
tersebut  mencium  muka  pintu  yang  diperbuat  daripada  perak  sebagaimana  tiang  pintunya. 
Setelah  melakukan  sedemikian,  pengunjung  itu  pun  masuk  ke  makam  yang  dihampari 
oleh  pelbagai  permaidani  yang  diperbuat  daripada  sutera  dan  bahan-bahan  yang  lain. 

Lampu  besar  dan  kecil  yang  diperbuat  daripada  emas  serta  perak  juga  terdapat  di  makam 
ini.  Di  bawah  kubah  iaitu  di  tengah-tengahnya,  terdapat  sebuah  pelantar  berbentuk  segi 
empat  yang  ditutup  dengan  kayu.  Di  atas  kayu  ini  pula  terdapat  kepingan-kepingan  logam 
yang  diukir  dengan  mutu  kesenian  yang  tinggi  dan  dipaku  dengan  paku  perak.  Semuanya 
ini  melitupi  kayu  itu  sehingga  ia  tidak  kelihatan  lagi.  Ukuran  tinggi  pelantar  tersebut 
adalah  kurang  sedikit  daripada  ketinggian  biasa  seseorang.  Di  atasnya  pula  terdapat  tiga 
buah  makam  yang  diyakini  oleh  orang  ramai  bahwa  yang  pertama  ialah  makam  Nabi 
Adam  a.s.,  kedua  ialah  makam  Nabi  Nuh  a.s.  dan  yang  ketiga  ialah  makam  'Ali  r.a. 

Antara  makam  itu  pula  terdapat  mangkuk  emas  dan  perak  dan  di  dalamnya  ada  air  mawar, 
kasturi  serta  pelbagai  harum-haruman.  Pengunjung  akan  mencelupkan  tangannya  ke 
dalam  bekas  tersebut  dan  menyapu  seluruh  wajah  untuk  mengambil  berkat.  Kubah  ini 
mempunayi  sebuah  pintu  lain  dan  muka  pintunya  turut  diperbuat  daripada  perak.  Langsir 
buatan  sutera  yang  berwarna-warni  tergantung  di  pintu  ini.  Pintu  ini  juga  membawa  ke 
sebuah  masjid  yang  dihampari  permaidani-permaidani  indah.  Manakala  dinding  dan 
atapnya  pula  berhias  dengan  langsir  sutera.  Masjid  ini  mempunyai  emapt  buah  pintu  dan 
semua  muka  pintunya  diperbuat  daripada  perak  selain  digantung  dengan  langsir  sutera. 
Penduduk  kota  ini  terdiri  daripada  pengikut  Rafidah  (Syi'ah). 

Di  taman  yang  indah  ini,  beberapa  tanda  kekeramatan  telah  berlaku  dan  ini  mengukuhkan 
dakwaan  penduduk  bahawa  di  sini  terdapat  makam  'Ali  r.a.  Antara  kekeramatan  tersebut 
ialah  suatu  peristiwa  yang  telah  berlaku  pada  malam  kedua  puluh  tujuh  bulan  Rejab. 
Malam  ini  dinamai  sebagai  Malam  Kehidupan  oleh  mereka.  Orang  yang  tempang 
daripada  al-'Iraqain,  Khurasan,  Parsi  dan  Rom  dibawa  ke  makam  itu.  Mereka  yang 
berjumlah  30  atau  40  orang  akan  berkumpul  di  situ.  Selepas  Solat  Isyak,  mereka  akan 
diletakkan  di  atas  makam  yang  suci.  Orang  ramai  temanti-nanti  saat  mereka  berdiri  dan 
semasa  menanti  itu,  ada  yang  bersembahyang,  berzikir, membaca  AL-Quran  dan 
bertafakur  di  makam.  Apabila  berlalu  separuh  atau  dua  pertiga  malam  atau  seumpamanya, 
semua  orang  yang  tempang  itu  akan  bangun  dalam  keadaan  sihat  tanpa  ada  kesan 
kecacatan  mereka.  Mereka  berkata,  "Tiada  Tuhan  melainkan  Allah,  Muhammad  ialah 
pesuruh  Allah  dan  'Ali  ialah  wali  Allah." 

Hal  ini  sering  diperkatakan  oleh  mereka  dan  aku  pernah  mendengarnya  daripada  banyak 
orang  yang  boleh  dipercayai.  Aku  tidak  pernah  menghadiri  malam  tersebut  tetapi  aku 
pernah  melihat  tetamu  yang  terdiri  daripada  tiga  orang  lelaki  di  madrasah.  Seorang  dari 
Rom *(Rom  dlisini  merujuk  Anatolia  (Turki),  khususnya  Empayar  Byzantine  yang 
berpusat  di  Konstantinopa),  yang  kedua  dari  Isfahan  dan  yang  ketiga  dari  Khurasan. 
Mereka  semuanya  tempang.  Apabila  aku  bertanya  tentang  keadaan  mereka,  mereka 
memberitahuku  bahawa  mereka  telah  terlepas  "Malam  Kehidupan"  itu  dan  sedang 
menantikan  ketibaannya  pada  tahun  yang  lain.  Pada  malam  ini,  orang  ramai  dari  negeri 
tersebut  datang  berhimpun  dan  mereka  mengadakan  sebuah  pasar  secara  besar-besaran 
selama  sepuluh  hari. 

Di  kota  ini,  tiada  cukai  yang  dikenakan.  Begitu  juga  pemungut  cukai  dan  gabenor.  Hanya 
naqib  al-asyraf  yang  menjalankan  pemerintahan.  Penduduknya  ialah  peniaga  yang 
bermusafir  ke  serata  ceruk  rantau.  Mereka  ialah  orang  yang  berani  serta  pemurah  dan 
sesiapa  yang  memperoleh  perlindungan  mereka,  tidak  akan  teraniaya.  Aku  pernah 

mendampingi  mereka  dalam  beberapa  perjalanan.  Aku  mengagumi  dan  memuji 
perjalanan  tersebut,  namun  mereka  sungguh  fanatik  terhadap  'Ali  r. a. 


Ada  antara  penduduk  Iraq  dan  negeri-negeri  lain  yang  ditimpa  penyakit,  bernazar  sesuatu 
untuk  taman  yang  indah  itu  jika  disembuhkan.  Ada  pula  yang  kepalanya  berpenyakit  lalu 
dibuat  sebuah  kepala  daripada  emas  serta  perak  dan  dibawa  ke  makam.  Seterusnya  naqib 
al-asyraf  akan  meletakkan  kepala  emas  atau  perak  tersebut  di  dalam  perbendaharaan. 
Begitu  jugalah  tangan  atau  kaki  atau  anggota-anggota  yang  lain.  Perbendaharaan  makam 
sungguh  besar  dan  di  dalamnya  terdapat  harta  benda  yang  tidak  terhitung  jumlahnya. 

Naqib  al-Asyraf 

Naqib  al-Asyraf*(7mYw  pendaftar  bagi  keturunan  Nabi  S A W melalui  ‘Ali  r. a.  serta 
Fatimah  r. a.  yang  bergelar  sebagai  syarif(bentuk  jamaknya  ialah  asyrafdan 
syurafajdan  setiap  daerah  dan  kota  penting  mempunyai  naqib  al-asyrafnya  sendiri). 
dilantik  oleh  raja  Iraq  sebagai  wakil  baginda.  Kedudukannya  di  sisi  baginda  sangat  kukuh 
dan  pangkatnya  juga  sangat  tinggi  (di  istana).  Beliau  mempunyai  protocol  yang  sama 
seperti  amir-amir  utama  apabila  bermusafir.  Beliau  juga  memliki  bendera  atau  panji  serta 
gendang.  Muzik  ketenteraan  tablakhanah  dimainkan  di  pintu  rumahnya  pada  wkatu 
petang  dan  pagi.  Di  tangannyalah  terletak  kuasa  pemerintahan  kota  ini  dan  beliaulah  satu- 
satunya  gabenor  di  sini.  Tiada  tuntutan  cukai  dari  kota  ini  dan  beliaulah  satu-satunya 
gabenor  di  sini. 

Sewaktu  aku  tiba,  naqib  kota  ini  ialah  Nizamuddin  Husain  ibn  Tajuddin  al-Awi.  Gelaran 
“al-Awi”  di  hujung  namanya  itu  dinisbahkan  pada  negerinya,  Awah  di  Iraq,  Parsi  yang 
penduduknya  iala  kaum  Rafidah.  Sebelum  beliau,  beberapa  orang  telah  memegang 
jawatan  ini  secara  bergilir-gilir.  Antara  mereka  ialah  Jalaluddin  ibn  al-Faqih, 

Qiwamuddin  ibn  Tawus  dan  Naisruddin  Mutahhar,  anak  syarif  yang  salih  iaitu 
Syamsuddin  Muhammad  al-Auhari,  juga  dari  Iraq  al-‘Ajam.  Beliau  kini  berada  di  India 
sebagai  seorang  pengiring  yang  rapat  dengan  raja  India.  Selain  mereka  bertiga  ini,  Abu 
Ghurrah  ibn  Salim  ibn  Muhanna  ibn  Jammaz  ibn  Syihah  yang  berasal  daripada  keluarga 
Sayyidina  Husain  dari  Madinah  juga  merupakan  salah  seorang  naqibnya. 


Kisah  Syarif  Abu  Ghurrah 


Semasa  zaman  mudanya,  Syarif  Abu  Ghurrah  ialah  seorang  yang  sangat  tekun  beribadah 
selain  sibuk  menuntut  ilmu  dan  beliau  masyhur  dengan  sikapnya  itu.  Beliau  pernah 
tinggal  di  kota  Madinah  di  bawah  jagaan  sepupunya  iaitu  Mansur  ibn  Jammaz,  amir  kota 
Madinah.  Kemudian  beliau  meninggalkan  Madinah  dan  menetap  di  Hillah,  Iraq.  Apabila 
Naqib  Qawamuddin  ibn  Tawus  meninggal  dunia,  penduduk  Iraq  bersetuju  untuk 
mencalonkan  Abu  Ghurrah  sebagai  ketua  syarif. 

Mereka  lantas  menulis  sepucuk  surat  tentang  perkara  tersebut  kepada  Sultan  Abu  Sa’id 
dan  baginda  bersetuju  untuk  menerima  pencalonan  itu.  Baginda  pun  mengirim  watikah 

perkenan  “yarligh”*fm/  merujuk  surat  perlantikan  atau  surat  pengesahan  rasmi 
daripada  pemerintah)  kepada  Abu  Ghurrah.  Abu  Ghurrah  juga  menerima  jubah  kehormat, 
bendera  dan  gendang,  sama  seperti  apa  yang  diterima  oleh  semua  naqib  di  Iraq.  Abu 
Ghurrah  dikuasai  oleh  kemewahan  duniawi  lalu  meninggalkan  ibadah  serta  sifat  zuhud. 
Beliau  juga  membelanjakan  harta  dengan  boros.  Sikap  dan  tingkah  laku  beliau  ini  telah 
diadukan  kepada  sultan.  Apabila  Abu  Ghurrah  mengetahuinya,  beliau  pun  keluar 
bermusafir  dengan  berpura-pura  mengatakan  bahawa  beliau  hendak  pergi  ke  Khurasan 
iaitu  dengan  tujuan  hendak  menziarahi  makam  ‘Ali  ibn  Musa  al-Rida*  di  Tus  (Beliau 
ialah  ‘Ali  ibn  Musa  al-Kazim  ibn  Ja  ’far  al-Sadiq  Abu  al-Hasan  yang  bergelar  sebagai 
al-Rida.  Beliau  ialah  imam  kelapan  daripada  kalangan  Imamiyyah  Dua  Belas.  Ali  ibn 
Musa  al-Rida  termasuk  dalam  kumpulan  Ahl  al-Bait  yang  paling  utama  dan  mulia. 

Beliau  meninggal  dunia  pada  zaman  pemerintahan  al-Ma’mun).  Akan  tetapi  tujuan 
sebenar  beliau  adalah  untuk  melarikan  diri. 

Selepas  menziarahi  makam  ‘Ali  ibn  Musa,  Abu  Ghurrah  pergi  ke  Hirah  yang  merupakan 
kota  terakhir  Khurasan  dan  beliau  memberitahu  rakan-rakannya  bahawa  beliau  hendak 
pergi  ke  India  pula.  Banyak  antara  rakannya  meninggalkan  beliau  tetapi  Abu  Ghurrah 
meneruskan  perjalanan  dari  wilayah  Khurasan  ke  Sind.  Selepas  menyeberangi  Sungai 
Sind  yang  dikenali  umum  sebagai  Banj  Ab*(merujuk  Sungai  Indus),  beliau  memalu 
gendang  dan  meniup  nafirinya.  Tindakan  Abu  Ghurrah  ini  amat  memeranjatkan 
penduduk  kampung  di  situ  dan  mereka  menyangka  bahawa  orang  Tatar  telah  datang 
untuk  menyerang  mereka.  Mereka  pun  lari  bertempiaran  dalam  keadaan  bingung  ke 
sebuah  kota  yang  bernama  Uja  dan  memberitahu  amirnya  tentang  apa  yang  telah  mereka 
dengar.  Amir  pun  berangkat  dengan  pasukan  tenteranya  dan  bersiap  sedia  untuk 
berperang. 

Amir  juga  mengutus  beberapa  orang  pengintip,  yang  mendapati  lebih  kurang  sepuluh 
orang  penunggang  kuda  dan  beberapa  orang  pejalan  kaki  serta  peniaga  yang  menemani 
Syarif  Abu  Ghurrah.  Mereka  turut  membawa  gendang  dan  bendera.  Pengintip-pengintip 
lantas  bertanya  tentang  diri  dan  tindakan  mereka  itu.  Mereka  diberitahu  bahawa  Syarif 
Abu  Ghurrah  dari  Iraq  datang  dengan  satu  delegasi  untuk  menemui  raja  India.  Pengintip- 
pengintip  pun  pulang  dan  memberitahukan  hal  tersebut  kepada  amir  yang  berpendapat 
bahawa  syarif  itu  kurang  berakal  kerana  menaikkan  bendera  serta  memukul  gendang  di 
tempat  yang  bukan  negerinya.  Kemudian  Syarif  Abu  Ghurrah  memasuki  kota  Uja  dan 
tinggal  di  situ  untuk  suatu  tempoh.  Gendang  akan  dipalu  di  pintu  rumahnya  pagi  dan 
petang  beliau  amat  berpuas  hati  dengan  keadaan  tersebut.  Menurut  cerita,  semasa  beliau 
menjadi  ketua  syarif  di  Iraq,  apabila  gendang  dipalu  di  hadapannya  dan  setelah  pemain 
gendang  selesai  memalu  gendang  tersebut,  beliau  akan  berkata,  “Tambahkan  satu  lagi 
paluan,  wahai  pemain  gendang!”  sehingga  ayat  ini  dijadikan  nama  timangannya. 

Amir  kota  Uja  telah  menulis  surat  kepada  raja  India  dan  menceritakan  kisah  Syarif  Abu 
Ghurrah  yang  memalu  gendang,  sama  ada  dalam  perjalanan  ataupun  di  hadapan  pintu 
rumahnya;  pagi  dan  petang  di  samping  amalannya  yang  gemar  menaikkan  bendera. 

Ini  kerana,  salah  satu  adat  yang  diamalkan  oleh  penduduk  India  ialah  mereka  tidak 
mengibarkan  bendera  atau  memalu  gendang  melainkan  bagi  orang  yang  dikurniai 

keistimewaan  sedemikian  oleh  sultan  ataupun  ketika  mereka  bermusafir.  Gendang  juga 
hanya  dipalu  di  pintu  istana  raja  sahaja.  Ini  berbeza  dengan  Mesir,  Syam  dan  juga  Iraq. 
Gendang  akan  dipalu  di  hadapan  pintu  rumah  setiap  amir.  Apabila  berita  ini  sampai 
kepada  raja  India,  baginda  berasa  amat  murka  dan  tersinggung  dengan  perbuatan  Syarif 
Abu  Ghurrah. 

Kemudian  Syarif  Abu  Ghurrah  bertolak  untuk  pergi  ke  kota  sultan.  Walau  bagaimanapun, 
Amir  Kasyli  Khan  yang  tinggal  di  Multan,  sebuah  kawasan  pemerintahan  di  Sind,  telah 
mendahuluinya.  Gelaran  “khan”  dikalangan  penduduk  diberikan  kepada  amir  yang  paling 
mulia.  Amir  Kasyli  ini  mempunyai  martabat  yang  tinggi  di  sisi  sultan  dan  baginda 
memanggilnya  dengan  panggilan  “ayahanda  saudaraku”.  Ini  kerana,  beliau  ialah  salah 
seorang  yang  telah  menghulurkan  bantuan  kepada  ayahandanya,  Sultan  Ghiyathuddin 
Tughluq  Syah*,  untuk  menentang  Sultan  Nasiruddin  Khusru  Syah.  Amir  Kasyli  datang 
untuk  mengunjungi  kota  raja  India  dan  baginda  keluar  untuk  menyambutnya.  (*Bani 
Tughluq  ialah  sebuah  keluarga  pemerintah  Islam  yang  memerintah  negeri  India  selama 
satu  kurun  iaitu  antara  tahun  720H-814H  (1321-1412M).  Kerajaan  Tughluq  disandarkan 
namanya  pada  Ghazi,  raja  Tughluq  yang  dikenali  oleh  orang  ramai  dengan  nama 
Ghiyathuddin  Tughluq  I.  Ayahandanya  berbangsa  Turki  iaitu  dari  Chagatay  dan 
bondanya  pula  dari  Banj  Ab.) 

Tiba-tiba,  Syarif  Abu  Ghurrah  juga  sampai  dan  beliau  telah  mendahului  amir  sejauh 
beberapa  batu.  Ketika  menghampiri  kota  dengan  gendangnya  dipalu  seperti  biasa,  tiba- 
tiba  beliau  bertemu  dengan  raja  India  bersama-sama  dengan  pengiring  baginda.  Abu 
Ghurrah  pun  segera  menghadap  raja  India  dan  mengucapkan  salam  kepada  baginda. 

Akan  tetapi  setelah  baginda  menanyakan  khabar  dan  tujuan  beliau  datang  serta 
mendengar  jawapannya,  raja  India  terus  berjalan  hingga  bertemu  dengan  Amir  Kasyli 
Khan.  Seterusnya  baginda  kembali  ke  kota  tanpa  memberikan  perhatian  terhadap  Syarif 
Abu  Ghurrah  dan  tidak  pula  memberikan  arahan  tentang  tempat  tinggalnya  atau  perkara- 
perkara  yang  lain.  Pada  waktu  itu  juga  baginda  telah  berazam  untuk  pergi  ke  kota  Daulah 
Abad  yang  turut  dikenali  umum  sebagai  Katakah  dan  Duwanjir  (Duwaizir).  Ia  terletak 
dalam  jarak  sejauh  perjalanan  selama  empat  puluh  hari  dari  kota  Delhi.  Apabila  hendak 
bermusafir,  baginda  mengirim  500  dinar  dirham  kepada  Syarif  Abu  Ghurrah  (nilai 
pertukarannya  dalam  emas  Maghribi  ialah  125  dinar).  Baginda  juga  berpesan  kepada 
utusan  yang  diutus  kepada  Syarif  Abu  Ghurrah,  “Katakan  kepadanya,  jika  dia  hendak 
pulang  ke  negerinya,  maka  ini  ialah  bekalannya.  Jika  dia  hendak  bermusafir  bersama- 
sama  dengan  kita,  maka  ini  ialah  nafkahnya  dalam  perjalanan  dan  seandainya  dia  hendak 
tinggal  di  Delhi,  maka  ini  ialah  nafkahnya  hingga  kita  pulang.” 

Abu  Ghurrah  berasa  amat  dukacita  dengan  pesanan  baginda  itu  kerana  beliau  sangat 
berharap  agar  raja  India  mengurniakan  hadiah  yang  banyak  sebagaimana  yang  biasa 
dikurniakan  kepada  orang  sepertinya.  Syarif  Abu  Ghurrah  akhirnya  memilih  untuk 
berangkat  bersama-sama  dengan  raja  India.  Beliau  juga  berusaha  mendampingi  wazir, 
Ahmad  ibn  Iyas,  yang  bergelar  sebagai  Khawajah  Jahan  iaitu  gelaran  yang  telah 
dikurniakan  oleh  sultan  kepadanya.  Sudah  menjadi  adat  di  sini,  apabila  sultan 
mengurniakan  sesuatu  gelaran  yang  membawa  maksud  kekuasaaan  seperti  ‘Imad,  Thiqah, 
Qutb  atau  sesuatu  gelaran  yang  disertai  oleh  nama  al-Jahan  seperti  Sadr  dan  sebagainya, 

maka  ia  akan  dipanggil  dengan  gelaran  itu  oleh  raja  serta  semua  yang  lain.  Sesiapa  yang 
memanggil  orang  tersebut  dengan  nama  atau  gelaran  yang  lain,  ia  boleh  dijatuhi 
hukuman. 


Ikatan  persahabatan  yang  kukuh  telah  terjalin  antara  wazir  dengan  Abu  Ghurrah.  Wazir 
telah  berbuat  baik  kepada  Abu  Ghurrah  dan  meninggikan  martabatnya.  Di  samping  itu, 
wazir  juga  telah  menggunakan  pengaruhnya  untuk  melembutkan  hati  sultan  sehingga 
baginda  memandang  baik  terhadap  Abu  Ghurrah  lalu  menyerahkan  dua  buah  kampung  di 
wilayah  Daulah  Abad  kepadanya,  dengan  syarat  beliau  harus  tinggal  di  sana.  Wazir  ini 
merupakan  seorang  yang  mulia,  mengasihi  perantau  yang  datang  berdagang  dan  sentiasa 
berbuat  baik  kepada  mereka,  suka  melakukan  kebaikan  selain  menyedekahkan  makanan 
serta  membina  zawiyah. 

Syarif  Abu  Ghurrah  menikmati  hasil  pendapatan  di  kedua-dua  buah  kampung  tersebut 
selama  lapan  tahun  dan  dalam  tempoh  itu,  beliau  telah  mengumpulkan  banyak  harta. 
Namun  demikian,  beliau  akhirnya  berasa  ingin  meninggalkan  India.  Akan  tetapi  ia 
sesuatu  yang  agak  mustahil  kerana  sesiapa  yang  berkhidmat  dengan  raja  India  tidak  boleh 
keluar  melainkan  dengan  izin  baginda.  Tambahan  pula,  baginda  sangat  mengasihi  orang 
asing  dan  jarang-jarang  baginda  mengizinkan  mereka  meninggalkan  negerinya.  Justeru, 
Abu  Ghurrah  telah  cuba  untuk  melarikan  diri  mengikut  jalan  pantai  tetapi  gagal  dan  telah 
dibawa  semula  ke  rumahnya.  Selanjutnya  Syarif  Abu  Ghurrah  pergi  pula  ke  Delhi  dan 
meminta  supaya  wazir  berusaha  menyelesaikan  masalah  tersebut.  Wazir  menggunakan 
budi  bicaranya  dalam  soal  ini  sehingga  sultan  memperkenankan  hasrat  Syarif  Abu 
Ghurrah  untuk  meninggalkan  negeri  India  dan  menghadiahkan  pula  10,000  dirham  dinar 
( nilainya  dalam  emas  Maghribi  ialah  2,500  dinar).  Wang  tersebut  telah  dibawa 
kepadanya  di  dalam  satu  badrah *( sebuah  bekas  atau  karung  yang  diletakkan  wang  di 
dalamnya.  Karung  ini  digunakan  dalam  mu’amalah  dan  sewaktu  pemberian  hadiah)  dan 
beliau  meletakkannya  di  bawah  tilam  lalu  tidur  di  atasnya.  Abu  Ghurrah  berbuat 
demikian  kerana  terlalu  sayang  akan  wang  itu  dan  berasa  amat  bimbang  jika  sahabat- 
sahabat  beliau  mengambilnya.  Kemudian  Abu  Ghurrah  telah  diserang  penyakit  di 
lambungnya.  Penyakit  ini  menjadi  bertambah  teruk  ketika  beliau  sedang  bersiap  sedia 
untuk  bermusafir.  Akhirnya  beliau  meninggal  dunia  selepas  dua  puluh  hari  menerima 
karung  wang  tersebut.  Abu  Ghurrah  telah  mewasiatkan  harta  itu  kepada  Syarif  Hasan  al- 
Jarani  yang  mendermakan  keseluruhan  wang  tersebut  kepada  sekumpulan  orang  Syi’ah 
yang  datang  dari  Hijaz  serta  Iraq  dan  tinggal  di  Delhi. 

Penduduk  India  tidak  mewariskan  harta  kepada  Baitul  Mal  dan  mereka  tidak  mencampuri 
urusan  harta  perantau  serta  tidak  pula  bertanya  tentangnya  walau  jumlahnya  sebanyak 
mana  sekalipun.  Begitu  juga  orang  berkulit  hitam  yang  tidak  akan  campur  tangan 
terhadap  harta  orang  berkulit  putih  dan  tidak  pula  mahu  mengambilnya.  Harta  itu  hanya 
diletakkan  di  bawah  penjagaan  pihak  berkuasa  daripada  kalangan  sahabat-sahabatnya 
hinggalah  orang  yang  berhak  menerimanya  datang  menuntut. 

Syarif  Abu  Ghurrah  ini  mempunyai  seorang  saudara  (abang)  yang  bernama  Qasim  yang 
tinggal  untuk  suatu  jangka  waktu  di  Gharnatah.  Di  sana,  beliau  telah  berkahwin  dengan 
anak  perempuan  Syarif  Abu  ‘Abdillah  ibn  Ibrahim  yang  bergelar  sebagai  al-Makki. 

Kemudian  beliau  berpindah  pula  ke  Jabal  Tariq  hingga  beliau  gugur  syahid  di  situ  iaitu  di 
Lembah  Kurrah,  dalam  wilayah  Jazirah  al-Khadrah.  Qasim  ini  merupakan  seorang 
pahlawan  yang  sangat  berani  dan  tiada  seorang  pun  yang  berani  menentangnya.  Beliau 
menunjukkan  keberanian  yang  melampaui  adat  kebiasaan. 

Keberaniannya  menjadi  tajuk  perbualan  umum.  Qasim  meninggalkan  dua  orang  anak 
yang  masih  dalam  jagaan  bapa  tiri  mereka  iaitu  Abu  ‘Abdillah  Muhammad  ibn  Abi  al- 
Qasim  ibn  Nafis  al-Husaini  al-Karbala’ie  yang  terkenal  di  negeri  Maghribi  dan  Iraq.  Abu 
‘Abdillah  ini  telah  berkahwin  dengan  ibu  mereka  selepas  kematian  bapa  mereka  iaitu 
Qasim.  Walau  bagaimanapun,  isterinya  itu  pula  meninggal  dunia  tidak  lama  kemudian. 
Namun  demikian,  beliau  terus  menjaga  dan  memberikan  kasih  sayang  yang  sepenuhnya 
kepada  mereka.  Semoga  Allah  membalasnya  dengan  kebaikan. 


(*5150  - Alhamdulillah  maka  berakhirlah  Bab  5 dan  insyaAllah  kita  akan  ke  Bab  6 
seterusnya  iaitu  Parsi  Selatan  dan  Iraq) 

Bab  6 

Parsi  Selatan  dan  Iraq 


Setelah  menziarahi  makam  Amir  al-Mu'minin  'Ali  r.a  *(iaitu  di  Najaf.  Walau 
bagaimanapun,  makam  beliaulah  sebenarnya  yang  menjadi  pertikaian ),  kafilah  pun 
meneruskan  perjalanan  ke  Baghdad*(7Z?w  negara  Iraq  hari  ini  dan  ia  merupakan  bandar 
yang  terbesar  di  Iraq).  Walau  bagaimanapun,  aku  meneruskan  perjalananku  ke  Basrah 
dalam  satu  rombongan  besar  orang  Arab  Khafajah  yang  merupakan  penduduk  negeri 
tersebut.  Mereka  ini  sangat  kuat  serta  berani  dan  tiada  cara  yang  lebih  selamat  untuk 
bermusafir  di  daerah-daerah  tersebut  kecuali  dengan  menyertai  rombongan  mereka. 
Justeru,  aku  telah  menyewa  seekor  unta  melalui  amir  kafilah  iaitu  Syamir  ibn  Darraj  al- 
Khafaji.  Kami  bertolak  dari  Masyhad  'Ali  r.a.  dan  singgah  di  K h awam  aq  * (sebuah  tempat 
di  Kufah.  Di  sini,  terdapat  sebuah  istana  al-Nu'man  yang  dibina  oleh  seorang  lelaki 
berbangsa  Rom  yang  bernama  Sinnimar.  Terdapat  bidalan  Arab  masyhur  yang  berbunyi 
"Jaza'u  Sinnimar"  yang  mengaitkan  kisah  Sinnimar  yang  dibunuh  setelah  berjaya 
membina  istana  dengan  penuh  keikhlasan  tetapi  dibalas  dengan  kekejaman  serta 
kezaliman),  tempat  kediaman  al-Nu'man  ibn  a 1 - M u n z i r*  ( bag  i n da  ialah  al-Nu'man  III  ibn 
al-Munzir  IV  ibn  Imri'  al-Qais  Abu  Qabus,  salah  seorang  raja  Hirah  yang  masyhur  pada 
zaman  Jahiliyyah.  Al-Nabighah  al-Zubyani,  Hasan  ibn  Thabit  dan  Hatim  al-Ta'ie  ialah 
penyair-penyair  yang  pernah  memuji  baginda ) dan  semua  nenendanya  yang  merupakan 
raja-raja  bagi  Bani  Ma'  al-Sama'. 

Masih  terdapat  penduduk  di  sini  dan  juga  kesan  peninggalan  kubah  yang  besar  di  sebuah 
kawasan  yang  lapang  selain  di  tebing  sebatang  cabang  Sungai  Furat.  Dari  sini,  kami 
meneruskan  pengembaraan  dan  berhenti  di  sebuah  tempat  yang  bernama  Qa'im  al-Wathiq. 
Di  sini  pula  terdapat  kesan  sebuah  kampung  yang  telah  mengalami  keruntuhan  serta 
sebuah  masjid  yang  telah  punah  dan  yang  tinggal  hanyalah  menaranya  sahaja.  Kami 

bertolak  dari  sini  dengan  mengambil  jalan  sepanjang  tebing  Sungai  Furat  iaitu  sebuah 
tempat  yang  bernama  'Izar,  sebuah  hutan  yang  tumbuh  di  dalam  air.  Ia  didiami  oleh  orang 
Arab  yang  dikenali  umum  sebagai  Ma' adi* (orang  Arab  yang  tinggal  di  kawasan  paya  di 
selatan  Iraq  itu  masih  dikenali  oleh  orang  ramai  sebagai  Ma'adi).  Mereka  merupakan 
kumpulan  perompak  bermazhab  Rafidah  dan  menyerang  sekumpulan  faqir  yang 
terlambat  menyertai  kami.  Mereka  telah  menyamun  semua  barang  kumpulan  faqir 
tersebut  termasuk  kasut  dan  mangkuk.  Penyamun-penyamun  ini  berlindung  di  bukit 
tersebut  dan  menyediakan  pertahanan  daripada  serangan  musuh-musuh  mereka.  Di  hutan 
tersebut  terdapat  banyak  binatang  buas.  Setelah  kami  mengembara  melalui  'Izar  ini 
sepanjang  tiga  marhalah,  kami  akhirnya  tiba  di  kota  Wasit. 

Kota  Wasit 


Ia  merupakan  sebuah  kota  yang  indah  dan  mempunyai  banyak  kebun  serta  tumbuh- 
tumbuhan.  Kota  ini  terkemuka  dengan  guru-guru  yang  sentiasa  berdakwah  ke  jalan  Allah 
dan  makam-makam  yang  mengilhamkan  pengajaran  serta  iktibar.  Penduduk  kota  ini  ialah 
salah  satu  kaum  yang  terbaik  di  Iraq.  Malah  secara  keseluruhannya,  merekalah  orang 
yang  terbaik.  Kebanyakan  mereka  menghafaz  Al-Quran  Al-Karim  serta  sangat  mahir 
membacanya  dengan  berlagu  dan  dengan  bacaan  yang  tepat.  Semua  penduduk  Iraq  yang 
ingin  mempelajari  seni  bacaan  Al-Quran  ini  datang  mempelajarinya  daripada  mereka. 
Dalam  kafilah  Iraq  yang  disertai  oleh  kami  ke  sini,  ada  beberapa  orang  penuntut  yang 
datang  dengan  tujuan  untuk  mempelajari  cara  membaca  Al-Quran  daripada  syeikh-syeikh 
di  kota  ini.  Kota  ini  mempunyai  sebuah  madrasah  yang  besar  serta  hebat.  Di  madrasah  ini 
terdapat  hampir  300  buah  bilik  kecil  yang  didiami  oleh  perantau  yang  datang  untuk 
mempelajari  Al-Quran.  Madrasah  ini  telah  dibina  oleh  Syeikh  Taqiyyuddin  ibn  'Abdil 
Muhsin  al-Wasiti,  yang  merupakan  salah  seorang  pembesar  dan  faqih  kota  ini.  Beliau 
memberikan  satu  persalinan  pakaian  setiap  tahun  kepada  setiap  penuntut  di  madrasah  ini 
dan  membekalkan  perbelanjaan  untuk  mereka  pada  setiap  hari.  Manakala  Syeikh 
Taqiyyuddin  sendiri,  adik-beradik  serta  sahabat-sahabatnya  tinggal  di  madrasah  untuk 
mengajar  Al-Quran.  Aku  telah  bertemu  dengannya  dan  beliau  menerimaku  serta 
membekalkan  buah  tamar  selain  beberapa  dirham  untukku. 

Sewaktu  kami  berhenti  di  kota  Wasit,  kafilah  tinggal  di  luar  kota  selama  tiga  malam 
untuk  berniaga.  Ini  memberikan  peluang  kepadaku  untuk  menziarahi  makam  seorang 
wali  Allah,  Abu  al-'Abbas  Ahmad  al-Rifa'i e*(Syeikh  Ahmad  ibn  'Ali  al-Rifa'ie,  meninggal 
dunia  1 183M  dan  beliau  ialah  pengasas  Tarekat  Rifa'ieyyah  yang  tersebar  dengan 
meluas).  Ia  terletak  di  sebuah  kampung  yang  bernama  Ummu  'Ubaidah  yang  memerlukan 
perjalanan  selama  sehari  dari  Wasit.  Aku  meminta  supaya  Syeikh  Taqiyyuddin  mengutus 
seseorang  yang  boleh  menunjukkan  jalan  ke  Kampung  Ummu  'Ubaidah  untukku.  Beliau 
lalu  mengutus  tiga  orang  Arab  daripada  Bani  Asad  kepadaku  yang  merupakan  penduduk 
daerah  tersebut.  Beliau  juga  telah  memberikan  peluang  kepadaku  untuk  menunggang 
seekor  kuda  miliknya.  Aku  telah  keluar  pada  waktu  zuhur,  setelah  bermalam  pada  malam 
tersebut  di  ruwaq  iaitu  sebuah  ribat  yang  besar  yang  dihuni  oleh  beribu-ribu  orang  faqir. 
Kami  bertembung  dengan  Syeikh  AHmad  Kujak,  cucu  wali  Allah,  Abu  al-'Abbas  al- 
Rifa'ie  yang  ingin  kami  ziarahi  dan  turut  tiba  serentak  dengan  kami.  Syeikh  Ahmad  yang 

datang  dari  sebuah  tempat  di  negeri  Rom  ini  bertujuan  untuk  menziarahi  makam 
datuknya  itu.  Pimpinan  ruwaq  tersebut  akhirnya  diserahkan  kepada  beliau. 

Selepas  menunaikan  Solat  Asar,  gendang  serta  kompang  dipalu  dan  golongan  faqir  pun 
mulai  menari  (tarian  sufi).  Kemudian  mereka  menunaikan  Solat  Maghrib  dan  membawa 
masuk  hidangan  ringan.  Hidangan  ini  mengandungi  roti  yang  dibuat  daripada  beras,  ikan, 
susu  dan  tamar.  Setelah  kami  semua  selesai  makan  dan  menunaikan  Solat  Isyak,  mereka 
pun  mulai  berzikir.  Sementara  Syeikh  Ahmad  pula  duduk  di  atas  sejadah  datuknya  yang 
diceritakan  itu  dan  mereka  bersama-sama  mula  berzikir  dengan  berirama.  Mereka 
melonggokkan  kayu  dan  menyalakan  api.  Seterusnya  mereka  masuk  ke  dalam  api 
tersebut  dengan  menari-nari.  Ada  antara  mereka  yang  berguling-guling  ke  dalam  api  dan 
ada  pula  yang  lain  yang  memakan  api,  hingga  akhirnya  mereka  berjaya  memadamkan  api 
itu.  Amalan  tersebut  merupakan  kebiasaan  mereka  dan  kumpulan  Ahmadiyyah 
sememangnya  dianugerahi  keistimewaan  ini.  Dikalangan  mereka  ada  yang  menangkap 
seekor  ular  yang  besar  dan  menggigit  kepala  ular  itu  dengan  giginya  hingga  putus. 

Sebuah  Kisah:  Tarian  di  dalam  Api 


Pada  suatu  ketika,  aku  melewati  sebuah  tempat  yang  bernama  Afqanbur  di  daerah  Hazar 
Amruha.  Jarak  di  antara  Afqanbur  dengan  kota  Delhi,  ibu  kota  India  adalah  sejauh 
perjalanan  selama  lima  malam.  Kami  berhenti  di  sini  iaitu  di  Sungai  Sarwu.  Peristiwa  ini 
berlaku  dalam  musim  syakal.  Syakal  dalam  bahasa  tempatan  bermaksud  "hujan  yang 
turun  semasa  musim  panas".  Air  yang  mengalir  ke  dalam  sungai  ini  datangnya  dari  Bukit 
Farajil.  Oleh  itu,  sesiapa  yang  meminumnya;  samada  manusia  ataupun  binatang,  akan 
mati  kerana  hujan  yang  turun,  menimpa  rumput  yang  beracun.  Kami  tinggal  di  tebing 
sungai  ini  selama  empat  hari  dan  tiada  sesiapa  pun  yang  berani  menghampirinya. 
Sekumpulan  fuqara'  yang  memakai  rantai  besi  di  leher  dan  di  tangan  telah  menemuiku. 
Ketua  mereka  ialah  seorang  yang  berkulit  hitam  gelap. 

Mereka  ini  daripada  satu  golongan  yang  bernama  H aidari  y y ah  * (sebuah  kumpulan  sufi 
yang  diasaskan  oleh  Qutbuddin  Haidar  dari  Zawa).  Mereka  tinggal  semalam  bersama- 
sama  dengan  kami.  Ketua  mereka  meminta  aku  memberikan  kayu  api  supaya  mereka 
boleh  menyalakannya  sewaktu  upacara  tarian  mereka  diadakan.  Aku  telah  menugasi 
gabenor  daerah  tersebut  iaitu  seorang  'Aziz *( gelaran  kehormat  bagi  lelaki  asing  yang 
datang  ke  India ) yang  bergelar  sebagai  al-Khammar  supaya  menyediakan  kayu  api 
tersebut.  Beliau  menghantar  sepuluh  unggun  kayu  dan  selepas  menunaikan  Solat  Isyak, 
golongan  Haidariyyah  pun  menghidupkan  api  daripada  kayu  api  tersebut.  Apabila  kayu 
api  telah  menjadi  bara,  mereka  pun  mulai  menari  sambil  berzikir  dengan  berirama. 
Kemudian  mereka  masuk  ke  dalam  api  itu  dan  terus  menari  serta  berguling-guling  di 
dalamnya.  Ketua  mereka  meminta  sehelai  baju  daripadaku  lalu  aku  pun  memberikan 
sehelai  baju  yang  paling  elok  dan  lembut  kepadanya.  Beliau  pun  memakai  baju  yang 
kuberikan  itu  dan  mula  berguling-guling  di  dalam  api  sambil  memukul  api  dengan  lengan 
baju  hinggalah  api  tersebut  padam.  Kemudian  beliau  membawa  baju  itu  kepadaku  dengan 
tidak  terdapat  sedikit  pun  kesan  kebakaran.  Kejadian  ini  benar-benar  membuat  aku 
terkasima  sedemikian  lama. 

Setelah  menziarahi  makam  Syeikh  Abu  al-'Abbas  al-Rifa'i e*(beliau  ialah  Ahmad  ibn  'Ali 
ibu  Yahya  al-Rifa'ie  al-Husaini  ABu  al-'Abbas.  Beliau  ialah  seorang  imam  yang  zuhud 
dan  merupakan  pengasas  Tarekat  Rifa'ieyy ah  di  samping  mempunyai  banyak  murid 
daripada  golongan  faqir),  aku  pulang  ke  kota  Wasit  dan  kudapati  rombongan  yang 
kusertai  telah  pun  bertolak.  Walau  bagaimanapun,  aku  berjaya  menemuinya  dalam 
perjalanan.  Kami  berhenti  di  sebuah  mata  air  yang  bernama  Hudaib  dan  kemudian 
meneruskan  perjalanan  lalu  berhenti  pula  di  Lembah  Kira',  yang  tidak  mempunyai  air. 
Selepas  itu  kami  mengembara  lagi  dan  berhenti  di  sebuah  tempat  yang  bernama 
Musyairib.  Dari  sini,  kami  meneruskan  perjalanan  lalu  berhenti  di  sebuah  tempat  yang 
terletak  berhampiran  dengan  Basrah.  Seterusnya  kami  mengembara  lagi  hinggalah  pada 
waktu  tengaharinya,  kami  tiba  di  kota  Basrah. 

Kota  Basrah 


Kami  menumpang  di  kota  Basrah  ini  di  ribat  Malik  ibn  Dinar.  Semasa  aku  menghampiri 
kota  ini,  aku  dapat  melihat  sebuah  bangunan  yang  tinggi,  persis  sebuah  kota  perkubuan 
dalam  jarak  dua  batu  darinya.  Aku  lantas  menanyakan  perihal  bangunan  tersebut  dan 
diberitahu  bahawa  ia  merupakan  Masjid  'Ali  ibn  Abi  Talib  r.a.  Basrah  pada  suatu  masa 
dahulu  merupakan  sebuah  kawasan  penempatan  yang  amat  luas  dan  besar.  Bayangkanlah 
bagaimana  masjid  ini  berada  dalam  jarak  dua  batu  dari  Basrah.  Begitu  juga  di  antara 
masjid  tersebut  dengan  tembok  yang  mengelilingi  Basrah  yang  berada  dalam  jarak  dua 
batu.  Dengan  kedudukan  ini,  masjid  tersebut  berada  di  tengah-tengah  iaitu  di  antara 
tembok  lama  dengan  kota  yang  wujud  kini. 

Kota  Basrah  merupakan  salah  sebuah  kota  metropolitan  Iraq  yang  terkenal  di  seluruh 
pelusok  dunia.  Ia  mempunyai  banyak  kebun  dan  buah-buahan  yang  pelbagai.  Basrah 
diselubungi  kehijauan  dan  kesuburan  kerana  ia  merupakan  tempat  pertemuan  dua  buah 
lautan;  masin  dan  manis.  Tiada  tempat  lain  di  dunia  ini  yang  mempunyai  lebih  banyak 
pohon  tamar  daripadanya.  Buah  tamar  ini  dijual  dengan  harga  14  ratl  Iraq  dengan  nilai 
satu  dirham.  Satu  dirham  Iraq  bersamaan  dengan  satu  pertiga  nuqrah.  Kadi  Basrah, 
Hujjatuddin  telah  menghantar  satu  qausarah  buah  tamar  kepadaku  yang  hampir-hampir 
tidak  terpikul  oleh  seseorang.  Aku  telah  menghantar  buah  tamar  itu  untuk  dijual  dan  ia 
berjaya  dijual  dengan  harga  sembilan  dirham.  Pemikul  tamar  mengambil  tiga  dirham 
sebagai  upah  membawanya  dari  rumah  ke  pasar.  Selain  itu,  sejenis  madu  yang  bernama 
sailan  dan  dibuat  daripada  tamar  juga  terdapat  di  sini.  Rasanya  manis  seperti  air  mawar. 

Basrah  mempunyai  tiga  buah  kawasan.  Pertama  ialah  kawasan  Huzail  dan  ketuanya  ialah 
Syeikh  'Ala'uddin  ibn  al-Athir,  seorang  yang  dermawan  lagi  mulia.  Beliau  telah 
melayanku  sebagai  tetamunya  dan  menghantar  beberapa  helai  baju  serta  dirham 
kepadaku.  Kedua  ialah  kawasan  Bani  Haram.  Ketuanya  ialah  al-Sayyid-  al-Syarif 
Majduddin  Musa  al-Hasani  yang  memiliki  sifat  mulia  dan  dermawan.  Beliau  juga  telah 
melayanku  sebagai  tetamunya  dan  menghantar  buah  tamar,  sailan  disamping  beberapa 
dirham  kepadaku.  Ketiga  ialah  kawasan  orang  Parsi  dan  ketuanya  ialah  Jamaluddin  ibn 
al-Luki. 

Penduduk  Basrah  memiliki  sifat  dermawan  dan  sentiasa  menunjukkan  kemesraan  kepada 
perantau  selain  menunaikan  tanggungjawab  terhadap  mereka.  Oleh  itu,  seseorang 
perantau  tidak  akan  berasa  terasing  apabila  berada  di  kalangan  mereka.  Mereka 
menunaikan  Solat  Jumaat  di  Masjid  Amir  al-Mu'minin  'Ali  r.a.  yang  telah  kuceritakan  itu. 
Kemudian  masjid  ini  akan  ditutup  kerana  mereka  tidak  datang  lagi  kecuali  pada  hari 
Jumaat. 

Masjid  ini  merupakan  salah  sebuah  masjid  yang  sangat  indah.  Perkarangannya  sangat 
luas  dan  dihampari  oleh  batu  kerikil  kecil  yang  berkilat.  Ia  berwarna  merah  dan  dibawa 
dari  Lembah  Siba'.  Mushaf  Al-Quran  Al-Karim  yang  sedang  di  baca  oleh  Sayyidina 
'Uthman  r.a.  ketika  dibunuh,  disimpan  di  masjid  ini.  Kesan  darah  masih  terdapat  pada 
daun  yang  tertulis  firman  Allah  SWT,  " ...kerana  Allah  akan  memelihara  kamu  (dan  umat 
kamu)  daripada  kejahatan  mereka;  dan  Dialah  jua  Yang  Maha  Mendengar  lagi  Maha 
Mengetahui. " 

Sebuah  Kisah  Pengajaran 


Pada  suatu  hari,  aku  menunaikan  Solat  Jumaat  di  masjid  ini  dan  aku  mendapati  khatib 
yang  menyampaikan  khutbah  tersebut  membuat  banyak  kesilapan  dari  segi  tatabahasa. 
Aku  berasa  amat  hairan  dan  terus  menceritakan  perkara  ini  kepada  Kadi  Hujjatuddin. 
Beliau  berkata  kepadaku,  "Di  kota  ini,  tiada  seorang  pun  lagi  yang  tinggal  yang 
mengetahui  sesuatu  tentang  ilmu  tatabahasa."  Ini  merupakan  pengajaran  bagi  orang  yang 
berfikir.  Maha  Suci  Allah  yang  merubah  segala  sesuatu  dan  mengubah  segala  keadaan. 
Kota  Basrah  inilah  yang  penduduknya  mencapai  kemuncak  penguasaan  ilmu  nahu  dan  di 
sinilah  asal-usul  serta  cabang-cabang  ilmu  nahu  diasaskan.  Manakala  kewibawaan  imam 
ilmu  nahunya  tidak  dapat  dipertikaikan  lagi.  Malangnya  imam  atau  khatib  ini,  tidak  dapat 
menyampaikan  khutbah  Jumaatnya  mengikut  peraturan  ilmu  nahu. 

Masjid  ini  mempunyai  tujuh  buah  menara.  Salah  satu  daripadanya  ialah  menara  yang 
akan  bergoyang  seperti  yang  dipercayai  oleh  penduduk,  apabila  nama  'Ali  ibn  Abi  Talib 
r.a.  disebut.  Aku  telah  menaiki  menara  tersebut  melalui  bumbung  masjid  dengan  ditemani 
oleh  beberapa  orang  penduduk  Basrah.  Aku  mendapati  kayu  pemegang  di  salah  satu 
bucunya  yang  telah  dipakukan  pada  menara  tersebut,  seakan-akan  penyangkut  kulir  (alat 
untuk  menyenduk  simen).  Lelaki  yang  ada  bersama-sama  denganku  meletakkan 
tangannya  pada  kayu  pemegang  dan  berkata,  "Dengan  hak  kepala  Amir  al-Mu'minin  'Ali 
r.a.,  bergoyanglah  kamu,"  dan  ia  pun  menggoyangkan  kayu  pemegang  itu.  Menara 
tersebut  benar-benar  turut  bergoyang.  Apabila  tiba  giliranku,  aku  meletakkan  tanganku 
pada  kayu  pemegang  dan  berkata,  "Dengan  hak  kepala  Abu  Bakr,  khalifah  Rasulullah 
S AW,  bergoyanglah  kamu ! " Aku  pun  menggoyangkan  kayu  pemegang  lalu  menara  itu 
pun  bergoyang.  Apabila  menyaksikan  keadaan  tersebut,  mereka  pun  menjadi  hairan. 

Penduduk  Basrah  berpegang  pada  Mazhab  Ahl  al-Sunnah  wa  al-Jama'ah  dan  sesiapa 
yang  melakukan  apa  yang  telah  kulakukan,  tidak  perlu  takut  kepada  mereka.  Akan  tetapi 
jika  hal  ini  berlaku  di  Masyhad  'Ali  (Najaf)  atau  Masyhad  al-Husain  (Karbala)  atau  di 

Hillah,  Bahrain,  Qumm,  Qasyan,  Sawah,  Awah  ataupun  Tus,  orang  yang  melakukannya 
pasti  akan  binasa  kerana  penduduk  di  semua  negeri  tersebut  merupakan  pengikut  fanatik 
Rafidah  (Syi'ah). 

(Ibn  Juzayy  mencatat:  "Aku  melihat  di  kota  Barsyanah  iaitu  di  Lembah  mansurah  di  bumi 
Andalus,  sebuah  menara  yang  bergoyang  tanpa  disebut  sebarang  nama,  sama  ada 
daripada  kalangan  khalifah  atau  selain  mereka.  Pernah  sekali  aku  menaiki  sebuah 
menara  masjid  utama  yang  binaannya  tidaklah  begitu  usang,  masih  indah  dipandang, 
berdiri  tegak  serta  tinggi,  tidak  condong  dan  tidak  pula  senget.  Beberapa  orang  lain 
turut  menaikinya  bersama-sama  denganku.  Sebahagian  daripada  mereka  yang  ada 
bersama-sama  denganku  memegang  bahagian  puncak  menara  lalu  menggoyangkannya 
supaya  seluruh  menara  bergoyang  hinggalah  aku  memberi  isyarat  kepada  mereka 
supaya  berhenti  berbuat  demikian  dan  mereka  menurut  arahanku,  'j 

Makam  yang  Berkat  di  Basrah 


Antara  makam  yang  berkat  di  negeri  ini  ialah  makam  Talhah  ibn  'Ubaidillah  r.a.,  salah 
seorang  daripada  sepuluh  orang  yang  dijanjikan  syurga.  Ia  terletak  di  dalam  kawasan  kota 
dan  di  atasnya  terdapat  sebuah  kubah.  Manakala  berhampiran  dengannya  pula  terletak 
sebuah  masjid  dan  sebuah  zawiyah.  Di  zawiyah  ini,  setiap  pengunjung  yang  datang  dan 
pergi  akan  diberikan  makanan.  Penduduk  Basrah  amat  mengagungkan  makam  ini. 

Selain  itu,  di  sini  juga  terletak  makam  al-Zubair  ibn  al-'Awwam,  pengikut  setia 
Rasulullah  SAW  dan  sepupunya  iaitu  anak  bonda  saudara  Baginda  r.a.  Ia  terletak  di  luar 
Basrah  dan  tiada  kubah  di  atasnya.  Di  makam  ini  terdapat  sebuah  masjid  serta  sebuah 
zawiyah  dan  seperti  di  zawiyah  yang  lain,  makanan  turut  disediakan  untuk  pengunjung 
yang  datang  lalu  pergi.  Makam  Halimah  al-Sa'diyyah  r.a.  iaitu  bonda  susuan  Rasulullah 
SAW  juga  terletak  di  negeri  ini.  Makam  anak  lelaki  beliau  iaitu  saudara  sesusu 
Rasulullah  SAW  terletak  bersebelahan  dengannya.  Seterusnya  ialah  makam  Abu  Bakrah, 
seorang  sahabat  Rasulullah  SAW  dan  di  atasnya  terdapat  sebuah  kubah  (batu  nisan 
berbentuk  kubah).  Makam  Anas  ibn  Malik,  khadam  Rasulullah  SAW  pula  terletak  kira- 
kira  enam  batu  dari  Basrah  iaitu  berhampiran  dengan  Lembah  Siba'.  Walau 
bagaimanapun,  disebabkan  terdapat  banyak  binatang  buas  dan  tiada  penduduk  yang 
tinggal  di  sini,  seseorang  hanya  boleh  menziarahi  makam  ini  dalam  kumpulan  yang  besar. 

Selain  semua  makam  yang  telah  disebut  ini  ialah  makam  Hasan  ibn  Abi  al-Hasan  al-Basri 
r.a.,  penghulu  segala  tabi'in,  Muhammad  ibn  Sirrin  r.a.,  Muhammad  ibn  Wasi'  r.a.,  'Utbah 
al-Ghulam  r.a.,  Malik  ibn  Dinar  r.a.,  Habib  al-'Ajami  r.a.,  dan  Sahi  ibn  'Abdillah  al- 
Tustari  r.a.  Di  atas  setiap  makam  tersebut  yang  terletak  di  kawasan  bertembok  yang  lama, 
terdapat  sebuah  batu  nisan  yang  ditulis  nama  orang  yang  dimakamkan  dengan  tarikh  ia 
meninggal  dunia.  Kini,  jarak  di  antara  kawasan  makam  ini  dengan  kota  adalah  tiga  batu. 
Di  samping  itu,  di  sini  juga  terdapat  banyak  makam  sahabat  dan  tabi'in  yang  syahid  pada 
hari  Perang  Jamal  (Perang  Unta).  Semasa  aku  tiba  di  Basrah,  amirnya  ialah  Ruknuddin 
al-'Ajami  al-Taurizi.  Beliau  memberikan  layanan  yang  baik  kepadaku  sebagai  tetamu  dan 
memberikan  hadiah  kepadaku. 

Basrah  terletak  di  atas  tebing  Sungai  Furat  dan  Dajlah.  Airnya  pasang  dan  surut 
sebagaimana  di  Lembah  Sala  serta  tempat-tempat  yang  lain  di  Maghribi.  Terusan  air 
masin  yang  berasal  dari  Laut  Parsi,  terletak  dalam  jarak  sepuluh  batu  dari  Basrah  ini  dan 
apabila  air  pasang,  air  masin  akan  mengatasi  air  manis.  Sebaliknya,  apabila  air  surut,  air 
manis  akan  mengatasi  air  masin.  Penduduk  Basrah  akan  mengambil  air  ini  untuk 
kegunaan  di  rumah  mereka  dan  kerana  inilah  dikatakan  bahawa  rasa  air  yang  digunakan 
oleh  mereka  adalah  agak  masin  atau  payau. 

(Ibn  Juzayy  mencatat:  " Berpunca  daripada  sebab  yang  sama  juga  udara  Basrah  tidak 
menyikatkan  dan  kulit  penduduknya  berwarna  kuning  serta  pucat  sehingga  suatu  tahap, 
mereka  telah  dijadikan  ungkapan.  Seorang  penyair  telah  bersyair  apabila  sebiji  limau 
(berwarna  kuning  pucat)  dibawa  kepada  al-Sahib  (mungkin  yang  dimaksudkan  di  sini 
ialah  al-Sahib  ibn  'Ubad,  seorang  wazir  dan  sasterawan): 

Limau  itu  citra  orang  yang  mudah  menangis. 

Lantaran  itu  Allah  memakaikan  cinta  dan  penduduk  Basrah  baju  nan  pucat,  'j 

Dari  pantai  Basrah,  aku  menaiki  sebuah  sampan  kecil  ke  Ubullah.  Jarak  di  antara  Ubullah 
dengan  Basrah  ialah  sepuluh  batu  iaitu  melalui  kebun  buah-buahan  yang  bersambung- 
sambung  serta  pepohon  tamar  yang  membayangi  kiri  dan  kanan  jalan.  Penjual-penjual 
duduk  di  bawah  teduhan  pepohon  menjual  roti,  ikan,  tamar,  susu  dan  buah-buahan. 
Tempat  beribadah  Sahi  ibn  'Abdullah  al-Tustari  terletak  di  antara  Basrah  dengan  Ubullah. 
Apabila  sampan  orang  ramai  lalu  bersetentang  dengannya,  kamu  akan  dapat  melihat 
mereka  meminum  air  di  kawasan  itu  dan  berdoa  untuk  mengambil  berkat  daripada  wali 
ini.  Di  negeri  ini,  orang  ramai  mendayung  sampan  sambil  berdiri. 

Pada  suatu  masa  dahulu,  Ubullah  merupakan  sebuah  kota  besar  yang  sering  dikunjungi 
oleh  pedagang-pedagang  India  dan  Parsi.  Walau  bagaimanapun,  ia  telah  runtuh  dan  kini, 
ia  hanya  merupakan  sebuah  kampung  yang  terdapat  bekas  binaan  istana  selain  sisa 
runtuhan  lainnya  yang  menunjukkan  kegemilangan  zaman  silam  kota  ini.  Di  sini,  kami 
menaiki  sebuah  sampan  yang  kecil,  milik  seorang  lelaki  penduduk  Ubullah  yang  bernama 
Mughamis  dan  merentas  terusan  yang  datangnya  dari  Parsi.  Kami  bertolak  selepas  waktu 
maghrib  dan  pada  awal  paginya,  kami  tiba  di  'Abbadan  iaitu  sebuah  kampung  besar  yang 
terletak  di  kawasan  paya  masin.  Di  sini,  tidak  terdapat  penduduk  tetapi  terdapat  banyak 
masjid,  surau  dan  ribat  salihin.  Jarak  di  antara  'Abbadan  ini  dengan  pantai  ialah  tiga  batu. 

( 'd  bn  Juzayy  mencatat:  "Suatu  masa  dahulu,  'Abbadan  merupakan  sebuah  kota  tetapi  ia 
tidak  subur  dan  tidak  terdapat  tanaman.  Oleh  itu,  segala-galanya  perlu  diimport.  Air 
yang  ada  juga  sedikit.  Seorang  penyair  telah  bersyair: 

Aduhai  gerangan  siapakah  yang  menyampaikan  kepada  sahabatku  di  Andalus 

Bahawa  aku  telah  menjejak  'Abbadan 

Sebuah  persisiran  yang  paling  terasing  di  dunia 

Inilah  bumi  tertandus  yang  pernah  terlihat  dek  mataku 

Namun  aku  pergi  hanya  untuk  menggarap  kemasyhurannya 

Nun  disana  sekeping  roti  dijadikan  hadiah 
dan  setegak  minuman  terpaksa  dibeli,  'j 

Di  persisiran  'Abbadan,  terdapat  sebuah  rabitah  (tempat  ber'uzlah)  yang  dikenali  umum 
dengan  nama  Khidir  dan  Ilyas  a.s.  Bersetentang  dengannya  pula  terdapat  sebuah  zawiyah 
yang  didiami  oleh  empat  orang  fuqara'  bersama-sama  dengan  anak-anak  mereka.  Mereka 
berkhidmat  untuk  rabitah  dan  zawiyah  tersebut  serta  bergantung  hidup  pada  derma  orang 
ramai. 

Setiap  orang  yang  melewati  rabitah  dan  zawiyah  itu  akan  menghulurkan  sedekah  kepada 
mereka.  Mereka  tinggal  di  zawiyah  ini  dan  menceritakan  kepadaku  bahawa  di  'Abbadan, 
ada  seorang  'abid  yang  tinggi  martabatnya  tetapi  tidak  mempunyai  teman.  Beliau  datang 
ke  laut  ini  sekali  dalam  sebulan  dan  akan  menangkap  ikan  yang  secukupnya  untuk 
dimakan  selama  sebulan.  Kemudian  beliau  tidak  kelihatan  lagi  kecuali  setelah  genap 
sebulan.  Demikianlah  keadaannya  sejak  bertahun-tahun  dahulu.  Apabila  tiba  di  'Abbadan, 
aku  tidak  mempunyai  hasrat  yang  lain  selain  untuk  mencarinya.  Ketika  sahabat- 
sahabatku  sibuk  menunaikan  solat  di  masjid  dan  surau,  aku  pergi  mencarinya.  Aku 
sampai  di  sebuah  masjid  yang  usang  dan  kudapati  beliau  sedang  menunaikan  solat  di 
dalamnya.  Apabila  aku  duduk  di  sebelahnya,  beliau  pun  meringkaskan  solatnya.  Selepas 
mengucapkan  salam,  beliau  memegang  tanganku  dan  berkata  kepadaku,  "Semoga  Allah 
menyampaikan  kehendakmu  di  dunia  dan  di  akhirat."  "Alhamdulillah,  sesungguhnya  aku 
telah  mencapai  kehendakku  didunia  iaitu  mengembara  di  atas  muka  bumi  ini.  Aku  telah 
mengecap  nikmat  tersebut  yang  tidak  dikecap  oleh  orang  lain  sepanjang  pengetahuanku. 
Apa  yang  tinggal  hanyalah  akhirat  dan  harapanku  kukuh  pada  rahmat  serta  belas  kasih 
Tuhan  agar  memenuhi  hasratku  untuk  memasuki  syurga,"  balasku  pula. 

Apabila  aku  kembali  kepada  sahabat-sahabatku,  aku  menceritakan  perihal  lelaki  tersebut 
kepada  mereka  dan  kutunjukkan  kepada  mereka  tempatnya.  Mereka  pun  pergi  ke  situ 
tetapi  mereka  tidak  menemuinya  dan  tidak  pula  mendapat  sebarang  maklumat  tentang 
beliau.  Mereka  berasa  sangat  hairan  dengan  keadaan  lelaki  itu.  Pada  waktu  petang,  kami 
pulang  ke  zawiyah  dan  bermalam  di  situ.  Salah  seorang  daripada  empat  orang  faqir  telah 
datang  menemui  kami  selepas  Solat  Isyak.  Faqir  tersebut  lazimnya  akan  datang  ke 
'Abbadan  pada  setiap  malam  untuk  menyalakan  lampu  masjid  dan  kemudian  pulang  ke 
zawiyahnya. 

Apabila  tiba  di  'Abbadan,  ia  berjumpa  dengan  lelaki  'abid  itu  yang  memberikan  seekor 
ikan  yang  baharu  dan  berkata  kepadanya,  "Sampaikan  ikan  ini  kepada  tetamu  yang 
datang  pada  hari  ini."  Faqir  tersebut  pun  bertanya  kepada  kamu  ketika  ia  masuk  menemui 
kami,  "Siapakah  antara  kamu  yang  menemui  syeikh  pada  hari  ini?"  Aku  pun  berkata 
kepadanya,  "Aku  bertemu  dengannya."  Faqir  itu  berkata,  "Beliau  mengatakan  kepadamu, 
"Ini  ialah  hadiahmu  sebagai  tetamu."  Aku  bersyukur  kepada  Allah  dan  faqir  tersebut  telah 
memasak  ikan  itu  untuk  kami.  Kami  pun  beramai-ramai  menjamahnya.  Tidak  pemah 
kumakan  ikan  semanis  itu.  Buat  sejenak,  aku  melayan  perasaan  dan  timbul  keinginan 
untuk  menghabiskan  sisa  umurku  berkhidmat  kepada  syeikh  ini.  Walau  bagaimanapun, 
lonjakan  azam  yang  begitu  kuat  untuk  terus  mengembara  akhirnya  melenyapkan  hasratku 
itu. 

Kami  meneruskan  pelayaran  pada  waktu  subuh  menuju  ke  kota  Majul.  Sudah  menjadi 
kebiasaanku  dalam  pengembaraan  untuk  tidak  melalui  lagi  jalan  yang  telah  kulalui 
seberapa  boleh  yang  mungkin.  Aku  amat  ingin  untuk  pergi  ke  Baghdad  di  Iraq.  Seorang 
lelaki  penduduk  Basrah  telah  menasihatiku  supaya  mengembara  ke  negeri  Lur  dan  dari 
situ  ke  negeri  'Iraq  al-'Ajam  lalu  kemudian  ke  'Iraq  al-'Arab.  Aku  telah  mengikut 
nasihatnya  itu.  Empat  hari  kemudian,  kami  tiba  di  kota  kecil  Majul  yang  terletak  di 
persisiran  sebuah  teluk.  Sebagaimana  yang  telah  diceritakan,  ia  berasal  dari  Laut  Parsi. 
Kota  Majul  merupakan  sebuah  kawasan  danau  masin  dan  tiada  pokok  atau  tumbuh- 
tumbuhan  yang  tumbuh  di  situ.  Ia  mempunyai  sebuah  pasar  besar  yang  juga  merupakan 
salah  sebuah  pasar  yang  paling  besar.  Aku  tinggal  di  Majul  selama  sehari  dan  selepas  itu, 
aku  menyewa  seekor  binatang  kenderaan  daripada  pedagang  yang  membawa  bijirin  dari 
Ramiz  ke  Majul. 

Kami  mengembara  selema  tiga  malam  dengan  merentas  padang  pasir  yang  didiami  oleh 
orang  Kurdis.  Orang  Kurdis  ini  tinggal  di  dalam  khemah-khemah  bulu  dan  dikatakan 
bahawa  mereka  berasal  daripada  keturunan  Arab.  Kemudian  kami  sampai  di  Ramiz  iaitu 
sebuah  kota  yang  cantik  dan  kaya  dengan  buah-buahan  serta  sungai.  Di  sini,  kami 
menemui  Kadi  Husamuddin  Mahmud.  Aku  juga  bertemu  dengan  seorang  lelaki  bersama- 
sama  dengan  beliau  yang  merupakan  ilmuwan  serta  tokoh  agama  yang  warak  dan  berasal 
dari  India.  Beliau  bergelar  sebagai  Baha'uddin.  Namanya  ialah  Isma'il  dan  beliau  ialah 
salah  seorang  anak  Syeikh  Baha'uddin  Abu  Zakaria  al-Multani.  Isma'il  telah  berguru 
dengan  syeikh-syeikh  Tauriz  dan  di  tempat-tempat  yang  lain. 

Aku  hanya  tinggal  semalam  di  kota  Ramiz.  Kemudian  kami  meneruskan  pengembaraan 
selama  tiga  malam  dengan  merentas  sebuah  kawasan  lapang  yang  terdapat  kampung  dan 
ia  didiami  oleh  orang  Kurdis.  Di  setiap  marhalah  pengembaraan  ini,  terdapat  sebuah 
zawiyah  dan  setiap  pengembara  dibekalkan  roti,  daging  serta  manisa.  Manisan  ini 
diperbuat  daripada  sirap  anggur  yang  dicampurkan  dengan  tepung  dan  minyak  sapi.  Di 
setiap  zawiyah  ini  juga  ada  seorang  syeikh,  imam,  mu'azzin-mu'azzin,  seorang  khadam 
untuk  fuqaha'  dan  hamba  yang  ditugasi  untuk  memasak  makanan. 

Aku  sampai  di  kota  Tustar*(m  dikenali  umum  sebagai  Syasytar)  yang  terletak  di  hujung 
kawasan  lapang  dalam  jajahan  Atabek(Atabak)  dan  merupakan  kawasan  permulaan 
gunung-ganang.  Ia  merupakan  sebuah  kota  yang  besar,  indah  dan  subur  dengan  kebun- 
kebun  yang  cantik  serta  taman-taman  yang  indah.  Manakala  pasar-pasamya  pula 
dipenuhi  oleh  berbagai-bagai  bekalan.  Kota  lama  ini  sebenarnya  dibuka  oleh  Khalid  ibn 
al-Walid.  Nama  kota  inilah  yang  menjadi  sandaran  bagi  Sahi  ibn  'Abdillah  (al-Tustari). 
Kota  Tustar  ini  dikelilingi  oleh  sebatang  sungai  yang  bernama  Azraq *(ia  kini  bernama 
Nahr  al-Qarun).  Air  sungai  ini  amat  bening,  bersih  dan  sangat  sejuk  pada  musim  panas. 
AKu  belum  pernah  melaihat  air  sungai  sebirunya  kecuali  Sungai  Balakhsyan. 

Kota  ini  mempunyai  sebuah  pintu  masuk  bagi  musafir  dan  ia  bernama  darwazah  disbul. 
Menurut  penduduk,  darwazah  bermaksud  "pintu".  Walau  bagaimanapun,  ia  mempunyai 
beberapa  buah  pintu  lain  yang  menuju  ke  sungai.  Di  kedua-dua  tebing  sungai,  ada 
beberapa  buah  kebun  dan  kincir-kincir  air.  Sungainya  amat  dalam  dan  terdapat  sebuah 

jambatan  merentanginya  iaitu  menuju  ke  pintu  masuk.  Jambatan  ini  samalah  seperti 
jambatan  di  Baghdad  dan  Hillah.  Manakala  di  bawah  jambatan  ini  pula  terdapat  sampan. 

(*Ibn  Juzayy  mencatat:  "Seorang  penyair  telah  bermadah  tentang  sungai  ini: 


Lihatlah  olehmu  empangan  Tustar 

Air  yang  dikumpulkannya  untuk  saliran  seluruh  negerinya 
Bak  seorang  pahlawan  kaum  dikumpulkan  perbendaharaannya 
lalu  diagihkan  kepada  tentera-tenteranya. ") 


Buah-buahan  di  Tustar  sungguh  banyak.  Barang-barang  dagangannya  melimpah  ruah  dan 
senang  di  peroleh.  Manakala  keindahan  pasar-pasar(bazar)nya  tiada  tolok  bandingnya.  Di 
luarnya  pula  terdapat  sebuah  makam  yang  amat  dimuliakan  dan  dikunjungi  oleh 
penduduk  di  seluruh  pelosok  negeri  tersebut  untuk  tujuan  berziarah  selain  menunaikan 
nazar.  Tustar  juga  mempunyai  sebuah  zawiyah  yang  didiami  oleh  sekumpulan  faqir. 
Mereka  menganggap  zawiyah  ini  sebegai  makam  Zainul  'Abidin  'Ali  ibn  al-Husain  ibn 
'Ali  ibn  Abi  Tali  b" 

Di  kota  Tustar,  aku  tinggal  di  madrasah  seorang  syeikh  dan  imam  yang  salih  serta 
memiliki  pelbagai  kebolehan  iaitu  Syeikh  Syarafuddin  Musa  ibn  Sadruddin  Sulaiman. 
Bapanya,  Sadruddin  ialah  seorang  syeikh  yang  salih  dan  imam  yang  'alim.  Syeikh 
Sadruddin  berketurunan  Sahi  ibn  'Abdillah.  Beliau  memiliki  kemuliaan  dan  kelebihan 
sama  ada  dalam  bidang  keilmuan  mahupun  keagamaan,  kebajikan  ataupun  juga  dalam 
soal  mengutamakan  kepentingan  orang  lain  berbanding  dengan  kepentingan  dirinya 
sendiri.  Syeikh  Syarafuddin  juga  memiliki  sebuah  madrasah  dan  sebuah 
zawiyah. Khadam-khadamnya  terdiri  daripada  budak  suruhan  seramai  empat  orang  iaitu 
Sunbul,  Kafur,  Jauhar  dan  Surur.  Salah  seorang  daripada  mereka  mengurus  harta  wakaf 
zawiyah,  yang  kedua  menyatakan  perbelanjaan  yang  diperlukan  setiap  hari  dan  yang 
ketiga  ialah  khadam  bahagian  makanan  untuk  pelawat  di  samping  mengurus  pengagihan 
makanan  untuk  mereka.  Manakala  yang  keempat  ditugasi  untuk  mengawasi  tukang 
masak,  pembekal  air  dan  pembentang  permaidani.  Aku  tinggal  bersama-sama  dengannya 
selama  enam  belas  hari  dan  aku  benar-benar  mengagumi  sistem  pentadbiran  serta 
pengurusannya  di  samping  kemewahan  makanan  yang  disediakannya.  Seseorang  akan 
dihidangkan  makanan  yang  cukup  untuk  empat  orang  yang  terdiri  daripada  nasi 
berempah  yang  dimasak  dengan  lada  dan  minyak  sapi,  ayam  goreng,  roti,  daging  serta 
manisan. 

Syeikh  Syarafuddin  ini  ialah  seorang  yang  sangat  kacak  dan  berbudi  pekerti  mulia. 

Beliau  sering  menyampaikan  kuliah  kepada  orang  ramai  selepas  Solat  Jumaat  di  masjid 
jamik.  Setelah  aku  menghadiri  majlis  kuliah  dan  majlis  penyampaian  nasihatnya,  kecil 
rasanya  bagiku  kebolehan  setiap  penyampai  nasihat  yang  pemah  kutemui  sebelum  beliau 
di  Hijaz,  Syam  dan  Mesir.  Aku  juga  tidak  pernah  menemui  seseorang  sepertinya.  Pada 
suatu  hari,  aku  berada  bersama-sama  dengannya  di  sebuah  kebun  miliknya  di  tebing 
sungai.  Sekalian  fuqaha'  di  kota  telah  berkumpul  dan  pembesar-pembesar  serta  fuqaha' 

dari  seluruh  ceruk  rantau  juga  telah  tiba.  Beliau  pun  menjamukan  makanan  kepada  semua 
yang  hadir  dan  menunaikan  Solat  Zuhur  bersama-sama  dengan  mereka.  Selepas  qari-qari 
megalun  bacaan  Al-Quran  di  hadapannya  dengan  nada  yang  meruntun  jiwa  dan  membuat 
air  mata  menitis,  beliau  pun  bangun  untuk  menyampaikan  khutbah  serta  nasihat. 

Syeikh  Syarafuddin  menyampaikan  sebuah  khutbah  dengan  penuh  ketenangan  dan 
kehebatan  iaitu  dengan  mengupas  pelbagai  bidang  ilmu.  Beliau  juga  mentafsirkan  Al- 
Quran,  membaca  hadith  Rasulullah  SAW  dan  menghuraikan  maksudnya.  Apabila  selesai, 
cebisan-cebisan  kertas  akan  dicampakkan  kepadanya  dari  setiap  penjuru.  Ini  merupakan 
adat  orang  Parsi  yang  menulis  soalan  di  atas  cebisan-cebisan  kerta  dan 
mencampakkannya  kepada  penyampai  nasihat  yang  kemudian  akan  menjawab  semua 
soalan  tersebut.  Apabila  cebisan-cebisan  kertas  ini  dicampakkan  kepadanya,  beliau  akan 
mengutipnya  dan  mula  menjawabnya  satu  persatu  dengan  jawapan  yang  tepat  serta 
menarik.  Kemudian  tibalah  waktu  Asar  dan  Syeikh  Syarafuddin  pun  mengimami  solat. 
Selepas  itu  orang  ramai  pun  bersurai.  Sesungguhnya  majlis  Syeikh  Syarafuddin  ini  ialah 
sebuah  majlis  ilmu  dan  nasihat  yang  penuh  berkat.  Orang  yang  bertaubat  akan  datang, 
seorang  demi  seorang  dan  beliau  akan  mengambil  sumpah  daripada  mereka  serta 
memotong  jambul  mereka.  Mereka  terdiri  daripada  15  orang  penuntut  yang  datang  dari 
basrah,  khusus  untuk  tujuan  tersebut  dan  sepuluh  orang  lelaki  daripada  kalangan  orang 
awam  Tustar. 

Kisah  Syeikh  yang  Dermawan 

Aku  demam  ketika  memasuki  kota  ini.  Pelawat-pelawat  yang  mengunjungi  kota  ini  pada 
musim  panas  biasanya  akan  demam  iaitu  sebagaimana  yang  berlaku  di  Damsyik  dan  di 
tempat-tempat  lain  yang  kaya  dengan  air  serta  buah-buahan.  Sahabat-sahabatku  juga 
telah  demam  dan  salah  seorang  daripada  mereka  iaitu  Syeikh  Yahya  al-Khurasani,  telah 
meninggal  dunia.  Syeikh  Syarafuddin  Musa  ibn  Sadruddin  Sulaiman  yang  baru  sahaja 
kuceritakan  telah  mengeluarkan  segala  perbelanjaan  untuk  mengurus  jenazah.  Beliau  juga 
telah  menyembahyangkan  jenazah  sahabatku  itu.  Aku  meninggalkan  seorang  sahabatku 
bernama  Baha'uddin  al-Khasyani  di  Tustar  dan  beliau  telah  meninggal  dunia  setelah  aku 
bertolak.  Sewaktu  aku  sakit,  aku  tidak  mempunyai  selera  untuk  memakan  masakan  yang 
disediakan  untukku  di  madrasah.  Faqih  Syamsuddin  al-Sindi,  salah  seorang  penuntut 
madrasah  menceritakan  sejenis  makanan  kepadaku  yang  menyebabkan  aku  berselera 
memakannya. 

Aku  lantas  membayar  beberapa  dirham  kepadanya  dan  makanan  tersebut  dimasak 
untukku  di  pasar.  Kemudian  Faqih  Syamsuddin  membawa  makanan  itu  kepadaku. 

Apabila  berita  ini  sampai  ke  pengetahuan  Syeikh  Syarafuddin,  beliau  berasa  tidak  senang 
dan  datang  menemuiku  lalu  berkata,  "Bagaimanakah  kamu  melakukan  hal  ini  dan 
mendapatkan  makanan  yang  dimasak  di  pasar?  Mengapakah  tidak  kamu  suruh  khadam- 
khadam  menyediakan  makanan  yang  kamu  ingini?".  Kemudian  beliau  menghimpunkan 
sekalian  mereka  lalu  berkata  dengan  tegas, "Semua  perkara  yang  diminta  daripada  kamu 
termasuk  segala  makanan,  gula  dan  lain-lain  hendaklah  kamu  bawa  kepadanya  dan  kamu 
masaklah  untuknya  sebagaimana  yang  dikehendaki."  Syeikh  Syarafuddin  menegaskan 
supaya  perintah  tersebut  benar-benar  dipatuhi  dan  dilaksanakan  oleh  khadam-khadamnya. 


182 


Semoga  Allah  membalasnya  dengan  kebaikan. 

Kemudian  kami  meneruskan  perjalanan  dari  kota  Tustar  dengan  mengembara  selama  tiga 
malam  menerusi  gunung-ganang  yang  tinggi.  Di  setiap  peringkat,  terdapat  sebuah 
zawiyah  seperti  yang  telah  diceritakan  sebelum  ini  dan  kami  tiba  di  kota  Ijaz  yang  juga 
dinamai  sebagai  Mal  al-Amir.  Ia  merupakan  ibu  kota  Sultan  Atabek.  Apabila  aku  sampai 
di  sana,  aku  bertemu  dengan  ketua  syeikhnya,  seorang  yang  'alim  lagi  warak  iaitu 
Nuruddin  al-Kirmani.  Beliau  menjadi  nazir  bagi  semua  zawiyah  dan  penduduk  di  sini 
menamai  zawiyah  sebagai  madrasah.  Sultan  amat  memuliakan  Syeikh  Nuruddin  al- 
Kirmani  ini  dan  menziarahinya.  Begitu  juga  pegawai-pegawai  dan  pembesar-pembesar 
ibu  kota  turut  sering  menziarahinya.  Beliau  menerimaku  dan  memberikan  layanan  yang 
penuh  mesra.  Syeikh  Nuruddin  ini  telah  menempatkanku  di  sebuah  zawiyah  yang 
bernama  Dinawari.  Aku  tinggal  di  situ  untuk  beberapa  hari.  Semasa  aku  tiba,  cuaca  di 
sini  panas.  Kami  menunaikan  Solat  Maghrib  serta  Isyak  lalu  tidur  di  atas  bumbung 
zawiyah  dan  pada  keesokan  paginya,  kami  turun  ke  zawiyah.  Pada  waktu  itu,  12  orang 
faqir  menyertaiku.  Antara  mereka  ialah  seorang  imam,  dua  orang  qari  yang  hebat  dan 
seorang  khadam;  suatu  susunan  yang  amat  baik. 

Raja  Izaj  dan  Tustar 

Sewaktu  aku  memasuki  kota  ini,  sultan  yang  memerintah  Izaj  ialah  Sultan  Atabek 
(Atabak)  Afrasiyab  ibn  Sultan  Atabek  (Atabak)  Ahmad.  "Atabek" * (gelaran  yang 
diberikan  oleh  sultan-sultan  Saljuk  kepada  pendidik  putera  mereka.  Beberapa  orang 
Atabek  mengasaskan  kerajaan  mereka  sendiri ) di  kalangan  penduduk  di  sini  ialah  gelaran 
yang  lazimnya  diberikan  kepada  setiap  raja  yang  memerintah  negara  ini.  Negara  ini 
bernama  Lur.  Sultan  ini  mengganti  saudaranya  (abang),  Atabek  (Atabak)  Yusuf  dan 
Yusuf  mengganti  Atabek  (Atabak)  Ahmad,  ayahandanya.  Ahmad  ini  ialah  seorang  raja 
yang  salih.  Aku  telah  mendengar  daripada  orang  yang  boleh  dipercayai  bahawa  baginda 
telah  membina  sebanyak  460  buah  zawiyah  di  negerinya.  Antaranya  ialah  40  buah 
zawiyah  yang  terletak  di  ibukota  Izaj. 

Baginda  mengagihkan  hasil  pendapatan  negerinya  kepada  tiga  bahagian  iaitu  satu  pertiga 
untuk  perbelanjaan  zawiyah  serta  madrasah,  satu  pertiga  untuk  gaji  tentera  dan  satu 
pertiga  lagi  untuk  perbelanjaan  baginda,  ahli  keluarga,  hamba-hamba  selain  khadam- 
khadamnya.  Daripada  hasil  ini  juga  baginda  mengirim  hadiah  kepada  sultan  Iraq  pada 
setiap  tahun  dan  ada  kalanya  baginda  sendiri  menemui  sultan  Iraq  secara  peribadi. 

Aku  telah  menyaksikan  tanda-tanda  kesalihannya  di  negeri  baginda  yang  kebanyakannya 
merupakan  bongkah  gunung-ganang.  Batu  pejal  dan  batu-batan  dipahat  menjadi  jalan  di 
negeri  ini.  Ia  juga  telah  diratakan  dan  diperluas  sehingga  binatang  pengangkut  boleh 
mendaki  dengan  memikul  barang-barang.  Panjang  gunung-ganang  ini  sejauh  perjalanan 
selama  tujuh  belas  hari  sementara  lebarnya  pula  sejauh  perjalanan  selama  sepuluh  hari.  Ia 
merupakan  sebuah  kawasan  gunung-ganang  yang  tinggi  serta  bersambung-sambung 
antara  satu  sama  lain  dan  beberapa  batang  sungai  mengalir  di  celah-celahnya.  Tumbuh- 
tumbuhannya  terdiri  daripada  pokok  berangan. 

Penduduk  membuat  roti  daripada  tepung  buah  berangan  ini.  Di  setiap  perhentian  di 
pergunungan,  terdapat  sebuah  zawiyah  yang  dinamai  oleh  mereka  sebagai  madrasah. 
Apabila  seorang  musafir  sampai  di  salah  sebuah  madrasah,  ia  akan  diberikan  bekalan 
yang  mencukupi  yang  terdiri  daripada  makanan  dan  rumput  kering  untuk  binatang 
tunggangan,  sama  ada  ia  memintanya  atau  tidak.  Seorang  khadam  madrasah  akan  datang 
dan  menghitung  jumlah  orang  ramai  yang  telah  singgah  di  situ  lalu  memberikan  dua 
potong  roti,  daging  selain  manisan  kepada  setiap  seorang.  Semuanya  ini  merupakan  harta 
wakaf  sultan  kepada  madrasah.  Sultan  Atabek  Ahmad,  seperti  yang  telah  diceritakan 
ialah  seorang  yang  zuhud  dan  salih.  Baginda  memakai  baju  bulu  yang  menutup  tubuhnya 
dibalik  pakaian  baginda. 

Adat  Penduduk  Izaj  sewaktu  Meratapi  Kematian  Amir 

Pemah  pada  suatu  kali,  Sultan  Atabek  datang  menziarahi  sultan  Iraq  iaitu  Sultan  Abu 
Sa'id.  Salah  seorang  pegawai  utama  Sultan  Abu  Sa'id  memberitahu  baginda,  "Tuanku, 
Atabek  Ahmad  datang  menghadap  tuanku  dengan  memakai  perisai."  Pegawai  utama  ini 
menyangka  bahawa  baju  bulu  yang  dipakai  oleh  Atabek  dibalik  pakaiannya  ialah  perisai. 
Beliau  lantas  mencadangkan  agar  baju  bulu  (perisai)  yang  dipakai  di  balik  pakaian 
Atabek  diuji  ketahanannya  dengan  cara  biasa  untuk  mengetahui  hakikat  sebenarnya.  Pada 
suatu  hari,  apabila  Atabek  datang  menemui  sultan  Iraq,  Amir  al-Juban  iaitu  ketua  amir 
Iraq,  amir  Suwaitah,  amir  Diyarbakr  serta  Syeikh  Hassan  yang  kini  merupakan  sultan 
Iraq,  datang  dan  memegang  bajunya  seolah-olah  mereka  sedang  bergurau  dengannya. 

Kemudian  mereka  mendapati  bahawa  dibalik  bajunya  ialah  baju  bulu.  Apabila  Sultan 
Abu  Sa'id  melihatnya,  baginda  pun  bangun  mendapatkan  Atabek  dam  memeluknya. 
Baginda  mendudukkan  Atabek  di  sebelahnya  dan  berkata  kepada  Atabek,  "San  ata,"  yang 
bermaksud,  "Kamu  ayahandaku,"  dalam  bahasa  Turki.  Baginda  membalas  hadiah  yang 
dibawa  oleh  Atabek  dengan  berlipat  ganda  selain  menulis  yarligh  untuknya  iaitu  sekeping 
watikah  yang  menjelaskan  bahawa  baginda  tidak  meminta  sebarang  hadiah  dari  Atabek 
dan  juga  putera-puteranya  selepas  itu. 

Pada  tahun  tersebut,  Sultan  Atabek  mangkat  dan  putera  baginda  iaitu  Atabek  Yusuf 
memerintah  selama  sepuluh  tahun.  Kemudian  saudaranya,  Afrasiyab  pula  mengambil  alih 
pemerintahan.  Apabila  aku  memasuki  kota  Izaj,  aku  terasa  ingin  melihat  Sultan  Afrasiyab 
tersebut  tetapi  peluang  tersebut  tidaklah  mudah  bagiku  kerana  baginda  hanya  keluar  pada 
hari  Jumaat  disebabkan  ketagihan  baginda  terhadap  arak.  Baginda  mempunyai  seorang 
putera  yang  merupakan  putera  mahkotanya  dan  puteranya  inilah  satu-satunya  putera  yang 
baginda  ada.  Putera  tersebut  telah  gering  dan  pada  suatu  malam,  salah  seorang 
khadamnya  datang  menemuiku.  Dia  menanyakan  keadaanku  dan  aku  pun 
memberitahunya.  Setelah  itu  ia  meninggalkan  aku  dan  kemudian  datang  semula  selepas 
Solat  Maghrib  dengan  membawa  dua  buah  taifur  (talam)  yang  besar;  salah  satu 
daripadanya  diisi  dengan  makanan  dan  satu  lagi  diisi  dengan  buah-buahan  disamping 
sebuah  kantung  berisi  dengan  dirham.  Sekumpulan  pemuzik  yang  membawa  alat-akat 
muzik  mereka  ada  bersama-sama  dengannya.  Khadam  tersebut  berkata  kepada  mereka, 
"Mainkan  muzik  supaya  fuqaha'  ini  menari  dan  berdoa  untuk  putera  sultan."  Aku  lalu 
berkata  kepadanya,  "Sesungguhnya  sahabat-sahabatku  ini  tidak  tahu  tentang  muzik 

ataupun  menari."  Kami  lantas  berdoa  untuk  sultan  dan  puteranya  serta  mengagihkan 
dirham  kepada  semua  faqir.  Pada  waktu  tengah  malam,  kami  dapat  mendengar  tangisan 
dan  ratapan  kerana  putera  yang  gering  itu  telah  pun  mangkat. 

Pada  keesokan  paginya,  syeikh  zawiyah  serta  beberapa  orang  penduduk  datang 
menemuiku  dan  berkata,  "Pembesar-pembesar  kota  dan  semua  kadi,  faqih,  syarif  serta 
amir  telah  pergi  ke  istana  sultan  untuk  mengucapkan  takziah.  Kamu  juga  patut  pergi 
bersama-sama  dengan  mereka."  Aku  sendiri  sebenarnya  tidak  mahu  berbuat  demikian. 
Mereka  memaksaku  dan  aku  akhirnya  terpaksa  menghadap  sultan  untuk  mengucapkan 
takziah.  Aku  pun  pergi  bersama-sama  dengan  mereka  dan  mendapati  misywar  (balai 
penghadapan)  sultan  telah  pun  penuh  dengan  kaum  lelaki,  pemuda-pemuda  daripada 
kalangan  mamluk,  putera-putera  raja,  wazir-wazir  (menteri)  serta  tentera.  Mereka 
memakai  baju  rami  yang  kasar  dan  kain  yang  diselimutkan  pada  kuda.  Selain  itu,  mereka 
juga  meletakkan  tanah  dan  jerami  di  atas  kepala.  Ada  juga  antara  mereka  yang  mencukur 
jambul.  Mereka  terbahagi  kepada  dua  kumpulan;  sekumpulan  berada  di  atas  balai  dan 
sekumpulan  lagi  di  bawahnya.  Setiap  kumpulan  berjalan  ke  arah  satu  sama  lain  dengan 
memukul-mukul  dada  mereka  dan  melaungkan  "khund  (khaund)  karima"  yang 
bermaksud  "tuanku".  Aku  berasa  ngeri  dan  jelik  menyaksikan  keadaan  tersebut.  Belum 
pemah  kulihat  keadaan  sejelik  itu  sebelum  ini. 

Kisah  Kemangkatan  Putera  Sultan 

Suatu  peristiwa  aneh  yang  kualami  pada  hari  tersebut  ialah  apabila  aku  masuk,  kulihat 
semua  kadi,  khatib  dan  syarif  telah  mengambil  tempat  dengan  bersandar  pada  dinding 
balai.  Balai  tersebut  penuh  sesak  dengan  mereka.  Ada  antara  mereka  yang  menangis  dan 
ada  yang  berpura-pura  menangis  di  samping  ada  pula  yang  menundukkan  pandangan. 
Mereka  mamakai  pakaian  buruk  yang  diperbuat  daripada  kain  kapas  yang  kasar  dan  tidak 
dijahit  dengan  sempurna.  Mereka  memakai  pakai  tersebut  dengan  terbalik  iaitu  bahagian 
dalam  berada  di  luar.  Manakala  secebis  kain  reja  ataupun  kain  hijab  berwarna  hitam  pula 
dipakai  di  kepala.  Inilah  yang  mereka  lakukan  hinggalah  sempurna  empat  puluh  hari  iaitu 
penamat  tempoh  berkabung  di  sisi  mereka.  Selepas  itu,  sultan  akan  menghantar  satu 
persalinan  pakaian  yang  lengkap  kepada  setiap  orang  yang  berkabung  itu. 

Apabila  kulihat  setiap  sudut  misywar  telah  penuh  sesak  dengan  orang  ramai,  aku  melihat 
ke  kanan  dan  kiri,  mencari  sebuah  tempat  duduk  untuk  diriku.  Kemudian  aku  terlihat 
sebuah  singgahsana  yang  terletak  kira-kira  sejengkal  dari  tanah.  Di  salah  satu  sudutnya, 
ada  seorang  lelaki  yang  sedang  sudut  memencilkan  diri  dan  memakai  baju  bulu  seperti 
libad.  Ia  menyerupai  baju  bulu  yang  dipakai  oleh  orang  miskin  di  negeri  tersebut  ketika 
musim  hujan  dan  salji  atau  ketika  mengembara.  Aku  pun  melangkah  ke  hadapan  tempat 
lelaki  itu  berada  dan  sahabat-sahabatku  berundur  ke  belakang  apabila  melihat  aku 
menghampirinya.  Mereka  berasa  hairan  dengan  tindakanku.  Padahal  aku  tidak 
mengetahui  apa-apa  tentang  lelaki  tersebut. 

Aku  pun  memanjat  singgahsana  itu  dan  mengucapkan  salam  kepada  lelaki  tersebut.  Dia 
menjawab  salamku  dan  bangun  dari  tempat  duduk  seolah-olah  hendak  berdiri.  Perbuatan 
ini  dinamai  sebagai  "separuh  berdiri"  oleh  penduduk.  Aku  duduk  di  satu  sudut 

bersetentang  dengannya  dan  berpaling  kepada  orang  ramai.  Semua  mereka  melontarkan 
pandangan  tajam  terhadapku.  Aku  berasa  hairan  dengan  kelakuan  mereka  itu.  Aku 
melihat  pula  ke  arah  fuqaha',  syeikh-syeikh  dan  syarif-syarif  yang  bersandar  pada  dinding 
di  bawah  singgahsana.  Salah  seorang  kadi  memberi  isyarat  kepadaku  supaya  turun  ke 
sisinya  tetapi  aku  tidak  berbuat  demikian.  Aku  mula  berasa  bahawa  lelaki  itu  ialah  sultan. 

Selepas  sejam  berlalu,  ketua  syeikh,  Nuruddin  al-Kirmani  yang  telah  kuceritakan 
sebelum  ini  naik  ke  singgahsana  dan  mengucapkan  salam  kepada  lelaki  itu.  Syeikh 
berdiri  menghadapnya  dan  duduk  di  antaraku  dengan  lelaki  tersebut.  Pada  masa  itu 
tahulah  aku  bahawa  lelaki  tersebut  ialah  sultan.  Kemudian  jenazah  pun  diusung  dengan 
dikelilingi  oleh  pokok-pokok  limau  dan  lemon.  Orang  ramai  telah  memenuhkan  dahan- 
dahannya  dengan  buah-buahan.  Pokok-pokok  tersebut  dibawa  oleh  beberapa  orang  lelaki 
dan  jenazah  seolah-olah  sedang  berjalan  di  dalam  sebuah  kebun.  Manakala  obor  pula, 
yang  menyala  pada  anak-anak  panah 

yang  panjang  dibawa  di  hadapan  jenazah.  Begitu  juga  lilin.  Sesudah  itu  jenazah 
disembahyangkan  dan  orang  ramai  mengiringi  jenazah  tersebut  ke  tempat  pemakaman 
sultan-sultan  iaitu  di  satu  tempat  yang  bernama  Halafihan.  Ia  terletak  sejauh  empat  batu 
dari  kota.  Di  situ  juga  terdapat  sebuah  madrasah  yang  besar  dan  sebatang  sungai 
merentasnya.  Di  madrasah  ini  pula  terdapat  sebuah  masjid  dan  Solat  Jumaat  didirikan  di 
sini.  Di  luar  masjid  ini  terdapat  sebuah  rumah  mandi.  Keseluruhan  kawasan  tersebut 
dikelilingi  oleh  sebuah  kawasan  kebun  yang  luas.  Selain  itu,  di  madrasah  ini  juga 
makanan  diberikan  kepada  setiap  pengunjung  yang  datang  dan  pergi. 

Aku  tidak  berdaya  untuk  pergi  bersama-sama  dengan  mereka  ke  tempat  pemakaman 
kerana  tempat  tersebut  sangat  jauh.  Justeru,  aku  pun  pulang  ke  madrasah.  Selepas 
beberapa  hari,  sultan  mengutus  utusan  baginda  yang  pernah  membawa  hadiah  tetamu 
dahulu  kepadaku  dan  menjemputku  untuk  menghadap  baginda.  Aku  pun  pergi  bersama- 
sama  dengan  utusannya  hinggalah  sampai  di  sebuah  pintu  yang  bernama  Bab  al-Sir 
(Pintu  Rahsia).  Setelah  memanjat  banyak  anak  tangga,  akhirnya  kami  sampai  di  sebuah 
bilik  yang  tidak  mempunyai  hamparan.  Ini  kerana,  kerabat  sultan  sekarang  sedang 
berkabung  dan  diselubungi  oleh  kesedihan.  Sultan  sedang  duduk  di  atas  bantal  dan 
dihadapannya  ada  dua  biji  mangkuk  yang  bertutup.  Salah  satu  daripadanya  diperbuat 
daripada  emas  dan  satu  lagi  diperbuat  daripada  perak.  Di  dalam  bilik  tersebut  juga 
terdapat  sehelai  sejadah  berwarna  hijau.  Kemudian  sejadah  itu  dibentangkan  untukku 
berhampiran  dengan  baginda.  Aku  pun  duduk  di  atasnya. 


Tiada  sesiapa  yang  berada  di  dalam  bilik  tersebut  kecuali  hajib  baginda  iaitu  Faqih 
Mahmud  dan  seorang  pengiring  yang  rapat  dengan  baginda  yang  tidak  kuketahui 
namanya.  Baginda  lalu  bertanya  kepadaku  tentang  keadaan  diri  dan  negeriku.  Baginda 
juga  bertanya  tentang  al-Malik  al-Nasir  dan  negeri  Hijaz.  Aku  pun  menjawab  segala 
pertanyaan  baginda  itu.  Kemudian  seorang  faqih  yang  agung  yang  juga  merupakan  ketua 
faqih  negeri  tersebut  datang,  lalu  sultan  bertitah  kepadaku,  "Ini  ialah  Maulana  Fadil." 
Setiap  faqih  di  negeri  Parsi  dipanggil  dengan  gelaran  tersebut  oelh  semua  orang, 
termasuk  sultan.  Sultan  mula  memuji-muji  faqih  tersebut  dan  ternyata  baginda  sudah 
mabuk.  Aku  sememangnya  mengetahui  tentang  ketagihan  baginda  terhadap  arak. 

Kemudian  sultan  bertitah  dalam  bahasa  Arab  yang  indah,  "Cakaplah." 

Aku  pun  berkata  kepada  baginda,  "Seandainya  tuanku  mahu  mendengar  daripada  hamba, 
hamba  hendak  memberitahu  tuanku  bahawa  tuanku  ialah  putera  Sultan  Atabek  Ahmad 
yang  masyhur  dengan  kesalihan  dan  kezuhudan.  Tuanku  pula  tidak  mempunyai  sebarang 
kekurangan  dalam  pentadbiran  tuanku  selain  ini."  Aku  lalu  menudingkan  jariku  ke  arah 
dua  biji  mangkuk  itu.  Baginda  berasa  malu  dengan  kata-kataku  dan  berdiam  diri  serta 
tidak  berkata  apa-apa.  Aku  hendak  beredar  tetapi  baginda  menyuruhku  duduk  dan  berkata, 
"Berhimpun  dengan  seseorang  seperti  kamu  merupakan  suatu  rahmat."  Kemudian  kulihat 
baginda  semakin  khayal  dan  mengantuk  lalu  aku  pun  beredar.  Aku  telah  meletakkan 
sepatuku  di  pintu  tetapi  aku  tidak  menemuinya. 

Oleh  itu,  Faqih  Mahmud  turun  untuk  mencarinya.  Beliau  mencarinya  di  dalam  bilik  lalu 
dijumpainya  sepatu  tersebut  di  satu  sudut  bergerbang  kecil  dan  membawanya  kepadaku. 
Kebaikan  Faqih  Mahmud  menyebabkan  aku  berasa  malu  dan  aku  pun  memohon  maaf 
daripadanya.  Sebaliknya  pula,  beliau  mencium  sepatuku  dan  meletakkannya  di  atas 
kepalanya  lalu  berkata  kepadaku,  "Semoga  Allah  memberkatimu.  Apa  yang  kamu 
ucapkan  itu  terhadap  sultan  kami,  tidak  mampu  untuk  diucapkan  oleh  seorang  pun  selain 
kamu.  Demi  Allah!  Aku  benar-benar  berharap  agar  nasihatmu  itu  memberikan  kesan 
terhadap  baginda. " 

Beberapa  hari  berikutnya,  aku  pun  bertolak  dari  kota  Izaj.  Aku  menumpang  di  madrasah 
sultan  yang  turut  menempatkan  makam-makam  sultan  tersebut.  Aku  tinggal  di  situ 
selama  beberapa  hari  dan  sultan  mengirim  sejumlah  dinar  sebagai  hadiah  perpisahan 
kepadaku.  Di  samping  itu,  baginda  turut  mengurniakan  jumlah  yang  sama  kepada 
sahabat-sahabatku.  Kami  mengembara  di  negeri  sultan  ini  selama  sepuluh  hari  melalui 
bukit-bukau  yang  tinggi.  Pada  setiap  malam,  kami  singgah  di  madrasah  yang 
menyediakan  makanan  untuk  pengunjung  yang  datang  dan  pergi.  Sebahagian  daripada 
madrasah  berada  di  dalam  kawasan  petempatan  dan  sebahagian  yang  lain  pula  tidak. 
Walau  bagaimanapun,  semua  keperluan  di  hantar  ke  situ.  Pada  hari  yang  kesepuluh,  kami 
berhenti  di  sebuah  madrasah  yang  bernama  Kiriwa  al-Kurkh  iaitu  tempat  terakhir  dalam 
negeri  sultan  ini. 

Dari  situ  kami  meneruskan  perjalanan  merentas  kawasan  yang  mempunyai  sistem 
pengairan  yang  baik  yang  termasuk  dalam  wilayah  kota  Isfahan*  (juga  dipanggil  sebagai 
Asbahan,  Isbahan  dan  Asfahan).  Selepas  itu  kami  tiba  di  kota  Usyturkan.  Usyturkan  ialah 
sebuah  kota  yang  indah  dan  mempunyai  banyak  sumber  air  serta  kebun.  Ia  mempunyai 
sebuah  masjid  yang  cantik  dan  sebatang  sungai  mengalir  berhampiran  dengannya.  Dari 
tempat  ini,  kami  pergi  ke  kota  Fairuzan  ( namanya  ini  seolah-olah  memberikan  maksud 
tathniah  untuk  Fairuz).  Ia  merupakan  sebuah  kota  kecil  yang  mempunyai  sungai,  pokok 
dan  kebun.  Kami  tiba  di  situ  selepas  Solat  Asar  dan  mendapati  penduduknya  telah  keluar 
untuk  mengiringi  jenazah.  Mereka  menyalakan  obor  di  belakang  dan  di  hadapan  jenazah 
serta  mengiringinya  dengan  tiupan  trompet.  Manakala  penyanyi-penyanyi  pula 
menyanyikan  pelbagai  lagu  gembira.  Kami  berasa  hairan  dengan  kelakuan  mereka  itu.  Di 
sana,  kami  tinggal  selama  semalam. 

Pada  keesokan  harinya,  kami  melewati  sebuah  kampung  yang  besar  iaitu  Nablan  yang 
terletak  di  tebing  sebatang  sungai  yang  luas.  Di  tebing  sungai  ini  juga  terdapat  sebuah 
masjid  yang  sangat  indah  dan  boleh  di  naiki  dengan  menggunakan  tangga.  Selain  itu,  ia 
juga  dikelilingi  oleh  kebun.  Kami  mengembara  sepanjang  hari  tersebut  dengan  melalui 
kebun,  sungai  dan  kampung  yang  indah  serta  menara  burung  merpati.  Selepas  waktu  asar, 
kami  tiba  di  kota  Isfahan  di  'Iraq  al-  'Ajam. 

Isfahan  adalah  antara  kota  yang  besar  dan  tercantik  tetapi  sayangnya  kini  kebanyakannya 
telah  pun  runtuh  disebabkan  krisis  yang  berlaku  antara  golongan  Ahl  al-Sunnah  dengan 
Rafidah.  Krisis  ini  terus  melanda  mereka  hinggalah  kini  dan  mereka  sentiasa  berperang. 
Tempat  ini  kaya  dengan  buah-buahan.  Antaranya  ialah  buah  aprikot  yang  kelazatannya 
tiada  tolok  bandingnya  dan  penduduk  kota  ini  menamainya  sebagai  qamaruddin.  Mereka 
mengeringkan  buah  aprikot  ini  lalu  menyimpannya.  Apabila  dipecahkan  isinya,  keluarlah 
buah  badam  yang  manis.  Selain  aprikot  ialah  buah  kuins  yang  tiada  bandingan  rasa 
manisnya  dan  saiznya  yang  besar,  buah-buah  anggur  yang  lazat  di  samping  tembikai 
yang  luarbiasa,  yang  tiada  seumpamanya  di  dunia  kecuali  tembikai  yang  terdapat  di 
Bukhara  serta  Khawarizm.  Kulitnya  berwarna  hijau  dan  isinya  berwarna  merah. 

Prose  simpanannya  samalah  seperti  proses  simpanan  buah  tin  di  negeri  Maghribi. 

Rasanya  amat  manis  dan  sesiapa  yang  belum  pernah  merasanya,  pasti  benar-benar 
menikmatinya  pada  pengalaman  pertama.  Demikianlah  yang  telah  berlaku  terhadap 
diriku  sewaktu  aku  memakannya  di  Isfahan. 

Penduduk  Isfahan  memiliki  rupa  paras  yang  cantik  dan  berkulit  putih  kemerah-merahan. 
Mereka  bersifat  berani  dan  suka  menghulurkan  pertolongan.  Selain  itu,  mereka  juga 
pemurah  dan  sentiasa  bersaing  untuk  menjamukan  makanan  kepada  orang  ramai. 

Beberapa  kisah  yang  aneh  telah  diceritakan  berhubung  dengan  sifat  mereka  ini.  Ada 
kalanya  salah  seorang  daripada  mereka  akan  menjemput  sahabatnya  dan  berkata 
kepadanya,  "Marilah  bersama-sama  denganku  memakan  nan  dan  mas."  Nan  dalam 
bahasa  mereka  bermaksud  roti  dan  mas  pula  ialah  susu.  Kemudian  apabila  sahabatnya 
datang,  ia  menghidangkan  pelbagai  jenis  makanan  yang  mengagumkan  dengan  tujuan 
untuk  mengalahkan  sahabatnya  dengan  hidangan  tersebut. 

Setiap  ahli  kesenian  pula  melantik  seorang  ketua  di  kalangan  mereka  yang  mereka  namai 
sebagai  kilu.  Begitu  juga  pembesar-pembesar  kota  yang  bukan  terdiri  daripada  ahli 
pelbagai  kesenian.  Sebagai  contoh,  satu  kumpulan  dianggotai  oleh  anak-anak  muda  dan 
kumpulan  ini  akan  bersaing  antara  satu  sama  lain  lalu  menjemput  yang  lain  menghadiri 
jamuan  untuk  menunjukkan  segala  makanan  yang  mampu  disediakan  oleh  mereka.  Selain 
itu,  mereka  juga  membuat  pertunjukan  yang  besar  tentang  makanan  dan  perkara-perkara 
yang  lain.  Ada  yang  menceritakan  kepadaku  bahawa  salah  satu  kumpulan  pernah 
memasak  makanan  dengan  lilin.  Selepas  itu  kumpulan  yang  kedua  membalas  kunjungan 
lalu  memasak  makanan  mereka  dengan  menggunakan  sutera. 

Di  Isfahan  ini  aku  menumpang  di  sebuah  zawiyah  yang  dinisbahkan  pada  Syeikh  'Ali  ibn 
Sahi  iaitu  murid  al-Junaid *(Beliau  ialah  Al-Junaid  ibn  Muhammad  ibn  al-Junaid  al- 
Baghdadi  Abu  al-Qasim  si  penenun  sutera.  Juga  merupakan  seorang  ahli  sufi  dan  ulama'. 

Pelajar  memenuhi  majlisnya  kerana  kata-katanya  yang  bernas  dan  penyair  pula 
menemuinya  kerana  kefasihannya.  Sementara  ahli  tauhid  datang  menemuinya  kerana 
kejituan  huraiannya).  Zawiyah  ini  amat  dimuliakan  oleh  penduduk  daerah  tersebut  dan 
mereka  mengambil  berkat  dengan  menziarahinya.  Makanan  disediakan  di  zawiyah  ini 
untuk  setiap  pengunjung  yang  datang  lalu  pergi  dan  ia  mempunyai  sebuah  rumah  mandi 
yang  mengagumkan  serta  dihiasi  oleh  marmar.  Dindingnya  pula  diperbuat  daripada 
qasyani.  Ia  dibuka  (diwakafkan)  untuk  orang  ramai  dan  tiada  sebarang  bayaran  yang 
dikenakan  untuk  memasukinya.  Syeikh  di  zawiyah  ini  ialah  seorang  yang  salih,  tekun 
beribadah  dan  warak.  Beliau  ialah  Qutbuddin  Husain  ibn  Syamsuddin  Muhammad  ibn 
Mahmud  ibn  'Ali,  seorang  syeikh  yang  salih  dan  wali  Allah  yang  digelar  sebagai  al-Raja'. 

Manakala  saudaranya  ialah  Syihabuddin  Ahmad,  seorang  ilmuwn  dan  juga  mufti.  Aku 
tinggal  bersama-sama  dengan  Syeikh  Qutbuddin  di  zawiyah  ini  selama  empat  belas  hari. 
Aku  dapat  melihat  kesungguhan  beliau  dalam  beribadah  dan  kecintaannya  terhadap 
fuqara'  di  samping  orang  miskin.  Begitu  juga  sifat  rendah  hatinya  terhadap  mereka,  yang 
benar-benar  menakjubkan  diriku.  Selain  itu,  beliau  juga  sangat  memuliakanku  dan 
menunjukkan  sifat  pemurahnya  dalam  melayanku  sebagai  tetamu  di  samping 
menghadiahkan  satu  persalinan  pakaian  yang  cantik  kepadaku.  Sewaktu  aku  sampai  di 
zawiyah  ini,  beliau  telah  mengirim  makanan  dan  tiga  biji  tembikai  daripada  jenis  yang 
telah  kuceritakan  sebelum  ini  kepadaku.  Aku  sendiri  belum  pemah  melihat  atau 
menjamahnya  sebelum  ini. 

Kekeramatan  Syeikh  ini 

Pada  suatu  hari,  Syeikh  Qutbuddin  masuk  menemuiku  di  tempat  tinggalku  di  zawiyah, 
yang  menghala  ke  kebun  miliknya.  Pada  hari  itu,  pakaian  beliau  telah  dibasuh  dan 
dijemur  di  kebun.  Antara  pakaian  tersebut,  aku  terlihat  sehelai  jubah  berwarna  putih  yang 
bersulam  dan  dinamai  sebagai  hazarmikhi  oleh  penduduk  tempatan.  Aku  tertarik  dengan 
jubah  tersebut  dan  berkata  kepada  diriku,  "Jubah  seperti  inilah  yang  kuingini."  Apabila 
syeikh  masuk  menemuiku,  beliau  memandang  ke  arah  kebun  dan  berkata  kepada  salah 
seorang  khadamnya,  "Bawakanku  jubah  hazarmikhi  itu!".  Setelah  jubah  tersebut  dibawa 
kepadanya,  beliau  memakaikannya  ke  tubuhku.  Aku  lantas  mencium  kakinya  dan  aku 
turut  meminta  beliau  memakaikan  penutup  kepala  yang  sedang  dipakainya  kepadaku. 

Aku  juga  meminta  Syeikh  Qutbuddin  memberikan  ijazah  kepadaku,  sebagaimana  beliau 
menerima  ijazah  daripada  bapanya  yang  menerimanya  pula  daripada  syeikh-syeikhnya. 
Beliau  memenuhi  permintaanku  dan  berbuat  demikian  pada  14  Jamadil  Akhir  tahun 
727H.  (7  Mei  1327M)  di  zawiyahnya  yang  telah  kuceritakan  itu,  samalah  sebagaimana 
yang  dilakukan  oleh  bapanya,  Syamsuddin.  Bapanya  pula  dipakaikan  penutup  kepala 
oleh  Tajuddin  Mahmud  sebagai  tanda  pemberian  ijazah. 

Seterusnya  Mahmud  dipakaikan  oleh  bapanya  Syihabuddin  'Ali  al-Raja'  dan  'Ali  pula 
dipakaikan  oleh  Imam  Syihabuddin  Abu  Hafs  'Umar  ibn  Muhammad  ibn  'Abdillah  al- 
Suhrawadi*  (Syihabuddin  'Umar,  meninggal  dunia  1234M,  ialah  pengasas  Tarecjat 
Suhrawadi).  Selanjutnya  'Umar  pula  dipakaikan  oleh  Syeikh  Diya'uddin  Abu  al-Najib  al- 
Sahrawadi.  Abu  al-Najib  pula  dipakaikan  oleh  bapa  saudaranya,  Imam  Wahiduddin 

'Umar.  Begitulah  seterusnya  'Umar  dipakaikan  oleh  bapanya,  Muhammad  ibn  'Abdillah 
yang  digelar  sebagai  'Amawaih,  Muhammad  dipakaikan  oleh  Syeikh  Akhu  Faij  al- 
Zanjani,  Akhu  Farj  dipakaikan  oleh  Syeikh  Ahmad  al-Dinawari,  Ahmad  dipakaikan  oleh 
Imam  Mimsyad  al-Dinawari,  Minsyad  dipakaikan  oleh  Syeikh  'Ali  ibn  Sahi  al-Sufi,  'Ali 
oleh  Abu  al-Qasim  al-Junaid,  al-Junaid  oleh  Sirri  al-Saqti*  (Beliau  ialah  seorang  ahli 
sufi  yang  teragung  dan  orang  yang  terawal  memperkatakan  ilmu  tauhid  dan  amalan 
tasawuf.  Selain  menjadi  imam  penduduk  Baghdad  dan  syeikh  mereka  pada  zamannya, 
beliau  juga  ialah  bapa  saudara  al-Junaid  ( sebelah  ibu ) dan  juga  gurunya.  Antara  kata- 
katanya  yang  penuh  hikmah  ialah  "Sesiapa  yang  lemah  untuk  mengelokkan  adab  dirinya, 
nescaya  ia  lebih  lemah  untuk  mengelokkan  adab  orang  lain.  'j.  Sirri  al-Saqti  oleh  Daud 
al-Ta'ie,  Daud  oleh  al-Hasan  ibn  Abi  al-Hasan  al-Basri  dan  al-Hasan  ibn  Abi  al-Hasan  al- 
Basri  oleh  Amir  al-Mu'minin  'Ali  ibn  Abi  Talib. 

( 'd  bn  Juzayy  mencatat:  "Beginilah  sanadyang  dikemukakan  oleh  Syeikh  Abu  Abdillah 
(Ibn  Battutah).  Walau  bagaimanapun,  sebagaimana  yang  dimaklumi,  Sirri  al-Saqti  ialah 
sahabat  Ma'ruf  al-Karkhi  dan  Ma'ruf  pula  ialah  sahabat  Daud  al-Ta'ie.  Begitu  juga 
Daud  al-Ta'ie,  Habib  al-'Ajami  menjadi  penghubung  antara  beliau  dengan  Hasan.  Akhu 
Farj  al-Zanjani  pula  dikenali  umum  sebagai  sahabat  Abu  al-'Abbas  al-Nihawandi. 
Sementara  al-Nihawandi  pula  ialah  sahabat  Abu  'Abdillah  ibn  Khafif  dan  Ibn  Khafif 
ialah  sahabat  Abu  Muhammad  Ruwaim.  Ruwaim  pula  mungkin  bersahabat  dengan  Abu 
Qasim  al-Junaid.  Manakala  Muhammad  ibn  'Abdillah  Amawaih  ialah  sahabat  Syeikh 
Ahmad  al-Dinawari  al-Aswad  dan  tiada  sesiapa  yang  menjadi  penghubung  antara 
mereka  berdua.  Wallahu  'Alam.  Seterusnya  orang  yang  bersahabat  dengan  Akhu  Farj  al- 
Zanjani  ialah  'Abdillah  ibn  Muhammad  ibn  'Abdillah  iaitu  bapa  Abu  al-Najib") 

Kemudian  kami  meneruskan  perjalanan  dari  Isfahan  ke  Syiraz  dengan  tujuan  untuk 
menziarahi  Syeikh  Majduddin.  Perjalanan  dari  Isfahan  ke  Syiraz  mengambil  masa 
sepuluh  hari.  Akhirnya  kami  tiba  di  kota  Kalil  yang  menganmbil  masa  3 malam 
perjalanan  dari  Isfahan.  Ia  merupakan  sebuah  kota  yang  kecil  dan  mempunyai  sungai, 
kebun  serta  buah-buahan.  Aku  melihat  epal  dijual  di  pasar  sebanyak  15  paun  Iraq  dengan 
harga  satu  dirham  dan  satu  dirham  ialah  satu  pertiga  nuqrah.  Kami  menumpang  di  sebuah 
zawiyah  yang  dibina  oleh  seorang  pembesar  kota  ini  yang  bernama  Khawajah  Kafi. 
Beliau  memiliki  harta  yang  melimpah  ruah.  Khawajah  menggunakan  nikmat  anugerah 
Allah  itu  untuk  melakukan  kebaikan  seperti  memberikan  sedekah,  membina  zawiyah  dan 
memberikan  makanan  kepada  musafir.  Kami  mengembara  di  Kalil  selama  dua  hari  dan 
seterusnya  kami  tiba  di  sebuah  kampung  yang  besar  bernama  Sauma'.  Di  sini  terdapat 
sebuah  zawiyah  yang  memberikan  makanan  kepada  pengunjung  yang  datang  dan  pergi. 
Zawiyah  ini  juga  dibina  oleh  Khawajah  Kafi,  yang  telah  diceritakan  itu. 

Dari  sana  kami  mengembara  ke  Yazdhukas,  sebuah  kota  kecil  yang  dibina  dengan  penuh 
kepakaran  dan  mempunyai  sebuah  pasar  yang  indah.  Masjid  jamik  di  situ  cukup 
mengagumkan  dan  dibina  daripada  batu  serta  beratapkan  batu.  Kota  tersebut  mempunyai 
ciri-ciri  sebuah  parit  dan  ia  mempunyai  kebun  dan  sungai.  Di  pinggirnya  pula  terdapat 
sebuah  ribat  yang  disinggahi  oleh  musafir.  Pintu  besi  di  ribat  tersebut  memberikan 
pertahanan  dan  perlindungan.  Di  ribat  ini  juga  terdapat  beberapa  buah  kedai  yang 
menjual  segala  keperluan  setiap  musafir. 

Ribat  ini  dibina  oleh  Amir  Muhammad  Syah  Yanju,  ayahanda  Sultan  Abu  Ishaq,  raja 
Syiraz.  Di  Yazdhukas,  terdapat  keju  yang  dinamai  sebagai  yazdhukasi  oleh  penduduk  dan 
rasanya  yang  manis  tiada  bandingannya.  Berat  keju  ini  adalah  antara  dua  hingga  empat 
aun.  Kami  meneruskan  perjalanan  melalui  jalan  Dasyt  al-Runr:Yda.v\7  merujuk  kawasan 
gurun  belantara),  sebuah  padang  pasir  yang  didiami  oleh  penduduk  berbangsa  Turki. 
Kemudian  kami  mengembara  ke  Mayin,  sebuah  kota  kecil  yang  mempunyai  banyak 
sungai,  dusun  dan  dan  pasar  yang  indah.  Kebanyakan  pokok  di  situ  ialah  pokok  badam. 

Dari  situ  kami  mengembara  ke  Syiraz  iaitu  sebuah  kota  yang  luas  dan  memiliki  kisah 
yang  masyhur  selain  reputasi  yang  hebat.  Ia  mempunyai  taman  yang  indah,  sungai  yang 
deras,  pasar  (bazar)  yang  baik,  jalan  raya  yang  elok,  penduduk  yang  padat,  bangunan 
yang  teguh  dan  petempatan  yang  dikagumi.  Setiap  penduduk  yang  terlibat  dalam  sesuatu 
seni  pertukangan,  memiliki  bazar  yang  khas  untuk  menjalankan  aktiviti  atau  kerja  mereka. 
Di  samping  itu,  mereka  juga  bergaul  dengan  orang  luar.  Penduduknya  memiliki  rupa 
paras  yang  cantik  dan  sentiasa  berpakaian  bersih.  Di  seluruh  timur,  tiada  kota  raya 
kecuali  Syiraz  yang  hampir  menyamai  Damsyik  dengan  keindahan  pasar  (bazar),  kebun 
buah-buahan  dan  terusan  serta  keindahan  wajah  penduduknya.  Ia  terletak  di  kawasan 
lapang  yang  dikelilingi  oleh  dusun  di  setiap  bahagian  dan  direntas  oleh  lima  batang 
sungai.  Salah  satu  daripadanya  bernama  Rukn  Abad. 

Airnya  manis  dan  terasa  sangat  sejuk  pada  musim  panas  serta  panas  pada  musim  sejuk.  Ia 
terbit  dari  mata  air  di  bawah  bukit  yang  bernama  Qulai'ah.  Masjidnya  yang  terbesar 
bernama  Masjid  al-'Atiq  dan  ia  merupakan  masjid  yang  luas  serta  sangat  indah. 
Perkarangannya  luas  serta  dihampari  oleh  marmar  dan  dibersihkan  setiap  malam  dan 
mereka  menunaikan  Solat  Maghrib  serta  Isyak  di  situ.  Sebuah  pintu  yang  bernama  Bab 
Hasan  yang  menghala  ke  pasar  buah-buahan  terletak  di  sebelah  utara  dan  ia  merupakan 
antara  pasar  yang  tercantik.  Aku  berpendapat  bahawa  ia  adalah  lebih  baik  daripada  Bab 
al-Barid  (Pintu  Pos  Damsyik). 

Penduduk  Syiraz  merupakan  orang  yang  salih,  teguh  beragama  dan  bertaqwa  terutama 
kaum  wanitanya.  Mereka  memakai  but  dan  keluar  memakai  hijab  sehingga  susuk  tubuh 
mereka  tidak  dapat  dilihat.  Mereka  terkenal  dengan  amalan  suka  bersedekah  dan 
memiliki  sifat  penyayang  terhadap  orang  lain.  Antara  amalan  mereka  yang  unik  ialah 
mereka  akan  berhimpun  untuk  mnedengar  kuliah  daripada  wa'iz  (penyampai  nasihat) 
pada  setiap  hari  Isnin,  Khamis  dan  Jumaat  di  masjid  jamik  yang  terbesar.  Kadangkala 
terdapat  seramai  1000  atau  2000  orang  yang  berhimpun  dengan  membawa  kipas  untuk 
mengipas  tubuh  kerana  cuaca  yang  panas.  Aku  tidak  pernah  melihat  perhimpunan  wanita 
dengan  jumlah  sebanyak  itu  di  mana-mana  negeri. 

